
Buldozere şi excavatoare galbene hăcuiesc pământul şi piatra pe una 
din străzile vechi ale oraşului, stradă ce a văzut mai multă moarte 
decât în majoritatea războaielor moderne, iar Kay Scarpetta 
încetineşte jeepul închiriat aproape oprind în loc. Tulburată de 
distrugerea ce îi apare în faţă, rămâne cu privirea la maşinile de 
culoarea muştarului care muşcă sălbatic din trecutul ei. 

— Ar fi trebuit să mă anunţe cineva, zise ea. 

În această dimineaţă cenuşie de decembrie, intenţia ei fusese relativ 
nevinovată. Nu vroia decât să cedeze unei mici crize de nostalgie şi să 
treacă pe lângă vechea ei clădire, fără să aibă nici cea mai vagă idee 
că aceasta era pe cale să fie dărâmată. Ar fi trebuit să o anunţe cineva. 
Aşa ar fi fost politicos şi amabil. Să menţioneze acest lucru sau cel 
puţin să zică: „O, apropo, clădirea aia în care ai lucrat odată când erai 
tânără şi plină de speranţă, cu capul plin de vise, când credeai în 
iubire, ei bine, clădirea aceea veche de care încă îţi mai e dor şi la 
care ţii din toată inima va fi dărâmată.” 

Unul din buldozere zvâcneşte, ridică lama pentru atac, iar violenţa 
mecanică, zgomotoasă, pare un avertisment, o alertă periculoasă. Ar fi 
trebuit să ascult, îşi zise ea privind la asfaltul crăpat şi sfărâmat. 
Lipsea jumătate din faţada vechii ei clădiri. Când a fost rugată să 
revină în Richmond, ar fi trebuit să îşi asculte instinctele. 

— Am un caz la care sper că mă poţi ajuta, i-a explicat dr. Joel 
Marcus, actualul medic primar legist al Virginiei, cel care îi luase 
locul. Chiar ieri după-amiază a sunat-o, iar ea a ales să nu-şi asculte 
instinctele. 

— Desigur, dr. Marcus, i-a zis ea la telefon, plimbându-se prin 
bucătăria casei din sudul Floridei. Cu ce vă pot fi de folos? 

— O fată de paisprezece ani a fost găsită moartă în pat. Asta se 
întâmpla cam acum două săptămâni, pe la prânz. Fata fusese bolnavă 
de gripă. 

Scarpetta ar fi trebuit să îl întrebe pe dr. Marcus motivul pentru 
care o sunase pe ea. De ce ea? Dar nu dădea atenţie instinctelor. 

— Era acasă, lipsea de la şcoală? zise ea. 

— Da. 

— Singură? )n timp ce vorbea amesteca o combinaţie de burbon, 
miere şi ulei de măsline, ţinând receptorul la ureche cu umărul. 

— Da. 

— Cine a descoperit-o şi care a fost cauza decesului? Turnă 
marinata deasupra unei fripturi slabe de vacă, într-o pungă de plastic 
pentru alimente. 

— Mama ei a găsit-o. Nu există o cauză evidentă a decesului, zise el. 


Nimic suspect, numai că probele, sau mai degrabă lipsa lor, indică 
faptul că ea nu ar trebui să fie moartă. 

Scarpetta puse punga de plastic cu carnea marinată în frigider şi 
deschise sertarul cu cartofi, apoi se răzgândi şi îl închise. O să-şi facă 
pâine integrală în loc de cartofi. Nu avea stare, nu putea să se aşeze şi 
era iritată, încercând în acelaşi timp să nu pară iritată la telefon. De ce 
o suna pe ea? Asta ar fi trebuit să-l întrebe. 

— Cu cine locuia? întrebă Scarpetta. 

— Aş prefera să discutăm detaliile faţă în faţă, răspunse dr. Marcus. 
E o situaţie foarte delicată. 

Iniţial, Scarpetta aproape a zis că tocmai pleacă într-o vacanţă de 
două săptămâni la Aspen, dar cuvintele nu au fost rostite, iar acum 
nici nu mai erau adevărate. Nu pleca la Aspen. Plănuise să meargă, de 
luni de zile plănuia, dar acum nu mai mergea şi gata. Nu era în stare 
să mintă, aşa că a folosit în schimb o scuză legată de serviciu, că nu 
poate merge la Richmond pentru că tocmai evaluează un caz dificil, o 
moarte foarte dificilă, prin spânzurare, pe care familia refuză să o 
accepte ca sinucidere. 

— Care-i problema cu spânzurarea? întrebă dr. Marcus şi cu cât el 
vorbea mai mult, cu atât ea înceta să-l mai asculte. Rasism? 

— Omul s-a urcat într-un copac şi-a pus un laţ la gât şi şi-a prins 
mâinile la spate cu cătuşe ca să nu se răzgândească, îi răspunse ea 
deschizând uşa unui dulăpior din dreapta ei, din bucătăria vesel 
decorată. Când şi-a dat drumul de pe craca copacului şi a căzut în gol 
şi-a fracturat vertebra C2, iar frânghia i-a împins scalpul de la spate, 
schimonosindu-i chipul încât pare că se încruntă, că e chinuit de 
durere. Încearcă să explici asta şi cătuşele familiei sale din Mississippi, 
în buricul Mississippiului, unde camuflajul e ceva normal, dar nu şi 
homosexualii. 

— N-am fost niciodată în Mississippi, zise dr. Marcus amabil, dar 
poate că ceea ce vroia să zică de fapt era că nu-i pasă de spânzurat sau 
de orice altă tragedie ce nu are un impact direct în viaţa sa, însă ea nu 
auzi acest lucru fiindcă nu îl mai asculta cu atenţie. 

— Aş vrea să vă ajut, îi spuse în vreme ce deschidea o sticlă de ulei 
de măsline nerafinat, deşi nu era tocmai necesar să deschidă sticla 
chiar în acel moment. Dar probabil nu este o idee bună ca eu să mă 
implic în vreunul din cazurile dumitale. 

Era enervată, dar încerca să nege acest lucru, plimbându-se iritată 
prin bucătăria spațioasă şi bine utilată, cu aparatură din oţel 
inoxidabil şi suprafeţe de lucru din granit lucios, cu vedere largă şi 
luminoasă spre Intracoastal Waterwayu. Era enervată în legătură cu 
Aspen, dar nu vroia să recunoască. Era enervată pur şi simplu şi nu 
vroia să-i amintească franc doctorului Marcus că ea a fost dată afară 
din exact postul pe care îl ocupă el acum şi tocmai de aceea a părăsit 


Virginia, fără vreo intenţie de a mai reveni vreodată. Dar o pauză 
lungă din partea lui a obligat-o să continue şi să-i spună că nu a plecat 
din Richmond în condiţiile cele mai amicale şi cu siguranţă el ştia 
asta. 

— Kay, asta a fost cu mult timp în urmă, răspunse el. Fa era 
suficient de respectuoasă şi un bun profesionist, adresându-i-se cu dr. 
Marcus, iar el, poftim, îi spunea Kay. Fu surprinsă de cât de ofensată 
se simţea când îi spunea în acest fel, dar îşi zise că el era prietenos şi 
apropiat, în vreme ce ea era iritată şi mult prea sensibilă, ba chiar era 
poate geloasă şi îşi dorea să-l vadă eşuând, acuzându-se de una 
singură de cea mai josnică meschinărie dintre toate. Era de înţeles că 
el îi spunea Kay şi nu dr. Scarpetta, îşi zise ea, refuzând să ia în seamă 
ce simţea cu adevărat. 

— Avem alt guvernator, continuă el. E posibil ca ea nici să nu ştie 
cine eşti. 

Acum sugera faptul că este atât de lipsită de importanţă, o ratată, 
încât guvernatoarea nici nu auzise de ea. Dr. Marcus o insulta. Prostii, 
încercă ea să-şi revină. 

— Noua noastră guvernatoare este preocupată mai degrabă de 
imensul deficit bugetar al Commonwealth-ului şi de toate potenţialele 
ţinte ale teroriştilor de aici, din Virginia... 

Scarpetta se mustra în gând pentru reacţia ei negativă faţă de omul 
care îi ocupase postul. El nu vroia decât ajutorul ei la un caz dificil şi 
apoi de ce nu ar căuta-o tocmai pe ea? Nu e ceva neobişnuit ca 
directorii demişi dintr-o mare corporație să fie ulterior consultaţi în 
anumite probleme. Şi nu mai pleca la Aspen, îşi reaminti ea. 

— ... centrale nucleare, numeroase baze militare, Academia FBI, o 
tabără de pregătire CIA nu tocmai secretă, Rezervele Federale. Kay, nu 
vei avea nici un fel de probleme cu guvernatoarea. În fapt, este mult 
prea ambițioasă, prea concentrată asupra aspirațiilor ei către 
Washington, dacă e să spunem adevărul, ca să îi pese de ce se petrece 
în departamentul meu. Dr. Marcus continuă să vorbească cu accentul 
său moale, sudist, încercând să îi scoată din minte ideea că revenirea 
ei în oraşul din care fusese alungată cu cinci ani înainte ar provoca 
controverse sau chiar ar fi observată. Ea nu era prea convinsă, dar era 
cu gândul la Aspen. Se gândea la Benton, care era la Aspen fără ea. 
Avea ceva timp liber, îşi zise în sinea ei, astfel că putea să ia un caz 
nou, avea timp. 

Scarpetta conduse maşina încet prin cartierul unde îşi petrecuse o 
bună parte din viaţă ce acum părea mai terminată decât orice altceva. 
Norişori de praf se ridicau în timp ce maşinile asaltau carcasa vechii 
clădiri ca nişte insecte galbene uriaşe. Lamele şi cupele de metal 
zgârie şi se lovesc de beton şi pământ. Camioanele şi utilajele de săpat 
pământul se mişcă şi icnesc. Anvelopele scrâşnesc, iar şenilele de oţel 


derapează. 

— Ei bine, zise Scarpetta, mă bucur să văd asta. Dar tot cred că ar fi 
trebuit să-mi spună. 

Pete Marino, unicul ei pasager, priveşte în tăcere demolarea clădirii 
înghesuite şi dărăpănate de la limita districtului bancar. 

— Şi mă bucur că o vezi şi tu, căpitane, adăugă ea, deşi el nu mai 
are gradul de căpitan, însă atunci când îi spune căpitane şi asta nu 
prea des, e un gest blând. 

— Exact ce a recomandat doctorul, mormăi el pe un ton sarcastic, 
tonul său cel mai obişnuit, ca un C major la pian. Şi ai dreptate. 
Cineva ar fi trebuit să-ţi spună, acel cineva fiind nimeni altul decât 
minunea de dobitoc care ţi-a luat locul. Te roagă să iei avionul până 
aici când tu n-ai mai pus piciorul aici de cinci ani şi nici măcar nu se 
deranjează să-ţi spună că vechea clădire e rasă de pe fața pământului. 

— Sunt convinsă că nici nu s-a gândit, zise ea. 

— Un dobitoc, răspunse Marino. Deja îl urăsc. 

În această dimineaţă, Marino este un amestec deliberat şi 
ameninţător de mesaje, îmbrăcat cu pantaloni negri stil cargo, bocanci 
de poliţist din piele neagră, o jachetă tot neagră din vinii şi o şapcă cu 
inscripţia LAPD. Evidentă pentru Scarpetta este determinarea cu 
care el vrea să arate ca un străin, un dur venit dintr-o metropolă 
pentru că încă mai are resentimente pentru provincialii aceştia din 
orăşel care l-au tratat prost, l-au turnat sau l-au împins de colo-colo 
cât fusese detectiv. Arareori îi trecea prin minte că de fiecare dată 
când fusese avertizat, suspendat, transferat sau retrogradat, de obicei 
chiar o merita, că atunci când oamenii erau nepoliticoşi cu el era din 
pricină că el îi provoca. 

Trântit pe scaun cu ochelarii de soare la ochi, Marino i se pare cam 
ridicol lui Scarpetta, care ştie, de exemplu, că el urăşte tot ce ţine de 
celebrităţi, că urăşte în special industria de divertisment şi oamenii, 
inclusiv poliţiştii, care sunt disperaţi să fie o părticică din ea. Şapca 
era un dar isteţ din partea nepoatei sale, Lucy, care îşi deschisese de 
curând un birou la Los Angeles, sau Lost Angeles:3), cum îi spunea 
Marino. Deci iată-l pe Marino întorcându-se în propriul său oraş 
pierdut, Richmond, iar apariţia lui fusese înscenată pentru a da 
impresia că este altcineva decât este în realitate. 

— Hm, reflectă el pe un ton mai jos. Ei bine, adio Aspen. Bănuiesc 
că Benton e destul de ofticat. 

— De fapt, lucrează la un caz, zise ea. Aşa că o întârziere de câteva 
zile probabil pică la fix. 

— Câteva zile pe naiba. Nimic nu durează doar câteva zile. Fac 
pariu că n-ajungi la Aspen. La ce caz lucrează? 

— Nu mi-a spus, iar eu nu am întrebat, răspunse ea şi atât avea de 
gând să spună pentru că nu voia să vorbească despre Benton. 


Marino priveşte pe geam şi rămâne tăcut o clipă, aproape că îl aude 
cum se gândeşte la relaţia ei cu Benton Wesley, ştie că Marino se 
minunează de ei doi, probabil constant şi în feluri poate nu tocmai 
potrivite. Cumva, el ştie că ea s-a distanțat de Benton, s-a distanțat 
fizic, de când au reluat relaţia; o înfurie şi o umileşte faptul că Marino 
poate detecta aşa ceva. Dar dacă cineva s-ar prinde de aşa ceva, cu 
siguranţă el ar fi acela. 

— Ei, mare păcat de excursia la Aspen, zise Marino. Dacă aş fi în 
locul tău, m-ar oftica la culme. 

— Priveşte bine, zise ea, referindu-se la clădirea care era dărâmată 
sub ochii lor. Uită-te acum, cât suntem aici, zise ea, pentru că nu voia 
să vorbească de Aspen sau de Benton, ori de motivul pentru care nu 
era acolo, lângă el, sau cum ar fi dacă, cum ar fi dacă n-ar fi. Cât timp 
a fost plecat Benton, parcă luase cu el şi o parte din ea. Iar când el s-a 
întors, partea aceea din ea nu s-a mai întors şi nici până acum nu ştie 
de ce. 

— Eh, bănuiesc că a sosit momentul să o facă praf, zise Marino 
privind pe geamul maşinii. Probabil din cauza Amtraku. Parcă am 
auzit ceva de asta, se pare că au nevoie de o nouă parcare aici, vor să 
deschidă gara centrală, Main Street Station. Am uitat cine mi-a zis 
chestia asta. A fost acum ceva vreme. 

— Ar fi fost drăguţ din partea ta să-mi spui, zise ea. 

— A fost acum ceva vreme. Nici nu-mi aduc aminte de la cine am 
auzit asta. 

— Informaţii de genul acesta sunt bine de ştiut, din punctul meu de 
vedere. 

Se uită spre ea. 

— Nu te condamn pentru că eşti într-o toană proastă. Te-am 
avertizat de venirea aici. Acum uite şi tu peste ce dăm din prima. N- 
am ajuns aici nici de o oră şi ia uite. Vechea noastră tabără e făcută 
praf cu buldozerele. Dacă mă întrebi pe mine, acesta e semn rău. Cred 
că mergi cu patru kilometri pe oră. Poate ar trebui să prinzi viteză. 

— N-am chef, răspunse ea. Dar îmi place să mi se spună anumite 
lucruri. Conducea încet, cu ochii la vechea ei clădire. 

— Îţi zic, e semn rău, spuse el privind-o direct, apoi din nou pe 
geam. 

Scarpetta nu accelerează căci priveşte teatrul distrugerii, iar 
realitatea a ceea ce vede prinde contur încetul cu încetul, la fel de 
încet ca înaintarea ei de-a lungul străzii. Fostul Birou de Medicină 
Legală şi Divizia Laboratoarelor de Anatomopatologie sunt pe cale de 
a deveni o parcare pentru gara restaurată de pe Main Street, ce n-a 
văzut vreo garnitură de tren în toţi cei zece ani cât ea şi Marino au 
lucrat aici. Clădirea masivă a gării, în stil gotic, este construită dintr-o 
piatră de culoarea sângelui uscat; nefolosită ani de-a rândul până 


când, cu câteva tresăriri agonice, a fost transformată în magazine, 
proiect ce a eşuat în scurtă vreme, apoi în birouri funcţionăreşti, dar şi 
acestea s-au închis curând. Turnul înalt cu ceas era o prezență 
constantă pe linia orizontului, veghind asupra benzilor şerpuitoare ale 
autostrăzii interstatale 1-95 şi a podurilor de cale ferată, o faţă albă 
fantomatică cu arătătoarele filigranate încremenite în timp. 

Richmondul a mers mai departe fără ea. Gara de pe Main Street a 
fost resuscitată şi acum este un nod în reţeaua Amtrak. Ceasul 
funcţionează. Ora exactă este 8.16. Toţi anii în care Scarpetta a 
condus dintr-o parte în alta, având grijă de cei morţi, ceasul s-a 
răsfrânt în oglinzile ei retrovizoare, un ceas mort şi el. Viaţa în 
Virginia şi-a urmat însă cursul şi nimeni nu s-a deranjat să o anunţe şi 
pe ea. 

— Nu ştiu la ce mă aşteptam, zise ea privind pe geamul lateral. M- 
am gândit că o vor reamenaja în interior, folosind-o ca depozit pentru 
arhive, surplusul statului. Nu că o demolează. 

— Adevărul este că era timpul să o demoleze, decise Marino. 

— Nu ştiu de ce, dar n-am crezut niciodată că o vor face. 

— Nu e tocmai una din minunile arhitecturale ale lumii, zise el 
părând brusc ostil faţă de vechea clădire. O prostie de beton din anii 
'70. Gândeşte-te numai la toţi oamenii ucişi care au trecut pe-acolo. 
Oameni suferind de SIDA, oameni ai străzii mâncaţi de cangrene. 
Femei şi copii violaţi, sugrumaţi şi înjunghiaţi. Lunatici care au sărit 
de la etaj sau în faţa trenului. Nu există caz pe care să nu-l fi văzut 
zidurile alea. Ca să nu mai zic de trupurile acelea roz, ca de cauciuc, 
în containerele Diviziei de Anatomie. Astea mă îngrozeau mai rău ca 
orice altceva. Mai ţii minte cum le ridicau din containere cu lanţuri şi 
cârlige înfipte în urechi? Trupuri goale, rozalii ca cei trei purceluşi, cu 
picioarele ridicate în sus. Îşi ridică genunchii la cozoroc ca să 
demonstreze. 

— Cu ceva timp în urmă nu puteai să ridici picioarele aşa, observă 
ea. Abia de puteai îndoi picioarele acum trei luni. 

— Mda. 

— Vorbesc serios. Am tot vrut să-ţi zic ce tonus bun ai. 

— Doc, până şi un câine poate să ridice piciorul, glumi el, cu starea 
de spirit vădit îmbunătăţită de complimentul primit, iar ea se simte 
niţel vinovată că nu l-a complimentat până acum. Presupunând că 
dulăul de care vorbim e un „el”. 

— Vorbesc serios. Sunt impresionată. Ani de zile îşi făcuse griji din 
pricina obiceiurilor lui atroce, convinsă că aveau să-i facă felul într-o 
bună zi, iar când face şi el un efort, ea nu-l laudă luni de-a rândul. E 
nevoie ca vechea ei clădire să fie făcută una cu pământul ca ea să-i 
zică o vorbă bună. Îmi pare rău că n-am menţionat asta până acum, 
adăugă ea. Dar sper că nu mănânci doar proteine şi grăsimi. 


— Acum sunt băiat de Florida, zise el vesel. Ţin dieta South Beach, 
dar poţi să fii sigură că nu lenevesc pe plaja... South Beach. Acolo nu 
găseşti decât „fetiţe”. 

— Ce lucru urât spui, răspunse ea. Îl ura când vorbea în felul acesta 
şi tocmai de aceea el o făcea intenţionat. 

— Ţii minte de cuptorul de acolo? continuă Marino depănarea 
amintirilor. Întotdeauna ştiai când ardeau cadavre acolo după fumul 
care ieşea pe coş. Indică spre un coş negru de crematoriu ce se înălța 
din acoperişul vechii clădiri. Când vedeam fumul, parcă nu prea mai 
îmi venea să trec pe aici cu maşina, să respir aerul viciat. 

Scarpetta alunecă uşor cu maşina spre partea din spate a clădirii: 
era încă intactă şi arăta exact ca atunci când o văzuse pentru ultima 
oară. Parcarea este pustie, cu excepţia unui tractor galben parcat 
aproape în locul în care obişnuia ea să parcheze când era director, în 
dreapta uşii masive, verticale, acum închisă. Pentru o clipă aude 
scrâşnetul şi îi revin în minte plângerile legate de uşa aceea care se 
ridica sau se cobora cu zgomot de fiecare dată când butoanele mari, 
unul roşu şi unul verde, erau apăsate din interior. Aude voci, zgomot 
de ambulanţe şi maşini funerare, uşi care se deschid şi sunt trântite şi 
zăngănitul picioarelor şi roţilor de targă mobilă ce duce cadavre 
acoperite, urcând şi coborând pe rampă, morţii intră şi ies, zi şi 
noapte, noapte şi zi, vin şi pleacă. 

— Priveşte bine, îi zise ea lui Marino. 

— Am făcut asta când ai înconjurat clădirea prima dată, răspunse 
el. Chiar vrei să conduci în cercuri toată ziua? 

— O înconjurăm de două ori. Priveşte bine. 

Luând-o la stânga pe Main Street, conduse un pic mai rapid prin 
dreptul şantierului de demolare, gândindu-se că în curând locul va 
arăta ca membrul ciunt al unui amputat. Când în faţa ochilor reveni 
parcarea din spatele clădirii, ea observă un bărbat în pantaloni verzi şi 
jachetă neagră în apropierea tractorului galben, moşmondind ceva la 
motor. Îşi dă seama că omul are o problemă cu tractorul şi îşi doreşte 
ca acesta să nu fi stat în faţa uriaşei anvelope din spate, meşterind sub 
capotă. 

— Cred că ar fi mai bine să-ţi laşi şapca în maşină, îl sfătui ea pe 
Marino. 

— Ha? întrebă Marino, iar faţa lui mare, marcată de trecerea 
timpului se întoarse spre ea. 

— M-ai auzit. Un sfat prietenesc, spre binele tău, zise ea în vreme ce 
tractorul şi omul rămân în urma lor şi dispar din câmpul vizual. 

— Întotdeauna îmi spui ceva prietenesc şi spre binele meu, comentă 
el. Şi niciodată nu e aşa. Îşi scoase şapca cu însemnul LAPD şi o privi 
îngândurat, cu capul chel sclipind de sudoare. Cota săracă de păr 
grizonat pe care natura este destul de blândă ca să i-o aloce este rasă 


din proprie voinţă. 

— Nu mi-ai zis vreodată de ce ai început să te razi în cap, zise ea. 

— Nu m-ai întrebat. 

— Te întreb acum. Întoarse spre nord, îndepărtându-se de clădire 
înspre Broad Street, mergând cu viteza limită. 

— Este la modă, răspunse el. Chestia e că dacă nu ai păr pe cap, mai 
bine scapi de el complet. 

— Presupun că are sens, zise ea. La fel de mult sens ca orice altceva. 

Edgar Allan Pogue se relaxează în şezlong, privindu-şi degetele 
picioarelor goale. Zâmbeşte ca pentru sine şi se gândeşte la reacţiile pe 
care le-ar avea lumea dacă ar afla că acum are o casă în Hollywood. O 
a doua casă, se corectează singur. El, Edgar Allan Pogue, are o a doua 
casă unde poate să se retragă pentru soare, distracţie şi intimitate. 

Nimeni nu va întreba care Hollywood. La simpla menţiune a 
Hollywoodului, imediat îţi răsar în minte imaginea literelor mari şi 
albe care formează firma Hollywood de pe deal, vile protejate de 
ziduri înalte, maşini sport decapotabile şi acei frumoşi binecuvântaţi, 
zeii. Nu i-ar da cuiva prin minte că Hollywoodul lui Edgar Allan 
Pogue se află în Broward County, cam la o oră de mers cu maşina de 
Miami şi că nu atrage nici pe departe bogătaşii şi celebrităţile. Îi va 
spune doctorului, chibzui el cu o urmă de durere. Aşa e, doctorul său 
va fi primul care va afla şi data viitoare nu va mai rămâne fără vaccin 
antigripal, îşi spune Pogue cu o urmă de frică. Nici un doctor nu şi-ar 
lăsa pacientul din Hollywood fără vaccin antigripal, chiar dacă oficial 
e o lipsă acută de aşa ceva, hotărî Pogue cu o urmă de furie. 

— Vezi, mamă, suntem aici. Chiar suntem aici. Nu e doar un vis, 
zise Pogue cu vocea împleticită a unui om care ţine un obiect în gură 
ce interferează cu mişcarea buzelor şi a limbii sale. 

Dinţii săi uniformi, albiţi artificial, se încleştează şi mai strâns pe 
creionul de lemn. 

— Şi tu ai crezut că ziua aceasta nu va veni niciodată, rosti el cu 
creionul în gură, o picătură de salivă desprinzându-se de pe buza de 
jos şi curgându-i pe bărbie. 

Edgar Allan, n-o să ajungi nimic în viaţă. Eşec, eşec, eşec. Continuă 
să vorbească cu creionul în gură, imitând vocea beată, împleticită şi 
răutăcioasă a mamei sale. Edgar Allan, nu eşti decât o zeamă lungă, 
asta eşti. Un ratat, ratat, ratat. 

Şezlongul său se află fix în mijlocul sufrageriei împuţite, lipsite de 
aer, iar apartamentul său de două camere este poziţionat cam pe la 
mijlocul celui de-al doilea etaj al blocului care dă în strada Garfield, 
numită astfel după preşedintele american:s;, stradă ce taie oraşul de la 
est la vest între Hollywood Boulevard şi Sheridan. Complexul cu 
stucatură de un galben-palid se numeşte Garfield Court nu se ştie din 
ce motive, cu excepţia unei reclame false. Nu există curte interioară, 
nici măcar un fir de iarbă, doar o parcare şi trei palmieri ascuţiţi cu 
frunze franjurate ce îi amintesc lui Pogue de aripile destrămate ale 
fluturilor pe care îi prindea de carton cu bolduri pe vremea când era 
copil. 

Nu e îndeajuns de multă sevă în trunchiul copacului. Asta e 


problema ta. 

— Mamă, termină. Termină chiar acum. E urât să vorbeşti aşa. 

Cu două săptămâni în urmă, când a închiriat cea de a doua casă, 
Pogue nu s-a tocmit la preţ, deşi nouă sute cincizeci de dolari pe lună 
este o chirie exorbitantă prin comparaţie cu ce ar putea lua în 
Richmond pe aceeaşi bani, asta presupunând că ar plăti chirie în 
Richmond. Dar aici nu este uşor de găsit o locuinţă potrivită şi când a 
ajuns, în final, în Broward County după o călătorie de şaisprezece ore, 
nu ştia de unde să înceapă mai întâi; obosit mort, dar într-o stare de 
spirit exaltată, a început să bată oraşul cu maşina, luându-şi primele 
repere, căutând un loc nevrând să se odihnească într-o cameră de 
motel, nici măcar pentru o singură noapte. Maşina sa marca Buick, de 
culoare albă, era plină-ochi cu toate posesiunile sale; nu vroia să rişte 
şi să lase maşina oriunde, cine ştie ce delincvent juvenil să-i spargă 
geamurile şi să-i fure televizorul şi aparatul video, ca să nu mai 
menţioneze hainele, produsele cosmetice, laptopul şi peruca, 
şezlongul, o lampă, cearşafurile, cărţile, hârtiile, creioanele şi 
sticluţele de vopsea roşie, albă şi albastră pentru micile retuşuri la 
bâta de baseball făcută la comandă, pe măsura unui copil, precum şi 
alte obiecte personale de importanţă vitală, printre acestea 
numărându-se şi câţiva vechi prieteni. 

— Mamă, a fost îngrozitor, repovesteşte el istoria în efortul de a o 
distrage de la cicăleala învăluită în aburi de alcool. Circumstanţe 
atenuante au dictat plecarea mea imediată din frumosul nostru orăşel 
sudist, deşi nu pentru totdeauna, asta cu siguranță nu. Acum că am oa 
doua casă, bineînţeles că voi face naveta între Hollywood şi 
Richmond. Tu şi eu am visat dintotdeauna la Hollywood şi, precum 
coloniştii cu căruțele lor cu coviltir, aşa am plecat şi noi în căutarea 
norocului, nu? 

Mişcarea îi iese. I-a redirecționat atenţia pe altă cale, mai 
pitorească, ocolind astfel zeama lungă şi insuficienta sevă din copac. 

— Numai că eu nu m-am simţit prea norocos la început când, nu se 
ştie cum, am coborât pe strada North Twenty-fourth şi am ajuns într-o 
mahala uitată de lume numită Liberia, unde am dat peste maşina unui 
vânzător ambulant de îngheţată. 

Vorbeşte cu creionul în gură de parcă i-ar fi zăbală. Creionul îi ţine 
loc de ţigară, nu că tutunul ar pune o problemă de sănătate sau ar 
constitui un viciu, ci mai degrabă o cheltuială. Pogue se delectează cu 
trabucuri. Nu-şi permite alte luxuri, dar trebuie să aibă trabucurile 
Indio şi Cubita, A Fuentes şi, mai presus de toate, Cohiba, contrabanda 
magică din Cuba. E absolut vrăjit de trabucurile Cohiba şi ştie de unde 
să facă rost de ele; lumea parcă e altfel când fumul cubanez pătrunde 
în plămânii lui mâncaţi de boală. Impurităţile îţi omoară plămânii, dar 
tutunul pur de Cuba este cu adevărat tămăduitor. 


— Îţi vine să crezi? Un vânzător ambulant de îngheţată, cu maşina 
lui din care susură o melodioară inocentă şi nişte negrişori care se 
apropie de ea cu bănuţi în palmă ca să cumpere dulciuri, iar toate 
astea se întâmplau în mijlocul unui ghetou, o zonă de război, când 
soarele tocmai apune. Fac pariu că noaptea în Liberia se aud o groază 
de împuşcături. Bineînţeles că am plecat de acolo cât am putut de 
repede şi în mod miraculos am ajuns într-o zonă mai bună a oraşului. 
Te-am adus la Hollywood cu bine, nu-i aşa, mamă? 

Cumva, a reuşit să ajungă pe strada Garfield, trecând cu maşina 
încet pe lângă casele micuţe, cu un singur etaj, cu garduri de fier 
forjat, ferestre cu jaluzele, fiecare având un mic garaj pentru maşină, 
doar acoperiş şi mici peluze de iarbă care n-ar fi putut încadra nici o 
piscină, locuinţe mici şi cochete construite probabil în anii '50 şi '60 
care trezeau în el o fremătare pentru că supravieţuiseră deceniilor de 
uragane îngrozitoare şi de schimbări demografice bruşte, de creşteri 
neîncetate ale taxelor pe proprietate care îi elimină pe cei din 
generaţia veche şi îi înlocuiesc cu generaţia nouă, oameni care 
probabil nici nu vorbesc engleza sau încearcă. Şi totuşi, cartierul a 
supravieţuit. Şi atunci, exact când se gândea la toate acestea, 
complexul de apartamente i-a ieşit în faţă, încadrându-se în geamul 
parbrizului ca o viziune. 

Clădirea are în faţă o pancartă pe care se poate citi GARFIELD 
COURT, iar dedesubt este trecut numărul de telefon, iar Pogue a 
răspuns la această viziune trăgând maşina în parcare şi notând 
numărul pe o hârtie; merse apoi la cea mai apropiată benzinărie şi 
folosi telefonul public de acolo. Da, era un apartament liber şi în mai 
puţin de o oră avu prima şi, spera el, ultima întâlnire cu Benjamin P. 
Shupe, proprietarul. 

Nu pot face asta, nu pot face asta. Shupe nu înceta să rostească 
aceste cuvinte, stând faţă în faţă cu Pogue, de cealaltă parte a mesei 
sale de lucru din biroul de la parterul clădirii, o încăpere 
supraîncălzită, cu aer închis, otrăvit de parfumul ofensiv al coloniei 
pătrunzătoare a lui Shupe. Dacă vrei aer condiţionat, îți cumperi. De 
tine depinde. Dar asta este perioada de vârf a anului, ceea ce se 
numeşte sezon. Cine are nevoie de aer condiţionat? 

Benjamin P. Shupe etala o pereche de plăci dentare de un alb-sticlos 
care îi aminteau lui Pogue de faianţa din baie. Încărcat de aur, regele 
mahalalei bătu în tăblia mesei cu un arătător umflat, expunând în 
lumină un inel cu coroană de diamante. Şi ai mare noroc. Toată lumea 
vrea să fie aici în perioada asta a anului. Am zece oameni care 
aşteaptă la rând să ia apartamentul acesta. Shupe, regele mahalalei, 
gesticulă într-un mod care-i punea în cea mai bună lumină ceasul de 
aur Rolex, fără să ştie că ochelarii cu lentile fumurii ai lui Pogue erau 
de decor, iar părul lung, negru, cârlionţat şi neîngrijit era doar o 


perucă. Peste două zile, o să fie douăzeci pe listă. De fapt, nici n-ar 
trebui să-ţi dau apartamentul la un asemenea preţ. 

Pogue plăti cu banii jos. Nu erau necesare avansuri sau alte forme 
de siguranță, nu i s-au pus întrebări, nu i-a fost cerut vreun act de 
identitate. Peste trei săptămâni va trebui să plătească cu banii jos 
pentru luna ianuarie, dacă se hotăra să păstreze această a doua casă şi 
pe timpul sezonului de vârf al Hollywoodului. Dar e puţin cam prea 
devreme ca să ştie ce va face după Anul Nou. 

— Am de lucru, am de lucru, mormăi el răsfoind revista pentru 
firmele de servicii funerare care se deschise la o colecţie de urne şi 
memento. Îşi puse revista deschisă pe genunchi şi studie pozele 
colorate pe care le ştia pe dinafară. Urna sa preferată rămâne cutia de 
cositor în formă de cărţi rare puse una peste alta cu o peniță de cositor 
deasupra. Îşi imaginează că sunt cărţi scrise de Edgar Allan Poe, 
după care i s-a pus numele şi se întreabă câte sute de dolari o costa 
această urnă dacă şi-ar pune în cap să sune la numărul fără taxă afişat 
în catalog. 

— Ar trebui să sun şi să fac comandă, zise el jucăuş. Ar trebui s-o 
fac, nu-i aşa, mamă? O tachinează, de parcă ar avea telefon şi ar putea 
suna chiar în acest moment. O, ti-ar plăcea, nu? Atinge imaginea 
urnei. i-ar plăcea urna lui Edgar Allan, nu-i aşa? Ei bine, îţi spun cum 
facem, n-o luăm decât când vom avea ceva de sărbătorit, acum 
treburile nu-mi merg aşa cum am planificat, mamă. O da, m-ai auzit. 
O mică întârziere, mi-e teamă. 

Zeamă lungă, asta eşti. 

— Nu, dragă mamă. Nu e vorba de zeamă lungă. Clătină din cap, 
răsfoind paginile revistei. Acum să nu începem din nou. Suntem la 
Hollywood. Nu e plăcut aici? 

Se gândeşte la casa cu stucaturi de culoare roz-somon, aflată pe apă, 
nu prea departe de aici, înspre nord şi se simte copleşit de emoţii 
contradictorii. A găsit vila aşa cum îşi plănuise. Şi totul a mers prost, 
iar acum nu e nimic de sărbătorit. 

— Gândire greşită, gândire greşită. Îşi trase un bobârnac peste 
frunte, aşa cum îl plesnea mama lui când era mic. Nu aşa trebuia să se 
întâmple. Ce e de făcut, ce e de făcut? Peştele cel mic a scăpat. Imită 
mişcările peştelui prin aer. Peştele cel mic a fugit undeva, nu ştiu 
unde, dar nu-mi pasă, nu, nu-mi pasă. Pentru că Peştele cel mare e 
încă aici, iar eu am speriat peştele cel mic şi Peştele cel mare n-are 
cum să fie prea încântat de asta. Nu are cum. În curând vom avea ceva 
de sărbătorit. 

A fugit? Cât de prost poţi fi? N-ai prins peştele cel mic şi crezi că-l 
vei prinde pe cel mare? Eşti doar o zeamă lungă. Cum poţi fi fiul meu? 

— Nu vorbi aşa, mamă. E atât de nepoliticos, zise el cu capul plecat 
asupra revistei pentru firme de servicii funerare. 


Ea îi aruncă o privire care ar fi putut bate un cui în perete; tatăl lui 
avea un nume pentru privirea ei infamă. Ochiul păros, aşa îi zicea el. 
Edgar Allan Pogue nu şi-a dat seama niciodată de ce o privire atât de 
terifiantă ca aceea a mamei sale poate fi numită ochi păros. Ochiul nu 
are păr. N-a văzut şi n-a auzit vreodată de unul care să aibă şi dacă nu 
ştie el atunci cine altcineva? Nu sunt multe lucrurile pe care nu le ştie. 
Lăsă revista să cadă pe podea şi se ridică din şezlongul cu dungi albe 
şi galbene luând în mână micuța bâtă de baseball pe care o ţinea 
rezemată într-un colţ al încăperii. Jaluzelele orizontale blochează 
lumina soarelui la singura fereastră a sufrageriei, lăsându-l într-un 
semiîntuneric confortabil abia desfăcut la un colţ de un lampadar 
singuratic. 

— Hai să vedem. Ce să facem noi azi? continuă el, mormăind cu 
creionul în gură, vorbind cu glas tare spre o cutie de biscuiţi de sub 
şezlong, ţinând strâns în mână bâta de baseball, verificând stelele şi 
dungile roşii, albe şi albastre: pe care le-a retuşat, ia să vedem, de 
exact o sută unsprezece ori. Şterge cu drag bâta cu ajutorul unei 
batiste albe, îşi freacă mâinile cu batista, le freacă şi le freacă. 

— Azi ar trebui să facem ceva special. Cred că se cere o ieşire în 
oraş. 

Apropiindu-se de un perete, îşi scoase creionul din gură şi rămase cu 
el într-o mână, bâta în cealaltă, lăsând capul într-o parte, cu ochii 
mijiţi la o schiţă mare, în primele stadii, desenată pe zidul murdar, de 
culoare bej. Cu blândeţe atinge vârful tocit al creionului de un ochi 
desenat şi îngroaşă genele. Creionul e ud, cu urme de dinţi, îl strânge 
între arătător şi degetul mare când desenează pe perete. 

— Aşa. Se trase îndărăt, lăsând din nou capul într-o parte, admirând 
ochiul mare, deschis şi curba obrazului, în vreme ce bâta îi tresare în 
mână. 

— Am spus cumva cât de frumoasă eşti astăzi? În curând vei avea 
culoare în obraji, vor fi îmbujoraţi şi trandafirii, ca şi cum ai fi stat 
toată ziua afară, la soare. 

Îşi puse creionul după ureche şi întinse mâna în faţă, depărtând 
degetele, învârtind-o şi răsucind-o, privind fiecare articulaţie, fiecare 
cută, cicatrice şi linie şi dungile delicate ale unghiilor sale mici, 
rotunjite. Masează aerul, privind cum muşchii se pun în mişcare 
imaginându-şi cum masează pielea rece, punând în mişcare sângele 
rece, leneş din țesuturile subcutanate, frământând carnea şi alungând 
astfel moartea, pompând în ea o strălucire roz, plăcută. Bâta tresare în 
cealaltă mână şi îşi imaginează cum ar fi să lovească cu ea. Îi lipseşte 
praful de cretă pe care şi-l freca în palme, îi lipseşte balansul bâtei şi 
tremură de dorinţa de a lovi cu bâta în ochiul desenat pe perete, dar 
nu o face, nu poate, nu trebuie să o facă, aşa că se depărtează, cu 
inima bătându-i cu putere în piept; e frustrat. Atât de frustrat de 


dezordine. 

Apartamentul e gol, dar în dezordine, masa din chicinetă e plină de 
şerveţele de hârtie şi farfurii şi ustensile de plastic, nemaipunând la 
socoteală conservele şi pungile de macaroane şi paste pe care Pogue 
nu s-a învrednicit să le pună în dulapul din chicinetă. În chiuvetă sunt 
puse la muiat în apă rece, unsuroasă, o cratiţă şi o tigaie. Pe mocheta 
albastră, pătată, sunt înşirate genţile de voiaj, haine şi cărţi, creioane 
şi hârtie albă, din cea mai ieftină. Locuinţa lui Pogue începe să prindă 
aroma râncedă de gătit şi trabucuri şi mirosul său personal, de 
sudoare. E foarte cald aici, umblă dezbrăcat. 

— Cred că ar fi bine să vedem ce face doamna Arnette. Nu i-a fost 
prea bine, până la urmă, îi zice el mamei sale fără să o privească. Ţi-ar 
plăcea să ai un musafir azi? Bănuiesc că ar trebui să te-ntreb asta mai 
întâi. Dar ar putea să ne facă pe amândoi să ne simţim mai bine. Nici 
eu nu sunt în apele mele, trebuie să recunosc. Se gândeşte la peştele 
cel mic care i-a scăpat şi priveşte la dezordinea din jur. Cred că o 
vizită e exact ceea ce ne trebuie, ce zici? 

Ar fi drăguţ. 

— Nu, ar fi, nu-i aşa? Vocea sa de bariton se ridică şi coboară, ca şi 
cum s-ar adresa unui copil sau unui animal de casă. Ţi-ar plăcea să ai 
un musafir? Ei bine, atunci! Splendid. 

Calcă descult pe mochetă şi se ghemuieşte în faţa unei cutii de 
carton pline cu casete video şi cutii de trabucuri, cu plicuri cu 
fotografii, toate etichetate cu grijă, de mână, cu scrisul său mărunt şi 
ordonat. Aproape de fundul cutiei găseşte cutia de trabucuri a 
doamnei Arnette şi plicul cu fotografii polaroid. 

— Mamă, a venit să te vadă doamna Arnette, zise el cu un oftat 
mulţumit în timp ce deschide cutia de trabucuri şi o pune pe şezlong. 
Caută printre fotografii şi o alege pe cea preferată. Îţi aduci aminte de 
ea, nu? V-aţi mai întâlnit. O femeie cu sânge albastru, într-adevăr. 
Vezi părul ei? E cu adevărat albastru. 

Da, chiar aşa e. 

— Da, chiar aşa e, vine ecoul lui imitând vocea tărăgănată a mamei 
sale şi felul încet, vătuit prin care trece de la un cuvânt la altul când e 
în sticla de vodcă, undeva pe fundul sticlei de vodcă. 

— Îţi place noua ei cutie? întreabă el şi vârî un deget în cutia de 
trabucuri, ridicând în aer un norişor de praf alb. Acum nu fii geloasă, 
dar a mai pierdut din greutate de când ai văzut-o ultima oară. Mă 
întreb care este secretul ei, o tachină el şi vârî din nou degetul în 
cutie, suflând în aer şi mai mult praf alb pentru beneficiul mamei sale 
enorm de grase, ca să o facă geloasă pe mama sa dezgustător de grasă, 
apoi se şterge pe mâini cu batista cea albă. Cred că scumpa noastră 
prietenă, doamna Arnette, arată minunat, de-a dreptul divină. 

Priveşte îndeaproape fotografia doamnei Arnette, cu părul ei ca o 


aură albăstrie încadrând faţa roz, de mort. Singurul motiv pentru care 
ştie că are gura cusută este pentru că se vede făcând acest lucru. 
Altfel, operaţia sa expertă este imposibil de distins, iar un iniţiat n-ar 
detecta niciodată faptul că la ochi conturul rotund se datorează 
căpăcelelor puse sub pleoape; îşi aminteşte cum a plasat cu grijă 
căpăcelele peste globii oculari înfundaţi în orbite, apoi a tras 
pleoapele peste, lipindu-le laolaltă cu puţină vaselină. 

— Acum fii o dulceaţă şi întreab-o pe doamna Arnette cum se mai 
simte, zise el către cutia de biscuiţi de sub şezlong. A avut cancer. Atât 
de mulţi au avut. 

Dr. Joel Marcus îi aruncă un zâmbet ţeapăn în vreme ce ea îi 
scutura mâna uscăţivă, cu osatură subţire. Are sentimentul că l-ar 
dispreţui, dacă i s-ar da şansa, dar în afara acelei premoniţii, pe care o 
împinge undeva într-un colţ întunecat al inimii, nu simte nimic 
altceva. 

Cu aproximativ patru luni în urmă a aflat de acest doctor aşa cum a 
aflat de majoritatea lucrurilor ce ţin de trecutul ei în Virginia. Un 
accident, o coincidenţă. S-a întâmplat să fie în avion, citea revista USA 
Today când a observat o ştire pe scurt despre Virginia în care se 
spunea: „După îndelungi căutări, guvernatorul statului numeşte noul 
director al Institutului de Medicină Legală, medic primar legist...” În 
sfârşit, după ani de zile fără director sau măcar director executiv, 
Virginia avea acum un nou medic primar legist. Pe parcursul 
traumaticelor căutări, nimeni nu i-a cerut lui Scarpetta opinia sau 
sfatul în această privinţă. Iarăşi, aprobarea ei nu a fost necesară atunci 
când dr. Marcus a devenit unul din candidaţii pentru postul ei. 

Dacă ar fi fost întrebată, ar fi mărturisit că n-a auzit de el vreodată. 
Această afirmaţie ar fi fost urmată de o sugestie plină de tact cum că 
probabil l-a întâlnit la o întrunire naţională sau alta, însă nu-şi aducea 
aminte numele lui. Cu siguranţă este un anatomopatolog cu prestanţă, 
ar fi spus ea diplomatic, altfel nu ar fi fost ales pentru a conduce cel 
mai prestigios sistem de medicină legală la nivel naţional din Statele 
Unite. 

Dar acum, când dă mâna cu dr. Marcus şi îl priveşte în ochii mici şi 
reci, Scarpetta realizează că îi este total străin. E limpede, n-a fost 
membru în nici un comitet important, nici nu a susţinut seminarii la 
nici o întrunire de patologie sau de medicină legală la care ea a 
participat, altfel şi-ar fi amintit de el. Un nume ar fi putut uita, dar 
rareori uita feţele oamenilor. 

— Kay, ne întâlnim până la urmă, zise el, jignind-o încă o dată, 
numai că acum era mai rău pentru că o jignea în faţă. 

Era limpede că ceea ce intuiţia ei refuzase să recunoască la telefon, 
acum devenea un fapt de netăgăduit, în prezenţa lui în holul clădirii 
numite Biotech II unde ea lucrase ca medic primar legist. Dr. Marcus 
era un bărbat slab, mărunţel de stat, cu o față mică, îngustă, cu o 
chelie mărginită la ceafă de o şuviţă de păr de un cenuşiu-murdar, de 
parcă natura îl luase peste picior. Purta o cravată îngustă, demodată, 
pantaloni gri fără nici o formă şi pantofi comozi. Pe sub cămaşa din 
material ieftin al cărei guler îi atârnă în jurul gâtului, prea larg, este 
vizibil maioul alb. Gulerul cămăşii e tocit, pe alocuri chiar rupt. 

— Să intrăm, zise el. Mi-e teamă că în dimineaţa aceasta jucăm cu 


casa închisă, ca să zic aşa. 

Se pregăteşte să-l informeze că nu a venit singură când Marino ieşi 
din toaleta bărbaţilor, săltându-şi pantalonii negri, cu şapca LAPD 
trasă pe ochi. Scarpetta era politicoasă, dar adoptă un ton profesional 
când face prezentările, încercând să explice apariţia lui Marino, atât 
cât putea ea fi explicată. 

— A fost ataşat la Departamentul de Poliţie din Richmond, este un 
anchetator experimentat, zise ea observând cum chipul doctorului se 
crispează. 

— Nu mi-ai spus că vii însoţită, rosti el scurt, aşa cum se găseau în 
fostul ei hol spaţios, din blocuri de granit şi sticlă, unde a semnat în 
registrul de intrări, unde a stat mai bine de douăzeci de minute, 
simțindu-se expusă ca o statuetă pe un soclu, în vreme ce îl aştepta pe 
dr. Marcus sau vreun subaltern de-al lui să vină să o ia. Credeam că 
am fost destul de clar, aceasta este o situaţie foarte sensibilă. 

— Hei, nici o grijă. Sunt un tip extrem de sensibil, interveni 
zgomotos Marino. 

Dr. Marcus pare să nu îl audă, dar e evident că se zburleşte ca un 
arici. Scarpetta aproape că aude furia lui cum face valuri prin aer, ca o 
undă de şoc. 

— La liceu, porecla mea a fost „Cel mai probabil să fie sensibil”, 
adăugă Marino cu glas tare. Hei, Bruce! strigă el spre un paznic în 
uniformă ce apăru în scenă undeva la cel puţin zece metri distanţă, 
tocmai ieşind din sala de probe în holul institutului. Omule, cum 
merge treaba? Încă mai dai cu bila pentru amărâţii ăia de la Pin 
Heads? 

— N-am spus asta? răspunse Scarpetta. Îmi pare rău. N-a spus lucrul 
acesta şi nici nu-i pare rău. Când e chemată la un caz aduce pe cine şi 
orice doreşte; nu-l iartă pe dr. Marcus pentru că i s-a adresat cu 
familiarul Kay. 

Bruce, paznicul, rămâne o clipă nedumerit, apoi se vede că e 
cuprins de mirare. 

— Marino! Sfinte Sisoe, tu eşti, mă? Să mai vorbeşti de fantasmele 
trecutului. 

— Nu, nu ai spus, reiteră dr. Marcus către Scarpetta, debusolat 
pentru moment, confuzia lui fiind aproape palpabilă, ca fluturatul 
aripilor unui stol de păsări speriate. 

— Unicul şi inegalabilul şi-ţi zic una: nu sunt o fantasmă! confirmă 
Marino pe un ton cât mai enervant cu putinţă. 

— Nu sunt sigur că pot permite aşa ceva. N-aveţi aprobare, zise dr. 
Marcus tulburat, expunând fără să vrea faptul dizgraţios că există 
cineva deasupra lui care-i dă ordine şi această persoană nu numai că o 
cunoaşte pe Scarpetta, dar ar putea fi şi motivul pentru care ea este 
acum, aici. 


— Cât rămâi în oraş? continuă concursul amical de strigături între 
cei doi prieteni. 

Glasul lăuntric al lui Scarpetta a avertizat-o, dar ea nu a ascultat. E 
clar că s-a băgat în ceva serios. 

— Cât e nevoie, bătrâne. 

Asta a fost o greşeală, una majoră, reflectă ea. Ar fi trebuit să plec la 
Aspen. 

— Când ai o clipă liberă, treci şi pe la mine. 

— Nici o grijă, amice. 

— Gata, e de ajuns, vă rog, se răsti dr. Marcus. Aici nu suntem la 
berărie. 

Poartă la gât un lănţişor pe care atârnă cheia regatului — se aplecă 
ca să apropie cartela magnetică de un scanner cu infraroşii din dreptul 
unei uşi de sticlă opacă. De cealaltă parte se întinde aripa destinată 
întru totul medicului primar legist. Lui Scarpetta i se uscă gura. 
Transpiră la subţiori, iar în stomac se căscă un gol pe măsură ce 
înainta în departamentul medicului primar legist din frumoasa clădire 
la ale cărei planuri a contribuit şi ea, pentru care s-a luptat să găsească 
finanţare şi în care s-a mutat cu biroul înainte de a fi concediată. 
Canapeaua bleumarin şi fotoliul asortat, măsuţa joasă de lemn şi 
tabloul ce înfăţişa un peisaj rustic care atârna pe perete, toate erau la 
fel. Zona de primire nu se schimbase nici ea, excepţie făcând două 
Dracaena şi mai mulţi hibiscuşi care acum lipseau, li plăceau plantele 
de interior, la birou le uda singură, rupând frunzele moarte, 
rearanjându-le în încăpere după lumina care se modifica odată cu 
schimbarea anotimpurilor. 

— Mi-e teamă că nu poţi aduce pe cineva aici, decise dr. Marcus, 
oprindu-se în faţa unei uşi închise. Aceasta ducea spre birourile 
administrative şi morgă, acest templu ce odată îi aparținuse ei de 
drept, complet. 

Îşi făcu numărul de magie cu cartela magnetică şi încuietoarea uşii 
se deschise cu un clic. Intră mai întâi el, păşind repede, ochelarii 
înguşti, cu ramă subţire, reflectând lumina fluorescentă. 

— Am prins un ambuteiaj, aşa că sunt în întârziere, iar în dimineaţa 
asta lucrăm la capacitate maximă. Opt cazuri, continuă el, adresându- 
i-se lui Scarpetta, de parcă Marino nici nu exista. Intru direct într-o 
şedinţă cu medicii. Kay, probabil cel mai bun lucru pentru tine ar fi 
să-ţi iei o cafea. Ar putea dura ceva vreme. Julie? se întoarce el către o 
asistentă, invizibilă în compartimentul ei, doar degetele lovind ca 
nişte castaniete în tastatura unui computer trădându-i prezenţa. Eşti 
drăguță să îi arăţi musafirei noastre unde este cafeaua? Apoi către 
Scarpetta: Dacă ai putea să mă aştepţi în bibliotecă, simte-te ca acasă. 
Vin să te iau imediat ce scap. 

În cel mai rău caz, ca un gest de curtoazie profesională, un patolog 


legist ar trebui să fie binevenit la o şedinţă cu corpul de medici şi în 
incinta morgii, mai ales dacă aceasta oferă expertiză pro bono 
institutului de medicină legală pe care l-a condus la un moment dat. 
Dacă ar fi rugat-o să-i ducă hainele la curăţat sau să îl aştepte în 
parcare, dr. Marcus n-ar fi reuşit să o insulte mai mult pe Scarpetta. 

— Îmi pare rău, dar invitatul tău chiar nu are ce căuta aici, clarifică 
încă o dată dr. Marcus, aruncând priviri neliniştite în jur. Julie, poţi 
să-l conduci pe domnul înapoi în hol? 

— Nu este invitatul meu şi nu stă în hol, spuse Scarpetta pe un ton 
ferm. 

— Pardon? Faţa îngustă a doctorului se întoarse spre ea. 

— Suntem împreună, îl lămuri ea. 

— Poate că nu înţelegi situaţia, răspunse dr. Marcus cu vocea 
sugrumată. 

— Poate că nu. Haideţi să vorbim. Nu era o cerere. 

Doctorul aproape tresare, atât de acută este împotrivirea sa. 

— Foarte bine, se lăsă învins. Intrăm în bibliotecă un minut. 

— Ne ierţi? îi zâmbi lui Marino. 

— Nici o problemă. Şi cu acestea, Marino intră în compartimentul 
lui Julie şi luă în mână un teanc de fotografii făcute la autopsii, 
începând să le treacă în revistă ca pe nişte cărţi de joc. Prinde una din 
ele între degetul mare şi arătător şi o scoate din teanc, cu agilitatea 
unui crupier de black-jack. Ştii de ce traficanţii de droguri au mai 
puţină masă corporală grasă decât, să zicem, tu sau eu? Lasă 
fotografia să cadă pe tastatura ei. 

Julie, care nu are cum să aibă mai mult de douăzeci şi cinci de ani, 
atrăgătoare, dar puţin cam plinuţă, rămâne cu privirea la imaginea 
unui bărbat tânăr de culoare, musculos, gol ca atunci când l-a făcut 
maică-sa. Bărbatul e întins pe o masă de autopsie, cu toracele tăiat şi 
deschis, golit de organe, cu excepţia unuia singur, extrem de mare, 
probabil organul său vital, cel puţin pentru el, cel puţin atunci când 
mai era încă în viaţă ca să-i pese de toate acestea. 

— Ce? întrebă Julie. Glumeşti, nu? 

— Vorbesc mai serios decât popa. Marino îşi trase un scaun şi se 
aşeză lângă ea, foarte aproape. Vezi tu, draga mea, masa grasă este 
direct proporţională cu greutatea creierului. Ia-ne pe noi doi ca 
exemple. Ne chinuim cu asta tot timpul, nu-i aşa? 

— Mie-mi spui! Carevasăzică, chiar crezi că oamenii mai deştepţi se 
îngraşă uşor? 

— Dar e o realitate a vieţii! Oamenii ca tine şi ca mine trebuie să 
depună eforturi suplimentare comparativ cu ceilalţi. 

— Nu-mi spune că eşti unul dintre adepţii dietelor de genul 
mănânci tot ce vrei, mai puţin făină albă, orez decorticat sau alte 
trăsnăi din astea. 


— Te-ai prins, frumoaso. Nimic alb, doar femeile. Acum eu? Dacă 
eu aş fi traficant de droguri, m-ar durea în cot. Aş mânca orice mi-ar 
pofti inima. Prăjiturele, pizza, pâine albă şi dulceaţă. Dar asta pentru 
că n-aş avea creier, înţelegi? Vezi, toţi traficanţii ăştia de droguri sunt 
morţi pentru că sunt proşti, de-asta n-au pic de grăsime pe ei şi îşi 
permit să mănânce toate rahaturile. 

Scarpetta lasă în urma ei glasurile şi râsetele lor şi păşeşte pe un 
coridor atât de familiar ei încât îşi aminteşte senzaţia mochetei cenuşii 
sub talpa pantofului, senzaţia precisă a mochetei bogate pe care a 
ales-o chiar ea când a proiectat această parte de clădire. 

— E un tip deplasat, zise dr. Marcus. Dacă am nevoie de un lucru în 
locul acesta, atunci e vorba de o conduită corectă. 

Pereţii sunt zgâriaţi, iar afişele după Normal Rockwell pe care le-a 
cumpărat şi le-a înrămat cu mâna ei sunt strâmbe, două chiar lipsesc. 
Trecând prin dreptul uşilor deschise, aruncă priviri în birouri, 
observând vrafuri de hârţoage, lamele de microscop aşezate neglijent 
şi microscoape electronice ridicându-se ca nişte pelicani suri, obosiţi 
pe mesele de lucru şi aşa supraîncărcate. Fiecare imagine şi fiecare 
sunet vin spre ea ca nişte mâini întinse, nevoiaşe, iar undeva în inima 
ei simte tot ceea ce s-a pierdut şi asta doare mai mult decât şi-ar fi 
imaginat. 

— Regretabil, de-abia acum am făcut legătura. Infamul Peter 
Marano. Da, într-adevăr. Omul acesta are o reputaţie, nu glumă, zise 
dr. Marcus. 

— Marino, îl corectează ea. 

O iau la dreapta şi în loc să se oprească la locul de cafea, dr. Marcus 
deschide o uşă grea de lemn care dă în bibliotecă, lăsând-o pe 
Scarpetta să fie întâmpinată de tratate de medicină abandonate pe 
mesele lungi şi alte cărţi de referinţă înclinate şi căzute pe rafturi ca 
nişte beţivani. Masa uriaşă în formă de U este acum tărâmul revistelor 
de specialitate, hârtiilor, paharelor de plastic murdare de resturi de 
cafea, chiar şi o cutie de gogoşi cu zahăr. Simte cum inima îi bate mai 
tare uitându-se în jurul ei. Proiectase acest spaţiu generos şi era 
mândră de felul în care îşi dirijase fondurile de care dispunea 
deoarece manualele medicale şi ştiinţifice, plus o bibliotecă care să le 
cuprindă sunt exorbitant de costisitoare, mult peste ceea ce statul 
consideră că este necesar pentru un departament ai cărui pacienţi sunt 
morţi deja. Zăboveşte o clipă cu privirea asupra seriilor Greenfield de 
Neuropatologie şi a jurnalelor de drept pe care le donase din propria 
colecţie. Volumele nu sunt puse în ordine. Unul din ele e pus cu susul 
în jos. Mânia ajunge la climax. 

Îl sfredeleşte pe dr. Marcus cu privirea şi spune: 

— Cred că trebuie să stabilim nişte reguli generale. 

— Doamne, Kay. Reguli generale? întreabă el încruntându-se 


nedumerit, un gest prefăcut şi iritant. 

Nu-i vine să creadă cât de făţiş condescendent este omul acesta. Îi 
aminteşte de un avocat pledant, nu unul foarte bun, care păcăleşte 
tribunalul omiţând cei şaptesprezece ani petrecuţi în mediul academic, 
în programe de pregătire specializate şi aşezând-o pe scaunul 
martorului o reduce la doamnă sau domnişoară sau, cel mai rău dintre 
toate, Kay. 

— Simt o anume rezistenţă în ce priveşte prezenţa mea aici..., 
începu ea. 

— Rezistență? Mă tem că nu pricep. 

— Ba eu cred că da... 

— Să nu cădem în presupuneri. 

— Vă rog să nu mă întrerupeţi, dr. Marcus. Nu trebuie să fiu aici. 
Cuprinse cu privirea mesele vandalizate şi tomurile părăsite şi se 
întrebă dacă omul din faţa ei este la fel de neglijent cu lucrurile 
personale. Ce Dumnezeu s-a întâmplat cu locul acesta? întrebă ea. 

Doctorul se opri de parcă ar fi fost necesar un moment de reculegere 
şi consultare a astrelor pentru a percepe înţelesul celor spuse de ea. 
Apoi comentă moale: 

— Studenţii din ziua de azi. Fără îndoială că nu au fost învăţaţi 
niciodată să strângă după ei. 

— S-au schimbat atât de multe în cinci ani de zile, zise ea, sec. 

— Poate că îmi interpretezi greşit starea de spirit din dimineaţa 
asta, răspunse doctorul pe acelaşi ton persuasiv, vag linguşitor pe care 
îl avusese ieri la telefon. E drept, am multe pe cap, dar sunt bucuros 
că te afli aici. 

— Pari orice numai bucuros nu. Scarpetta îl fixează cu privirea, iar 
el se uită pe lângă ea, aiurea. Hai să începem cu începutul. Nu eu te- 
am sunat. Tu m-ai sunat pe mine. De ce? Ar fi trebuit să te întreb asta 
ieri, îşi zise ea în gând. Ar fi trebuit să te întreb atunci. 

— Kay, am crezut că m-am făcut înţeles. Eşti un anatomopatolog 
respectat, un consultant recunoscut. Pare o susţinere ingenioasă 
pentru o persoană pe care în secret nu o poate suporta. 

— Nu ne cunoaştem. Nu ne-am întâlnit niciodată, îmi vine greu să 
cred că m-aţi chemat doar pentru că sunt respectată sau recunoscută 
în meseria mea. Îşi încrucişă braţele pe piept şi se felicită în gând 
pentru că se îmbrăcase cu un costum de culoare închisă, serios. Dr. 
Marcus, eu nu mă joc. 

— Eu unul cu siguranţă nu am timp de jocuri. Orice încercare de 
cordialitate se evaporă de pe chipul său, lăsând meschinăria dezvelită, 
sclipind sub mască precum tăişul unei săbii. 

— Am fost propusă de cineva? Vi s-a spus să mă sunaţi pe mine? E 
sigură că detectează izul sforilor politice. 

Bărbatul aruncă o privire spre uşă încercând nu foarte subtil să-i 


reamintească faptul că este un doctor important, ocupat, cu opt cazuri 
şi o şedinţă cu subalternii în aşteptare. Sau poate îi e frică să nu 
asculte cineva pe la uşi. 

— Nu e deloc productiv ce facem, conchise el. Cred că cel mai bine 
ar fi să încheiem discuţia aceasta aici. 

— Bine. Îşi luă geanta. Ultimul lucru pe care mi-l doresc este să fiu 
un pion în schemele cuiva. Sau să rămân închisă într-o sală, bând 
cafea jumătate de zi. Nu pot veni în ajutorul unei instituţii dacă 
aceasta nu este deschisă faţă de mine, iar regula mea numărul unu, dr. 
Marcus, este ca un departament care-mi cere ajutorul să fie complet 
transparent cu mine. 

— Bine. Candoare vrei, asta primeşti. Imperiozitatea lui nu reuşeşte 
să îi ascundă frica. Nu îi vrea plecarea. E limpede că sincer nu-i 
doreşte plecarea. Ca să fiu cinstit, continuă el, aducerea ta aici nu a 
fost ideea mea. Cinstit vorbind, comisarul pentru sănătate a vrut o 
opinie din afară şi nu se ştie cum s-a oprit la tine, explică el ca şi cum 
numele ei ar fi fost tras la sorţi dintr-o pălărie. 

— Ar fi trebuit să mă sune personal, veni replica ei. Ar fi fost mai 
onest aşa. 

— I-am spus că o fac eu. Ca să fiu cinstit, nu am vrut să te pun într- 
o situaţie dificilă, explică el şi cu cât repeta cuvântul „cinstit” cu atât 
începea să-şi piardă din credibilitate. Uite ce s-a întâmplat. Când dr. 
Fielding nu a putut să determine cauza sau felul în care a survenit 
decesul, tatăl fetei, tatăl lui Gilly Paulsson, l-a sunat pe comisar. 

Simpla menționare a numelui doctorului Fielding o deranja. Nu ştia 
dacă el mai era acolo şi nici nu întrebă. 

— Cum am zis, comisarul m-a sunat. A spus că vrea presă cât 
încape. Chiar astea au fost cuvintele sale. 

Tatăl trebuie să fie cineva, îşi spuse ea. Telefoanele de la familiile 
afectate nu erau ceva neobişnuit, dar foarte rar un oficial 
guvernamental de rang înalt apela la un expert extern în urma lor. 

— Kay, îmi dau seama cât de jenantă trebuie să fie situaţia pentru 
tine, zise dr. Marcus. Nu-mi doresc să fiu în locul tău. 

— Şi care este situaţia mea, din punctul dumneavoastră de vedere, 
dr. Marcus? 

— Dacă nu mă înşel, cred că Dickens a scris o poveste despre asta şi 
anume Un colind de Crăciun. Sunt sigur că eşti familiarizată cu duhul 
Crăciunului? Îi aruncă zâmbetul său batjocoritor; probabil că nici nu 
realizează că îl plagiază pe Bruce, paznicul care s-a referit la Marino 
ca la o fantasmă a trecutului. Să revii nu este niciodată uşor. Ai tupeu, 
ţi-o zic. Nu cred că aş fi fost într-atât de generos, nu dacă aş fi simţit 
că departamentul la care am lucrat m-a tratat oarecum necinstit şi pot 
înţelege foarte bine de ce crezi asta. 

— Toate astea nu au de-a face cu mine, răspunse ea. E vorba de o 


fată de paisprezece ani, moartă. E vorba de departamentul tău - un 
departament cu care, da, sunt destul de familiarizată, dar... 

O întrerupse: 

— E foarte filosofic din... 

— Lăsaţi-mă să spun ceea ce este evident, îi tăie ea vorba. Când mor 
copii, legea federală cere ca decesul lor să fie anchetat şi cercetat în 
amănunt, nu numai pentru a determina cauza şi tipul morţii, ci şi 
pentru a determina dacă această tragedie se încadrează într-un anumit 
tipar. Dacă reiese că Gilly Paulsson a fost omorâtă, atunci fiecare 
moleculă din departamentul dumitale va fi sub microscop şi va fi 
judecată public, iar eu aş aprecia dacă aţi înceta să-mi spuneţi Kay în 
faţa personalului şi a colegilor dumneavoastră. De fapt, aş prefera să 
nu-mi mai spuneţi pe numele mic. 

— Bănuiesc că parte din motivaţia comisarului este un control 
preventiv al daunelor, răspunse dr. Marcus ca şi cum ea nu ar fi zis 
nimic de natură personală, despre felul în care i se adresa. 

— Nu am fost de acord să particip în cine ştie ce schemă de presă, îl 
informă ea. Când m-aţi sunat ieri am fost de acord să fac tot ce pot 
pentru a vă ajuta să aflaţi ce s-a întâmplat cu Gilly Paulsson. Şi nu pot 
face asta dacă nu sunteţi sincer cu mine şi cu persoanele pe care le 
aduc cu mine spre a mă asista, în acest caz Pete Marino. 

— Sincer, nici nu mi-a trecut prin minte că ţii atât să participi la 
şedinţa cu medicii. Îşi privi din nou ceasul de la mână, un ceas vechi 
cu o curea subţire de piele. Dar cum doreşti. Aici nu avem secrete. Mai 
târziu, o să te pun în temă cu cazul Paulsson. Poţi să faci o 
reautopsiere dacă vrei. 

Deschise uşa bibliotecii şi o ţinu deschisă pentru ea. Scarpetta îl 
privi nevenindu-i să-şi creadă urechilor. 

— A murit acum două săptămâni şi trupul ei nu a fost încă dat 
familiei? întrebă ea. 

— Sunt atât de îndureraţi, încât se pare că nu au stabilit nimic 
pentru a-i putea lua trupul neînsufleţit, răspunse el. Presupun că speră 
că vom acoperi noi cheltuielile de înmormântare. 

În sala de conferinţe a institutului, Scarpetta îşi trase un scaun în 
capătul cel mai îndepărtat al mesei, un alt avanpost al fostului ei 
imperiu pe care nu-l văzuse vreodată cât lucrase acolo. N-ar fi stat în 
capul mesei de conferinţe, nici dacă ar fi avut o discuţie informală cu 
un coleg în timp ce ar fi servit prânzul adus la pachet. 

Undeva, printre gândurile ei tulburi, conştientiza ciudăţenia, 
alegându-şi tocmai scaunul din capul mesei lungi, din lemn închis la 
culoare, când pe la mijloc mai erau două scaune neocupate. Marino 
luă un scaun dintr-un colţ al încăperii şi îl aşeză lângă al ei, astfel că 
nu stătea nici în capul mesei, dar nici la perete, ci mai degrabă undeva 
între, un mătăhălos ursuz în pantaloni negri şi cu şapcă LAPD pe cap. 

Se aplecă spre ea şi îi şopti: 

— Nimeni nu-l înghite. 

Ea nu îi răspunse şi trase concluzia că sursa lui de informaţii trebuie 
să fi fost Julie, asistenta. Apoi notă în grabă ceva pe un carneţel şi îl 
împinse spre ea. „E implicat FBI-ul”, citi ea. 

Probabil Marino dăduse câteva telefoane în vreme ce Scarpetta era 
cu dr. Marcus în bibliotecă. Era dezorientată. Moartea lui Gilly 
Paulsson nu intra în jurisdicţia federală. În momentul de faţă, nici 
măcar nu era considerată crimă, pentru că încă nu se ştiau cauza şi 
tipul morţii, nu existau decât suspiciuni şi jocuri de culise, împinse 
subtil carnetul înapoi în direcţia lui Marino, simțind ochii dr. Marcus 
aţintiţi asupra lor. Pentru o clipă, se văzu din nou în şcoala primară, 
schimbând bileţele, pe cale de a fi pusă pe jăratic de una dintre 
maicile care aveau grijă de eleve. Marino avu tupeul de a scoate o 
țigară cu care începu să bată uşor în carnet. 

— Mi-e teamă că aceasta este o clădire în care nu se fumează, 
punctă tăcerea glasul autoritar al dr. Marcus. 

— Şi aşa şi trebuie să fie, zise Marino. Fumatul pasiv te omoară. 
Bate cu filtrul ţigării Marlboro pe carneţelul în care a scris mesajul 
secret despre FBI. Mă bucur să constat că Maţe-ncurcate mai e pe aici, 
zise el referindu-se la modelul anatomic masculin sprijinit pe un stand 
în spatele doctorului, care se aşezase în capul mesei. Acum, asta-i o 
privire cale de-o poştă, dacă mi-a fost dat să văd una vreodată, 
comentă Marino aspectul lui Maţe-ncurcate, ale cărui organe din 
plastic sunt toate prezente şi aşezate cu grijă fiecare la locul său, iar 
Scarpetta se întreabă în sinea ei dacă de când a plecat ea l-au folosit la 
predare sau pentru a explica traumatismele familiilor sau avocaţilor 
celor decedați. Probabil că nu, decide ea. Altfel, lui Maţe-ncurcate i-ar 
fi lipsit un organ sau două. 

Nu cunoştea pe nimeni din echipa lui dr. Marcus cu excepţia 


directorului adjunct Jack Fielding care până acum evitase să-şi 
intersecteze privirile cu ale ei; de când nu îl mai văzuse, bărbatul 
contractase o boală de piele. Au trecut cinci ani, îşi spuse ea şi abia 
de-i venea să creadă ce s-a ales de fostul ei partener din echipa de 
anatomopatologie, de bărbatul mândru, ahtiat după exerciţiile la sală. 
În cei zece ani în care a lucrat pentru ea, Fielding nu se remarcase 
niciodată în probleme administrative sau neapărat respectat ca o 
minte medicală sclipitoare, dar era un tip loial, respectuos, un om 
căruia îi păsa. N-a încercat niciodată să îi submineze poziţia sau să îi 
ia locul, dar nici nu a sărit în apărarea ei atunci când detractori mult 
mai îndrăzneţi au hotărât să o îndepărteze şi au reuşit. Fielding şi-a 
pierdut mai toată podoaba capilară, iar chipul său, odată atrăgător, 
era acum buhăit şi pătat, cu ochi lăcrimoşi. Îşi trăgea nasul prea des. 
Nu s-ar atinge de droguri, e sigură de asta, dar avea aspectul unui 
alcoolic. 

— Dr. Fielding, zise ea fixându-l cu privirea. Alergie? Nu sufereaţi 
de aşa ceva. Poate că aţi răcit, sugeră ea, deşi se îndoia că ar avea o 
răceală sau gripă ori orice altă boală contagioasă. 

Se prea poate să fie mahmur. Probabil are o reacţie alergică la ceva 
sau poate la absolut orice. Scarpetta întrezăreşte lângă gulerul cămăşii 
albe marginea inflamată a unei iritaţii şi urmăreşte linia mânecilor 
albe ale halatului descheiat, trecând peste conturul braţelor şi 
ajungând la mâinile uscate, descuamate. Fielding a pierdut masă 
musculară. Este foarte slab şi suferă de o alergie sau mai multe. 
Tipurile de personalitate dependente sunt considerate a fi mai 
susceptibile la alergii, boli şi afecţiuni dermatologice, iar Fielding nu o 
duce deloc bine. Poate că nici nu ar trebui să o ducă bine, căci dacă 
lui i-ar merge bine fără ea asta n-ar face decât să confirme: pentru 
statul Virginia şi civilizaţia umană în general e mai bine de când ea a 
fost dată afară şi decăzută public acum cinci ani. Micul monstru ce 
sălăşluieşte în ea şi care găseşte alinare în nenorocirea lui Fielding se 
retrage instantaneu în lăcaşul său întunecos, iar Scarpetta se simte 
năpădită de mâhnire şi grijă pentru doctor. Îşi îndreaptă privirea din 
nou către Fielding. El nu realizează conexiunea. 

— Sper că vom avea ocazia să vorbim înainte de a pleca, îi spuse ea 
din capătul îndepărtat al mesei, aşezată în scaunul cu tapiterie verde 
ca şi cum nu ar mai fi altcineva în încăpere, doar Fielding şi ea, ca 
atunci când era director şi respectată în asemenea măsură, încât din 
când în când câte un student mai naiv sau un poliţist stagiar îi cerea 
autograful. 

Simţea iarăşi că dr. Marcus o priveşte, ochii lui sfredelitori erau 
aţintiţi asupra ei precum piunezele înfipte în piele. Doctorul nu purta 
halat alb sau vreun alt articol de îmbrăcăminte specific, dar asta nu o 
surprindea. Ca majoritatea directorilor lipsiţi de pasiune, oameni ce ar 


fi trebuit să părăsească profesia cu ani în urmă şi probabil nici nu au 
îndrăgit-o vreodată, el nu era genul care să efectueze o autopsie, doar 
dacă nimeni nu era disponibil în acest scop. 

— Să începem, anunţă el. Mi-e teamă că în această dimineaţă 
lucrăm la capacitate maximă, avem şi musafiri. Dr. Scarpetta. Şi 
prietenul dânsei, căpitan Marino... Sau, locotenent ori detectiv? 
Sunteţi la poliţia din Los Angeles acum? 

— Depinde de ce se întâmplă, zise Marino cu ochii adumbriţi de 
cozorocul şepcii, jucându-se cu ţigara neaprinsă. 

— Unde lucraţi acum? Dr. Marcus îi reaminti că nu şi-a explicat 
prezenţa în totalitate. Îmi pare rău. Nu-mi amintesc ca dr. Scarpetta să 
fi menţionat că vă aduce cu dânsa. Trebuia să reamintească acest 
lucru, de data aceasta în faţa tuturor. 

Avea de gând să lovească în ea în faţa tuturor. Îi era limpede. Vroia 
să o facă să plătească pentru confruntarea din biblioteca lui răvăşită şi 
îşi dădu seama că Marino a dat nişte telefoane. Unul din interlocutorii 
săi ar fi putut să îl alerteze pe dr. Marcus. 

— O, desigur. Se făcu că îşi aminteşte deodată. A menţionat că 
lucraţi împreună, cred? 

— Da, confirmă Scarpetta din poziţia inferioară în care se afla la 
capătul îndepărtat al mesei. 

— Aşadar, vom trece în revistă toate cazurile, o informă el. Încă o 
dată, dacă dumneata şi, a, cred că vă voi spune domnul Marino, dacă 
dumneavoastră doriţi să serviţi o cafea? Sau să fumaţi, atâta vreme cât 
o faceţi afară. Sunteţi bineveniţi la şedinţă, dar cu siguranţă nu sunteţi 
obligaţi să rămâneţi. 

Cuvintele sale erau aruncate pentru beneficiul celor care încă nu 
erau la curent cu ceea ce s-a petrecut în urmă cu o oră, iar Scarpetta 
detectă un avertisment în tonul vocii lui. A vrut să intre peste ei şi 
acum ar fi putut fi expusă într-un mod cu adevărat neplăcut. Dr. 
Marcus e un politician, dar nu unul bun. Poate că atunci când a fost 
numit, cei de la putere l-au considerat maleabil şi inofensiv, antiteza a 
ceea ce credeau despre ea; poate că s-au înşelat. 

Doctorul se răsuci spre cea aşezată imediat în dreapta sa, o femeie 
mătăhăloasă, cu o faţă de cal şi părul argintiu, tuns scurt. Trebuie să 
fie administratorul, iar doctorul îi făcu semn să înceapă. 

— Bun, zise administratorul şi toată lumea pleacă privirea asupra 
fotocopiilor gălbui ale fişelor, vizualizărilor şi rapoartelor de autopsie. 
Dr. Ramie, aţi fost de gardă aseară? întrebă ea. 

— Desigur. Doar suntem în plin sezon, răspunse dr. Ramie. 

Nu râse nimeni. O mohoreală grea atârna în sala de conferinţe. Nu 
avea nimic de-a face cu pacienţii care aşteptau la capătul coridorului 
ultimul şi cel mai intruziv examen medical pe care-l vor avea cu vreun 
doctor de pe lumea asta. 


— O avem pe Sissy Shirley, o femeie de culoare în vârstă de 
nouăzeci şi doi de ani, din Hanover County, istoria medicală include 
boli de inimă, a fost găsită moartă în pat, zise dr. Ramie consultându- 
şi notițele. A fost rezidentă într-un cămin de bătrâni, i s-a efectuat 
examenul extern. De fapt, chiar eu am efectuat examenul. Apoi îl 
avem pe Benjamin Franklin. E numele său adevărat. Bărbat de 
culoare, optzeci şi nouă de ani, a fost găsit mort în pat, istoria 
medicală include boli de inimă şi insuficienţă nervoasă... 

— Poftim? o întrerupse dr. Marcus. Ce naiba e insuficienţa 
nervoasă? 

Câţiva doctori râd şi faţa doctoriţei se aprinde. Dr. Ramie este o 
tânără supraponderală, fără trăsături deosebite, iar acum faţa îi 
dogoreşte ca un încălzitor cu halogen deschis la maximum. 

— Nu cred că insuficienţa nervoasă reprezintă o cauză legitimă a 
morţii, zise dr. Marcus jucând pe stinghereala acută a adjunctei ca un 
actor care se hrăneşte cu interesul unei audienţe captive. Vă rog să nu- 
mi spuneţi că am adus cine ştie ce suflet amărât în clinica noastră 
pentru că se pare că a murit din pricina insuficienţei nervoase. 

Încercarea lui de a face o glumă nu se voia una binevoitoare. 
Clinicile sunt destinate celor vii, sufletele amărâte sunt de fapt oameni 
la ananghie, nu victime ale unor acte de violenţă sau ale unei morţi 
aleatorii, lipsite de sens. În doar trei cuvinte, dr. Marcus reuşise să 
tăgăduiască în totalitate şi să ia în derâdere realitatea oamenilor de la 
capătul culoarului care erau nemilos de reci şi ţepeni, cu fermoarul 
sacilor de plastic negru tras de la un cap la altul sau goi-puşcă pe 
mesele dure de oţel, gata pentru bisturiu şi ferăstrău. 

— Îmi pare rău, zise dr. Ramie cu obrajii învăpăiați. Am citit greşit 
notițele. Insuficienţă renală scrie aici. Nici eu nu îmi mai pot înțelege 
scrisul. 

— Aşadar bătrânul Ben Franklin, începu Marino afişând o expresie 
gravă în timp ce se joacă cu ţigara, până la urmă n-a murit de 
insuficienţă nervoasă? Atunci când a ieşit afară să lege o cheie de aţa 
zmeului:s? E cineva pe lista asta a voastră care a murit prin otrăvire 
cu plumb? Sau încă le mai spunem plăgi prin împuşcare? 

Privirea doctorului Marcus era rece, categorică. 

Dr. Ramie continuă monoton: 

— Şi domnul Franklin a fost examinat extern. Eu l-am examinat 
adineauri. Apoi îl avem pe Finky... a, Finder... 

— O Doamne, nu şi Finky, îşi continuă Marino şarada, făcând pe 
omul serios, tunând cu glasul său bubuitor. N-o găsiţi? Urăsc când face 
asta, fir-ar să fie Finky asta! 

— Acesta e numele corect? interveni dr. Marcus, vocea sa având 
clinchetul metalic al unui triunghi muzical, cu câteva octave mai sus 
faţă de vocea lui Marino. 


Faţa doctoriţei Ramie este atât de roşie, încât Scarpetta îşi făcu griji 
pentru sărmana femeie, torturată până aproape de lacrimi, gata să iasă 
în fugă din sala de conferinţe. 

— Tocmai am citit numele care mi-a fost dat, răspunse ea rigid. 
Femeie de culoare, douăzeci şi doi de ani, a murit pe vasul de toaletă, 
acul e încă înfipt în braţ. Posibilă supradoză de heroină. Al doilea 
asemenea caz în Spotsylvania în patru zile. Aceasta tocmai mi-a fost 
dată. Se moşmondeşte cu o fişă de înregistrare. Chiar înainte de 
şedinţă s-a primit un telefon despre un bărbat de patruzeci şi doi de 
ani pe nume Theodore Whitby. Rănit în timp ce lucra la un tractor. 

Dr. Marcus clipeşte în spatele ochelarilor cu ramă subţire. Chipurile 
celor din jurul mesei sunt lipsite de expresie. N-o face, îi spune 
Scarpetta în gând lui Marino. Dar el o face. 

— Rănit? întreabă el. E încă viu? 

— De fapt, bâigui dr. Ramie, nu eu am preluat mesajul. Nu 
personal. Dr. Fielding... 

— Nu, nu eu am preluat mesajul, o întrerupse Fielding ca un pocnet 
de pistol. 

— Nu dumneata? O! Dr. Martin a preluat mesajul. E nota lui, da, 
turui dr. Ramie mai departe, cu capul înfierbântat şi asudat aplecat 
mult deasupra fişei de înregistrare. Nimeni nu ştie exact ce s-a 
întâmplat, dar se pare că la un moment dat era pe tractor sau în 
apropierea lui şi deodată colegii săi de muncă l-au zărit grav rănit pe 
jos. S-a întâmplat în jur de 8.30, acum mai puţin de o oră. Deci, 
cumva a trecut tractorul peste el, probabil a căzut, ştiţi şi tractorul a 
trecut peste el. Era deja mort când au ajuns acolo poliţiştii. 

— O. S-a omorât singur. O sinucidere, hotărî Marino, învârtind încet 
între degete ţigara neaprinsă. 

— Ei bine, e ironic că astea s-au petrecut la vechiul sediu, clădirea 
pe care o dărâmă la numărul nouă North Fourteenth Street, adăugă 
scurt dr. Ramie. 

Asta îl surprinse pe Marino. Renunţă la numărul de bufon nu tocmai 
comic, reacţia sa tăcută alertând-o pe Scarpetta care îşi aducea aminte 
un bărbat în pantaloni kaki şi jachetă de culoare închisă care stătea în 
faţa uriaşei anvelope de tractor, lângă uşa glisantă a clădirii. Atunci 
era în viaţă. Acum e mort. N-ar fi trebuit să stea aşa, cu mâinile în 
măruntaiele motorului. Îi trecuse asta prin minte şi în momentul în 
care l-a văzut, iar acum omul era mort. 

— E la post-mortem, zise dr. Ramie, regăsindu-şi întrucâtva ţinuta şi 
autoritatea. 

Scarpetta îşi aminteşte cum a cotit la un colţ, ocolind clădirea cea 
veche, iar omul şi tractorul au dispărut din câmpul ei vizual. Probabil 
şi-a pornit utilajul la câteva minute după ce ei au trecut de el, apoi a 
murit la puţin timp după aceea. 


— Dr. Fielding, propun să te ocupi dumneata de cazul cu tractorul, 
zise dr. Marcus. Asigură-te că nu a suferit un atac de cord şi că nu 
avea vreo problemă ascunsă înainte de a fi călcat de maşină. Lista 
traumatismelor va fi una extinsă, ne va lua mult timp să investim. Nu 
e nevoie să vă reamintesc cât de atenţi trebuie să fim în cazuri ca 
acesta. Într-un fel e ironic, ţinând cont de invitata noastră. Aruncă o 
privire spre Scarpetta. Cu ceva timp înaintea mea, dar cred că 
numărul nouă de pe North Fourteenth Street era clădirea veche, unde 
aţi lucrat? 

— Într-adevăr, o fantasmă a trecutului, confirmă la rândul ei, 
avându-l încă în minte pe domnul Whitby în negru şi pantaloni kaki, 
undeva în depărtare, acum şi el o fantasmă. Am început în clădirea 
aceea. Cu ceva timp înaintea dumitale, repetă ea. Apoi m-am mutat 
aici. Ţinu să-i reamintească că a lucrat şi în această clădire, dar 
imediat se consideră niţel ridicolă pentru că a încercat să sublinieze 
un fapt indiscutabil. 

Dr. Ramie trece mai departe la celelalte cazuri: un deces într-o 
închisoare, nimic suspect, dar prin lege, toate decesele din incinta unei 
închisori intră în atenţia medicului legist; un bărbat găsit mort într-o 
parcare, posibil şoc hipotermic; o femeie cunoscută ca fiind diabetică 
care a murit subit când cobora din maşina personală; moartea 
neaşteptată a unui copil mic; un tânăr de nouăsprezece ani găsit mort 
în mijlocul străzii, posibilă victimă a unei răfuieli armate între bande. 

— Trebuie să mă înfăţişez la tribunalul din Chesterfield, conclude 
dr. Ramie. O să am nevoie de o maşină, a mea e din nou la reparat. 

— Vă duc eu până acolo, se oferi Marino făcându-i semn cu ochiul. 

Dr. Ramie părea îngrozită de idee. 

Toată lumea făcu gestul de a se ridica din scaune, dar dr. Marcus îi 
opri. 

— Înainte de a pleca la treburile voastre, zise el, mi-ar prinde bine 
ajutorul vostru, iar vouă probabil v-ar face bine exerciţiul mintal. 
După cum ştiţi, institutul a demarat noi cursuri de investigare 
criminalistică şi ca de obicei a căzut în seama mea să ţin seminarii 
despre sistemul de medicină legală. M-am gândit să încerc câteva 
cazuri-model în grupul nostru, mai ales că suntem norocoşi să avem 
un expert printre noi. 

Ticălosul, îl înjură Scarpetta în gând. Deci aşa va fi de acum înainte. 
Ce discuţie în bibliotecă! Ce să deschidem departamentul pentru ea! 

Dr. Marcus făcu o pauză, înconjurând masa cu privirea. 

— O tânără albă de douăzeci de ani, începu el, însărcinată în şapte 
săptămâni. Prietenul ei o loveşte în stomac. Ea sună poliţia şi între 
timp se duce la spital. Câteva ore mai târziu, elimină fătul şi placenta. 
Poliţia mă anunţă. Ce fac? 

Nu-i răspunde nimeni. Este evident că nu sunt obişnuiţi cu 


exerciţiile lui mentale, rămân doar cu ochii holbaţi la el. 

— Haide, haide, îi încurajă el cu un surâs. Hai să zicem că am 
primit un astfel de telefon, dr. Ramie. 

— Domnule? femeia se înroşi din nou. 

— Haide, haide. Spune-mi cum să tratez situaţia, dr. Ramie. 

— Procesaţi cazul ca fiind unul chirurgical? încercă ea să ghicească 
de parcă cine ştie ce forță extraterestră i-a şters ani de zile de 
pregătire medicală, i-a şters însăşi inteligenţa. 

— Altcineva? întrebă dr. Marcus. Dr. Scarpetta? Rosti numele ei 
încet, accentuând faptul că nu i-a spus Kay. Aţi avut vreodată un 
asemenea caz? 

— Mi-e teamă că da, răspunse ea. 

— Spuneţi-ne. Care este impactul legal? întrebă el pe un ton destul 
de plăcut. 

— Evident, e o crimă să loveşti o femeie însărcinată, răspunse ea. În 
raportul medicului legist, voi trece moartea fătului ca omucidere. 

— Interesant. Dr. Marcus privi la cei din jurul mesei pregătindu-se 
să ţintească din nou spre ea. Aşadar, raportul de investigaţie iniţial va 
menţiona omucidere. 

Poate că e o concluzie puţin cam îndrăzneață din partea dumitale? 
Intenţia trebuie determinată de poliţie, nu de noi, corect? 

Fir-ar al naibii de ticălos, îşi zise ea. 

— Conform Codului Penal, sarcina noastră este să determinăm 
cauza şi tipul morţii, zise ea. După cum probabil vă aduceţi aminte, 
spre sfârşitul anilor '90 statutul s-a schimbat după ce un bărbat a 
împuşcat o femeie în burtă: femeia a trăit, dar copilul nenăscut a 
murit. În scenariul pe care ni l-aţi prezentat, dr. Marcus, recomand să 
aduceţi fătul la institut. Faceţi autopsia şi alocaţi-i un număr de caz. 
Pe un certificat de deces provizoriu nu există o rubrică pentru tipul 
morţii, aşa că includeţi-l în cauză, moarte fetală intrauterină 
provocată de un atac asupra mamei. Folosiţi certificatul de deces 
special, cu bandă galbenă, deoarece fătul n-a fost născut viu. Păstraţi o 
copie în dosarul cazului căci peste un an acel certificat nu va mai 
exista, odată ce Biroul de evidenţă a populaţiei îşi va compila 
statisticile. 

— Şi ce facem cu fătul? întrebă dr. Marcus pe un ton mai puţin 
plăcut. 

— E la latitudinea familiei. 

— Nu are nici măcar zece centimetri, zise el cu glasul sugrumat. 
Pompele funebre nici nu au ce să îngroape. 

— Atunci păstraţi-l în formalină. Daţi-l familiei, cum vor ei. 

— Şi ziceţi că e omucidere, zise el rece. 

— Noul statut, îi reaminteşte ea. În Virginia, un atac cu intenţia de 
a ucide membrii de familie, fie ei născuţi sau nu, constituie o crimă 


capitală. Chiar dacă nu puteţi demonstra intenţia şi este acuzat de 
Tănire gravă a mamei, e aceeaşi pedeapsă ca pentru crimă. De aici 
sistemul reduce la omor din culpă şi aşa mai departe. Ideea este, nici 
nu trebuie să existe intenţie. Fătul nici măcar nu trebuie să fie viabil. 
E vorba de o crimă violentă. 

— Dezbatem? se adresă dr. Marcus celorlalți medici. Fără 
comentarii? 

Nimeni nu-i răspunse, nici măcar Fielding. 

— Atunci mai încercăm un caz, zise el cu un zâmbet mânios pe 
buze. 

Hai, dă-i bătaie, îşi zise Scarpetta. Dă-i bătaie, ticălos nesuferit ce 
eşti! 

— Un tânăr într-un ospiciu, continuă dr. Marcus. Moare de SIDA. Îşi 
roagă doctorul să nu-l mai ţină pe suport artificial. Dacă doctorul 
renunţă la suportul artificial şi pacientul moare, este un caz medico- 
legal sau nu? Este omucidere? Ce zice expertul nostru? Doctorul a 
comis o crimă? 

— Verdictul este moarte naturală, doar dacă doctorul nu şi-a 
împuşcat pacientul în cap, răspunse Scarpetta. 

— Aha. Atunci eşti un susţinător al eutanasiei. 

— Consimţământul informat este o zonă cenuşie. Nici măcar nu se 
deranjează să răspundă la acuza ridicolă pe care i-a adus-o. Adesea 
pacientul este deprimat şi când oamenii sunt deprimaţi nu pot lua 
decizii în cunoştinţă de cauză. Aceasta este de fapt o problemă etică. 

— Permiteţi-mi să clarific ceea ce spuneţi, interveni dr. Marcus. 

— Vă rog. 

— Avem un bărbat în ospiciu care zice: „Cred că azi vreau să mor”. 
Doctorul ar trebui să se ocupe de asta sau nu? 

— Adevărul este că un pacient al unui ospiciu are deja această 
capacitate. Se poate decide să moară, răspunse ea. Poate obţine 
morfină oricând, pentru dureri, aşa că cere mai multă morfină şi 
adoarme, moare din supradoză. Poate purta o brățară specială cu 
informaţii în acest sens, iar echipa de şoc nu trebuie să îl resusciteze. 
Şi moare. E posibil ca moartea lui să nu aibă consecinţe, pentru 
nimeni. 

— Dar este cazul nostru? insistă dr. Marcus, iar faţa lui subţire e 
albă de furie, privirile aruncă sulițe spre Scarpetta. 

— Aceşti oameni intră în ospicii căutând un control al durerii, vor 
să moară în pace, zise ea. Cei care hotărăsc în cunoştinţă de cauză să 
poarte brățări specificând că nu vor să fie resuscitaţi vor în esenţă 
acelaşi lucru. O supradoză de morfină, o renunțare la suportul 
artificial la un ospiciu, o persoană care nu doreşte să fie resuscitată. 
Acestea nu sunt problemele noastre. Dacă se apelează la 
dumneavoastră cu un asemenea caz, dr. Marcus, sper din tot sufletul 


că nu îl acceptaţi. 

— Comentarii? întrebă scurt dr. Marcus, adunându-şi hârtiile de pe 
masă şi pregătindu-se să plece. 

— Mda, îi zise Marino. V-aţi gândit vreodată să scrieţi întrebările şi 
răspunsurile pentru Jeopardy}? 


5 


Benton Wesley se plimba de la o fereastră la alta în interiorul casei 
sale de la Aspen Club - casă de oraş, cu trei dormitoare. Nivelul 
recepţiei de semnal pentru telefonul mobil fluctuează astfel că vocea 
lui Marino se aude când clar, când fragmentată. 

— Poftim? Iartă-mă, mai spune o dată. Benton face trei paşi îndărăt 
şi rămâne pe loc. 

— Am zis, asta nu-i nici jumate de poveste. E mai al naibii decât 
credeai. Vocea lui Marino ajungea la el intactă. E ca şi cum ar fi adus- 
o ca să o facă praf în faţa tuturor. Sau măcar încearcă. Subliniez, 
încearcă. 

Benton rămase cu ochii la zăpada de pe trunchiul plopilor 
tremurători, adunată în ghirlande pe ramurile de brad. Dimineaţa este 
însorită şi senină pentru prima dată după multe zile, iar coţofenele sar 
vesele de pe o cracă pe alta, aterizând cu zgomot de aripi, dispărând 
imediat într-un norişor de zăpadă. O parte din mintea lui Benton 
procesează activitatea lor şi încearcă să determine o motivaţie, poate 
un lanţ biologic cauză-efect care ar explica gimnastica energică a 
păsărilor, de parcă asta ar conta. Acest mod de a gândi este la fel de 
condiţionat ca şi animalele pe care le zăreşte pe geam, neistovit 
precum gondolele care urcă şi coboară pe munte. 

— Încearcă, da. Încearcă. Benton zâmbi vag imaginându-şi scena. 
Dar trebuie să înţelegi că nu el a invitat-o acolo, din proprie alegere. A 
primit un ordin. Comisarul pentru sănătate e în spatele afacerii. 

— Şi cum de ştii tu asta? 

— Mi-a luat un singur telefon după ce am aflat de la ea că pleacă. 

— Păcat că n-a ajuns la Asp... Vocea lui Marino se frânse. 

Benton trecu la fereastra alăturată, cu spatele la căminul în care 
limbile de foc se prelingeau pe butucii de lemn, făcând vreascurile 
uscate să trosnească. Continuă să privească prin geamul înalt, din 
podea până în tavan, atenţia sa concentrându-se asupra casei de piatră 
de peste drum, unde se deschise uşa de la intrare. Afară păşeau un 
bărbat şi un băiat, bine protejaţi împotriva intemperiilor, răsuflarea 
lor fiind conturată în aer de norişori îngheţaţi. 

— De acum trebuie să-şi fi dat seama, zise Benton. Şi-a dat seama că 
este folosită. O cunoaşte pe Scarpetta suficient de bine pentru a putea 
emite pronosticuri ce se vor adeveri fără îndoială. Îţi promit că ştie 
care sunt mişcările politice din umbră sau măcar ştie că există 
implicaţie politică. Din nefericire, e mai mult de atât, mult mai mult. 
Mă auzi? 

Se uită la bărbatul şi băiatul de vizavi cum îşi ridică schiurile şi 
beţele pe umăr, pornind greoi pe trotuar încălțaţi cu clăparii pe 


jumătate încheiaţi. Benton nu va ieşi la schi azi. Nu are timp de aşa 
ceva. 

— Ha. Marino a început să comunice monosilabic în ultima vreme, 
iar asta îl enervează pe Benton. 

— Mă auzi? repetă Benton. 

— Da, acum te aud, reveni Marino, iar Benton îşi poate da seama că 
şi el se mişcă din loc în căutarea unei recepții de semnal mai bune. 
Încearcă să pună totul în seama ei, ca şi cum de-asta ar fi adus-o aici. 
Nu ştiu ce să-ţi mai zic până nu aflu mai multe. Mă refer la fată. 

Benton n-a uitat de Gilly Paulsson. Moartea ei misterioasă poate nu 
a ajuns ştire naţională, nu încă, dar amănuntele ce au apărut în sursele 
media din Virginia sunt acum disponibile pe Internet, iar Benton are 
propriul său mod de a accesa informaţii, chiar şi pe cele confidenţiale. 
Gilly Paulsson este folosită şi ea — nu este necesar să fii în viaţă pentru 
ca unii să profite de tine. 

— Iar te-am pierdut? La dracu”, se stropşi Benton; comunicarea ar fi 
vădit ameliorată dacă ar putea folosi telefonul fix din propria casă, 
însă nu poate. 

— Te aud, şefu'. Vocea lui Marino se aude brusc în forţă. De ce nu 
vorbeşti de pe fix? Asta ar rezolva jumătate din problemă, adăugă el 
de parcă i-ar fi citit gândurile lui Benton. 

— Nu se poate. 

— Crezi că e ascultat? Marino nu glumeşte. Există modalităţi pentru 
a detecta aşa ceva. Pune-o pe Lucy s-o facă. 

— Mulţumesc pentru sugestie. Benton nu are nevoie de ajutorul lui 
Lucy pentru contraspionaj, iar grija lui nu era că ar fi linia ascultată. 

Urmări cu privirea progresul bărbatului şi al băiatului în vreme ce 
mintea se concentrează asupra lui Gilly Paulsson. Puştiul pare a fi cam 
de-o vârstă cu Gilly, vârsta pe care fata o avea când a murit. 
Treisprezece, poate paisprezece ani; numai că Gilly nu a mai ajuns să 
schieze. N-a vizitat Colorado, n-a mers nicăieri. S-a născut în 
Richmond şi tot acolo a murit, iar în scurta ei viaţă mai mult a avut de 
suferit. Benton observă că vântul s-a întețit. Zăpada suflată de pe 
ramurile copacilor înceţoşează pădurea ca o pală de fum. 

— Uite ce vreau să îi spui ei, continuă Benton, iar felul în care 
accentuează cuvântul „ei” indică faptul că se referă la Scarpetta. 
Succesorul ei, dacă aşa trebuie să-l numim, zise el nevrând să 
rostească numele doctorului Marcus sau să ofere detalii specifice, în 
plus nu poate suporta ideea că cineva, mai ales viermele acesta de dr. 
Joel Marcus, ar putea să-i preia locul lui Scarpetta. Acest om e 
interesant, continuă Benton vorbind cifrat. Când ea ajunge aici, 
adăugă el făcând referire din nou la Scarpetta, o să evaluez situaţia 
împreună cu ea. Dar pentru moment, fii precaut, extrem de precaut. 

— Ce vrei să spui, „când ea ajunge aici”? Bănuiesc că va fi prinsă 


aici o vreme. 

— Trebuie să mă sune. 

— Extrem de precaut? se plânse Marino. Rahat, trebuia să-mi dai tu 
sfaturi din astea. 

— Cât e acolo, rămâi lângă ea. 

— Ha. 

— Stai lângă ea, ne-am înţeles? 

— N-o să-i placă, comentă Marino. 

Benton cercetă pantele abrupte ale Munţilor Stâncoși, cu piscurile 
ascunse sub zăpadă, frumuseţea sălbatică sculptată de vânturi 
năprasnice, nemiloase şi de forţa brută a ghețarilor. Plopii tremurători 
şi molizii cresc ca o barbă ţepoasă pe faţa muntelui care înconjoară 
acest mic orăşel de mineri ca într-un cazan, iar spre est, după o culme, 
se întrezăreşte un nor de abur cenuşiu care se împrăştie încet pe cerul 
de un albastru-intens. Va ninge mai târziu. 

— Nu, niciodată nu-i place, admise Benton. 

— Mi-a zis că ai un caz. 

— Da. Benton nu-l poate discuta. 

— Ei bine, nasol, eşti în Aspen, ea are un caz, tu ai un caz. Bănuiesc 
că rămâi acolo şi lucrezi la caz. 

— Pentru moment aşa voi face. 

— Trebuie să fie ceva serios dacă lucrezi la el în concediu la Aspen, 
încercă Marino marea cu degetul. 

— Nu pot să intru în amănunte. 

— Ha. Telefoanele astea tâmpite, zise Marino. Lucy ar trebui să 
inventeze ceva care nu poate fi ascultat sau recepționat pe scanner. Ar 
putea face bani frumoşi. 

— Cred că deja a strâns o mică avere. Dacă nu mai multe. 

— Nu zău! 

— Ai grijă de tine, zise Benton. Dacă nu ne-auzim în câteva zile, ai 
tu grijă de ea. Ai grijă şi de tine şi de ea, vorbesc serios. 

— Ia zi-mi ceva nou, comentă Marino. Vezi să nu te răneşti jucându- 
te prin zăpadă. 

Benton încheie convorbirea şi reveni pe canapeaua de lângă foc, cu 
faţa spre priveliştea de afară. Pe măsuţa joasă de cafea, din lemn de 
culoarea castanelor, se află un blocnotes cu file gălbui scrise cu 
caligrafia sa aproape indescifrabilă şi un Glock de calibru 40. Scoase 
din buzunarul de la piept al cămăşii de blugi o pereche de ochelari de 
citit, se sprijini confortabil de mânerul canapelei şi se apucă să 
răsfoiască carnetul de notițe. Fiecare pagină dictando este numerotată 
şi în colţul din dreapta-sus e scrisă data. Benton îşi frecă bărbia 
angulară, dându-şi seama că nu s-a mai ras de două zile; barba aceasta 
aspră, argintie, îl duce cu gândul la copacii ţepoşi de pe crestele 
muntelui. Încercuieşte cuvintele „paranoia publică” şi înclină capul 


într-o parte, privind prin ochelarii care i-au alunecat pe vârful nasului. 

Pe marginea foii scrie: „Pare să funcţioneze când completează 
lipsurile. Lipsuri grave. Nu poate dura. L. Este victima reală, nu H. Are 
tendințe narcisiste” şi subliniază „narcisiste” de trei ori. Notează 
„histrionic” şi subliniază cu două liniuţe, apoi trece la altă pagină, cu 
titlul „Comportament postinfracţiune” şi ciuleşte urechile să audă 
zgomotul apei, nedumerit că nu îl aude încă. „Masă critică. Va atinge 
nu mai târziu de Crăciun. Tensiunea e de nesuportat. Va ucide până în 
Crăciun, dacă nu mai repede”, continuă să scrie, ridicând privirea fără 
să se mişte, simţindu-i prezenţa înainte de a o auzi efectiv. 

— Cine era? întrebă Henri, prescurtarea de la Henrietta. Fata e pe 
palierul scării, mâna delicată sprijinindu-se pe balustradă. Henri 
Walden îl priveşte din uşa camerei de zi. 

— Bună dimineaţa, o întâmpină Benton. De obicei faci un duş. Am 
făcut cafea. 

Henri îşi strânse mai bine halatul roşu de flanel în jurul trupului 
zvelt, cântărindu-l pe Benton cu ochii ei verzi, somnoroşi şi reticenţi, 
studiindu-l de parcă i-ar despărţi o ceartă sau un conflict preexistent. 
Are douăzeci şi opt de ani şi este o femeie atrăgătoare, într-un fel 
aparte. Nu are trăsături perfecte, din pricina nasului bine conturat şi, 
conform ideilor ei preconcepute, prea mare. Nici dinţii nu-i are 
perfecţi, dar chiar în acest moment nimic nu ar putea-o convinge că 
are un zâmbet frumos, că este tulburător de apetisantă chiar şi atunci 
când nu îşi pune în minte să fie aşa. Benton nu a încercat să o 
convingă de asta şi nici n-o va face. E prea periculos. 

— Te-am auzit vorbind cu cineva, zise ea. Era Lucy? 

— Nu, răspunse el. 

— O, zise ea şi dezamăgirea îi schimonoseşte buzele, iar ochii se 
aprind de mânie. A, bine. Atunci cine era? 

— Henri, am avut o convorbire personală. Îşi scoase ochelarii de 
citit. Am discutat îndelung despre limite. Am discutat despre ele în 
fiecare zi, nu-i aşa? 

— Ştiu, zise ea de pe palier, cu mâna pe balustradă. Dacă nu era 
Lucy, atunci cine era? Mătuşa ei? Vorbeşte prea mult despre mătuşa 
ei. 

— Mătuşa ei nu ştie că eşti aici, Henri, zise Benton răbdător. Numai 
Lucy şi Rudy ştiu că tu te afli aici. 

— Am aflat de tine şi de mătuşa ei. 

— Numai Lucy şi Rudy ştiu că te afli aici, repetă el. 

— Atunci era Rudy. Ce vroia? Am ştiut dintotdeauna că mă place. 
Zâmbi, iar expresia de pe chipul ei este ciudată, alarmantă. Rudy e 
superb. Ar fi trebuit să mă cuplez cu el. Puteam, de ce nu. Aş fi putut 
s-o fac când am ieşit în Ferrari. Aş putea pune mâna pe oricine când 
sunt în Ferrari. Nu că aş avea nevoie de Lucy ca să am un Ferrari. 


— Henri, limitele, îi atrase atenţia Benton. Refuză să accepte 
învingerea abominabilă care se întindea ca un câmp întunecat înaintea 
lui, nimic altceva, doar întuneric, un întuneric care s-a răspândit mai 
mult, mai adânc de când Lucy a adus-o pe Henri cu avionul la Aspen 
şi a lăsat-o în grija lui. 

Tu nu ai cum să-i faci rău, i-a zis Lucy atunci. Altcineva ar răni-o, ar 
profita de ea şi ar afla în felul acesta lucruri despre mine şi ceea ce 
fac. 

Nu sunt psihiatru, i-a zis Benton. 

Ea are nevoie de un consilier posttraumă, un psiholog criminalist. 
Asta este ceea ce faci tu. Poţi s-o faci. Poţi să afli ce s-a întâmplat. 
Trebuie să ştim ce s-a întâmplat, a zis Lucy, ca ieşită din minţi. Lucy 
nu se lasă niciodată cuprinsă de panică, dar acum era panicată. Era 
convinsă că Benton poate să dea de cap oricui. Chiar dacă putea să 
facă asta, nu însemna că toţi pacienţii săi pot fi vindecaţi. Henri nu e o 
ostatică. Poate pleca oricând. Îl nelinişteşte profund faptul că ea nu 
pare să fie interesată să plece de aici, ci mai degrabă se distrează. 

Benton şi-a dat seama de multe lucruri în cele patru zile petrecute 
alături de Henri Walden. Suferă de tulburări de comportament şi a 
suferit de tulburări de comportament înainte de tentativa de omor. În 
lipsa fotografiilor de la poliţie şi dacă n-ar fi existat cineva în casa lui 
Lucy, Benton ar fi fost înclinat să creadă că nu a existat nici o 
tentativă de omor. Îşi făcea griji din pricina personalităţii lui Henri 
care acum ar putea fi o exagerare a ceea ce era înainte de atac, iar 
această transformare era teribil de neliniştitoare pentru el şi nu-şi 
putea închipui ce a fost în capul lui Lucy când a întâlnit-o pe Henri. N- 
avea nimic în cap, hotărî el. Acesta e cel mai probabil răspuns. 

— Te-a lăsat Lucy să îi conduci Ferrari-ul? întrebă el. 

— Nu pe cel negru. 

— Dar pe cel argintiu, Henri? 

— Nu e argintiu. Este albastru-California. L-am condus când am 
avut chef. Îl priveşte de pe palier, cu mâna sprijinită în continuare de 
balustradă, părul lung şi ciufulit şi ochii verzi, adumbriţi de somn, ca 
şi cum ar poza pentru o fotografie sexy. 

— Henri, l-ai condus singură? Vrea să se convingă. Lipseşte o piesă 
foarte importantă: cum a dat intrusul de Henri, iar Benton nu crede că 
atacul a fost unul la întâmplare, pur şi simplu noroc chior să găseşti o 
femeie drăguță în conacul nepotrivit sau la volanul unui Ferrari 
nepotrivit, la momentul nepotrivit. 

— Ţi-am zis doar că eu l-am condus, spuse Henri, cu chipul palid, 
lipsit de expresie. Numai ochii sunt vii în cap, iar energia emanată de 
ei este volatilă, alarmantă. Dar cu cel negru e egoistă. 

— Când ai condus ultima dată Ferrari-ul de culoare albastru- 
California? se interesă Benton pe acelaşi ton blând, egal; a învăţat că 


trebuie să stoarcă informaţiile atunci când are ocazia. Nu are 
importanţă dacă Henri e aşezată sau se plimbă, sau stă la celălalt 
capăt al încăperii, cu o mână pe balustrada scării: dacă iese la iveală 
vreun capăt de informaţie, el încearcă să prindă faptul înainte să 
dispară din nou în străfundurile de unde a venit. Indiferent de ce i s-a 
întâmplat sau i se va întâmpla fetei, Benton vrea să ştie cine a intrat în 
casa lui Lucy şi de ce. La naiba cu Henri, e tentat să-şi zică. Lui nu-i 
pasă cu adevărat decât de Lucy. 

— În maşina aia sunt cineva, răspunse Henri, cu ochii reci 
strălucind pe faţa inexpresivă. 

— Şi o conduceai des, nu-i aşa, Henri? 

— Ori de câte ori vroiam. Îl privi intens. 

— În fiecare zi, până la tabăra de pregătire? 

— Ori de câte ori aveam chef. Chipul palid, impasibil îl priveşte, iar 
în ochi se vede rugul de furie. 

— Îţi aminteşti când l-ai condus ultima oară? Când a fost asta, 
Henri? 

— Nu ştiu. Înainte să mă îmbolnăvesc. 

— Înainte să iei gripă. Şi asta când a fost? Cam acum două 
săptămâni? 

— Nu ştiu. A început să se împotrivească, acum nu va mai zice 
nimic despre Ferrari, iar el nu o presează căci şi negările şi mişcările 
ei evazive au adevărul lor. 

Benton e destul de priceput în a interpreta lucrurile care nu se spun, 
iar ea tocmai i-a indicat că a condus Ferrari-ul ori de câte ori a avut 
chef şi era conştientă de atenţia pe care o atrăgea şi se bucura de ea 
pentru că ea trebuie să fie buricul pământului. Chiar şi în zilele ei cele 
mai bune, Henri trebuie să fie centrul haosului şi creatorul haosului, 
vedeta propriei drame lunatice; fie şi doar din acest motiv majoritatea 
psihologilor criminalişti sau cei din poliţie ar trage concluzia că şi-a 
înscenat propria tentativă de omor şi a aranjat aşa-zisa scenă a crimei, 
că atacul n-a avut loc în realitate. Dar atacul a avut loc. Asta este 
ironia, această dramă bizară, periculoasă este reală, iar el îşi face griji 
pentru Lucy. Întotdeauna îşi face griji pentru Lucy, dar de data aceasta 
e extrem de îngrijorat. 

— Cu cine ai vorbit la telefon? revine Henri în conversaţie. Lui 
Rudy îi e dor de mine. Ar fi trebuit să mă cuplez cu el. Am pierdut 
atâta vreme acolo. 

— Henri, hai să începem ziua reamintindu-ţi care sunt limitele. 
Benton rosti cu răbdare exact aceleaşi cuvinte pe care le-a rostit şi ieri- 
dimineaţă şi acum două zile, când lua notițe pe canapea. 

— Bine, răspunse ea de pe palier. A sunat Rudy. El era la telefon, 
zise ea. 

În chiuvetele din sala de autopsie se aude cum curge apa, iar pe 
pereţi sunt aprinse ecranele luminoase evidențiind radiografiile, în 
vreme ce Scarpetta se apropie de faţa şoferului de tractor, cercetând 
amănunţit o tăietură urâtă ce mai că i-a retezat nasul de pe chip. 

— l-aş face un STAT alcool şi un CO, îi zise ea doctorului Jack 
Fielding care se afla de cealaltă parte a mesei de oţel inoxidabil, 
cadavrul dintre ei despărţindu-i. 

— Observi ceva? întrebă el. 

— Nu simt miros de alcool, iar cadavrul nu prezintă coloratură 
trandafirie. Dar vreau să fim siguri. Îţi spun, Jack, cazurile ca acesta 
sunt o adevărată belea. 

Mortul este încă îmbrăcat cu pantalonii kaki, murdari de argilă 
roşie, rupţi pe coapse. Grăsime, muşchi şi oase rupte străpung pielea 
sfârtecată. Tractorul a trecut peste partea de mijloc a trupului. Evident 
nu atunci când ea încă îl mai vedea în oglinda retrovizoare. S-ar putea 
să se fi întâmplat la un minut, poate cinci minute după ce a cotit şi e 
sigură că omul pe care l-a zărit era domnul Whitby. Încearcă să nu şi-l 
imagineze în viaţă, dar din când în când el îi răsărea în minte, aşa 
cum stătea lângă tractor, meşterind ceva la motor, cu mâinile printre 
piese. 

— Hei, strigă Fielding spre un tânăr cu capul complet ras, probabil 
un soldat de la Serviciul oficial de înregistrare a mormintelor de la 
Fort Lee. Cum te cheamă? 

— Bailey, domnule. 

Scarpetta desluşeşte alţi tineri, bărbaţi şi fete îmbrăcaţi în haine de 
lucru, cu acoperitoare pentru cap şi picioare, cu măşti şi mănuşi 
chirurgicale — probabil interni la armată care au venit aici să vadă 
cum să lucreze cu cadavre. Se întreabă dacă sunt pentru Irak. Vede 
kakiul uniformelor de armată, aceeaşi nuanţă ca pantalonii rupţi ai 
domnului Whitby. 

— Bailey, fă un serviciu celor de la pompe funebre şi coase-i 
carotida, zise Fielding morocănos; când lucra pentru Scarpetta nu era 
aşa ursuz. Nu ordona oamenilor şi nu comenta cu glas tare greşelile 
lor. 

Soldatul e jenat, braţul drept, musculos, tatuat rămâne suspendat în 
aer, ţinând între degetele înmănuşate un ac chirurgical lung, cu catgut 
de 7. Băiatul ajută un asistent al morgii să coasă la loc incizia în Y a 
unei autopsii începute înainte de şedinţa cu personalul, iar asistentul 
morgii este cel care trebuie să aibă grijă de coaserea carotidei, nu 
soldatul. Lui Scarpetta îi pare rău pentru puşti şi dacă Fielding ar fi 
lucrat şi acum pentru ea, l-ar fi tras deoparte să-i zică vreo două şi n- 


ar mai fi fost Fielding mitocan cu nimeni din morgă. 

— Da, domnule, zise soldatul cu o expresie rănită pe chipul său 
tânăr. Tocmai mă pregăteam să o cos, domnule. 

— Zău? întrebă Fielding şi toţi cei aflaţi acolo pot să îl audă 
admonestându-l pe săracul soldat. Ştii de ce trebuie să coşi carotida? 

— Nu, domnule. 

— Aşa e politicos, de-aia, zise Fielding. Legi cu catgut capătul 
vaselor majore, cum e carotida, ca îmbălsămătorul de la pompe 
funebre să nu fie nevoit să le caute. Aşa e politicos, Bailey. 

— Da, domnule. 

— Iisuse, vocifera Fielding. Înghit toate astea în fiecare zi fiindcă 
lasă pe oricine să intre aici. Îl vezi pe el aici? Se reîntoarce la notițele 
de pe plachetă. La naiba — nu-l vezi. E aici de aproape patru luni şi n-a 
făcut nici o blestemată de autopsie. O şi în caz că nu ţi-ai dat seama, îi 
place să facă oamenii să aştepte. E jocul lui preferat. E clar că nu ţi l-a 
disecat nimeni. Scuzaţi poanta. Indică spre mortul dintre ei care 
reuşise să se calce singur cu tractorul. Dacă m-ai fi sunat pe mine, ţi-aş 
fi zis că nu trebuie să te deranjezi până aici. 

— Ar fi trebuit să te sun, zise ea urmărind cinci oameni cum se 
chinuie să rostogolească o femeie enormă de pe targă pe una din 
mesele de inox. Din gură şi din nas i se scurge un lichid sângeriu. Are 
o panniculită uriaşă. Scarpetta se referă la stratul de ţesut adipos 
deformat şi lăsat peste abdomen în cazul obezilor, cum era femeia 
moartă. Ceea ce Scarpetta îi transmite de fapt lui Fielding este că nu 
se va implica în comentarii la adresa doctorului Marcus atâta vreme 
cât se află în morga condusă de el, înconjurată de personalul lui. 

— Dar e cazul meu, zise Fielding nervos, iar acum vorbeşte de dr. 
Marcus şi Gilly Paulsson. Pentru numele lui Dumnezeu, jigodia nici 
măcar n-a intrat în morgă de când au adus trupul fetei şi toată lumea 
a ştiut de la început că acest caz o să creeze zarvă. Primul lui caz 
public. O, dr. Scarpetta, nu-mi arunca privirea asta. Niciodată n-a 
reuşit să se dezbare de obiceiul de a i se adresa oficial, deşi ea îl 
încurajase să îi spună Kay, căci se respectau reciproc şi îl considera 
prieten, dar cât a lucrat pentru ea nu s-a abătut de la regula lui, pe 
care o respecta şi acum. Nimeni nu ne ascultă aici, nu că mi-ar păsa. 
Ai planuri pentru cină? 

— Cu tine, sper. Îl ajută să scoată bocancii noroiţi ai domnului 
Whitby, deznodând şireturile pline de moloz şi desfăcând limbile din 
piele ale bocancilor. Rigor mortis abia s-a instalat, în primele stadii, 
cadavrul e încă flexibil şi cald. 

— Cum naiba reuşesc oamenii ăştia să se calce singuri cu utilajul? 
se minună Fielding. Asta n-am s-o pricep niciodată. Bun. Atunci la 
mine, la ora 19. Tot acolo locuiesc. 

— Îţi spun cum reuşesc în general să o facă, zise ea amintindu-şi-l 


pe domnul Whitby cum stătea în faţa anvelopei uriaşe de tractor, 
meşterind la motor. Au o problemă mecanică şi coboară de la volan, 
se aşază lângă anvelopa din spate şi îşi fac de lucru cu aprinderea, 
încercând probabil să o regleze cu şurubelniţa, uitând că tractorul e 
băgat în viteză. Ghinionul lor e că motorul porneşte. În cazul de faţă, 
tractorul a trecut peste mijlocul lui. Arătă spre urma lăsată de tractor 
pe pantalonii kaki şi pe geaca din vinii negru pe care e brodat cu roşu 
numele lui, T. Whitby. Când l-am văzut, stătea chiar lângă anvelopă. 

— Mda. Vechea noastră clădire. Bine ai revenit în oraş. 

— L-au găsit sub roata tractorului? 

— A trecut peste el şi a mers mai departe, zise Fielding trăgând 
şosetele murdare de noroi, lăsând să se vadă picioarele goale ale 
omului, cu pielea albă, păstrând modelul tricotului de la şosete. Ştii 
stâlpul de metal vopsit în galben de lângă uşa din spate? Tractorul s-a 
lovit de el şi asta l-a oprit, altfel ar fi intrat prin uşa glisantă. Oricum 
nu cred că ar fi contat, tot dărâmă clădirea. 

— Atunci e puţin probabil să se fi asfixiat. Un traumatism difuz prin 
strivire, de mărimea anvelopei de tractor, zise ea privind cadavrul. Ex- 
sangvinare. Aşteaptă-te să vezi cavitatea abdominală plină de sânge, 
ruptură de splină, ficat, vezică urinară, intestinele rupte, bazinul 
sfărâmat. Rămâne la ora 19. 

— Dar cu aghiotantul tău cum rămâne? 

— Nu-i spune aşa. Doar ştii mai bine. 

— E invitat şi el. Arată tare caraghios cu şapca LAPD. 

— Eu l-am avertizat. 

— Ce crezi că i-a tăiat faţa? Ceva de sub tractor, sau poate ceva ce 
atârna de la spatele maşinii? întrebă Fielding făcând să curgă un şiroi 
de sânge pe obrazul neras al domnului Whitby când atinse nasul 
parţial tăiat. 

— S-ar putea să nu fie o tăietură. Pe măsură ce roata a trecut peste 
trupul lui, a tras şi pielea odată cu ea. Traumatismul acesta, zise ea 
indicând rana adâncă, neregulată, care-i despica obrajii şi nasul, poate 
fi o ruptură şi nu o tăietură. Dacă chiar e o problemă, ar trebui să 
găseşti urme de rugină sau ulei şi rupere semnificativă de ţesut de la 
efectul de smulgere. Aşa excluzi tăierea. Dacă aş fi în locul tău, aş 
răspunde la toate întrebările. 

— O, da. Fielding ridică privirea de pe placheta cu notițe unde 
tocmai completa fişa cu obiectele personale ale defunctului cu un pix 
legat cu un lănţişor de ea. 

— Probabil că familia omului acestuia va cere daune pentru cele 
întâmplate, zise ea. Deces la locul de muncă şi încă un loc de muncă 
notoriu. 

— O, da. Din toate locaţiile unde ai putea muri... 

Degetele îmbrăcate în latex ale doctorului sunt murdare de sânge 


când ating rana de pe faţa omului, făcând să curgă şi mai mult sânge 
cald când manipulează nasul aproape dezmembrat. Dădu pagina în 
notițele lui şi se apucă să deseneze rana pe o diagramă a feţei. Se 
apleacă aproape de faţa cadavrului, privind din spatele ochelarilor de 
protecţie. 

— Nu văd urme de rugină sau ulei, zise el. Dar asta nu înseamnă că 
ele nu există. 

— Bună idee. E de acord cu modul lui de gândire. Aş lua o mostră, 
aş trimite-o la laborator să o analizeze, să verifice tot. Nu m-ar 
surprinde să aud că omul acesta a fost călcat sau împins în faţa 
tractorului, sau că mai întâi a fost pocnit în față cu o lopată. Nu ştii 
niciodată. 

— O, da. Banii, banii — lovelele. 

— Nu e vorba doar de bani, replică ea. Avocaţii o scot cum că e 
vorba numai de bani. Dar la început e vorba de şoc, durere, pierdere, 
e vina altcuiva. Nici un membru al familiei unui decedat nu vrea să 
creadă că asta e doar o moarte stupidă, că ar fi putut fi prevenită, că 
orice şofer de tractor mai experimentat ştie că nu trebuie să stea 
înaintea anvelopei din spate, mai ales când se joacă cu aprinderea, 
ocolind siguranţa implicită a unei aprinderi normale, care nu-i permite 
tractorului să pornească decât atunci când e în viteză. Dar ce fac 
oamenii? Devin prea comozi, se grăbesc şi nu gândesc înainte de a 
face un lucru. Este în natura umană să nege posibilitatea ca cineva la 
care ţinem să-şi fi cauzat singur moartea, intenţionat sau nu. Dar mi-ai 
mai auzit predicile. 

Când Fielding făcea primii paşi în meseria aceasta, a fost unul dintre 
colegii ei de echipă. Ea l-a învăţat anatomopatologie. Ea l-a învăţat 
cum să facă investigaţii şi autopsii medico-legale nu doar competente, 
ci meticuloase şi agresive; este mâhnită amintindu-şi cât era de 
entuziasmat să lucreze cu ea, de cealaltă parte a mesei, să absoarbă 
tot, să o însoţească la tribunal când timpul îi permitea şi să o asculte 
cum depune mărturie, să stea cu ea la birou şi să-şi consulte 
rapoartele, să înveţe. Acum e un om obosit, suferă de o boală de piele, 
ea fusese concediată şi iată-i pe amândoi aici. 

— Ar fi trebuit să te sun, zise ea, apoi desfăcu cureaua din piele 
ieftină pe care o purta domnul Whitby şi deschise fermoarul 
pantalonilor kaki. Lucrăm împreună la Gilly Paulsson şi îi dăm de cap. 

— O, da, zise Fielding; pe vremuri nu zicea „O, da” atât de des. 

Henri Walden poartă o pereche de papuci din piele întoarsă, cu 
căptuşeală pufoasă care nu scot nici un zgomot când păşeşte pe podea, 
îndreptându-se ca o apariţie întunecată spre fotoliul din piele cafenie 
din faţa canapelei. 

— Am făcut duş, anunţă ea, aşezându-se în fotoliu, îndoindu-şi 
picioarele lungi sub ea. 

Benton surprinde o dezgolire deliberată a pielii tinere, a coapselor 
palide, feminine. Nu priveşte şi nu reacţionează cum ar face alţi 
bărbaţi. 

— Dar ce îţi pasă? îl întreabă ea, o întrebare pe care i-a pus-o în 
fiecare zi de când a venit aici. 

— Te face să te simţi mai bine, nu-i aşa, Henri? 

Ea aprobă din cap, fixându-l ca o cobră. 

— Micile tabieturi sunt importante. Mesele, dormitul, să ai grijă de 
igiena ta, să faci exerciţii fizice. Redobândirea controlului. 

— Te-am auzit vorbind cu cineva, zise ea. 

— Asta e o problemă, replică el, privind-o direct în ochi pe 
deasupra ochelarilor, cu carnetul de notițe în poală, pe care acum sunt 
scrise mai multe cuvinte, „Ferrari negru”, „fără permisiune”, „cel mai 
probabil, urmărită de la tabără” şi „punct de contact, Ferrari negru”. 
Conversaţiile private sunt exact ceea ce spune denumirea. Private. Aşa 
că, Henri, trebuie să revenim la acordul nostru iniţial. Mai ţii minte 
care era acesta? 

Fata îşi scoase papucii şi îi lăsă să cadă pe covor. Picioarele goale, 
delicate se sprijină în perna fotoliului, iar când se apleacă să le 
studieze, halatul roşu se deschide uşor. 

— Nu. Abia i se aude glasul. Clatină din cap. 

— Henri, ştiu că îţi aminteşti. Benton repetă numele ei adesea 
pentru a-i reaminti cine este, pentru a personaliza ceea ce a fost 
depersonalizat şi, într-un anumit sens, alterat pentru totdeauna. Am 
fost de acord să ne respectăm unul pe altul, îţi aduci aminte? 

Fata se apleacă mai tare şi îşi analizează o unghie nelăcuită, cu 
privirea fixată la ceea ce face, oferindu-i lui goliciunea ascunsă sub 
halatul roşu. 

— Ne respectăm unul pe altul păstrându-ne intimitatea personală. Şi 
modestia, zise el, încet. Am vorbit mult despre limite. Violarea 
modestiei reprezintă o violare a limitelor. 

Îşi trage mâna liberă spre piept şi strânge halatul în vreme ce 
continuă să îşi studieze şi să-şi mişte degetele de la picioare. 

— Tocmai m-am trezit, zice ea, de parcă asta ar explica 
exhibiţionismul ei. 


— Mulţumesc, Henri. E important pentru ea să creadă că Benton nu 
o doreşte sexual, nici măcar în fanteziile sale. Dar nu te-ai trezit acum. 
Te-ai trezit, ai venit aici şi am discutat, apoi ai făcut duş. 

— Numele meu nu este Henri, zise ea. 

— Cum ai vrea să îţi spun? 

— În nici un fel. 

— Ai două nume, zise el. Ai numele cu care ai fost botezată când te- 
ai născut şi cel pe care l-ai folosit ca actriţă şi pe care încă îl mai 
foloseşti. 

— Fi, atunci sunt Henri, zise ea privindu-şi degetele de la picioare. 

— Am să îţi spun Henri. 

Ea dă din cap în semn că da, cu ochii la picioare. 

— Dar ei cum îi spui? 

Benton ştie prea bine la cine se referă, dar nu-i răspunde. 

— Te culci cu ea. Lucy mi-a povestit tot. Pune accent pe „tot”. 

Benton simte cum e cuprins de un acces de furie dar n-o arată. Lucy 
nu i-ar fi spus lui Henri nimic despre relaţia lui cu Scarpetta. Nu, ţine 
să îşi reamintească. Asta e Henri care îl întărâtă, iar şi iar, testându-i 
limitele. Nu, trecând valvârtej peste limitele lui. 

— Cum se face că nu e aici cu tine? întrebă Henri. Eşti în concediu, 
nu? lar ea nu e aici. Multe cupluri nu mai fac sex după o vreme. 
Acesta e unul din motivele pentru care nu vreau să fiu cu cineva, nu 
pentru mult timp. Nu mai e sex. De obicei după şase luni cuplurile nu 
mai fac sex. Ea nu e aici pentru că sunt eu aici. Henri îl privi. 

— Corect, răspunse el. Fa nu e aici pentru că tu eşti aici, Henri. 

— Probabil s-a supărat când i-ai spus că nu poate să vină. 

— Înţelege situaţia, zise el, însă acum nu e cinstit pe de-a întregul. 

Scarpetta a înţeles şi nu prea. „Nu poţi să vii la Aspen chiar acum”, 
i-a zis după ce a primit telefonul panicat de la Lucy. „Mi-e teamă că 
am preluat un caz şi trebuie să mă ocup de el.” 

„Pleci din Aspen deci”, i-a zis Scarpetta. 

„Nu pot să vorbesc despre acest caz”, i-a răspuns şi, din câte ştie el, 
ea îl crede probabil oriunde, numai în Aspen nu. 

„Nu e corect, Benton”, i-a zis ea. „Am planificat aceste două 
săptămâni pentru noi doi. Şi eu am cazuri care mă aşteaptă.” 

„Te rog, ai răbdare cu mine”, i-a zis el. „Promit să-ţi explic totul mai 
târziu.” 

„Ţi-ai ales prost momentul”, i-a zis ea. „E un moment cum nu se 
poate mai aiurea. Aveam nevoie să petrecem acest timp împreună.” 

Aveau nevoie de timp şi, în schimb, el îşi petrece timpul aici, cu 
Henri. 

— Povesteşte-mi visurile tale de astă-noapte. Ţi le mai aduci 
aminte? o întrebă el pe Henri. 

Fata îşi înconjură degetul mare de la picior cu degetele 


îndemânatice ale mâinii, ca şi cum acesta ar fi durut-o. Se încruntă. 
Benton se ridică de pe canapea. Fără să atragă atenţia, ia pistolul de 
pe masă şi traversează camera de zi intrând în bucătărie. Ajuns aici, 
deschise un dulap, puse pistolul pe raftul cel mai de sus şi scoase două 
ceşti în care turnă cafea. El şi Henri beau cafeaua neagră. 

— S-ar putea să fie cam tare. Pot să mai fac şi puse ceaşca ei pe una 
din măsuţele de la capătul canapelei, revenind la locul său. Acum 
două seri ai visat un monstru. De fapt, i-ai spus „bestia”, nu-i aşa? 
Ochii lui pătrunzători descoperă privirea ei nefericită. Ai văzut bestia 
şi astă-noapte? 

Ea nu îi răspunde; starea ei de spirit s-a modificat dramatic faţă de 
cum era de dimineaţă. S-a întâmplat ceva la duş, dar va ajunge la asta 
mai târziu. 

— Henri, dacă nu vrei nu e nevoie să discutăm despre bestie. Dar cu 
cât îmi vei spune mai multe despre ea, pot s-o descopăr mai repede. 
Vrei s-o găsesc, nu-i aşa? 

— Cu cine ai vorbit? întrebă ea pe un ton şoptit, copilăros. Dar ea 
nu e un copil. Orice, dar nu inocentă. Vorbeai despre mine, insistă ea 
în vreme ce cordonul halatului se desface lăsând să se vadă trupul gol. 

— Te asigur că nu de tine vorbeam. Nimeni nu ştie că eşti aici, 
nimeni în afară de Lucy şi Rudy. Cred că ai încredere în mine, Henri. 
Făcu o pauză, cântărind-o din priviri. Cred că ai încredere în Lucy. 

Ochii străfulgeră a înverşunare la auzul numelui Lucy. 

— Cred că ai încredere în noi, Henri, continuă Benton, stând calm 
pe canapea, picior peste picior, cu degetele împreunate în poală. 
Henri, aş vrea să te acoperi. 

Fata îşi rearanjă halatul, strângându-l bine între picioare, înnodând 
cordonul. Benton ştie precis cum arată trupul ei dezgolit, dar nu 
trezeşte imaginea lui în închipuire. A văzut fotografii şi nu se va uita 
din nou la ele decât dacă este necesar să le consulte împreună cu alţi 
profesionişti şi eventual cu ea, când şi dacă va fi pregătită vreodată. 
Pentru moment, fata ascunde cele întâmplate involuntar sau nu şi se 
comportă într-un mod care fie ar seduce, fie ar înfuria nişte ființe mai 
slabe din fire cărora nu le pasă sau nu înţeleg schemele ei. Încercările 
ei neîncetate de a-l excita pe Benton nu sunt un act de transferare în 
sine, ci sunt manifestarea directă a nevoilor sale narcisiste acute şi 
cronice şi a dorinţei ei de a controla şi a domina, degrada şi distruge 
orice persoană care îndrăzneşte să ţină la ea cât de puţin. Fiecare 
acţiune şi reacţie ale lui Henri mustesc de furie şi ură față de sine. 

— De ce m-a trimis Lucy aici? întrebă ea. 

— Poţi să-mi spui? De ce nu-mi spui pentru ce te afli aici? 

— Pentru că... îşi şterse ochii cu mâneca halatului. Bestia. 

Din poziţia sa sigură de pe canapea, Benton e cu ochii pe ea, 
cuvintele scrise de el în blocnotesul gălbui neputând fi citite de la 


asemenea distanţă. Nu încurajează conversaţia ei. E important ca el să 
aibă răbdare, incredibil de multă răbdare, ca un vânător în junglă care 
aşteaptă perfect nemişcat, ţinându-şi răsuflarea. 

— A intrat în casă. Nu-mi amintesc. 

Benton o priveşte în tăcere. 

— Lucy a lăsat-o să intre în casă, zise ea. 

Benton nu vrea să o forţeze, dar nu permite informaţii eronate sau 
minciuni sfruntate. 

— Nu, nu Lucy a lăsat-o în casă, o corectă el. Nimeni n-a lăsat-o în 
casă. A intrat pentru că uşa din spate era descuiată şi alarma nu era 
pornită. Am mai discutat asta. Îţi aduci aminte de ce era uşa descuiată 
şi de ce nu funcţiona alarma? 

Fata îşi privea picioarele, cu mâinile nemişcate. 

— Am vorbit de ce era aşa, zise el. 

— Aveam gripă, răspunde ea privindu-şi alt deget. Eram bolnavă, 
iar ea nu era acasă. Tremuram şi am ieşit la soare, am uitat să încui 
uşa şi să resetez alarma. Aveam febră şi am uitat. Lucy dă vina pe 
mine. 

Benton sorbi din cafea. S-a răcit deja. Cafeaua nu rămâne fierbinte 
prea mult timp în munţii din Aspen, Colorado. 

— A zis Lucy că e vina ta? 

— Aşa crede. Henri priveşte undeva în gol, pe lângă el, pe fereastra 
din spatele său. Crede că toate sunt numai din vina mea. 

— Mie nu mi-a zis niciodată aşa ceva, spuse el. Îmi povesteai de 
visurile tale, reveni el la subiectul principal. Visul pe care l-ai avut 
aseară. 

Henri clipi şi-şi frecă din nou degetul de la picior. 

— Te doare? 

Făcu semn că da. 

— Îmi pare rău. Vrei să-ţi aduc ceva pentru durere? 

Fata clătină din cap. 

— Nimic nu mă ajută. 

Nu vorbeşte de degetul mare de la picior, ci face legătura între 
faptul că a avut degetul lovit şi faptul că acum se găseşte aici, în grija 
lui, la peste o mie cinci sute de kilometri de plaja Pompano din 
Florida, unde era cât pe ce să moară. Ochii lui Henri se înfierbântă. 

— Mergeam pe o cărare, zise ea. Într-o parte erau stânci, se înălța 
un perete înalt de stâncă foarte aproape de cărare. Erau crăpături, o 
crăpătură mare între stânci şi nu ştiu de ce am făcut asta, însă m-am 
băgat în crevasă şi am rămas prinsă acolo. Îşi pierde răsuflarea pentru 
o clipă şi îşi îndepărtează bretonul blond de pe ochi, iar mâna îi 
tremură. Rămăsesem înţepenită între pietre... nu mă puteam mişca, 
nu mai puteam să respir. Nu puteam să mă eliberez. Şi nimeni nu 
putea să mă scoată de acolo. Când am intrat sub duş mi-am amintit 


visul acesta. Apa îmi lovea faţa şi când mi-am ţinut respiraţia mi-a 
revenit în minte visul. 

— A încercat să te scoată cineva de acolo? Benton nu reacţionează 
la teroarea pe care o simte fata şi nici nu încearcă să-şi dea seama 
dacă e reală sau falsă. Nu ştie în ce parte înclină balanţa. Cu ea ştie 
foarte puţine. 

Ea rămâne nemişcată în fotoliu, făcând eforturi să-şi recapete 
răsuflarea. 

— Mi-ai zis că nimeni nu te putea scoate de acolo, continuă Benton 
calm, încet, pe tonul neprovocator de consilier pe care l-a adoptat cu 
ea. Mai era cineva acolo? Mai mulţi oameni? 

— Nu ştiu. 

El aşteaptă. Dacă fata continuă să respire cu dificultate va trebui să 
facă ceva. Dar pentru moment are răbdare, ca vânătorul care aşteaptă. 

— Nu-mi amintesc. Nu ştiu de ce, dar pentru o clipă am crezut că 
cineva... mi-a trecut prin cap, în visul meu, că cineva ar putea sfărâma 
stâncile. Poate cu un târnăcop. Şi apoi mi-am zis, nu. Stânca e mult 
prea dură. Nu mă poţi scoate de acolo. Nimeni nu poate. Am să mor. 
Ştiam că am să mor şi n-am mai putut suporta, aşa că visul s-a 
terminat. Rememorarea ei dezordonată se opreşte la fel de brusc ca 
visul. Henri trase aer în piept şi îşi relaxă trupul. Ochii ei se 
concentrează asupra lui Benton. A fost groaznic, zise ea. 

— Da, fu el de acord. Trebuie să fi fost groaznic. Nu-mi pot imagina 
ceva mai terifiant decât să nu poţi să respiri. 

Fata îşi puse palma pe piept, în dreptul inimii. 

— Nu puteam mişca pieptul. Respiram superficial, înţelegi? Şi la un 
moment dat n-am mai avut destulă forţă. 

— Nimeni n-are puterea să mute un munte de stâncă, răspunse el. 

— Nu aveam aer. 

Probabil că atacatorul ei a încercat să o sufoce sau să o asfixieze, iar 
lui Benton îi vin în minte fotografiile, una câte una. Le priveşte cu 
ochiul minţii şi examinează leziunile lui Henri, încercând să înţeleagă 
ceea ce fata tocmai i-a povestit. Vede firicelul de sânge care i se scurge 
din nas, mânjit pe obraji, pătând cearşaful de sub cap aşa cum este 
întinsă pe burtă, pe pat. E dezbrăcată, neacoperită de cearşaf, cu 
braţele întinse deasupra capului şi palmele lipite de pat, cu picioarele 
îndoite, unul puţin mai îndoit ca celălalt. 

Benton examină o altă fotografie, concentrându-se asupra ei în 
amintire în vreme ce Henri se ridică din fotoliu. Îngână ceva cum că ar 
mai vrea cafea şi se duce să-şi ia singură. Benton înregistră ceea ce 
zice şi faptul că pistolul lui e într-unul din dulapurile din bucătărie, 
însă ea nu ştie în care din ele, căci era întoarsă cu spatele când el a 
ascuns pistolul. O urmăreşte, citindu-i gesturile din prezent, simultan 
citindu-i hieroglifele rănilor, semnele deosebite de pe trupul ei. Dosul 


palmelor era roşu fiindcă el sau ea, Benton nu vrea să presupună sexul 
atacatorului, i l-a învineţit. Avea contuzii recente pe dosul palmelor şi 
mai multe zone roşiatice de contuzie pe omoplaţi, în zilele ce au 
urmat, roşeaţa provocată de vasele subcutanate sparte s-a transformat 
într-un violet-brumăriu. 

Benton o urmăreşte pe Henri cum îşi toarnă cafea. Se gândeşte la 
fotografiile înfăţişând-o lipsită de cunoştinţă, la locul atacului. Faptul 
că are un trup frumos nu are nici o importanţă pentru Benton, nu mai 
mult decât credinţa lui că detaliile aspectului şi comportamentului ei 
au constituit factorii declanşatori pentru persoana care a încercat să o 
omoare. Henri este slăbuţă, dar în mod sigur nu are o formă 
androgină. Are sâni şi păr pubian, nu ar fi atrăgătoare din punctul de 
vedere al unui pedofil. Iar la momentul atacului, era activă în plan 
sexual. 

O priveşte cum se întoarce la fotoliul de piele, strângând în palme 
cana de cafea. Nu îl deranjează că nu arată consideraţie pentru el. Un 
om politicos l-ar fi întrebat dacă doreşte şi el cafea, însă Henri este 
probabil cea mai egoistă şi insensibilă persoană ce i-a fost dat să vadă 
lui Benton, a fost la fel de egoistă şi insensibilă şi înaintea atacului, 
întotdeauna va rămâne la fel. Ar fi chiar bine dacă nu s-ar mai apropia 
niciodată de Lucy. Dar nu are nici un drept să-şi dorească asta sau să 
se amestece în treburile lor, îşi spuse în gând. 

— Henri, zise Benton ridicându-se să-şi mai ia cafea, te simţi în 
stare să facem o mică verificare a faptelor în dimineaţa aceasta? 

— Da. Dar nu-mi aduc aminte. Vocea ei îl găseşte în bucătărie. Ştiu 
că nu mă crezi. 

— De ce spui asta? îşi puse cafea în ceaşcă şi reveni în camera de zi. 

— Nici doctorul nu m-a crezut. 

— O, da, doctorul. A zis că nu te crede, spuse Benton rezemându-se 
confortabil pe canapea. Cred că ştii care este părerea mea despre acel 
doctor, dar mi-o voi exprima din nou. El crede că femeile sunt isterice, 
nu-i plac şi cu siguranţă nu are nici un fel de respect pentru ele, asta 
pentru că îi este frică de ele. Este şi doctor de urgente şi nu ştie nimic 
despre atacatori violenţi sau victimele lor. 

— El crede că mi-am făcut asta cu mâna mea, replică Henri 
supărată. Crede că n-am auzit ce i-a zis asistentei. 

Benton are mare grijă la modul în care reacţionează. Henri îi oferă 
informaţii noi. Nu are decât să spere că sunt şi adevărate. 

— Spune-mi, zise el. Aş vrea să ştiu ce i-a spus asistentei. 

— Ar trebui să-l dau în judecată pe nenorocit, adaugă ea. 

Benton aşteaptă sorbind din cafea. 

— Poate că îl voi da în judecată, adaugă ea răutăcios. A crezut că 
nu l-am auzit pentru că aveam ochii închişi când a intrat în salonul 
meu. Stăteam acolo pe jumătate adormită şi asistenta era în pragul 


uşii, apoi a apărut şi el. Aşa că m-am prefăcut că dorm. 

— Te-ai prefăcut că dormi, întări Benton. 

Ea făcu semn că da. 

— Eşti actriţă. Ai fost actriţă profesionistă. 

— Încă mai sunt. Nu poţi să încetezi să mai fii actor. Doar că acum 
nu figurez în nici o producţie pentru că am altceva de făcut. 

— Cred că ai fost o actriţă bună, zise el. 

— Da. 

— Ai ştiut întotdeauna să te prefaci. Întotdeauna te-ai priceput la 
asta. Făcu o pauză. Henri, te prefaci adesea? 

Privindu-l, ochii ei capătă o tentă dură. 

— M-am prefăcut în salonul de spital ca să aud ce zice doctorul. Am 
auzit fiecare vorbă. A zis: „Nimic nu-i mai convenabil decât violul, 
dacă eşti supărat pe cineva. I-o plăteşti cu vârf şi îndesat.” Apoi a râs. 

— Nu te condamn pentru că vrei să îl dai în judecată, zise Benton. 
Asta era la Urgenţe? 

— Nu, nu. În salonul meu. Ceva mai târziu în aceeaşi zi m-au mutat 
la un alt etaj, după ce mi-au făcut toate analizele. Nu-mi aduc aminte 
la ce etaj. 

— Asta e şi mai grav, zise Benton. El n-ar fi trebuit să vină la tine în 
salon. Este doctor la Urgenţe şi celelalte etaje nu intră în 
responsabilităţile lui. Înseamnă că s-a oprit pentru că era curios şi asta 
nu e deloc bine. 

— O să-l dau în judecată. E un mitocan. Îşi frecă din nou degetul de 
la picior, iar degetul învineţit şi vânătăile de pe mâini s-au deschis la 
culoare, bătând într-un galben de nicotină. A făcut un comentariu 
despre fanii dextro:0;. Nu ştiu ce sunt aceia, dar mă insulta, îşi râdea 
de mine. 

Iarăşi o informaţie nouă, iar Benton începe să spere că în timp, cu 
răbdare, ea îşi va aduce aminte mai multe sau va fi mai sinceră cu el. 

— Un fan dextro este o persoană care face abuz de antialergice, 
antigripale şi gripă sau sirop pentru tuse, medicamente care conţin 
derivați de opiu. Din păcate, e un lucru obişnuit printre adolescenţi. 

— Ticălosul, mormăie ea, strângându-şi halatul. Nu poţi face ceva 
să-i creezi neplăceri? 

— Henri, ai idee de ce a spus că ai fost violată? întrebă Benton. 

— Nu ştiu. Nu cred că am fost. 

— Îţi aduci aminte de asistenta legistă? 

Ea clatină încet din cap că nu. 

— Ai fost dusă pe targă într-o sală de examinare de lângă sala de 
urgenţe; au folosit o trusă de expertiză medico-legală. Ştii ce este 
aceasta, da? Când te-ai lăsat de actorie, ai devenit ofiţer de poliţie, 
înainte ca Lucy să te întâlnească în L.A. Astă-toamnă, acum câteva 
luni şi să te angajeze. Aşa că ştii cum e cu beţişoarele de recoltare, 


colectarea firelor de păr, a fibrelor şi aşa mai departe. 

— Nu m-am lăsat. Doar am vrut să iau o pauză, să fac şi altceva. 

— Bine. Dar îţi aminteşti de trusă? 

Aprobă din cap. 

— Şi de asistentă? Mi s-a spus că era foarte drăguță. O cheamă 
Brenda. Te-a examinat pentru a stabili dacă ai fost molestată sexual. 
Salonul în care te-a dus e de fapt destinat copiilor, era o cameră plină 
de jucării. Tapetul e cu Winnie-ursuleţul, borcănele cu miere, copăcei. 
Brenda nu purta uniforma de asistentă, era îmbrăcată cu un costum 
albastru-deschis. 

— Dar n-ai fost acolo. 

— Mi-a zis ea la telefon. 

Henri îşi privi picioarele desculţe, sprijinite pe perna fotoliului. 

— Ai întrebat-o ce purta? 

— Are ochii căprui, părul negru tuns scurt. Benton încearcă să 
scoată la iveală ceea ce reprimă Henri sau pretinde că reprimă şi acum 
e momentul să discute de trusa medico-legală. Henri, nu a găsit lichid 
seminal. Nici o dovadă de molestare sexuală. Dar Brenda a găsit lipite 
pe pielea ta nişte fibre. Se pare că ai fost dată cu o loţiune de corp sau 
ulei. Îţi mai aduci aminte dacă în acea dimineaţă te-ai dat cu loţiune 
sau ulei de corp? 

— Nu, răspunse ea încet. Dar n-aş putea spune că nu am făcut-o. 

— Aveai pielea uleioasă, zise Benton. Aşa zice Brenda. A detectat un 
miros specific. Un miros plăcut ca cel al unei loţiuni parfumate. 

— Nu el m-a dat cu ea. 

— El? 

— Trebuie să fi fost un el. Nu crezi că era un el? zise ea pe un ton 
plin de speranţă care sună fals, aşa cum sună vocile oamenilor care 
încearcă să se amăgească singuri sau să-i păcălească pe alţii. N-ar fi 
putut fi o ea. O femeie. Femeile nu fac aşa ceva. 

— Femeile fac tot felul de chestii. Acum nu ştim dacă a fost un 
bărbat sau o femeie. Pe salteaua din dormitor au fost găsite câteva fire 
de păr negre, lungi şi cârlionţate. Să fi avut doisprezece-cincisprezece 
centimetri. 

— Păi atunci vom şti în curând, nu? Pot face un test ADN pe firele 
de păr şi aşa vor afla că nu e o femeie, zise ea. 

— Mi-e teamă că nu. Tipul de test ADN pe care îl pot face nu are 
cum să determine sexul. Rasa poate, dar nu şi sexul. Chiar şi 
determinarea rasei va dura aproximativ o lună. Atunci crezi că te-ai 
dat singură cu loţiunea de corp. 

— Nu. Dar nu el a făcut-o. Nu l-aş fi lăsat să facă asta. M-aş fi 
împotrivit dacă aş fi putut. Probabil a vrut să o facă. 

— Şi nu te-ai dat cu loţiune? 

— Am zis că el n-a făcut-o şi nici eu nu m-am dat, asta ar trebui să 


fie de ajuns. Nu e treaba ta. 

Benton înţelege. Loţiunea nu are nimic de-a face cu atacul, 
presupunând că Henri spune adevărul. Îi vine în minte Lucy şi simte 
că îi pare rău pentru ea, dar e şi supărat pe ea. 

— Spune-mi tot, zise Henri. Spune-mi ce crezi că mi s-a întâmplat. 
Spune-mi tu ce s-a întâmplat, iar eu te aprob sau te dezaprob. Îi 
zâmbi. 

— Lucy a venit acasă, zise Benton, asta deja e informaţie învechită. 
Rezistă tentaţiei de a spune prea mult, prea curând. E puţin trecut de 
amiază şi când descuie uşa de la intrare observă imediat că alarma nu 
e armată. Te-a strigat, tu nu ai răspuns, apoi a auzit uşa din spate, 
care dă spre piscină, cum se loveşte de perete şi a alergat în direcţia 
zgomotului. Când a ajuns în bucătărie a văzut că uşa din spate este 
larg deschisă. 

Henri priveşte cu ochii mari prin Benton, undeva afară, pe fereastră. 

— Îmi doresc ca ea să-l fi omorât. 

— N-a văzut cine a fost. E posibil ca persoana să o fi auzit cum intră 
pe aleea din faţa casei cu Ferrari-ul cel negru şi să fugă... 

— Era la mine în cameră, ar fi trebuit să coboare multe trepte, îl 
întrerupse Henri privind afară cu ochi mari, iar în acest moment 
Benton simte că fata spune adevărul. 

— De data aceasta Lucy nu a băgat maşina în garaj pentru că vroia 
să oprească puţin ca să te vadă, zise Benton. Aşa că a ajuns rapid la 
uşa din faţă şi a intrat în timp ce atacatorul fugea prin spate. Nu l-a 
urmărit. Nu l-a văzut. În acea clipă tu erai grija lui Lucy, nu persoana 
care a pătruns în casă. 

— Nu sunt de acord, zise Henri, aproape fericită. 

— Spune-mi. 

— N-a venit cu Ferrari-ul cel negru. Acela era în garaj. A venit cu 
Ferrari-ul albastru-California. Acesta a fost cel pe care l-a parcat în 
faţa casei. 

Noi informaţii; Benton rămâne calm, relaxat. 

— Henri, erai bolnavă, la pat. Eşti sigură că a ieşit cu acea maşină? 

— Întotdeauna ştiu ce maşină ia. Nu conducea Ferrari-ul negru 
pentru că acesta era şifonat. 

— Spune-mi despre asta. 

— Maşina a fost lovită într-o parcare, zise Henri studiindu-şi din 
nou degetul învineţit. Ştii sala de fitness sus pe Atlantic, sus lângă 
Coral Springs. Unde mergem uneori. 

— Poţi să-mi spui când s-a întâmplat asta? întrebă Benton, calm, 
fără să arate însufleţirea ce-l cuprinde. Informaţiile sunt noi şi 
importante, presimte unde o să-l ducă. Ferrari-ul negru a fost lovit 
când eraţi înăuntru, la sală? O împinse Benton căutând adevărul. 

— N-am zis că eu eram înăuntru, se răsti ea, iar ostilitatea ei îi 


confirmă suspiciunile. 

Henri a luat Ferrari-ul negru al lui Lucy şi a mers cu el până la sală, 
evident, fără să-i ceară permisiunea acesteia. Nimeni nu: are voie să 
conducă Ferrari-ul cel negru, nici măcar Rudy. 

— Spune-mi despre lovitură, continuă Benton. 

— Cineva l-a zgâriat cu cheia, ceva de genul acesta. A desenat ceva 
pe el. Îşi privi din nou degetele de la picioare, zgândărind degetul 
mare, îngălbenit. 

— Ce reprezenta desenul? 

— N-a vrut să-l mai conducă după aceea. Nu ieşi cu un Ferrari 
zgâriat. 

— Lucy s-a supărat, probabil, zise Benton. 

— Poate fi reparat. Orice poate fi reparat. Dacă l-ar fi omorât, eu n- 
aş fi nevoită să fiu aici, acum. Acum trebuie să-mi fac griji tot restul 
vieţii că mă va găsi din nou. 

— Henri, fac tot ce-mi stă în putere ca să mă asigur că nu va mai 
trebui să-ţi faci griji în privinţa asta. Dar am nevoie de ajutorul tău. 

— Poate nu-mi voi mai aduce aminte niciodată. Îl privi. Nu am ce 
face. 

— Lucy a alergat trei etaje până în dormitor. Acolo erai, zise Benton 
urmărind-o cu atenţie, încredinţându-se că fata poate absorbi ceea ce 
îi spune el, chiar dacă a mai auzit lucrurile acestea. Tot timpul s-a 
temut că ea nu se preface, că nimic din ceea ce face sau spune nu este 
actorie. Şi dacă nu este? Ar putea să se rupă de realitate, să cadă în 
psihoză, să se frângă şi să se fărâmiţeze complet. Îl ascultă, dar 
afişează o expresie normală. Când Lucy te-a găsit, îţi pierduseşi 
cunoştinţa, dar ritmul respirației şi cel cardiac erau normale. 

— N-aveam nimic pe mine. Nu pare să o deranjeze detaliul. Îi place 
să îi reamintească de trupul ei gol. 

— Dormi dezbrăcată? 

— Îmi place. 

— Îţi aduci aminte dacă în dimineaţa aceea ţi-ai dat jos pijamaua 
înainte să te bagi în pat? 

— Probabil, da. 

— Deci nu el te-a dezbrăcat? Atacatorul nu te-a dezbrăcat. 
Presupunând că e vorba de un el. 

— N-avea nevoie s-o facă. Sunt convinsă că ar fi făcut-o, însă. 

— Lucy mi-a spus că atunci când te-a văzut ultima dată, în jur de 
ora 8, erai îmbrăcată cu o pijama din satin roşu şi un halat bej din 
prosop. 

— Aşa este. Pentru că am vrut să ies afară. M-am aşezat la soare pe 
un şezlong, lângă piscină. 

Alte informaţii noi, ceea ce îl face să întrebe: 

— La ce oră se întâmpla asta? 


— Cred că imediat după ce a plecat Lucy. A plecat în Ferrari-ul 
albastru. Ei bine, poate nu imediat după ce a plecat ea, se corectă 
singură, cu un glas monoton, rămânând din nou cu privirea afară pe 
geam, la dimineaţa luminoasă şi ninsă. Eram supărată pe ea. 

Benton se ridică încet şi puse câteva lemne pe foc. Scânteiuţe se 
ridică pe coş când flăcările cuprind înfometate pinul uscat ca iasca. 

— Ţi-a rănit sentimentele, zise el, trăgând perdeaua translucidă în 
faţa ferestrei. 

— Lucy nu e drăguță când oamenii se îmbolnăvesc, veni replica lui 
Henri, mai adunată, mai controlată. N-a vrut să aibă grijă de mine. 

— Cum e cu loţiunea de corp? întrebă el deşi şi-a dat seama ce-i cu 
ea, e destul de sigur că şi-a dat seama, dar e suficient de deştept să se 
convingă de acest lucru. 

— Şi ce? Mare scofală. E un favor acum, aşa s-a ajuns? Ştii că multă 
lume ar vrea să facă asta? Am lăsat-o, ca un favor. Face cât poate, 
numai cât are ea chef, că apoi oboseşte să aibă grijă de mine. Mă 
durea capul şi ne certam. 

— Cât ai stat lângă piscină? zise Benton, încercând să nu se lase 
distras de Lucy, încercând să nu se întrebe ce dracului o fi fost în 
capul ei când a dat peste Henri Walden, totuşi e conştient cât de 
impresionant şi fermecător poate fi un sociopat, chiar şi pentru cineva 
care ar trebui să fie mai reţinut. 

— Nu mult. Nu mă simţeam bine acolo. 

— Cincisprezece minute? O jumătate de oră? 

— Cred că jumătate de oră. 

— Ai văzut pe cineva? Vreo ambarcaţiune? 

— N-am observat. Deci poate că nu era nimeni. Ce a făcut Lucy 
când a intrat la mine în cameră? 

— A chemat o ambulanţă, a continuat să te monitorizeze până când 
au venit medicii. Se hotărăşte să mai adauge un detaliu, unul riscant. 
A făcut poze. 

— Avea un pistol la îndemână? 

— Da. 

— Cât îmi doresc să-l fi ucis. 

— Te tot referi la un el. 

— Iar ea a făcut poze? Cu mine? întrebă Henri. 

— Nu-ţi reveniseşi, dar starea ta era stabilă. Ţi-a făcut poze înainte 
să fi mişcată. 

— Pentru că arătam ca şi cum aş fi fost atacată? 

— Pentru că erai într-o poziţie neobişnuită, Henri. Aşa. Întinse 
braţele deasupra capului. Erai cu faţa în jos, cu braţele întinse 
deasupra capului, cu palmele în jos. Îţi curgea sânge din nas, aveai 
vânătăi pe corp. lar degetul mare de la piciorul drept era rupt, deşi 
acesta e un amănunt descoperit abia mai târziu. Nu îţi aminteşti cum 


ţi-ai rupt degetul? 

— Poate că m-am lovit de trepte, zise ea. 

— Îţi aduci aminte asta? întrebă el, dar fata nu şi-a amintit nimic 
sau n-a admis nimic în legătură cu degetul de la picior. Când crezi că 
s-a întâmplat asta? 

— Când am ieşit la piscină. Am ajuns la treptele de piatră. Cred că 
am sărit o treaptă din greşeală, din pricina medicamentelor şi a febrei, 
toate astea la un loc. Îmi aduc aminte că plângeam. Asta îmi aduc 
aminte. Pentru că mă durea, mă durea tare şi m-am gândit să o sun, 
dar ce rost avea? Nu-i place când sunt bolnavă sau mi-e rău. 

— Ţi-ai rupt degetul coborând la piscină şi te-ai gândit să o suni pe 
Lucy, dar n-ai făcut-o. Vroia să fie totul cât mai limpede. 

— Aşa e, zise ea batjocoritor. Unde erau pijamaua şi halatul? 

— Împăturite frumos şi aşezate pe un scaun lângă pat. Tu le-ai 
împăturit aşa? 

— Probabil. Eram sub plapumă? 

Ştie unde bate ea cu asta, dar este şi mai important să îi spună 
adevărul. 

— Nu, răspunse el. Plapuma era trasă la picioarele patului, atârna 
pe jos. 

— N-aveam nimic pe mine, iar ea m-a fotografiat, zise Henri, iar 
chipul este lipsit de orice expresie, doar ochii îl privesc rece, 
implacabil. 

— Da, zise Benton. 

— Nu mă miră. E genul ei. Întotdeauna face pe politista. 

— Henri, tu eşti poliţista. Tu ce ai fi făcut? 

— Ea ar face aşa ceva, zise ea. 

— Unde eşti? întrebă Marino când văzu numărul lui Lucy afişat pe 
ecranul telefonului mobil. Unde te afli? Întotdeauna o întreabă unde 
este, chiar dacă răspunsul e irelevant. 

Marino şi-a petrecut toată viaţa de adult în poliţie şi un detaliu pe 
care un poliţist bun nu l-ar ignora vreodată este locaţia. Nu are nici un 
efect să pui mâna pe staţia de emisie şi să urli S.O.S. Dacă habar n-ai 
unde te afli. Marino se consideră mentorul lui Lucy şi n-o lasă 
niciodată să uite acest lucru, chiar dacă ea a uitat cu ani în urmă. 

— Pe Atlantic, se auzi răspunsul ei. Sunt în maşină. 

— Fără glume, Sherlock. Parcă vorbeşti dintr-un tomberon. Marino 
nu pierde niciodată ocazia să o tachineze din pricina maşinilor. 

— Invidia e aşa urâtă, zise ea. 

Făcu câţiva paşi îndepărtându-se de colţul cafegiilor din institut, 
aruncând priviri în jur, satisfăcut că nimeni nu-i asculta conversaţia. 

— Uite ce e, aici nu merge prea bine, zise el uitându-se pe 
gemuleţul uşii închise a bibliotecii să vadă dacă este cineva înăuntru. 
Nu era nimeni. Localul acesta s-a dus de râpă. Continuă să vorbească 
la aparatul minuscul, trecându-l de la ureche la gură şi înapoi, în 
funcţie de ceea ce făcea: vorbea sau asculta. Îţi fac doar un sumar. 

După o pauză, Lucy răspunse: 

— Nu-mi faci sumarul. Ce vrei să fac? 

— Fir-ar să fie, dar zgomotoasă mai e maşina aia a ta! Se plimbă de 
colo-colo, aruncând priviri cercetătoare de sub cozorocul şepcii LAPD 
primite de la Lucy. 

— Bine, acum începi să mă bagi la idei, zise ea peste mugetul 
Ferrari-ului. Când mi-ai zis că nu e mare scofală, ar fi trebuit să-mi 
dau seama că o să ajungă o mare scofală. La dracu”! Te-am avertizat, 
v-am avertizat pe amândoi să nu vă întoarceţi acolo. 

— E ceva mai mult decât fata asta moartă, răspunse el lent. Aici 
vroiam să ajung. Nu e vorba doar de ea. Nu zic că ea nu este problema 
principală. Sunt convins că e. Dar mai e ceva aici. Prietenul nostru 
comun, referindu-se la Benton, îmi transmite asta foarte clar. Şi pe ea 
o ştii cum e. Acum vorbeşte de Scarpetta. O să nimerească fix în 
mijlocul rahatului ăstuia. 

— Mai e şi altceva? Ce anume? Dă-mi un exemplu. Tonul lui Lucy 
se schimbă. Când devine serioasă, vocea ei devine mai lentă, rigidă, 
ducându-l pe Marino cu gândul la un clei care se usucă. 

Dacă sunt belele aici în Richmond, îşi zise Marino, s-a zis cu el, aici 
rămâne. Lucy o să pice pe el precum cleiul, asta e limpede. 

— Şefa, lasă-mă să-ţi zic un lucru, continuă el: dacă sunt şi acum în 
viaţă e din pricina instinctelor mele. 


Marino îi spune şefa de parcă ar fi de acord cu faptul că ea e şefa, 
când bineînţeles că realitatea e cu totul alta, mai ales dacă instinctele 
sale remarcabile îl avertizează că e pe cale să cadă în dizgraţia ei. 

— Iar instinctele mele îmi urlă în cap că e vorba de crimă, şefa, zise 
el deşi o parte din el ştie că Lucy şi mătuşa ei, Kay Scarpetta, văd 
imediat prin bravura lui, când începe să îi dea înainte cu instinctele şi 
să se adreseze unor femei puternice ca ele cu şefa sau Sherlock - îi văd 
nesiguranța. Dar nu se poate abţine. Aşa că merge mai departe prin 
străchini. 

— Şi mai pun ceva la asta, continuă el, urăsc oraşul acesta. La 
naiba, urăsc nenorocitul ăsta de oraş. Ştii ce nu merge bine în cloaca 
asta? N-au pic de respect, asta e. 

— N-am să spun că te-am avertizat, îi spuse Lucy. Vocea ei se 
îngroaşă şi se solidifică precum cleiul. Vrei să venim acolo? 

— Nu. Şi brusc îşi dă seama de faptul că nu poate să-i spună lui 
Lucy ceea ce gândeşte fără ca ea să fie convinsă că ar trebui să facă 
ceva în privinţa asta. Acum nu fac decât să te pun la curent, şefa, zise 
el reproşându-şi că a sunat-o. A fost o greşeală, îşi zise. Dar dacă ar fi 
aflat că mătuşa ei are probleme, iar el n-a suflat o vorbă, atunci pielea 
lui ar fi fost pusă pe băț. 

Când a întâlnit-o pe Lucy prima oară, ea avea zece ani. Zece. O 
purcică mică cu ochelari şi o atitudine enervantă. S-au urât la început, 
apoi lucrurile s-au schimbat şi ea l-a adorat ca pe un erou, au devenit 
prieteni şi situaţia s-a schimbat din nou. Undeva poate că ar fi trebuit 
să pună punct progresului, schimbărilor, pentru că acum vreo zece ani 
lucrurile erau cum nu se poate mai bine, iar lui îi făcea plăcere să o 
înveţe să conducă camioneta şi să meargă cu motocicleta, cum să 
tragă cu arma, să bea bere, cum să-şi dea seama dacă cineva minte, 
lucrurile cu adevărat importante în viaţă. Pe vremea aceea nu-i era 
frică de ea. Poate că frica nu este cuvântul potrivit spre a descrie ceea 
ce simţea, dar în viaţa asta ea are puterea, nu el, iar de cele mai multe 
ori după ce încheie o convorbire telefonică cu ea, se simte deprimat şi 
ratat. Lucy poate face ce vrea, are bani şi poate să dea ordine în 
stânga şi-n dreapta, iar el nu-şi poate permite acest lux. Nici măcar 
când a depus jurământul de ofiţer de poliţie nu-şi epata puterea aşa 
cum o face ea. Dar nu-i e frică de ea, îşi zice în sinea lui. La naiba, nu. 

— Venim dacă ai nevoie de noi, zise Lucy la telefon. Dar nu e un 
moment prea bun. Sunt implicată în nişte chestii aici şi nu-i un 
moment potrivit. 

— Ţi-am spus că nu e nevoie să vii, zise Marino morocănos, ştiind 
că atunci când e morocănos îi forţează ca prin miracol pe cei din jur 
să-şi facă griji şi mai abitir în privinţa lui, a toanelor lui decât în 
privinţa propriei persoane. Ţi-am spus doar ce se petrece şi cu asta 
basta. N-am nevoie de tine. N-ai ce face aici. 


— Bine, zise Lucy. Dar mişcarea cu răspunsurile morocănoase nu îi 
ţine cu ea. Marino uită mereu asta. Trebuie să închid. 

Lucy atinse schimbătorul de viteze cu arătătorul de la mâna stângă 
şi cu un muget de fiară motorul sări cu o mie de turaţii, iar maşina 
încetini. Antiradarul ciripi şi se declanşă alerta luminoasă roşie 
indicând prezenţa unui radar de poliţie undeva, în faţă. 

— Nu depăşesc limita legală, îi zise ea lui Rudy Musil care stă lângă 
ea, pe scaunul pasagerului, aproape de extinctor şi care chiar în acel 
moment era cu ochii pe indicatorul de viteză. N-am decât zece 
kilometri peste. 

— Dar n-am spus nimic, răspunse el aruncând o privire în oglinda 
din partea sa. 

— Hai să vedem dacă am dreptate. Menţine maşina într-a treia, la 
puţin peste şaizeci şi cinci de kilometri la oră. Fac pariu că la 
următoare intersecţie dăm de maşina poliţaiului, aşteptându-ne pe 
noi, huliganii, noi ăştia pe care ne mănâncă talpa să ajungem mai 
repede pe coastă, de parcă ne ţâţâie fundul. 

— Ce se întâmplă cu Marino? Lasă-mă să ghicesc, îşi răspunde 
singur Rudy. Trebuie să-mi fac bagajul. 

Amândoi cercetează constant priveliştea schimbătoare, verificând 
oglinzile, observând celelalte maşini, conştienţi de apariţia fiecărui 
palmier, a fiecărui trecător şi a fiecărei clădiri din întinderea aceasta 
nesfârşită de mall-uri. În Pompano Beach, pe Atlantic Boulevard, mai 
la nord de Fort Lauderdale, traficul e moderat şi relativ civilizat la 
acest moment. 

— Aha, zise Lucy. Pe cai! Faţa ascunsă în spatele ochelarilor de 
soare rămase fixată înainte, fără să tresară în timp ce depăşi un Ford 
LTD albastru care tocmai cotise la dreapta de pe Powerline Road, la 
intersecţia cu o farmacie Eckerd şi Discount Meat Market. Fordul fără 
însemne alunecă în spatele ei, pe banda din stânga. 

— I-ai stârnit curiozitatea, zise Rudy. 

— Fi, nu e plătit ca să fie curios, spuse ea agresiv în vreme ce 
Fordul nemarcat îi urmăreşte; ştie prea bine că poliţaiul speră că va 
face o greşeală dându-i ocazia să îşi aprindă sirenele, să-i oprească şi 
să verifice ce-i cu tânărul cuplu din maşină. 

— Ei, zi şi tu. Ăştia trec în viteză pe lângă mine pe banda din 
dreapta, tipul de acolo are revizia expirată. Indică spre maşina cu 
abatere. Iar polițistul e interesat de mine. 

Se abţine să-l mai cerceteze în oglinda retrovizoare şi îşi doreşte ca 
Rudy să se mai destindă. De când şi-a deschis un birou în Los Angeles, 
lui parcă nu-i mai convine nimic. Nu e sigură cum, dar e clar că a 
calculat greşit ambițiile şi nevoile lui în viaţă. A presupus că lui Rudy 
îi va plăcea să stea într-un zgârie-nori de pe Wilshire Boulevard, cu o 


privelişte atât de vastă încât în zilele senine poţi să vezi Insula 
Catalina. S-a înşelat, s-a înşelat amarnic, cum nu s-a mai înşelat până 
acum vreodată în privinţa lui. 

Dinspre sud se îngrămădesc norii, cerul e despărţit în straturi de la 
plumburiu-greu la un gri-perlat iluminat de soare. Aerul mai rece 
alungă ploaia care toată ziua a căzut fără încetare, lăsând în urma ei 
băltoace care explodează sub cauciucurile maşinii joase pe care o 
conduce Lucy. Undeva în faţă, un stol de pescăruşi migratori se 
învârte deasupra autostrăzii, zburând când jos, când luând-o aiurea, 
iar Lucy merge tot înainte, cu maşina fără însemne pe urmele ei. 

— Marino n-are prea multe de zis, îi răspunde lui Rudy la 
întrebarea de mai devreme. Doar că se petrece ceva în Richmond. Ca 
de obicei, mătuşă-mea s-a vârât într-o belea. 

— Am auzit că i-ai oferit serviciile noastre. Am crezut că ea merge 
doar ca să ofere consultanţă. Ce s-a întâmplat? 

— Nu sunt sigură că trebuie să facem ceva anume. Vedem noi. S-a 
întâmplat că directorul, nu-mi vine acum în minte numele lui, i-a 
cerut ajutorul cu un caz, o puştoaică, o fată care a murit subit, iar el 
nu-şi dă seama cum. Nici echipa lui n-a reuşit, aşa că nu-i cine ştie ce 
surpriză. Nu e acolo nici măcar de patru luni şi la prima problemă 
majoră se spală pe mâini de toate şi o cheamă pe mătuşă-mea să-l 
scoată la lumină. Hei, ce-ai zice să vii încoace şi să te bagi în rahatul 
acesta ca să n-o fac eu. Nu? I-am spus să nu se bage şi acum a ieşit la 
iveală că sunt şi alte probleme. O, mare surpriză. Nu ştiu ce să zic. I- 
am spus să nu se ducă la Richmond, dar ce, mă ascultă? 

— Te ascultă cam cât o asculti şi tu pe ea, aruncă Rudy. 

— Ştii ceva, Rudy? Nu-mi place tipul ăsta. Lucy îşi mută privirea 
spre Fordul fără însemne care se reflectă în oglinda retrovizoare. 

Maşina e încă lipită de bara ei din spate, iar şoferul acesteia este o 
persoană măslinie la faţă, probabil un bărbat, dar Lucy nu-şi poate da 
seama şi nu vrea să pară interesată de el, nici măcar conştientă că se 
ține scai de ea; şi deodată îi fulgeră un gând prin minte. 

— Fir-ar să fie, ce toantă sunt, îşi zise ea nevenindu-i să creadă. 
Antiradarul meu tace mâlc. Ce naiba o fi în capul meu? N-a scos un 
piuit de când maşina asta s-a instalat în spatele nostru. Nu e o maşină 
de poliţie cu radar. N-are cum să fie. Şi se ţine după noi. 

— la-o uşor, o sfătui Rudy. Condu şi ignoră-l. Hai să vedem ce face. 
Probabil e cineva care vrea să-ţi vadă maşina mai de-aproape. Asta 
păţeşti dacă insişti să conduci o asemenea maşină. Ţi-am zis în 
repetate rânduri. Rahat. 

Rudy nu avea obiceiul să-i ţină predici. Cu ani în urmă, când s-au 
întâlnit prima oară la Academia FBI, au devenit mai întâi colegi, apoi 
parteneri şi prieteni; a admirat-o într-atât, personal şi profesional, 
încât a părăsit rândurile legiuitorilor la scurtă vreme după ce ea a 


plecat, venind să lucreze la firma ei, firmă ce ar putea fi descrisă ca 
fiind o companie de investigaţii internaţionale, neavând la îndemână o 
definiţie mai precisă a activităţilor Ultimei Secţii sau a angajaţilor săi. 

— Verifică numărul de înmatriculare, îl îndemnă Lucy. 

Rudy deja a scos la iveală computerul cât palma şi se conectează la 
sistem, însă nu poate verifica numărul maşinii care îi urmăreşte 
întrucât nu are cum să-l vadă. Maşina nu are plăcuţă de înmatriculare 
în faţă; Lucy se simte aiurea pentru că l-a pus să caute un număr pe 
care nu-l poate vedea. 

— Lasă-l să o ia înaintea ta, zise Rudy. N-am cum să-i văd plăcuţa 
decât dacă ajunge înaintea noastră. 

Fata atinse maneta din stânga şi coborî în viteza a doua. Acum 
merge cu opt kilometri sub viteza regulamentară, însă şoferul 
misterios rămâne în urma ei. Nu pare să fie interesat în a o depăşi. 

— Bun, să înceapă distracţia, zise ea. Te pui cu cine nu trebuie, 
javră. Brusc virează la dreapta intrând în parcarea unui mail. 

— Rahat. Ce dracu'?... Acum ştie că te joci cu el, o dojeni Rudy 
iritat. 

— Ia-i numărul, repede. Acum ar trebui să-l vezi. 

Rudy se răsuci în scaun, dar nici acum nu poate vedea plăcuţa de 
înmatriculare căci Fordul LTD a virat după ei, e încă în coada lor şi se 
ţine după ei prin parcare. 

— Opreşte, îi spuse Rudy lui Lucy. E dezgustat de ea, complet 
dezgustat de ea. Opreşte maşina în clipa asta! 

Fata apăsă uşor pe frână şi lăsă schimbătorul de viteză la punctul 
mort, iar Fordul se opri în spatele lor. Rudy coborî din maşină şi se 
îndreptă spre locul şoferului în timp ce acesta deschide geamul 
portierei. Lucy are geamul deschis, în poală ţine pistolul şi prin 
oglinda retrovizoare de pe uşă urmăreşte ce se întâmplă în spate, 
încercând să-şi alunge emoţiile. Se simte aiurea, jenată şi supărată, ba 
chiar puţin speriată. 

— Ai o problemă, amice? îl auzi pe Rudy adresându-se şoferului, 
acum devenind evident că este un tip de origine hispanică, un tânăr. 

— Eu să am o problemă? Mă uit şi eu. 

— Păi poate n-avem chef să te uiţi la noi. 

— Trăim într-o ţară liberă. Pot să mă uit unde dracu” vreau eu. Tu 
eşti ăla cu problema, du-te naibii! 

— Ia cară-te să te uiţi în altă parte. Hai, taie-o, îi zise Rudy fără să 
ridice tonul. Te mai ţii după noi o dată şi intri direct la pârnaie, băi, 
rahat cu ochi. 

Într-un mod bizar, lui Lucy îi vine să râdă în gura mare când Rudy îi 
arată şmecheraşului legitimaţia falsă. Transpiră, iar inima îi bate cu 
putere, vrea să râdă şi să iasă din maşină, să-l omoare pe tânărul 
hispanic, vrea să plângă, dar pentru că nu îşi înţelege propriile 


sentimente, rămâne la volanul Ferrari-ului şi nu face nici o mişcare. 
Şoferul mai zice ceva ce ea nu desluşeşte, apoi demarează cu furie, în 
tromba scârţâitului de cauciucuri. Rudy se întoarce la Ferrari şi urcă 
lângă ea. 

— Bravos naţiune, zise el în vreme ce maşina alunecă din nou în 
traficul de pe Atlantic. Un derbedeu interesat de maşina ta, iar tu 
trebuie să faci din asta un incident la scară internaţională. Mai întâi 
zici că ai un poliţist pe urmele tale, doar pentru că maşina lui e un 
Crown Vie de culoare neagră. Apoi observi că antiradarul tău nu 
detectează nimic, aşa că îţi spui... ce? Ce naiba ţi-a trecut prin cap? Că 
e Mafia după tine? Vreun asasin plătit care o să ne omoare în mijlocul 
unei autostrăzi aglomerate? 

Nu-l învinovăţea pe Rudy pentru că-şi pierduse firea cu ea, dar nu 
putea permite aşa ceva. 

— Nu tipa la mine, zise ea. 

— Ştii ce? Ţi-ai pierdut controlul. Ai devenit labilă. 

— E vorba de cu totul altceva, zise ea încercând să pară sigură pe 
sine. 

— Ba bine că nu, ripostă el. E vorba de ea. Laşi pe cineva să stea la 
tine în casă şi uite ce se întâmplă. Ai fi putut muri atunci. Fa cu 
siguranţă a fost doar la un pas. Şi dacă nu te aduni odată s-ar putea 
întâmpla ceva şi mai rău. 

— Rudy, era urmărită. Nu-mi vorbi ca şi cum ar fi fost vina mea. Nu 
e vina mea. 

— Urmărită, chiar aşa. Bineînţeles că a fost urmărită şi cu siguranţă 
e numai vina ta. Dacă ai conduce ceva normal ca un jeep... sau 
Hummer-ul. Firma are mai multe. De ce nu conduci una din maşinile 
astea din când în când? Dacă n-ai fi lăsat-o să conducă nenorocitul ăla 
de Ferrari. Să se dea mare, Miss Hollywood. Iisuse! În nenorocitul ăla 
de Ferrari. 

— Nu fi invidios. Urăsc când... 

— Nu sunt invidios! urlă el. 

— Dar te porţi de parcă ai fi invidios de când am angajat-o. 

— N-are nimic de-a face cu faptul că ai angajat-o! Ai angajat-o ca să 
facă ce anume? O să protejeze clienţii noştri din L.A.? Hai că asta-i o 
glumă bună! Atunci de ce ai angajat-o? Ce să facă, mai exact? 

— Nu-ţi permit să-mi vorbeşti în felul acesta, zise Lucy pe un ton 
măsurat şi e surprinzător de calmă, dar nu are de ales. 

Dacă îi răspunde cu aceeaşi monedă, atunci chiar încep să se certe şi 
el ar putea face un gest teribil şi-ar putea da demisia. 

— Nu permit să-mi fie controlată viaţa. Conduc ce maşină vreau şi 
trăiesc unde vreau. Priveşte fix înainte, cu îndârjire, cu ochii aţintiţi 
asupra drumului, la maşinile care ies din flux pe străzile laterale şi în 
parcări. Sunt generoasă cu cine vreau eu. Nu am lăsat-o să conducă 


Ferrari-ul negru. Ştii asta. Dar a plecat cu el oricum şi de aici a 
început totul. El a văzut-o, a urmărit-o şi uite ce s-a întâmplat. Nu e 
vina nimănui. Nici măcar a ei. Nu l-a invitat să-mi zgârie maşina şi să 
o urmărească ca s-o omoare. 

— Bine. Trăieşte-ţi viaţa aşa cum vrei, răspunse Rudy. Şi aşa vom 
continua să tragem în parcări, poate data viitoare o să snopesc în 
bătaie un străin nevinovat doar pentru că se holba la maşina ta. Ce zic 
eu, poate o să am ocazia să împuşc pe cineva. Sau poate eu o să fiu cel 
împuşcat. Asta ar fi chiar mai bine, nu? Să fiu împuşcat din pricina 
unei nenorocite de maşini. 

— Linişteşte-te, îl sfătui Lucy oprind la semafor. Te rog, linişteşte-te. 
Recunosc, aş fi putut acţiona mult mai elegant în situaţia aceea. 

— Să acţionezi? N-am observat să fi făcut ceva. Doar că ai 
reacţionat ca o idioată. 

— Rudy, te rog, opreşte-te. Nu vrea să se înfurie pe el într-atât încât 
să comită o greşeală. Nu-mi poţi vorbi aşa. Nu poţi. Nu mă face să îţi 
aduc aminte cine e şeful. 

O ia la stânga pe AIA, conducând încet paralel cu plaja; câţiva 
adolescenţi aproape că pică de pe biciclete întorcând gâtul ca să se 
holbeze la maşina ei. Rudy clatină din cap şi ridică din umeri, ca şi 
cum ar zice: iată şi demonstraţia. Dar discuţiile despre Ferrari nu mai 
au în centrul lor maşina în sine. Ca Lucy să îşi schimbe stilul de viaţă, 
asta înseamnă să-l lase pe el să câştige, căci se gândeşte la bestie ca la 
un el. Henri l-a numit bestia şi este un el, Lucy e convinsă de asta. N- 
are nici o îndoială. La naiba cu ştiinţa, la naiba cu probele, la naiba cu 
toate! Ştie foarte bine că bestia e un el. 

Este fie o bestie arogantă sau una proastă pentru că pe măsuţa 
acoperită cu sticlă aflată lângă pat a lăsat două amprente parţiale. A 
fost prost sau neglijent şi a lăsat amprente, sau poate pur şi simplu nu- 
i pasă. Până acum, amprentele parţiale nu se potrivesc cu nici un 
dosar din sistemul automat de identificare a amprentelor papilare, 
poate că atacatorul nu are fişa cu cele zece amprente în nici o bază de 
date nefiind arestat niciodată sau poate că nu i s-au luat vreodată 
amprentele din cine ştie ce motiv. Poate că nu i-a păsat când a lăsat 
cele trei fire de păr pe pat, trei fire de păr negru, de pe cap, dar de ce 
i-ar păsa? Chiar şi când ai un caz de maximă urgenţă, analiza 
mitocondrială a ADN-ului poate dura de la treizeci la nouăzeci de zile. 
În plus, nu există siguranţa că rezultatele vor avea vreo valoare căci 
nu există o bază de date a probelor mitocondriale de ADN, 
centralizată şi semnificativă din punct de vedere statistic şi, spre 
deosebire de ADN-ul nuclear, din sânge şi ţesuturi, ADN-ul 
mitocondrial din fire de păr şi oase nu poate indica sexul atacatorului. 
Probele pe care le-a lăsat bestia nu fac nici cât o ceapă degerată. S-ar 
putea să nu conteze vreodată decât dacă el devine suspect şi pot fi 


astfel făcute comparații directe. 

— Bine, sunt tulburată. Nu sunt eu însămi. Mă las afectată de toate 
astea, recunoscu Lucy, concentrându-se asupra condusului, îngrijorată 
că poate chiar să piardă controlul, că Rudy are poate dreptate. N-ar fi 
trebuit să fac ce am făcut acolo, în parcare. În nici un caz. Sunt prea 
atentă pentru o asemenea scăpare. 

— Tu eşti. Dar ea nu. Maxilarul lui Rudy trădează încăpățânare, 
deşi ochii rămân ascunşi în spatele lentilelor oglindă ale ochelarilor de 
soare. Refuză să aibă contact vizual cu Lucy şi asta o deranjează la 
culme. 

— Am crezut că discutăm de incidentul cu hispanicul, veni replica 
ei. 

— Tu ştii ce ţi-am zis din prima zi, continuă Rudy. Pericolul la care 
te expui luând pe cineva la tine acasă. Cineva care îţi foloseşte maşina, 
lucrurile tale personale. Cineva care calcă ca-n brânză prin viaţa ta. 
Cineva care respectă alte reguli decât cele respectate de tine şi de 
mine, ca să nu mai zic că n-are nici pe departe pregătirea noastră. Şi 
nici nu-i pasă şi nu e preocupată de aceleaşi lucruri ca noi, incluzând 
aici propriile noastre persoane. 

— Dar în viaţă nu totul se învârte în jurul pregătirii, observă Lucy şi 
parcă e mai uşor să vorbeşti de pregătire decât să-ţi pui problema dacă 
o persoană dragă ţie e implicată cu adevărat. E mai uşor să vorbeşti de 
hispanic şi nu de Henri. N-ar fi trebuit să mă comport aşa şi îmi pare 
rău. 

— Poate că ai uitat cum e viaţa cu adevărat, replică Rudy. 

— O, te rog nu mă lua cu filosofiile astea de cercetaş gata pentru 
toate, se răsti ea şi prinse viteză, mergând spre nord, apropiindu-se de 
cartierul Hillsboro de unde vila ei cu stucaturi în stil mediteranean, de 
un roz-somon, străjuieşte un canal ce leagă Intracoastal Waterway cu 
oceanul. Nu cred că poţi fi obiectiv. Nici măcar nu eşti în stare să-i 
rosteşti numele. Cineva, cineva, mereu. 

— Ha! Obiectiv? Ha! Tu vorbeşti! Tonul lui se apropie periculos de 
cruzime. Idioata aia de scârbă a stricat tot, absolut tot. Şi nu aveai 
dreptul să faci asta. Nu aveai dreptul să mă tragi şi pe mine după tine. 
Nu aveai nici un drept. 

— Rudy, trebuie să încetăm cu certurile, zise Lucy. De ce ne certăm 
în halul acesta? Se uită spre el. Nu s-a stricat nimic. 

El nu-i răspunde. 

— De ce ne certăm aşa? Îmi face rău, zise ea. 

Înainte nu se certau. Din când în când Rudy se mai bosumfla, dar 
niciodată nu s-a năpustit asupra ei până când nu a deschis noul birou 
în Los Angeles şi a recrutat-o pe Henri din rândurile poliţiei locale. O 
sirenă răguşită emite o alertă sonoră că podul suspendat e pe cale să 
se ridice, iar Lucy schimbă vitezele şi încetineşte din nou, de data 


aceasta primind semne aprobatoare din partea unui bărbat la volanul 
unui Corvette. 

Zâmbeşte trist şi clatină din cap. 

— Mda, sunt proastă uneori, zise ea. Moştenirea genetică, o 
moştenire proastă. De la tatăl meu biologic, latino nebun ce era. Sper 
că nu de la mama mea, deşi ar fi mai rău să fiu ca ea, mult mai rău. 

Rudy nu spune nimic, cu ochii aţintiţi la podul care se ridică pentru 
a face loc unui iaht. 

— Să nu ne certăm, mai zise ea o dată. Nu s-a stricat nimic. Haide. 
Întinde braţul spre el şi îl strânge uşor de mână. Armistiţiu? O luăm de 
la început? Chiar e nevoie să-l chemăm pe Benton ca să negocieze 
eliberarea ostaticilor? Pentru că în ultima vreme nu-mi eşti doar 
prieten şi partener. Eşti ostaticul meu, iar eu sunt ostatica ta, corect? 
Eşti aici pentru că ai nevoie de postul acesta sau cel puţin îl vrei, iar 
eu am nevoie de tine. Aşa stau lucrurile. 

— Nu trebuie să fiu nicăieri, zise el, iar mâna nu mişcă. Mâna lui e 
neclintită sub palma ei, aşa că Lucy îi dă drumul şi îşi retrage braţul. 

— Cât de bine ştiu asta, răspunse ea, afectată că el nu a vrut să o 
atingă şi punându-şi apoi mâna respinsă înapoi pe volan. În ultimul 
timp trăiesc cu frica aceasta în permanenţă. Că într-o bună zi vei 
spune: Îmi dau demisia. La revedere. Să-ţi fie de bine. Să ai o viaţă 
frumoasă. 

El priveşte iahtul care pluteşte grațios trecând de podul ridicat, 
ieşind în larg. Oamenii de pe puntea iahtului, îmbrăcaţi în bermude şi 
cămăşi largi, se mişcă cu uşurinţa acelor persoane rare, foarte bogate. 
Lucy e foarte bogată. Dar n-a crezut asta niciodată. Când se uită la 
iaht, se simte în continuare săracă. Când îl priveşte pe Rudy, se simte 
şi mai săracă. 

— Cafea? întrebă ea. Vrei să bei o cafea cu mine? Putem să ne 
aşezăm lângă piscina pe care n-o folosesc niciodată, să admirăm 
marea pe care eu n-o observ niciodată din casa asta pe care-mi doresc 
să n-o fi avut. Uneori sunt proastă, zise ea. Bea o cafea cu mine. 

— Da, bănuiesc. Rămâne cu privirea pe geam ca un băiețel 
îmbufnat; cutia poştală a lui Lucy apare în peisaj. Am crezut că o să o 
dai jos, zise el arătând spre cutia de scrisori. Nu primeşti 
corespondenţă acasă. Singurele lucruri pe care le primeşti în cutia asta 
sunt lucruri pe care nu le vrei. Mai ales zilele astea. 

— O să-l rog pe grădinar să o dea jos când vine data viitoare, 
promise ea. N-am prea stat pe aici. Cu deschiderea noului birou şi 
toate celelalte. Mă simt ca cealaltă Lucy. Lucy din emisiunea I Love 
Lucya. Ții minte episodul în care ea lucrează la fabrica de bomboane 
şi nu poate să ţină pasul pentru că bomboanele vin prea repede pe 
banda rulantă? 

— Nu. 


— Probabil n-ai văzut nici un episod din I Love Lucy, zise Lucy. 
Mătuşa mea şi cu mine obişnuiam să ne relaxăm urmărindu-l pe 
Jackie Gleason, Bonanza, I Love Lucy, serialele pe care ea le viziona 
când era mică, în Miami. Încetini maşina, aproape oprind pe loc în 
dreptul cutiei de scrisori care punea atâtea probleme aici, la capătul 
aleii spre casa ei. Scarpetta trăieşte simplu comparativ cu modul cum 
trăieşte Lucy, ba chiar a avertizat-o în privinţa acestei case. 

Una la mână, este o clădire prea opulentă pentru cartierul în care se 
află, i-a zis Scarpetta. A luat o decizie nesăbuită să cumpere casa, iar 
acum Lucy regreta şi îşi bătea joc de propria investiţie numind micul 
conac cu trei niveluri ce se întinde pe o suprafață de o mie de metri 
pătraţi „casa ei de oraş de doar nouă milioane de dolari” — căci e 
construită pe o treime de ar. Nu e iarbă nici cât să hrăneşti un iepure, 
doar pietre şi o piscină mică, o arteziană şi câţiva palmieri şi plante. 
Oare n-a cicălit-o mătuşa ei pentru că s-a mutat aici? Nici un fel de 
intimitate, fără siguranță, uşor accesibilă pentru amatorii de 
ambarcaţiuni, i-a zis Scarpetta când Lucy era prea ocupată şi 
preocupată să acorde atenţia cuvenită acestui mic domeniu, când era 
obsedată de Henri şi de cum să o facă fericită. O să regreţi, i-a zis 
Scarpetta. Lucy s-a mutat aici cu mai puţin de trei luni în urmă şi 
regretă cum n-a regretat nimic altceva toată viaţa ei. 

Lucy apăsă o telecomandă pentru a deschide porţile şi alta pentru 
garaj. 

— De ce te mai chinui? întrebă Rudy. Nenorocita de alee n-are nici 
zece metri. 

— Mai zi-mi, se stropşi Lucy supărată. Urăsc căsoiul ăsta. 

— Înainte să-ţi dai seama te trezeşti cu careva după tine şi hop în 
garaj, zise Rudy. 

— Atunci voi fi nevoită să-l omor. 

— Asta nu e o glumă. 

— Eu nu glumesc, zise Lucy în timp ce uşa garajului se închide lent 
în spatele lor. 

Lucy parchează Modena lângă Ferrari-ul cel negru, un Scaglietti cu 
doisprezece cilindri care nu-şi va îndeplini niciodată menirea 
adevărată într-o lume în care există limită de viteză. Evită să privească 
la maşina neagră când ea şi Rudy coboară din Modena. Îşi fereşte 
ochii de capota scrijelită, de desenul înfăţişând un ochi cu gene care 
este zgâriat brutal în vopseaua lucioasă, frumos finisată. 

— Nu că ar fi un subiect tocmai plăcut, începu Rudy, mergând 
printre cele două Ferrari către uşa care duce spre interiorul vilei, dar 
este posibil să o fi făcut chiar ea? Indică spre capota zgâriată a 
Scaglietti-ului negru, dar Lucy nu vrea să privească într-acolo. Nu sunt 
încă sigur că n-a făcut chiar ea asta, că n-a înscenat toată parodia. 

— N-a făcut ea asta, insistă Lucy, refuzând să se uite la capota 
distrusă. A trebuit să stau pe lista de aşteptare un an de zile ca să pun 
mâna pe maşina asta. 

— Poate fi reparată, zise Rudy îndesând mâinile în buzunare în 
vreme ce Lucy descuie uşa spre casă şi dezactivează sistemul de 
alarmă ce are orice dispozitiv de detecție imaginabil, inclusiv camere 
video în casă şi afară. Dar camerele video nu înregistrează. Lucy a 
hotărât că nu doreşte să-şi înregistreze activităţile private în propria 
casă şi pe proprietatea ei, iar Rudy poate înţelege acest lucru până la 
un punct. Nici el n-ar vrea să aibă casa înţesată de camere video care 
să-i înregistreze fiece mişcare, deşi în ultima vreme nici n-ar fi avut 
prea multe de înregistrat. Locuieşte singur. Însă când Lucy a hotărât 
că nu vrea înregistrări din casă şi din exteriorul acesteia, ea nu locuia 
singură. 

— Poate ar trebui să schimbăm camerele video cu unele care 
înregistrează, zise Rudy. 

— O să scap oricum de locul acesta, veni replica lui Lucy. 

O urmă în bucătăria uriaşă de granit, oprindu-se o clipă să admire 
sufrageria şi zona camerei de zi, ambele magnifice şi să privească 
panorama ce se dezvăluie pe fereastră, canalul şi oceanul în depărtare. 
Tavanul e înalt de şase metri şi a fost pictat cu o frescă în stilul lui 
Michelangelo, organizată în jurul candelabrului de cristal ce atârnă 
din mijloc. Masa de sticlă din sufragerie pare sculptată în gheaţă, cel 
mai incredibil lucru pe care l-a văzut vreodată. Nici nu încearcă să 
estimeze cât a plătit Lucy pentru o asemenea masă, pentru mobilierul 
moale tapiţat în piele şi obiectele de artă africană, pânze uriaşe 
înfăţişând elefanţi, zebre, girafe şi leoparzi. Rudy nu şi-ar permite nici 
măcar o aplică din casa ei din Florida, nici măcar un covor de mătase, 
probabil nici unele dintre plante. 

— Ştiu, zise ea aruncând o privire împrejur. Pilotez elicoptere şi nu 


ştiu să dau drumul la sistemul de entertainment de aici. Urăsc casa 
asta. 

— Nu căuta compătimire. 

— Hei. Curmă conversaţia cu un ton pe care el îl recunoaşte ca 
semnalizând limita cicălelii. 

Deschise unul din frigidere, căutând cafeaua şi o strigă peste umăr: 

— Ce ai de mâncare pe aici? 

— Chiliui2. Făcut în casă. E îngheţat, dar putem să-l încălzim rapid. 

— Pare un plan bun. Vrei să mergem la sală mai târziu? Mai pe la 
17.30? 

— Trebuie, răspunse ea. 

De-abia acum observă amândoi uşa din spate, cea care dă spre 
piscină, aceeaşi uşă pe care el, oricine ar fi el, a folosit-o ca să intre şi 
să iasă din casa ei acum aproape o săptămână. Uşa este închisă, dar în 
exterior e ceva lipit pe geam, iar Lucy a pornit deja în grabă spre uşă 
înainte ca Rudy să realizeze ce se întâmplase. Lucy deschide uşa cu o 
smucitură şi rămâne cu privirea la o coală de hârtie albă lipită de 
geam cu o bucăţică de bandă adezivă. 

— Ce este? întreabă Rudy, închizând uşa frigiderului, cu ochii la ea. 
Ce naiba e? 

— Încă un ochi, zise Lucy. Un desen al unui ochi, acelaşi ochi. În 
creion. Şi tu crezi că Henri a făcut asta. E la mii de kilometri distanţă 
de aici, iar tu erai convins că ea a făcut-o. Lucy descuie uşa şi o 
deschise. Vrea să ştiu că este cu ochii pe mine, zise ea furioasă şi păşi 
afară ca să privească mai bine la ochiul desenat. 

— Nu-l atinge! ţipă Rudy la ea. 

— Ce crezi că sunt proastă? strigă ea. 

— Scuzaţi-mă, zise un tânăr îmbrăcat din cap până în picioare în 
uniformă medicală violet, cu faţa ascunsă sub o mască albă şi protejat 
de un ecran facial, cu părul acoperit, cu acoperitoare pentru 
încălțăminte trase peste pantofi, având în mâini două perechi de 
mănuşi de latex. Apropiindu-se de Scarpetta, bobocul arăta mai 
degrabă ca parodia unui astronaut. Ce doriţi să facem cu proteza ei 
dentară? întrebă el. 

Scarpetta dă să înceapă să-i explice că de fapt ea nu lucrează aici, 
dar cuvintele pier înainte de a părăsi cortexul şi se trezeşte privind 
trupul femeii obeze ce chiar în acel moment era băgat într-un sac 
mortuar, îndeajuns de solid pentru a duce greutatea enormă, de către 
două ajutoare şi aceştia îmbrăcaţi de parcă se anunţase o epidemie de 
ciumă. 

— Purta proteză, explică tânărul în uniformă violet, de data aceasta 
lui Fielding. Am pus-o într-o cutie şi am uitat să o punem în pungă 
înainte de a o coase la loc. 

— Dar nu în pungă trebuie pusă. Scarpetta se hotărî să rezolve de 
una singură aceasta problemă intrigantă. Proteza trebuie să fie la locul 
ei, la ea în gură. Pompele funebre, familia ei, acolo ar vrea-o. Cred că 
ar aprecia dacă ar fi înmormântată cu dinţii în gură. 

— Deci nu trebuie s-o deschidem din nou şi să le punem în pungă, 
conchise soldatul în violet. Pfui, asta-i o veste bună. 

— Lasă punga, îi spuse Scarpetta. Niciodată nu punem proteza în 
pungă, îi lămuri ea rolul sacului de plastic transparent, solid, care e 
acum cusut în cavitatea toracică a moartei, săculețul care conţine 
organele secţionate, acestea nemaifiind puse în poziţia lor anatomică 
originară, deoarece nu este treaba legistului să facă oamenii la loc 
cum au fost şi nici nu e posibil aşa ceva — e ca şi cum ai vrea să 
recreezi dintr-o tocăniţă vaca originară. Unde e proteza ei dentară? se 
interesă Scarpetta. 

— Chiar aici. Tânărul în uniformă violet indică tăblia unei mese de 
oţel de cealaltă parte a sălii de autopsie. Cu dosarul ei. 

Fielding nu vrea să aibă nimic de-a face cu această problemă lipsită 
de pudoare şi îl ignoră complet pe omul în violet, care pe deasupra 
pare prea tânăr ca să fie unul din studenţii la Medicină veniţi la 
practică, cel mai probabil un alt soldat de la Fort Lee. Probabil un 
puşti care abia a terminat liceul şi care petrece o vreme aici fiindcă 
serviciul militar îi cere să ştie ce să facă cu morţii pe câmpul de luptă. 
Scarpetta înclină să dea glas gândului că până şi soldaţii spulberaţi de 
grenade ar vrea ca trupurile să li se întoarcă acasă cu proteze dentare 
cu tot, preferabil în gură, dacă încă le mai au -— dar în ultima clipă se 


abţine. 

— Haide, îl îndemnă pe soldatul de la Fort Lee. Hai să vedem. 

Îl însoţi şi traversară împreună încăperea cu gresie lucioasă, trecând 
pe lângă altă targă mobilă abia adusă aici cu câteva minute mai 
înainte, aceasta purtând o victimă a unui incident armat, un tânăr de 
culoare cu braţe viguroase, acoperite de tatuaje şi împreunate ţeapăn 
peste torace. Are pielea ca de găină, o reacţie post-mortem a 
muşchilor erectori la rigor mortis, ceea ce îl face să pară înfrigurat sau 
speriat, ori poate amândouă. Soldatul de la Fort Lee ridică de pe masă 
cutia de plastic şi făcu gestul de a i-o da lui Scarpetta, însă observă că 
aceasta nu poartă mănuşi. 

— Ar fi cazul să mă îmbrac din nou, zise ea, refuzând o pereche de 
mănuşi verzi din nitril, alegând în schimb o pereche de mănuși din 
latex, de modă veche, pe care le scoase dintr-o mişcare din containerul 
special de lângă targă. Îşi vârî cu greu degetele în mănuşile elastice şi 
ridică proteza din cutia ei. 

Ea şi soldatul reveniră lângă trupul femeii moarte, fără dinţi. 

— Ştii, data viitoare când te loveşti de o asemenea problemă, îl 
sfătui Scarpetta pe tânărul soldat în liliachiu, poţi să laşi proteza 
dentară cu obiectele personale pentru ca cei de la pompe funebre să se 
ocupe de ea. Să n-o pui niciodată în pungă. Totuşi, doamna asta pare 
prea tânără pentru proteză dentară. 

— Cred că era drogată. 

— Pe ce-ţi bazezi presupunerea? 

— Aşa a zis cineva de pe-aici, veni replica soldatului în liliachiu. 

— Înţeleg, comentă Scarpetta informaţia primită, aplecându-se 
asupra trupului enorm întins pe targă. Un drog vasoconstrictor. Cum e 
cocaina. Şi hopa, îi cad dinţii. 

— Întotdeauna m-am întrebat de ce au drogurile acest efect, zise 
soldatul în mov. Eşti nouă aici? O privi direct. 

— Nu, taman invers, răspunse Scarpetta, cercetând cu degetele gura 
moartei. Sunt dintre cei vechi. Acum doar în vizită. 

Băiatul aprobă din cap, confuz. 

— Ei, se pare că ştii ce faci, zise el stingherit. Îmi pare rău că nu i- 
am pus proteza în gură. Mă simt prost. Sper să nu-i spună nimeni 
şefului. Clătină din cap şi răsuflă zgomotos. Asta mai îmi trebuie 
acum. Oricum nu mă suportă. 

S-a instalat rigor mortis, apoi efectul a dispărut, iar acum muşchii 
obezei nu rezistă sub degetele căutătoare ale doctorului Scarpetta, însă 
gingiile refuză proteza pentru simplul motiv că aceasta nu se 
potriveşte. 

— Asta nu este a ei, declară Scarpetta punând proteza înapoi în 
cutie, returnând-o soldatului în violet. Este prea mare, mult prea 
mare. Poate aparţine unui bărbat? A mai fost adus cineva aici cu 


proteză dentară şi poate s-au încurcat? 

Soldatul este nedumerit, dar fericit la auzul veştii. Asta nu e vina 
lui. 

— Nu ştiu, zise el. Au trecut mulţi pe aici. Deci asta nu este a ei? 
Bine că n-am încercat să i-o înghesui în gură. 

Fielding observă ceea ce se petrece şi deodată se apropie de ei, cu 
privirea la gingiile sintetice, de un roz-strepezit, cu dinţii din porțelan 
alb care stau acum pe fundul cutiei de plastic din mâna soldatului în 
liliachiu. 

— Ce naiba? izbucni Fielding. Cine a încurcat protezele? Nu cumva 
ai trecut greşit pe cutie numărul cazului? 

Aruncă o privire oţelită spre soldatul în violet, un puşti nu mai 
vârstnic de douăzeci de ani, părul tuns scurt, de un blond-deschis, 
iţindu-se de sub boneta albastră de chirurg, cu ochi mari, căprui ce nu 
trădau intimidare privind prin ochelarii de protecţie zgâriaţi. 

— Nu eu am etichetat cutia, domnule, i se adresă el lui Fielding, 
ofiţerul său superior. Ştiu doar că era aici când am început să lucrez la 
ea. Şi nici nu avea dinţi în gură când am început să lucrez aici. 

— Aici? Unde e acest „aici”? 

— Pe măsuţa ei de instrumentar. Soldatul indică măsuţa mobilă pe 
care era aranjat instrumentarul pentru masa de autopsie numărul 
patru, numită Masa verde. Morga doctorului Marcus încă mai folosea 
sistemul doctorului Scarpetta de urmărire a instrumentelor cu ajutorul 
benzilor adezive colorate, asigurându-se astfel că un forceps sau un 
foarfece, de exemplu, nu ajunge altundeva prin morgă. Cutia aceasta 
era pe măsuţa ei, dar nu ştiu cum a fost mutată acolo, cu dosarul 
femeii. Băiatul privi în cealaltă parte a încăperii, la masa unde 
documentele moartei erau încă desfăşurate cu grijă. 

— Ceva mai devreme s-a făcut un examen extern pe masa asta, zise 
Fielding. 

— Aşa este, domnule. Un bătrân care a murit în patul său. Poate că 
proteza este a lui? presupuse soldatul în violet. Deci pe măsuţa de 
instrumentar erau dinţii lui? 

Fielding pare o gaiţă albastră, zburătăcindu-se supărat prin sala de 
autopsie spre uşa enormă din oţel inoxidabil a camerei frigorifice pe 
care o deschise cu o smucitură. Dispăru înăuntru stârnind în urma sa 
un curent de aer rece, tenebros şi ieşi din nou aproape instantaneu cu 
o proteză dentară pe care probabil o smulsese din gura bătrânului. 
Fielding o ridică la nivelul ochilor, ţinând-o în palma înmănuşată, 
pătată încă de sângele şoferului de tractor care se călcase singur. 

— Oricine ar fi trebuit să-şi dea seama că asta e prea mică pentru 
gura moşului, se plânse Fielding. Cine i-a pus-o în gură fără să verifice 
dacă i se potriveşte sau nu? întrebă el în mijlocul sălii zgomotoase, 
aglomerate, cu cele patru mese de autopsie ude de sânge, cu 


radiografii de oase rupte şi proiectile pe ecranele luminoase, cu 
chiuvetele şi fişetele din inox, mesele lungi acoperite de dosare, 
obiecte personale ale decedaţilor şi role de etichete generate pe 
calculator pentru cutii, casete şi eprubete. 

Ceilalţi doctori, studenţii, soldaţii şi morţii din ziua aceea nu au 
avut nimic să-i spună doctorului Jack Fielding, al doilea ca rang după 
directorul institutului. Scarpetta rămase şocată, într-un mod incredibil, 
leşios. Departamentul de elită pe care l-a condus odată este acum 
scăpat de sub control, la fel şi toţi cei care lucrează în el. Aruncă o 
privire spre şoferul mort al tractorului, pe jumătate despuiat pe 
cearşaful murdar de sânge şi argilă, întins cum era pe o targă mobilă, 
apoi rămase cu ochii la proteza din mâna pătată de sânge a lui 
Fielding. 

— Spal-o bine înainte să i-o pui la loc, nu se poate abţine să nu-i 
spună soldatului când Fielding îi pasează acestuia proteza buclucaşă. 
N-ai nevoie să contaminezi cadavrul cu ADN-ul altei sau altor 
persoane, îl sfătui ea pe soldatul în violet. Chiar dacă nu e un caz de 
moarte suspectă. Aşa că spală bine proteza ei, proteza bătrânului, 
protezele tuturor. 

Îşi scoase mănuşile şi le aruncă într-un sac de deşeuri medicale, de 
culoare oranj. Îndepărtându-se, Scarpetta se întreabă ce făcea oare 
Marino şi îl aude pe soldatul în liliachiu spunând ceva, întrebând 
ceva, aparent vrând să ştie exact cine este ea şi de ce e aici în vizită, 
exact ce s-a întâmplat. 

— A fost director aici, zise Fielding, nereuşind însă să explice că pe 
vremea aceea institutul nu era condus în aceste fel. 

— Fir-aş al naibii! exclamă soldatul. 

Scarpetta lovi cu cotul un buton mare de pe perete şi uşile masive 
de oţel se deschiseră silențios. Pătrunse în garderobă, trecând pe lângă 
dulapuri cu halate şi uniforme, apoi intră în zona rezervată 
doamnelor, cu toaletele, chiuvetele sale şi lămpile fluorescente care te 
reflectă nemilos în oglinzi. Se opri ca să se spele pe mâini, observând 
afişul scris ordonat, cel pe care îl postase personal când încă mai lucra 
aici şi care le reamintea angajaţilor să nu părăsească morga încălţaţi 
cu pantofii purtaţi la lucru. Nu lăsaţi urme biologice cu potenţial de 
infecţie pe mocheta coridorului, obişnuia ea să le reamintească 
subalternilor — simte însă că acum nimănui nu-i mai pasă de asta sau 
de orice altceva. Îşi scoase pantofii şi le spălă tălpile cu săpun 
antibacterian şi apă fierbinte, apoi îi şterse cu şervete de hârtie înainte 
de a trece prin uşile batante ce duc în nu tocmai sterilul coridor cu 
mochetă de un gri-albăstrui. 

Exact pe partea opusă a garderobei pentru femei se găsesc birourile 
încastrate în sticlă ale directorului institutului. Cel puţin doctorul 
Marcus reuşise să găsească energie pentru a reamenaja aici. Biroul 


secretarei era acum o colecţie atractivă de mobilier cu finisaj de lemn 
de cireş şi stampe coloniale, iar imaginea de fond a calculatorului 
înfăţişa câţiva peşti tropicali înotând pe un ecran de un albastru- 
infinit. Secretara lipsea; Scarpetta bătu în uşa directorului. 

— Da, se auzi înfundat glasul acestuia de partea cealaltă a uşii. 

Ea deschise uşa şi păşi în fostul ei birou, de pe colţul clădirii, 
evitând să arunce priviri împrejur, dar nu putu să nu observe ordinea 
ce domnea în rafturile bibliotecii şi pe masa de lucru a doctorului 
Marcus. Spaţiul său de desfăşurare pare mai degrabă steril. Doar restul 
departamentului de medicină legală e caracterizat de un haos total. 

— Ai venit la fix, zise el din scaunul de piele în care este cufundat 
în spatele biroului. Te rog ia loc şi te voi pune la curent cu cazul lui 
Gilly Paulsson înainte să o examinezi. 

— Dr. Marcus, acesta nu mai este departamentul meu, începu 
Scarpetta. Realizez acest lucru. Nu am intenţia de a interveni în ceea 
ce nu mă priveşte, dar trebuie să îmi exprim îngrijorarea. 

— Nu e nevoie. O privi cu ochii lui mici, pătrunzători. N-ai fost 
chemată aici pentru acreditare. Îşi împreună mâinile pe masă, peste 
coala de sugativă ce acoperă tăblia biroului. Opinia ta este cerută 
pentru un singur caz şi numai pentru acesta, cazul lui Gilly Paulsson. 
Aşa că te sfătuiesc insistent să nu te suprasoliciţi cu lucrurile pe care le 
găseşti diferite aici faţă de cum erau odată. Cât a trecut? Cinci ani. Şi 
în mare parte din această perioadă nu a existat un director, ci doar un 
director interimar. Dr. Fielding, ca să fiu mai exact, a fost director 
interimar până când am fost numit aici în urmă cu câteva luni. Aşa că 
da, bineînţeles, lucrurile sunt cu mult diferite față de cum erau. Tu şi 
eu avem stiluri de management foarte diferite, acesta fiind chiar unul 
dintre motivele pentru care guvernul m-a angajat pe mine. 

— Din experienţa mea vă pot spune că atunci când directorul nu 
intră niciodată în sălile de autopsie apar probleme, zise ea, fie că el 
vrea sau nu să audă asta. Dacă nu din altă cauză, atunci fie şi pentru 
faptul că medicii simt o lipsă de interes pentru munca lor şi până şi ei 
pot deveni neglijenţi, leneşi sau periculos de extenuaţi şi afectaţi de 
stresul provocat de ceea ce le e dat să vadă în fiecare zi. 

Ochii lui sunt lipsiţi de lucire şi privesc dur, precum arama patinată, 
gura e strânsă într-o linie subţire. În spatele capului chel ferestrele 
sunt curate ca aerul, iar Scarpetta observă că omul a înlocuit sticla 
antiglont a geamurilor. Undeva în depărtare se ridică arenele 
Colliseum, asemenea unei ciuperci cafenii; afară a început să cadă o 
burniţă mohorâtă. 

— Nu pot să mă prefac că nu văd toate acestea, nu dacă doriţi să vă 
ajut, zise ea. Nu-mi pasă dacă e vorba doar de un caz şi doar de 
acesta, după cum aţi spus. Cu siguranță dumneavoastră ştiţi că toate 
lucrurile pot fi folosite împotriva noastră la tribunal sau în altă parte. 


În acest moment, mă îngrijorează această altă parte. 

— Mi-e teamă că vorbeşti în cimilituri, răspunse dr. Marcus, chipul 
său îngust privind-o cu răceală. Altă parte? Ce altă parte? 

— De obicei scandalul. O acţiune judecătorească. Sau cel mai rău, 
un caz de crimă distrus de amănunte tehnice, de probe care nu sunt 
admise în instanţă din cauza contaminării lor, din pricina procedurilor 
inadecvate, aşa că nu se mai ajunge la tribunal. Nu se mai ţine nici un 
proces. 

— Mi-a fost teamă că se va întâmpla asta, zise el. l-am spus 
comisarului că asta este o idee proastă. 

— Nu vă învinovăţesc pentru că i-aţi spus asta. Nimeni n-ar vrea ca 
fostul director să reapară ca să îndrepte... 

— L-am avertizat pe comisar că ultimul lucru de care avem nevoie 
este o fostă angajată nemulțumită care să vină aici ca să pună lucrurile 
în ordine, zise el, luând un stilou, pentru a-l pune la loc pe masă, 
mâinile trădându-i enervarea şi supărarea. 

— Nu vă învinovăţesc că vă simţiţi... 

— Mai ales când aceasta e ambițioasă, zise el rece. Cei mânaţi de 
ambiţie sunt cei mai răi. Şi nimic nu-i mai rău decât un ambițios rănit. 

— Acum deveniți... 

— Dar iată-ne aici. Aşa că să profităm cât se poate, da? 

— V-aş fi recunoscătoare dacă nu m-aţi mai întrerupe, zise 
Scarpetta. Şi dacă mă consideraţi o ambițioasă rănită, o voi lua ca pe 
un compliment şi cu asta trecem mai departe la tema noastră, 
protezele dentare. 

Omul o priveşte ca pe o nebună. 

— Tocmai ani fost martoră la o încurcătură la morgă, explică ea. 
Proteză dentară nepotrivită la decedatul nepotrivit. Neglijenţă. Şi prea 
multă autonomie pentru tinerii soldaţi de la Fort Lee, care nu au 
pregătire medicală şi care de fapt sunt aici ca să înveţe de la 
dumneavoastră. Să presupunem că o familie îşi va duce ruda decedată 
la pompe funebre şi alege un coşciug deschis, iar decedatul nu are 
proteza dentară în gură sau aceasta nu se potriveşte, iar dumneata vei 
fi în faţa începutului sfârşitului, ca să spun aşa, un proces greu de 
oprit. Presa adoră povestioare ca aceasta, doctore Marcus. Încurcaţi 
protezele dentare într-un caz de omucidere şi tocmai le-aţi servit 
avocaţilor apărării un dar pe tavă, chiar dacă protezele nu au nimic 
de-a face cu cazul în speţă. 

— Ale cui proteze? întrebă el, strâmbându-se batjocoritor. Fielding 
ar trebui să supravegheze totul. 

— Doctorul Fielding are prea multe de făcut, răspunse ea. 

— Deci acum ajungem şi la el. Fostul tău asistent. Doctorul Marcus 
se ridică din scaun. Nu domină biroul, nu că Scarpetta ar fi făcut-o 
căci nici ea nu este înaltă, dar el pare mărunţel aşa cum erupe din 


spatele biroului şi înconjoară masa pe care se odihneşte un microscop 
în husa lui de plastic. Deja este ora 10, zise el deschizând uşa biroului. 
Haide să începem cu Gilly Paulsson. Acum se află într-una din 
camerele reci ale morgii, e mai bine să lucrezi chiar acolo. Nu te va 
deranja nimeni acolo. Bănuiesc că te-ai decis să-i faci reautopsierea. 

— Nu fac asta fără un martor, sublinie Scarpetta. 


12 


Lucy nu mai doarme în dormitorul de la etajul trei, preferând să se 
încuie într-un dormitor mult mai mic, la parter. Îşi spune că 
acţionează astfel din motive solide ce ţin de investigaţii, de aceea nu 
mai doarme în patul în care Henri a fost atacată, patul acela uriaş cu 
tăblia pictată manual, plasat în centrul apartamentului de-a dreptul 
regal de la ale cărui ferestre poţi vedea întinderea de apă. Probe, îşi 
zice în sinea ei. Nu contează cât de meticuloşi au fost ea şi Rudy, se 
prea poate să le fi scăpat ceva. 

Rudy a plecat în Modena ei pentru a-i face plinul, sau cel puţin 
aceasta a fost scuza lui atunci când a luat cheile maşinii de pe masa 
din bucătărie. Are el alte planuri, suspectează Lucy. A ieşit la „agăţat”. 
Vrea să vadă cine îl va urmări, presupunând că o va face cineva; 
probabil nimeni cu ceva minte în cap nu se va ţine de cineva atât de 
masiv şi zdravăn ca Rudy, dar bestia care a desenat ochiul, doi ochi 
acum, este undeva acolo, afară. Îi urmăreşte. Urmăreşte casa. Poate nu 
realizează că Henri nu mai este aici, aşa că încă mai continuă să fie cu 
ochii pe casă şi pe Ferrari. Poate că o urmăreşte chiar acum. 

Lucy traversează încăperea, păşind moale pe covorul de culoare bej, 
trecând pe lângă pat. Patul e încă nefăcut, cuverturile moi, scumpe, 
trase peste marginea saltelei, răsfrângându-se pe podea într-o cascadă 
de mătase. Pernele sunt împinse într-o parte, exact aşa cum erau 
atunci când Lucy a urcat în goană scările şi a descoperit-o pe Henri 
întinsă pe pat, inconştientă. La început Lucy a crezut că era moartă. 
Apoi n-a ştiut ce să mai creadă. Dar la momentul acela era suficient de 
speriată pentru a apela la Urgenţe şi uite ce aiureală a ieşit. A trebuit 
să discute cu poliţia locală şi ultimul lucru pe care şi-l doreşte Lucy 
este să amestece poliţia în vieţile şi activităţile ei secrete, multe dintre 
acestea mijloace ilegale către scopuri juste şi bineînțeles, Rudy este 
încă furios pe chestia asta. 

A acuzat-o pe Lucy că s-a speriat şi aşa a fost. N-ar fi trebuit să sune 
la Urgenţe, el are dreptate. Ar fi putut să rezolve situaţia chiar ei şi aşa 
ar fi trebuit să facă. Henri nu este o persoană obişnuită, a zis Rudy. 
Henri este una din agentele lor. Nu conta că era inconştientă, goală- 
puşcă. Respira doar, nu? Pulsul şi tensiunea arterială nu erau periculos 
de lente sau rapide, nu? Nu sângera, nu-i aşa? Doar puţin la nas, 
corect? De-abia când Lucy a dus-o pe Henri cu un avion privat la 
Aspen, Benton i-a oferit o explicaţie care din păcate se leagă. Henri a 
fost atacată şi probabil a fost inconştientă o scurtă perioadă, dar apoi 
s-a prefăcut. 

— În nici un caz, l-a contrazis Lucy pe Benton când el i-a spus asta. 
Nu avea nici o reacţie. 


— E actriţă, zise el. 

— Nu mai e. 

— Haide, Lucy. Jumătate din viaţă a fost actriţă profesionistă, 
înainte să se hotărască să-şi schimbe cariera. Poate că devenind 
polițistă n-a făcut decât să-şi asume un alt rol. Poate asta e tot ce face, 
joacă teatru. 

— Dar de ce ar face una ca asta? Am atins-o, i-am vorbit, am 
încercat să o fac să-şi revină, de ce ar face aşa ceva? De ce? 

— Ruşine şi furie, cine poate spune de ce anume? a zis el. Poate nu- 
şi aminteşte ceea ce s-a întâmplat, poate a reprimat amintirea, dar cu 
siguranţă are sentimente legate de experienţă. Poate că i-a fost ruşine 
că nu s-a protejat. Sau poate vrea să te pedepsească. 

— Pentru ce să mă pedepsească? N-am făcut nimic. Ce? Era gata să 
fie ucisă şi-i trece prin minte că „Ah, o s-o pedepsesc pe Lucy dacă tot 
am păţit asta”? 

— Ai rămâne surprinsă de ce sunt în stare oamenii. 

— În nici un caz, îi spuse Lucy lui Benton şi cu cât îi venea mai greu 
să-l creadă, cu atât mai mult trebuie ca el să fi ştiut că avea dreptate. 

Traversă dormitorul până la peretele format din opt ferestre atât de 
înalte, încât nu este necesar să acopere partea de sus cu draperii. 
Draperiile sunt trase pe jumătatea de jos a ferestrelor şi Lucy apasă un 
buton din perete, iar draperiile se retrag la comanda electronică cu un 
zumzet uşor. Priveşte afară la ziua însorită, cercetând domeniul pentru 
a vedea dacă e ceva altfel. Ea şi Rudy au fost în Miami până ceva mai 
devreme în acea dimineaţă. N-a mai dat pe acasă de trei zile, iar bestia 
a avut destul timp să se plimbe pe aici şi să spioneze. S-a întors după 
Henri. A străbătut grădina din spatele casei până la uşa de la bucătărie 
şi şi-a lipit aici desenul pentru a-i reaminti lui Henri, pentru a se juca 
cu ea şi nimeni n-a pus mâna pe telefon să sune la poliţie. În cartierul 
acesta oamenii sunt răi, îşi zise Lucy. Nu le pasă dacă eşti bătut sau 
prădat de hoţi atâta vreme cât nu faci nimic care să strice atmosfera 
generală. 

Privi spre farul de pe partea cealaltă a canalului şi se întrebă dacă ar 
trebui să meargă până la vecini. Femeia care locuieşte lângă ea nu-şi 
părăseşte casa niciodată. Lucy nu-i ştie numele, ştie doar că e 
băgăcioasă şi face poze de la fereastră de fiecare dată când grădinarul 
taie iarba sau toaletează tufişurile în grădina din spate. Lucy 
presupune că vecina plănuieşte să folosească fotografiile ca dovezi 
dacă ei i-ar da prin cap să facă ceva prin grădină ce ar putea obtura 
priveliştea vecinei băgăcioase sau care astfel i-ar cauza vreun stres 
emoţional. Desigur, dacă lui Lucy i-ar fi fost permis să înalțe zidurile 
de un metru cu cincizeci de centimetri de gard de sârmă ghimpată, 
poate că bestia n-ar fi avut acces atât de facil în grădina şi în casa ei, 
până în dormitorul unde Henri zăcea bolnavă de gripă. Dar vecina cea 


băgăcioasă s-a luptat cu ea şi a câştigat, iar Henri aproape că a fost 
omorâtă şi Lucy găseşte acum un desen al unui ochi, asemănător celui 
zgâriat pe capota maşinii. 

Trei etaje mai jos, piscina se revarsă peste margine şi mai departe se 
întinde apa albastră, adâncă a canalului intracostal, urmat de o fâşie 
de plajă şi de apele agitate, verzi-albastre ale oceanului. Poate că 
atacatorul a venit cu o ambarcaţiune, îşi zise ea. Putea să tragă la 
pontonul ei dinspre mare, să urce pe scară şi iată-l aici, chiar la ea pe 
terasă. Totuşi e de părere că n-a venit cu barca, nici măcar nu crede că 
are o barcă. Nu ştie de ce e convinsă de asta. Lucy se răsuci în loc şi se 
apropie de pat. La stânga acestuia, în sertarul de sus al noptierei se 
află revolverul Colt de calibru 357 Magnum al lui Henri, o armă 
deosebită din oţel inoxidabil pe care i-o cumpărase ea, o lucrare de 
artă, foarte eficientă. Henri ştie cum să folosească o armă şi pe 
deasupra nu este laşă. Lucy e ferm convinsă, că dacă Henri ar fi auzit 
bestia mişcându-se prin casă, bolnavă sau nu, l-ar fi împuşcat mortal. 

Apăsă din nou butonul din perete şi trase draperiile la loc. Stinse 
luminile şi ieşi din dormitor. Chiar lângă acesta era o mică sală de 
fitness, apoi două garderobe destul de mari şi o baie uriaşă cu o cadă 
jacuzzi montată în agat de culoarea ochiului de tigru. N-a avut nici un 
motiv să suspecteze că atacatorul lui Henri a intrat prin sala de sport, 
garderobe sau baie şi, de fiecare dată când Lucy pătrunde în acestea, 
rămâne pe loc absolut nemişcată ca să-şi dea seama ce simte. De 
fiecare dată, sala de sport şi garderobele nu-i spun nimic, dar în baie 
simte ceva. Se uită la cadă şi la ferestrele din spatele ei care dau spre 
apă şi cerul de Florida şi parcă ar vedea prin ochii lui. Nu-şi dă seama 
de ce, dar când priveşte cada aceea uriaşă, adâncă, montată în agat, i 
se pare că şi el s-a uitat la ea. 

Apoi are o străfulgerare şi se retrage în arcada care duce spre baie. 
Poate că atunci când el a urcat pe treptele de piatră spre etajul 
principal, a luat-o iniţial la stânga şi nu la dreapta şi a ajuns în baie, 
nu în dormitor. Era o dimineaţă însorită în acea zi şi lumina ar fi 
pătruns din belşug pe fereastră. Vedea foarte bine. Probabil a ezitat şi 
a privit cada înainte să facă cale-ntoarsă şi să se îndrepte fără zgomot 
spre dormitor, unde Henri era transpirată şi bolnavă, cu temperatură, 
cu draperiile trase ca să poată dormi. 

Deci ai intrat la mine în baie, îi zise Lucy bestiei. Ai stat chiar aici, 
pe podeaua de marmură şi ai privit spre cadă. Poate că n-ai mai văzut 
niciodată o cadă ca asta. Poate ai vrut să-ţi imaginezi o femeie goală 
în ea, relaxându-se, văzându-şi de treburile ei, înainte ca tu să o 
omori. Dacă asta este fantezia ta, îi zise ea lui, atunci nu eşti un tip 
foarte original. leşi din baie şi cobori treptele spre etajul doi, unde 
doarme şi unde se află biroul ei. 

Trecând pe lângă camera de entertainment dai de un dormitor mare 


de oaspeţi pe care l-a convertit într-o bibliotecă cu rafturi îngropate în 
perete, ferestrele fiind acum acoperite de jaluzele opace. Chiar şi în 
cele mai însorite zile, camera aceasta este atât de întunecată, încât 
poţi developa un film foto. Aprinse o lampă şi instantaneu se 
materializară sute de cărţi de specialitate şi bibliorafturi, o masă lungă 
cu echipamente de laborator. Lângă perete este amplasat un birou, iar 
în mijlocul acestuia se înalță un Krimesite Imager::3» care arată ca un 
telescop mai scurt, montat pe un trepied. Lângă acesta se află o pungă 
de plastic cu probe şi în ea este desenul ochiului. 

Lucy scoase o pereche de mănuşi de examinare dintr-o cutie de pe 
masă. Speranţa ei de a găsi vreo amprentă stă în banda adezivă, dar 
va lăsa asta pe mai târziu pentru testare căci implică substanţe 
chimice ce vor altera banda adezivă şi hârtia. După ce trecu cu 
pensula cu Magnadust(:+; peste uşa din spate şi geamurile cele mai 
apropiate, nu reuşi să ridice nici măcar o singură amprentă cu detaliu, 
nici măcar una, doar nişte urme indescifrabile. Dacă ar fi găsit o 
amprentă, şansa era să fie a grădinarului, a lui Rudy, a ei sau a 
persoanei care spălase geamurile ultima oară, aşa că nu prea avea sens 
să se simtă descurajată. Amprentele găsite în afara casei oricum nu 
înseamnă prea mult. Contează ceea ce va găsi pe desen. Punându-şi 
mănuşile, Lucy desface clapetele unei valijoare negre, făcută dintr-un 
material dur şi căptuşită cu burete, din care scoate la iveală cu mare 
grijă lampa Puissant SKSUV30-s). O duce până la birou, o aşază pe 
tăblia mesei, apoi vâră ştecărul într-o priză din prelungitorul de lângă 
masă. Apăsând butonul de deschidere a lămpii, învârte contorul în 
dreptul razelor ultraviolete de undă scurtă şi intensitate ridicată, apoi 
porneşte dispozitivul Krimesite. 

Desfăcând punga de probe, prinde de un colţ foaia de hârtie şi o 
scoate din plicul de plastic. O întoarce cu faţa şi ochiul desenat pe 
hârtie o priveşte în plin în vreme ce Lucy ridică hârtia spre sursa de 
lumină de deasupra capului. Hârtia albă se luminează; Lucy nu 
întrezăreşte nici o stanţă, doar milioane de fibre ieftine de celuloză. 
Ochiul desenat în creion devine difuz când coboară hârtia, lăsând 
foaia în mijlocul biroului. Când bestia a lipit chestia asta pe uşa ei, a 
lipit banda adezivă pe spatele desenului, ca ochiul să privească în casă 
prin sticla uşii. Îşi puse o pereche de ochelari de protecţie portocalii şi 
centră desenul sub lentila oculară a aparatului; privi prin ocularul 
aparatului, deschizând diafragma UV complet în timp ce roti foarte 
încet butonul de focalizare până când ecranul deveni clar vizibil. Cu 
mâna stângă direcţionă lumina UV către ţinta ei, ajustând unghiul 
până îl găsi pe cel potrivit şi începu să mişte foaia de hârtie în 
căutarea amprentelor papilare, sperând că obiectivul va detecta ceva 
şi ea nu va fi nevoită să recurgă la tratamente chimice distructive cum 
ar fi ninhidrina sau cianoacrilatul. În lumina UV, hârtia apare alb- 


verzuie în obiectiv. 

Cu vârful arătătorului, mişcă hârtia până când bucata de bandă 
adezivă intră în câmpul vizual. Nimic, reflectă ea. Nici măcar o urmă. 
Ar putea încerca cu clorură de rozanilină sau cristal violet, dar acum 
nu este momentul pentru acestea. Poate mai târziu. Aşezându-se la 
birou, priveşte intens ochiul desenat. Asta este tot ceea ce este, un 
ochi, conturul în creion al unui ochi, cu iris şi pupilă, mărginit de gene 
luni, curbate. Un ochi de femeie, îşi zise ea, desenat cu ceea ce pare a 
fi un creion numărul 2. Montând camera foto digitală pe un cuplor, 
făcu câteva fotografii ale unor porţiuni mărite ale desenului, apoi 
fotocopie imaginile astfel obţinute. 

Auzind uşa de la garaj ridicându-se, închise lampa UV şi Krimesite- 
ul şi puse desenul la loc în punga de plastic. Un ecran video da pe 
birou i-l arată pe Rudy care tocmai intră în garaj cu Ferrari-ul în 
marşarier. Lucy încercă să se decidă ce să facă în privinţa lui în vreme 
ce închide uşa bibliotecii şi coboară în grabă treptele de piatră. Şi-l 
închipuie ieşind pe uşă, fără a se mai întoarce vreodată şi brusc nu are 
nici cea mai vagă idee ce s-ar întâmpla în acest caz cu ea şi imperiul 
tainic pe care l-a clădit. Mai întâi ar veni lovitura, apoi inerția, 
durerea şi până la urmă ar trece şi peste asta. Asta îşi spunea în gând 
când deschise uşa de la bucătărie, iar el este acolo, în pragul uşii, 
ţinând cheile de la maşină de parcă ar fi coada unui şoricel mort. 

— Bănuiesc că ar trebui să chemăm poliţia, zise ea, luând cheile din 
mâna lui. Din moment ce, tehnic, asta este o urgenţă. 

— Presupun că nu ai prelevat amprente sau altceva important, 
spuse Rudy. 

— Nu cu Krimesite. Am să fac analizele chimice dacă poliţia nu îmi 
ia desenul. Aş prefera să nu-l ia. De fapt, nu-i vom lăsa să îl ia. Dar tot 
ar trebui să sunăm. Ai văzut pe cineva cât ai umblat pe-afară? 
Traversă bucătăria şi ridică receptorul telefonului. Altcineva în afară 
de femei disperate care au zbughit-o de pe stradă când au dat cu ochii 
de tine? Întoarce capul spre cadranul telefonului şi formă 911, 
numărul de la urgente. 

— Deci nu avem amprente, conchise Rudy. Ei bine, nu se termină 
până nu se termină, asta e. Cum e cu expertiza materialului scriptural? 

Lucy clătină din cap şi vorbi în telefon: 

— Bună ziua, aş vrea să semnalez o spargere. 

— Persoana care v-a spart casa se găseşte acum în locuinţa 
dumneavoastră, doamnă? întrebă operatoarea pe un ton calm, 
competent. 

— Se pare că nu mai este aici, zise Lucy. Dar cred că incidentul s-ar 
putea să aibă legătură cu o altă spargere de care departamentul ştie 
deja. 

Operatoarea verifică adresa şi îi ceru numele, asta fiindcă numele 


proprietarului care apărea pe monitorul său este de fapt denumirea 
firmei pe care Lucy a dat-o atunci pentru această proprietate. Lucy nu- 
şi mai aduce aminte ce denumire a folosit atunci. Deţine mai multe 
proprietăţi înregistrate pe firme diferite. 

— Numele meu este Tina Franks. Lucy utilizează acelaşi alias pe 
care l-a folosit când a sunat ultima dată la poliţie, în dimineaţa în care 
Henri a fost atacată şi ea a intrat în panică, făcând greşeala de a suna 
la 911. Îi dictează operatoarei adresa ei sau, mai precis, adresa Tinei 
Franks. 

— Doamnă, trimitem un echipaj la adresa dumneavoastră chiar 
acum, o anunţă operatoarea. 

— Bun. Ştiţi cumva dacă inspectorul John Dalessio de la 
Criminalistică lucrează azi? Lucy discută cu operatoarea lejer, fără 
teamă. Cred că ar vrea să ştie despre asta. Dânsul a răspuns la apelul 
meu data trecută, aşa că este familiarizat cu cazul. Luă două mere 
dintr-un coş cu fructe de pe masa din bucătărie. 

Rudy dădu ochii peste cap şi îi făcu semn că el ar putea să dea de 
inspectorul Dalessio mult mai repede decât operatoarea poliţiei. Lucy 
zâmbi la gluma lui Rudy, şterse unul din mere de blugi şi i-l aruncă. 
Lustrui şi celălalt măr şi muşcă cu sete din el, de parcă vorbea la 
telefon cu serviciul de livrări al unui restaurant cu o curăţătorie, sau 
poate chiar cu un magazin de mobilă, numai cu departamentul de 
poliţie din Broward County nu. 

— Ştiţi ce detectiv a preluat primul cazul? întrebă operatoarea. În 
mod normal nu contactăm un inspector criminalist, ci doar pe 
detectivul care s-a ocupat de caz. 

— Nu ştiu, eu am discutat doar cu inspectorul Dalessio, răspunse 
Lucy. Nu cred că a venit cu un detectiv aici, poate la spital. Când 
musafira mea a fost dusă la spital. 

— Doamnă, nu este în tură, dar pot să îi transmit un mesaj, spuse 
operatoarea părând oarecum nesigură pe ea pentru că nu vorbise cu 
vreun inspector criminalist John Dalessio şi nu-l văzuse niciodată. În 
lumea lui Lucy, un inspector criminalist este de fapt un inspector 
virtual care există doar în cine ştie ce bază de date pe care ea sau 
vreun angajat de-al ei a „spart-o”, în cazul acesta fiind vorba de baza 
de date a departamentului de poliţie din Broward County. 

— Am cartea sa de vizită. Am să-l sun. Mulţumesc pentru ajutor, 
zise Lucy încheind convorbirea. 

Ea şi Rudy rămaseră în bucătărie să-şi mănânce merele, privindu-se 
unul pe celălalt. 

— E caraghios dacă te gândeşti mai bine, începu ea, sperând că 
Rudy va percepe situaţia cu poliţia locală ca fiind una caraghioasă. 
Sunăm la poliţie ca o formalitate. Sau mai rău, pentru că ne distrează. 

Bărbatul ridică din umerii musculoşi, muşcând din măr, ştergând 


sucul care i se prelinse pe bărbie cu dosul palmei. 

— E bine întotdeauna să îi incluzi şi pe poliţişti. Limitat, desigur. 
Nu ştii niciodată când ai nevoie de ei. Acum face din asta un joc, jocul 
său preferat. Ai cerut cu Dalessio, e înregistrat doar. Nu e vina noastră 
că el e greu de găsit. Acum o să-şi petreacă tot restul carierei 
profesionale încercând să-şi dea seama cine dracului e Dalessio, dacă 
şi-a dat demisia sau a fost dat afară sau ce mama naibii e cu ăsta? L-a 
văzut careva vreodată? Omul o să devină o legendă, toată lumea va 
vorbi de el. 

— EI şi Tina Franks, observă Lucy molfăind o bucată de măr. 

— Chestia e, răspunse el, că o să-ţi fie mult mai greu să dovedeşti că 
eşti Lucy Farinelli decât că eşti Tina Franks sau oricine altcineva 
hotărăşti să fii într-o anumită zi. Pentru identitățile noastre false avem 
tot tacâmul, certificate de naştere şi toate hârtiile. La naiba, nici n-aş 
ştii să-ţi spun unde mi-e certificatul de naştere, cel adevărat. 

— Nici nu mai sunt sigură cine sunt, zise ea dându-i un şervet de 
hârtie. 

— Nici eu. Muşcă din nou din măr. 

— Acum că-mi spui, nu sunt sigură că ştiu cine eşti tu. Aşa că tu vei 
răspunde la uşă când vine polițistul şi-l pui să-l sune pe inspectorul 
Dalessio să ia desenul. 

— Acesta e planul. Rudy surâse. A funcţionat perfect data trecută. 

Lucy şi Rudy păstrează în diverse locaţii, ca reşedinţele şi maşinile 
lor, genţi cu echipament şi truse de expertiză — e nemaipomenit câte 
pot face cu o simplă costumaţie complet neagră, bocanci din piele 
neagră, tricouri negre, pantaloni militari de culoare neagră şi jachete 
negre cu CRIMINALISTICA imprimat pe spate cu litere galbene, groase 
şi nelipsitul aparat foto şi alte echipamente de bază, ca să nu mai 
vorbim de cel mai important element, limbajul trupului şi atitudinea 
pe care o afişează. Planul cel mai simplu este de obicei şi cel mai bun; 
după ce Lucy a descoperit-o pe Henri şi speriată a sunat la Urgenţe 
după o ambulanţă, l-a sunat imediat şi pe Rudy. El şi-a schimbat 
hainele şi-a făcut apariţia pur şi simplu la ea în casă după sosirea 
echipajului de poliţie, le-a explicat acestora că este nou-venit la 
divizia de criminalistică — nu era nevoie ca ofiţerii să rămână la locul 
faptei cât timp el cerceta casa, iar asta lor le-a convenit de minune, 
pentru că în ochii poliţiştilor să rămâi la locul faptei cu tehnicienii de 
la Criminalistică e acelaşi lucru cu a face pe bona pentru copii mici. 

Lucy, sau Tina Franks, cum s-a recomandat în acea zi îngrozitoare, 
le-a servit poliţiştilor alte gogoşi. Henri şi ea sub un nume fals, era o 
musafiră venită în vizită din alt oraş şi în vreme ce Lucy făcea un duş, 
Henri, care dormea după o noapte de mahmureală, a auzit intrusul şi 
a leşinat, pentru că tinde să devină isterică şi să se panicheze şi pentru 
că ar fi putut să fie atacată chiar ea, Lucy a sunat după o ambulanţă. 


Nu, Lucy n-a zărit intrusul. Nu, n-a fost luat nimic din câte îşi dădea 
Lucy seama. Nu, nu crede că Henri a fost molestată, dar ar trebui să 
verifice la spital, nu, aşa se procedează? Aşa se face în emisiunile TV, 
nu? 

— Mă întreb cât timp o să le ia să-şi dea seama că inspectorul 
Dalessio nu apare decât la tine acasă, zise Rudy amuzat. E al naibii de 
bine că departamentul se ocupă acum cam de tot comitatul Broward. 
Mare cât Texasul, habar n-au cine vine şi cine pleacă. 

Lucy îşi consultă ceasul de la mână, calculând că echipajul în 
maşina cu însemne ale poliţiei ar trebui să fie pe drum. 

— Fi, tot ceea ce contează este că l-am inclus pe domnul Dalessio, 
să nu se simtă exclus. 

Rudy râse, starea lui de spirit fiind mult mai bună acum. Nu poate 
să rămână iritat prea mult timp când intră împreună în acţiune. 

— Bine. Poliţia o să fie aici din moment în moment. Poate ar fi bine 
să dispari. Nu-i dau poliţistului desenul, îi dau numărul lui Dalessio, îi 
spun că m-aş simţi mult mai bine dacă aş discuta cu inspectorul din 
moment ce l-am întâlnit săptămâna trecută când ai raportat spargerea. 
Aşa că va da de mesageria lui Dalessio şi după ce pleacă, al tău 
devotat, legendarul Dalessio, îl va suna şi îi va informa că se ocupă 
personal de caz. 

— Să nu laşi poliţiştii să intre la mine în birou. 

— Uşa e încuiată, da? 

— Da, zise ea. Dacă ţi-e teamă că descoperă trucul cu Dalessio, 
sună-mă. Mă întorc imediat şi rezolv chiar eu cu poliţiştii. 

— Pleci undeva? întrebă Rudy. 

— Cred că a sosit timpul să mă prezint vecinei, zise Lucy. 

Camera rece este de fapt o morgă mai mică cu o cameră frigorifică 
anexată, chiuvete duble şi dulapuri, toate din oţel inoxidabil, cu un 
sistem de ventilaţie special care absoarbe mirosurile neplăcute şi 
microorganismele printr-o hotă specială. Fiecare centimetru de perete 
sau podea este vopsit cu vopsea acrilică de culoare gri, non- 
absorbantă, rezistentă la frecat şi desele spălări cu clor. 

Piesa centrală a acestei încăperi speciale o constituie o masă de 
autopsie mobilă, nimic mai mult decât o masă echipată cu rotile cu 
dispozitiv de frânare şi o targă mobilă pe tamburi, toate acestea 
eliminând, s-ar zice, necesitatea de a avea un personal numeros care 
să ridice şi să mute cadavrele, lucru ce nu se întâmplă de fapt în 
realitate. Angajaţii de la morgă încă se mai opintesc sub greutatea 
împovărătoare a morţilor şi aşa va fi întotdeauna. Masa este înclinată 
pentru ca lichidele să se poată scurge în chiuvetă în momentul în care 
este ataşată la aceasta, dar în această dimineaţă operaţiunea nu este 
necesară. Nu se mai putea scurge nimic. Lichidele vitale ale lui Gilly 
Paulsson au fost colectate sau lăsate să curgă în chiuvetă cu două 
săptămâni în urmă, când Fielding făcuse prima autopsie. 

În dimineaţa aceasta, masa de autopsie este fixată în mijlocul 
podelei vopsite, iar trupul lui Gilly Paulsson este întins deasupra, 
închis ermetic într-un sac negru, semănând cu un cocon uriaş pe masa 
sclipitoare de inox. Camera nu are nici un geam care se deschide în 
exterior, doar un rând de ferestre de observaţie pe o parte, poziţionate 
mult prea sus pentru a permite cuiva să asiste la autopsie, un defect de 
proiectare pe care Scarpetta nu l-a semnalat când s-a mutat în clădire 
cu opt ani în urmă căci nu e nevoie ca cineva să vadă ce se petrece în 
această încăpere, unde morţii sunt umflaţi şi verzi din cauza 
descompunerii, plini de viermi sau arşi în asemenea hal încât arată ca 
nişte bucăţi de lemn carbonizat. 

De-abia intrase în sala rece, după ce stătuse câteva minute în 
garderoba doamnelor pentru a se îmbrăca în uniforma specială. 

— Îmi cer scuze că te-am luat de la alte cazuri, i se adresă ea lui 
Fielding, iar în minte îl vede pe domnul Whitby în pantalonii săi kaki 
şi cu jacheta neagră. Dar cred că şeful tău chiar e convins că voi face 
asta fără tine. 

— Ce ţi-a spus? întrebă doctorul de sub masca de protecţie. 

— Sinceră să fiu, nimic, zise ea, mişcând degetele ca să introducă 
corect mănuşa de latex. Nu ştiu nimic în plus faţă de ce mi-a zis ieri la 
telefon când m-a căutat în Florida. 

Fielding se încruntă; începuse să transpire. 

— Am crezut că ai trecut pe la el pe la birou. 


Brusc Scarpetta realiză că în această încăpere ar fi putut fi plantate 
microfoane. Apoi îşi aduse aminte că pe vremea când ea era director 
aici a încercat o gamă largă de dictafoane în sălile de autopsie, 
ineficiente însă căci în morgă e prea mult zgomot de fond, zgomot ce 
tinde să bruieze chiar şi cele mai bune transmiţătoare şi aparate de 
înregistrare. Cu ideea aceasta în gând, se îndreptă spre chiuvetă şi 
dădu drumul la robinet, iar apa cade în cuva de oţel cu un bubuit 
zgomotos, cavernos. 

— Pentru ce ai dat drumul la apă? întrebă Fielding desfăcând 
fermoarul sacului mortuar. 

— M-am gândit că ţi-ar plăcea să asculţi puţină muzică susurătoare 
în timp ce lucrăm. 

Ridică privirea spre ea. 

— Putem să vorbim aici, sunt destul de sigur de asta. Nu e atât de 
deştept. Pe lângă asta, nu cred că a călcat pe aici vreodată. Probabil 
nici nu ştie unde naiba este. 

— E foarte uşor să subestimezi oamenii care nu-ţi plac, zise ea 
ajutându-l să desfacă sacul mortuar. 

Două săptămâni la frigider încetiniseră procesul de descompunere, 
dar cu toate acestea cadavrul era deshidratat, se usca încetul cu 
încetul, intrând într-un proces de mumificare. Mirosul era pătrunzător, 
dar Scarpetta nu o ia ca pe ceva personal. Un miros neplăcut este doar 
un alt mod prin care cadavrul comunică, fără nici o ofensă, iar Gilly 
Paulsson nu are ce face, aşa arată, aşa miroase, e moartă şi pace. 
Cadavrul fetei este palid, cu o tentă vag verzuie, lipsit de sânge, iar 
faţa e emaciată din pricina deshidratării, ochii uşor deschişi, sclera de 
sub pleoape uscată până la înnegrire. Are buzele uscate, maro 
aproape, abia întredeschise, părul lung şi blond încurcat pe lângă 
urechi şi sub bărbie. Scarpetta notează lipsa traumatismelor externe în 
zona gâtului, incluzând în examenul ei şi posibilitatea celor provocate 
în cursul autopsiei, cum ar fi păcatul capital de a tăia o mică fantă — 
lucru ce teoretic n-ar trebui să se întâmple, dar care este făcut în 
realitate de cineva neexperimentat sau neglijent atunci când răsfrânge 
ţesut din interiorul gâtului pentru a scoate limba şi laringele şi în mod 
accidental înțeapă suprafaţa epiteliului. O tăietură la gât în cursul 
autopsiei nu e uşor de explicat familiilor îndurerate. 

Incizia în formă de Y începe la capetele claviculei, cele două linii 
intersectându-se la stern, mergând apoi mai departe, ocolind ombilicul 
şi terminându-se la osul pubian. E cusută cu fir chirurgical pe care 
Fielding începe acum să îl taie cu un bisturiu, ca şi cum ar descoase 
cusăturile unei păpuşi de cârpă, în vreme ce Scarpetta ia dosarul 
cazului de pe o masă şi începe să consulte protocolul de autopsie al lui 
Gilly şi raportul iniţial al investigaţiei. Fata avea un metru cincizeci şi 
opt înălţime şi cântărea patruzeci şi şapte de kilograme; ar fi împlinit 


cincisprezece ani în februarie. Avea ochi albaştri. În raportul de 
autopsie întocmit de Fielding apărea în mod repetat fraza „în limite 
normale”. Creierul, inima, ficatul şi plămânii fetei, toate organele 
interne erau exact aşa cum ar fi trebuit să fie la o adolescentă perfect 
sănătoasă. 

Totuşi, Fielding a descoperit urme ce acum ar trebui să fie şi mai 
evidente în urma pierderii de sânge, căci orice sânge rămas în ţesuturi 
în urma unei echimoze ar apărea foarte clar pe pielea palidă. Pe o 
schemă corporală, Fielding desenase contuzii pe faţa superioară a 
mâinilor. Scarpetta puse dosarul la loc pe masă în vreme ce Fielding 
ridică cu greu dinăuntrul cavităţii toracice punga de plastic în care se 
aflau organele secţionate. Scarpetta se apropie ca să o examineze cu 
atenţie şi ridică una din mâini. Pielea e încreţită, palidă, rece şi 
umedă, iar Scarpetta o ia în mâinile ei înmănuşate, o întoarce cu faţa 
în sus, cercetând vânătaia. Mâna şi braţul sunt moi. Rigor mortis 
dispăruse, trupul nu mai păstrează încăpăţânarea înţepenită, viaţa este 
atât de departe, încât trupul nu mai rezistă morţii. Echimoza este de 
un roşu-închis pe fondul palorii cadaverice a pielii şi se întinde precis 
pe partea superioară a mâinii subţiri, stafidite, roşeaţa acoperind zona 
de la încheietura degetului mare la încheietura degetului mic. Mâna 
cealaltă, mâna stângă, prezintă o echimoză similară. 

— O, da, rosti Fielding. Ciudat, nu? Ca şi cum ar fi ţinut-o cineva, 
poate. Dar ca să facă ce anume? Doctorul deznodă un fir care dubla 
închiderea etanşă a pungii şi deschizând-o lăsă să scape în încăpere 
mirosul amestecului de organe dinăuntru, oribil. Bleaa. Nu ştiu ce ai 
de gând să faci cu asta, dar te rog, pofteşte. 

— Lasă-l, te rog, pe masă, ajung şi la el. Poate a legat-o. Cum a fost 
găsită? Descrie-mi poziţia în care a fost găsit cadavrul, îl îndemnă 
Scarpetta, trecând la chiuvetă şi luând de aici o pereche de mănuşi ce- 
i ajungeau până la coate. 

— Nu sunt sigur. Când mama ei a ajuns acasă a încercat să o 
resusciteze. Zice că nu-şi aminteşte dacă Gilly era cu faţa în jos, sau 
întinsă pe spate, pe o parte, mă rog, plus că n-are nici cea mai mică 
idee de mâini, cum erau acestea. 

— Dar livor? 

— Nici o şansă. Nu murise de prea mult timp. 

Postmortem, când sângele nu mai circulă, acesta se depune conform 
gravitaţiei şi creează un model de pete roz-cafenii şi porţiuni 
albicioase în funcţie de ce atinge corpul. Deşi toată lumea speră să 
ajungă la un mort cât mai repede, există şi avantaje în întârzieri. 
Câteva ore sunt de ajuns: livor mortis şi rigor mortis se instalează, 
dezvăluind astfel poziţia corpului în momentul decesului, chiar dacă 
la locul crimei îşi fac apariţia mai târziu persoane care mută lucrurile 
sau încearcă să ofere o altă variantă a ceea ce s-a întâmplat. 


Scarpetta destinde încet buza de jos a lui Gilly, verificând existența 
echimozelor cauzate de un om care i-ar fi pus mâna la gură ca să o 
facă să tacă sau care i-ar fi împins faţa în pernă ca să o asfixieze. 

— Dă-i bătaie, dar să ştii că m-am uitat şi eu, zise Fielding. N-am 
găsit alte traumatisme. 

— Iar limba? 

— Nu şi-a muşcat-o. Nimic de genul acesta. Dar n-aş vrea să-ţi zic 
unde se află limba ei acum. 

— Cred că ghicesc şi singură, zise ea începând să caute prin sacul cu 
fragmente de organe, moi şi reci, căutând o formă şi o consistenţă 
aparte. 

Fielding îşi clăteşte mâinile înmănuşate în şuvoiul viguros de apă 
care cade cu forţă în chiuveta de metal. Se şterge apoi cu un prosop. 

— Am observat că Marino n-a venit cu tine. 

— Nu ştiu unde e acum, zise ea, nu tocmai încântată de acest fapt. 

— Nu prea e amator de cadavre descompuse. 

— Mi-aş face griji dacă aş da peste cineva căruia îi plac. 

— Şi copii. Cineva căruia să-i placă copiii morţi, adăugă Fielding, 
rezemat de marginea mesei, urmărind-o din priviri. Sper din tot 
sufletul să găseşti ceva pentru că eu n-am descoperit nimic. Mă 
frustrează al naibii. 

— Dar peteşiile? Ochii sunt într-o stare groaznică. Nu pot să mai îmi 
dau seama de ceva în acest moment. 

— Când au adus-o era destul de congestionată, răspunse Fielding. 
Greu de spus dacă a avut peteşii, dar eu unul nu am observat aşa ceva. 

Scarpetta îşi închipuie cum trebuie să fi arătat când a fost adusă la 
morgă, când nu era moartă decât de câteva ore, fața roşie, 
congestionată, ochii roşii. 

— Edem pulmonar? întrebă ea. 

— Ceva. 

Scarpetta a găsit limba. Merse până la chiuvetă şi o spălă, uscând-o 
cu ajutorul unui prosop pufos dintr-un set deosebit de ieftin de 
prosoape cumpărate de stat. Trăgând mai aproape o lampă 
chirurgicală, o aprinse şi aplecă bulbul luminos aproape de organ. 

— Ai o lupă? întrebă ea, ştergând din nou limba cu prosopul şi 
ajustând poziţia luminii. 

— Acum vine. Doctorul deschise un sertar, găsi lupa pe care o căuta 
şi i-o dădu lui Scarpetta. Vezi ceva? Eu n-am găsit nimic deosebit. 

— Are cumva antecedente de crize? 

— Nu, din câte mi s-a spus. 

— Ei bine, nu văd nici o urmă. Caută dovezi care ar susţine 
supoziţia că Gilly şi-a muşcat limba. Şi ai prelevat probe de pe limbă, 
din interiorul cavităţii bucale? 

— O, da. Am luat toate probele, confirmă Fielding revenind la 


poziţia sa, rezemat de colțul mesei. N-am găsit nimic evident. 
Preliminar, laboratorul n-a găsit nimic care să indice molestare 
sexuală. Nu ştiu dacă au mai găsit ceva. 

— Pe formularul legistului primar scrie că era îmbrăcată în pijama 
când a fost adusă. Bluza era pusă pe dos. 

— Da, aşa e. Luă dosarul şi începu să-l răsfoiască. 

— Văd că ai fotografiat tot ce se putea fotografia. Nu întreabă, pur 
şi simplu verifică ceea ce de fapt ar trebui acceptat ca rutină. 

— Hei, zise el râzând. Păi n-am învăţat meserie de la maestru? 

Îi aruncă o privire rapidă. L-a învăţat mult mai bine de atât, dar nu 
comentează. 

— Îmi face plăcere să raportez că nu ţi-a scăpat nimic de pe 
suprafaţa limbii. Puse organul la loc în punga cu miros pestilenţial, 
deasupra fragmentelor maronii de organe descompuse. Hai să o 
întoarcem. Trebuie să o scoatem din sac. 

Fac asta în mai multe etape. Fielding prinde cadavrul de subţiori şi 
îl ridică în timp ce Scarpetta trage sacul de sub el, apoi el răsuceşte 
cadavrul cu faţa în jos, ea îndepărtează sacul mortuar, plasticul greu 
scârţâind anevoie, încercând să reziste împăturirii, pus apoi pachet pe 
targă. Scarpetta şi Fielding zăresc hematomul de pe spatele lui Gilly în 
acelaşi timp. 

— Al naibii să fiu, zise el fără să-şi piardă sângele rece. 

E o vânătaie palidă, aproape rotundă, de mărimea unui dolar de 
argint, undeva pe partea stângă a spatelui, imediat sub cartilagiul 
scapular. 

— Jur că nu era aici când am examinat-o, zise el aplecându-se 
asupra cadavrului, ajustând lampa chirurgicală ca să vadă mai bine. 
Rahat! Nu-mi vine să cred că mi-a scăpat. 

— Ştii cum e, răspunse Scarpetta fără să-i spună de fapt ceea ce 
gândeşte. Nu are sens să-l critice. E prea târziu pentru asta. 
Întotdeauna contuziile se văd mai bine după ce corpul a fost autopsiat. 

De pe măsuţa de instrumentar selectă un bisturiu şi făcu incizii 
liniare adânci în zona roşiatică, încercând să vadă dacă decolorarea 
era un efect postmortem, superficial aşadar, dar nu e cazul de faţă. 
Sângele din țesutul moale de sub epiteliu este difuz, ceea ce de obicei 
înseamnă că o traumă a provocat spargerea vaselor de sânge cât timp 
trupul încă mai avea tensiune arterială — asta este de fapt o contuzie 
sau o vânătaie, o mulţime de mici vase de sânge care se sparg şi 
sângele se împrăștie în ţesut. Fielding plasă o riglă mică lângă zona 
incizată şi se apucă să facă fotografii. 

— Dar lenjeria de pat? întrebă Scarpetta. Ai verificat-o? 

— N-am dat de aşa ceva. Cearşafurile au fost luate de poliţişti şi 
duse la laborator. Cum am zis, nici urmă de fluid seminal. La naiba, 
nu-mi vine să cred că mi-a scăpat vânătaia asta. 


— Hai să-i întrebăm dacă au descoperit fluid tipic unui edem 
pulmonar pe cearşafuri, pe pernă şi, dacă e aşa, să ia o mostră din 
pata respectivă pentru epiteliu ciliat, tipic aparatului respirator. Dacă 
găseşti asta, proba ar susţine teoria decesului prin asfixie. 

— Rahat, zise el. Nu ştiu cum mi-a scăpat vânătaia asta. Atunci te 
gândeşti că e un caz de omucidere, cu siguranţă. 

— Mă gândesc că cineva a stat deasupra ei, zise Scarpetta. Fata e cu 
faţa în jos, iar persoana are un genunchi sprijinit în partea de sus a 
spatelui ei, lăsându-se pe ea cu toată greutatea, ţinându-i mâinile 
întinse deasupra capului, cu palmele în jos, lipite de pat. Asta ar 
explica echimozele de pe mâini şi de pe spate. Mă gândesc că e un caz 
de asfixie mecanică, un caz de omucidere, absolut. Cineva se lasă pe 
torace sau pe spate şi nu poţi să mai respiri. O moarte de-a dreptul 
oribilă. 

Doamna de lângă ea locuieşte într-o casă cu acoperişul plat, 
construită în întregime din beton alb şi sticlă ce interacționează cu 
natura într-un mod spectaculos, reflectând apa, pământul şi cerul — 
amintindu-i lui Lucy de clădirile pe care le-a văzut în Finlanda. 
Noaptea, casa vecinei sale arată ca un felinar imens, aprins în 
întuneric. 

În curtea din faţă se află o fântână arteziană, unde câţiva palmieri 
înalţi şi cactuşi au fost înfăşuraţi în şiraguri de beculeţe colorate de 
sărbători. Un Grinciuis; gonflabil rânjeşte verde lângă uşile duble de 
sticlă, un amănunt festiv pe care Lucy l-ar găsi de-a dreptul comic 
dacă n-ar şti cine locuieşte în această casă. În partea din stânga sus a 
cadrului uşii e amplasată o cameră de supraveghere, presupusă 
invizibilă, iar când apasă pe butonul soneriei îşi imaginează silueta ei 
acoperind ecranul video al sistemului cu circuit închis. Nici un 
răspuns, aşa că apasă iarăşi pe buton. Nici un răspuns. 

Bine. Ştiu că eşti acasă pentru că ţi-ai luat ziarele, iar steguleţul este 
ridicat pe cutia poştală din faţa casei, îşi zise ea. Ştiu că mă priveşti 
din casă, probabil eşti chiar acum în bucătărie şi mă priveşti pe 
ecranul video, cu căştile la urechi ca să vezi dacă mai respir sau 
vorbesc de una singură şi uite că se întâmplă că fac ambele lucruri 
deodată, idioato. Răspunde dracului la uşă pentru că am de gând să 
stau aici toată ziua. 

Şi tot aşa preţ de vreo cinci minute. Lucy aşteaptă în faţa uşilor 
grele de sticlă, imaginându-şi ce ar putea vedea cucoana dinăuntru pe 
ecran, hotărându-se probabil că nu arată amenințătoare în blugi, un 
tricou, cu borsetă şi pantofi sport. Dar trebuie să fie teribil de 
enervantă, aşa cum tot apasă pe butonul soneriei. Poate cucoana face 
duş. Poate nici nu se uită la monitorul video. Lucy mai sună încă o 
dată. E clar că femeia nu vrea să deschidă uşa. Eram sigură că n-ai să 
deschizi, idioato, îi spune Lucy în gând. Pot să stau aici mult şi bine, 
să fac naibii un atac de cord şi nici că ţi-ar păsa. Bănuiesc că va trebui 
să te fac să vii până la uşă. Şi-l imagină pe Rudy scoțând la iveală 
legitimaţia falsă speriindu-l de moarte pe puştiul de dimineaţă şi se 
decide — bineee, hai să încercăm aşa, să vedem ce-ai să faci. Scoţând 
din buzunarul de la spatele pantalonilor un portvizit subţire, din piele 
neagră, ridică legitimaţia cu insigna alături, lipindu-le aproape de 
camera nu tocmai secretă. 

— Bună ziua, strigă ea tare. Poliţia. Nu vă alarmaţi, locuiesc lângă 
dumneavoastră, dar sunt poliţist. Vă rog deschideţi uşa. Sună din nou 
la sonerie şi continuă să ţină legitimaţia falsă la vedere, direct în 
cadrul camerei aproape invizibile. 


Lucy clipi des în soare, transpirând. Aşteaptă şi ascultă, dar nu aude 
nimic. Exact când se pregătea să mai arate o dată legitimaţia falsă, se 
aude un glas, de parcă Dumnezeu se rezumă la o femeie acră şi 
afurisită. 

— Ce vrei? întreabă vocea prin interfonul invizibil de lângă camera 
video aşa-zis invizibilă din colţul de sus al uşii. 

— Doamnă, mă confrunt cu o spargere, veni replica lui Lucy. Cred 
că aţi vrea să aflaţi ce s-a petrecut lângă dumneavoastră, la mine 
acasă. 

— Ai zis că eşti de la poliţie, acuză vocea neprietenoasă, iar 
accentul străbate până aici, accent profund sudist. 

— Sunt şi una şi alta. 

— Adică? 

— Sunt de la poliţie şi sunt vecina dumneavoastră, doamnă. Numele 
meu este Tina. Aş vrea să discutăm, veniţi până la uşă. 

Tăcere, apoi în mai puţin de zece secunde, Lucy zări o siluetă 
plutind dinăuntru spre uşile de sticlă, iar figura se întrupează într-o 
femeie la patruzeci de ani, îmbrăcată într-un trening uşor, cu pantofi 
de alergare în picioare, îi ia o veşnicie să descuie toate încuietorile, 
dar reuşeşte până la urmă, dezactivează alarma şi deschide una din 
uşi. La început nu pare să aibă nici o intenţie de a o invita pe Lucy 
înăuntru, ci rămâne în cadrul uşii, privind intrusa fără urmă de 
căldură în expresia ochilor. 

— Să terminăm rapid, zise cucoana. Nu-mi plac străinii şi nu am 
nici cel mai mic interes de a-mi cunoaşte vecinii. Mă aflu aici tocmai 
pentru că nu-mi place să am vecini. În caz că nu te-ai prins încă, 
acesta oricum nu este un cartier în adevăratul sens al cuvântului. Aici 
vin oamenii care caută linişte şi care vor să fie lăsaţi în pace. 

— Ce nu este? Lui Lucy începu să-i placă rolul. Recunoscu imediat 
trăsăturile caracteristice tribului de oameni putred de bogaţi, 
autodistrugători şi începu să facă pe naiva. Casa dumneavoastră sau 
cartierul? 

— Ce să nu fie? Ostilitatea femeii este devansată pe moment de 
nedumerire. Despre ce tot vorbeşti acolo? 

— Ce s-a întâmplat la mine acasă, chiar lângă casa dumitale. S-a 
întors, răspunse Lucy, de parcă femeia ar şti exact despre ce vorbeşte 
ea. Se prea poate să fi fost azi-dimineaţă devreme, dar nu sunt sigură 
pentru că am lipsit din oraş mai toată ziua de ieri şi azi-noapte, de- 
abia am aterizat în Boca cu elicopterul. Sunt convinsă că ştiu pe cine 
urmăreşte, dar îmi fac griji pentru dumneavoastră. Cu siguranţă n-ar fi 
deloc cinstit dacă aţi fi prinsă în valul acesta, dacă înţelegeţi ce vreau 
să spun. 

— O, zise cucoana şi cum are o ambarcaţiune foarte frumoasă 
ancorată lângă zidul din spatele casei ştie exact ce este un val şi ce 


nenoroc, ce distrugere implică să fii prins în aşa ceva. Cum poţi lucra 
pentru poliţie şi locuieşti într-o asemenea casă? întrebă ea fără să se 
uite în direcţia casei de culoare roz-somon, construită în stil 
mediteranean. Ce elicopter? Nu-mi spune că ai şi un elicopter. 

— Doamne, te apropii, zise Lucy cu un oftat resemnat. E o poveste 
lungă. Totul are legătură cu Hollywoodul, ştiţi. Tocmai m-am mutat 
aici din L.A. Ar fi trebuit să rămân în Beverly Hills, unde mi-e locul, 
dar nenorocitul acesta de film, scuzaţi-mi expresia... Ei bine, sunt 
convinsă că aţi auzit despre ce se petrece când închei un contract de 
film şi tot ce presupune filmarea în locaţie. 

— Lângă mine? Ochii se cască a mirare. Filmează chiar lângă casa 
mea, la tine? 

— Nu cred că e o idee prea bună să purtăm această conversaţie aici, 
afară. Lucy aruncă o ocheadă prevenitoare în jur. Vă deranjează dacă 
mergem în casă? Dar trebuie să îmi promiteţi că rămâne între noi, 
fetele. Dacă ar scăpa vreo vorbă... ei, vă puteţi imagina. 

— Ha! Cucoana o arătă pe Lucy cu degetul şi-i sclipi un zâmbet 
generos. Ştiam eu că eşti o celebritate. 

— Nu! Vă rog nu-mi spuneţi că sunt într-atât de transparentă! zise 
Lucy cu groază, păşind în camera de zi mobilată sumar, totul în alb, 
cu un zid de sticlă ce se înalţă pe două etaje, dând spre terasa pavată 
cu granit din spatele casei, piscina şi iahtul de treizeci de metri despre 
care are mari îndoieli că gazda sa răsfăţată şi trufaşă are măcar idee 
cum să-l pornească, ca să nu mai zicem de navigat. Numele 
ambarcaţiunii este It's Settledi7;, portul de origine probabil Grand 
Cayman, o insulă din Caraibe unde nu se percep taxe pe profit. 

— Ce iaht impresionant! observă Lucy în timp ce se aşezară pe 
fotoliile albe ce par suspendate între apă şi cer. Îşi puse telefonul 
mobil pe măsuţa de sticlă din faţa ei. 

— E italian. Femeia zâmbeşte un zâmbet secretos, deloc plăcut. 

— Mă duce cu gândul la Cannes, zise Lucy. 

— O, da! Festivalul de film. 

— Nu, nu atât de mult festivalul, cât oraşul, ambarcaţiunile, o, 
iahturile. Imediat lângă vechiul club te întorci pe chei, chiar lângă 
firmele de închirieri Poseidon şi Amphitrite din afara Marsiliei. Acolo 
lucrează un tip tare de treabă, Paul, conduce un Pontiac vechi, de un 
galben teribil de viu, o imagine ciudată în sudul Franţei. Treci pe 
lângă hangare, ocoleşti şi ajungi pe cheiul 4 şi mergi până la capăt, la 
far. N-am văzut în viaţa mea mai multe Manguste şi Leoparzi la un 
loc. Am avut o dată un Zodiac, cu un motor Suzuki destul de capabil, 
dar o barcă mare? Cine are timp de aşa ceva? Ei bine, poate 
dumneata. Aruncă o privire spre iahtul tras la zid. Bineînţeles, şeriful 
şi vama portuară te termină dacă te prind cu mai mult de 
cincisprezece kilometri la oră în chestia asta. 


Cucoana e pe dinafară. E drăguță, însă nu într-un fel care să o 
atragă pe Lucy. Pare extrem de bogată şi răsfăţată, dependentă de 
Botox, colagen, tratamente termale şi orice altă magie mai poate 
scoate din pălărie un dermatolog. Probabil au trecut ani de zile de 
când s-a încruntat ultima oară. Dar nici n-are nevoie de gesticulaţie 
facială negativă. Ar fi de-a dreptul redundant ca faţa ei să adopte o 
expresie rea şi supărată. 

— Cum am zis, eu sunt Tina. Şi dumneata?... 

— Spune-mi Kate. Aşa îmi zic prietenii, răspunse bogătaşa răsfăţată. 
Stau aici de şapte ani şi niciodată n-au fost incidente, cu excepţia lui 
Jeff, care acum, sunt încântată să raportez, îşi duce zilele undeva în 
Insulele Cayman, printre altele. Bănuiesc că ceea ce îmi spui de fapt 
este că nu eşti polițistă cu adevărat. 

— Îmi cer scuze că te-am indus niţel în eroare, dar n-am ştiut ce 
altceva să fac ca să te aduc la uşă, Kate. 

— Am văzut o insignă. 

— Da, am ţinut-o ca să o vezi. Nu e adevărată. Dar când mă 
pregătesc pentru un rol, încerc să trăiesc personajul atât cât pot, iar 
regizorul meu mi-a sugerat nu doar să mă mut în casa în care filmăm, 
ci şi să port legitimaţie şi să conduc maşinile pe care le-ar conduce un 
agent special şi toate celelalte. 

— Ştiam eu! Kate zvârli din nou arătătorul spre ea. Maşinile sport. 
Ah! Totul e parte din rolul tău, nu-i aşa? îşi relaxă trupul zvelt, cu 
picioare prelungi în confortul fotoliului adânc, alb şi luă o pernuţă 
pufoasă în braţe. Totuşi, nu-mi pari o figură cunoscută. 

— Încerc să nu. 

Kate se căzni să se încrunte. 

— Dar mă gândeam că mi-ai părea măcar vag cunoscută. Şi nu ştiu 
nici cine eşti. Tina şi mai cum? 

— Mangusta. Oferi numele ei preferat de ambarcaţiune, destul de 
sigură că vecina ei nu va face legătura directă dintre Mangusta şi 
comentariile ei de mai devreme despre Cannes, ci mai degrabă se va 
gândi că numele sună familiar, întrucâtva familiar. 

— De fapt, da, am auzit de numele tău. Cred. Poate, zise Kate, 
încurajată. 

— N-am jucat în multe filme, în nici un caz roluri importante deşi 
unele dintre ele au ajuns în top. Asta e şansa mea, ai putea zice. Am 
început pe Broadway, apoi am sărit la film, orice puteam să obţin. Şi 
sper că n-o să te înnebunim când o să înceapă să apară camioanele şi 
toate celelalte pe aici, dar din fericire asta nu se va întâmpla decât pe 
la vară, ba chiar s-ar putea să nu se întâmple deloc din pricina 
lunaticului care ne-a urmărit până aici. 

— Ce păcat! Femeia se aplecă uşor în faţă în fotoliul ei alb. 

— Mie-mi spui! 


— Vai. Ochii lui Kate se întunecă şi femeia pare îngrijorată. Tocmai 
de pe Coasta de Vest? De acolo vă urmăreşte? Zici că ai un elicopter? 

— Sunt sigură că de acolo, răspunse Lucy. Dacă n-ai fost niciodată 
urmărită, n-ai cum să înţelegi ce coşmar este. Nu aş dori asta nimănui. 
Am crezut că dacă venim aici se va rezolva totul de la sine. Dar nu se 
ştie cum ne-a găsit şi ne urmăreşte. Sunt sigură că el e, destul de 
sigură. Dumnezeu să mă ajute dacă am doi pe urmele mele, aşa că 
într-un mod cu totul bizar sper să fie el. Şi da, când e nevoie merg cu 
elicopterul, dar nu tot drumul de pe Coasta de Vest. 

— Cel puţin nu locuieşti de una singură, comentă Kate. 

— Colega mea, actriţă şi ea, tocmai s-a mutat înapoi în vest. Din 
pricina lunaticului. 

— Ce-i cu prietenul atrăgător pe care l-am văzut? Chiar m-am 
întrebat mai devreme dacă nu cumva e actor, cineva faimos. Am tot 
încercat să-mi dau seama cine este. Zâmbi maliţios. Vezi de la o poştă 
că e din Hollywood. El în ce-a fost? 

— În necazuri, mai mult. 

— Fi, dacă îţi face vreun rău, draga mea, vii să o vezi pe Kate. 
Aranjă pernuţa din poală. Ştiu şi eu câteva trucuri. 

Lucy privi afară la iahtul ce strălucea în soare, lung, aerodinamic şi 
alb sub razele calde. Se întrebă dacă fostul soţ al lui Kate a renunţat la 
o asemenea bijuterie, ascuns de Fisc pe undeva prin Insulele Cayman. 
Zise: 

— Săptămâna trecută, ţicnitul a intrat pe proprietate, sau cel puţin 
presupun că el a fost. Mă întreb doar... 

Faţa întinsă, fără riduri a lui Kate rămâne lipsită de expresie. 

— O, zise ea apoi. Cel care vă urmăreşte? Păi nu, nu l-am văzut, de 
fapt, nu-mi dau seama, că sunt mulţi care trec pe aici, grădinari, tipii 
care curăţă piscinele, muncitori de construcţii şi aşa mai departe. Dar 
am observat maşinile de poliţie şi ambulanţa. M-au speriat de moarte. 
Exact genul de chestie care strică reputaţia zonei. 

— Frai acasă atunci. Colega mea, fosta mea colegă, era în pat, după 
o beţie crâncenă. Poate a ieşit să stea la soare. 

— Da, am văzut-o. 

— Serios? 

— O, da, răspunse Kate. Eram la etaj, în sala de sport şi s-a 
întâmplat să mă uit în jos; am zărit-o ieşind pe uşa de la bucătărie. Îmi 
aduc aminte că era în pijama şi avea deasupra un halat de casă. Şi 
acum că-mi spui că era mahmură, asta explică felul în care arăta. 

— Îţi mai aduci aminte cât era ceasul? întrebă Lucy în timp ce 
telefonul mobil de pe masă continua să înregistreze conversaţia lor. 

— Stai să mă gândesc. Pe la 9? Sau aproape. Kate indică undeva în 
spatele ei, spre casa lui Lucy. Se aşezase lângă piscină. 

— Şi apoi? 


— Eu eram pe banda eliptică, zise ea; în modul ei de a gândi, totul 
se învârte în jurul propriei persoane. Stai să văd, cred că am fost 
distrasă de ceva la televizor, era una din acele emisiuni matinale. Nu, 
vorbeam la telefon. Îmi aduc aminte că priveam pe geam şi ea 
dispăruse, probabil a intrat în casă. Ce vreau să spun este că n-a stat 
mult afară. 

— Cât ai lucrat la aparat? Te-ar deranja să-mi arăţi sala ta de sport 
ca să-mi dau seama exact unde erai când ai văzut-o? 

— Sigur, hai să îţi arăt, draga mea. Kate se ridică din fotoliul imens. 
Ce-ai zice de-un pahar de ceva? Cred că mi-ar face bine un cocteil 
mimoza acum, cu toată vorbăria asta de urmăritori şi camioane de 
filmare, elicoptere şi toate cele. De obicei lucrez la banda eliptică 
treizeci de minute. 

Lucy luă mobilul de pe măsuţa de cafea. 

— Beau şi eu acelaşi lucru ca şi tine, zise ea şi se ridică. 

Este ora 11.30 când Scarpetta se întâlneşte cu Marino în dreptul 
maşinii închiriate lăsate în parcarea fostei clădiri a Institutului de 
Medicină Legală. Norii negri îi amintesc de pumni încleştaţi, mânioşi 
ce se năpustesc pe cer, iar soarele se ascunde şi iese din spatele lor ca 
într-un joc, în vreme ce pale subite de vânt se războiesc cu părul şi 
hainele ei. 

— Vine şi Fielding cu noi? o întrebă Marino descuind portiera 
jeepului. Presupun că vrei ca eu să şofez. Cine ştie ce nenorocit a 
imobilizat-o şi a sufocat-o. Fir-ar al dracului de ticălos! Să omori un 
copil! Trebuie să fi fost cineva destul de masiv, nu crezi, ca să o ţină 
imobilizată, să nu se poată mişca? 

— Fielding nu vine. Poţi să conduci tu. Când nu mai poţi să respiri, 
intri în panică şi te zbaţi ca maniacul. Aşa că atacatorul ei nu trebuie 
să fi fost un uriaş, dar trebuie să fi fost destul de mare şi îndeajuns de 
puternic ca să o imobilizeze, să o ţintuiască de pat. Foarte probabil e 
un caz de asfixie mecanică, nu sufocare. 

— Exact asta ar trebui să păţească nenorocitul când va fi prins. Să îl 
țintuiască vreo doi malaci de paznici de închisoare şi să i se aşeze pe 
piept, să nu mai poată respira, să vedem atunci cum îi place. Se urcară 
în maşină, iar Marino porni motorul. Eu mă ofer voluntar. Lasă-mă pe 
mine să o fac. Iisuse, să-i faci aşa ceva unui copil! 

— Hai să lăsăm textele astea cu „Să-i omoram pe toţi, să-i aleagă 
Dumnezeu” pe mai târziu, zise ea. Avem multe de rezolvat. Ce ştii 
despre mamă? 

— Din moment ce Fielding nu vine, presupun că ai sunat-o. 

— l-am spus că vreau să vorbim şi cam asta a fost tot. Părea destul 
de ciudată la telefon. Crede că Gilly a murit din cauza gripei. 

— Ai de gând să îi spui? 

— Nu ştiu ce îi voi spune. 

— Ei bine, un lucru e sigur. Federalilor nu o să le placă prea mult 
când vor auzi că ai început să faci vizite la domiciliu, Doc. Nimic nu-i 
încânta mai tare decât să-şi bage ghearele într-un caz ce nu-i priveşte 
şi apoi apari tu cu vizitele tale la domiciliu. Zâmbi conducând maşina 
încet prin parcarea aglomerată. 

Lui Scarpetta nu îi pasă ce cred federalii; priveşte pe geamul maşinii 
la vechea ei clădire, Biotech II, la forma ei clară, cenuşie, mărginită de 
cărămizi roşiatice, la zona acoperită a morgii care o duce cu gândul la 
igluul unui eschimos. Acum că a revenit, e ca şi cum a fost aici 
dintotdeauna. Nu i se pare deloc ciudat că se îndreaptă spre locul unui 
deces, cel mai probabil scena unei crime, în Richmond, Virginia şi nu 
îi pasă defel ce crede FBI-ul sau doctorul Marcus, sau oricine altcineva 


despre vizitele ei la domiciliu. 

— Am senzaţia că şi amicul tău, doctorul Marcus, o să fie teribil de 
încântat, adăugă Marino pe un ton sarcastic, de parcă i-ar fi citit 
gândurile. I-ai spus că e un caz de omucidere? 

— Nu, răspunse ea. 

După ce a terminat examinarea lui Gilly Paulsson, s-a spălat şi-a pus 
din nou costumul serios, a mai cercetat câteva lamele la microscop, 
dar nu s-a mai deranjat să îl caute pe dr. Marcus spre a-l informa de 
cele aflate. Fielding putea foarte bine să îi transmită doctorului 
Marcus toate amănuntele şi să îi spună că ea va fi mai mult decât 
dispusă să îi facă un sumar al celor descoperite ceva mai târziu, iar 
dacă este cazul, poate fi găsită pe telefonul mobil — dar doctorul 
Marcus nu avea să sune. Nu vrea să se amestece în cazul lui Gilly 
Paulsson, dacă este posibil aşa ceva, iar Scarpetta este acum convinsă 
că el a înţeles cu mult timp înainte de a o contacta în Florida că nu are 
cum să beneficieze de pe urma morţii fetiţei acesteia de doar 
paisprezece ani, că din direcţia aceasta nu aveau cum să vină decât 
belele, dacă nu făcea ceva ca să pareze şi ce mişcare evazivă mai bună 
decât să o cheme în ajutor pe controversata sa predecesoare, 
Scarpetta-paratrăsnetul? Probabil a suspectat de la început că Gilly 
Paulsson a fost ucisă şi din nu se ştie ce motiv a hotărât să nu-şi 
mânjească mâinile cu acest caz. 

— Cine e detectivul? îl întrebă Scarpetta pe Marino când aşteptau 
ca traficul de pe autostrada 1-95 să treacă pe 4th Street. Cineva 
cunoscut? 

— Nah. Nu e unul din vremea noastră. Găsi un spaţiu în şirul de 
maşini şi ţâşni ca din puşcă, ajungând pe banda din dreapta. Acum că 
Marino a revenit în Richmond, conduce aşa cum conducea el în 
Richmond, aşa cum şofa când şi-a început cariera de poliţist în New 
York. 

— Ştii ceva de el? 

— Destule. 

— Bănuiesc că ai de gând să porţi şapca asta şi restul zilei, zise ea. 

— De ce nu? Ai o şapcă mai bună să-mi dai? Pe lângă asta, Lucy o 
să se simtă bine ştiind că port şapca primită cadou de la ea. Ştiai că s-a 
mutat sediul central al poliţiei? Nu mai e pe Ninth Street, e undeva 
lângă Hotelul Jefferson, în vechea clădire a Biroului fermierilor. În 
afară de asta, departamentul de poliţie nu s-a schimbat, cu excepţia 
culorilor în care sunt vopsite maşinile cu însemne, plus că acum îi lasă 
pe angajaţi să poarte şepci, parcă ar fi NYPD. 

— Să înţeleg că şepcile de baseball vor rămâne la modă. 

— Aha! Aşa că nu te mai lua de a mea. 

— Cine ţi-a zis că s-a implicat FBI-ul? 

— Detectivul. Numele lui este Browning, pare un tip în regulă, însă 


nu e la Omucideri de prea multă vreme, iar cazurile la care a lucrat 
sunt mai degrabă genul de selecţie naturală în mediu urban, dacă mă 
înţelegi. Un nemernic care-l împuşcă pe alt nemernic. Marino deschise 
un blocnotes dintr-o mişcare şi îşi aruncă privirea peste paginile scrise 
în timp ce conduce spre Broad Street. Joi, 4 decembrie, primeşte un 
apel de urgenţă şi răspunde la adresa spre care mergem noi acum, în 
Fan, undeva prin apropiere pe unde era odată Spitalul Stuart Circle 
înainte să transforme zona în complexe de apartamente de lux. Sau 
ştiai asta deja? S-a întâmplat după ce ai plecat. Ai vrea să locuieşti 
într-o fostă rezervă de spital? Eu nu, mersi frumos. 

— Ştii de ce s-a implicat FBI-ul, sau trebuie să aştept să-mi spui şi 
de asta? întrebă ea. 

— Richmondul i-a chemat. Asta e una din multele piese ale jocului 
care nu are nici un sens. Habar n-am de ce poliţia din Richmond i-a 
chemat pe federali să-şi vâre nasul aici, sau de ce federalii ar vrea să 
facă una ca asta. 

— Browning ce crede? 

— Nu e deosebit de ahtiat după caz, dar crede că fata a suferit 
probabil o criză sau aşa ceva. 

— Nu crede bine. Iar mama? 

— Ea e puţin altfel. Ajung şi aici. 

— Iar tatăl? 

— Divorţat, locuieşte în Charleston, Carolina de Sud, doctor. Ironic, 
nu crezi? Un doctor ştie prea bine cum arată o morgă şi iată cum stă 
fata lui în morgă timp de două săptămâni pentru că nu se pot hotărî 
odată cine se ocupă de înmormântare sau unde va fi îngropată şi 
Dumnezeu ştie pe ce se mai ceartă. 

— Eu aş face dreapta pe Grace, zise Scarpetta. Apoi mergem drept 
înainte. 

— Mulţumesc, Magellan. Ani la rând am condus prin oraşul acesta. 
Ce m-aş face fără tine pe post de copilot? 

— Sinceră să fiu, nu ştiu cum reuşeşti să funcţionezi când nu sunt 
eu prin preajmă. Spune-mi mai multe despre Browning. Ce a găsit 
când a mers la casa lui Paulsson? 

— Fata era pe pat, pe spate, îmbrăcată în pijama. Mama ei era 
isterică, îţi dai seama. 

— Era sub cuvertură? 

— Cuverturile erau date la o parte, de fapt erau aproape în 
întregime pe podea, iar mama fetei i-a spus lui Browning că aşa erau 
când s-a întors acasă de la farmacie. Dar femeia are probleme cu 
memoria, după cum ştii probabil. Cred că minte. 

— În legătură cu ce? 

— Nu sunt sigur. Mă bazez pe ceea ce mi-a spus Browning la telefon 
şi asta înseamnă că imediat ce voi discuta cu ea, am să o iau de la 


început. 

— Există probe că ar fi intrat cineva în casă prin efracţie? întrebă 
Scarpetta. Vreun indiciu care să conducă spre concluzia asta? 

— Se pare că nimic care să-l facă pe Browning să ia în calcul o 
asemenea variantă. Cum am zis, omul nu e ahtiat după caz. Iar asta 
nu-i niciodată a bună. Dacă detectivul nu e prins de caz, atunci mai 
mult ca sigur nici tehnicienii criminalişti nu vor fi. Dacă nu crezi că 
cineva a intrat prin efracţie, atunci unde naiba începi să cauţi 
amprente, de exemplu? 

— Nu-mi spune că n-au făcut nici măcar asta. 

— Am zis-o, când ajungem acolo va trebui să o iau de la început. 

Deja au ajuns în zona districtului Fan, zonă anexată oraşului la 
puţin timp după războiul civil, până la urmă fiind numit aşa din 
pricina formei de ventilator. Străzi înguste se unduiesc şi se 
încolăcesc, unele se înfundă fără nici un motiv, multe având nume de 
fructe precum străzile Căpşunii, Cireşilor sau Prunilor. Majoritatea 
vilelor şi a caselor au fost restaurate, păstrându-se o atmosferă caldă şi 
fermecătoare dată de verandele generoase, coloanele clasice şi 
lucrăturile complexe în fier forjat. Casa familiei Paulsson era mai 
puţin excentrică şi decorată decât multe altele din zonă, o locuinţă de 
dimensiuni modeste cu linii simple, cu faţadă necomplicată de 
cărămidă, o verandă largă în faţă şi un acoperiş de ţiglă cu mansardă 
falsă care îi sugerează lui Scarpetta o pălărie ţuguiată, de damă. 

Marino trase maşina în față, parcând lângă o dubiţă albastră şi 
coborâră amândoi. Au apucat pe o alee îngustă de cărămidă veche, 
patinată de trecerea anilor, lucioasă chiar pe alocuri. Dimineaţa târzie 
este mohorâtă şi rece, iar Scarpetta n-ar fi surprinsă să vadă şi ceva 
zăpadă, dar speră că nu va începe să plouă rece, îngheţat, cum se mai 
întâmplă uneori. Oraşul nu s-a adaptat nici acum la vremea 
neprielnică de iarnă şi la simpla ameninţare a zăpezii, locuitorii se 
năpustesc în alimentare şi în magazine, lăsând rafturile goale. 
Cablurile electrice supraterane nu rezistă mult când copacii sunt 
dezrădăcinaţi sau crengile lor sunt rupte de vântul tăios şi rafalele de 
ninsoare, aşa că Scarpetta speră din toată inima că n-o să fie nevoită 
să reziste unor asemenea condiţii cât va rămâne în oraş. 

Ciocănelul de alamă de pe uşa neagră de la intrare are forma unui 
ananas, iar Marino bate la ușă de trei ori. Zgomotul ascuţit, neaşteptat 
de puternic, al ciocănelului este surprinzător şi pare insensibil având 
în vedere motivul vizitei sale. Dinăuntru se aud paşi iuți, iar uşa de la 
intrare e dată de perete. Femeia care apare în cadru e mărunţică şi 
slăbuţă, cu un chip buhăit, ca şi cum nu prea mănâncă, dar 
compensează prin băutură, la asta adăugându-se şi plânsul. Într-una 
din zilele ei bune probabil e o doamnă drăguţică, într-un mod mai 
dur, cu părul ei decolorat blond. 


— Intraţi, zise ea cu nasul în vânt. Sunt răcită, dar nu sunt 
contagioasă. Ochii ei lăcrimoşi zăbovesc asupra lui Scarpetta. Dar cine 
sunt eu să-i spun asta unui doctor? Presupun că dumneata eşti 
doctorul, cea cu care tocmai am vorbit la telefon. E o presupunere 
destul de sigură, având în vedere că Marino e bărbat şi poartă haine 
negre şi o şapcă LAPD pe cap. 

— Sunt doctor Scarpetta. Îi întinse mâna. Îmi pare nespus de rău de 
Gilly. 

Ochii doamnei Paulsson înoată în lacrimi. 

— Intraţi, vă rog. N-am prea fost gospodină în ultima vreme. 
Tocmai am pus de-o cafea. 

— Sună promiţător, zise Marino şi se prezentă. Detectivul Browning 
a vorbit cu mine. Dar m-am gândit că ar fi mai bine să începem cu 
începutul, dacă nu vă deranjează. 

— Cum preferaţi cafeaua? 

Marino are suficient bun-simţ pentru a nu servi replica lui obişnuită: 
ca femeia, dulce şi albă. 

— Neagră e bine pentru mine, mulţumesc, zise Scarpetta şi amândoi 
o urmară pe doamna Paulsson pe un coridor cu parchet de pin pe jos, 
apoi imediat la dreapta într-o cameră de zi micuță, confortabilă cu 
mobilă tapiţată în piele de un verde-închis şi cu unelte din alamă 
lângă şemineu. Spre stânga se deschide un salon formal, cu o 
atmosferă ţeapănă care nu pare deloc folosit, iar fiorul pe care îl 
transmite o atinge pe Scarpetta când trece prin dreptul intrării. 

— Îmi permiteţi să vă iau hainele? îi întrebă doamna Paulsson. Uite 
ce fac, vă întreb de cafea la intrare şi de-abia în bucătărie îmi aduc 
aminte de haine. Nu mă luaţi în seamă. Nu sunt în apele mele zilele 
acestea. 

Îşi scot hainele, iar femeia le agaţă în cuierul de lemn din bucătărie. 
Scarpetta observă un fular tricotat de un roşu-aprins atârnat într-unul 
din cuie şi se surprinde întrebându-se dacă nu cumva a fost al lui 
Gilly. Bucătăria nu a fost reamenajată în ultimele decenii: podeaua e 
un mozaic de modă veche, gresia albă şi neagră aranjată în şah, iar 
toate ustensilele sunt albe, smălţuite. Ferestrele dau într-o curticică 
îngustă, mărginită de un gard de lemn, iar în spatele gardului se vede 
un acoperiş jos din ţiglă, cu câteva şindrile lipsă, acoperit în parte cu 
frunze moarte, peticit ici şi colo de muşchi verde. 

Doamna Paulsson toarnă cafeaua în cești şi tustrei se aşază la masa 
de lemn din dreptul ferestrei, afară, pe fundal, ridicându-se gardul de 
lemn şi acoperişul cu muşchi. Scarpetta observă cât de curată şi 
ordonată este bucătăria, cu un şir de oale şi tigăi de aramă atârnate 
cuminţi, deasupra unei mese de măcelărie, cu chiuveta şi uscătorul de 
vase goale şi curate ca paharul. Observă şi o sticlă de sirop de tuse pe 
masă, lângă suportul pentru şerveţele de hârtie, sirop ce se poate 


cumpăra de la orice farmacie fără reţetă, lichidul conţinând un uşor 
expectorant. Scarpetta soarbe din cafeaua fierbinte şi neagră. 

— Nu ştiu de unde să încep, zise doamna Paulsson. Nu ştiu exact 
cine sunteţi, ca să fiu sinceră, doar că detectivul Browning m-a sunat 
azi-dimineaţă, mi-a spus că sunteţi experţi din afara oraşului şi m-a 
întrebat dacă sunt acasă să vă primesc. Apoi aţi sunat dumneavoastră. 
O privi pe Scarpetta. 

— Deci Browning v-a sunat, interveni Marino. 

— A fost destul de amabil. Se uită la Marino şi păru să fie atrasă de 
ceva interesant în legătură cu persoana acestuia. Nu ştiu de ce toţi 
oamenii aceştia... Ei bine, probabil nu ştiu eu prea multe. Ochii i se 
umplură iarăşi de lacrimi. Ar trebui să fiu recunoscătoare. Nu-mi 
imaginez cum ar fi fost dacă mi s-ar fi întâmplat nenorocirea asta şi 
nimănui nu i-ar fi păsat. 

— Cu siguranţă oamenilor le pasă, întări Scarpetta. De aceea suntem 
şi noi aici. 

— Unde locuiţi? Ochii femeii sunt fixaţi asupra lui Marino. Îşi ridică 
ceaşca de cafea, luă o sorbitură, privindu-l cu atenţie pe deasupra 
acesteia. 

— Avem baza în Florida de Sud, puţin mai la nord de Miami, 
răspunse Marino. 

— O! Am crezut că sunteţi din Los Angeles, zise ea, ridicându-şi 
privirea involuntar spre şapca lui. 

— Avem conexiuni cu L.A., explică Marino. 

— Extraordinar, zise ea, dar nu pare deloc surprinsă, iar Scarpetta 
începe să întrevadă cu totul altceva iţindu-şi capul hidos de sub masca 
doamnei Paulsson, o altă creatură încolăcită undeva în adâncuri. 
Telefonul nu s-a oprit din zbârnâit, o grămadă de reporteri, mulţi 
asemenea oameni. Au fost aici zilele trecute. Se răsuci în scaun 
indicând intrarea în casă. Într-un car de televiziune cu o antenă mare, 
sau ce-o fi aceea. E indecent, zău aşa. Bineînţeles, mai ieri a venit şi 
un agent FBI şi ea mi-a zis că toate acestea se întâmplă pentru că 
nimeni nu ştie ce s-a întâmplat de fapt cu Gilly. Mi-a zis că nu e atât 
de rău pe cât ar putea fi, ce-o mai fi însemnând şi asta. Mi-a zis că a 
văzut altele şi mai rele, dar sinceră să fiu nu ştiu ce ar putea fi mai 
rău. 

— Poate s-a referit la publicitate, zise Scarpetta amabilă. 

— Ce ar putea fi mai rău decât ce i s-a întâmplat dragei mele Gilly? 
întrebă doamna Paulsson ştergându-şi lacrimile. 

— Ce credeţi că s-a întâmplat cu ea? o întrebă Marino, mângâind cu 
degetul marginea ceştii de porțelan. 

— Ştiu ce a păţit. A murit din cauza gripei, răspunse doamna 
Paulsson. Dumnezeu a luat-o la El în ceruri, ca să îi fie aproape. Nu 
ştiu de ce. Aş vrea să-mi spună cineva de ce. 


— Unii nu sunt atât siguri că fata a murit din pricina gripei, zise 
Marino. 

— Asta e lumea în care trăim. Toată lumea caută drama, scandalul. 
Fetiţa mea era în pat, bolnavă de gripă. Multă lume a murit din cauza 
gripei anul acesta. Se uită la Scarpetta. 

— Doamnă Paulsson, zise Scarpetta, fata dumitale nu a murit de 
gripă. Sunt sigură că vi s-a spus asta deja. Aţi vorbit cu doctorul 
Fielding, nu-i aşa? 

— O, da. Am vorbit la telefon imediat după ce s-a întâmplat. Dar nu 
ştiu cum vă puteţi da seama dacă cineva a murit de gripă sau nu. Cum 
puteţi să vă daţi seama exact după tot ce s-a întâmplat, când omul nu 
mai tuşeşte, nu mai are febră şi nu se plânge de starea de sănătate? 
Începu să plângă. Gilly avea febră şi era cât pe ce să se sufoce de atâta 
tuşit când am ieşit să îi iau sirop de tuse. Asta e tot ce am făcut, am 
luat maşina până pe strada Cary ca să cumpăr încă o sticluță de sirop 
de tuse. 

Scarpetta privi din nou sticla de sirop de pe masă. Se gândi iarăşi la 
lamelele cu probe pe care le cercetase în biroul lui Fielding, chiar 
înainte de a veni aici. La nivel microscopic existau urme de fibrină şi 
limfocite şi macrofagii în secţiunile din țesutul pulmonar, iar alveolele 
erau deschise. Bronhopneumonia contractată de Gilly, o complicaţie 
frecventă a gripei, întâlnită mai ales la bătrâni şi tineri, începuse să se 
vindece şi nu mai era îndeajuns de severă pentru a tulbura buna 
funcţionare a plămânilor. 

— Doamnă Paulsson, putem determina dacă fiica dumneavoastră a 
murit din cauza gripei, zise Scarpetta. Ne dăm seama din felul cum se 
prezintă plămânii ei. Nu vrea să intre în detalii despre cât de uniform 
de duri sau consolidaţi şi inflamaţi ar fi fost plămânii lui Gilly dacă 
fetiţa ar fi murit de bronhopneumonie acută. Fata dumneavoastră lua 
antibiotice? 

— O, da. Din prima săptămână. Se întinse după ceaşca de cafea. 
Chiar am crezut că se va face bine. Mă gândeam că mai suferă de o 
banală răceală, atâta tot. 

Marino îşi împinse scaunul în spate. 

— Vă supăraţi dacă vă las să continuaţi discuţia? întrebă el. Aş vrea 
să arunc o privire în camera lui Gilly, dacă se poate. 

— Nu ştiu ce mai e de văzut acolo. Dar vă rog. Nu sunteţi primul 
care vrea să arunce o privire. Dormitorul ei este în spatele casei. 

— Îl găsesc eu. Se îndepărtă, bocancii răsunându-i greoi pe 
parchetul vechi al casei. 

— Gilly mergea spre bine, zise Scarpetta. Examinarea plămânilor 
ne-a arătat asta clar. 

— Fi, încă mai era slăbită şi vlăguită de boală. 

— Doamnă Paulsson, n-a murit din cauza gripei, spuse Scarpetta pe 


un ton ferm. Este important să înţelegeţi asta. Dacă ar fi murit de 
gripă atunci nu ar mai fi necesară prezenţa mea aici. Încerc să vă ajut 
şi am nevoie de nişte răspunsuri din partea dumneavoastră. 

— Nu păreţi să fiţi de pe aici. 

— Sunt de loc din Miami. 

— O! Şi încă mai locuiţi acolo, destul de aproape oricum. 
Întotdeauna mi-am dorit să ajung la Miami. Mai ales când vremea e 
cum e, atât de urâtă. Se ridică să mai toarne cafea în cești, mişcându- 
se anevoie, cu picioarele înţepenite, către cafetiera de lângă sticla de 
sirop. Scarpetta şi-o imaginează pe doamna Paulsson imobilizându-şi 
fata cu faţa în jos, pe pat, dar deşi nu o elimină ca posibilitate, i se 
pare una extrem de improbabilă. Mama nu cântăreşte cu mult peste 
greutatea fiicei, iar cel care a imobilizat-o pe Gilly era suficient de 
greu şi puternic pentru a o împiedica să se lupte, îndeajuns cât să nu-şi 
provoace mai multe răni decât are. Dar Scarpetta nu elimina 
posibilitatea ca doamna Paulsson să o fi omorât pe Gilly. Nu putea să 
elimine această variantă, oricât de mult şi-ar fi dorit. 

— Îmi doream să o fi dus pe Gilly la Miami sau Los Angeles, într-un 
loc deosebit, continuă doamna Paulsson. Dar mi-e frică să zbor cu 
avionul şi mi se face rău în maşină, aşa că n-am prea călătorit. Iar 
acum îmi doresc să mă fi străduit mai tare. 

Scoase cafetiera din lăcaşul său, iar containerul de sticlă îi tremură 
în mâna mică, delicată. Scarpetta e cu ochii la mâinile şi încheieturile 
doamnei Paulsson şi orice altă suprafață expusă de piele, căutând 
posibile urme de zgârieturi mai vechi, julituri sau alte traumatisme, 
dar deja au trecut două săptămâni. Îşi notează iute pe carneţel să nu 
uite să afle dacă doamna Paulsson prezenta vreo rană în momentul în 
care poliţia a sosit la locul faptei şi a interogat-o. 

— Îmi doresc să o fi făcut, pentru că lui Gilly i-ar fi plăcut la Miami, 
cu toţi palmierii aceia şi flamingii roz, zise doamna Paulsson. 

La masă, umplu din nou ceştile, iar cafeaua se agită în recipientul 
de sticlă în timp ce femeia revine la aparatul de cafea, înfigând 
cafetiera în lăcaşul său o idee prea în forţă. 

— Vara aceasta plănuia să plece în vacanţă cu tatăl ei. Se aşeză 
obosită pe scaunul cu spătar înalt. Chit că stătea cu el în Charleston, 
dacă nu altceva. Nici la Charleston n-a fost niciodată. Îşi rezemă 
coatele pe masă. Gilly n-a fost niciodată la mare, n-a văzut oceanul 
decât în poze şi din când în când la televizor, deşi eu nu o lăsam să se 
uite prea mult la televizor. Mă puteţi învinui pentru asta? 

— Tatăl ei locuieşte în Charleston? întrebă Scarpetta deşi ştie asta 
deja, a fost informată. 

— S-a mutat acolo astă-vară. E medic acolo, locuieşte într-o casă 
grandioasă, chiar pe marginea apei. E pe traseul turistic, ştiţi. Oamenii 
plătesc bani buni doar ca să intre şi să-i admire grădina. Bineînţeles, el 


nu face nimic în grădina asta, nu se ocupă de asemenea lucruri. 
Angajează pe cine pofteşte ca să îl ajute cu lucrurile de care nu se 
ocupă, cum ar fi înmormântarea. A pus tot felul de avocaţi să o facă 
praf şi pe asta, vă zic eu. Numai ca să îmi facă mie în ciudă, înţelegeţi. 
Pentru că eu o vreau aici în Richmond şi de asta el o vrea în 
Charleston. 

— Ce specializare are? 

— Puțin din toate: e generalist, dar lucrează şi pentru armată. Ştiţi 
că la Charleston este baza aceea aviatică uriaşă, iar la uşa cabinetului 
lui Frank e coadă în fiecare dimineaţă, mie aşa mi-a spus. O, se laudă 
destul. Toţi piloţii ăştia care trec pe la el ca să le dea certificatul că 
sunt apți de zbor, pentru şaptezeci de dolari fiecare. Aşa că îi merge 
bine lui Frank, turui ea mai departe, abia trăgându-şi răsuflarea între 
două propoziţii, legănându-se imperceptibil în scaun. 

— Doamnă Paulsson, vă rog povestiţi-mi despre ziua de joi, 4 
decembrie. Începeţi cu momentul în care v-aţi trezit. Scarpetta îşi dă 
prea bine seama unde va ajunge, dacă nu canalizează discuţia cum 
trebuie. Doamna Paulsson va discuta în convoluţii pentru totdeauna, 
evitând cu tact întrebările şi detaliile cu adevărat importante, fiind 
obsedată de soţul de care s-a despărţit. La ce oră v-aţi trezit în 
dimineaţa aceea? 

— Eu mă trezesc întotdeauna la ora 6. Aşa că la 6 eram trează, nici 
nu am nevoie de alarmă, am ceas intern. 

Duse mâna la cap. Ştiţi, m-am născut fix la ora 6 dimineaţa şi cred 
că de asta mă trezesc aşa, sunt convinsă... 

— Apoi ce aţi făcut? Scarpetta urăşte să întrerupă un om, dar dacă 
nu o face, femeia aceasta va aluneca în digresiuni încâlcite pentru tot 
restul zilei. V-aţi dat jos din pat? 

— Păi sigur că da. Întotdeauna fac asta, cobor în bucătărie şi-mi fac 
o cafea. Apoi urc din nou în dormitor şi citesc din Biblie o vreme. 
Dacă Gilly are şcoală, o pregătesc de şcoală şi iese pe uşă la 7.15, cu 
pacheţelul ei pentru prânz, pleacă împreună cu una dintre prietenele 
ei. Aici am mare noroc. Are o prietenă a cărei mamă le duce cu 
maşina în fiecare dimineaţă. 

— Joi, 4 decembrie, acum două săptămâni, o direcţionă Scarpetta 
înapoi unde are nevoie de ea. V-aţi trezit la 6, v-aţi făcut cafeaua şi v- 
aţi reîntors în dormitor ca să citiţi din Biblie? Şi după aceea? o întrebă 
pe doamna Paulsson care aprobă din cap. Aţi stat în pat şi aţi citit? 
Cât timp? 

— O jumătate de oră. 

— V-aţi dus să vedeţi cum se simte Gilly? 

— Întâi m-am rugat pentru ea, am lăsat-o să doarmă şi m-am rugat 
pentru ea. Apoi, în jur de 6.45 am intrat la ea în cameră, iar ea era 
întinsă pe pat, înfofolită în pături, dormind de rupea pământul. Începu 


să plângă. l-am zis: „Gilly? Fetiţa mea! Hai, scoală-te să-ţi dau nişte 
terci cald.” Şi-a deschis ochii albaştri, atât de frumoşi şi mi-a zis: 
„Mamă, am tuşit atât de tare aseară că mă doare pieptul.” Atunci am 
realizat că nu mai aveam sirop de tuse. Se opri deodată, privind fix, cu 
ochii înlăcrimaţi larg deschişi. Tare ciudat e că în curte câinele lătra şi 
lătra. Nu ştiu de ce nu mi-am adus aminte de asta până acum. 

— Ce câine? Aveţi un câine? Scarpetta îşi notează, dar nu face mare 
caz de asta. Ştie cum să privească şi să asculte în timp ce îşi notează 
câteva cuvinte pe care puţini le pot descifra. 

— Mai este ceva, zise doamna Paulsson, iar vocea o lasă brusc şi 
buzele îi tremură de plâns. Bombonică a fugit! Bunule Dumnezeu din 
ceruri! Plânge din ce în ce mai tare şi se leagănă în scaun. Micuţul 
Bombonică era în curte cât am vorbit cu Gilly, dar mai târziu nu mai 
era nici urmă de el. Probabil poliţia sau cei de la ambulanţă au uitat 
să închidă poarta. De parcă nu era îndeajuns de rea situaţia. Nu era 
destul de rea aşa cum era. 

Scarpetta închise încet carneţelul cu scoarţe din piele şi îl pune 
laolaltă cu pixul pe masă. Se uită direct la doamna Paulsson. 

— Ce fel de câine e Bombonică al dumneavoastră? 

— Era de fapt câinele lui Frank, dar el nu se ocupa de el. A plecat 
pur şi simplu, acum nici şase luni, chiar de ziua mea. Ce ziceţi să-i faci 
aşa ceva cuiva? Şi mi-a zis: „Ţine-l tu pe Bombonică, dacă nu vrei să 
ajungă la un azil de căţei.” 

— Ce fel de câine e Bombonică? 

— Lui nu i-a păsat niciodată de câinele acesta şi ştiţi de ce? Pentru 
că nu-i pasă de nimeni în afară de el, de-asta. Gilly iubeşte animalul, o 
ce-l mai iubeşte! Dacă ar şti... Lacrimile i se preling pe obraji, iar 
limba i se iţeşte mică şi roz, umezind buzele. Dacă ar şti, i-ar frânge 
inimioara. 

— Doamnă Paulsson, ce fel de câine e Bombonică? l-aţi dat 
dispărut? 

— Să îl dau dispărut? Femeia clipeşte, ochii se concentrează o clipă 
şi aproape că izbucneşte în râs când zice: La cine? Poliţiei care a lăsat- 
o să scape? Păi, nu ştiu dacă e suficient, dar i-am spus unuia dintre ei, 
nu pot să zic cui anume, oricum. l-am zis: „Nu găsesc câinele!” 

— Când l-aţi văzut pe Bombonică ultima oară? Şi, doamnă 
Paulsson, ştiu cât sunteţi de îndurerată, credeţi-mă că ştiu. Dar vă rog 
încercaţi să îmi răspundeţi la întrebări. 

— Dar ce are câinele de-a face cu toate acestea? Aş zice că un câine 
dispărut nu vă priveşte atâta vreme cât nu a murit şi, chiar şi atunci, 
nu cred că doctori ca dumneata au ce face cu un câine mort. 

— Mă interesează toate. Vreau să aud de la dumneavoastră tot ce 
îmi puteţi spune. 

Chiar în acel moment, Marino îşi făcu apariţia în uşa bucătăriei. 


Scarpetta nu-i aude paşii greoi. Tresare, mirată cum de poate să-şi 
care formidabila greutate, încălţat cu bocancii grei fără să facă un 
zgomot. 

— Marino, zise ea privindu-l. Ştii ceva de câinele lor? A dispărut 
câinele. Bombonică. E o... ce fel de câine este? Se uită la doamna 
Paulsson după ajutor. 

— Un Basset Hound, un puiuţ, hohoti femeia. 

— Doc, am nevoie de tine o clipă, zise Marino. 

Lucy aruncă o privire la echipamentele sportive scumpe, urmărind 
şi ceea ce se vede de la geamurile sălii de antrenament de la etajul al 
treilea. Kate, vecina ei, are aici tot ce-şi doreşte pentru a se menţine în 
formă, bucurându-se în acelaşi timp de o privelişte spectaculoasă a 
Intracoastal Waterway, a sediului poliţiei de coastă şi a farului profilat 
la orizont, cu oceanul pe fundal şi a aproape toată proprietatea ei. 

Fereastra dinspre sud a sălii dă spre curtea din spate a lui Lucy şi e 
mai mult decât puţin deconcertant pentru ea să realizeze că vecina 
poate vedea absolut tot ce se petrece în bucătăria, sufrageria şi camera 
ei de zi, precum şi pe terasă, în piscină şi de-a lungul zidului dinspre 
mare. Lucy priveşte în jos la cărarea îngustă dintre cele două 
proprietăţi, străbătând terenul de-a curmezişul, pe lângă zidul jos ce le 
desparte şi pe această alee acoperită cu rumeguş şi bucăţi de lemn 
crede ea că a venit bestia, intrând pe uşa dinspre piscină, uşa pe care 
Henri a lăsat-o descuiată. Asta sau a venit pe apă. Nu crede că a venit 
cu o ambarcaţiune, dar totuşi varianta trebuie luată în calcul. Scăriţa 
de pe zidul dinspre mare este pliată şi ferecată, dar dacă cineva ar fi 
vrut neapărat să tragă la zidul ei şi să urce în grădină, cu siguranță 
acest lucru era posibil. Scara ferecată e un impediment pentru oamenii 
normali, dar nu şi pentru hoţi, violatori sau criminali. Pentru 
asemenea oameni s-au inventat armele de foc. 

Pe o masă de lângă banda eliptică e un telefon fără fir a cărui bază e 
conectată la o mufă din perete. Lângă mufă e o priză standard, iar 
Lucy desfăcu unul din fermoarele borsetei, scoțând din buzunar un 
transmiţător deghizat într-un adaptor universal. Îl introduce în priza 
din perete. Micuţa piesă de urmărire este aproape nedetectabilă, de 
aceeaşi culoare alb-untos ca priza, cu siguranţă genul de obiect pe 
care Kate nu îl va observa sau la care nu se va gândi prea mult dacă 
totuşi o va face. Dacă se decide să introducă ceva în adaptor, nici o 
problemă. Aparatul de spionaj funcţiona şi la curent alternativ. 
Rămase nemişcată o clipă, apoi ieşi din sală, ascultând atentă. 
Probabil Kate a rămas în bucătărie sau undeva la primul nivel. 

În aripa de sud se află dormitorul principal, un spaţiu enorm cu un 
pat uriaş, cu baldachin şi un ecran TV plat şi acesta imens, pe peretele 
din faţa patului. Pereţii dinspre apă sunt făcuţi complet din sticlă. Din 
turnul acesta, Kate are o privelişte perfectă a casei lui Lucy, partea din 
spate şi la etaj. Asta nu e deloc bine, îşi zise ea privind în jur, 
observând o sticlă de şampanie goală lângă o noptieră pe care sunt 
puse o cupă murdară de şampanie, un telefon şi un roman de 
dragoste. Vecina ei bogată şi curioasă poate să vadă cam tot ce se 
petrece la Lucy în casă, presupunând că nu sunt trase draperiile, dar 


de obicei ele sunt trase la ferestre. Slavă Domnului pentru asta. 

Se gândi la dimineaţa în care Henri fusese aproape ucisă şi încercă 
să îşi aducă aminte dacă jaluzelele erau trase sau nu; zări mufa 
telefonului sub noptieră şi calculă dacă are timp să o desfacă din 
şuruburi şi să o pună la loc. Ascultă zgomotele casei, liftul sau paşi 
apropiindu-se pe scări, dar nu aude nimic. Se lasă pe podea şi scoate 
din borsetă o şurubelniţă miniaturală. Şuruburile din plăcuţa de 
plastic nu sunt prinse prea strâns şi oricum nu sunt decât două, aşa că 
în doar câteva secunde le deşurubează, ascultând în acelaşi timp 
zgomotele făcute de Kate. Înlocuieşte plăcuţa bej, generică, din perete 
cu una asemănătoare, în realitate un transmiţător miniatural care îi va 
permite să monitorizeze orice convorbire are loc pe această linie. Încă 
câteva secunde şi introduce cablul telefonului la loc în priză, e din nou 
în picioare şi iese din dormitor exact când uşa liftului se deschide şi 
apare Kate cu două cupe de şampanie în mână, pline până aproape de 
buza cristalului cu un lichid palid, portocaliu. 

— Locul acesta e uimitor, zise ea admirativ. 

— Şi casa ta trebuie să fie uimitoare, zise Kate oferindu-i unul din 
pahare. 

De parcă n-ai şti, îşi zise Lucy. Că doar destul mă spionezi. 

— Ar trebui să mi-o arăţi într-o zi, zise Kate. 

— Când vrei tu. Dar sunt plecată destul de mult timp. Mirosul 
înțepător al şampaniei atacă simţurile lui Lucy. Acum nu mai bea. A 
învăţat pe pielea ei cum e cu băutura şi acum nu se mai atinge de 
alcool. 

Ochii lui Kate lucesc mai tare şi femeia e mai relaxată decât acum 
un sfert de oră. E dusă, pe jumătate beată. Cât a meşterit la parter, 
probabil a dar peste cap câteva pahare din amestecul portocaliu, iar 
Lucy suspectează că dacă în paharul ei există ceva şampanie, în 
paharul lui Kate e vodcă în toată regula. Elixirul din cupa lui Kate e 
ceva mai diluat, iar vecina e destul de molatecă şi bine „unsă”. 

— M-am uitat pe geam din sala de sport, zise Lucy, ţinând cupa în 
mână în vreme ce Kate soarbe din licoarea ei. Ai fi putut vedea bine 
un intrus pe proprietatea mea. 

— Aş fi putut, acesta e termenul, draga mea. Termenul. Lungeşte 
cuvintele întocmai ca oamenii ameţiţi, pe cale să devină turtă. Nu-mi 
fac un obicei din a trage cu ochiul prin curţile altora. Am prea multe 
de făcut, nu ţin pasul nici cu viaţa mea, ce să mai zic de alţii. 

— Te superi dacă folosesc baia? întrebă Lucy. 

— Te rog. E acolo. Şi indică spre aripa de nord a casei, legănându-se 
uşor pe picioarele plantate cam ţeapăn în podea. 

Lucy intră într-o baie care includea printre altele un duş cu abur, o 
cadă enormă, toatele şi bideuri pentru el şi ea, plus o privelişte ca în 
cărţile poştale. Aruncă jumătate din băutură în toaletă şi trase apa. 


Aşteptă câteva clipe, apoi ieşi din nou pe palierul din capul scărilor, 
unde Kate o aştepta, legănându-se uşor, sorbind din pahar. 

— Care este şampania ta preferată? o întrebă Lucy, cu gândul la 
sticla goală de lângă pat. 

— Există mai multe, iubire? râse. 

— Da, sunt destule, depinde de cât de mult vrei să cheltuieşti pe aşa 
ceva. 

— Fără glumă. Ţi-am povestit când eu şi Jeff eram la Paris, la Ritz? 
Nu, sigur că nu ţi-am spus. Nu te cunosc, nu, nu încă. Dar simt că vom 
deveni prietene foarte repede, împroşcă ea aplecându-se spre Lucy, 
prinzând-o de braţ ca să se echilibreze, apoi scuipă din nou în timp ce- 
i freacă mâna. Eram... nu, stai. Mai luă o gură de alcool, mângâind-o 
pe Lucy pe braţ, ţinându-se de ea să nu cadă. Era Hotel de Paris în 
Monte Carlo, desigur. Ai fost acolo? 

— Am mers cu un Enzo până acolo, zise Lucy minţind printre dinţi. 

— Acum, care din ele e acesta? Cel argintiu sau cel negru? 

— Enzo e o maşină roşie. Nu o am aici. Lucy aproape că spune 
adevărul. Enzo-ul nu este aici pentru că nici nu are o asemenea 
maşină. 

— Aha, deci ai fost la Monte Carlo. La Hotel de Paris, zise Kate 
mângâindu-i braţul. Ei bine, eu şi Jeff eram la cazinou. 

Lucy aprobă din cap, ridicând cupa ca şi cum ar bea, prefăcându-se 
doar. 

— lar eu mă jucam la nişte automate de doi euro şi m-a lovit 
norocul, mamă, ce noroc. Goli paharul şi o mângâie pe Lucy pe braţ. 
Dar eşti foarte puternică, ştii. Aşa că i-am zis lui Jeff, dragă, ar trebui 
să sărbătorim, pe atunci încă îi mai ziceam dragă şi nu rahat cu ochi. 
Râse şi privi în paharul gol. Aşa că am luat-o încetişor până în 
camerele noastre, apartamentul Winston Churchill, îmi amintesc şi 
acum. Şi ce crezi că am comandat? 

Lucy încearcă să se decidă dacă să îşi extragă mâna acum sau să mai 
aştepte până când Kate o dă în bară de tot. Degetele ei reci, osoase îi 
pătrund în carne, Kate o trage mai aproape de trupul ei slab, stafidit. 

— Dom? întrebă Lucy. 

— O, iubire! Nu Dom Perignon. Mais non! Asta e doar un fel de 
băutură acidulată, o băutură acidulată pentru bogătaşi, nu că nu mi-ar 
plăcea, ţine seama. Dar ne simţeam puşi pe şotii, aşa că am comandat 
Cristal Rose la cinci sute şi vreo şaizeci de euro. Bineînţeles, acesta era 
preţul la Hotel de Paris. Ai încercat? 

— Nu-mi amintesc. 

— O, dragă, ţi-ai aminti cu siguranţă, crede-mă. Dacă ai gustat Rose 
o dată, nu mai există nimic altceva. Nu mai există decât o singură 
şampanie mai bună ca asta. Atunci, ca şi cum nu era destul de rău şi 
aşa, am trecut de la Cristal la cea mai divină, Rouge du Château 


Margaux, zise ea, pronunţând franțuzeşte extrem de bine pentru 
cineva atât de dus. 

— Vrei ce mi-a mai rămas? Lucy îi întinse cupa în vreme ce Kate 
trage de ea şi o mângâie. Uite, facem schimb. Şi schimbă paharul ei pe 
jumătate plin cu cel gol al lui Kate. 

Îşi aduce aminte momentul când ea a venit să discute cu şeful lui. 
Probabil că, indiferent de ce anume o preocupa, trebuie să fi fost ceva 
destul de important pentru ca ea să se urce în liftul de marfă - şi ce 
maşinărie oribilă mai era şi asta. 

Era din fier, ruginit pe alocuri, uşile nu se închideau din lateral, ca 
la un lift normal, ci de sus şi de jos, întâlnindu-se la mijloc ca nişte 
maxilare care se închid. Desigur, erau şi scări. Măsurile de protecţie 
contra incendiilor prevedeau existenţa scărilor în clădirile statului, dar 
nimeni nu folosea scările până la Divizia de anatomie, cu siguranţă nu 
Edgar Allan Pogue. Când trebuia să urce şi să coboare între morgă şi 
subsolul unde lucra, se simţea mâncat de viu ca Iona când închidea 
uşile de metal ale liftului cu un pocnet surd şi o smucitură a manetei 
de fier din cabină. Podeaua era din oţel, plină întotdeauna de praf, 
praf de cenuşă umană şi oase, iar de obicei în liftul claustrofob era 
parcată o targă mobilă, cui oare îi păsa de ce lasă Pogue aici? 

Ei bine, ei i-a păsat. Din nefericire ei i-a păsat. 

Aşa că în acea dimineaţă la care se gândeşte Pogue acum când 
leneveşte în şezlongul din apartamentul său de Hollywood, lustruind 
bâta de baseball cu o batistă, ea a ieşit din liftul de serviciu, îmbrăcată 
cu un halat lung, alb, peste uniforma medicală de culoare verde; nu va 
uita niciodată cât de silențios se mişca pe podeaua din gresie cafenie 
în lumea subterană, lipsită de ferestre, în care el îşi petrecea zilele, 
ulterior şi nopţile. Purta pantofi cu talpă de cauciuc, probabil pentru 
că nu alunecau şi erau mai comozi aşa cum stătea ore în şir în sala de 
autopsie, tăind oameni morţi. Ciudat cum ea, despicând oameni, face 
o treabă respectabilă pentru că e doctor, în timp ce Pogue e un 
nimeni. N-a terminat nici liceul, deşi pe CV scrie că a absolvit, iar 
această minciună, printre multe altele, n-a fost niciodată pusă la 
îndoială. 

— Nu trebuie să mai lăsăm targa în lift, i-a zis ea supraveghetorului 
lui Pogue, Dave, un bărbat ciudat, gheboşat, cu cercuri vinete sub 
ochii întunecaţi, cu părul vopsit negru ca pana corbului ciufulit şi 
ţeapăn de cât gel folosea ca să-l îmblânzească. 

— Se pare că targa e una din cele folosite la crematoriu, de asta e 
liftul plin de praf şi asta nu e deloc bine. Probabil nu-i bine nici pentru 
sănătate. 

— Da, doamnă, veni replica lui Dave. Omul muncea la lanţurile şi 
scripeţii din tavan, ridicând un cadavru roz dintr-un container cu 
formalină roz, câte un cârlig zdravăn de fier trecut prin fiecare ureche 
pentru că pe vremea aceea aşa se ridicau cadavrele, când Edgar Allan 
Pogue lucra acolo. Dar nu este în lift. Dave sublinie cele zise mutându- 


şi privirea la targă. Zgâriată şi îndoită, ruginită pe la colţuri, targa 
mobilă era parcată în mijlocul încăperii, cu o folie de plastic 
translucid făcută ghem pe ea. 

— Vroiam doar să îţi reamintesc cât mă gândesc la asta. Poate că 
liftul nu este folosit de mulţi din clădire, dar tot trebuie să-l menţinem 
curat, fără a fi ofensator, zise ea. 

În acel moment, Pogue a realizat că ea considera serviciul său ca 
fiind unul ofensator. Cum altfel ai fi putut interpreta un comentariu ca 
acela? Cu toate acestea, ironie e că, fără acele trupuri donate în 
numele ştiinţei, studenţii la Medicină n-ar fi avut cadavre pe care să le 
disece şi, fără cadavru, unde ar fi oare Kay Scarpetta? 

Unde ar fi ea fără trupurile pe care le mânuia Edgar Allan Pogue, 
deşi ea efectiv nu se apropiase de vreunul din acestea cât a mers la 
Facultatea de Medicină. Asta a fost înaintea lui, nu în Virginia. Ea a 
mers la facultate în Baltimore, nu în Virginia — e mai în vârstă ca 
Pogue cu vreo zece ani. 

Nu i-a vorbit cu acea ocazie, deşi el nu o poate acuza că a fost cu 
nasul pe sus. De fiecare dată i se adresa în mod special, „Bună, Edgar 
Allan” şi „Bună dimineaţa, Edgar Allan” şi „Unde este Dave, Edgar 
Allan”, de fiecare dată când trecea pe la Divizia anatomie cu un scop 
sau altul. Dar de această dată nu i se adresă, căci mergea repede pe 
podeaua de gresie cafenie, cu mâinile în buzunarele halatului, dar 
poate că nu i s-a adresat pentru că nu l-a văzut. Nici nu l-a căutat. 
Dacă s-ar fi uitat după el, l-ar fi găsit undeva în spate, lângă focul lui, 
ca Cenuşăreasa, măturând cenuşile şi fragmentele de os pe care tocmai 
le sfărâmase cu bâta de baseball preferată. 

Dar tot ce contează e că nu l-a căutat. Nu, nu l-a căutat. El, pe de 
altă parte, avea avantajul intrândului întunecat unde era situat 
cuptorul, de aici văzând direct în sala principală unde Dave scosese 
atârnată în cârlige o bătrână roz, iar scripeţii motorizaţi şi lanţurile îşi 
urmau drumul lin, iar femeia plutea roz prin văzduh, cu braţele şi 
picioarele adunate de parcă era în continuare în container; luminile 
fluorescente sclipeau în plăcuţa de identificare care atârna de urechea 
stângă. 

Pogue îi urmări mişcarea şi nu se putu abţine să nu simtă un fior de 
mândrie până când Scarpetta zise: 

— Dave, în clădirea cea nouă nu mai lucrăm aşa. O să îi punem pe 
tărgi în frigider, la fel cum facem cu toate celelalte cadavre. Ce se 
întâmplă aici este nedemn, o reminiscență din Evul Mediu. Nu e 
cinstit. 

— Da, doamnă. Frigiderul va fi un loc bun. Am putea ţine mai 
multe în containere, zise Dave şi lovi un comutator, iar lanţul se opri, 
iar femeia roz se bălăngăni de parcă s-ar fi dat cu teleschiul şi acesta s- 
ar fi oprit pe neaşteptate. 


— Presupunând că pot să negociez spaţiul. Ştii cum e, iar ei 
încearcă să-mi ia şi ultimul centimetru pătrat. Totul depinde de spaţiu, 
zise Scarpetta ducând un deget la bărbie, aruncând o privire împrejur, 
evaluându-şi împărăţia. 

Edgar Allan Pogue îşi aminteşte că atunci şi-a zis: „Bine atunci, 
podeaua asta de gresie şi containerele, cuptorul şi sala de îmbălsămare 
sunt acum împărăţia ta. Dar când nu eşti tu aici, cam nouăzeci şi nouă 
la sută din timp, împărăţia e toată a mea. Şi oamenii care intră aici şi 
sunt storşi de lichidele vitale, apoi puşi în containere şi arşi, care se 
duc în nori de fum pe coş, aceştia sunt subiecţii şi prietenii mei.” 

— Speram să-mi găseşti unul care nu a fost îmbălsămat, îi zise 
Scarpetta lui Dave privind cadavrul roz care se legăna în lanţuri 
deasupra lor. Poate ar trebui să anulez demonstraţia. 

— Edgar Allan a fost prea rapid pentru mine. A îmbălsămat-o şi a 
pus-o în container înainte ca eu să apuc să îi zic azi-dimineaţă că 
aveai nevoie de ea, explică Dave. N-am nici unul proaspăt la 
îndemână. 

— A căutat-o cineva? întrebă Scarpetta privind corpul roz care se 
legăna deasupra. 

— Edgar Allan? strigă Dave. N-a venit nimeni după asta, nu-i aşa? 

Edgar minţi şi spuse că aşa este, ştiind că Scarpetta nu ar folosi un 
trup revendicat de familie pentru că asta nu ar fi în spiritul a ceea ce 
şi-a dorit persoana când şi-a donat propriul trup pentru ştiinţă. Dar 
Pogue ştia că femeii celei roz nu i-ar fi păsat. Nici un pic. Nu vroia 
decât să-i plătească nişte poliţe lui Dumnezeu, atâta tot. 

— Atunci cred că e în regulă, decise Scarpetta. Nu-mi place să 
anulez. Aşa că va fi în regulă aşa. 

— Îmi pare rău, zise Dave. Ştiu că nu e tocmai ideal să faci o 
demonstraţie de autopsie cu un cadavru îmbălsămat. 

— Nu-ţi face griji. Scarpetta îl lovi prieteneşte pe braţ. Nici nu-ţi 
vine să crezi, azi n-avem nici un caz. Şi în singura zi când se întâmplă 
asta, Academia de Poliţie vine în vizită. Ei bine, trimite-o sus. 

— Sigur că da. Vă fac un favor, zise Dave făcând cu ochiul, căci 
uneori flirta cu Scarpetta. Donaţiile sunt cam slăbuţe. 

— Fii recunoscător că publicul nu vede unde ajung căci n-ai mai 
primi nici o donaţie, răspunse ea îndreptându-se deja spre lift. Dave, 
trebuie să lucrăm la specificaţiile pentru clădirea cea nouă. În curând. 

Aşa că Pogue l-a ajutat pe Dave să desprindă din cârlige cea mai 
recentă donaţie primită, pe care o puseră apoi pe aceeaşi targă 
prăfuită de care se plângea Scarpetta cu câteva momente mai 
devreme. Pogue împinse bătrâna roz pe gresie până în cabina ruginită 
a liftului de serviciu şi urcară împreună la etaj; o împinse afară la 
etajul unu, gândindu-se că acesta era un tur pe care bătrâna nu şi-l 
planificase. Nu, cu siguranţă nu şi-a imaginat un asemenea ocol, nu? 


Şi el e unul care ştie. El a vorbit cu ea, nu? Chiar şi înainte de a muri, 
nu-i aşa? Folia de plastic cu care a acoperit-o fâşâia când o împingea 
pe culoar prin aerul greu, puternic dezodorizat, în vreme ce roţile 
tărgii zăngăneau pe gresia albă, el împingând-o pe culoar spre uşile 
batante care conduceau spre sălile de autopsie. 

— Şi asta, dragă mamă, este pe scurt ceea ce s-a întâmplat cu 
doamna Arnette, zise Edgar Allan Pogue, stând în şezlongul său, cu 
fotografiile doamnei Arnette, cea cu părul albăstrui, împrăştiate între 
picioarele goale, păroase, pe pânza în dungi albe şi galbene. O, ştiu, 
pare nedrept şi îngrozitor, nu? Dar n-a fost aşa, zău. Ştiam că mai 
degrabă şi-ar fi dorit un public format din poliţişti tineri decât să fie 
ciopârţită de cine ştie ce student la Medicină, un nerecunoscător. E o 
poveste drăguță, nu-i aşa, mamă? O poveste drăguță. 

Dormitorul este suficient de mare pentru a cuprinde un pat simplu 
şi o măsuţă în partea stânga, la capul patului, setul fiind completat de 
un scrin cu sertare lângă şifonier. Mobila este din stejar, nu patinată, 
ci nouă şi e destul de arătoasă, iar pe pereţii lambrisaţi sunt lipite afişe 
cu peisaje frumoase. 

Gilly Paulsson dormea la capătul treptelor Domului din Siena şi se 
trezea sub palatul antic al lui Septimius Severus de pe Dealul Palatin 
al Romei. Probabil s-a îmbrăcat şi şi-a pieptănat părul lung şi blond în 
faţa oglinzii lângă Plazza Santa Croce din Florenţa cu faimoasa ei 
statuie a lui Dante. Poate că nici nu ştia cine e Dante. Poate nici n-ar fi 
reuşit să identifice Italia pe harta lumii. 

Marino e în picioare în dreptul uneia din ferestre care dă spre curtea 
din spate. Nu este nevoie să explice ceea ce vede, căci lucrul este 
evident. Fereastra nu e cu mult peste un metru şi ceva deasupra 
solului şi se închide şi se blochează cu două clapete care, când sunt 
apăsate, permit ferestrei să fie ridicată şi deschisă cu uşurinţă. 

— Nu funcţionează cum trebuie, zise Marino. Şi-a pus mănuşi albe 
de bumbac şi împinge clapetele, demonstrând astfel cât de uşor poate 
ridica cineva geamul ferestrei. 

— Detectivul Browning ar trebui să afle chestia asta, zise Scarpetta 
scoțând la rândul ei o pereche de mănuşi, o pereche albă din bumbac, 
uşor murdare căci le poartă în permanenţă în buzunarul lateral al 
genţii. Dar în nici un raport nu am văzut menţionat faptul că 
încuietoarea ferestrei este stricată. A fost forţată? 

— Nah, răspunse Marino, lăsând fereastra în jos. E doar un sistem 
vechi, l-a stricat trecerea timpului. Mă întreb dacă fata deschidea 
vreodată fereastra. E greu de crezut că cineva a observat că fata este 
în casă bolnavă, iar mama a ieşit cu treburi şi şi-a zis: „Hei, ia să mă 
furişez eu în casa asta” şi „Hei, ce noroc pe capul meu că încuietoarea 
ferestrei e stricată.” 

— Mai degrabă cineva ştia deja că fereastra nu se poate bloca, zise 
Scarpetta. 

— Aşa cred. 

— Atunci e cineva familiarizat cu casa sau cineva care a urmărit-o 
un timp şi a adunat informaţii. 

— Ha, zise Marino, apropiindu-se de scrin şi deschizând primul 
sertar. Trebuie să aflăm câte ceva despre vecini. Cei care au cea mai 
bună perspectivă a camerei fetei sunt cei din casa de acolo. Făcu semn 
din cap către fereastră, indicând casa de după gardul de lemn, cea cu 
acoperişul invadat de muşchi. O să mă interesez dacă copoii i-au 
interogat pe locatarii de acolo. Sună ciudat când îi numeşte pe poliţişti 


copoi, de parcă n-ar fi fost şi el unul dintre ei. Poate că cei care stau 
acolo ne pot spune dacă au văzut pe cineva zăbovind prin jurul casei. 
M-am gândit că ăsta ţi s-ar părea interesant. 

Marino căută în sertar şi scoase un portofel bărbătesc din piele 
neagră. Marginile sunt rotunjite şi lustruite aşa cum se întâmplă cu un 
portofel ce e ţinut mai tot timpul în buzunarul din spate al 
pantalonilor. Îl deschise şi înăuntru descoperi permisul de conducere 
expirat, eliberat de statul Virginia, al lui Franklin Adam Paulsson, 
născut la data de 14 august 1966 în Charleston, Carolina de Sud. Nu 
sunt cărţi de credit, bani, nimic altceva în acest portofel. 

— Tatăl, zise Scarpetta cercetând cu mare atenţie fotografia de pe 
permis, reflectând gânditoare la bărbatul blond, zâmbitor, cu maxilare 
puternice şi ochi de un albastru-iernatic din imagine. E un tip 
atrăgător, dar Scarpetta nu ştie ce să creadă despre el, presupunând că 
poţi judeca o persoană după felul în care arată în poza de pe permisul 
de conducere. Poate e un tip rece, îşi zise ea. Cu siguranţă e ceva cu 
el, dar nu ştie ce anume şi asta o face să se simtă inconfortabil. 

— Vezi, eu cred că e ciudat, îi întrerupse Marino şirul gândurilor. 
Sertarul de sus este ca un templu dedicat lui. Tricourile acestea? 
Ridică un teanc subţire de tricouri albe, împăturite matematic. Sunt de 
mărime mare, bărbăteşti, probabil ale tatălui, iar unele dintre ele sunt 
pătate şi au găuri. Şi scrisori. Îi dădu vreo zece plicuri, majoritatea 
doar felicitări, se pare, toate expediate din Charleston. Şi avem asta. 
Degetele lui îmbrăcate în bumbacul gros scot la iveală un trandafir 
roşu. Vezi ce văd şi eu? întrebă el. 

— Nu pare prea vechi. 

— Exact. ÎI puse cu grijă la loc în sertar. Două, trei săptămâni? Tu 
cultivi trandafiri, adăugă de parcă asta ar face din ea expert în flori 
ofilite. 

— Nu ştiu. Dar nu pare să fie acolo de luni de zile. Nu e complet 
uscat. Marino, ce vrei să faci aici? Prelevăm amprente? Cred că au 
făcut asta deja. Ce naiba or fi făcut aici? 

— Au făcut presupuneri, zise el sec. Asta au făcut. Mă duc să-mi iau 
trusa din maşină, fac câteva fotografii. Pot să prelevez şi nişte 
amprente. Fereastra, tocul ferestrei, scrinul acesta, mai ales sertarul de 
sus. Cam atât. 

— Da, mai bine o faci. Nu avem ce să mai distrugem la locul crimei, 
nu aici. Prea mulţi oameni au ajuns aici înaintea criminaliştilor. 
Realiză că tocmai s-a referit la dormitor ca la scena unei crime şi e 
pentru prima oară când face asta. 

— Atunci cred că am să ies puţin în grădină, zise el. Totuşi, două 
săptămâni. E puţin probabil să mai fi rămas pe-acolo vreo urmă din 
răhăţeii Bombonicii, doar dacă n-a plouat deloc, iar noi ştim că n-a 
fost aşa. Deci e destul de greu să aflu dacă câinele lipseşte într-adevăr. 


Browning n-a zis nimic legat de asta. 

Scarpetta revine în bucătărie unde doamna Paulsson e aşezată la 
masă. Nu pare să se fi mişcat: stă în exact aceeaşi poziţie, pe acelaşi 
scaun, privind în gol. Nu crede cu adevărat că fiica ei a murit de gripă. 
Cum oare ar putea crede una ca asta? 

— V-a explicat cineva de ce FBI-ul este interesat de cazul lui Gilly? 
o întrebă Scarpetta aşezându-se de cealaltă parte a mesei. Ce v-au spus 
cei de la poliţie? 

— Nu ştiu. Nu urmăresc asemenea emisiuni la televizor, îngână ea, 
vocea pierzându-se spre final. 

— Ce fel de emisiuni? 

— Emisiuni ale poliţiei. Documentare FBI. Emisiuni cu crime. N-am 
urmărit niciodată aşa ceva. 

— Dar ştiţi că este implicat FBl-ul, zise Scarpetta din ce în ce mai 
îngrijorată în privinţa sănătăţii mintale a doamnei Paulsson. Aţi vorbit 
cu cei de la FBI? 

— A venit să mă vadă o doamnă, v-am zis asta deja. Mi-a zis că are 
să-mi pună câteva întrebări de rutină şi că îi pare tare rău că mă 
deranjează acum când sunt atât de supărată. Asta mi-a zis, că sunt 
supărată. A stat chiar acolo, aici în bucătărie şi mi-a pus întrebări 
despre Gilly şi Frank şi orice altă persoană suspectă pe care aş fi 
observat-o. Ştiţi, dacă Gilly a vorbit cu vreun străin, dacă a vorbit cu 
tatăl ei. Cum sunt vecinii. Mi-a pus multe întrebări despre Frank, 
multe. 

— De ce credeţi că a făcut asta? Ce fel de întrebări legate de Frank? 
Scarpetta încercă marea cu degetul, închipuindu-şi bărbatul blond, cu 
maxilarele puternice şi ochii de un albastru-şters. 

Doamna Paulsson priveşte direct la zidul din stânga aragazului de 
parcă acolo ar vedea ceva extrem de interesant, însă zidul alb este gol. 

— Nu ştiu de ce a întrebat de el, doar că femeile fac asta. Se încordă 
şi vocea deveni casantă. O, Doamne, dar ce mai întreabă de el. 

— Şi el unde este acum? Chiar în această clipă, vreau să spun? 

— Charleston. E ca şi cum am fi divorţaţi dintotdeauna. Începu să se 
concentreze la unul din cuiele din perete, cu ochii lipiţi de zid, ca şi 
cum ceva i-ar atrage atenţia într-acolo, dar acolo nu e nimic, absolut 
nimic. 

— EI şi Gilly erau apropiaţi? 

— Ea îl adoră. Doamna Paulsson trase aer adânc în piept, fără 
zgomot, cu ochii lărgiţi, iar capul începe să i se mişte, brusc instabil 
pe gâtul slăbit. Nu are cum să greşească faţă de ea. Canapeaua din 
camera de zi, de lângă fereastră, o canapea simplă, nu are nimic 
deosebit, cu excepţia faptului că era canapeaua lui preferată. Aici 
privea la televizor, citea ziarele. Inspiră profund, cu greutate. După ce 
a plecat, Gilly se retrăgea acolo, se întindea pe canapea. Abia reuşeam 


să o iau de acolo. Oftă. Nu e un tată bun. Aşa să fie lumea? Iubim doar 
ceea ce nu putem avea. 

Bocancii lui Marino se aud venind din direcţia dormitorului fetiţei. 
De data aceasta, paşii săi înfundaţi se aud, picioarele greoaie fac 
zgomot pe podele. 

— Îi iubim doar pe cei care nu ne iubesc, filosofă doamna Paulsson. 

Scarpetta nu a mai luat nici o notiţă de când a revenit în bucătărie. 
Încheietura mâinii se odihneşte deasupra carneţelului, cu pixul 
pregătit, dar nemişcat. 

— Cum se numea agenta de la FBI? întrebă ea. 

— O, draga de mine. Karen. Staţi să mă gândesc. Închise ochii şi 
duse degetele tremurânde la frunte. Nu mai sunt în stare să îmi aduc 
aminte anumite lucruri. Staţi să văd. Weber. Karen Weber. 

— De la biroul din Richmond? 

Marino intră în bucătărie cu o cutioară din plastic negru în mână, în 
cealaltă ţinând şapca de baseball. Până la urmă şi-a scos-o de pe cap, 
poate din respect pentru doamna Paulsson, mama tinerei fete ucise. 

— Hm. Cred că da. Am cartea ei de vizită pe undeva. Oare unde oi 
fi pus-o? 

— Ştiţi ceva de un trandafir roşu care i-a aparţinut lui Gilly? o 
întrebă Marino din cadrul uşii. Am găsit un trandafir roşu la ea în 
dormitor. 

— Poftim? întrebă doamna Paulsson. 

— Haideţi să vă arăt, se oferi Scarpetta ridicându-se din scaun. 
Ezită, sperând că doamna Paulsson poate face faţă situaţiei. Aş vrea să 
vă explic câteva lucruri. 

— Da, cred că putem merge. Femeia se ridică, nesigură pe propriile- 
i picioare. Un trandafir roşu, ziceţi? 

— Când şi-a văzut Gilly tatăl ultima oară? întrebă Scarpetta 
îndreptându-se tustrei spre dormitorul fetei, cu Marino deschizător de 
drum. 

— De Ziua Recunoştinţei. 

— S-a dus la el să îl vadă? Sau a venit el aici? întrebă Scarpetta pe 
tonul cel mai blajin, realizând brusc că holul pare mai strâmt şi mai 
întunecat decât acum câteva minute. 

— Nu ştiu nimic de nici un trandafir, zise doamna Paulsson. 

— Am fost nevoit să mă uit în sertarele ei, explică Marino. Cred că 
înţelegeţi că suntem nevoiţi să facem aceste lucruri. 

— Asta se întâmplă când copiii mor de gripă? 

— Sunt convins că poliţia s-a uitat deja prin sertarele ei, zise 
Marino. Sau poate nu eraţi în încăpere când au cercetat şi au făcut 
fotografii. 

Păşi în lateral făcându-i loc doamnei Paulsson să intre în camera 
fiicei decedate. Femeia merge până la scrin, în partea stângă a 


camerei. Marino îşi vâră mâna în buzunar şi scoate la iveală mănuşile 
de bumbac alb. Şi le pune cu dexteritate şi deschide sertarul de sus. 
Ridică trandafirul ofilit, unul din acei boboci de trandafiri, care nu se 
deschid niciodată, genul de trandafir pe care Scarpetta îl zăreşte 
învelit în celofan în găleţile de la băcănii, de vânzare la preţul de un 
dolar şi jumătate. 

— Nu ştiu ce e cu ăsta. Doamna Paulsson rămâne cu ochii la 
trandafir, obrajii i se îmbujorează, devenind aproape la fel de roşii ca 
trandafirul ofilit. N-am idee de unde ar fi putut primi aşa ceva. 

Marino nu are nici o reacţie vizibilă. 

— Când v-aţi întors de la farmacie, începu Scarpetta, n-aţi văzut 
trandafirul în dormitor? Poate să i-l fi adus cineva fiindcă era 
bolnavă? Avea un prieten? 

— Nu înţeleg, veni replica doamnei Paulsson. 

— Bine, zise Marino lăsând trandafirul pe tăblia scrinului, la vedere. 
Când v-aţi întors acasă, aţi intrat în dormitorul lui Gilly. Haideţi să 
revenim la acest moment. Haideţi să începem din clipa în care aţi 
parcat maşina. Unde aţi parcat când aţi ajuns acasă? 

— Chiar în faţă. Lângă trotuar. 

— Acolo parcaţi de obicei? 

Ea făcu semn că da, atenţia fiindu-i acum atrasă de pat. E aranjat 
ordonat şi acoperit cu o cuvertură în aceeaşi nuanţă de albastru- 
întunecat ca şi ochii soţului de care s-a despărţit. 

— Doamnă Paulsson, vreţi să staţi jos? zise Scarpetta aruncându-i o 
privire rapidă lui Marino. 

— Staţi să vă aduc un scaun, se oferi acesta. 

leşi din dormitor, lăsându-le pe doamna Paulsson şi pe Scarpetta 
singure cu un trandafir ofilit şi un pat perfect făcut. 

— Sunt italiancă, zise Scarpetta privind afişele de pe pereţi. Nu m- 
am născut în Italia, dar bunicii mei sunt originari din Verona. Aţi fost 
vreodată în Italia? 

— Frank a fost în Italia. Atât are de zis doamna Paulsson despre 
afişe. 

Scarpetta o privi cu atenţie. 

— Ştiu că vă este greu, spuse ea cu blândeţe. Dar cu cât ne spuneţi 
mai multe, cu atât mai mult vă putem ajuta. 

— Gilly a murit din pricina gripei. 

— Nu, doamnă Paulsson. Nu a murit din pricina gripei. Am 
examinat-o. Am examinat probele prelevate. Fata dumneavoastră avea 
pneumonie, dar aproape se vindecase. Fiica dumneavoastră avea nişte 
vânătăi pe mâini şi pe spate. 

Faţa femeii e îndurerată. 

— Ştiţi cum ar fi putut apărea acele vânătăi? 

— Nu. Cum s-a putut întâmpla aşa ceva? Privi nedumerită patul, cu 


ochii plini de lacrimi. 

— S-a lovit de ceva? A căzut, poate a căzut din pat? 

— Nu cred. 

— Haideţi să o luăm pas cu pas, o îndemnă Scarpetta. Când aţi 
plecat la farmacie, aţi încuiat uşa de la intrare. 

— Întotdeauna încui. 

— Era încuiată când v-aţi întors acasă? 

Marino trage de timp pentru ca Scarpetta să poată lucra în linişte. E 
o întreagă coregrafie, dar fac asta din instinct, cu foarte puţină 
premeditare. 

— Aşa am crezut. Am folosit cheia mea. Am strigat-o ca să o anunţ 
că m-am întors. Şi cum nu mi-a răspuns, m-am gândit... m-am gândit 
că doarme. Ce bine că doarme, are nevoie de odihnă, zise femeia 
plângând. Credeam că a adormit cu Bombonică pe pat. Aşa că am 
strigat: „Gilly, sper că nu îl ţii pe Bombonică în pat cu tine!” 

Şi-a lăsat cheile la locul lor obişnuit de pe masă, sub cuierul de 
haine. Razele soarelui pătrundeau prin oblonul de deasupra uşii de la 
intrare şi luminau foaierul cu lambriuri întunecate, iar în lumina 
strălucitoare se vedeau plutind particule de praf, în vreme ce ea îşi 
scoase haina şi o atârnă în cui. 

— Am tot strigat-o: „Gilly, draga mea?”, îi povesti ea doctoriţei. „M- 
am întors! Bombonică e cu tine? Bombonică? Unde e Bombonică? 
Acum ştii că dacă îl ţii în pat şi-l răsfeţi şi ştiu că asta faci, o să 
înceapă să se aştepte să fie tratat aşa. Şi un basset mititel, cu 
picioruşele lui boante, nu o să reuşească să urce şi să se dea jos singur 
din pat.” 

A trecut în bucătărie şi a lăsat pe masă cele câteva sacoşe de plastic 
pe care le adusese cu ea. Cât a fost plecată, s-a oprit la băcănie, 
zicându-şi că, dacă tot a ieşit din casă, să facă şi nişte cumpărături la 
centrul comercial de pe strada West Cary. Scoase dintr-o pungă două 
conserve de supă de pui pe care le aşeză lângă cuptor. Deschise 
congelatorul, scoase o tăviţă de pulpe de pui şi o puse la dezgheţat în 
chiuvetă. Casa era cufundată în tăcere. Auzea ticăitul ceasului de 
perete din bucătărie, un tic-tac monoton, cronic pe care nu îl lua în 
seamă de obicei, având prea multe altele de făcut. 

Într-unul din sertare găsi o lingură. Dintr-un dulăpior luă un pahar, 
îl umplu cu apă rece de la robinet şi porni spre camera lui Gilly cu 
paharul, lingura şi noua sticluţă de sirop de tuse. 

— Când am ajuns la ea în dormitor, se auzi cum îi relatează 
doctoriţei, am zis: „Gilly? Ce Doamne iartă-mă...” Pentru că o 
vedeam... Nu avea nici un sens. „Gilly? Unde este pijamaua? Ţi-e 
chiar atât de cald? O, Doamne, unde e termometrul? Nu-mi spune că 
iar ai febră.” 

Gilly era întinsă pe pat, cu faţa în jos, dezbrăcată, cu spatele zvelt, 
coapsele şi picioarele dezgolite. Părul ei auriu, mătăsos, era împrăştiat 
pe pernă. Braţele erau întinse deasupra capului pe pat. Picioarele erau 
îndoite în poziţia broască. 

O, Doamne, o, Doamne, o, Doamne! Pe neaşteptate, mâinile încep să 
îi tremure violent. 

Cuvertura albastră şi cearşaful şi pătura de sub ea sunt trase la 
marginea patului, atârnă peste capătul saltelei, căzând ca un şuvoi, 
adunate pe podea în jurul patului. Bombonică nu e pe pat şi asta i-a 
rămas în minte. Bombonică nu e sub pături, că nu sunt întinse pe pat 
şi nu e nici pe pat. Cuverturile erau pe jos, trase de pe pat şi căzute pe 
podea, iar Bombonică persista undeva printre gândurile ei, iar ea nu 
fu deloc mirată, abia a realizat că sticla de sirop, paharul cu apă şi 


lingura s-au lovit de duşumea. Nu era conştientă că le-a scăpat din 
mână şi deodată acestea săreau, împroşcând, rostogolindu-se pe jos, 
apa vărsată pe scândurile vechi ale duşumelei, iar ea ţipa; mâinile 
parcă nu mai erau ale ei, mâinile care o prinseră pe Gilly de umeri, 
umerii ei calzi, scuturând fata şi întorcând-o cu faţa, scuturând-o şi 
ţipând sfâşietor. 

Rudy lipsea din casă de ceva vreme; în bucătărie Lucy luă de pe 
masă un exemplar al raportului şerifului din Broward County. Nu 
spunea prea multe. A fost raportat un suspect şi asta ar putea avea 
legătură cu o presupusă spargere care a avut loc la aceeaşi adresă. 

Lângă raport se află un plic mare din hârtie maro, iar în el este 
desenul în creion al ochiului ce fusese lipit pe uşă. Polițistul nu l-a luat 
cu el. Rudy, ai făcut treabă bună. Acum poate face şi analizele 
distructive asupra hârtiei — se uită pe fereastră spre casa vecinei sale şi 
se întreabă dacă Kate a început să-şi revină, convinsă fiind că încă un 
păhărel o va trezi, sau cine ştie ce prostii cred oamenii dependenţi de 
alcool. Mireasma şampaniei i-a rămas în memorie şi amintirea 
mirosului îi face rău lui Lucy, o nelinişteşte. Ştie tot ce e de ştiut 
despre şampanie şi despre lipitul de străini care sunt cu atât mai 
apetisanţi pe măsură ce curge băutura în valuri. Ştie tot ce este de 
ştiut despre asta şi nu vrea să mai ajungă în această situaţie vreodată, 
iar când ceva îi declanşează amintirile, se strânge în ea şi se lasă 
cuprinsă de o remuşcare adâncă, bolnăvicioasă. 

Îi e recunoscătoare lui Rudy că a plecat cine ştie pe unde. Dacă ar fi 
ştiut ceea ce tocmai s-a petrecut şi lui i s-ar trezi amintirile, ar rămâne 
tăcuţi amândoi, iar tăcerea dintre ei va deveni din ce în ce mai 
profundă, mai impenetrabilă până când inevitabil ajung la ceartă şi 
trec astfel peste încă o amintire neplăcută. Când era beată lua ceea ce 
credea ea că are nevoie, numai ca să îşi dea seama că nu vroia de fapt 
ceea ce a luat şi că e dezgustată sau pur şi simplu indiferentă faţă de 
lucrul acela. Asta presupunând că îşi mai aducea aminte ce anume a 
făcut sau a luat şi după un timp abia dacă îşi mai aducea aminte. 
Pentru cineva sub treizeci de ani, Lucy a uitat multe la viaţa ei. Ultima 
dată când a uitat ceva, a început să-şi aducă aminte că era afară, în 
balconul unui apartament undeva pe la etajul treizeci, îmbrăcată doar 
cu un şort în miezul unei nopţi extrem de geroase în New York, o 
noapte de ianuarie după o zi întreagă de petreceri în Greenwich 
Village, dar exact unde anume în Greenwich Village nici acum nu ştie 
şi nici nu vrea să afle. 

De ce era afară pe balcon nu ştie cu certitudine, dar se prea poate să 
fi crezut că se duce la baie, greşind drumul şi deschizând uşa care nu 
trebuie; s-a decis să sară peste balustrada balconului, gândindu-se 
probabil că intră în cadă -— ar fi căzut mai bine de treizeci de etaje, ar 
fi murit cu siguranţă. Mătuşa ei ar fi primit rapoartele de autopsie şi 
ar fi determinat, la fel ca orice alt expert legist, că Lucy s-a sinucis 
când era sub influenţa alcoolului. Nici un test din lume n-ar fi 
dezvăluit că Lucy n-a făcut altceva decât să alunece din pat ca să 


folosească baia în casa unui străin pe care abia îl cunoscuse prin 
Greenwich Village. Dar asta e cu totul altă poveste şi nu consideră 
necesar să stăruie asupra ei. 

După aceste poveşti urmează altele. S-a răzbunat pe alcool pentru 
toate dăţile când alcoolul s-a răzbunat pe ea, iar acum nu mai bea 
deloc. Acum mirosul băuturii îi reaminteşte de mirosul acru al 
iubiţilor pe care nu i-a iubit şi pe care nu i-ar fi atins dacă ar fi fost 
trează. Privi casa vecinei sale, apoi ieşi din bucătărie şi urcă la etaj. 
Cel puţin e mulţumită că Henri a reprezentat o decizie clară, nu sub 
influenţa alcoolului. Cel puţin Lucy poate fi recunoscătoare pentru 
asta. 

În birou, Lucy aprinde o lampă şi deschide o valiză neagră, cam de 
aceeaşi mărime ca o geantă-diplomat obişnuită, făcută însă dintr-un 
material dur. În interior se află un sistem de supraveghere la distanţă 
care îi permite să acceseze de oriunde din lume receptoare wireless 
ascunse. Verifică să vadă dacă bateria este încărcată şi operaţională şi 
că repetitoarele cu patru canale repetă semnalul, iar casetele duble 
sunt funcţionale pentru a înregistra. Introduce cablul în linia 
telefonică, porneşte receptorul şi îşi pune căştile pe urechi ca să 
asculte dacă nu cumva Kate vorbeşte la telefon din sala de sport sau 
din dormitor, dar femeia nu e pe telefon şi nici nu s-a înregistrat 
nimic. Lucy se aşază la masa din birou, urmărind cum o pată de soare 
se joacă pe suprafaţa apei, iar palmierii se apleacă în bătaia brizei şi 
ascultă. Ajustând gradul de senzitivitate, aşteaptă. 

Se scurg câteva minute de tăcere absolută, iar Lucy îşi scoase căştile 
şi le puse pe masă. Se ridică şi mută sistemul de urmărire pe masa 
unde montase deja dispozitivul Krimesite. Lumina din încăpere se 
micşorează căci pe cer un cârd de nori acoperă soarele, iar în birou 
lumina se stinge şi năvăleşte din nou la fel de puternică ca mai 
înainte. Lucy îşi trase pe mâini o pereche de mănuşi albe din bumbac. 
Scoase din plic desenul în creion şi îl fixă pe o coală mare de hârtie 
neagră, apoi se aşeză din nou, puse căştile pe urechi şi dintr-o trusă de 
prelevare a amprentelor scoase la iveală un tub de ninhidrină. 
Deşurubă capacul tubului şi începu să pulverizeze substanţa pe toată 
suprafaţa desenului, umezind hârtia, însă nu prea mult. Deşi sprayul 
nu conţine clorofluorocarbon şi nu are efecte nocive asupra mediului, 
lui Lucy nu i s-a părut niciodată că n-ar avea efecte nocive asupra 
oamenilor. Ceaţa vaporoasă îi înțeapă plămânii şi o face să tuşească 
sec. 

Îşi scoase din nou căştile de pe urechi şi se ridică, luând cu ea hârtia 
umezită mirosind a chimicale şi se îndreptă spre o masă unde un fier 
de călcat cu abur o aşteaptă băgat în priză, aşezat pe un suport 
termorezistent. Porneşte fierul de călcat, iar talpa se încinge repede; 
Lucy apasă butonul pentru abur pentru a testa aparatul, iar din 


orificiile speciale fâsâie fuioare de abur fierbinte. Punând desenul pe 
suportul termorezistent, ţinu fierul de călcat la nu mai puţin de zece 
centimetri deasupra hârtiei şi acţionă aburul. În câteva clipe porţiuni 
ale desenului încep să se coloreze în violet şi imediat ea poate distinge 
urme violete de degete, urme pe care nu ea le lăsase căci ştie prea 
bine unde a atins hârtia când a dezlipit-o de pe geam, iar apoi n-a mai 
atins desenul cu mâinile neprotejate; în plus, nici un poliţist n-a atins 
foaia, deoarece Rudy a avut grijă de asta. Are mare grijă ca aburul să 
nu ajungă pe bucata de bandă adezivă, care, nefiind un material 
poros, nu reacţionează la ninhidrină, iar căldura nu va face decât să 
topească adezivul, ştergând orice urmă. 

Întorcându-se la masa de lucru, Lucy se aşeză, îşi puse căştile pe 
urechi şi o pereche de ochelari protectori şi împinse desenul colorat în 
violet sub lentila RUVIS-ului. Porni aparatul, apoi aprinse lampa UV şi 
privi prin ocular la un câmp de un verde-vioi — în aer plutea mirosul 
neplăcut al substanţei chimice şi al hârtiei încinse. Conturul în creion 
al ochiului se vede ca nişte linii albe, subţiri, iar lângă irisul ochiului 
desenat se disting contururile palide ale unei amprente. Mări 
focalizarea, făcând imaginea clară: caracteristicile ei parţiale sunt 
perfect vizibile, aceasta putând fi introdusă într-o căutare prin 
sistemul de identificare a amprentelor papilare şi bazele de date ale 
FBI-ului. Când a căutat amprentele latente prelevate din dormitor 
când Henri era cât pe ce să fie omorâtă, nu a obţinut nici un rezultat, 
căci bestia nu avea dosar. De data aceasta va face o căutare latent- 
latent prin mai mult de două miliarde de amprente din baza FBI-ului 
şi se va asigura, de asemenea, că firma ei va face o comparaţie 
manuală a amprentelor latente din dormitor cu cele de pe desen. 
Montă un aparat foto digital pe ocularul dispozitivului şi începu să 
facă fotografii. 

Peste aproximativ cinci minute, când fotografia o altă amprentă de 
pe desen, mult mai ştearsă, dar cu un detaliu parţial, auzi în căşti 
primul sunet uman, iar Lucy mări volumul şi reglă senzitivitate 
aparatului, asigurându-se că cel puţin unul din aparatele de 
înregistrare captează ceea ce ea aude în timp real. 

— Ce faci? se auzi clar în căşti glasul ameţit al lui Kate, iar Lucy se 
aplecă uşor în față pentru a verifica dacă aparatele de înregistrare 
funcționau cum trebuie. Nu pot să joc tenis astăzi, spuse împleticit 
Kate, monologul ei fiind captat clar de transmiţătorul ascuns în 
adaptorul pe care Lucy îl înfipsese în priza din peretele de lângă 
fereastra ce dădea chiar spre casa ei. 

Kate se află în sala de sport, dar pe fundal nu se aude zgomot de 
aparate sportive, banda de alergare sau cea eliptică, nu că Lucy s-ar 
aştepta ca vecina ei să facă exerciţii când este atât de beată. Dar Kate 
nu este atât de beată ca să nu spioneze. Se uită de la fereastră spre 


casa lui Lucy; n-are nimic mai bun de făcut decât să tragă cu ochiul şi 
probabil niciodată n-a avut nimic mai bun de făcut decât să spioneze 
şi să bea ca un peşte. 

— Nu, ştii doar că simt că mă paşte o răceală. Deci şi tu auzi. Ar fi 
trebuit să mă auzi mai devreme. Sunt atât de înfundată, ar fi trebuit să 
mă auzi când m-am trezit. 

Lucy rămase cu ochii la beculeţul roşu de pe casetofon. Privirea îi 
fuge la hârtia de sub lentila dispozitivului fotometric. Foaia s-a încreţit 
din cauza căldurii, iar petele violet sunt destul de mari, poate suficient 
de mari pentru a fi amprentele unui bărbat, dar Lucy ştie că nu este 
bine să faci presupuneri. Tot ce contează sunt amprentele, 
presupunând că sunt amprentele bestiei care a lipit desenul acesta 
bestial pe uşa lui Lucy, presupunând că el este acela care a intrat în 
casa ei şi a încercat să o omoare pe Henri. Lucy priveşte fix rămăşiţele 
violacee ale criminalului, urmele lui, aminoacizii desprinşi de pe 
pielea asudată. 

— Ei bine, eu am ca vecină o stea de cinema, dar ce zici de ce-i prin 
ziare? vocea lui Kate violează craniul lui Lucy. La naiba, nu, dragă, nu 
sunt nicidecum surprinsă. Lasă-mă să-ţi spun, eu am zis asta de la 
început. Toată lumea asta care vine şi pleacă, maşinile luxoase şi 
oamenii ăştia frumoşi într-o casă ce costă, cât? Opt, nouă, zece 
milioane? Şi o casă atât de kitsch, dacă vrei părerea mea. Dar la ce te 
poţi aştepta de la nişte oameni prost crescuţi? 

Bestiei nu-i pasă că lasă amprente. Nu îi pasă, iar sufletul lui Lucy 
reverberează a gol, pentru că, dacă i-ar fi păsat, situaţia ar fi mai roz. 
Dacă i-ar fi păsat, acesta ar fi măcar un indiciu că are cazier. În baza 
FBI-ului nu are fişă, nu are fişă de amprente nicăieri altundeva. Nu îşi 
face nici o grijă, fir-ar al naibii. Nu îi pasă pentru că este sigur că 
amprentele nu se potrivesc cu nimic înregistrat. Dar vedem noi, îşi 
zise Lucy şi îi simte parcă prezenţa bestială privind la amprentele 
violet pe foaia răsucită de căldură a desenului. Îl simte urmărind-o, o 
simte pe Kate care o urmăreşte, iar undeva în străfundurile fiinţei ei se 
trezeşte mânia, undeva în fundul sufletului, unde furia se târăşte, se 
ascunde şi rămâne adormită până când o stârneşte ceva. 

— Tina... Acum mă crezi? Nu-mi aduc aminte numele de familie, 
mi-a zburat complet din minte. Dacă mi l-o fi spus. Bineînţeles că ar fi 
făcut-o. Mi-a povestit de toate, de prietenul ei şi de fata care a fost 
atacată şi s-a mutat apoi iar la Hollywood... 

Lucy învârti butonul de volum, iar imaginea violet de pe hârtie 
devine difuză căci ea se concentrează acum la ceea ce spune vecina 
despre Henri. Cum de a ştiut că Henri a fost atacată? Nu s-a spus la 
ştiri. lar Lucy nu i-a spus lui Kate decât că un hoţ se plimba prin 
împrejurimi. Lucy nu a suflat o vorbă cum că cineva ar fi fost atacat. 

— O dulceaţă, tare drăguță. Blondă, cu o feţişoară plăcută şi o 


siluetă bună, zveltă. Toate sunt aşa, fetele astea de la Hollywood. 
Acum, nu sunt sigură de asta. Dar senzaţia mea este că el este 
prietenul celeilalte, al Tinei. De ce? Păi e destul de evident, dragă. 
Dacă era amorezul blondei, nu crezi că ar fi plecat odată cu ea, iar ea 
nu mai e aici de când casa a fost spartă şi au năvălit maşinile poliţiei 
şi ambulanţa. 

Ambulanţa, fir-ar să fie. Kate a zărit ambulanţa, a văzut targa scoasă 
din casă şi a pus informaţiile cap la cap imediat, presupunând, corect, 
că Henri a fost atacată. Nu mai gândesc cum trebuie, îşi zise Lucy. Nu 
mai fac legăturile cum ar trebui, îşi zise ea enervată, din ce în ce mai 
frustrată, lăsându-se cuprinsă de panică. Ce este cu tine, se mustră 
singură ascultând mai departe cu ochii la aparatul de înregistrat din 
valiza de pe masă, de lângă Krimesite? Ce naiba este cu tine? se 
întrebă şi în minte îi reveni stupiditatea cu care a acţionat când o 
urmărea acel tânăr latino. 

— M-am întrebat şi eu acelaşi lucru, de ce nu s-a dat nimic la ştiri. 
Am urmărit cu atenţie, crede-mă, continuă Kate, cuvintele ieşind 
mestecate şi distorsionate din pricina gradului ridicat de alcool din 
sânge — e mai beată ca niciodată. Da, aşa ai zice, spuse ea cu emfază, 
bolborosirea cuvintelor fiind şi mai pregnantă. Vedete de cinema şi 
nimic la ştiri. Dar aici vroiam să ajung. Sunt aici în secret, aşa că 
mass-media nu ştiu. Ei bine, dar are logică. Are logică dacă te gândeşti 
ca lumea, gâsculiţă toantă ce eşti... 

— O, pentru numele lui Dumnezeu, zi naibii ceva important, 
bombăni Lucy la ea în birou. 

Trebuie să îmi revin, zise ea în gând. Lucy, adună-te! Gândeşte, 
gândeşte, gândeşte! 

Firele de păr lung, negru, cârlionţat de pe pat. O fir-ar să fie, îşi 
zise. La dracu’, am uitat să o întreb. 

Îşi smulse căştile de pe cap şi le puse pe masă. Se uită în jurul ei în 
vreme ce aparatul de înregistrare continuă să intercepteze monologul 
vecinei. 

— Rahat, zise ea cu voce tare, realizând că nu are numărul de 
telefon al lui Kate şi nici măcar nu îi cunoaşte numele de familie; nu 
are chef să-şi piardă timpul şi energia căutându-le. Nu că vecina ar 
răspunde la telefon dacă ar suna-o. 

Trecând la un alt birou, Lucy se aşază în faţa unui calculator şi 
creează un document simplu dintr-o machetă deja existentă. Fabrică 
două bilete VIP la premiera noului ei film, Salt fatal, care va fi 
prezentat pe 6 iunie în Los Angeles, filmul fiind urmat de o petrecere 
privată pentru actori şi prietenii acestora. Tipări cele două bilete pe 
hârtie fotografică lucioasă şi le tăie după contur, apoi le băgă într-un 
plic cu un bilet: „Draga mea Kate, mi-a plăcut la nebunie să stau de 
vorbă cu tine! lată o întrebare legată de cinema, ghici ghicitoarea 


mea: Cine e persoana cu părul lung, cârlionţat şi negru? (Ai să-ţi dai 
seama?)” pe care trecu şi numărul ei de mobil. 

Lucy se grăbi să iasă din casă, înapoi la uşa lui Kate, dar Kate nu 
răspunde, nici măcar la interfon. E dusă rău, probabil leşinată sau pe 
cale de a sucomba, dacă nu cumva este deja inconştientă, aşa că Lucy 
puse plicul în cutia ei poştală. 

Nu ştie cum, dar doamna Paulsson a ajuns în baia de pe hol. Nu ştie 
cum a ajuns aici. 

Este o sală de baie veche care nu a mai fost renovată de prin anii 
'50, podeaua un mozaic de gresie albă şi albastră, utilată cu o chiuvetă 
din porțelan alb, un vas alb de toaletă şi o cadă albă de fontă 
smălțuită cu o perdea de plastic florală, în nuanţe de roz şi mov, trasă 
de la un cap la altul al căzii. Deasupra chiuvetei, pe policioară se 
găseşte paharul cu periuţe, e şi periuţa de dinţi a lui Gilly acolo, lângă 
tubul de pastă de dinţi îndoit, pe jumătate consumat. Nu ştie cum a 
ajuns în baie. 

Zărind periuţa şi pasta de dinţi, femeia începu să plângă şi mai tare. 
Îşi dădu cu apă rece pe faţă, dar fără efect. Îi pare rău că nu se poate 
controla, dar părăseşte baia şi revine în dormitorul lui Gilly, unde o 
aşteaptă doctorița italiancă venită tocmai din Miami. Polițistul 
mătăhălos este îndeajuns de prevenitor lăsând pentru ea un scaun, nu 
departe de piciorul patului; bărbatul e asudat. În cameră e răcoare şi 
femeia realizează că fereastra este deschisă, dar omul are chipul 
stacojiu şi lucios de sudoare. 

— Liniştiţi-vă, i se adresă polițistul în negru cu un zâmbet care în 
sine nu îl face cu nimic mai prietenos, dar ei îi place cum arată omul 
oricum. Îl place. Nu ştie de ce. Îi place să îl privească, simte ceva când 
îl priveşte şi când se apropie de el. Luaţi loc, doamnă Paulsson şi 
încercaţi să vă relaxaţi, zise el. 

— Aţi deschis fereastra? întrebă ea aşezându-se pe scaun cu mâinile 
împreunate în poală. 

— Mă întrebam dacă aţi găsit fereastra deschisă când v-aţi întors de 
la farmacie, răspunse el. Când aţi intrat în acest dormitor, fereastra 
era deschisă sau închisă? 

— Se face foarte cald aici. E dificil de reglat căldura în casa asta 
veche. Ridică privirea spre poliţist şi doctoriţă. Nu pare potrivit să stea 
lângă pat şi să privească în sus spre ei. Se simte neliniştită, speriată şi 
mică stând aşa, cu capul ridicat spre ei. Gilly deschidea fereastra asta 
mereu. S-ar putea să fi fost deschisă când m-am întors. Încerc să îmi 
aduc aminte. Perdelele se mişcă în curentul de aer. Materialul delicat, 
transparent, se umflă în vânt şi se ridică precum stafiile în aerul rece. 
Da, zise ea într-un final. Cred că fereastra era deschisă. 

— Ştiaţi că încuietoarea este stricată? o întrebă polițistul masiv, 
rămânând perfect nemişcat, cu ochii aţintiţi asupra ei. Nu îşi poate 
aduce aminte cum îl cheamă. Cum era? Marinara, sau aşa ceva. 

— Nu, răspunse ea şi simte cum gheara îngheţată a fricii îi strânge 
inima. 


Doctoriţa se îndreaptă spre fereastra deschisă şi o închide, poartă 
mănuşi albe. Priveşte la curtea din spatele casei. 

— Nu e foarte frumoasă în perioada aceasta a anului, zise doamna 
Paulsson şi simte cum îi plesneşte capul. Primăvara e altceva, atunci 
să o vedeţi. 

— Îmi dau seama, zise doctoriţa, o femeie care are ceva irezistibil 
de fascinant în maniere, dar pe care doamna Paulsson o găseşte şi un 
pic înfricoşătoare. Parcă totul e înfricoşător acum. Îmi place 
grădinăritul. Şi dumneavoastră? 

— O, da. 

— Credeţi că a intrat cineva pe fereastră? întrebă doamna Paulsson 
observând acum praful negru pulverizat pe pervaz şi pe tocul ferestrei. 
Observă praf negru şi ceea ce par a fi urme de bandă adezivă pe 
interiorul şi exteriorul geamului de sticlă. 

— Am prelevat nişte amprente, o lămuri polițistul masiv. Nu ştiu 
dacă poliţiştii s-au obosit să facă asta, dar mi-am zis că nu strică. Vom 
vedea dacă sunt bune la ceva. Pentru a le exclude, voi fi nevoit să vă 
iau şi dumneavoastră amprentele. Nu cred că poliţiştii vi le-au luat, 
nu? 

Femeia clătină din cap cu ochii la pervaz şi la praful negru ce 
acoperă toată zona ferestrei. 

— Doamnă Paulsson, cine locuieşte în spatele casei dumneavoastră? 
o întrebă polițistul în negru. Casa aceea veche, de după gardul de 
lemn. 

— O doamnă, o femeie în vârstă. Nu am mai văzut-o de ceva vreme, 
chiar de multă vreme. De ani de zile. De fapt, nici nu sunt sigură că 
mai locuieşte acolo. Ultima dată când am văzut pe cineva acolo a fost 
poate acum vreo şase luni. Da, cam acum şase luni, când culegeam 
roşii din grădină. Am o parcelă cu legume chiar lângă gard, iar vara 
trecută s-au făcut mai multe roşii decât speram. De partea cealaltă a 
gardului era cineva, se plimba de colo-acolo, nu ştiu ce făcea. Impresia 
mea este că nu era o persoană prietenoasă, oricine ar fi fost. Acum, mă 
îndoiesc că era doamna care locuia acolo, stătea aici de opt, nouă, 
poate chiar zece ani. Era foarte bătrână. Probabil a şi murit. 

— Ştiţi cumva dacă poliţia a discutat cu ea, presupunând că nu a 
murit? întrebă polițistul mătăhălos. 

— Păi credeam că dumneata reprezinţi poliţia. 

— Nu fac parte din acelaşi tip de poliţie ca agenţii care au trecut pe 
aici. Nu, doamnă. Nu suntem din acelaşi departament. 

— Înţeleg, zise ea, deşi cu siguranţă nu pricepea nimic. Păi, cred că 
detectivul, detectivul Brown... 

— Browning, o corectă polițistul în haine negre, iar ea observă că și- 
a vârât şapca în buzunarul de la spate al pantalonilor. Are capul 
complet ras, iar doamna Paulsson îşi imaginează cum ar fi să îi 


mângâie scalpul neted, lipsit de păr. 

— M-a întrebat de vecini, veni replica ei. I-am spus că bătrâna 
locuieşte în casa de acolo, sau cel puţin locuia. Nu sunt sigură că mai 
stă cineva acolo, acum. Cred că am mai zis asta. N-am auzit pe nimeni 
umblând pe acolo, aproape niciodată şi trebuie să vă spun că poţi să 
vezi printre spaţiile dintre scândurile gardului, se vede că iarba a 
crescut aiurea. 

— Deci aţi venit acasă de la farmacie, reveni la subiect doctoriţa. Şi 
apoi? Vă rog, doamnă Paulsson, încercaţi să rememoraţi pas cu pas ce 
s-a întâmplat atunci. 

— Am dus sacoşele în bucătărie, apoi am urcat să văd ce face Gilly. 
Credeam că doarme. 

După o mică pauză, doctoriţa îi puse altă întrebare. Vroia să ştie de 
ce doamna Paulsson a crezut că fiica ei doarme, în ce poziţie era când 
a găsit-o, iar toate aceste întrebări o ameţesc. Fiecare dintre ele doare 
ca o crampă, ca un spasm interior. Ce importanţă au toate astea? Ce 
fel de doctor pune asemenea întrebări? Este o femeie atrăgătoare, într- 
un fel mai degrabă puternic, nu este o femeie solidă, dar pare 
puternică, îmbrăcată într-un costum cu pantalon bleumarin, cu o 
cămaşă bleumarin care îi pune în evidenţă trăsăturile frumoase şi 
accentuează părul scurt, blond. Are mâini puternice, dar graţioase, iar 
pe degete nu are inele. Doamna Paulsson cercetează mâinile doctoriţei 
şi îşi imaginează cum ar fi alinat-o pe Gilly, iar asta o face să plângă. 

— Am mişcat-o. Am încercat să o trezesc. Se aude spunând acelaşi 
lucru, iar şi iar. De ce este pijamaua ta pe jos, Gilly? Ce este asta? O, 
Doamne, o, Doamne! 

— Vă rog spuneţi-ne ce aţi văzut când aţi intrat în dormitor — 
doctoriţa îi puse aceeaşi întrebare, dar sub altă formă. Ştiu că vă este 
greu. Marino? Vrei, te rog, să îi aduci doamnei nişte şerveţele şi un 
pahar cu apă? 

Unde este Bombonică? O, Doamne, unde este Bombonică? Doar nu 
e cu tine în pat! 

— Părea adormită, se auzi doamna Paulsson rostind cuvintele. 

— Pe spate? Pe burtă? Care era poziţia ei pe pat? Vă rog, încercaţi 
să vă amintiţi. Ştiu că este teribil de greu, i-a spus doctorita. 

— Dormea pe o parte. 

— Deci era pe o parte când aţi intrat în cameră? repetă doctoriţa. 

O, Doamne, Bombonică a făcut pipi în pat. Bombonică? Unde eşti? 
Te-ai ascuns sub pat, Bombonică? Ştii că nu ai voie să faci asta! Să ştii 
că te dau! Să nu încerci să te ascunzi de mine! 

— Nu, zise doamna Paulsson plângând. 

Gilly, te rog, trezeşte-te, o, te rog, trezeşte-te! Nu se poate! Nu se 
poate una ca asta! 

Doctoriţa s-a ghemuit lângă scaunul ei, privind-o în ochi. O ţine de 


mână. Doctoriţa o ţine de mână şi îi spune ceva. 

— Nu! sughiță de plâns doamna Paulsson, incontrolabil. Nu avea 
nimic pe ea. O, Doamne sfinte! Gilly n-ar fi stat aşa întinsă, fără haine 
pe ea. Nu se schimba decât cu uşa încuiată. 

— E în regulă, îi zise doctoriţa, iar privirea şi atingerea ei emană 
blândeţe. Nu are urmă de frică în ochi. Respiraţi adânc. Haideţi. 
Respiraţi adânc. Aşa. E mai bine. Respiraţi încet, profund. 

— O, Doamne, am un atac de cord? izbucni doamna Paulsson 
înspăimântată. Fi mi-au luat fetiţa. S-a dus. O, unde e fetiţa mea? 

Polițistul masiv în haine negre e din nou în uşă, ţinând în mână 
câteva şerveţele şi un pahar cu apă. 

— Cine sunt „ei”? întrebă el. 

— O, nu, n-a murit de gripă, nu-i aşa? O, nu. O, nu. Fetiţa mea. N-a 
murit de gripă. Au luat-o de lângă mine. 

— Cine sunt aceşti „ei”? întrebă el. Credeţi că sunt mai multe 
persoane implicate în asta? Intră în dormitor şi doctoriţa luă paharul 
cu apă. 

O ajută pe doamna Paulsson să bea încet. 

— Aşa. Beţi încet. Respiraţi adânc. Încercaţi să vă liniştiţi. Aveţi pe 
cineva care poate veni să stea cu dumneavoastră? Nu vreau să vă las 
singură. 

— Cine sunt „ei”? Glasul ei se ridică repetând întrebarea 
poliţistului. Cine sunt ei? Încercă să se ridice de pe scaun, dar 
picioarele nu o ajută. Parcă nu ar mai fi ale ei. Vă zic eu cine sunt. 
Durerea se transformă în furie, o furie atât de teribilă, încât şi ei i se 
face frică. Oamenii aceia pe care i-a invitat aici, la noi. Ei. Ia întrebaţi- 
l pe Frank cine sunt ei. El ştie. 

În laboratorul de analiză a microurmelor, criminalistul Junius Eise 
ţine un filament de tungsten în flacăra unei lămpi cu alcool. 

Se mândreşte cu faptul că trucul lui favorit de a îşi crea propria 
unealtă a fost folosit de experţi în microscopie de sute de ani. Faptul 
acesta, printre altele, face din el un purist, un renascentist, un 
împătimit al ştiinţelor, istoriei, frumuseţii şi al femeilor. Ţinând strâns 
filamentul scurt şi rigid de metal cu un forceps, urmăreşte cum 
metalul cenuşiu devine incandescent, de un roşu-aprins şi îşi 
imaginează că particulele materiei s-au înfuriat, s-au lăsat cuprinse de 
pasiune. Scoase firul din flacără şi atinse cu vârful o grămăjoară de 
nitrit de sodiu, oxidând astfel tungstenul, ascuţindu-l la capăt. Urmă o 
scufundare într-un creuzet cu apă şi firul ascuţit acum la un capăt se 
răci cu un fâsâit scurt. 

Înşurubă firul într-un suport de ac din oţel inoxidabil, ştiind prea 
bine că timpul petrecut meşterind la această unealtă nu reprezintă 
decât o temporizare. Rezervându-şi ceva timp ca să-şi creeze propria 
unealtă însemna că putea să se extragă de la treburile de serviciu 
pentru o clipă, concentrându-se la altceva, redescoperind momentan 
un anumit simţ al controlului. Privi prin lentilele binoculare ale 
microscopului său. Haosul şi misterele sunt exact acolo unde le-a lăsat, 
mărite însă acum de cincizeci de ori. 

— Nu înţeleg chestia asta, spuse el fără să se adreseze cuiva în mod 
special. 

Folosind noua unealtă din tungsten, manipulă particulele de vopsea 
şi sticlă recuperate de pe trupul unui bărbat stâlcit de moarte sub 
propriul tractor cu numai câteva ore mai devreme. Ar trebui să ai 
probleme cu capul ca să nu-ţi dai seama că directorul institutului îşi 
face griji că familia omului va intenta proces, altfel nu ar fi relevantă 
analiza microurmelor într-un caz de moarte accidentală, ba chiar una 
neglijentă dacă ne gândim mai bine. Problema este că, dacă te uiţi se 
prea poate să găseşti ceva, iar ceea ce a descoperit Eise nu are nici un 
sens. În momente ca acesta conştientizează că are şaizeci şi trei de ani, 
ar fi putut să se pensioneze acum doi ani şi a refuzat în mod repetat 
poziţia de şef al diviziei de expertiză microurme pentru că nu e loc pe 
lumea asta mai plăcut pentru el decât lângă un microscop. Ideea lui de 
împlinire este complet străină de luptele cu bugete şi probleme ale 
angajaţilor, iar relaţia sa cu actualul şef este mai rea ca niciodată. 

În lumina polarizată a microscopului, foloseşte noua lui ustensilă 
din tungsten pentru a manipula particulele de vopsea şi metal de pe o 
lamelă uscată. Acestea sunt amestecate cu alte rămăşiţe, un tip de praf 
de culoare gri-maronie şi extrem de ciudat, diferit de orice altceva 


văzut de el, cu o singură excepţie foarte semnificativă. A văzut acelaşi 
tip de microurmă cu două săptămâni în urmă la un caz ce nu avea 
absolut nici o legătură cu acesta şi presupune în acest punct că 
moartea subită, misterioasă, a unei fete de paisprezece ani nu are nici 
o legătură cu decesul unui şofer pe tractor. 

Eise nici nu clipeşte, cu corpul încordat. Fragmentele de vopsea, de 
mărimea unui fulg de mătreaţă, sunt roşii, albe şi albastre. Nu e 
vopsea auto, nu provin de la tractor, asta e sigur, nu că s-ar aştepta să 
fie vopsea auto în cazul morţii accidentale a unui şofer de tractor pe 
nume Theodore Whitby. Fragmentele de vopsea şi ciudatul praf gri- 
maroniu au aderat la o plagă de pe faţa omului. Fragmente similare, 
dacă nu identice şi un praf similar, dacă nu identic au fost găsite în 
cavitatea bucală a fetei de paisprezece ani, mai ales pe limbă. Praful 
este cel care îl deranjează cel mai tare pe Eise. Este un praf tare 
ciudat. N-a mai văzut aşa ceva până acum. Forma particulelor este 
neregulată, scorţoasă, ca un fel de noroi uscat, dar nu este noroi. 
Praful prezintă fisuri, umflături şi zone netede, margini subţiri, 
străvezii, parcă ar fi suprafaţa unei planete arse. Unele particule au 
găuri în ele. 

— Ce naiba e asta? zise el. Nu ştiu ce este. Cum poate apărea 
aceeaşi substanţă ciudată în două cazuri diferite? Nu pot avea legătură 
unul cu altul. Nu ştiu ce naiba se petrece aici. 

Întinse mâna după o pensetă cu vârfurile ascuţite ca un ac şi cu 
mare grijă elimină câteva fibre de bumbac dintre particulele de pe 
lamelă. Lumina trece prin lentile şi congregația de fibre mărite pare a 
fi un scul de fir alb. 

— Ştii cât de mult urăsc beţişoarele cu vată? întrebă el retoric 
laboratorul aproape pustiu. Ştii ce belea sunt beţişoarele cu vată? se 
adresă el zonei spaţioase, cu mese negre, calculatoare şi zeci de 
microscoape şi toate anexele din sticlă, metal şi substanţe chimice pe 
care acestea le reclamă. 

Majoritatea criminaliştilor din laborator nu se află la calculatoarele 
lor, ci în alte laboratoare de pe etaj, preocupaţi de absorbţia atomică, 
gaz-cromatografie şi spectroscopie de masă, difracţia razelor X, 
spectrofotometrul IR cu transformată Fourier, microscopul electronic 
sau de microscopia electronică de baleiaj şi alte asemenea 
instrumente. Într-o lume de amânări şi foarte puţini bani, oamenii de 
ştiinţă se prind de ce pot, sărind pe instrumente de parcă ar fi cai 
sălbatici, scoțând şi sufletul din ele. 

— Toată lumea ştie cât de mult deteşti beţişoarele cu vată, remarcă 
Kit Thompson, cel mai apropiat de Eise în acel moment. 

— Aş putea face o pătură uriaşă din toate fibrele de bumbac pe care 
le-am colectat în scurta mea viaţă, zise el. 

— Tare mi-ar plăcea să o faci. Aştept de mult să văd una din 


păturile tale imense, răspunse ea. 

Eise mai prinse o fibră. Nu sunt uşor de ales. Când mişcă penseta 
sau filamentul de tungsten, cea mai mică adiere de aer mişcă şi fibra 
minusculă. Reajustă focalizarea şi scăzu puterea de mărire la 40, 
câştigând adâncime. Abia respiră privind în cerculeţul sclipitor de 
lumină, încercând să rezolve indiciile pe care le conţine. Ce lege a 
fizicii dictează ca, atunci când are loc o perturbare a aerului, aceasta 
să disloce o fibră, îndepărtând-o de tine de parcă ar fi vie? De ce fibra 
nu se mişcă mai aproape de captivitate? 

Retrase lentila obiectivului câţiva milimetri şi vârfurile ascuţite ale 
pensetei invadează, uriaşe, câmpul vizual. Cercul de lumină îl duce cu 
gândul la arena unui circ, chiar şi după toate cele câte le-a păţit. 
Pentru o fracțiune de secundă vede elefanţi dresați şi clovni într-o 
lumină atât de puternică, încât îi răneşte ochii. Îşi aminteşte cum 
stătea la peluză, urmărind ghemotoace mari de vată de zahăr roz cum 
plutesc pe lângă el. Prinse uşor o fibră de bumbac şi o ridică de pe 
lamelă. Fără nici o formalitate o scutură din pensetă într-o punguţă de 
plastic laolaltă cu celelalte rămăşiţe de bumbac ce provin cu siguranţă 
de la un beţişor cu vată, neavând nici o valoare ca probe. 

Doctorul Marcus este cel mai rău contaminator dintre toţi. Ce naiba 
e în neregulă cu omul acesta? Eise i-a trimis numeroase memorii 
insistând ca angajaţii să preleveze dovezi cu ajutorul benzii adezive 
acolo unde este posibil şi vă rog, vă rog, nu folosiţi beţişoare cu vată, 
pentru că acestea au trilioane de fibre, mai uşoare ca îngerii, care se 
amestecă în probele propriu-zise. 

Ca părul alb de Angora pe pantaloni din catifea neagră, i-a scris el 
doctorului Marcus cu câteva luni în urmă. E ca şi cum ai vrea să alegi 
piper măcinat din piure. Ca şi cum ai scoate zahărul înapoi din ceaşca 
cu cafea. Şi alte analogii prosteşti şi exagerări. 

— Săptămâna trecută i-am trimis două role de adeziv, zise Eise. Şi 
un alt pacheţel cu post-it-uri, amintindu-i că adezivul de pe spatele 
bileţelelor este perfect pentru prelevarea firelor de păr şi a fibrelor, 
pentru că nu rupe şi nu distorsionează probele şi în plus nu lasă urme 
de fibre de bumbac peste tot. Sau care, ca să nu mai spun, interferează 
cu difracţia razelor X şi alte rezultate. Aşa că nu suntem duşi cu pluta 
când stăm şi le scoatem dintr-o probă fir cu fir toată ziulica. 

Kit se încruntă spre el în vreme ce deşurubează capacul unei sticle 
de soluţie Permount, cu rol fixator. 

— Să scoţi piper măcinat din piure? I-ai trimis post-it-uri doctorului 
Marcus? 

Când Eise e prins de ceva, spune exact ceea ce gândeşte. Nu este 
conştient întotdeauna, probabil nici nu îi pasă, că ceea ce se petrece în 
capul lui iese pe gură şi astfel devine audibil pentru toţi ceilalţi. 

— Ceea ce vreau să subliniez, zise el, este că atunci când Marcus 


sau cine naiba a verificat cavitatea bucală a fetiţei a frecat ca lumea 
interiorul obrazului cu un beţigaş cu vată în capăt. Acum, nu era 
nevoie să facă asta şi pe limbă. Doar a tăiat limba, nu? O avea pe 
placa de tăiat, la vedere şi putea să observe foarte limpede dacă există 
reziduuri pe limbă. Ar fi putut folosi o bandă adezivă, dar nu, a ţinut-o 
mai departe cu beţişoarele, iar eu nu fac altceva decât să scot fibrele 
de bumbac din probă. 

Odată ce o persoană, în particular o copilă, a fost redusă la o limbă 
pe o placă de tăiat, ea îşi pierde identitatea. Aşa se întâmplă 
întotdeauna, fără excepţie. Nu spui: Am introdus degetul în gâtul lui 
Gilly Paulsson şi am retractat țesutul cu un bisturiu, iar în final am 
scos toate organele din gâtul lui Gilly şi limba, de asemenea, le-am 
smuls din gura fetiţei aceleia, sau am băgat un ac în ochiul stâng al lui 
Timmy şi am extras fluid vitros pentru testul toxicologic, sau am tăiat 
cu ferăstrăul calota craniană a doamnei Jones, am scos creierul femeii 
şi am descoperit un anevrism, sau a fost nevoie de doi doctori ca să 
secţioneze muşchiul mastoidian din maxilarul domnului Ford pentru 
că omul era în plin rigor mortis şi nu puteam să-i descleştăm gura. 

Acesta este unul din acele momente de iluminare care trece prin 
gândurile lui Eise ca umbra unei păsări întunecate. Aşa le spune el. 
Dacă ridică privirea, nu este nimic acolo, doar senzaţia momentului. 
Nu merge mai departe cu asemenea adevăruri pentru că atunci când 
vieţile oamenilor devin doar bucăţi şi fragmente, ajungând într-un 
final la el pe lamelă, e mai bine să nu cauţi prea asiduu pasărea 
întunecată. Umbra păsării este suficient de tenebroasă. 

— Am crezut că doctorul Marcus este prea ocupat şi important ca să 
mai facă autopsii, zise Kit. De fapt, cred că pot să număr pe degetele 
de la o mână de câte ori l-am văzut de când a fost numit. 

— Nu contează. El e şeful şi el face politicile. El este cel care 
autorizează comenzile de beţişoare sau echivalentul lor generic, ieftin. 
În ce mă priveşte, e numai vina lui. 

— Totuşi, nu cred că el a făcut autopsia fetei. Nici autopsia şoferului 
de tractor care a murit la vechea clădire, răspunse Kit. Imposibil. Mai 
degrabă îi place să fie la conducere şi să-i manevreze pe toţi. 

— Cum stai cu „acele Fise”? o întrebă el, fără ca acul de tungsten 
să-i tremure în mâna subţire şi agilă. 

E cunoscut pentru comportamentul său obsesiv compulsiv, când 
face manual ace de tungsten ce nu se ştie cum apar ca prin minune pe 
mesele colegilor săi. 

— Mereu am nevoie de ace Eise, răspunde Kit nu foarte convinsă, 
de parcă nu vrea încă unul cu adevărat, dar în închipuirea lui ea este 
reticentă pentru că nu vrea să-l deranjeze. Ştii ce? N-am să fixez 
permanent firul acesta de păr. Înşurubă la loc capacul sticlei de 
Permount. 


— Câte ai prelevat de la fetiţa bolnavă? 

— Trei, răspunse Kit. Norocul meu dacă cei de la ADN vor decide să 
facem ceva cu firele de păr, deşi săptămâna trecută nu păreau foarte 
interesaţi. Aşa că nu am să-l fixez permanent pe acesta sau pe 
celelalte. Toţi se poartă tare ciudat zilele astea. Când am ajuns acolo, 
Jessie era într-un laborator de relevare. Au toate cearşafurile acolo. Se 
pare că cei de la ADN caută ceva ce nu au găsit la prima examinare, 
iar Jessie era să mă sugrume când am întrebat ce se întâmplă. Se 
petrec lucruri stranii. Au cearşafurile de o săptămână în laboratorul de 
prelevare, după cum ştim amândoi. De unde crezi că am luat firele 
astea? Foarte ciudat. Poate e din cauza sărbătorilor. Nici măcar nu m- 
am gândit la cumpărăturile de Crăciun. 

Introduse forcepsul cu vârfuri ascuţite într-o punguţă mică de 
plastic şi scoase cu grijă un alt fir de păr. De unde priveşte Eise, firul 
pare să aibă cam treisprezece-cincisprezece centimetri lungime, e 
negru şi cârlionţat, iar criminalistul o urmăreşte pe Kit cum îl pune pe 
o lamelă şi, adăugând o picătură de xilen, pune deasupra o lamelă de 
acoperire, fixând o probă fără greutate, abia vizibilă, ce a fost 
prelevată de pe cearşafurile aceleiaşi fetiţe moarte care avea şi 
fragmentele de vopsea şi particulele gri-maronii în gură. 

— Ei, cu siguranţă dr. Marcus nu este dr. Scarpetta, zise Kit. 

— Şi ţi-a luat doar un cincinal să-ţi dai seama că nu sunt una şi 
aceeaşi persoană? Hai să vedem. Ai crezut că dr. Scarpetta s-a 
transformat peste noapte şi s-a preschimbat în şoarecele acela de fată 
bătrână care este şeful Bozo acolo în biroul din colțul clădirii, iar 
acum ţi-a picat fisa şi ai realizat că sunt doi indivizi complet diferiţi. 
Şi ţi-ai dat seama de asta fără ADN, blagoslovită fii, fata mea. Vai, dar 
eşti atât de deşteaptă, încât ai putea să fii gazda propriei tale emisiuni 
TV. 

— Eşti sărit de pe fix, îi zise Kit râzând atât de tare, încât se 
depărtează de microscop de teamă să nu sufle probele. 

— Fata mea, ani de zile de „fumat” xilen. Am cancer de 
personalitate. 

— O, Doamne, zise ea, revenindu-şi din criza de râs. Vreau să spun 
că nu ai fi nevoit să piguleşti fibre de vată de pe lamele dacă dr. 
Scarpetta ar fi lucrat la cazul acesta sau la oricare altul. E aici, ştii. A 
fost chemată din pricina fetiţei bolnave, Paulsson. Aşa se spune. 

— Îţi baţi joc de mine. Lui Eise nu-i vine să-şi creadă urechilor. 

— Dacă nu ai pleca acasă înaintea tuturor şi n-ai fi aşa antisocial, 
poate ai fi şi tu părtaş la câteva secrete, zise ea. 

— Ho-ho-ho şi o sticlă de rom, fata mea. Dacă era adevărat că Eise 
nu era genul care să hălăduiască prin laborator după ora 17, era tot 
atât de adevărat că Eise era primul care venea la serviciu, rareori mai 
târziu de 6.15. Mă gândesc că doctorita Mare-mahăr ar fi ultima 


chemată, indiferent de motiv, zise el. 

— Doctoriţa Mare-mahăr? De unde ai scos-o şi pe asta? 

— Balcon, categoria a II-a. 

— Înseamnă că nu o cunoşti. Numai cei care nu o cunosc îi spun 
aşa. Kit puse lamela la microscop. Eu? Eu aş chema-o într-o clipită. Şi 
nu aş aştepta două săptămâni, nici măcar două minute. Părul acesta e 
vopsit negru ca tăciunele, la fel ca celelalte două fire. Fir-ar... N-am ce 
face cu el. Nu văd granule de pigment, s-ar putea să fie dat şi cu un 
produs antiîncreţire. Fac pariu că se decid asupra examenului 
mitocondrial. Brusc, cei de la ADN o să trimită trei fire preţioase de 
păr la marele laborator. Ia să vezi. Ciudat, foarte ciudat. Poate că dr. 
Scarpetta şi-a dat seama că sărmana fetiţă a fost omorâtă. Poate că 
asta se petrece aici. 

— Nu fixa firele de păr, zise Eise; în vremurile vechi, ADN-ul era 
doar un alt fel de criminalistică. Acum ADN-ul e glonţul de argint, 
discul de platină, vedeta, primeşte toţi banii şi toată gloria. Fise nu 
oferă acele lui faimoase celor de la ADN. 

— Nu te ambala, nu fixez nimic, zise Kit, privind la microscop. Nu 
există linie de demarcaţie, asta e foarte interesant. Puțin cam aiurea 
pentru un păr vopsit. Înseamnă că nu a crescut după ce a fost vopsit. 
Nici măcar un micron. 

Mişcă lentila sub obiectiv sub privirile întrucâtva intrigate ale lui 
Eise. 

— Nu are rădăcină? Un fir căzut sau smuls, rupt, poate distrus de o 
presă de păr, ars, cu capătul despicat? Sau tăiat, drept sau în unghi? 
Haide fata mea, trezeşte-mă, zise el. 

— E curat ca lacrima, nu are rădăcină. Vârful este tăiat în unghi. 
Toate trei firele de păr sunt vopsite negru, fără rădăcină şi asta este 
ciudăţenia. Ambele capete sunt tăiate la toate trei. Nu doar la unul din 
fire, ci la toate trei. Nu sunt rupte, smulse sau smulse din rădăcină. 
Firele de păr nu au căzut pur şi simplu. Au fost tăiate. Acum spune-mi 
şi mie de ce ar fi tăiat părul la ambele capete? 

— Poate că omul tocmai a venit de la coafor, iar unele din firele 
tăiate au rămas pe haine sau chiar în păr, sau pe covor. 

Kit se încruntă. 

— Dacă dr. Scarpetta e în clădire, aş vrea să o văd. Doar ca să o 
salut. Nu mi-a plăcut că a plecat. După părerea mea, a fost pentru a 
doua oară când nenorocitul acesta de oraş a pierdut războiul. Idiotul 
acesta de dr. Marcus. Ştii ce? Nu mi-e bine. M-am trezit cu o durere de 
cap, mă dor articulațiile. 

— Poate că se întoarce la Richmond, spuse Eise. Poate de-asta e aici 
de fapt. Cel puţin ea când ne trimitea probe le eticheta corect şi ştiam 
exact de unde provin. Îi plăcea să discute cazurile, venea chiar ea aici 
în loc să ne trateze ca pe nişte roboţi la fabrica de maşini, doar pentru 


că noi nu eram şefi de trib, doctor magna cum laude. Şi pe deasupra nu 
folosea până la distrugere beţigaşele astea blestemate dacă putea să 
preleveze probe cu adeziv, post-it-uri sau cu ce mai recomandam noi. 
Bănuiesc că ai dreptate. Balcon, categoria a II-a se înşală. 

— Ce naiba e asta, balcon, categoria a Il-a? 

— Nu ştiu sigur. 

— Textură corticală obscurată complet, zise Kit privind imaginea 
mărită a unui fir de păr negru care văzut aşa pare mare cât un copac 
în cercul de lumină al microscopului. Ca şi cum cineva a muiat firul 
într-o călimară cu cerneală neagră. Nici o linie de demarcaţie, nu, 
şefu', aşa că ori a fost vopsit de curând sau a fost tăiat de deasupra 
porțiunii crescute. 

Scrie în timp ce mişcă lamela sub microscop şi ajustează focalizarea 
şi puterea de mărire, încercând să afle tot ce se poate de la firul 
vopsit. Nu prea are ce să afle. Caracteristicile distinctive ale 
pigmentului din cuticulă au fost obscurate de vopsea, ca o amprentă 
suprasaturată cu cerneală care obliterează detaliile. Părul vopsit, 
decolorat sau părul alb nu prea are valoare în termeni microscopici: 
jumătate din populaţia lumii are părul vopsit, decolorat, alb sau făcut 
permanent. Dar în ziua de astăzi, juraţii din tribunale aşteaptă cu 
sufletul la gură un fir de păr care să anunţe cine, ce, când, unde, de ce 
şi cum a făcut. 

Fise detestă ceea ce industria de divertisment a făcut din profesia 
lui. Oamenii pe care îi întâlneşte îi spun că ar vrea să fie ca el, ce 
profesie interesantă are şi asta chiar nu este adevărat, nu este. Nu se 
duce la locul faptei şi nici nu poartă armă. N-a purtat niciodată. Nu 
primeşte acel apel special, nu-şi pune uniforma specială sau 
combinezonul etanş, plecând în grabă cu un jeep special în căutarea 
fibrelor, amprentelor sau a urmelor de ADN, sau a marţienilor. Asta 
fac poliţiştii şi tehnicienii de la locul faptei. Medicii legişti şi 
inspectorii criminalişti. Pe vremuri, când viaţa era mult mai simplă, 
iar publicul îi lăsa în pace pe legişti, detectivii de la Omucideri, ca 
Pete Marino, conduceau propriile rable până la locul crimei, adunau 
singuri probele, ştiind nu doar ce anume să adune, ci şi ce să lase în 
urmă. 

Nu aspira toată nenorocita de parcare. Nu înghesui tot dormitorul 
sărmanei femei în saci de plastic de cincizeci de litri şi aduci toată 
casa aici. E ca şi cum cineva caută aur şi aduce acasă tot râul cu 
nămol cu tot, în loc ca mai întâi să îl cearnă cu atenţie. Multe din 
neregulile care se petrec în ziua de azi sunt de fapt un simptom al 
lenei. Dar există şi alte probleme, unele mai insidioase, iar Fise îşi 
spuse că poate ar trebui să se pensioneze. Nu mai are timp de 
cercetare sau de distracţie şi e mereu apăsat de vrafurile de hârtii ce 
trebuie să fie perfecte, aşa cum şi analiza lui trebuie să fie perfectă. 


Are tensiunea oculară mărită şi suferă şi de insomnie. Arareori 
primeşte mulţumiri sau i se recunoaşte rolul în rezolvarea unui caz 
când vinovatul primeşte răsplata pe care o merită. Ce fel de lume este 
asta în care trăim? E din ce în ce mai rău. Da, aşa e. 

— Dacă dai de dr. Scarpetta, spuse Eise, întreab-o de Marino. Eram 
amici când a venit aici, mai beam câte o bere la clubul poliţiştilor. 

— E şi el aici, îl informă Kit. A venit cu ea. Ştii, mă simt niţel cam 
ciudat, mă gâdilă în gât şi mă dor toţi muşchii. Sper să nu iau şi eu 
gripa asta. 

— E aici? Sfinte Sisoe. Îl sun chiar acum. Ei bine, haleluia! Deci şi el 
lucrează la cazul fetei bolnave. 

Gilly Paulsson e identificată acum prin acest nume, dacă e să se facă 
referire la ea după un nume. E mai uşor să nu foloseşti numele real, 
presupunând că cineva şi l-ar aminti. Victimele devin ceea ce sunt 
atunci când sunt descoperite, sau se identifică cu modul în care şi-au 
găsit sfârşitul. Doamna cu valiza. Tanti din canal. Bebeluşul de la 
şantier. Omul cu şobolani. Omul cu scotch. Cât despre numele de 
botez ale acestor morţi, mare parte din timp Eise n-are nici o idee care 
sunt ele. Preferă să fie aşa. 

— Dacă Scarpetta are ceva idei în legătură cu motivul pentru care 
fata bolnavă are urme de vopsea roşie, albă şi albastră în gură, plus nu 
ştiu ce ciudăţenie de praf în gură, sunt numai ochi şi urechi, zise el. 
Aparent un metal vopsit în roşu, alb şi albastru. Există şi metal 
nevopsit, fragmente de metal lustruit. Şi mai e ceva. Nu ştiu ce este 
acest ceva. Manipula microurma pe lamă, mişcând-o obsesiv dintr-o 
parte în alta. Urmează să fac un test la microscopul cu baleiaj, să 
vedem ce fel de metal avem aici. Era vreun obiect cu culorile acestea, 
roşu, alb, albastru acasă la fata bolnavă? Cred că am să dau de amicul 
meu Marino şi am să-i fac cinste cu câteva beri reci. Doamne şi mie 
mi-ar prinde bine una rece acum. 

— Nu-mi vorbi de rece acum, zise Kit. Simt că mi-e cam rău. Ştiu că 
nu avem cum să contractăm ceva de la probe cu beţişoare şi bandă 
adezivă şi toate celelalte. Dar uneori îmi pun problema, când trimit 
toate prostiile alea de la morgă. 

— Nu. Toate bacteriile astea mărunţele sunt moarte când ajung la 
noi, confirmă Fise ridicând privirea spre ea. Dacă te uiţi la ele de 
foarte aproape ai să vezi că fiecare are câte o etichetă mică-mititică la 
picioruş. Fata mea, arăţi cam palidă. Detestă să încurajeze fazele 
incipiente ale unei boli. Se simte însingurat când nu e Kit aici, dar fata 
chiar nu se simte bine. Este evident. Nu este drept din partea lui să 
pretindă că situaţia e cu totul alta. De ce nu iei o pauză? Ai făcut 
vaccinul antigripal? Când am ajuns şi eu acolo, nu mai aveau. 

— Şi eu am păţit la fel. N-am avut unde să-mi fac unul, zise ea 
ridicându-se de pe scaun. Cred că mă duc să-mi fac nişte ceai fierbinte. 

Lui Lucy nu îi place să îi lase pe alţii să-i facă treaba — nu are 
încredere în altcineva. Deşi se bazează atât de mult pe Rudy, nu vrea 
să apeleze la el, în special acum, cu Henri şi cu ceea ce simte pentru 
aceasta. Lucy citi rezultatele tipărite în urma căutării în baza de date a 
FBI-ului, singură în biroul ei, cu căştile pe urechi, ascultând rapid 
înregistrările banalelor convorbiri telefonice ale vecinei ei, Kate. E 
dimineaţă devreme, o zi de joi, iar până la Crăciun mai e doar o 
săptămână. 

Ieri seară târziu, Kate a sunat-o. A lăsat un mesaj pe celularul lui 
Lucy. „Te sărut şi te îmbrăţişez pentru tichete” şi „Cine e tipa de la 
piscină? O celebritate?” într-adevăr, Lucy are o femeie care vine şi se 
ocupă de piscină, dar nu e o celebritate. E o brunetă undeva la 
cincizeci de ani, pare mult prea mică pentru a folosi instrumentele de 
curăţat piscina, nu e o vedetă de film şi nici nu e o bestie. Ghinionul 
lui Lucy cu bazele FBI-ului persistă, căutarea nu a dat nici un candidat 
potrivit, asta însemnând că eforturile ei în această direcţie fuseseră 
zadarnice. Să compari amprente latente cu amprente latente, mai ales 
când sunt doar parţiale, e ca şi cum ai căuta acul în carul cu fân. 

Fiecare amprentă papilară din cele zece ale unui om este unică. De 
exemplu, amprenta degetului mare de la mâna dreaptă nu se 
potriveşte cu cea a aceluiaşi deget de la mâna stângă. Dacă atacatorul 
nu are o fişă cu toate cele zece amprente papilare în baza de date FBI, 
căutarea poate da peste ceva numai dacă atacatorul a lăsat o amprentă 
latentă a degetului mare de la mâna dreaptă la locul unei crime şi apoi 
a mai lăsat o latentă a aceluiaşi deget într-un alt loc al crimei şi 
ambele latente au fost introduse în baza de date FBI, ambele fiind fie 
amprente complete, fie s-a întâmplat ca aceste două amprente să 
includă aceleaşi caracteristici identificatoare. 

O comparaţie manuală sau vizuală a amprentelor latente relevă alte 
informaţii, dar aici norocul e de partea lui Lucy. Amprentele latente 
parţiale pe care le-a recuperat de pe desen se potrivesc cu unele dintre 
amprentele parţiale pe care le-a prelevat din dormitor după ce Henri 
fusese atacată. Asta nu o surprinde pe Lucy, dar e încântată de 
confirmarea primită. Bestia care a pătruns la ea în casă este aceeaşi 
bestie care a lăsat ochiul desenat, aceeaşi bestie care i-a zgâriat 
Ferrari-ul negru, deşi de pe maşină nu a prelevat nici o amprentă. Dar 
câte bestii se plimbă prin lume, desenând ochi enigmatici? Deci el a 
făcut-o, numai că nici una din aceste potriviri nu îi dezvăluie lui Lucy 
identitatea atacatorului. Tot ce ştie este că necazurile ei sunt 
provocate de aceeaşi bestie, o bestie ce nu are fişă completă la FBI şi, 
se pare, nici unde altundeva şi care continuă să o urmărească pe 


Henri, o bestie care nu trebuie să afle că ea e departe de locul acesta. 
Sau poate a presupus că Henri se va întoarce, ori că va auzi oricum de 
ultimele lui isprăvi. 

În mintea bestiei, dacă Henri ştie că el a lipit desenul pe uşă, atunci 
Henri e înspăimântată şi e din nou afectată şi poate că nu se va mai 
întoarce niciodată. Ceea ce contează pentru bestie este să o domine. 
Asta este esenţa hărţuirii. Dominarea unei alte persoane. Într-un 
anumit sens, hărţuitorul îşi ia victima ostatică fără ca măcar să o 
atingă, în unele cazuri chiar şi fără să o întâlnească. Atât cât ştie Lucy, 
bestia nu a întâlnit-o niciodată pe Henri. Cât ştie ea. Dar ce ştie ea cu 
adevărat? Nu prea multe. 

Răsfoieşte rezultatele unei alte căutări computerizate pe care a 
efectuat-o aseară şi se întreabă dacă să îşi sune mătuşa. A trecut ceva 
vreme de când Lucy nu a mai sunat-o pe Scarpetta şi nu are nici o 
scuză, deşi Lucy a inventat o grămadă. Ea şi mătuşa ei îşi petrec 
majoritatea timpului în sudul Floridei, la nici o oră de mers cu maşina 
una faţă de cealaltă. Vara trecută, Scarpetta s-a mutat din Del Ray la 
Los Olas, iar Lucy a vizitat-o în noua casă o singură dată şi asta acum 
câteva luni de zile. Cu cât a lăsat să treacă mai mult timp, cu atât i-a 
fost mai greu să o sune. Dacă ar face-o, iniţial s-ar ridica între ele un 
zid de întrebări nerostite, va fi stânjenitor, dar Lucy hotărăşte până la 
urmă că nu e corect să nu o consulte în condiţiile de faţă. Aşa că pune 
mâna pe telefon. 

— Telefonul deşteptător, îi zise ea când mătuşa ei ridică receptorul. 

— Dacă asta e tot ce poţi da, să ştii că nu vei păcăli pe nimeni, 
răspunse Scarpetta. 

— Ce vrei să spui cu asta? 

— Nu vorbeşti ca recepţionista hotelului şi în plus nu am cerut să 
fiu trezită în această dimineaţă. Ce mai faci? Şi pe unde-mi umbli? 

— Sunt încă în Florida, zise Lucy. 

— Încă? Adică pleci din nou? 

— Nu ştiu. Probabil. 

— Încotro? 

— Nu sunt sigură, recunoscu Lucy. 

— Bine. La ce lucrezi acum? 

— La un caz de hărţuire, răspunse Lucy. 

— Astea sunt foarte grele. 

— Mie-mi spui! Acesta în mod special. Dar nu pot să vorbesc despre 
el. 

— Niciodată nu poţi să vorbeşti de cazurile tale. 

— Dar nici tu nu discuţi cazurile tale. 

— De obicei, nu. 

— Păi, atunci, ce mai e nou? 

— Nimic. Când ne vedem? Nu te-am văzut din septembrie. 


— Ştiu. Ce faci în marele Richmond? se interesă Lucy. Pe ce se mai 
ceartă acum? Au mai apărut monumente noi? Alte opere de artă pe 
parapetul împotriva inundaţiilor? 

— Încerc să-mi dau seama ce s-a întâmplat cu o fetiţă care a murit. 
Aseară ar fi trebuit să iau cina cu doctorul Fielding. Ţi-l mai aduci 
aminte? 

— O, desigur. Ce mai face? Nu ştiam că încă mai e acolo. 

— Nu e aşa bine, răspunse Scarpetta. 

— Mai ţii minte când mă ducea la sală şi ridicam greutăţi 
împreună? 

— Nu mai merge la sală. 

— La naiba! Sunt chiar şocată. Jack să nu meargă la sală? Asta e... 
ei, bine, nu ştiu cum e. Bănuiesc că e ceva neobişnuit. Sunt surprinsă. 
Vezi ce se întâmplă dacă pleci? Toţi şi toate cad în paragină. 

— Nu încerca să mă flatezi în dimineaţa asta. Nu sunt în toane 
bune, răspunse Scarpetta. 

Lucy simţi un fior de vinovăţie. E numai vina ei că Scarpetta nu e 
acum la Aspen. 

— Ai vorbit cu Benton? o întrebă ea pe un ton care se voia lejer. 

— E ocupat, lucrează. 

— Asta nu înseamnă că nu poţi să îl suni. Lucy se simte cuprinsă de 
remuşcări. 

— În momentul de faţă, asta înseamnă. 

— Ţi-a zis el să nu îl suni? Lucy şi-o imaginează pe Henri în casa lui 
Benton. Cu siguranţă trăgea cu urechea. 

Da, aşa face, iar lui Lucy îi vine un gust amar de remuşcare şi vină. 

— Aseară am mers la Jack acasă, dar nu a răspuns la uşă. Scarpetta 
schimbă vorba. Am sentimentul ciudat că era totuşi acasă. Dar nu a 
deschis. 

— Ce ai făcut? 

— Am plecat. Poate că a uitat. Cu siguranţă, are şi el partea lui de 
stres la birou. E preocupat, asta e clar. 

— Dar nu despre asta e vorba. Probabil nu a vrut să te vadă. Poate 
că pentru el e prea târziu să te vadă acum. Poate că situaţia e prea 
complicată. Mi-am asumat sarcina de a face o mică verificare de 
rutină a doctorului Marcus, zise Lucy. Ştiu că nu mi-ai cerut-o. Dar nu 
m-ai fi rugat niciodată, nu-i aşa? 

Scarpetta nu îi răspunse. 

— Uite, probabil el ştie o mulţime de chestii despre tine, mătuşă 
Kay. E cinstit să ştii şi tu câte ceva despre el, zise ea, puţin rănită. Nu 
are ce să facă, asta simte, e supărată şi rănită. 

— Bine, cedă Scarpetta. Nu cred că este neapărat cel mai corect 
lucru, dar mai bine îmi spui. Aş fi prima care ar recunoaşte că nu mi-e 
deloc uşor să lucrez cu el. 


— Ceea ce mă intrigă pe mine cel mai mult, începu Lucy, simţindu- 
se ceva mai bine, este cât de puţine informaţii există despre el. Parcă 
n-ar fi trăit deloc. S-a născut în Charlottetown, tatăl a fost profesor la 
o şcoală de stat, mama a murit în 1965 într-un accident de maşină, a 
urmat Facultatea de Medicină de la Universitatea din Virginia, aşa că 
e din Virginia şi e educat acolo, însă nu a lucrat în sistemul de 
medicină legală din Virginia până acum patru luni, când a fost numit 
directorul institutului. 

— Puteam să-ţi zic şi eu că nu a lucrat în sistem până vara trecută, 
comentă Scarpetta. Nu trebuia să întreprinzi o verificare costisitoare, 
să pătrunzi în bazele Pentagonului sau ce-oi mai fi făcut tu ca să obţii 
informaţiile acestea. Nu sunt sigură că e bine să ascult ce îmi spui. 

— Întâmplător, numirea lui în postul de director, o întrerupse Lucy, 
e ceva cu totul şi cu totul bizar, nu are nici o logică. O vreme a fost 
patolog privat într-un mic spital din Maryland, dar nu şi-a făcut 
stagiul de criminalistică şi nu şi-a obţinut certificările până pe la 
patruzeci de ani şi, dacă vrei să ştii, nu a luat examenele de prima 
dată. 

— Unde şi-a făcut stagiul? 

— Oklahoma City, răspunse Lucy. 

— Nu sunt sigură că ar trebui să ascult mai departe. 

— O vreme a lucrat ca anatomopatolog în New Mexico, între 1993 
şi 1998 nu se ştie ce a făcut, cu excepţia unui divorţ de soţia sa, 
asistentă. Nu au copii, în 1999 s-a mutat în St Louis şi a lucrat la 
institutul de medicină legală de acolo până când s-a mutat la 
Richmond. Conduce un Volvo de doisprezece ani, n-a deţinut 
niciodată în proprietate o casă. Ai fi interesată să afli că locuinţa pe 
care a închiriat-o acum se află în Henrico County, nu departe de 
centrul comercial Willow Lawn. 

— Chiar nu mai vreau să aud, zise Scarpetta. De ajuns. 

— N-a fost arestat niciodată. Asta ar fi trebuit să ştii. Câteva 
contravenţii în trafic, nimic dramatic. 

— Nu e corect, zise Scarpetta. Nu trebuie să ştiu toate astea. 

— Nici o problemă, răspunse Lucy pe un ton care arăta că mătuşa ei 
tocmai îi călcase în picioare iniţiativa şi îi rănise sentimentele. Cam 
asta e tot, oricum. Aş putea afla mult mai multe, dar preliminar cam 
asta este. 

— Lucy, ştiu că vrei să mă ajuţi. Eşti minunată. N-aş vrea să te am 
pe urmele mele. Iar Marcus nu e un individ simpatic. Dumnezeu ştie 
care sunt interesele sale, dar dacă nu găsim ceva care să fie legat de 
etica profesională sau de competenţa sa, ceva care să arate că poate 
deveni periculos, atunci nu trebuie să ştiu toate astea despre viaţa lui. 
Mă înţelegi? Te rog nu mai face săpături. 

— Dar e un tip periculos, zise Lucy. A pune un ratat ca el într-o 


poziţie atât de înaltă poate deveni periculos. Dumnezeule! Cine naiba 
l-a angajat? Şi de ce? Îmi dau seama cât de mult te detestă. 

— Nu vreau să vorbesc despre asta. 

— Guvernatorul e o femeie, continuă Lucy. De ce naiba o doamnă 
guvernator ar numi un ratat ca acesta? 

— Nu vreau să discutăm despre asta. 

— Sigur, mare parte din timp, nu politicienii sunt cei care aleg. Ei 
doar îşi pun semnătura pe hârtia de numire, probabil cucoana a avut 
alte chestii mai importante pe cap. 

— Lucy, m-ai sunat doar ca să mă enervezi? De ce faci asta? Te rog, 
termină! Şi aşa mi-e greu. 

Lucy nu mai spuse nimic. 

— Lucy? Eşti acolo? întrebă Scarpetta. 

— Da. 

— Of, urăsc telefoanele, zise Scarpetta. Nu te-am văzut din 
septembrie. Încep să cred că mă eviti. 

Stătea aşezat în camera de zi, cu ziarul deschis în poală, când auzi 
maşina gunoierilor apropiindu-se pe stradă. 

Motorul are un huruit gros, de diesel. Camionul se opreşte în 
capătul aleii din faţa clădirii, iar la mârâitul diesel se adaugă acum 
geamătul cupei acţionate hidraulic şi zgomotul tomberoanelor care se 
lovesc de pereţii de metal ai maşinii uriaşe. Apoi lucrătorii trântesc 
tomberoanele la marginea aleii, iar maşina îşi continuă periplul lent 
de-a lungul străzii. 

Doctorul Marcus este aşezat în fotoliul cel mare de piele din camera 
de zi, ameţit şi respirând cu greu, inima bătându-i cu putere din 
pricina groazei ce l-a cuprins. Aşteaptă. Gunoierii strâng gunoiul lunea 
şi joia în jurul orei 8.30 dimineaţa în acest cartier răsărit, Westham 
Green, undeva în vestul Henrico County. În zilele când vin gunoierii, 
Marcus întârzie întotdeauna la şedinţele de la birou, dar nu cu mult 
timp în urmă obişnuia să nu se ducă la muncă în cele două zile când 
lucrătorii straşnici, întunecaţi, veneau să ridice gunoiul menajer. 

Acum îşi spun ingineri sanitari, nu se mai numesc gunoieri, dar 
chiar nu contează denumirea, sau ce este politically correct acum, sau 
cum le spun oamenii acestor lucrători straşnici şi întunecaţi, cu 
hainele lor lăbărţate de culoare închisă şi mănuşile mari din piele. 
Doctorul Marcus este speriat de moarte de gunoieri şi de maşinile lor, 
această fobie accentuându-se în cele patru luni de când s-a mutat aici: 
în zilele când se ridica gunoiul, nu iese din casă până când camionul şi 
oamenii care-i dau viață nu pleacă din faţa casei. De când a început 
şedinţele cu psihiatrul din Charlottetown, situaţia parcă s-a mai 
îmbunătăţit. 

Doctorul Marcus stă în fotoliu aşteptând să i se liniştească inima, ca 
ameţeala şi senzaţia de rău să dispară şi nervii să se calmeze, apoi se 
ridică, încă în pijama, halat de casă şi cu papucii în picioare. Nu are 
nici un sens să se îmbrace înainte de trecerea gunoierilor, căci 
transpiră mult anticipând sunetul gutural, hidos şi zăngănitul metalic 
al camionului, cu oamenii săi întunecaţi, iar după ce aceştia se 
îndepărtează e lac de sudoare, tremură de frig şi până şi unghiile de la 
mâini căpătă o tentă albăstruie. Doctorul Marcus traversă camera de 
zi, păşind fără zgomot pe podeaua de stejar şi se opri în dreptul 
ferestrei urmărind de aici pubelele verzi lăsate neglijent la capătul 
aleii, ascultând zgomotul oribil pentru a se asigura că maşina nu e 
prin apropiere şi nici nu intenţionează să se întoarcă, deşi cunoaşte 
atât de bine ruta gunoierilor pe străduţele cartierului. 

Acum, maşina şi oamenii care o manevrează se opresc şi pornesc 
din nou, lucrătorii sărind de pe camion, apoi la loc, ţinându-se de 


lanţuri, golind pubelele verzi undeva la câteva străzi distanţă şi vor 
continua tot aşa până când vor coti de pe Patterson Avenue, iar de aici 
doctorul Marcus nu mai ştie şi nici nu îi pasă unde se duc, atâta vreme 
cât nu sunt în apropierea lui. Priveşte pe fereastră la pubelele care 
stau în echilibru instabil la capătul aleii şi hotărăşte că nu e sigur să 
iasă din casă. 

Nu se simte în stare să iasă. Trece în dormitor unde verifică din nou 
dacă alarma este armată; se eliberă din strânsoarea pijamalei jilave şi 
a halatului şi intră sub duş. 

Nu face un duş prelungit, dar când se simte îndeajuns de curat şi 
încălzit, se şterge cu un prosop şi iese îmbrăcat ca de birou, 
recunoscător că atacul de panică a trecut, fără să se gândească ce s-ar 
întâmpla dacă un asemenea atac ar surveni în public. Ei bine, asta nu 
se va întâmpla. Atât timp cât este fie acasă, fie la birou, poate să 
închidă uşa în urma lui, aşteptând să treacă furtuna. 

În bucătărie ia o pilulă portocalie. În dimineaţa aceasta a luat deja o 
pastilă de Klonopin şi obişnuitul antidepresiv, dar mai înghite 
jumătate de miligram de Klonopin. În ultimele câteva luni a ajuns la 
trei miligrame pe zi şi nu este deloc încântat că a devenit dependent 
de benzodiazepine. Psihiatrul său din Charlottetown îl roagă să nu se 
îngrijoreze. Atâta vreme cât doctorul Marcus nu face abuz de alcool 
sau alte droguri, iar el nu se atinge de aşa ceva, nu este nici o 
problemă să ia Klonopin. Mai bine, de fapt, să ia Klonopin decât să fie 
într-atât de afectat de atacurile de panică încât să se ascundă în casă, 
să îşi piardă slujba, umilindu-se în public. Nu îşi poate permite să-şi 
piardă serviciul sau să fie umilit aşa. Nu este un om înstărit ca 
Scarpetta şi nu ar putea îndura să fie umilit aşa cum fusese ea. Înainte 
de a o urma în fruntea Institutului de Medicină Legală din Virginia, 
Marcus nu avea nevoie de Klonopin sau de antidepresive, dar acum 
suferă de o stare de comorbiditate, după cum spune psihiatrul său, cu 
alte cuvinte nu suferă de una, ci de două afecţiuni. În St Louis, lipsea 
uneori de la serviciu şi nu călătorea niciodată, dar se descurca cât de 
cât. Viaţa înainte de Scarpetta era controlabilă. 

În camera de zi, se uită iar pe fereastră la pubelele verzi, ciulind 
urechile după camionul masiv cu lucrătorii agăţaţi de el, dar nu îi mai 
aude. Punându-şi pardesiul vechi din stofă cenuşie şi o pereche de 
mănuşi din piele neagră, se opri în faţa uşii de la intrare pentru a îşi 
da seama cum se simte. Totul pare în regulă, aşa că dezarmă alarma şi 
deschise uşa. Merse grăbit până la capătul aleii, verificând în ambele 
direcţii că nu e nici urmă de camion pe stradă, însă nevăzându-l şi 
neauzindu-l se simte bine şi împinge tomberoanele până la zidul 
garajului, unde le este locul. 

Revine în casă şi îşi scoate haina şi mănuşile, acum este mult mai 
calm, ba chiar fericit, se spală energic pe mâini, iar gândurile lui se 


reîntorc la Scarpetta: se simte relaxat, într-o dispoziţie bună deoarece 
lucrurile merg în direcţia dorită de el. Luni de zile când nu auzise 
decât Scarpetta în sus şi Scarpetta în jos şi, fiindcă nu o cunoştea, nici 
nu se putuse plânge cu glas tare. Când comisarul pentru sănătate i-a 
zis: „O să fie greu să îi iei locul, probabil imposibil şi mulţi nu te vor 
respecta doar pentru că nu eşti ea”, doctorul Marcus nu a suflat o 
vorbă - ce ar fi putut spune? Nu o cunoştea. 

Atunci când, după ce îl numise, noul guvernator l-a invitat la o 
cafea în biroul ei, s-a văzut nevoit să refuze politicos deoarece 
guvernatoarea stabilise întâlnirea la ora 8.30 dimineaţa, într-o zi de 
luni, ziua în care era ridicat gunoiul în Westham Green. Bineînţeles, 
nu putea să explice de ce nu poate să o întâlnească la o cafea, dar nici 
nu se punea problema, era efectiv imposibil şi Marcus îşi aminteşte 
cum stătea în camera de zi, ascultând cum trece camionul cu oamenii 
săi, întrebându-se cum va fi viaţa lui în Virginia după ce refuzase să ia 
cafeaua cu guvernatorul, o femeie care probabil nu îl va respecta 
pentru că nu este femeie şi în special pentru că nu este Scarpetta. 

Doctorul Marcus nu ştie sigur dacă noua guvernatoare este o 
admiratoare a lui Scarpetta, dar probabil că este. Când a acceptat 
postul de director şi s-a mutat aici din St Louis, nici n-a ştiut în ce se 
bagă, lăsând în urma lui un departament plin de femei medici legişti şi 
anchetatori criminalişti, toţi cunoscând-o pe Scarpetta şi asigurându-l 
că este un tip tare norocos să obţină acest post căci mulțumită ei 
Virginia are cel mai bun sistem de medicină legală din Statele Unite şi 
era păcat că ea nu s-a înţeles cu guvernatorul de atunci, cel care a dat- 
o afară — femeile din subordinea lui l-au încurajat să accepte postul lui 
Scarpetta. 

Vroiau să scape de el. A ştiut asta chiar atunci. Nu-şi înțelegeau de 
ce statul Virginia era interesat de unul ca el, dintre toţi, doar dacă 
motivul nu era că nu se implica în conflicte, era apolitic şi inexistent. 
Ştia ce vorbeau femeile din departament la momentul acela. Şopteau 
pe la colţuri şi îşi făceau griji că oportunitatea aceasta ivită din senin 
va dispărea la fel de misterios şi ele vor rămâne cu el; ştia exact ce se 
vorbea la momentul acela. 

Aşa că s-a mutat în Virginia şi la mai puţin de o lună se trezi într-o 
situaţie delicată cu guvernatoarea şi totul numai din pricina 
nenorocitei de zile de gunoi din Westham Green, numai din vina lui 
Scarpetta, îşi zise el. Era blestemat din cauza ei. Cât era ziua de lungă 
auzea numai de ea, numai plângeri că el nu este ca ea. De-abia îşi 
luase postul în primire şi deja o ura, pe ea şi tot ce realizase, devenind 
de-a dreptul un maestru în a-şi manifesta disprețul prin gesturi 
mărunte, neglijând ceea ce fusese asociat cu persoana ei pe vremea 
când, fie că era vorba de un tablou, o floare, o carte, un doctor sau un 
pacient decedat, toate mergeau mai bine cu Scarpetta la cârmă. 


Deveni obsedat de a dovedi că ea nu este decât un mit, o înşelătorie, o 
ratată, dar nu avea cum să distrugă o străină, o necunoscută. Nu putea 
spune nimic rău despre ea pentru că nu o cunoştea. 

Apoi a murit Gilly Paulsson şi tatăl fetiţei l-a sunat pe comisarul 
pentru sănătate, care la rândul său a sunat-o pe guvernatoare, iar 
aceasta a apelat imediat la directorul FBI, totul din pricină că 
guvernatoarea conduce un comitet naţional anti-terorism, iar Frank 
Paulsson are legături cu Departamentul de Apărare Internă - n-ar fi 
de-a dreptul groaznic să aflăm că Gilly a fost ucisă de unul din 
duşmanii guvernului SUA? 

FBI-ul a fost imediat de acord că problema merită să fie cercetată şi 
imediat Biroul şi-a vârât coada în treburile poliţiei locale şi brusc 
nimeni nu mai ştia ce face colegul de lângă el, unele probe au ajuns la 
laboratoarele locale, altele la laboratoarele FBI, iar alte probe nici 
măcar nu au fost prelevate şi doctorul Paulsson insista ca trupul 
neînsufleţit al lui Gilly să stea la morgă până când cazul va fi complet 
elucidat. Peste toată această aiureală se suprapunea şi relaţia 
tensionată a lui Paulsson cu fosta sa soţie şi în curând moartea acestei 
fetiţe de numai paisprezece ani, un nimeni în fond şi la urma-urmei, 
deveni atât de complicată şi politizată, încât doctorul Marcus nu avu 
de ales şi se văzu nevoit să-l întrebe pe comisarul pentru sănătate ce 
ar trebui făcut. 

— Trebuie să aducem un consultant de marcă, zise comisarul. 
Înainte ca lucrurile să ia o turnură proastă. 

— Dar deja situaţia e cât se poate de proastă, veni replica doctorului 
Marcus. În clipa în care poliţiştii din Richmond au auzit că este 
implicat FBI-ul, s-au retras, au fugit să-şi scape pielea. Şi, de parcă 
situaţia nu era îndeajuns de neagră, nu ştim ce anume a cauzat 
moartea fetiţei. Cred că este o moarte suspectă, dar nu am putut 
determina cauza morţii. 

— Avem nevoie de un consultant. Imediat. Cineva care nu e de aici. 
Cineva care poate să tragă ponoasele, dacă se ajunge la aşa ceva. Dacă 
guvernatoarea are probleme din pricina cazului acesta, probleme 
naţionale, vreau să spun, o să cadă ceva capete, iar al meu nu va fi 
singurul, Joel. 

— Ce ziceţi de doctor Scarpetta? sugeră doctorul Marcus şi la 
momentul respectiv îl lăsă perplex faptul că numele ei i-a scăpat fără 
nici un fel de premeditare. 

Răspunsul comisarului a fost rapid. 

— O idee excelentă. Chiar inspirată, aş zice, fu de acord comisarul. 
O cunoşti? 

— O voi cunoaşte în curând, zise doctorul Marcus, minunându-se ce 
strateg sclipitor devenise dintr-odată. 

Înainte de această întâlnire nu a realizat ce strateg strălucit era de 


fapt, dar din moment ce nu a criticat-o vreodată pe Scarpetta, 
necunoscând-o, era absolut justificat recomandând-o entuziast drept 
consultantul salvator. Fiindcă nu a făcut niciodată nici măcar o aluzie 
negativă la adresa ei, putea să o sune chiar el, exact ceea ce a făcut 
ceva mai târziu în ziua aceea, alaltăieri mai exact. În curând o va 
întâlni pe Scarpetta, o da, o va cunoaşte şi va putea să o critice şi să o 
umilească, să facă ce vrea cu ea. 

Va da vina pe ea pentru tot ce a mers prost cu Gilly Paulsson, cu 
institutul de medicină legală şi orice altceva s-ar mai ivi, iar 
guvernatoare va uita că doctorul Marcus a refuzat să ia cafeaua cu ea. 
Dacă îl va mai invita vreodată, la aceeaşi oră, 8.30 dimineaţa, lunea 
sau joia, doctorul Marcus îi va spune simplu că şedinţa cu personalul 
institutului este la 8.30 şi o va ruga să stabilească o altă oră, că doar 
ştie cât de important este ca el să prezideze lucrările şedinţei. De ce nu 
s-a gândit la asta din prima nu este foarte sigur, însă data viitoare va 
şti ce să spună. 

Doctorul Marcus puse mâna pe receptorul telefonului din camera de 
zi şi privi afară la strada pustie, uşurat că are trei zile fără grija 
gunoierilor; se simte destul de bine în vreme ce răsfoieşte o agendă 
telefonică atât de veche că mai mult de jumătate din numerele şi 
numele trecute aici sunt tăiate cu pixul. Formează un număr şi 
priveşte strada, urmărind cum un Chevrolet Impala albastru trece prin 
dreptul ferestrelor şi asta îl duce cu gândul la mama lui, când rămânea 
prinsă în zăpadă cu vechiul ei Impala, o maşină albă, la poalele 
dealului, acelaşi deal în fiecare iarnă, dealul copilăriei sale din 
Charlottetown. 

— Scarpetta, răspunse ea la mobil. 

— Doctorul Marcus la telefon, zise el cu glasul său experimentat, pe 
un ton autoritar exersat, însă îndeajuns de plăcut, iar Marcus are 
multe tonuri, însă în momentul de față a optat pentru cel îndeajuns de 
plăcut, fără a fi exagerat. 

— Da, veni replica ei. Bună dimineața. Sper că doctorul Fielding v-a 
informat despre rezultatele reexaminării pe care am făcut-o în cazul 
Gilly Paulsson. 

— Mi-e teamă că da. Mi-a spus şi care este opinia ta, zise el, 
savurând cuvintele „opinia ta”, dorindu-și să fi putut vedea reacţia ei, 
căci „opinia ta” ar spune un avocat al apărării, unul foarte calculat. 
Avocatul acuzării, pe de altă parte, ar fi spus „concluzia ta” pentru că 
aceasta presupune o validare a experienței şi expertizei, „opinia” fiind 
doar o insultă mascată. Mă întreb dacă ai auzit de microurme, zise 
apoi, cu gândul la e-mailul primit ieri de la incomodul Junius Eise. 

— Nu, răspunse ea. 

— Este absolut extraordinar, zise el, iar vocea trădează prezența 
unui pericol neaşteptat. De aceea am convocat o şedinţă, zise doctorul 


Marcus; şedinţa a stabilit-o de ieri, dar a aşteptat ca să îi spună până 
acum. Aş vrea să treci pe la biroul meu astăzi la 9.30. Priveşte cum 
vechiul Impala albastru parchează în faţa unei case, la două uşi mai 
încolo şi se întreabă de ce oare a oprit acolo şi cui îi aparţine. 

Scarpetta ezită ca şi cum această sugestie de ultim moment a lui 
Marcus nu îi pică deloc bine, apoi răspunse: 

— Desigur. Ajung în treizeci de minute. 

— Pot să întreb ce ai făcut ieri după-amiază? Nu te-am văzut la 
birou, se interesă el, urmărind femeia de culoare, în vârstă care 
coboară din maşina albastră. 

— Rapoarte, multe telefoane. De ce, aveaţi nevoie de ceva anume? 

Doctorul Marcus se simte uşor ametit şi îmbătat la auzul celor spuse 
de ea, urmărind în continuare bătrâna negresă şi maşina ei. Marea 
Scarpetta îl întreabă pe el dacă avea nevoie de ceva, ca şi cum ea ar 
lucra pentru el. Dar chiar lucrează pentru el. Acum da. I se pare greu 
de crezut aşa ceva. 

— Pentru moment, nu am nevoie de nimic de la tine, zise el. Ne 
vedem la şedinţă şi cu asta puse receptorul în furcă; are un sentiment 
de satisfacţie trântind telefonul în nasul lui Scarpetta. 

Placheurile pantofilor săi maro, de modă veche, ticăiau pe podelele 
de stejar către bucătărie, unde Marcus puse la făcut al doilea ibric de 
cafea decofeinizată pe ziua aceasta. Mare parte din primul ibric s-a 
dus pe apa sâmbetei, căci era într-atât de terorizat de maşina 
gunoierilor ca să îşi aducă aminte de cafea la timp; mirosul de cafea 
arsă se disipă în casă, iar Marcus fu nevoit să arunce conţinutul 
ibricului în chiuvetă. Aşa că puse cafeaua la făcut şi reveni în camera 
de zi ca să verifice ce-i cu acest Impala. 

Prin fereastra prin care cercetează de obicei strada, cea în faţa 
căreia se află poziţionat fotoliul său din piele preferat, o priveşte pe 
bătrâna negresă cum scoate din portbagajul maşinii sacoşele cu 
alimente. Probabil menajera, îşi zise el şi îl irită faptul că o menajeră 
de culoare conduce aceeaşi marcă de maşină ca şi mama lui atunci 
când el era un puşti. Odată era o maşină frumoasă, la modă. Nu 
oricine avea un Impala alb, cu o bandă albastră pe laterale, iar Marcus 
era tare mândru de maşina aceea, cu excepţia momentelor când 
rămânea înţepenită în zăpadă la poalele dealului. În plus, mama lui nu 
era o şoferiţă pricepută. Nici n-ar fi trebuit să-i fie permis să conducă 
acel Impala. Impala fusese denumit după masculul antilopei africane, 
care poate sări pe o distanţă lungă şi se sperie uşor — mama lui era 
îndeajuns de agitată şi când era doar pe picioarele ei. Nu ar fi trebuit 
să fie lăsată la volanul unei maşini numite după masculul antilopei 
africane, puternic şi nervos. 

Bătrâna menajeră se mişcă încet, luând una câte una pungile de 
plastic din portbagajul maşinii, mişcându-se legănat, istovită, de la 


maşină la o uşă laterală a casei, apoi înapoi la maşină după ultimele 
sacoşe, închizând portiera dintr-o zvâcnire de şold. Odată era o 
maşină bună, reflectă doctorul Marcus, cu privirea pierdută pe geam. 
Maşina menajerei trebuie să aibă patruzeci de ani, pare în formă bună 
— doctorul nu îşi mai aminteşte când a văzut ultima oară o maşină 
fabricată în '63-'64. Că a zărit una tocmai astăzi i se pare semnificativ, 
însă nu ştie care este înţelesul semnului; se întoarse în bucătărie după 
cafea. Dacă mai aşteaptă douăzeci de minute, doctorii lui vor fi toţi 
ocupați cu autopsiile din ziua respectivă şi el nu va mai fi nevoit să 
vorbească cu nimeni. Pulsul îi crescu din cauza aşteptării. Nervii se 
întind din nou la maximum. 

Iniţial, pune pe seama urmei de cofeină din cafeaua lui 
decofeinizată ritmul alert al inimii, tremuratul şi agitația ce-l cuprind, 
apoi îşi dă seama că abia dacă a sorbit din ceaşcă de câteva ori şi cu 
totul altceva se petrece aici. Se gândeşte la Impala de pe partea 
cealaltă a străzii şi asta îl agită şi îl irită mai tare; îşi doreşte ca 
menajera să nu fi venit aici, azi în mod special, când el era încă acasă 
din pricina gunoierilor. Reveni în camera de zi şi se aşeză în fotoliul 
cel mare, rezemându-se de spătar şi încercând să se relaxeze, dar 
inima îi bate cu atâta violenţă, încât vede cum saltă pieptul cămăşii 
albe; respiră adânc, măsurat şi închide ochii. 

Locuieşte aici de patru luni şi nu a văzut niciodată acest Impala 
albastru. Îşi imaginează volanul subţire, albastru, fără airbag şi 
torpedoul albastru din partea pasagerului şi acesta neprotejat, fără 
airbag, centurile de siguranţă albastre, cu sistem învechit, care se 
petrec peste bazin, căci nu există centură de umăr. Parcă şi vede 
interiorul maşinii şi în închipuirea lui nu vede maşina de peste drum, 
ci pe cea albă, cu banda albastră pe laterală pe care o conducea mama 
lui. Cafeaua a rămas rece, uitată pe masa de lângă fotoliul în care stă, 
în vreme ce doctorul e rezemat de spătar, cu ochii închişi. Doctorul 
Marcus se ridică de mai multe ori şi verifică ce e afară, iar când nu 
mai vede maşina albastră, armează alarma casei, încuie uşa în urma sa 
şi se îndreaptă spre garaj. Îl trece un fior de groază la gândul că acel 
Impala nu a existat de fapt niciodată, că şi l-a închipuit, dar cu 
siguranţă nu este aşa. Bineînţeles că Impala a fost cât se poate de real. 

Câteva minute mai târziu, conduce încet pe stradă şi se opreşte în 
faţa locuinţei cu pricina, privind la aleea pustie din faţa casei unde 
oprise bătrânul Impala albastru şi bătrâna menajeră cărase sacoşele. 
Rămâne în Volvo-ul său, una dintre maşinile cele mai sigure din lume, 
dacă nu cea mai sigură şi priveşte aleea pustie, într-un final trăgând 
maşina în faţa casei şi dându-se jos. Îmbrăcat în pardesiul gri şi cu 
mănuşile de piele neagră pe care le poartă pe timp rece încă dinainte 
de a se muta în St Louis, Marcus arată elegant, chiar dacă un pic 
demodat şi ştie că are un aspect respectabil. Sună la uşa de la intrare. 


Aşteptă, apoi apăsă butonul a doua oară şi în final uşa se deschide. 

— Vă pot ajuta cu ceva? îi zice femeia care răspunde la uşă, o 
femeie undeva la cincizeci de ani, îmbrăcată în trening şi cu pantofi 
de tenis în picioare. Are o figură cunoscută, o doamnă graţioasă fără a 
fi deosebit de prietenoasă. 

— Sunt Joel Marcus, zise el pe tonul său calculat de plăcut. Locuiesc 
vizavi şi s-a întâmplat să observ un Impala foarte vechi în faţa casei 
dumneavoastră, cu puţin timp în urmă. Este pregătit să sugereze că a 
confundat casa cu altă adresă dacă femeia ar răspunde că nu ştie 
nimic de un asemenea Impala. 

— A, da, doamna Walker. Are maşina asta de o mie de ani. Nu ar 
da-o nici pe un Cadillac nou-nouţ, zise vecina zâmbind, spre marea lui 
uşurare. Chiar are o figură familiară. 

— Înţeleg, zise el. Eram doar curios. Colecţionez maşini vechi. Nu 
colecţionează maşini, vechi sau noi, dar măcar acum ştie că nu îşi 
imaginează lucruri, slavă Domnului. Bineînţeles că nu. 

— Fi bine, pe asta n-o puteţi adăuga la colecţie, zise ea vesel. 
Doamna Walker e foarte ataşată de maşina asta. Nu cred că ne-am 
prezentat, dar eu vă cunosc. Sunteţi noul medic primar legist. Aţi luat 
locul acelei doamne legist, faimoase, o, cum o chema oare? Am fost 
şocată şi dezamăgită când a plecat din Virginia. Ce s-a întâmplat cu ea 
până la urmă? Vai şi eu vă ţin afară în frig. Unde îmi sunt bunele 
maniere? Vă rog, poftiţi înăuntru o clipă. Şi era o femeie atrăgătoare. 
O, cum o chema oare? 

— Trebuie să plec, veni replica doctorului Marcus, de data aceasta 
pe un ton glacial, rigid. Mi-e teamă că sunt deja în întârziere la 
întâlnirea cu doamna guvernator, minţi el cu sânge rece. 

Soarele luceşte palid pe cerul palid, plumburiu, iar lumina cade pe 
pământ rarefiată şi rece. Scarpetta traversează parcarea, cu poalele 
paltonului lung, de culoare închisă, fluturând pe lângă ea. Păşeşte în 
ritm susţinut, cu direcţie precisă spre uşa de la intrare a vechii clădiri 
a institutului şi în drum observă că locul de parcare cu tăbliţa cu 
numărul unu, locul de parcare rezervat directorului institutului de 
medicină legală, este gol. Doctorul Marcus nu a ajuns încă. Întârzie, ca 
de obicei. 

— Bună dimineaţa, Bruce, se adresează ea paznicului de la recepţie. 

Omul îi zâmbeşte şi îi făcu semn să treacă. 

— Vă semnez eu în registru, zise el apăsând butonul care deschide 
uşa interioară, cea care dă spre aripa dedicată departamentului 
medicului legist primar. 

— Marino a ajuns? întreabă ea aproape de uşă. 

— Nu l-am văzut încă, răspunde Bruce. 

Aseară, când Fielding nu a răspuns la uşă, Scarpetta a rămas pe 
verandă o vreme, sunându-l pe telefon, dar vechiul număr pe care îl 
avea în agendă nu mai era valabil, apoi a încercat la Marino, pe acesta 
abia auzindu-l din pricina zgomotului de fond, râsete şi multă gălăgie. 
Poate că era într-un bar, dar Scarpetta nu a întrebat, spunându-i doar 
că Fielding nu părea să fie acasă şi dacă nu apărea în curând, ea se va 
întoarce la hotel. Marino n-a avut de spus decât bine, Doc, ne vedem 
mai târziu, Doc şi sună-mă dacă ai nevoie de mine, Doc. 

Apoi Scarpetta a încercat pe rând uşa din faţă şi cea din spate de la 
Fielding, dar ambele erau încuiate. A sunat la uşă şi a bătut în ea, 
devenind din ce în ce mai neliniştită. Fostul ei director adjunct şi 
mâna ei dreaptă, în acelaşi timp şi un bun prieten, avea maşina 
parcată lângă casă, acoperită cu o prelată — Scarpetta nu avea nici o 
îndoială că maşina ascunsă sub prelată era îndrăgitul lui Mustang 
roşu, cu toate acestea ridică un colţ al pânzei pentru a se asigura: nu 
se înşelase. Observase Mustang-ul roşu parcat pe locul cu numărul 
şase de la institut chiar în acea dimineaţă, deci Fielding încă mai 
conducea maşina aceasta; ce-i drept, doar pentru că maşina lui era 
parcată acasă, sub prelată, nu însemna că el era înăuntru şi refuza să 
deschidă. Poate că are două maşini, poate un jeep. Era logic ca el să 
aibă o maşină de rezervă, un autovehicul mai zdravăn şi poate chiar 
acum era plecat e undeva cu jeepul sau ce maşină folosea în mod 
curent şi tocmai era în drum spre casă, în uşoară întârziere sau poate a 
uitat complet că a invitat-o la cină. 

Se gândi la toate acestea aşteptându-l să apară la uşă, apoi începu să 
se teamă că i s-a întâmplat ceva lui Fielding. Poate că s-a rănit. Poate 


că suferea o reacţie alergică violentă şi avea o erupție hidoasă, sau a 
intrat în şoc anafilactic. Poate s-a sinucis. Poate că şi-a calculat ca 
sinuciderea să coincidă cu venirea ei aici, ca ea să se poată ocupa de 
caz. Dacă te sinucizi, cineva trebuie să se ocupe de tine după. Toată 
lumea presupune că ea se poate ocupa de orice, poate face față 
indiferent de situaţie, aşa că asta nu ar fi decât povara vieţii ei, să-l 
găsească în pat cu un glonţ în cap sau cu stomacul plin de barbiturice 
şi să fie nevoită să facă faţă. Lucy pare să fie singura care realizează că 
şi Scarpetta are limitele ei, Lucy arareori o încarcă cu problemele ei. 
Nu a mai văzut-o pe Lucy din septembrie. E clar că se petrece ceva, iar 
Lucy pare să creadă că Scarpetta nu face faţă. 

— Ei bine, nu-l găsesc pe Marino, îi zise Scarpetta lui Bruce. Aşa că 
dacă auzi de el, te rog spune-i că îl caut, e o şedinţă acum dimineaţă. 

— S-ar putea ca Junius Eise să ştie pe unde e, răspunse Bruce. Îl 
ştiţi, de la Microurme? Fise trebuia să se întâlnească cu el aseară. 
Poate s-au dus împreună la clubul poliţiştilor. 

Scarpetta se gândeşte la ce i-a spus doctorul Marcus când a sunat-o 
acum mai puţin de o oră, ceva legat de microurme, aparent motivul 
şedinţei anunţate şi tocmai acum nu poate da de Marino. E clar că 
aseară a fost la bomba de la clubul poliţiştilor, probabil la o halbă cu 
însuşi domnul Microurmă, iar ea e total pe dinafară şi Marino nu 
răspunde pe mobil. Împinge uşile batante de sticlă opacă şi păşeşte în 
fosta ei sală de aşteptare. 

E de-a dreptul şocată să dea cu ochii de doamna Paulsson, aşezată 
pe canapea, privind în gol, cu mâinile împreunate în poală, strângând 
cu putere poşeta. 

— Doamnă Paulsson? i se adresă Scarpetta îngrijorată, apropiindu- 
se de ea. V-a văzut cineva? 

— Mi-au spus să fiu aici când deschid, zise doamna Paulsson. Apoi 
mi s-a spus să aştept pentru că nu a sosit încă directorul. 

Scarpetta nu a fost informată că doamna Paulsson va fi prezentă la 
această şedinţă cu doctorul Marcus. 

— Haideţi cu mine, zise ea. Vă conduc înăuntru. Aveţi întâlnire cu 
doctorul Marcus? 

— Aşa cred. 

— Şi eu am o întâlnire cu dânsul, zise Scarpetta. Cred că mergem la 
aceeaşi întâlnire. Haideţi. Veniţi cu mine. 

Doamna Paulsson se ridică încet de pe canapea, ca şi cum ar fi 
obosită, schimonosită de dureri. Scarpetta îşi doreşte ca în zona de 
aşteptare să fi existat plante decorative adevărate, doar câteva plante 
care să aducă puţină căldură, viaţă. Plantele vii îi fac pe oameni să se 
simtă mai puţin singuri — şi nu este pe lume un loc mai însingurat ca 
morga, nimeni nu ar trebui să fie nevoit să viziteze vreodată morga şi 
cu atât mai puţin să aştepte pentru a o vizita. Apăsă un buton din 


dreptul unei uşi. De cealaltă parte a sticlei se întrezăreşte un birou la 
capătul unui culoar cu traversă gri-albăstrie, apoi o altă uşă spre 
birourile administrative. 

— Cu ce vă pot ajuta? izbucni prin interfon o voce de femeie. 

— Doctor Scarpetta, se anunţă ea. 

— Intraţi, zise vocea, iar uşa de sticlă din dreapta ferestrei se 
deschise cu un clic. 

Scarpetta ţine uşa deschisă poftind-o mai întâi pe doamna Paulsson. 

— Sper că nu aţi aşteptat mult, îi zise ea. Îmi cer scuze că a trebuit 
să aşteptaţi atât. Doar că nu am ştiut că veniţi şi dumneavoastră. V-aş 
fi întâmpinat aici şi m-aş fi asigurat că puteţi aştepta într-un loc mai 
primitor, v-aş fi adus o cafea. 

— Mi-au spus să ajung aici cât mai devreme dacă vreau să prind loc 
de parcare, răspunse femeia, privind în jur odată intrată în birourile 
exterioare unde funcţionarii lucrau de zor, cu dosarele deschise pe 
mese, tastând la calculatoare. 

Scarpetta îşi dă prea bine seama că doamna Paulsson nu a mai fost 
niciodată în clădirea institutului. Nu e deloc surprinsă. Doctorul 
Marcus nu este genul care să petreacă prea mult timp vizitând 
familiile îndurerate, iar doctorul Fielding are prea multe sarcini ca să 
se mai ocupe şi de acestea. Ea bănuieşte că adevăratul motiv pentru 
chemarea doamnei Paulsson la această şedinţă este unul mai degrabă 
politic, probabil o întâlnire ce o va aduce pe Scarpetta în pragul 
iritării, al dezgustului. Din partiţia ei, o funcţionară le transmite că pot 
să treacă în sala de conferinţe, doctorul Marcus va întârzia puţin. Lui 
Scarpetta îi străfulgeră un gând - funcţionarii nu par să părăsească 
vreodată birourile lor partiţionate. Când intri în birou, e ca şi cum aici 
lucrează partiţiile cu birouri şi nu oameni adevăraţi. 

— Haideţi, o îndemnă Scarpetta pe doamna Paulsson, făcându-i 
semn printr-o atingere uşoară. V-ar prinde bine o cafea? Haideţi să 
luăm o cafea şi să ne aşezăm. 

— Gilly e încă aici, zise femeia, mergând rigidă, aruncând în jur 
priviri înspăimântate. Nu mă lasă să o iau de aici. Începu să plângă 
încetişor, mototolind în mână cureaua poşetei. Nu e cinstit să o ţină 
încă aici. 

— Ce v-au spus? întrebă Scarpetta îndreptându-se cu paşi mărunți 
spre sala de conferinţe. 

— E numai din pricina lui Frank. Ea era atât de ataşată de el, iar el 
i-a spus că poate veni să locuiască la el. Fata vroia. Femeia plânge mai 
tare, iar Scarpetta se opreşte la un automat de cafea, turnând cafea 
fierbinte în două pahare de plastic. Gilly i-a spus judecătorului că vrea 
să se mute la Charleston după ce termină anul şcolar. El o vrea acolo, 
în Charleston. 

Scarpetta duse cafelele în sala de conferinţe şi de această dată luă 


loc undeva pe la mijlocul mesei lungi, din lemn lustruit. Ea şi doamna 
Paulsson sunt singure în încăperea largă, pustie, iar doamna Paulsson 
rămâne cu privirea tâmpă la Maţe-ncurcate, apoi la scheletul care 
atârnă liniştit pe suportul lui în colţul sălii. Mâinile îi tremură când 
ridică paharul de cafea la gură. 

— Vedeţi, familia lui Frank e îngropată la Charleston, explică ea. 
Generaţii la rând. Familia mea, ei sunt toţi aici, la Cimitirul 
Hollywood. Şi eu am un loc de veci acolo. De ce trebuie să fie atât de 
greu? Deja este prea greu. El n-o vrea pe Gilly decât ca să îmi facă mie 
în ciudă, ca să se răzbune pe mine, ca să mă pună într-o lumină 
proastă. Întotdeauna a zis că o să mă bage la spitalul de nebuni. Ei 
bine, cred că de data asta i-a şi reuşit. 

— Dar aţi discutat asta? întrebă Scarpetta. 

— FI nu discută. El îmi spune, îmi ordonă. Vrea ca toată lumea să 
ştie ce tată minunat este el. Dar nu îi pasă de ea nici măcar pe 
jumătate de cum îmi pasă mie. E numai vina lui că ea a murit. 

— Aţi mai spus asta. Ce vă faceţi să credeţi că este vina lui? 

— Pur şi simplu ştiu că a fost mâna lui. Vrea să mă distrugă. Mai 
întâi a convins-o pe Gilly să plece de aici, să meargă să stea cu el. 
Acum mi-a luat-o pe Gilly pentru totdeauna. Vrea să înnebunesc. Şi 
atunci nimeni nu va mai vedea ce tată rău a fost el de fapt. Nimeni nu 
vede adevărul, dar el există. Ei nu văd decât că eu sunt o nebună şi le 
pare rău pentru el. Dar există un adevăr. 

Amândouă se răsucesc spre uşa sălii ce tocmai s-a deschis, iar în 
încăpere păşeşte o femeie bine îmbrăcată. Pare să aibă treizeci şi ceva, 
patruzeci de ani, având apariţia proaspătă a cuiva care se bucură de 
suficiente ore de somn odihnitor, un regim echilibrat şi mult exerciţiu, 
pe deasupra şi de vizite regulate la coafor pentru menţinerea părului 
blond, cu şuviţe aurii. Femeia pune pe masă o geantă din piele, 
zâmbind şi salutând printr-un gest al capului către doamna Paulsson, 
de parcă cele două s-ar mai fi întâlnit până acum. Încuietorile genţii se 
deschid cu un clinchet metalic, iar femeia scoase dinăuntru un dosar şi 
un blocnotes, aşezându-se la masă. 

— Sunt agent special FBI Weber. Karen Weber. Se uită spre 
Scarpetta. Dumneata trebuie să fii doctor Scarpetta. Mi s-a spus că vă 
voi găsi aici. Doamnă Paulsson, cum vă mai simţiţi? Nu mă aşteptam 
să vă văd acum. 

Doamna Paulsson descoperă un şerveţel de hârtie în poşetă cu care 
se şterse la ochi. 

— Bună dimineaţa, răspunse ea. 

Scarpetta trebuie să-şi controleze impulsul de a o întreba în faţă pe 
agenta specială de ce FBI-ul s-a băgat sau a fost băgat unde nu îi fierbe 
oala, în acest caz. Dar la masă stă şi mama lui Gilly. Scarpetta nu prea 
poate face multe lucruri pe faţă, aşa că încearcă o abordare indirectă. 


— Sunteţi de la biroul local din Richmond? se adresă ea agentei 
speciale Weber. 

— De la Quantico, veni replica acesteia. De la Departamentul de 
Ştiinţe sociale şi comportamentale. Poate că aţi avut ocazia să vizitaţi 
noile noastre laboratoare criminalistice de la Quantico? 

— Nu, mi-e teamă că nu. 

— Merită. Sunt de-a dreptul extraordinare. 

— Sunt convinsă de asta. 

— Doamnă Paulsson, cărui fapt datorăm vizita dumneavoastră aici? 
întrebă agentul special Weber. 

— Nici eu nu ştiu, răspunse femeia. Am venit aici pentru raport. 
Trebuia să-mi dea bijuteriile lui Gilly. Purta o pereche de cercei şi o 
brățară, una subţire, din piele, pe care nu o scotea de la mână 
niciodată. Mi-au spus că şi directorul ar vrea să stea puţin de vorbă cu 
mine. 

— Aţi venit aici pentru această întâlnire? întrebă agenta FBI cu o 
expresie nedumerită pe chipul său atrăgător, bine întreţinut. 

— Nu ştiu. 

— Aţi venit aici pentru rapoartele şi obiectele personale ale lui 
Gilly? întrebă Scarpetta suspectând că s-a comis o eroare. 

— Da. Mi s-a spus să vin după acestea la ora 9. N-am reuşit să vin 
aici până acum, efectiv nu am putut. Am şi cecul scris pentru că se 
percepe o taxă, spuse doamna Paulsson cu aceeaşi expresie 
înspăimântată în priviri. Poate că nu aici trebuie să fiu. Nimeni nu mi- 
a spus ceva de vreo întâlnire. 

— Da, dar dacă tot sunteţi aici, zise agentul special Weber, vă rog 
să-mi permiteţi să vă pun o întrebare, doamnă Paulsson. Ţineţi minte 
când am discutat acum câteva zile? Mi-aţi spus că soţul 
dumneavoastră, fostul dumneavoastră soţ, este pilot? E corect? 

— Nu. Nu este pilot. Doar am spus că nu este. 

— A! Bine. Pentru că nu am reuşit să găsesc nici o înregistrare cum 
că dânsul deţine un brevet de pilot, de orice tip, răspunse agentul 
Weber. Aşa că, natural, am fost puţin derutată. Surâse. 

— Mulţi presupun că el este pilot, lămuri doamna Paulsson. 

— E de înţeles. 

— Îi place să-şi petreacă timpul cu piloţii, mai ales cu cei militari. Şi 
în special cu femeile-pilot. Am ştiut dintotdeauna de ce se ţine, spuse 
doamna Paulsson pe un ton şters. Ar trebui să fii orb, surd ca să nu ştii 
de ce prostii se ţine unul ca el. 

— Aţi putea explica puţin? o rugă agentul special Weber. 

— O, el este cel care se ocupă de examenele medicale ale piloților. 
Vă puteţi închipui, zise ea. Ce mănâncă şoareci pisică se cheamă. O 
femeie intră în cabinetul său în costum de zbor. Vă daţi seama. 

— Aţi auzit zvonuri cum că dânsul a hărțuit femei-pilot? întrebă pe 


un ton sobru agentul special Weber. 

— De fiecare dată neagă şi scapă aşa, adăugă femeia. Ştiţi că are o 
soră în aviaţie. Întotdeauna m-am întrebat dacă nu cumva are legătură 
cu asta. E mult mai în vârstă decât el. 

Fix în acea clipă doctorul Marcus intră în sala de conferinţe. Poartă 
o tunică din pânză albă, un tricou alb ce se întrevede prin material, cu 
o cravată bleumarin, îngustă. Ochii săi trec repede de Scarpetta şi se 
aţintesc asupra doamnei Paulsson. 

— Nu cred că ne-am întâlnit, îi zise el pe un ton autoritar, dar 
cordial totodată. 

— Doamnă Paulsson, zise Scarpetta, dânsul este directorul 
Institutului de Medicină Legală, doctorul Marcus. 

— Unul dintre voi a invitat-o pe doamna Paulsson? Se uită întâi la 
Scarpetta, apoi la agentul special. Mi-e teamă că sunt puţin derutat. 

Doamna Paulsson se ridică de la masă, cu mişcări lente şi 
necoordonate de parcă membrele sale îşi comunică mesaje 
contradictorii unul altuia. 

— Nu ştiu ce s-a întâmplat. Eu am venit doar pentru hârtiile lui 
Gilly şi cerceii în formă de inimioară şi brăţara ei. 

— Mi-e teamă că este vina mea, zise Scarpetta ridicându-se de 
asemenea. Am văzut-o aşteptând şi am făcut o presupunere, eronată se 
pare. Îmi cer scuze. 

— Aşa este, îi zise doctorul Marcus doamnei Paulsson. Am auzit că 
s-ar putea să treceţi pe la noi în această dimineaţă. Vă rog, permiteţi- 
mi să-mi exprim condoleanţele. Schiţă un zâmbet condescendent. Fiica 
dumneavoastră este o prioritate absolută pentru noi. 

— O, veni replica doamnei Paulsson. 

— Vă conduc. Scarpetta deschise uşa. Îmi cer scuze, încă o dată, zise 
ea când ieşiră din nou pe culoarul cu mochetă gri-albăstrie, trecând pe 
lângă automatul de cafea, ieşind iar în coridorul principal. Sper că nu 
v-am pus într-o situaţie jenantă sau că v-am supărat. 

— Spuneţi-mi unde se află Gilly, zise femeia oprindu-se în mijlocul 
coridorului. Trebuie să ştiu. Vă rog spuneţi-mi exact unde este. 

Scarpetta şovăie. Asemenea întrebări nu sunt neobişnuite în ce o 
priveşte, dar niciodată nu au un răspuns uşor de dat. 

— Gilly se află de cealaltă parte a uşilor de sticlă. Se răsuci pe loc şi 
arătă spre uşile din celălalt capăt al coridorului. După acestea urma un 
alt set de uşi, apoi morga şi frigiderele şi camerele sale reci. 

— Bănuiesc că e pusă într-un coşciug. Am auzit de coşciugele ieftine 
din pin în care îi pun cei de la morgă, comentă doamna Paulsson, cu 
ochii înlăcrimaţi. 

— Nu, nu este într-un coşciug. Aici nu avem coşciuge de pin. Trupul 
neînsufleţit al fiicei dumneavoastră se află acum într-o cameră 
frigorifică. 


— Fata mea, trebuie să îi fie atât de frig, plânse femeia. 

— Gilly nu mai simte frigul, doamnă Paulsson, o alină blând 
Scarpetta. Nu mai simte durere sau disconfort. Vă asigur. 

— Aţi văzut-o? 

— Da, am văzut-o, răspunse Scarpetta. Eu am examinat-o. 

— Spuneţi-mi că nu a suferit. Vă rog, spuneţi-mi că nu a suferit. 

Dar Scarpetta nu îi poate spune acest lucru. Ar fi o minciună. 

— Mai avem de făcut multe teste, răspunse ea. Laboratoarele vor 
continua să facă teste încă ceva vreme. Toată lumea lucrează asiduu 
pentru a afla exact ce s-a întâmplat cu Gilly. 

Doamna Paulsson plânge încetişor în vreme ce Scarpetta o conduce 
de-a lungul coridorului, înapoi în biroul administrativ, unde o roagă 
pe una dintre funcţionare să caute copiile rapoartelor cerute de 
doamna Paulsson şi să elibereze obiectele personale ale lui Gilly, o 
pereche de cercei în formă de inimioare din aur şi o brățară de piele, 
nimic mai mult. Scarpetta tocmai se îndrepta înapoi spre sala de 
conferinţe când îşi făcu apariţia Marino, păşind în grabă de-a lungul 
coridorului, cu capul în jos, obrajii înfierbântaţi. 

— Până acum nu e o dimineaţă bună, comentă ea când el ajunse în 
dreptul său. Din câte văd, nici pentru tine nu e altfel. Am tot încercat 
să dau de tine. Bănuiesc că ai primit mesajul meu. 

— Ce face aici? îi scăpă acestuia, referindu-se la doamna Paulsson, 
vizibil supărat de prezenţa acesteia. 

— A venit să ridice obiectele personale ale lui Gilly şi copiile 
rapoartelor. 

— Păi poate să facă asta dacă nici măcar nu s-au decis cine primeşte 
trupul fetiţei? 

— E rudă de gradul I. Nu sunt sigură ce rapoarte îi vor fi înmânate. 
Nu sunt sigură de nimic de pe aici, zise ea. FBl-ul a venit moţ la 
întâlnire. Nu ştiu cine mai mişună pe aici sau are de gând să apară. 
Ultima găselniţă în cazul acesta este că Frank Paulsson se pare că a 
hărțuit sexual femei-pilot. 

— Ha! Marino se grăbeşte şi se comportă de-a dreptul bizar, în plus 
miroase a băutură şi arată ca naiba. 

— Tu eşti bine? îl întreabă ea. Ce mă aud zicând? Bineînţeles că nu 
eşti bine, doar se vede asta. 

— Nu e mare lucru, zise el. 

Marino îşi pune zahăr cu nemiluita în cafea. Probabil că se simte 
tare rău dacă apelează la zahărul alb, rafinat, căci în regimul său 
alimentar acesta este absolut exclus, cel mai dăunător aliment pe care 
îl poate îngurgita. 

— Eşti sigur că vrei să faci asta? întrebă Scarpetta. 

O să-ţi pară rău mai încolo. 

— Ce naiba căuta femeia asta aici? Mai amestecă în lichid încă o 
linguriţă de zahăr. Intru în morgă şi dau peste mama fetiţei pe coridor. 
Nu-mi spune că a văzut-o pe Gilly, pentru că ştiu că fata nu e în 
condiţia necesară. Deci ce naiba face ea aici? 

Marino este îmbrăcat în aceiaşi pantaloni negri, cu jachetă şi şapcă 
LAPD, nu s-a ras în dimineaţa aceasta, iar ochii sunt injectaţi, 
sălbatici. Poate că după petrecerea de la clubul poliţiştilor a plecat să 
se vadă cu una din femeile lui, una din femeile de condiţie joasă pe 
care obişnuia să le agaţe la bowling şi beat mort fiind să se culce cu 
ele. 

— Dacă ai de gând să fii cu fundul în sus, poate e mai bine să nu 
intri cu mine la întâlnire, zise Scarpetta. Pe tine nu te-au invitat. Aşa 
că nu vreau să înrăutăţesc lucrurile apărând cu tine şi arţăgos pe 
deasupra. Ştii cum eşti când dai de zahăr. 

— Ha, zise el, privind spre uşile închise ale sălii de conferinţe. Mda, 
ei bine, le arăt eu tâmpiţilor ăstora ce înseamnă să fii arţăgos. 

— Ce s-a întâmplat? 

— Au ieşit vorbe, zise el pe un ton scăzut, supărat. Despre tine. 

— Vorbe, unde? Detestă genul de bârfă la care se referă el şi de 
obicei nu pleacă urechea la aşa ceva. 

— Se spune că te muţi înapoi aici şi că de fapt de asta ai venit. O 
priveşte acuzator, sorbind din cafeaua otrăvită cu zahăr. Ce naiba îmi 
ascunzi? 

— Nu m-aş muta niciodată aici, zise ea. Mă surprinde că ai ascultat 
asemenea bârfe, venite probabil din partea unora care nu au ce face. 

— Eu nu vin înapoi, aici, zise el, de parcă toată discuţia se învârte 
în jurul lui, nu al ei. Sub nici o formă. Nici măcar să nu-ţi treacă prin 
cap. 

— Nici nu-mi trece prin cap. Hai să nu ne mai gândim la asta în 
momentul de faţă. Merse spre sala de conferinţe şi deschise uşa din 
lemn masiv. 

Marino o poate urma dacă vrea, sau poate să rămână afară lângă 
automatul de cafea, mâncând zahăr cu lingura cât e ziua de lungă. Nu 
are de gând să îl convingă sau să îl ia peste picior. Va trebui să afle 
ceva mai mult despre ce îl deranjează cu adevărat, dar acum nu este 


momentul. Acum are o întâlnire cu doctorul Marcus, FBI şi Jack 
Fielding, care aseară a lăsat-o cu ochii în soare şi a cărui piele este mai 
inflamată decât atunci când l-a văzut ultima oară. Nici unul din cei 
prezenţi nu i se adresează, iar Scarpetta îşi găseşte un scaun. Nimeni 
nu se adresează lui Marino care o urmează şi îşi trage un scaun lângă 
ea. Fi bine, asta e inchiziţie, dacă am văzut vreuna, îşi zise ea. 

— Haideţi să începem, spuse doctorul Marcus. Bănuiesc că aţi fost 
prezentaţi agentului special Weber de la Departamentul de Profil 
psihologic al FBl-ului, îi zise el lui Scarpetta, greşind numele 
departamentului. Acesta era Departamentul de Ştiinţe sociale şi 
comportamentale, nu de Profil psihologic. Ne confruntăm cu o 
problemă serioasă, ca şi cum n-am fi avut destule. Are o expresie 
gravă, ochii mici sclipind rece în spatele ochelarilor. Doctor Scarpetta, 
zise el pe un ton mai hotărât. Aţi autopsiat-o pe Gilly Paulsson. Dar l- 
aţi examinat şi pe domnul Whitby, şoferul de tractor, nu-i aşa? 

Fielding răsfoieşte dosarul deschis în faţa sa şi nu zice nimic, cu faţa 
iritată, de un roşu aprins. 

— Nu aş spune că l-am examinat, răspunse ea, aruncând o privire 
spre Fielding. Nici nu am idee despre ce e vorba aici. 

— L-aţi atins? întrebă agentul special Karen Weber. 

— Îmi pare rău. FBI-ul anchetează şi moartea şoferului de tractor? 
întrebă Scarpetta. 

— Posibil. Sperăm că nu, dar este foarte posibil, zise agentul Weber, 
care pare să se bucure că are ocazia să o chestioneze pe Scarpetta, 
fosta directoare a institutului. 

— L-aţi atins? De data aceasta doctorul Marcus este cel care pune 
întrebarea. 

— Da, răspunse Scarpetta. L-am atins. 

— Şi bineînţeles că şi dumneata l-ai atins, îi zise doctorul Marcus lui 
Fielding. Ai făcut examenul extern şi ai început autopsia, apoi, la un 
moment dat, te-ai alăturat ei în camera rece pentru a o reexamina pe 
Paulsson. 

— Da, mormăi Fielding, ridicând privirea din dosar, fără a se uită 
însă la nimeni în particular. Dar e o prostie. 

— Ce ai spus? întrebă doctorul Marcus. 

— M-aţi auzit. E o prostie, zise Fielding. V-am spus asta de ieri de 
când s-a pus problema. Iar în dimineaţa asta vă spun acelaşi lucru. E o 
prostie. Nu o să mă las răstignit în faţa FBI-ul sau a oricui altcuiva. 

— Doctor Fielding, mi-e teamă că nu este o prostie. Avem o 
problemă majoră cu probele. Microurmele prelevate de pe trupul lui 
Gilly Paulsson par identice cu cele recoltate de pe şoferul de tractor, 
domnul Whitby. Acum, eu unul nu văd cum este posibil aşa ceva decât 
dacă ar fi vorba de o contaminare de la un caz la altul. Şi că tot veni 
vorba, nu înţeleg, de asemenea, de ce lucrai la cazul Whitby. E un 


accident. Nu omucidere. Vă rog, corectaţi-mă dacă greşesc. 

— Nu sunt pregătit să spun aşa ceva, răspunse Fielding, cu faţa şi 
mâinile atât de afectate de iritaţie, încât aproape te doare să le 
priveşti. Omul a fost călcat de tractor, dar rămâne de demonstrat cum 
s-a întâmplat exact acest lucru. Nu am fost martor la deces. Am 
prelevat o mostră de la o rană de pe faţa lui pentru a vedea dacă 
există urme de ulei, de exemplu, în cazul în care cineva apare şi 
pretinde că a fost atacat, lovit în față cu ceva şi nu că a fost pur şi 
simplu călcat de tractor. 

— Despre ce e vorba? Ce microurmă? întrebă Marino, surprinzător 
de calm pentru un om care tocmai ingurgitează o doză periculoasă de 
zahăr. 

— Sincer, nu consider asta ca fiind treaba dumitale, spuse doctorul 
Marcus. Dar din moment ce colega dumitale insistă să te tragă după ea 
oriunde ar merge, trebuie să-ţi accept prezenţa aici. La rândul meu, 
trebuie să insist ca tot ce se discută aici să rămână între aceşti patru 
pereţi. 

— Insistaţi cât vreţi, zise Marino zâmbindu-i agentului Weber. Şi 
cărui fapt datorăm această plăcere? o întrebă el. Îl cunosc pe şeful de 
departament de la voi, din ţara puşcaşilor marini. E ciudat cum toată 
lumea, când aude de Quantico, se gândeşte mai întâi la puşcaşi, nu la 
FBI. Aţi auzit de Benton Wesley? 

— Desigur. 

— Aţi citit vreodată toate nebuniile pe care le-a scris despre 
profilare? 

— Sunt familiarizată cu lucrările sale, zise ea, cu degetele 
împreunate deasupra unui blocnotes, având unghiile lungi ireproşabil 
manichiurate şi lăcuite în roşu-stins. 

— Ei ce să zic, chiar îmi pare rău, îi zise Marino doctorului Marcus. 
Nu este intenţia mea să scap de ea. Sunt convins că ne va prinde bine 
un expert FBI de la Profil care să ne spună tot ce se poate despre 
microurme. 

— De ajuns, interveni enervat doctorul Marcus. Dacă nu vă puteţi 
comporta ca un profesionist, atunci mă văd nevoit să vă cer să plecați. 

— O, nu, nu mă băgaţi în seamă, zise Marino. Eu o să stau aici 
cuminte şi o să vă ascult. Vă rog, continuaţi. 

Jack Fielding clătină încet din cap, cu privirea la dosarul din faţa 
lui. 

— Continui eu, zise Scarpetta şi de data aceasta e clar că nu mai 
încearcă să fie amabilă sau măcar diplomată. Dr. Marcus, aceasta este 
prima dată când menţionaţi microurmele în cazul Gilly Paulsson. M- 
aţi chemat până la Richmond ca să vă ajut la acest caz şi apoi aţi uitat 
să îmi menţionaţi analiza microurmelor? Îl privi intens, apoi îşi mută 
privirea la Fielding. 


— Nu mă întreba pe mine, îi spuse Fielding. Eu m-am ocupat doar 
de prelevare. Nu am primit raportul de la laboratoare, nici măcar un 
telefon. Nu că aş mai primi. Cel puţin nu direct. Am auzit de asta abia 
ieri, târziu, când el, doctorul Marcus, mi-a spus acest lucru când mă 
pregăteam să mă urc în maşină. 

— Dar şi eu nu am aflat decât foarte târziu, sări doctorul Marcus. 
Unul din acele bileţele ridicole pe care... cum îl cheamă, Ice sau Eise 
mi le trimite mereu despre felul în care lucrăm aici, de parcă el ar 
putea îmbunătăţi modul de lucru. Nu a existat nimic deosebit în ceea 
ce au găsit laboratoarele până acum. Câteva fire de păr şi rămăşiţe, 
inclusiv posibile fragmente de vopsea care, cred eu, ar fi putut proveni 
de oriunde, inclusiv de la un automobil, cred, sau alt obiect din casa 
familiei Paulsson. Poate o bicicletă sau o jucărie. 

— Ar trebui să ştie dacă vopseaua provine de la un autoturism, 
răspunse Scarpetta. Cu siguranţă, ar trebui să o poată compara cu 
lucrurile din casă. 

— Cred că ideea mea este că nu există ADN. Probele au fost 
negative. Şi bineînţeles, dacă ne gândim la omucidere, ADN-ul de pe o 
probă vaginală sau orală ar fi fost extrem de important. Pe mine mă 
interesa cel mai mult dacă există ADN pe aceste aşa-zise urme de 
vopsea. Dar aseară am primit un e-mail de la Microurme, iar astăzi am 
descoperit un fapt absolut uluitor, că în probele prelevate de la şoferul 
de tractor s-au găsit aceleaşi reziduuri. Doctorul Marcus îl ţintui pe 
Fielding cu privirea. 

— Şi cum credeţi că s-a produs această contaminare? se interesă 
Scarpetta. 

Doctorul Marcus ridică mâinile în aer, într-un gest exagerat de 
neputinţă. 

— Spuneţi-mi voi. 

— Nu văd cum, veni replica ei. Am schimbat mănuşile, nu că ar 
conta, pentru că nu am prelevat probe de la Gilly Paulsson. Ar fi fost o 
acţiune cu totul inutilă având în vedere că fata a fost spălată, 
autopsiată, s-au prelevat probe, a fost spălată din nou, iar autopsiată 
după ce a fost ţinută într-un sac de plastic timp de două săptămâni. 

— Fireşte că nu ai prelevat din nou probe, zise doctorul Marcus de 
parcă el ar fi foarte-foarte mare, iar ea minusculă. Însă am presupus că 
nu ai terminat autopsierea domnului Whitby şi probabil ai revenit la 
el după ce ai reexaminat-o pe Gilly Paulsson. 

— Am prelevat probele de la domnul Whitby şi abia apoi am lucrat 
la Paulsson, explică Fielding. Eu nu am prelevat probe de la ea. Asta 
este clar. Şi nu ar fi existat nici o urmă pentru a fi transferată pe el sau 
pe oricare alt mort. 

— Nu eu sunt cel care trebuie să explice asta, decide doctorul 
Marcus. Nu ştiu ce naiba s-a întâmplat, dar e clar că ceva nu e în 


regulă. Trebuie să luăm în considerare toate scenariile posibile pentru 
că puteţi fi convinşi că avocaţii o vor face, dacă vreunul din cele două 
cazuri va ajunge la proces. 

— Moartea lui Gilly va ajunge la tribunal, decretă agentul special 
Weber de parcă ştie asta sigur şi are o legătură personală cu fetiţa de 
paisprezece ani. Poate vreo încurcătură la laborator? sugera ea. O 
probă etichetată greşit sau o probă contaminată de o alta. Acelaşi 
tehnician a făcut ambele analize? 

— Fise, cred că acesta este numele său, a făcut ambele analize, 
răspunse doctorul Marcus. El a făcut analiza de microurme sau tocmai 
o face, dar nu şi analiza firelor de păr. 

— Aţi menţionat firele de păr de două ori până acum. Ce păr? 
întrebă Scarpetta. Acum ne spuneţi că s-au găsit şi fire de păr. 

— În cazul Gilly Paulsson, de la locul faptei s-au ridicat mai multe 
fire de păr, răspunse el. Cred că de pe lenjeria de pat. 

— Să sperăm atunci că nu sunt firele de păr ale şoferului de tractor, 
remarcă Marino. Sau poate ar trebui să speraţi să fie aşa. El o omoară 
pe fată, nu poate suporta vina şi se calcă singur cu tractorul. Un caz 
încheiat într-un mod de-a dreptul excepţional. 

Nimeni nu-l consideră amuzant. 

— Am cerut ca lenjeria de pat să fie cercetată pentru epiteliu ciliat, 
îi zise Scarpetta lui Fielding. 

— Faţa de pernă, zise el. Rezultatul este pozitiv. 

Ar trebui să se simtă uşurată. Prezenţa acestei probe biologice 
sugerează că Gilly a fost asfixiată, dar adevărul o doare teribil. 

— Ce mod oribil de a muri, zise ea. Oribil, de-a dreptul oribil. 

— Îmi pare rău, zise agentul special Weber. Am pierdut ceva? 

— Fetiţa a fost ucisă, veni replica lui Marino. În afară de asta, nu-mi 
dau seama ce naiba ai pierdut. 

— Ştiţi, chiar nu văd de ce ar trebui să suport aşa ceva, îi zise 
agentul doctorului Marcus. 

— Da, chiar nu vede, îi zise Marino acestuia. Doar dacă nu vreţi să 
mă scoateţi personal din această încăpere. În caz contrar, voi rămâne 
aici cuminte şi voi spune tot ce-mi trece prin cap. 

— Dacă tot avem această conversaţie deschisă, onestă, se adresă 
Scarpetta agentului FBI, aş vrea să aud direct de la dumneata de ce s-a 
implicat Biroul în cazul lui Gilly Paulsson. 

— Foarte simplu, poliţia din Richmond ne-a cerut ajutorul, răspunse 
agentul special Weber. 

— De ce? 

— Bănuiesc că ar trebui să-i întrebaţi chiar pe cei de acolo. 

— Dar te întreb pe dumneata, îi spuse Scarpetta. Ar fi bine ca 
cineva să îmi spună direct ce se petrece sau ies din acest birou şi nu 
mă mai întorc niciodată. 


— Nu este chiar atât de simplu. Doctorul Marcus o privi îndelung, 
intens, cu ochi ficşi, amintindu-i întrucâtva de o şopârlă. Te-ai 
implicat deja. Ai examinat şoferul tractorului, iar acum s-ar putea să 
avem o posibilă contaminare a probelor de la acest caz la celălalt. Mi- 
e teamă că nu este atât de uşor cum spui dumneata, că pleci şi nu te 
mai întorci. Nu mai este alegerea dumitale. 

— Asta e o prostie, mormăi Fielding din nou, privindu-şi mâinile 
descuamate, ca o carne vie, încrucişate. 

— Vă spun eu de ce s-a implicat FBl-ul. Marino este cel care face 
această remarcă. Cel puţin vă spun ce are de zis poliţia din Richmond 
despre asta, dacă chiar nu vreţi să ştiţi. S-ar putea ca ceea ce veţi auzi 
să vă cam rănească sentimentele, i se adresă el agentului special 
Weber. Şi ca o paranteză, am zis cumva cât de mult îmi place 
costumul dumitale? Şi pantofii roşii. Îmi plac la nebunie, însă ce se va 
întâmpla dacă sunteţi prinsă într-o urmărire în chestiile astea? 

— Mi-a ajuns, zise ea pe un ton caustic. 

— Nu! Mie mi-a ajuns! Jack Fielding izbucni deodată şi pocni brusc 
cu pumnul în masă, ridicându-se în picioare. Făcu un pas îndărăt şi 
aruncă priviri furioase în jur. La dracu’ cu toate astea! Îmi dau 
demisia. Mă auzi, ticălos castrat ce eşti, îi zise el doctorului Marcus. 
Îmi dau demisia. Şi la dracu’ şi cu tine. Tăie aerul cu arătătorul, vrând 
parcă să o împungă pe Weber. Federali idioţi, veniţi aici de parcă aţi fi 
Dumnezeu pe pământ şi habar n-aveţi de fapt pe ce lume trăiţi. N-aţi 
distinge o omucidere nici dacă vi s-ar întâmpla în curtea casei! 
Demisionez! Se îndreptă spre uşă, cu spatele. Hai, Pete, zi! Ştiu că ştii, 
zise el cu ochii la Marino. Spune-i lui Scarpetta adevărul. Te rog. 
Cineva ar trebui să o facă. 

Iese în viteză pe uşă, trântind-o cu zgomot în urma sa. 

După o clipă de tăcere uluită, doctorul Marcus rupse vraja: 

— Ei, acesta a fost un spectacol pe cinste. Îmi cer scuze, îi zise el 
agentului special Weber. 

— Are cumva o criză de isterie? întrebă ea. 

— Ai de spus ceva? Scarpetta se uită la Marino, nemulțumită de 
faptul că el ar putea avea nişte informaţii pe care nu s-a sinchisit să i 
le transmită. Se întreabă dacă a băut în oraş toată noaptea şi nu s-a 
deranjat să îi dea nişte informaţii ce ar fi putut fi esenţiale pentru caz. 

— Aşa cum mi-a ajuns mie la urechi, răspunse el, federalii sunt 
interesaţi de cazul micuţei Gilly pentru că tatăl ei este un informator, 
aţi putea zice, al Departamentului de Siguranţă Naţională. E bazat în 
Charleston, chipurile făcând rapoarte despre piloţii care ar putea avea 
înclinații teroriste, iar asta este o problemă majoră acolo căci au cea 
mai mare flotă de avioane de transport C-17 din ţară, în jur de o sută 
optzeci şi cinci de milioane bucata. Nu că ar fi o chestie mişto ca un 
pilot terorist să aterizeze pe neaşteptate în flota cu pricina? 


— Probabil ar fi o idee bună să taci chiar acum, interveni agentul 
special Weber, cu degetele împreunate deasupra blocnotesului, cu 
încheieturile albe. N-ar trebui să te bagi în asta. 

— O, dar sunt deja acolo, răspunse el, scoţându-şi şapca de pe cap, 
frecându-şi ţepii nisipii împrăştiaţi pe scalpul altfel perfect chel. Îmi 
cer scuze. Am stat treaz până târziu şi nu am avut timp să mă rad în 
dimineaţa aceasta. Îşi frecă barba ţepoasă, ca şmirghelul. Eu, 
cercetătorul legist Eise şi detectivul Browning am avut un moment de 
apropiere la clubul poliţiştilor, apoi am avut câteva discuţii despre 
care nu vă dau amănunte din motive de confidenţialitate. 

— Poţi să pui punct chiar aici, îl avertiză agentul special Weber, de 
parcă ar fi în stare să îl aresteze doar pentru că vorbeşte, ca şi cum 
vorbitul ar fi o nouă crimă federală. Poate că în mintea ei e convinsă 
că el este pe cale să comită un act de trădare. 

— Ba eu aş prefera să nu te opreşti, zise Scarpetta. 

— FBI-ul şi Siguranţa Naţională nu se prea au la inimă, zise Marino. 
Vezi, o mare parte din bugetul Justiţiei a fost luat şi dat Siguranţei 
Naţionale şi cu toţii ştim cât de mult apreciază FBI-ul un buget mare şi 
gras. Ce-am auzit ultima oară? Se uită calculat la agentul special 
Weber. Cam şaptezeci de suporteri pe Capitol Hillusy făcând lobby, 
fiecare dintre ei cerşind bani în vreme ce voi, la costum, dar fără 
nimic în cap, alergaţi peste tot încercând să încălcaţi jurisdicţiile 
tuturor, să puneţi mâna pe toată lumea. 

— De ce stăm aici şi ascultăm asta? îl întrebă agentul special Weber 
pe doctorul Marcus. 

— Ideea este că FBI-ul îl are în colimator pe Frank Paulsson de ceva 
vreme, îi zise Marino lui Scarpetta. Şi ai dreptate. Circulă zvonuri 
despre el, bineînţeles. Se pare că abuzează de privilegiile sale ca medic 
militar, ceea ce este deosebit de grav având în vedere statutul său de 
informator pentru Siguranţă. E limpede că n-ar fi de dorit ca el să 
avizeze un pilot — mai ales un pilot militar — pentru că primeşte cine 
ştie ce favoruri. Şi FBI-ul nu-şi doreşte altceva decât să îi bage la apă 
pe cei de la Siguranţă şi să îi facă să pară nişte imbecili, aşa că 
guvernatorul s-a cam îngrijorat şi a sunat la FBI, iar asta le-a deschis 
uşa, nu? Se uită la agentul special. Fără îndoială că guvernatoarea ştie 
exact ce fel de ajutor a căutat. Nu a realizat însă că ideea FBl-ului de a 
ajuta este să bage la apă altă agenţie federală. Cu alte cuvinte, e un joc 
de putere şi de bani. Dar până la urmă, nu sunt toate aşa? 

— Nu, nu toate, răspunse Scarpetta pe un ton dur; a înghiţit mai 
mult decât intenţiona. La mijloc este o fetiță de paisprezece ani care a 
avut o moarte dureroasă, îngrozitoare. Este vorba de uciderea lui Gilly 
Paulsson. Se ridică de pe scaun şi închise dintr-o singură mişcare 
geanta de piele, o ridică de mânere şi se uită direct la doctorul 
Marcus, apoi la agentul special Weber. Despre asta ar trebui să fie 


vorba aici. 

În momentul în care au ajuns pe Broad Street, Scarpetta este gata să 
smulgă adevărul de la el. Nu contează ce vrea el. Îi va spune absolut 
tot ce ştie. 

— Ai făcut ceva aseară, zise ea şi nu mă refer la timpul petrecut la 
clubul poliţiştilor cu cine o fi fost partenerul tău de băutură. 

— Nu înţeleg unde vrei să ajungi. Marino este masiv şi sumbru pe 
scaunul pasagerului, cu şapca trasă pe faţa mohorâtă. 

— O, ba da, înţelegi. Ai fost să o vezi. 

— Acum chiar că nu ştiu despre ce vorbeşti. Marino priveşte afară 
pe geamul maşinii. 

— O, ba da. Tăie strada Broad cu viteză, la volan la insistenţele sale, 
pentru că în clipa asta nici nu se gândea să îl lase pe Marino sau pe 
altcineva să şofeze. Te cunosc. La dracu', Marino. Ai mai făcut asta. 
Dacă ai făcut-o şi acum, spune-mi, te rog. Am văzut cum s-a uitat la 
tine când am fost la ea acasă. Ai văzut şi tu, fir-ar să fie şi ai fost tare 
încântat. Nu sunt proastă. 

Nu îi răspunde, continuând să privească pe geam, cu chipul umbrit 
de cozoroc, întors dinspre ea. 

— Spune-mi, Marino. Te-ai dus să o vezi pe doamna Paulsson? Te-ai 
întâlnit cu ea pe undeva? Spune-mi adevărul. Până la urmă tot îl scot 
de la tine. Ştii că aşa va fi, zise Scarpetta, oprind brusc la un semafor 
ce trecea de la galben la roşu. Se uită în direcţia lui. Bine. Tăcerea ta 
vorbeşte pentru tine. De asta te-ai purtat aşa ciudat când ai venit la 
birou de dimineaţă, nu? Ai fost cu ea azi-noapte şi poate lucrurile n-au 
mers chiar cum sperai, aşa că în dimineaţa asta ai fost niţel surprins să 
o vezi la birou. 

— Nu e aşa. 

— Atunci spune-mi. 

— Suz avea nevoie de cineva cu care să vorbească, iar eu aveam 
nevoie de informaţii. Aşa că ne-am ajutat unul pe altul, zise el spre 
fereastră. 

— Suz? 

— M-a ajutat, nu? continuă el. Am prins nişte idei despre Siguranța 
Naţională, despre ticălosul de bărbatu-său, despre cât de josnic e şi de 
ce l-ar urmări FBl-ul. 

— L-ar urmări? Coti la stânga pe Franklin Street, îndreptându-se 
spre primul ei birou din Richmond, fosta ei clădire care acum e făcută 
una cu pământul. La întâlnire păreai destul de sigur pe tine, dacă ceea 
ce tocmai s-a întâmplat poate fi numit întâlnire. Asta a fost partea cu 
ghicitul? L-ar urmări? Ce vrei să spui mai exact? 

— M-a sunat aseară pe mobil, răspunse Marino. Au dărâmat o 


grămadă de când am ajuns aici. Multe lucruri au fost dărâmate, în mai 
multe sensuri ale cuvântului. Priveşte spre situl de demolare din faţa 
lor. 

Clădirea este mai mică şi mai amărâtă decât atunci când au văzut-o 
ultima oară. Sau poate ei nu mai sunt surprinşi de distrugerea ei şi 
doar li se pare mai mică şi mai amărâtă. Scarpetta încetineşte în 
apropierea străzii 14 şi caută un loc de parcare. 

— Trebuie să intrăm pe Cary, decise ea. E o parcare pe Cary, la vreo 
două străzi distanţă, sau cel puţin era odată. 

— Dă-o încolo. Parchează chiar în dreptul clădirii, pe trotuar, zise 
Marino. Mă ocup eu de asta. Căută în geanta neagră de la picioare şi 
scoase la iveală o plăcuţă roşie pe care scrie medic legist primar. O 
pune atent între parbriz şi bord. 

— Acum, cum naiba ţi-a reuşit asta? Nu-i vine să creadă. Cum ai 
reuşit asta? 

— Eh, se întâmplă diverse minuni când ai timp să vorbeşti cu fetele 
de la recepţie. 

— Eşti groaznic de rău, zise ea, clătinând din cap. Îmi lipseşte una 
ca asta, adăugă ea, pentru că odată, parcarea nu era o problemă ca 
acum. Putea să parcheze lângă orice loc al crimei, oriunde. Putea să 
vină la tribunal la o oră de vârf şi să parcheze maşina într-un loc 
interzis, doar pentru că avea plăcuţa roşie cu MEDIC LEGIST PRIMAR 
scris pe ea cu litere albe. De ce te-a sunat doamna Paulsson aseară? 
Parcă nu îi venea să-i spună femeii Suz. 

— Vroia să stăm de vorbă, zise el deschizând portiera. Haide, să 
terminăm cu asta odată. Ar fi trebuit să-ţi iei nişte cizme. 

Tot timpul, de aseară şi până atunci, Marino s-a gândit numai la 
Suz. Îi plăcea felul în care îşi purta părul, lung cât să îi mângâie 
umerii, îi plăcea că avea părul blond. Blondele fuseseră preferatele lui, 
dintotdeauna. 

Când a întâlnit-o pentru prima oară, la ea acasă, i-au plăcut linia 
obrazului şi buzele cărnoase, pline. I-a plăcut felul în care îl privea. Îl 
făcea să se simtă mare şi important, puternic, iar în ochii ei a văzut că 
ea credea că el va şti ce să facă când se va confrunta cu probleme, 
chiar dacă problemele ei nu mai au cum să fie rezolvate, indiferent la 
cine s-ar uita. Poate că ar trebui să-l privească chiar pe Dumnezeu ca 
să rezolve problemele ei, iar asta nu se va întâmpla pentru că probabil 
Dumnezeu nu este mişcat aşa cum este mişcat un bărbat ca Marino. 

Felul în care l-a privit pe Marino, aşa cum a făcut-o, a fost probabil 
ceea ce l-a atins cel mai tare, iar când s-a apropiat de el când cercetau 
dormitorul lui Gilly, a simţit apropierea ei. Ştia că îl pasc necazurile. 
Ştia că dacă Scarpetta se va prinde care este adevărul, avea să 
primească o bălăcăreală ca la carte. 

El şi Scarpetta păşesc prin noroiul gros, roşiatic, iar Marino se miră 
ca întotdeauna că ea poate călca prin orice în cei mai afurisiţi pantofi, 
ținând ritmul fără să se plângă. Nămolul umed şi roşu plescăie pe 
bocancii lui Marino, iar picioarele îi alunecă încercând să-şi aleagă cu 
atenţie paşii, iar ea nici nu pare să observe că nu poartă bocanci 
zdraveni în picioare. Scarpetta este încălțată cu o pereche de pantofi 
cu toc jos, cu şiret, nişte pantofi serioşi care merg bine cu costumul, 
sau cel puţin se asortau bine până acum. Acum parcă ar merge pe 
nişte perne de noroi roşiatic, iar clisa moale sare la fiecare pas, 
împroşcând tivul pantalonilor şi al hainei lungi în vreme ce ea şi 
Marino îşi croiesc drum spre vechea lor clădire, gârbovită şi pe 
jumătate în ruină. 

Echipa de demolare se opreşte din lucru cu ochii la Marino şi 
Scarpetta care ţopăie ca nişte bufoni printre dărâmături şi nămol, 
îndreptându-se direct spre miezul tuturor violențelor, iar unul dintre 
ei, un bărbat solid, cu o cască de protecţie pe cap, îi priveşte egal. În 
mână are o mapă şi până atunci era prins într-o discuţie cu un alt 
bărbat cu cască de protecţie. Cel cu mapa începe să se apropie de ei, 
făcându-le semn cu mâna, de parcă ar vrea să-i îndepărteze ca pe nişte 
turişti băgăcioşi. Marino îi face semn să vină lângă ei pentru a sta de 
vorbă. Când bărbatul cu mapa ajunge în dreptul lor observă şapca 
neagră cu însemnele LAPD de pe capul lui Marino şi devine brusc mai 
atent. Până la urmă, şapca se pare că este un avantaj, îşi zise Marino. 
Nu este nevoie să se identifice cu acte false sau să se identifice — punct 


— pentru că şapca are grijă să facă prezentările pentru el. Mai are grijă 
şi de alte chestii. 

— Sunt anchetator Marino, îi zise el omului cu mapa. Dânsa este 
doctor Scarpetta, medicul legist. 

— O, îngăimă bărbatul cu mapa. Aţi venit pentru Ted Whitby. 
Începu să clatine din cap. Nu mi-a venit să cred. Probabil aţi auzit de 
familia lui. 

— Spuneţi-ne, îl îndemnă Marino. 

— Soţia e însărcinată cu primul lor copil. E a doua căsnicie a lui 
Ted. Oricum, îl vedeţi pe individul de acolo? Se răsuci cu faţa spre 
clădirea jerpelită şi indică un bărbat în salopetă cenuşie ieşind din 
cabina unei macarale. Acela este Sam Stiles, el şi Ted au avut 
problemele lor, ca să spun aşa. Ea -— soţia lui Ted — zice că Sam a 
balansat bila macaralei de demolare prea aproape de tractorul lui Ted 
şi de aceea omul a căzut şi a fost călcat de vehicul. 

— Ce vă face să credeţi că a căzut? întrebă Scarpetta. 

Se gândeşte la ceea ce a văzut cu ochii ei, îşi zice Marino. Încă mai 
crede că l-a zărit pe Ted Whitby chiar înainte de a fi călcat de tractor, 
că atunci când ea l-a zărit în trecere, omul era pe propriile-i picioare şi 
meşterea ceva la motor. Poate că ceea ce ea a văzut este exact cum s-a 
întâmplat. Cunoscând-o, probabil chiar aşa a fost. 

— Nu cred asta neapărat, doamnă, răspunse omul cu mapa, un 
bărbat cam de vârsta lui Marino, dar cu păr pe cap şi multe riduri pe 
faţă. Are pielea bronzată şi în ea se oglindeşte trecerea vremii, ca la 
un cowboy, iar ochii sclipesc albastru-deschis. Tot ce vă spun eu este 
că soţia, văduva aş zice acum, vorbeşte de rău pe toată lumea. 
Bineînţeles că vrea bani. Nu e aşa întotdeauna? Nu că nu mi-ar părea 
rău pentru ea. Dar nu este cinstit să îi învinovăţeşti pe alţii pentru 
moartea cuiva. 

— Unde eraţi când s-a întâmplat? întrebă Doc. 

— Chiar aici, la mai puţin de o sută de metri de locul unde s-a 
întâmplat. Arătă spre colţul din faţă de pe partea dreaptă a clădirii, 
sau ce a mai rămas din ea. 

— Aţi văzut ce s-a întâmplat? 

— Nu, doamnă. Nimeni din cei pe care îi cunosc nu au văzut ce s-a 
întâmplat, ca să fiu sincer. El era în parcarea din spate lucrând la 
motor, i se tot îneca. Aşa că a umblat la injecție, asta e bănuiala mea, 
iar restul e poveste. Apoi am văzut, eu şi toţi ceilalţi, am văzut cum 
tractorul rulează fără şofer, s-a lovit de stâlpul acela galben de lângă 
uşa din spate şi a rămas acolo. Dar Ted era pe pământ, rănit rău de 
tot. Sângera abundent. Adică, era rău de tot. 

— Era conştient când aţi ajuns la el? întrebă Doc şi ca de obicei ia 
notițe în carneţelul său negru, iar pe umăr are trecută bareta lungă a 
trusei de examinare din fâş negru. 


— Nu l-am auzit spunând nimic. Omul cu mapa se schimonosi de 
durere şi se făcu că priveşte în altă parte, încercând să-şi ascundă 
tulburarea. Înghiţi cu greu şi îşi drese glasul. Avea ochii deschişi şi 
încerca să respire. Cam asta mi-a rămas întipărit în minte şi probabil 
îmi va rămâne întipărit în minte pentru totdeauna. El încercând să 
respire, faţa lui căpătând o tentă vineţie. Apoi s-a dus, atât de repede. 
Poliţia a ajuns aici, bineînţeles, a venit şi o ambulanţă, dar nimeni nu 
mai putea face nimic pentru el. 

Marino e neclintit în nămol, ascultând, apoi se hotărăşte să pună şi 
el o întrebare-două, pentru că nu se simte în apele lui să stea aşa prea 
mult cu gura închisă, ca şi cum ar fi un prostănac. Scarpetta îl face să 
se simtă prost. Nu face asta voit, nu încearcă şi nici măcar nu va 
încerca vreodată, iar asta e şi mai rău. 

— Individul acesta, Sam Stiles, zise Marino, făcând semn cu 
cozorocul şepcii negre spre macaraua nemişcată şi bila ei care se 
leagănă încet legată de cablul de oţel. Unde era el când Ted a fost 
călcat de tractor? Era prin apropierea lui cumva? 

— Nuu. Asta e ridicol. Ideea că Ted a fost cumva lovit şi dărâmat de 
pe tractor de bila macaralei este atât de ridicolă, încât ar fi de-a 
dreptul comică dacă ar fi fost ceva comic în toate astea. Aveţi idee ce 
i-ar face unui om o bilă ca aceasta? 

— Nu cred că ar fi plăcut la vedere, comentă Marino. 

— l-ar zbura creierii din cap. N-ar mai fi nevoie de un tractor care 
să-l termine. 

Scarpetta notează tot. Din când în când ridică privirea şi se uită cu 
atenţie în jur, apoi scrie altceva. S-a întâmplat ca Marino să vadă 
notițele ei, pe tăblia mesei de lucru, când Scarpetta ieşise o clipă din 
birou. Curios să afle ce îi trece prin cap, Marino a profitat de ocazie ca 
să arunce o privire. Nu a reuşit să înţeleagă mai mult de un cuvânt, iar 
acesta s-a întâmplat să fie tocmai numele său, Marino. Nu numai că 
scrisul ei este atât de neinteligibil, dar atunci când ia notițe foloseşte 
propriul ei limbaj secret, un fel de stenodactilografie ciudată pe care 
nimeni în afară de secretara ei, Rose, nu o poate descifra. 

Acum îl întreabă pe muncitor cum îl cheamă, iar el îi spune că este 
Bud Light, destul de uşor de reţinut pentru Marino, chiar dacă nu 
crede în mărci de bere precum Bud Lite sau Miller Lite, Michelob Lite 
sau orice altceva din gama aceasta. Ea îi explică că trebuie să ştie 
precis unde a fost găsit cadavrul pentru că trebuie să preleveze mostre 
de sol. Bud nu pare a fi deloc curios în această privinţă. Poate că 
presupune din start că o femeie frumoasă medic legist şi un poliţai 
masiv cu şapcă LAPD ar lua mostre de sol de fiecare dată când un 
muncitor este călcat de un tractor de pe şantier. Aşa că pornesc din 
nou prin noroiul gros, apropiindu-se de clădire, iar în tot acest timp 
Marino e cu gândul la Suz. 


Aseară tocmai era pe cale să înceapă un alt rând de whisky la clubul 
poliţiştilor, purtând o conversaţie deschisă cu Junius Eise, vechiul lui 
amic. Browning capitulase deja şi plecase acasă, iar Marino discuta de 
zor cu Eise când îi sună mobilul. De acum se simţea destul de bine şi 
probabil ar fi fost mai înțelept să nu răspundă. Ar fi trebuit probabil să 
închidă aparatul, dar nu a făcut asta căci Scarpetta îl sunase ceva mai 
devreme spunându-i că Fielding nu deschide, iar Marino a rugat-o să îl 
sune în caz de ceva. Acesta era motivul adevărat pentru care a răspuns 
la mobil, deşi este complet adevărat că atunci când se bucură de un 
păhărel, în acel moment mai mult ca niciodată, este cel mai probabil 
că va deschide uşa sau va răspunde la telefon, vorbind cu un străin. 

— Marino, zise el peste zgomotul din club. 

— Suzanna Paulsson sunt. Îmi cer scuze că vă deranjez. Începu să 
plângă. 

Nu contează ce a mai zis după aceea, multe dintre vorbele ei Marino 
nici nu şi le mai aduce aminte acum când păşeşte cu grijă prin noroiul 
roşiatic, în vreme ce Scarpetta caută în trusa de pe umăr după 
pachetele cu depresoare de lemn sterile şi pungi de plastic pentru 
mostre. Cea mai importantă secvenţă din ceea ce s-a petrecut aseară 
pentru Marino e cufundată în uitare şi probabil nici nu şi-o va mai 
reaminti vreodată, căci Suz avea whisky acasă, un burbon de calitate 
şi în cantităţi apreciabile. Femeia purta blugi şi un pulover moale, roz 
când l-a întâmpinat la uşă, apoi l-a condus în camera de zi, unde a tras 
draperiile la ferestre şi s-a aşezat lângă el pe canapea, povestindu-i de- 
a fir-a păr despre ticălosul de bărbatu-său şi Siguranța Naţională, 
femeile-pilot şi alte cupluri pe care el le invita la ei acasă. Vorbea de 
acele cupluri de parcă erau importante, iar Marino a întrebat-o dacă se 
referea la aceste cupluri când a spus „ei”, atunci când el şi Scarpetta 
au venit în vizită. Suz nu i-a răspuns direct. A zis acelaşi lucru. I-a zis 
să-l întrebe pe Frank. 

Dar te întreb pe tine, a venit replica lui Marino. 

Întreabă-l pe Frank, a continuat ea să zică. A adus tot felul de 
oameni aici. Întreabă-l. 

I-a adus în ce scop? 

Ai să afli, i-a zis ea. 

Marino rămase un pas în spate urmărind-o pe Scarpetta cum îşi 
pune mănuşile de plastic şi desface un pachet din hârtie albă. Din 
locul faptei nu a mai rămas decât nişte asfalt mânjit cu noroi în 
spatele clădirii, lângă uşa din spate. O urmăreşte cum se apleacă şi 
cercetează asfaltul noroit şi îi revine în minte dimineaţa de ieri, când 
au trecut pe aici în maşina închiriată, discutând despre trecut, iar dacă 
ar putea să se întoarcă în timp la acel moment, ar face-o chiar acum. 
Dacă ar putea să se întoarcă în timp. Stomacul îi face figuri, îl ia cu 
leşin. Capul îi duduie în ritm alert odată cu inima. Inspiră aerul rece şi 


pe limbă simte gustul pământului şi al cimentului din care e făcută 
clădirea, clădirea asta care pică din picioare lângă ei. 

— Ce căutaţi mai exact, dacă nu vă supăraţi? zise Bud, privind şi el 
curios. 

Cu ajutorul depresorului de lemn Scarpetta raşchetează cu grijă o 
porţiune mică de noroi şi nisip ce pare a fi pătată de sânge. 

— Doar verific ce găsesc aici, explică ea. 

— Ştiţi, urmăresc şi eu emisiuni din astea. Măcar prind câte ceva ici 
şi colo când se uită nevastă-mea. 

— Fi, să nu credeţi tot ce vedeţi la televizor. Scarpetta pune mostra 
în punga de plastic, apoi lasă să-i cadă înăuntru şi depresorul. 
Sigilează punga şi o etichetează cu scrisul ei neinteligibil pentru 
Marino. Puse punguţa cu grijă înapoi în trusa pe care o lăsase în 
picioare pe asfalt. 

— Deci nu veţi lua pământul acesta să-l puneţi într-o maşinărie din 
aceea magică, glumi Bud. 

— Aici nu e nici un fel de magie, zise ea desfăcând un alt pachet 
alb, ghemuindu-se apoi lângă uşa din spate, uşa pe care a intrat şi ieşit 
de zeci de ori cât a fost directorul institutului. 

De mai multe ori în această dimineaţă, Marino a fost străfulgerat de 
senzaţii ciudate în adâncimea întunecată şi tulbure a sufletului său. 
Străfulgerări electrice, în care o imagine care apare şi dispare pe 
ecranul unui televizor stricat, apărând şi dispărând atât de rapid, încât 
el nu vede ce este acolo, ci primeşte doar o informaţie vagă a ceea ce 
ar putea fi. Buze şi limbă. Fragmente de mâini şi ochi închişi. Şi gura 
lui care se apleacă deasupra ei. Tot ce ştie este că s-a trezit gol-puşcă 
în patul ei la 5.07 în această dimineaţă. 

Scarpetta lucrează ca un arheolog, din câte ştie Marino despre 
metodele de lucru ale unui arheolog. Zgârie cu grijă suprafaţa unei 
zone de noroi unde i se pare că se văd pete închise la culoare ce ar 
putea fi sânge. Haina ei lungă îi atârnă pe jos, cu poalele întinse în 
noroi, dar Scarpetta nici nu bagă de seamă. Dacă toate femeile ar fi 
aşa şi le-ar păsa cât mai puţin de lucrurile care nu contează cu 
adevărat. Dacă toate femeile ar fi preocupate, ca ea, de lucrurile care 
contează. Marino îşi închipuie că Scarpetta ar înţelege o noapte de 
nebunie. l-ar face cafea şi ar sta cu el atât cât să îi dea ocazia să 
vorbească despre asta. Nu s-ar încuia în baie ca să plângă şi să urle şi 
să strige la el să plece dracului din casă. 

Marino plecă iute din parcare, înapoi prin noroiul cleios, roşiatic, 
bocancii lui masivi alunecând nesigur. Îşi pierde echilibrul, dar îşi 
revine cu un mormăit care se transformă într-un spasm şi Marino 
vomită, aplecat, cutremurat de convulsii, un lichid amar, maroniu 
stropindu-i bocancii. Tremură şi se sufocă, e convins că acum moare 
când deodată simte mâna ei apucându-l de cot. Ar cunoaşte mâna asta 


oriunde, mâna asta puternică, sigură pe ea. 

— Haide, zise ea încet apucându-l bine de braţ. Hai să mergem 
înapoi la maşină. E în regulă. Pune mâna pe umărul meu şi pentru 
numele lui Dumnezeu, ai grijă pe unde calci, să nu cădem amândoi. 

Se şterse la gură cu mâneca jachetei. Ochii i se umplu de lacrimi, 
chinuindu-se să mişte un picior, să-l pună în faţa celuilalt, ţinându-se 
de ea, încercând să meargă drept prin câmpul de bătaie noroios din 
jurul clădirii ruinate, unde s-au întâlnit pentru prima dată. 

— Doc, dacă am violat-o? zise el şi îi este atât de rău încât crede că 
i-a sosit ceasul. Dacă am violat-o? 

În camera de hotel este foarte cald, iar Scarpetta a renunţat să mai 
ajusteze termostatul. Stă aşezată în fotoliul de lângă fereastră şi îl 
priveşte pe Marino care este întins pe pat. E îmbrăcat în pantalonii şi 
jacheta lui neagră, iar şapca a rămas singură pe noptieră, singuri au 
rămas şi bocancii la piciorul patului. 

— Trebuie să mănânci ceva, zise ea din fotoliul de lângă fereastră. 

Undeva pe covor se află şi trusa ei din nailon negru, iar pusă pe 
spătarul celuilalt fotoliu este haina ei lungă, plină de noroi. A păşit 
prin cameră uitând de pantofii murdari, lăsând numai urme de nămol 
roşiatic, iar când ochii îi pică pe cărăruile de urme pe care le-a lăsat 
pe covor, se duce imediat cu gândul la un loc al crimei, apoi la 
dormitorul Suzannei Paulsson şi la crima care ar fi putut sau nu să 
aibă loc acolo în ultimele douăsprezece ore. 

— Nu pot să înghit nimic în clipa asta, zise Marino din poziţia în 
care stă. Dacă se duce la poliţie? 

Scarpetta nu are nici cea mai mică intenţie de a-i da false speranţe. 
Nu are ce să îi dea de fapt, căci ea nu ştie nimic. 

— Marino, poţi să te ridici puţin? Ţi-ar fi mai bine să stai aşa. Mă 
duc să comand ceva. 

Se ridică de pe fotoliu, lăsând în urmă rămăşiţe de noroi uscat în 
drumul ei către telefonul de lângă pat. Într-unul din buzunarele 
jachetei de la costum găsi o pereche de ochelari de citit pe care şi-i 
puse pe vârful nasului pentru a studia cărticica de lângă telefon. 
Nereuşind să descopere care este numărul direct pentru room-service, 
tastă zero pentru operator şi fu imediat transferată la room service. 

— Trei sticle mari cu apă minerală, comandă ea. Două ceainice cu 
ceai fierbinte Earl Grey, o chiflă prăjită şi un castron cu cereale calde. 
Nu, mulţumesc. E de ajuns atât. 

Marino se ridică cu greu, mutând pernele pe care se sprijină în 
căutarea unei poziţii mai bune. Ea îl simte cum o priveşte revenind la 
fotoliu, unde se aşază obosită, istovită de evenimentele care o 
copleşesc, cu mintea galopând ca o turmă de cai sălbatici în cincizeci 
de direcţii diferite. Se gândeşte la fragmentele de vopsea şi la alte 
microurme, la mostrele de sol din geanta de nailon, la Gilly şi şoferul 
de tractor, la ce face Lucy acum, la ce ar putea Benton să facă în acea 
clipă, încercând în acelaşi timp să şi-l imagineze pe Marino pe post de 
violator. A mai făcut nebunii, nu, prostii mai degrabă, cu femei. De 
multe ori a amestecat afacerile cu viaţa personală, s-a implicat în 
relaţii amoroase cu martori şi victime şi nu doar o dată, iar asta l-a 
costat mult, însă niciodată mai mult decât şi-ar putea permite. 
Niciodată până acum nu a fost acuzat de viol sau măcar să fie 


îngrijorat că a comis o asemenea faptă. 

— Trebuie să facem tot ce putem pentru a ieşi din asta, începu ea. 
Ca să ştii, eu nu cred că ai agresat-o pe Suzanna Paulsson. Problema 
evidentă este dacă ea crede că ai făcut-o sau vrea să creadă că ai 
făcut-o. Dacă e vorba de ultima variantă, atunci va trebui să ajungem 
la motiv. Dar haide să începem cu ceea ce îţi aduci aminte, ultimul 
lucru pe care ţi-l mai aminteşti. Şi, Marino? Se uită spre el. Dacă într- 
adevăr ai violat-o, vom trata situaţia atunci când ajungem acolo. 

Marino o priveşte tăcut din pat. Are chipul încins, ochii sticloşi de 
frică şi durere, iar pe tâmpla dreaptă se vede cum i se zbate nervos o 
venă. Din când în când duce mâna la tâmplă. 

— Ştiu că probabil nu ai nici cea mai mică dorinţă de a-mi dezvălui 
toate amănuntele a ceea ce s-a petrecut aseară, dar nu te pot ajuta 
dacă nu o faci. Nu sunt scârboasă la faze din astea, adăugă ea şi după 
toate prin câte au trecut împreună, un asemenea comentariu ar trebui 
să sune caraghios. Dar o vreme nimic nu va mai fi caraghios. 

— Nu ştiu dacă sunt în stare. Îşi feri privirea de a ei. 

— Sunt capabilă să-mi închipui lucruri mult mai urâte decât ceea ce 
ai fi putut face tu, îi zise ea pe un ton scăzut, dar obiectiv. 

— Ai dreptate. Nu eşti aici de azi, de ieri. 

— În nici un caz, zise ea. Şi dacă te consolează cu ceva, să ştii că şi 
eu am făcut prostiile mele. Îi aruncă un mic zâmbet. Oricât de greu ti- 
ar fi ţie să-ţi închipui. 

Nu îi este greu să îşi imagineze. Toţi anii aceştia, a preferat să nu îşi 
imagineze ce a făcut cu alţi bărbaţi, în special cu Benton. 

Marino priveşte în gol pe fereastră, pe lângă capul ei. Camera lui 
simplă, o cameră obişnuită de hotel, se află la etajul al treilea şi pe 
geam nu poate vedea strada, doar cerul sumbru pe care se profilează 
capul ei. Se simte mărunt, simte nevoia copilărească de a se ascunde 
sub plapumă, să doarmă cu speranţa că atunci când se va trezi totul va 
fi cum a fost. Vrea să se trezească şi să descopere că e aici în 
Richmond cu Doc, lucrează la un caz şi nu s-a întâmplat nimic rău. E 
ciudat de câte ori a deschis ochii când se afla într-o cameră de hotel, 
dorindu-şi ca ea să fie lângă el, să-l privească. Iar acum este lângă el şi 
îl priveşte. Încearcă să se gândească cu ce ar trebui să înceapă, apoi 
toana copilărească îl cuprinde din nou şi îşi pierde graiul. Vocea lui 
dispare undeva între inimă şi gură, ca un licurici care se stinge în 
întuneric. 

Gândurile lui s-au învârtit în jurul ei de mult, de ani de zile îi 
bântuie mintea, de când s-au cunoscut, dacă e să fie sincer cu el însuşi. 
Fantasmele lui erotice reprezintă sexul cel mai creativ, cel mai 
incredibil pe care l-ar fi putut face; n-ar vrea ca ea să afle, nu ar putea 
să o lase să afle, neîncetând vreodată să spere că ceva se va înfiripa 
între ei, însă dacă va începe să vorbească despre ce îşi aminteşte din 
seara trecută, atunci ea şi-ar putea forma o idee despre cum ar fi să fie 
cu el. Asta i-ar distruge orice şansă. Nu contează cât de mică, şansa ar 
fi ucisă. Să se confeseze în detaliu, să mărturisească puţinul pe care și- 
l aduce aminte ar însemna să îi arate cum ar fi dacă ea ar fi cu el. Asta 
ar strica totul. Nici fanteziile lui nu ar mai supravieţui şi din nou nu le 
va mai avea nici pe acestea. Cumpăni dacă să mintă sau nu. 

— Haide să ne întoarcem la momentul în care ai ajuns la club, zise 
Scarpetta, cu privirea aţintită asupra lui. La ce oră ai ajuns acolo? 

Bun, despre clubul poliţiştilor poate vorbi în voie. 

— Pe la 7 seara, zise Marino. M-am întâlnit cu Fise acolo, apoi a 
ajuns şi Browning, am comandat ceva de mâncare. 

— Detalii, îi zise ea fără să mişte fotoliul, cu ochii ţintă la el. Ce ai 
mâncat, ce ai mâncat şi în restul zilei? 

— Păi am crezut că pornim de la club, nu cu ce am mâncat mai 
devreme. 

— Ai luat micul dejun ieri? continuă ea cu aceeaşi consecvență şi 
răbdare cu care vorbeşte cu cei rămaşi fără persoana iubită în urma 
unui act aleatoriu, sau a voinţei lui Dumnezeu, ori de mâna unui 
criminal. 

— Am băut o cafea aici, răspunse el. 


— Gustări? Prânz? 

— Nu. 

— Am să te cert referitor la asta, dar cu altă ocazie, zise ea. Deci nu 
ai mâncat nimic toată ziua, doar o cafea, apoi la ora 19 te-ai dus la 
clubul poliţiştilor. Ai băut ceva pe stomacul gol? 

— Am început cu două beri. Apoi am mâncat o friptură cu salată. 

— Fără cartofi sau pâine? Fără carbohidrați? Ştiu că ţineai regim. 

— Ha! Singurul obicei bun de care m-am ţinut şi eu aseară, asta e 
sigur. 

Ea nu îi răspunse, iar el simte că ea este de părere că obiceiul acesta 
de a renunţa la carbohidrați nu este unul tocmai bun, dar Scarpetta nu 
o să-l bată la cap acum cu nutriția, când e întins pe pat, chinuit de 
mahmureală şi dureri, panicat că se prea poate să fi comis o ilegalitate 
sau era pe cale de a fi acuzat că a comis una, presupunând că nu a fost 
acuzat deja. Se uită la cerul plumburiu încadrat în fereastră şi îşi 
imagină o maşină de poliţie, fără însemne, un Crown Victoria rulând 
pe străzi în căutarea lui. La naiba, chiar detectivul Browning ar putea 
fi cel care să-l salte. 

— Apoi ce ai făcut? continuă Scarpetta. 

Marino se imagină pe bancheta din spate a maşinii de poliţie şi se 
întrebă dacă Browning i-ar pune cătuşele. Din respect profesional ar 
putea să îl lase pe Marino să stea în spate fără cătuşe, sau ar putea să-l 
dea naibii de respect şi să-l umfle ca la carte. l-ar pune cătuşele, 
decide Marino. 

— Ai băut câteva beri şi ai mâncat o friptură şi o salată de la ora 19, 
îl înghesuie Scarpetta în felul ei liniştit, dar de neoprit. Câte beri, mai 
exact? 

— Patru, cred. 

— Fără cred. Câte, exact. 

— Şase, răspunse el. 

— Pahare, sticle sau cutii? Înalte? Mărime obişnuită? Din care, cu 
alte cuvinte? 

— Şase sticle de Budweiser, din cele obişnuite. Dar asta nu e prea 
mult pentru mine. Pot să le duc. Şase beri pentru mine sunt ca 
jumătate de bere pentru tine. 

— Puțin probabil, zise ea. Vorbim mai târziu şi de matematicile 
tale. 

— Ei bine, n-am nevoie să-mi faci tu zile fripte, mormăi el, 
aruncând o privire spre ea, apoi ţintind-o egal, într-o tăcere 
îmbufnată. 

— Şase beri, o friptură, o salată la clubul poliţiştilor cu Junius Eise 
şi detectivul Browning şi cam când ai auzit zvonul că mă mut înapoi 
în Richmond? Se poate să se fi întâmplat în vreme ce mâncai cu Eise şi 
Browning? 


— Ei, acum chiar că începi să le pui cap la cap, zise el ofticat. 

Eise şi Browning stăteau de partea cealaltă a mesei în separeul de la 
club, între ei o lumânărică îşi agita flacăra într-un glob de sticlă roşie, 
în vreme ce toţi trei beau bere. Eise l-a întrebat pe Marino ce crede de 
Scarpetta, ce crede cu adevărat. E genul de doctor primar care face pe 
şefa, cum este ea cu adevărat. E mare, pe bune, dar nu se comportă ca 
atare, au fost cuvintele lui Marino. Atât îşi mai aminteşte şi îşi 
aminteşte cum s-a simţit când Eise şi Browning au început să discute 
despre ea, despre renumirea ei ca director al institutului şi revenirea 
la Richmond. Lui Marino ea nu i-a suflat o vorbă despre toate acestea, 
nu i-a dat nici măcar un indiciu, iar acum se simţea umilit, furios. 
Atunci a trecut de la bere la burbon. 

Întotdeauna am considerat-o o tipă bine, a avut tupeul să zică 
idiotul de Eise şi aici Marino a trecut la burbon. Are o pereche de 
minune, a adăugat acesta câteva minute mai târziu, rânjind. Nu m-ar 
deranja să ajung în halatul ei. Ei, tu lucrezi cu ea de când te ştiu, nu-i 
aşa, poate că stând atât de mult în preajma ei, nu-ţi mai dai seama ce 
bine arată. Browning a zis că el nu a văzut-o niciodată, dar a auzit de 
ea, toate acestea însoţite de un rânjet. 

Marino nu ştia ce să zică, aşa că a dat peste cap primul pahar de 
burbon şi a mai comandat încă unul. Gândul că Eise se uita la trupul 
ei l-a adus într-o asemenea stare, încât mai avea niţel şi îl pocnea. Dar 
bineînţeles că nu a făcut-o. Doar a stat cuminte în separeu şi a băut, 
încercând să nu se gândească la cum arată ea atunci când îşi scoate 
halatul, când îl împătureşte frumos pe spătarul scaunului sau şi-l 
atârnă în cuiul din spatele uşii. A încercat din răsputeri să blocheze 
imaginile pe care le vedea în faţa ochilor cu ea scoţându-şi jacheta de 
la costum, desfăcând nasturii de la mânecile cămăşii, făcând şi 
desfăcând tot ceea ce era necesar pentru a se putea ocupa de cadavrul 
ce o aşteaptă. Întotdeauna a fost relaxată, fără să o arate, fără a fi 
conştientă de ceea ce are de la natură sau dacă cineva o priveşte în 
timp ce desface şi scoate de pe ea, sau când se întinde şi se mişcă, 
pentru că ea are de lucru şi pentru că morţilor nu le pasă de ceea ce 
văd. Sunt morţi. Numai Marino nu este mort. Dar poate ea aşa crede. 

— O spun încă o dată, nu intenţionez, nu am nici un plan să mă mut 
înapoi în Richmond, zise Scarpetta din fotoliul ei, stând picior peste 
picior, etalând tivul pantalonilor bleumarin pictat cu picăţele de 
nămol, pantofii atât de murdari de noroi încât cu greu îţi mai poţi 
aduce aminte că ceva mai devreme erau proaspăt făcuţi cu cremă. Pe 
lângă asta, doar nu crezi că mi-aş face asemenea planuri fără să îţi 
spun şi ţie, nu? 

— Nu ştii niciodată, răspunse el. 

— Dar tu ştii. 

— Eu nu mă mut aici. Mai ales acum. 


Cineva ciocăni la uşă, iar lui Marino îi sare inima din piept cu 
gândul la poliţie, puşcărie şi tribunal. Închide ochii uşurat când de 
cealaltă parte a uşii se aude un glas: 

— Room service. 

— Deschid eu, zise Scarpetta. 

Marino rămase nemişcat pe pat, doar ochii o urmăresc cum 
traversează micuța încăpere şi deschide uşa. Dacă ar fi fost singură, 
dacă el nu stătea întins aici, probabil ar fi întrebat cine este şi ar fi 
aruncat o privire pe vizor. Dar acum nu îşi face griji, căci Marino e 
lângă ea şi are un Colt semiautomat de calibru într-o teacă la gleznă, 
nu că ar fi necesar să împuşte pe careva. Totuşi, acum n-ar refuza să 
stâlcească pe cineva în bătaie. L-ar face fericit să-şi vâre pumnii în 
maxilarul şi plexul solar al vreunui nefericit, aşa cum făcea pe vremea 
când încă mai boxa. 

— Cum vă simţiţi astăzi? li se adresă tânărul cu faţa plină de coşuri 
îmbrăcat în uniforma hotelului, în vreme ce împinse căruciorul cu 
bunătăţi în cameră. 

— Suntem bine, mulţumim, zise ea căutând în buzunarul 
pantalonilor după o bancnotă de zece dolari, frumos împăturită. Poţi 
să le laşi aici. Mulţumesc. Îi întinse bancnota împăturită. 

— Vă mulţumesc, doamnă. Să aveţi o zi frumoasă. Şi cu aceasta 
plecă. Uşa se închise fără zgomot în urma lui. 

Marino nu se mişcă de pe pat, numai ochii o urmăresc. O urmări 
cum desface punguta de plastic în care este pusă chifla şi folia de 
plastic care acoperă cerealele fierbinţi. O urmăreşte cum desface un 
pacheţel de unt pe care îl amestecă în terciul aburind, presărând apoi 
puţină sare. Deschise un alt pacheţel de unt şi îl întinse pe chiflă, apoi 
turnă ceai în două ceşti. Nu pune zahăr în ceai. De fapt, pe cărucior nu 
se vede nici urmă de zahăr. 

— Poftim, îi zise ea punându-i castronaşul cu cereale şi o ceaşcă de 
ceai tare pe măsuţa de lângă pat. Mănâncă. Merse din nou la cărucior 
şi îi aduse şi chifla. Cu cât mănânci mai mult, cu atât mai bine. Poate 
că atunci când vei începe să te simţi mai bine şi memoria se va 
împrospăta miraculos. 

Bolul cu terci provoacă un protest care îi zgâlțâie stomacul, dar, 
cuminte, pune mâna pe castron şi înfige lingurita încet în masa 
terciuită, iar felul în care linguriţa intră în masa gelatinoasă îl duce cu 
gândul la Scarpetta şi depresorul cu care a scurmat pământul, apoi îşi 
imagină ceva similar cu substanţa albă, gelatinoasă care îi stârneşte un 
val de dezgust şi remuşcare. Poate a fost prea băut ca să fie în stare de 
ceva. Dar a făcut-o. Apariţia terciului albicios îi întăreşte părerea că 
aseară a făcut-o şi a şi terminat ceea ce a început. 

— Nu pot să mănânc asta, zise el. 

— Mănâncă, răspunse ea, aşezându-se în acelaşi fotoliu, ca o 


judecătoare, stând dreaptă, cu ochii aţintiţi asupra lui. 

Marino gustă din terci şi rămase surprins: era destul de bun. Se 
simte mai bine când crema caldă ajunge în stomac. Înainte să-şi dea 
seama, a mâncat tot castronul şi atacă chifla, iar în vreme ce face asta, 
o simte cum îl priveşte. Nu spune nimic, iar Marino ştie prea bine de 
ce nu spune nimic şi doar îl urmăreşte în tăcere. Nu i-a spus încă 
adevărul. Ţine pentru el detaliile de care este sigur că vor ucide 
fantezia lui. Odată ce ea află, el nu mai are nici o şansă, iar chifla îi 
pare deodată uscată şi nu o mai poate înghiţi. 

— Te simţi un pic mai bine? Bea nişte ceai, îi sugeră ea, iar acum 
chiar este o judecătoare în haine închise la culoare, stând dreaptă în 
scaun sub pătratul cenuşiu al ferestrei. Mănâncă toată chifla şi bea cel 
puţin o ceaşcă de ceai. Ai nevoie de mâncare şi în plus eşti 
deshidratat. Am eu nişte Advil. 

— Mda, o pastilă de Advil mi-ar prinde bine, zise el mestecând. 

Scarpetta se aplecă şi scoase din geanta de nailon un flacon de 
Advil, în care se aud pastilele agitate. Marino mestecă şi înghite ceai, 
deodată foarte flămând şi o urmăreşte cum revine lângă.. El, aşa cum 
este sprijinit în perne şi scoate cu uşurinţă capacul securizat al 
flaconului, ca şi cum orice măsură de protecţie nici nu ar exista în 
mâinile ei. Are degetele agile şi puternice, micuţe pe lângă palma lui 
uriaşă; degetele subţiri îl ating uşor, iar atingerea ei e mai plăcută 
decât majoritatea lucrurilor bune pe care le-a trăit în viaţa asta. 

— Mulţumesc, zise el când ea se aşeză din nou în fotoliu. 

Ar sta în scaunul acesta şi o lună, dacă e nevoie, îşi zise el. Poate ar 
trebui să o las să stea aşa o lună. Oricum nu va pleca nicăieri până nu 
îi spun. Numai de nu s-ar uita la mine cu ochii ăştia. 

— Cum se mai simte memoria ta? întrebă ea. 

— Unele lucruri cred că s-au pierdut de-a binelea, ştii. Se mai 
întâmplă, răspunse el, sorbind cu totul ceaşca de ceai, concentrându-se 
la pastile pentru a se asigura că n-au rămas înţepenite undeva în gât. 

— Da, unele lucruri nu mai revin niciodată, fu ea de acord. Sau 
poate nu dispar cu totul niciodată. Altele sunt greu de adus la lumină. 
Deci ai băut burbon cu Eise şi Browning şi apoi? Cam pe la ce oră ai 
început să bei burbon? 

— Să fi fost 20.30-21.00. Suz m-a sunat pe mobil. Era supărată şi 
mi-a zis că trebuie să-mi vorbească, m-a întrebat dacă aş putea trece 
pe la ea pe acasă. Se opri, aşteptând reacţia lui Scarpetta. Nici nu 
trebuie să zică nimic, Scarpetta doar gândeşte remarca. 

— Te rog, continuă, zise ea. 

— Ştiu la ce te gândeşti. Te gândeşti că nu ar fi trebuit să mă duc la 
ea după ce luasem câteva pahare la bord. 

— Habar nu ai ce gândesc eu, veni replica ei din fotoliu. 

— Mă simţeam bine. 


— Cât ai băut? întrebă ea. 

— Berea, vreo două păhărele de burbon. 

— Vreo două? 

— Nu mai mult de trei. 

— Şase beri înseamnă cam o sută optzeci de grame de alcool. Trei 
pahare de burbon, asta înseamnă încă o sută douăzeci, o sută cincizeci 
de grame, în funcţie de cât de bine îl cunoşti pe barman, calculă ea. 
Hai să zicem că e vorba de o perioadă de trei ore. Asta înseamnă cam 
trei sute de grame, vezi, sunt conservatoare. Hai să zicem că 
metabolizezi cam treizeci de grame pe oră, cam asta e norma. Mai 
aveai încă două sute şi ceva de grame de alcool în tine când ai ieşit 
din club. 

— Rahat, zise el. Sunt convins că nu e nevoie de atâta matematică. 
Mă simţeam bine. Îţi spun că mă simţeam bine. 

— Da, te ţii bine. Dar legal erai beat, mult peste limita legală, zise 
doctoriţa-avocat. După calculele mele, mai mult de 0,10. Bănuiesc că 
ai ajuns acasă la ea fără probleme. Şi acum cam cât era ceasul? 

— Poate 22.30. Doar nu mă uitam la ceas la fiecare cinci minute. O 
privi usturător şi se simţi sumbru şi ameţit aşa cum stătea sprijinit în 
perne. Ceea ce s-a întâmplat mai departe e ca un hău negru care se 
cască înăuntrul său, iar el nu vrea să păşească în această întunecime. 

— Te ascult, zise Scarpetta. Cum te mai simţi? Mai vrei ceai? 
Mâncare? 

El clătină din cap şi încercă să simtă din nou unde au ajuns 
pastilele, îngrijorat că i-au rămas în gât, arzând găuri în țesutul moale. 
Dar are arsuri în atât de multe locuri, încât două mici arsuri sunt greu 
de detectat, dar, cu toate acestea ele îi mai lipseau. 

— Te mai doare capul? 

— Ai fost vreodată la psihiatru? întrebă el deodată. Ca să ştii că aşa 
mă simt eu acum. Parcă sunt într-un cabinet cu un psihiatru. Dar din 
moment ce n-am fost niciodată la un psihiatru, nu am cum să ştiu 
dacă aşa e. M-am gândit că poate ştii tu. Nu este tocmai sigur de ce a 
spus asta, pur şi simplu i-a scăpat. O priveşte, neajutorat şi furios, 
încercând cu disperare să facă orice pentru a nu păşi în hăul flămând. 

— Hai să nu vorbim despre mine, răspunse ea. Nu sunt psihiatru şi 
tu ştii asta mai bine decât oricine altcineva. Nu este vorba de motivul 
pentru care ai făcut sau nu ai făcut un anume lucru. Aici este vorba 
despre ce anume ai făcut. În acest ce anume rezidă necazurile, sau 
poate nu. Iar psihiatrilor nu prea le pasă de acest lucru. 

— Ştiu. Ce. Ce este problema. Dar eu nu ştiu ce este cu mine, Doc. 
Acesta e adevărul, minţi el. 

— Hai să dăm puţin înapoi. Ai ajuns la ea acasă. Cum? Nu aveai 
maşina închiriată de noi. 

— Cu taxiul. 


— Ai chitanţa? 

— Probabil e în buzunarul de la haină. 

— Ar fi bine dacă ai mai avea-o, sugeră ea. 

— Ar trebui să fie în buzunar. 

— Te uiţi mai târziu. Ce s-a întâmplat mai departe? 

— Am coborât din maşină şi am ajuns la uşă. Am sunat, ea mi-a 
deschis şi m-a poftit înăuntru. Întunecimea tulburătoare se strânge în 
jurul feţei sale, ca o furtună gata să explodeze deasupra lui. Inspiră 
adânc şi simte cum îi pulsează capul. 

— Marino, e în regulă, zise ea liniştitor. Mie poţi să îmi spui. Haide 
să aflăm ce s-a întâmplat. Exact ce anume s-a întâmplat. Asta este tot 
ce încercăm să facem. 

— Ea... ăăă, era încălţată cu bocanci, bocanci paramilitari, cu nişte 
bocanci din piele neagră, cu blacheuri de metal. Bocanci de armată. Şi 
avea pe ea un tricou larg cu imprimeu de camuflaj. Întunericul îl 
înghite, pare să îl înghită pe de-a întregul, înghite mai mult decât 
credea el că există. Nimic altceva, doar tricoul, iar eu ţin minte că am 
fost întrucâtva şocat şi nu înţelegeam de ce este îmbrăcată aşa. N-am 
luat în seamă faptul, nu aşa cum te-ai gândi tu. Apoi a închis uşa în 
urma mea şi şi-a pus mâinile pe mine. 

— Unde şi-a pus mâinile? 

— Mi-a zis că m-a dorit din clipa în care am venit la ea acasă în 
acea dimineaţă, zise el, înflorind puţin istorisirea, dar nu prea mult, 
pentru că oricare ar fi fost cuvintele alese de ea, mesajul era exact cel 
pe care i-l spunea acum lui Scarpetta. ÎI dorea. Îl dorea din prima clipă 
când l-a zărit, când el şi Scarpetta şi-au făcut apariţia la ea acasă ca să 
o întrebe de Gilly. 

— Zici că a pus mâinile pe tine. Unde? Pe ce parte a corpului? 

— În buzunare. În buzunarele pantalonilor. 

— Cele din faţă sau cele din spate? 

— Din faţă. Privirea i se duce spre poală şi clipeşte privind 
buzunarele din față ale pantalonilor negri. 

— Aceiaşi pantaloni pe care îi porţi acum? întrebă Scarpetta fără a- 
şi lua ochii de la el. 

— Da. Pantalonii aceştia. N-am ajuns să mă schimb, în dimineaţa 
asta nu am mai ajuns la hotel să mă schimb. Am luat un taxi şi am 
venit direct la morgă. 

— Ajungem şi acolo, răspunse ea. După ce şi-a pus mâinile la tine în 
buzunare, ce a urmat? 

— De ce vrei să ştii toate astea? 

— Ştii bine de ce. Ştii exact de ce, spuse ea pe acelaşi ton calm, 
măsurat, cu ochii aţintiţi la el. 

Îşi aminteşte mâinile lui Suz scotocind adânc în buzunare, trăgându- 
l în casă, râzând, spunându-i cât de bine arată în vreme ce împingea 


uşa cu piciorul, închizând-o. În gândurile lui se încaieră fuioare de 
ceață ca acelea care se zvârcolesc în lumina aruncată de farurile 
taxiului ce l-a adus până la ea acasă şi în acest moment Marino şi-a 
dat seama că păşeşte în necunoscut, dar totuşi o face, iar ea era cu 
mâinile în buzunarele lui, trăgându-l în camera de zi, râzând, 
îmbrăcată doar într-un tricou şi bocanci. Se lipi de el şi el ştiu că îl 
simte, iar ea ştiu că o simte moale şi arcuită, lipită de el. 

— A adus o sticlă de burbon din bucătărie, continuă el — îşi ascultă 
vocea, dar nu mai vede nimic din camera de hotel în care îi povesteşte 
totul lui Scarpetta. E în transă. Ne-a turnat în pahare, iar eu i-am spus 
că nu ar trebui să mai beau. Poate că nu am spus cu voce tare, nu ştiu. 
Oricum, m-a învârtit pe degete. Ce pot să îţi spun? 

M-a învârtit pe degete. Am întrebat-o care e chestia cu camuflajul, 
iar ea mi-a zis că el era ahtiat după asta, Frank, de el era vorba. Era 
ahtiat după uniforme. O punea să se îmbrace pentru el în uniformă şi 
apoi se jucau. 

— Gilly era pe acolo când el o ruga pe Suz să se îmbrace în 
uniformă? 

— Ce? 

— Poate ajungem mai târziu la Gilly. De-a ce se jucau Frank şi Suz? 

— Se jucau jocuri. 

— Aseară a vrut să se joace cu tine? întrebă Scarpetta. 

Încăperea este întunecată, iar Marino simte întunericul, nu poate 
vedea ceea ce a făcut pentru că este prea copleşitor, nu se gândeşte 
decât că fantezia va muri pentru totdeauna dacă spune adevărul. Şi-l 
va imagina şi între ei nu se va mai întâmpla nimic, niciodată, nu va 
mai avea nici un rost să spere, nici măcar o umbră de speranţă, căci ea 
va şti cum ar fi să fie cu el. 

— Marino, e important, zise ea încet. Spune-mi de joc. 

Înghite şi îşi imaginează pastilele înţepenite în gât, undeva adânc, 
arându-i gâtul. Vrea nişte ceai, dar nu se poate mişca şi nu poate 
îndrăzni să îi ceară ei să-i dea ceai sau orice altceva. Scarpetta stă 
dreaptă în fotoliu, dar nu tensionată, mâinile ei puternice, capabile 
odihnindu-se pe mânere. E dreaptă, dar relaxată în costumul ei pătat 
cu noroi. Ochii privesc cu interes în timp ce îl ascultă pe Marino. 

— Mi-a spus să o alerg, începu el. Eu beam. Am întrebat-o ce vrei să 
spui, cum adică să te alerg? Iar ea mi-a zis să mă duc în dormitor, 
dormitorul ei, să mă ascund în spatele uşii şi să aştept. Mi-a zis să 
aştept cinci minute, fix cinci minute, apoi să încep să o caut ca şi 
cum... ca şi cum aş fi vrut să o omor. l-am spus că nu e bine. Sau 
poate nu i-am zis. Respiră adânc. Probabil nu i-am spus, că mă 
învârtea pe degete deja. 

— Acum cam cât era ceasul? 

— Cred că eram acolo de o oră. 


— Şi-a pus mâinile la tine în buzunare în clipa în care ai intrat pe 
uşă la 22.30, apoi a trecut o oră? Nu s-a întâmplat nimic în ora aceea? 

— Am băut. În camera de zi, stăteam pe canapea. Nu mai putea să o 
mai privească. Nu o va mai putea privi vreodată. 

— Lumina era aprinsă? Draperiile erau trase sau nu la fereastră? 

— Făcuse focul. Luminile erau stinse. Nu-mi aduc aminte dacă 
draperiile erau trase. Se gândi o clipă. Da, erau trase. 

— Ce aţi făcut pe canapea? 

— Am discutat. Şi probabil ne-am zbenguit. 

— Nu mă lua cu probabil. Şi nu ştiu ce înseamnă asta. Ce vrei să 
spui prin zbenguit? răspunse Scarpetta. V-aţi sărutat, v-aţi mângâiat? 
V-aţi dat jos hainele? Aţi făcut sex? Sex oral? 

Marino simte cum îi ard obrajii. 

— Nu. Adică, prima parte e adevărată. Ne-am sărutat, în principal. 
Ştii tu, ca puştii prin parc. Aşa cum fac oamenii. Ne-am sărutat. Eram 
pe canapea şi am discutat despre joc. Simte cum îi arde faţa. Ştie că ea 
vede cât de roşu este la faţă şi refuză să o privească. 

Luminile erau stinse, iar lumina focului se mişca pe trupul ei, pe 
carnea dezgolită, iar când l-a prins în mână, l-a durut şi era excitant în 
acelaşi timp, apoi a rămas doar durerea. I-a spus să aibă grijă căci 
doare, iar ea a râs de el şi i-a spus că ei îi place sexul sălbatic, foarte 
sălbatic şi dacă ar vrea să o muşte, iar el a spus nu, nu vroia să o 
muşte, nu tare oricum. O să îţi placă, i-a promis ea, o să îţi placă să 
muşti cu sete. Nici nu ştii ce pierzi dacă nu ai făcut-o niciodată aşa, iar 
în tot acest răstimp, pielea ei prindea lumina focului, mişcându-se, iar 
el încerca să îşi ţină limba în gura ei, să o satisfacă în vreme ce îşi 
strânse picioarele şi se poziţionă în aşa fel ca ea să nu îl poată răni. Nu 
fi fătălău, îi tot zicea ea încercând să îl trântească pe canapea şi să îi 
desfacă fermoarul, dar el reuşi să o ţină departe. Se gândea la dinţii ei 
ce străluceau albi în lumina flăcărilor, cum ar fi dacă s-ar năpusti cu 
dinţii asupra lui. 

— Jocul a început pe canapea? întrebă Scarpetta din fotoliul ei 
distant. 

— Acolo am discutat despre joc. Apoi eu m-am ridicat şi ea m-a dus 
în dormitor, mi-a zis să mă ascund în spatele uşii şi să aştept cinci 
minute, cum ţi-am spus. 

— Încă mai beai? 

— Cred că mi-a mai turnat un pahar. 

— Crezi doar? O băutură mare? Un pahar mai mic? Câte ai băut 
până atunci? 

— Nimic din ce face femeia aceea nu ar putea fi descris ca mic. 
Pahare mari. Când mi-a zis să mă ascund după uşă, luasem deja trei, 
cel puţin. Acum începe să devină neclar, zise el. Totul parcă se dizolvă 
odată cu începerea jocului. Poate că e mai bine aşa. 


— Nu e deloc bine. Încearcă să îţi aminteşti. Trebuie să ştim ce s-a 
întâmplat. Ce. Nu de ce. Nu-mi pasă de ce ai făcut-o, Marino. Ai 
încredere în mine. Nu ai ce să îmi spui, am auzit toate astea. Sau le- 
am văzut. Nu mă şochez uşor. 

— Nu, Doc. Sunt convins că nu. Dar poate eu da. Poate că nu am 
crezut până acum, dar eu mă şochez. Îmi aduc aminte că-mi priveam 
ceasul şi aveam mari probleme să desluşesc cadranul. Nu mai văd ca 
pe vremuri, dar vedeam totul înceţoşat şi eram plin de adrenalină, pe 
bune, dar nu într-un mod plăcut. Nu ştiu de ce i-am făcut jocul, ca să 
fiu sincer. 

Transpira din plin în spatele uşii, încercând să vadă cât e ceasul, 
apoi începu să numere în linişte, numărând până la şaizeci, pierzând 
şirul, apoi începu din nou ca să se asigure că au trecut cele cinci 
minute. Excitarea sa nu era ca cea pe care a simţit-o cu o femeie, cu 
nici o femeie sau la vreo întâlnire cu vreo femeie. Păşi de după uşă şi 
realiză că toată casa era cufundată în întuneric. Nu-şi vedea nici 
propriile mâini decât dacă le ducea foarte aproape de faţă; porni prin 
casă pipăind pereţii şi realiză că ea îl poate auzi, iar aici conştientiză 
în beţia lui obtuză că inima îi bătea cu putere şi respira anevoie 
pentru că era excitat şi îi era frică, dar nu vrea ca Scarpetta să ştie că 
îi era frică. Se aplecă spre gleznă şi îşi pierdu echilibrul, ajungând pe 
podeaua holului, pipăind după armă, dar arma nu era în tocul ei. Nu 
ştia cât timp a rămas întins acolo. E posibil să fi aţipit, foarte puţin. 

Când şi-a revenit, nu avea arma, iar inima îi bătea tare, o simţea 
pulsând în gât; rămase pe jos, fără să se mişte, abia respira pe podeaua 
de lemn, sudoarea îi picura în ochi, rămase ascultând, încercând să 
audă unde era nenorocitul. Bezna era atât de totală, încât avea 
consistenţă, mâncase tot oxigenul şi se lipise de el ca o pânză neagră 
în vreme ce el încerca să se ridice în picioare fără să facă zgomot şi să- 
şi dezvăluie astfel poziţia. Ticălosul era pe aici pe undeva, iar Marino 
nu avea arma la el. Cu braţele ca nişte vâsle, Marino abia atingea 
zidurile înaintând prin întuneric, ascultând, gata să lovească, ştiind că 
dacă nu îl lua pe ticălos prin surprindere, el avea să fie cel împuşcat. 

Se mişca lent, ca o pisică, cu creierul atent la mişcările duşmanului, 
iar gândul care îi tot revenea în minte era cum a ajuns în această casă 
şi ce casă e asta, a cui ticălos şi unde naiba e echipa lui de întărire? 
Unde dracului erau cu toţii? O, Iisuse, poate fuseseră doborâţi cu toţii. 
Poate că el era singurul rămas în viaţă, iar acum se zicea şi cu el 
pentru că nu avea arma, pierduse nu se ştie cum şi staţia radio şi nici 
nu mai ştia unde se află. Apoi simţi cum îl loveşte ceva. Leşină şi îşi 
reveni într-o beznă fremătătoare, un întuneric torid care îi smulgea 
aerul din piept cu fiecare mişcare, iar Marino deveni conştient de 
durere, o durere arzătoare în bezna mişcătoare care îl prinse şi scoase 
plescăituri umede, flasce, îngrozitoare. 


— Nu ştiu ce s-a întâmplat, se auzi spunând şi îl surprinde faptul că 
glasul său pare al unui om sănătos când pe dinăuntru el a luat-o razna. 
Pur şi simplu nu ştiu. M-am trezit în patul ei. 

— Îmbrăcat? 

— Nu. 

— Unde erau hainele tale, obiectele tale personale? 

— Pe un scaun. 

— Pe un scaun? Aşezate ordonat? 

— Da, destul de ordonat. Hainele mele şi pistolul care era deasupra 
lor. M-am ridicat în capul oaselor şi am văzut că nu mai era nimeni 
acolo, zise el. 

— Pe partea ei de pat, patul era nefăcut? Adică, arăta ca şi cum ar fi 
dormit cineva acolo? 

— Pătura era trasă şi mototolită, mototolită de-a binelea. Dar nu era 
nimeni acolo. Am aruncat o privire în jur, neştiind unde naiba mă 
aflu, apoi mi-am adus aminte că am luat un taxi până la ea acasă, mi- 
am adus aminte cum m-a întâmpinat la uşă îmbrăcată cum era, ştii, cu 
o seară înainte. M-am uitat în jur şi am văzut un pahar de burbon pe 
măsuţa de lângă pat, de pe partea mea şi un prosop. Prosopul era 
pătat de sânge şi asta m-a speriat ca naiba. Am încercat să mă ridic, 
dar nu am fost în stare. Nu puteam să mă ridic. Am rămas aşa. 

Realiză că ceaşca lui e plină cu ceai şi îl îngrozeşte faptul că nu îşi 
aduce aminte când s-a ridicat Scarpetta din scaun şi a venit să-i umple 
cana, sau poate că şi-a turnat singur, dar se îndoieşte. Are sentimentul 
că se află în aceeaşi poziţie pe pat, observă ceasul de perete şi vede că 
au trecut mai bine de trei ore de când el şi Scarpetta au început să 
vorbească în camera lui de hotel. 

— Crezi că e posibil ca ea să te fi drogat? îl întrebă Scarpetta. Din 
păcate, nu cred că la momentul acesta ne-ar mai fi de folos o analiză 
toxicologică. A trecut prea mult timp. Depinde de drog. 

— O, asta ar fi minunat. Dacă ajung să fac testul de drog, mai bine 
chem chiar eu poliţia, presupunând că ea nu a făcut asta deja. 

— Spune-mi de prosopul cu sânge, zise ea. 

— Nu ştiu al cui sânge era. Poate era al meu. Mă durea gura. Îşi 
atinge faţa. Mă doare şi acum ca dracu”. Bănuiesc că asta e plăcerea ei, 
durerea, dar tot ce pot să spun este că... Ei bine, nu ştiu ce am făcut 
pentru că nu am văzut-o. Era în baie când am început să o strig ca să 
văd unde naiba este, iar ea a început să tipe, să urle la mine să plec 
din casa ei, zicând că eu... Zicea tot felul de chestii. 

— Nu cred că te-ai gândit să iei prosopul însângerat cu tine. 

— Nici măcar nu ştiu cum am reuşit să chem un taxi şi să dispar de 
acolo. De fapt, nici nu-mi aduc aminte faza asta. Evident asta am 
făcut. Nu, n-am luat prosopul, fir-ar să fie. 

— Ai venit direct la morgă. Se încruntă niţel de parcă partea aceasta 


nu prea avea sens. 

— M-am oprit să iau o cafea. La un non-stop. Până la urmă, l-am 
convins pe şofer să mă lase la câteva străzi de birou, ca să merg pe jos 
în speranţa că aşa îmi voi mai reveni. M-a ajutat niţel. Mă simţeam iar 
om, măcar pe jumătate, apoi am intrat în institut şi să fiu al naibii 
dacă nu era şi ea acolo. 

— Înainte să ajungi la institut, ţi-ai ascultat mesajele de pe mobil? 

— O! Poate că da. 

— Altfel nu aveai cum să afli de întâlnire. 

— Nu. Ştiam de întâlnire, zise Marino. Eise mi-a zis la club că i-a 
transmis nişte informaţii lui Marcus. Un e-mail, aşa mi-a zis. Face 
eforturi ca să-şi aducă aminte. O da, acum ştiu. Marcus a pus mâna pe 
telefon imediat ce a citit mesajul şi a zis că trebuie să stabilească o 
şedinţă pentru a doua zi dimineaţa, i-a spus lui Eise să fie sigur că va 
fi la birou în caz că va avea nevoie de el, să vină să explice nişte 
chestii. 

— Deci ai ştiut de întâlnire încă de aseară, punctă Scarpetta. 

— Da, aseară am auzit pentru prima oară de şedinţă, cred că Eise a 
zis ceva care m-a făcut să cred că vei fi şi tu acolo, aşa că ştiam că 
trebuie să ajung la institut de dimineaţă. 

— Ştiai că întâlnirea era stabilită pentru 9.30? 

— Probabil. Doc, îmi pare rău că sunt atât de ameţit. Dar ştiam de 
întâlnire. O privi şi nu reuşi să intuiască ce-i trece prin minte. De ce? 
Care e scofala cu întâlnirea asta? 

— Mie nu mi-a spus de întâlnire decât la 8.30 azi-dimineaţă, veni 
replica ei. 

— Trage cu puşca la picioare, încearcă să te facă să dansezi după 
cum cântă el, zise Marino; îl urăşte din tot sufletul pe doctorul 
Marcus. Haide să ne urcăm într-un avion şi să ne întoarcem în Florida. 
Ia mai dă-l dracului! 

— Când ai văzut-o pe doamna Paulsson la birou, azi dimineaţă, ţi-a 
vorbit? 

— S-a uitat la mine şi a mers mai departe. Ca şi cum nu m-ar fi 
cunoscut. Nu înţeleg nimic din toate astea, Doc. Ştiu doar că s-a 
întâmplat ceva şi e de rău, mi-e teamă de mor că am făcut ceva rău de 
tot şi acum am s-o fur. După toate tâmpeniile pe care le-am făcut, 
acum asta o să-mi pună capac. Asta e. 

Scarpetta se ridică încet din fotoliu, pare obosită, dar e în alertă, iar 
el zăreşte îngrijorarea din ochii ei, vede însă că se gândeşte, că face 
legături pe care el cu siguranţă nici măcar nu le întrevede. Uitându-se 
pe fereastră, are privirile încărcate de gânduri, apoi se duce la 
căruciorul cu micul dejun şi îşi toarnă ultima picătură de ceai. 

— Te-a rănit, nu-i aşa? zise ea, stând aplecată deasupra patului, 
privind în jos spre el. Arată-mi ce ţi-a făcut. 


— Nu! În nici un caz! Nu pot, zise el pe un ton plângăreţ care îl face 
să pară ca un puşti de zece ani. Nu pot face asta. Sub nici o formă. 

— Vrei să te ajut sau nu? Crezi că ai ceva ce n-am mai văzut până 
acum? 

Marino îşi acoperi faţa cu mâinile. 

— Nu pot s-o fac. 

— Atunci poţi să suni la poliţie şi o să te ducă la secţie unde o să-ţi 
facă fotografii. Şi uite aşa începi un caz. Poate că asta este ceea ce 
vrei. Nu e un plan chiar atât de rău, presupunând că ea a sunat deja la 
poliţie. Dar bănuiesc că nu a făcut-o. 

Lăsă mâinile în jos şi se uită la ea. 

— De ce? 

— De ce cred asta? Foarte simplu. Lumea ştie că stăm aici. 
Detectivul Browning nu ştie că stăm aici? Nu are el numerele tale de 
telefon? Atunci de ce nu a venit poliţia să te aresteze? Ai zice că ar fi 
imediat pe urmele tale dacă mama lui Gilly Paulsson a sunat la 
Urgenţe şi a zis că ai violat-o, nu? Şi de ce nu a ţipat când te-a văzut la 
birou? Tocmai ai violat-o, iar ea nu schiţează nici un gest şi nici nu 
cheamă poliţia? 

— Nu sun la poliţie nici mort. 

— Atunci eu sunt tot ce ai. Merse înapoi la fotoliu şi ridică geanta 
din nailon. Desfăcu un fermoar şi scoase la iveală un aparat foto 
digital. 

— Mama naibii, zise el cu ochii la aparat de parcă ar fi fost o armă 
îndreptată spre el. 

— Mie mi se pare că tu eşti victima, zise ea. Mi se pare că ea vrea ca 
tu să crezi că i-ai făcut ceva. De ce? 

— Dracu să mă ia dacă ştiu. Nu-mi dau seama. 

— Marino, eşti mahmur, dar nu şi prost. 

O priveşte. Se uită apoi la aparatul din mâna ei. O priveşte pe 
Scarpetta cum stă în mijlocul încăperii, cu costumul ei murdar de 
noroi. 

— Marino, lucrăm la cazul fetiţei ei. E clar că mama vrea o 
răscumpărare, bani sau atenţie sau ceva, iar eu intenţionez să aflu ce 
anume urmăreşte. O, da, am să aflu, să fii sigur. Scoateţi bluza, 
pantalonii, scoate orice trebuie să scoţi de pe tine ca să îmi arăţi ce ți- 
a făcut femeia aceea cu jocurile ei perverse. 

— Acum ce părere o să-ţi faci despre mine? zise el, scoţându-şi 
tricoul negru cu grijă, materialul abraziv atingând semnele de 
mușcături ce îi acoperă pieptul. 

— O, Doamne! Nu mişca. Fir-ar să fie de treabă, de ce nu mi-ai 
arătat asta mai devreme? Trebuie să avem grijă ca să nu te infectezi. 
Şi ţie ţi-e teamă că ea va suna la poliţie? Ţi-ai ieşit din minţi? zise 
toate acestea în timp ce fotografiază rănile, mişcându-se pe lângă el, 


surprinzând prim-planuri ale fiecărei plăgi. 

— Chestia este că eu nu am văzut ce i-am făcut ei, zise el ceva mai 
calm, realizând că nu e chiar atât de rău să fie verificat de Doc. 

— Dacă i-ai fi făcut măcar pe jumătate din ce ţi-a făcut ea, te-ar 
durea dinţii acum. 

Îşi cercetă cu atenţie dinţii, dar nu simte nimic, doar senzaţia 
familiară a dinţilor săi, atât. Slavă Domnului că nu îl dor. 

— Dar spatele? zise ea, aplecându-se asupra lui. 

— Nu mă doare. 

— Apleacă-te în faţă. Lasă-mă să văd. 

Marino se aplecă în față, simțind cum Scarpetta scoate cu grijă 
pernele din spatele lui. Îi simte degetele calde între omoplaţi, mâinile 
ei atingându-i uşor pielea, împingându-l uşor în faţă, examinându-i tot 
spatele, iar Marino încearcă să îşi amintească dacă l-a mai atins 
vreodată aşa. Nu. Şi-ar fi adus aminte. 

— Dar organele genitale? întrebă ea de parcă l-ar întreba de cartofi. 
Când el nu zice nimic, ea insistă: Marino, te-a rănit acolo? E acolo 
ceva ce ar trebui să fotografiez, ca să nu mai zic tratez, sau ne 
prefacem amândoi că eu nu ştiu că tu ai organe genitale masculine ca 
jumătate din rasa umană? Fi, e limpede că te-a rănit, altfel mi-ai fi 
spus. Corect? 

— Corect, mormăie el, acoperindu-şi zona intimă cu palmele. Da, 
mă doare, e bine? Dar poate ai destule dovezi ca să îţi demonstrezi 
teoria, să demonstrezi că m-a rănit indiferent de ce i-oi fi făcut eu, 
presupunând că i-am făcut ceva. 

Scarpetta se aşeză pe marginea patului la mai puţin de jumătate de 
metru de el şi îl privi intens. 

— Ce zici de o descriere verbală? Apoi decidem dacă e nevoie să-ţi 
dai jos pantalonii. 

— M-a muşcat. Peste tot. Şi am vânătăi. 

— Marino, sunt doctor, zise Scarpetta. 

— Ştiu asta, bine? Dar nu eşti doctorul meu. 

— Eh, aş fi dacă ai fi mort. Dacă femeia asta te-ar fi omorât, cine 
crezi că ar vrea să te vadă şi să afle tot ce se poate despre decesul tău? 
Dar nu ai murit şi pentru asta sunt extrem de recunoscătoare, dar ai 
fost atacat şi ai răni pe care le-ai fi putut avea şi mort. Iar asta sună 
perfect ridicol, chiar şi pentru mine, chiar şi când spun asta chiar 
acum. Te rog, lasă-mă să văd ce ţi-a făcut, să vedem dacă ai nevoie de 
tratament sau dacă trebuie să facem fotografii. 

— Ce fel de tratament? 

— Probabil nu-i nimic grav, cu puţină Betadinăuo se vindecă. Am 
să iau un tub de la farmacie. 

Marino încearcă să-şi imagineze ce se va întâmpla dacă îl vede aşa. 
Nu l-a văzut niciodată dezbrăcat complet. Ea nu ştie ce dotări are el şi 


poate nu este mai dotat sau mai puţin dotat ca media, iar în principiu 
să fii mediu este în regulă, dar nu ştie la ce să se aştepte pentru că nu 
are nici cea mai vagă idee ce îi place ei sau cu ce este obişnuită. Aşa 
că n-ar fi o mişcare prea isteaţă să-şi scoată pantalonii. Apoi îi vine în 
minte maşina fără însemne a poliţiei, fotografii făcute la secţie şi un 
întreg proces, aşa că trage de fermoarul pantalonilor. 

— Dacă râzi, am să te urăsc tot restul vieţii, zise el, iar faţa parcă i-a 
luat foc, îl trec toate apele, iar sudoarea pătează orice atinge. 

— Of, săracul de tine, zise ea. Nenorocita aia ţicnită, se înfurie ea. 


31 


Când Scarpetta parchează lângă bordură în faţa casei Suzannei 
Paulsson, afară se luptă o ploaie rece, bezmetică. Preţ de câteva 
minute rămâne la volan, cu motorul pornit şi ştergătoarele şfichiuind 
peste parbriz dintr-o parte în alta, cu ochii la cărăruia de cărămidă, 
inegală şi strâmbă care duce la veranda înclinată şi îşi imaginează 
drumul parcurs de Marino cu o seară înainte. Nu este nevoie să îşi 
imagineze şi restul. 

Ceea ce i-a spus ei este de fapt mai mult decât îşi dă el seama. Ceea 
ce a văzut ea este mai rău decât ştie el. Poate că nu i-a spus toate 
detaliile, dar şi aşa i-a spus destul. Opri ştergătoarele şi urmări 
picăturile de ploaie cum se sparg pe geam şi se scurg în jos, dar ploaia 
se înteţeşte în asemenea hal încât Scarpetta doar aude plesnetul apei 
în geam, căci apa care se loveşte de sticla parbrizului arată că o 
pojghiţă de gheaţă vălurită. Suzanna Paulsson este acasă. Dubiţa ei 
este parcată lângă trotuar, iar în casă se vede lumina aprinsă. Nu avea 
unde să plece pe o vreme ca asta. 

În maşina închiriată, Scarpetta nu are umbrelă, nu are nici măcar o 
pălărie. Iese afară şi pocnetul apei pe capotă se aude brusc mai tare, 
iar ploaia o loveşte necruțătoare în faţă când parcurge în grabă 
cărarea alunecoasă de cărămidă care duce la casa unei fetiţe moarte şi 
a unei mame care practică perversiuni sexuale rar întâlnite. 

Poate că este mult prea dramatic să fie considerată astfel. Scarpetta 
cântăreşte din nou situaţia, însă este mult mai supărată decât îşi poate 
imagina Marino. El poate nici nu realizează că este supărată, dar este 
extrem de supărată, iar doamna Paulsson este pe cale să afle ce 
înseamnă ca Scarpetta să fie supărată. Loveşte ferm cu ciocănelul de 
alamă în formă de ananas şi se gândeşte ce are de făcut dacă femeia 
refuză să deschidă uşa, dacă se preface că nu este acasă, aşa cum a 
făcut Fielding. Lovi din nou cu micul ananas, mai rar şi mai tare. 

Din pricina furtunii, noaptea se apropie în viteză, ca un nor de 
cerneală neagră, iar Scarpetta vede fuioarele de abur care îi ies pe nări 
de fiecare dată când respiră, aşa cum stă acum pe verandă, 
înconjurată de valuri de apă clipocitoare, bătând cu putere, insistent 
în uşă. O să continui să stau aici, îşi zise ea. Nu mai îmi scapi, nu ai 
nici o şansă ca eu să renunţ şi să plec. Scoase mobilul şi o bucăţică de 
hârtie din buzunarul hainei şi citi numărul trecut pe hârtie când a fost 
aici cu doar o zi înainte, când a fost blândă şi amabilă cu această 
femeie, când i-a fost milă de ea. Tastează numărul şi aude telefonul 
țţârâind înăuntru, loveşte din nou cu ciocănelul de alamă cât de tare 
poate, fără să-i pese dacă se rupe. 

Mai trece un minut şi ea formează din nou numărul, iar înăuntru 


telefonul bâzâie şi bâzâie, iar ea închide înainte ca robotul să preia 
mesajul. Eşti acasă, îşi zise ea. Nu te preface că nu eşti. Probabil ştii că 
eu sunt la uşă. Scarpetta păşi îndărăt din dreptul uşii şi privi la 
ferestrele luminate de pe faţada casei micuţe de cărămidă. La ferestre 
sunt trase perdele transparente, albe, iar încăperile radiază o lumină 
blândă, caldă, dar Scarpetta zăreşte în interior o umbră trecând prin 
dreptul ferestrei din dreapta. Distinge silueta unei persoane care trece 
prin dreptul geamului, se opreşte, apoi se răsuceşte şi dispare. 

Bate din nou la uşă şi formează numărul. De data aceasta, când 
ţârâitul este întrerupt de robot, Scarpetta rămâne pe fir şi spune: 

— Doamnă Paulsson, sunt doctor Kay Scarpetta. Vă rog răspundeţi 
la uşă. Este extrem de important. Sunt chiar în faţa uşii. Ştiu că sunteţi 
acasă. 

Încheie convorbirea şi mai bate în uşă, iar umbra se mişcă din nou, 
de data aceasta trecând prin faţa ferestrei din stânga uşii, iar uşa se 
deschide într-un final. 

— Doamne Dumnezeule, zise doamna Paulsson, afişând o expresie 
falsă de surpriză, total neconvingătoare. Nu ştiam cine este. Ce 
furtună! Intraţi, nu mai staţi în ploaie. Nu răspund la uşă când nu ştiu 
cine este. 

Scarpetta intră picurând în camera de zi şi îşi scoase pardesiul lung 
şi întunecat, murat de apă. Din păr i se scurg firişoare reci de apă, iar 
Scarpetta înlătură şuviţele lipite de faţa umedă, realizând că are părul 
ud de parcă tocmai ar fi ieşit de sub duş. 

— Doamne, să nu faceţi pneumonie, îi zise doamna Paulsson. Ia 
uite, eu vă zic dumneavoastră. Dumneata eşti doctorul, doar. Haideţi 
în bucătărie, să vă pregătesc ceva cald de băut. 

Scarpetta cercetează camera de zi, trecând cu privirea peste cenuşa 
rece şi butucii de lemn ars din cămin, peste canapeaua cu model 
tartan de sub ferestre, la uşile de o parte şi de alta a încăperii care 
conduc spre alte părţi ale casei. Doamna Paulsson o surprinde pe 
Scarpetta privind prin cameră şi faţa i se crispă brusc, un chip aproape 
drăguţ, dacă nu ar fi ieftin şi necizelat. 

— Ce căutaţi aici? zise doamna Paulsson pe un cu totul alt ton. Ce 
faceţi aici? Am crezut că aţi venit pentru Gilly, dar mi-e clar că nu e 
cazul. 

— Nu sunt prea convinsă că e cineva pentru Gilly aici, răspunse 
Scarpetta din mijlocul încăperii, împrăştiind picături de apă pe podea, 
privind în jur, făţiş, pentru a fi clar că a venit să cerceteze. 

— Nu aveţi nici un drept să spuneţi una ca asta, se stropşi doamna 
Paulsson. Cred că ar fi mai bine să plecaţi. Nu am nevoie de oameni ca 
dumneata la mine în casă. 

— Nu plec. N-aveţi decât să chemaţi poliţia. Dar eu nu mă mişc de 
aici până când noi două nu stăm de vorbă despre ceea ce s-a întâmplat 


aseară aici. 

— Ar trebui să chem poliţia. După ce mi-a făcut monstrul acela. 
După toate prin câte am trecut, vine apoi la mine, aici şi profită de 
situaţia mea în felul acesta. Se dă la cineva care e îndurerat, aşa, ca 
mine. Ar fi trebuit să ştiu. Pare genul. 

— Haide, zise Scarpetta. Cheamă poliţia. Şi eu am o versiune a 
întâmplării. Şi ce mai poveste! Dacă nu vă deranjează, cred că am să 
arunc o privire prin casă. Ştiu unde este bucătăria. Ştiu unde este 
dormitorul lui Gilly. Bănuiesc că dacă ies pe aici şi fac stânga în loc de 
dreapta, s-ar putea să găsesc dormitorul dumitale, zise ea plecând în 
acea direcţie. 

— Dar nu poţi să intri aşa la mine în casă, exclamă doamna 
Paulsson. leşi afară din casa mea imediat, mă auzi? Nu ai ce căuta la 
mine în casă. 

Dormitorul este mai mare decât camera lui Gilly, dar nu cu mult. 
Cuprinde un pat matrimonial, cu câte o noptieră mică de fiecare parte, 
din lemn de nuc, patinat şi două şifoniere înghesuite lângă un perete. 
O uşă duce într-o mică baie, iar o alta se deschide într-o debara, iar 
aici, la vedere, se află o pereche de bocanci din piele. Scarpetta scotoci 
într-un buzunar al jachetei de la costum şi scoate o pereche de mănuşi 
de bumbac. Şi le pune stând în fața debaralei, privind în jos spre 
bocanci. Analizează rapid hainele care atârnă pe umeraşe şi brusc se 
întoarce şi intră în baie. Pe marginea căzii e întins un tricou cu 
imprimeu de camuflaj. 

— Ţi-a turnat o poveste, nu-i aşa? zise doamna Paulsson de la 
piciorul patului. Şi tu l-ai crezut. Vedem noi pe cine o să creadă 
poliţia. Nu cred că vă vor crede pe tine sau pe el. 

— Cât de des vă jucaţi de-a soldaţii când fiica dumneavoastră era 
acasă şi putea să vă vadă? întrebă Scarpetta privind-o direct în ochi. 
Se pare că lui Frank îi plăcea jocul. De la el aţi învăţat jocul acesta? 
Sau chiar dumneavoastră sunteţi creatoarea acestei şarade. Bolnave? 
Ce anume aţi făcut în faţa lui Gilly şi cine a jucat acest joc cu 
dumneavoastră când Gilly era aici? Sex în grup? Asta înseamnă „ei”? 
Alţi oameni care au intrat în acest joc cu dumneavoastră şi Frank? 

— Cum îndrăzneşti să mă acuzi pe mine de aşa ceva! exclamă 
femeia, cu faţa contorsionată de dispreţ şi de furie. Nu ştiu nimic 
despre nici un joc. 

— O, dar există o grămadă de acuze, de-abia am început şi probabil 
vor fi mult mai multe, zise Scarpetta apropiindu-se de pat, trăgând 
cuverturile deoparte cu mâna înmănuşată. Se pare că nu aţi schimbat 
lenjeria. Asta e bine. Vedeţi petele de sânge de pe cearşaf, aici? Cât 
vreţi să pariaţi că la analize va reieşi că este sângele lui Marino? Nu al 
dumneavoastră. Îi aruncă o privire tăioasă. El sângerează, iar 
dumneata nimic. Acum asta chiar că e ceva curios. Cred că pe undeva 


pe aici găsim şi un prosop pătat de sânge. Căută cu privirea împrejur. 
Poate l-aţi spălat, dar nu contează. Putem lua probele necesare chiar şi 
după ce a fost spălat. 

— Mie mi se întâmplă o nenorocire, iar dumneata eşti mai rea decât 
el, zise doamna Paulsson, dar expresia de pe faţă e alta acum. Aş fi zis 
că o femeie are puţină compasiune. 

— Pentru cineva care maltratează o altă persoană şi apoi o acuză de 
hărţuire? Nu cred că veţi găsi o femeie cumsecade pe toată planeta 
care să aibă compasiune pentru aşa ceva, doamnă Paulsson. Scarpetta 
începe să tragă cuvertura de pe pat. 

— Ce faceţi? Nu puteţi face asta. 

— Pot să fac asta şi mult mai multe. Ia priviţi-mă! Luă toate 
cearşafurile şi le înfăşură împreună cu pernele în pătură. 

— Nu poţi face asta. Nu eşti de la poliţie. 

— O, sunt mai mult decât atât. Zău. Scarpetta ridică bocceluţa de 
cearşafuri şi o puse pe salteaua dezgolită. Ce urmează? Se uită în jur. 
Poate azi-dimineaţă când aţi dat de Marino la Institutul de Medicină 
Legală nu aţi observat, dar el purta aceiaşi pantaloni ca aseară. Şi 
aceeaşi lenjerie de corp. A stat îmbrăcat aşa toată ziua. Probabil ştiţi 
că, atunci când un bărbat face sex, este foarte probabil să mai lase 
ceva pe lenjerie şi poate chiar pe pantaloni. Dar el nu prezintă 
asemenea urme. Doar sânge, acolo unde l-aţi rănit. De asemenea, nu 
cred că aveţi idee că oamenii pot vedea prin perdelele dumneavoastră, 
pot vedea dacă sunteţi cu cineva, dacă vă certaţi sau aveţi o întâlnire 
amoroasă, presupunând că staţi în picioare. Greu de spus ce au văzut 
vecinii de pe cealaltă parte a străzii când aveţi luminile aprinse sau 
arde focul în şemineu. 

— Poate că între noi totul a pornit bine, dar situaţia a scăpat de sub 
control, zise doamna Paulsson şi se pare că femeia a luat o decizie. A 
fost o chestie destul de inocentă, un bărbat şi o femeie care se bucură 
unul de celălalt. Poate că m-am lăsat puţin dusă de val căci omul m-a 
frustrat. M-a stârnit şi m-a lăsat aşa. Nu putea să o facă. Un bărbat aşa 
straşnic şi nu putea să o facă. 

— Bănuiesc că ar fi fost şi greu când dumneavoastră îi tot umpleaţi 
paharul cu burbon, zise Scarpetta şi acum este destul de sigură că 
Marino nu a făcut nimic. Nu vede cum ar fi putut să facă ceva. 
Problema este că el încă îşi face griji că a făcut-o şi dacă ar şti că nu a 
putut să facă nimic şi asta l-ar îngrijora, aşa că nici o variantă nu era 
bună pentru el. 

Scarpetta se ghemuieşte în debara şi scoate bocancii, îi pune pe pat 
- bocancii arată sinistru, uriaşi pe fondul saltelei dezvelite. 

— Sunt bocancii lui Frank, zise doamna Paulsson. 

— Dacă i-aţi purtat, ADN-ul dumneavoastră va fi găsit înăuntru. 

— Sunt mult prea mari pentru mine. 


— M-aţi auzit. Analiza ADN ne va spune tot. Trecu în baie şi luă 
tricoul de pe marginea căzii. Bănuiesc că şi acesta îi aparţine tot lui 
Frank. 

Doamna Paulsson nu zise nimic. 

— Acum putem merge în bucătărie, dacă vreţi, zise Scarpetta. Mi-ar 
prinde bine ceva cald de băut. Poate nişte cafea. Ce fel de burbon aţi 
băut aseară? Nici dumneavoastră nu cred că vă simţiţi prea bine, doar 
dacă v-aţi petrecut seara turnându-i lui în pahar şi ocolindu-l pe al 
dumneavoastră. Marino e într-o stare destul de jalnică astăzi. Destul 
de jalnică. Are nevoie de tratament medical. Toate acestea i le spune 
în vreme ce se îndreaptă cu paşi iuți spre partea din spate a casei, spre 
bucătărie. 

— Ce vreţi să spuneţi? 

— Vreau să spun că a avut nevoie de un doctor. 

— S-a dus la doctor? 

— A fost examinat şi fotografiat. S-au făcut fotografii complete, de 
sus până jos. Nu e într-o stare prea bună, zise Scarpetta intrând în 
bucătărie, identificând imediat aparatul de cafea lângă chiuvetă, 
aproape de locul unde mai ieri era sticluţa cu sirop de tuse. Sticla nu 
mai este acolo. Nu e la vedere. Îşi scoase mănuşile de bumbac şi le 
îndesă în buzunarul de la haină. 

— Păi aşa şi trebuie după câte a făcut. 

— Puteţi să încetaţi cu povestea asta, i-o tăie Scarpetta, umplând 
cafetiera cu apă de la robinet. Ştiţi bine că asta este o minciună şi aţi 
face bine să o lăsaţi baltă. Dacă aveţi traumatisme, haideţi să le 
vedem. 

— Dacă le voi arăta cuiva, aceia vor fi poliţiştii. 

— Unde ţineţi cafeaua? 

— Nu ştiu ce credeţi, dar oricum nu este adevărat, zise doamna 
Paulsson deschizând frigiderul şi scoțând o pungă de cafea. Deschise 
un dulăpior şi găsi o cutie de filtre, lăsând-o pe Scarpetta să se 
descurce singură. 

— Adevărul pare greu de descoperit în ziua de azi, comentă 
Scarpetta, desfăcând punga de cafea, apoi puse filtrul de hârtie în 
aparat şi măsură cantitatea necesară de cafea cu ajutorul unei 
linguriţe de plastic găsite în punga de cafea. Mă întreb de ce este aşa. 
De ce nu putem descoperi adevărul despre ceea ce i s-a întâmplat lui 
Gilly? Acum adevărul despre ceea ce s-a întâmplat aseară pare să ne 
scape. Mi-ar plăcea să aud ce aveţi dumneavoastră de spus despre 
adevăr, doamnă Paulsson. De aceea m-am hotărât să vă fac această 
vizită astă-seară. 

— Nu aveam de gând să spun nimic de Pete, zise ea cu amărăciune. 
Dacă aveam de gând să o fac, nu credeţi că aş fi făcut-o deja? 
Adevărul este că am crezut că s-a simţit bine. 


— Credeţi că s-a simţit bine? Scarpetta se sprijini de masă şi îşi 
încrucişă braţele la talie. Cafeaua picură încet în ibric şi aroma ei 
inconfundabilă pătrunde în toate cotloanele bucătăriei. Dacă 
dumneavoastră aţi fi arătat ca el, mă întreb dacă aţi mai fi fost de 
părere că v-aţi simţit bine. 

— Nu ştiţi cum arăt eu. 

— Îmi dau seama din felul în care vă mişcaţi că nu v-a rănit. De 
fapt, nici nu cred că a făcut prea multe după atâta burbon. Tocmai mi- 
aţi spus asta. 

— Aveţi ceva cu el? De-asta sunteţi aici? O privi viclean pe 
Scarpetta, iar în ochii îi sclipeşte curiozitatea. 

— Am ceva cu el, da. Dar nu este genul de relaţie pe care 
dumneavoastră aţi înţelege-o. V-am spus că sunt şi avocat? Vreţi să 
aflaţi ce se întâmplă cu persoanele care acuză fals pe cineva de 
hărţuire sau viol? Aţi fost vreodată la închisoare? 

— Eşti geloasă. Văd că de asta e vorba. Femeia zâmbi arogant. 

— N-aveţi decât să credeţi ce vreţi. Dar gândiţi-vă la închisoare, 
doamnă Paulsson. Gândiţi-vă cum e să strigi viol şi probele să arate că 
nu eşti decât o mincinoasă. 

— Nu voi striga viol, nu vă faceţi griji, zise ea, cu fața împietrită. 
Nimeni nu mă violează pe mine. Să încerce măcar. Ce copil mare. Asta 
e tot ce am de zis despre el. Un copil. Am crezut că o să fie distractiv. 
Ei, m-am înşelat. Poţi să-l păstrezi, don'şoară doctor sau avocat sau ce- 
oi mai fi. 

Cafeaua este gata şi Scarpetta întreabă de ceşti, iar doamna 
Paulsson găseşte două într-un dulap, apoi aduce două linguriţe. Beau 
cafeaua stând în picioare, apoi doamna Paulsson începe să plângă. Îşi 
muşcă buza de jos şi pe obraji i se preling lacrimi mari, începe să 
scuture din cap. 

— Nu vreau să merg la închisoare, zise ea. 

— Asta aş prefera şi eu. Prefer să nu ajungeţi la închisoare, zise 
Scarpetta sorbind din cafea. De ce aţi făcut asta? 

— E ceva personal ce fac doi oameni împreună. Nu vă priveşte. 

— Când faceţi pe cineva să sângereze şi îl răniţi, asta nu mai este 
deloc personal. Este o crimă. Sexul dur este un obicei de-al 
dumneavoastră? 

— Probabil eşti vreo puritană, zise ea mergând la masă şi aşezându- 
se pe unul din scaune. Bănuiesc că sunt multe lucruri de care nu ai 
auzit. 

— S-ar putea să aveţi dreptate. Spuneţi-mi de jocul acesta. 

— Să spună el. 

— Ştiu ce are de zis Marino despre jocul dumitale, cel puţin despre 
cel pe care l-aţi pus în scenă aseară. Scarpetta sorbi din cafea. Vă 
ţineţi de jocuri de ceva vreme, nu? Au început cu fostul soţ, cu Frank? 


— Nu sunt obligată să vorbesc cu dumneata, zise femeia de la masă. 
Nu văd de ce aş face-o. 

— Trandafirul din scrinul lui Gilly. Aţi zis că Frank ar putea şti 
ceva. Ce aţi vrut să spuneţi? 

Femeia se încăpăţânează să nu răspundă, pare furioasă şi plină de 
ură, aşezată cum este la masă, ocrotind în palme ceaşca de cafea. 

— Doamnă Paulsson, credeţi că Frank i-ar fi putut face ceva lui 
Gilly? 

— Nu ştiu cine i-a lăsat trandafirul, zise ea privind acelaşi punct de 
pe perete ca ieri, când Scarpetta a venit în vizită. Ştiu că nu eu i l-am 
lăsat. Ştiu că nu era acolo înainte, nu la vedere cel puţin. Şi am 
verificat sertarele ei. Le-am verificat chiar cu o zi înainte, înainte de a 
pune rufele la spălat. Gilly era tare dezordonată în privința asta. 
Întotdeauna strângeam lucrurile în urma ei. N-am văzut niciodată aşa 
ceva. Nu era în stare să pună ceva la locul lui nici dacă viaţa ei ar fi 
depins de asta. Realiză ce spune şi rămase tăcută, cu ochii pironiţi în 
perete. 

Scarpetta aşteaptă să vadă dacă mai spune ceva. Preţ de un minut, 
tăcerea atârnă grea între ele. 

— Cel mai rău era în bucătărie, zise doamna Paulsson într-un 
sfârşit. Lua mâncare din frigider şi o lăsa pe masă. Chiar şi îngheţată. 
Nu pot să vă spun câtă mâncare am aruncat. Faţa i se descompuse de 
durere. Şi lapte. Mereu aruncam lapte în chiuvetă pentru că îl lăsa 
afară jumătate de zi. Vocea devine piţigăiată, apoi cedă, tremurând. 
Ştiţi ce înseamnă să strângi după cineva tot timpul? 

— Da, zise Scarpetta. Unul din motivele pentru care am divorţat. 

— Ei bine, nici el nu e mai breaz, zise ea, privind în gol. Ei doi şi 
atât, asta făceam toată ziua, strângeam după ei. 

— Ce credeţi că i-ar fi putut face Frank lui Gilly, dacă i-a făcut 
ceva? întrebă Scarpetta şi are mare grijă să nu pună întrebări la care 
femeia să poată răspunde printr-un simplu da sau nu. 

Doamna Paulsson priveşte la perete, fără să clipească. 

— În felul lui, i-a făcut ceva. 

— Mă refer la partea fizică. Gilly a murit. 

Ochii i se umplu de lacrimi şi şi-i şterge neglijent cu mâna, 
continuând să fixeze peretele din faţa ei. 

— Nu a fost aici atunci când s-a întâmplat. Cel puţin nu în această 
casă, din câte ştiu eu. 

— Când s-a întâmplat ce anume? 

— Când am ieşit până la farmacie. Orice s-ar fi întâmplat atunci. Se 
şterse din nou la ochi. Fereastra era deschisă când am ajuns acasă. Nu 
era aşa când am plecat. Nu ştiu dacă a deschis-o ea. Nu spun că a fost 
Frank. Spun că şi el are ceva de-a face cu asta. De orice se apropia, 
murea sau se alegea praful de el. E ciudat dacă te gândeşti că e doctor. 


Dumneata probabil înţelegi. 

— Doamnă Paulsson, am să plec. Ştiu că nu a fost o conversaţie 
plăcută, nimic din ce s-a întâmplat nu a fost uşor. Aveţi numărul meu 
de mobil. Dacă vă gândiţi la ceva ce vi se pare important, vă rog să 
mă sunati. 

Femeia dădu din cap, privind în gol, plângând amarnic. 

— Poate că în casă a mai fost cineva despre care ar trebui să ştim. 
Altcineva în afară de Frank. Poate cineva adus de Frank, un ins pe 
care îl cunoştea. Poate cineva care a jucat acest joc. 

Femeia nu se ridică de pe scaun când Scarpetta dădu să iasă pe uşă. 

— Vă vine în minte cineva anume? zise Scarpetta. Gilly nu a murit 
de gripă, repetă ea. Trebuie să aflăm ce s-a întâmplat, ce s-a petrecut 
cu ea. Şi vom şti. Mai devreme sau mai târziu. Mi-ar plăcea să fie cât 
mai curând, nu sunteţi de aceeaşi părere? 

Femeia priveşte în gol. 

— Puteţi să mă sunaţi oricând, zise Scarpetta. Eu plec acum. Dacă 
aveţi nevoie de ceva, mă sunaţi. Mi-ar folosi vreo doi saci de gunoi, 
dacă aveţi la îndemână. 

— Sub chiuvetă. Dacă sunt pentru ceea ce cred eu, atunci nu aveţi 
nevoie de ei, mormăi ea. 

Scarpetta deschise dulapul de sub chiuvetă şi scoase patru saci mari 
dintr-o cutie. 

— Îi iau oricum, răspunse ea. Să sperăm că nu voi avea nevoie de 
ei. 

Se opri în dreptul dormitorului şi luă bocceaua de cearşafuri, 
bocancii şi tricoul şi le puse în sacii de plastic. În camera de zi îşi 
îmbrăcă haina şi ieşi din nou afară în ploaie, cărând cei patru saci, doi 
plini cu cearşafuri, ceilalți doi neavând altceva decât o pereche de 
bocanci şi un tricou. Băltoacele de pe cărarea de cărămidă plescăie pe 
pantofii ei şi apa rece îi ajunge la picioare, iar ploaia îngheţată loveşte 
lumea în jurul ei. 

În barul Other Way:2o; este foarte întuneric, iar femeile care lucrează 
aici au încetat de mult să îi arunce lui Edgar Allan Pogue priviri furişe 
care la început au fost curioase, apoi neîncrezătoare şi la final 
indiferente până când au încetat cu totul. Bărbatul se joacă cu codiţa 
unei cireşe confiate şi are răbdare să o lege într-un noduleţ. 

În barul acesta bea numai cocteiluri Bleeding Sunset, o 
specialitate a casei alcătuită dintr-un amestec de votcă şi altele, cum îi 
place lui să creadă, altele fiind un amestec de oranj şi roşu care 
pluteşte inegal, coborând spre fundul paharului. Un astfel de coctail 
arată ca un apus, dar după câteva sorbituri din pahar, lichidele, 
siropurile şi celelalte se amestecă, iar băutura devine portocalie pe de- 
a întregul. Când se topeşte gheaţa, ce mai rămâne în pahar aduce cu 
urmele de suc cu aromă de portocale pe care îl bea când era copil. 
Sucul era ambalat într-o portocală de plastic şi el bea conţinutul 
printr-un pai verde, chipurile codiţa fructului, iar băutura cea 
portocalie era diluată şi neinteresantă, deşi portocala de plastic în care 
era prezentată promitea o răcoritoare proaspătă şi delicioasă. O ruga 
pe mama lui să-i cumpere o portocală de plastic de fiecare dată când 
veneau în Florida de Sud şi de fiecare dată era dezamăgit. 

Oamenii sunt exact ca portocalele acelea de plastic şi sucul din ele. 
Oamenii sunt una când te uiţi la ei şi alta când ajungi să-i „guşti” cu 
adevărat. Ridică paharul şi agită amestecul portocaliu care a rămas pe 
fund. Se gândeşte să mai comande un coctail în vreme ce îşi 
calculează câţi bani i-au mai rămas, ţinând cont şi de cât de treaz este. 
Nu este un beţiv. Nu s-a îmbătat niciodată. Îşi face excesiv de multe 
griji că s-ar putea îmbăta şi nu poate să bea un coctail sau altă licoare 
fără a analiza fiecare înghiţitură, temându-se de efectul pe care 
aceasta îl are. Îşi face griji să nu se îngraşe, iar alcoolul, se ştie, 
îngraşă. Mama lui era grasă. Cu timpul a devenit din ce în ce mai 
grasă şi era chiar un mare păcat, căci în tinereţe fusese frumuşică. E 
din familie, zicea ea. Dacă mănânci aşa ai să vezi câtă dreptate am, î 
zicea ea. Aşa începe, pe la mijloc, obişnuia ea să-i spună. 

— Încă unul, zise Edgar Allan Pogue oricui s-ar fi întâmplat să î 
asculte în acel moment. 

The Other Way este ca un club mărunt, îngrămădit, cu măsuţe de 
lemn acoperite cu pânză neagră. Pe masă sunt lumânări, dar de când 
vine el aici nu au fost aprinse niciodată. Într-un colţ este o masă de 
biliard, dar cât stă el aici nimeni nu joacă biliard şi are o bănuială că 
clienţii barului nu vin aici pentru biliard şi masa zgâriată cu postav 
roşu este o moştenire dintr-o încarnare mai veche. Foarte probabil ca 
The Other Way să fi fost altfel cândva. Dar apoi totul a fost altfel 

cândva. 

— Cred că mai vreau unul, zise el. 

Femeile care lucrează aici sunt animatoare, nu chelneriţe şi se 
aşteaptă să fie tratate ca atare. Domnii intră şi ies din bar şi nu 
pocnesc din degete la o doamnă, ele sunt animatoare şi impun respect, 
în asemenea măsură încât lui Pogue i se pare că ele îi fac un favor 
lăsându-l să vină aici şi să-şi cheltuiască banii pe afurisitele lor de 
cocteiluri diluate. Ochii caută prin întuneric şi dau de roşcată. Fata 
poartă un pulovăraş negru scurt, minuscul care ar fi trebuit să aibă o 
bluză pe dedesubt, însă nu are. Puloverul abia de acoperă ceea ce 
trebuie acoperit, iar Pogue nu a zărit-o aplecându-se vreodată pentru 
scuturarea unei feţe de masă sau aducerea unei băuturi clientului. Se 
apleacă numai pentru a le arăta domnilor deosebiți ce este de văzut, 
acei bărbaţi deosebiți care dau bacşiş gras şi care ştiu cum să 
rotunjească cuvintele. Puloverul are şi o bavetă, nimic mai mult decât 
un pătrăţel de material negru mai mic decât o coală de hârtie 
obişnuită, ţinut de două bretele. Baveţica este uşor desfăcută. Când 
fata se apleacă pentru a participa la conversaţie sau a ridica un pahar 
gol, harurile cu care a înzestrat-o natura se agită în baveţică şi parcă 
stau să sară afară, dar aici este întuneric, este foarte întuneric, iar ea 
nu s-a mai aplecat încoace de ceva vreme şi probabil nici nu o va face 
şi el nu vede bine de aici de unde stă. 

Se ridică de la masa lui de lângă uşă pentru că nu are nici un chef să 
strige că mai vrea un coctail, nici nu mai este sigur că vrea unul. Se 
tot gândeşte la portocala de plastic, cu paiul ei verde şi cu cât o vede 
mai clar în minte, cu atât îşi aduce aminte de dezamăgirea asociată cu 
ea, cu atât lumea i se pare mai nedreaptă. Stă în picioare lângă masă 
şi caută în buzunar, scoțând la iveală o bancnotă de douăzeci de 
dolari. Banii sunt la mare căutare în barul acesta, ca friptura pentru 
un câine, îşi zise el. Roşcata vine cu un clinchet spre el, bine 
echilibrată pe pantofii cu toc cui înalt, cu vârfurile ascuţite, agitându- 
se în pulovăraşul ei, muşchii pompând în fustiţa scurtă şi strâmtă. 
Privită de aproape se dezvăluie bătrână. Are poate cincizeci şi opt sau 
chiar şaizeci de ani. 

— Ne părăseşti, iubire? Smulse bancnota de pe masă fără măcar să 
îi arunce o privire. 

Pe obrazul drept are o aluniţă desenată probabil cu dermatograful. 
EI ar fi trasat-o mult mai bine. 

— Mai vroiam unul, zise el. 

— Fi, nu vrem cu toţii, iubire? Râsul ei îi aminteşte de o pisică 
chinuită. Ţine-te pe fir şi îţi aduc eu încă unul. 

— E prea târziu, zise el. 

— Bessie, fetițo, unde mi-e paharul de whisky? întrebă un bărbat 
liniştit de la o masă vecină. 


Pogue l-a văzut şi mai devreme, l-a văzut apropiindu-se într-un 
Cadillac nou, masiv, unul argintiu. Este un tip tare bătrân, să tot aibă 
optzeci sau optzeci şi unu, ori poate optzeci şi doi de ani, e îmbrăcat 
într-un costum reiat de un bleu-pal, cu o cravată bleu-deschis. Bessie 
tremură şi ţopăie spre el şi deodată Pogue nu mai este deşi nu a 
apucat încă să plece. Aşa că pleacă. Oricum nu contează dacă pleacă 
din moment ce nici nu mai e aici. Păşi afară pe uşa grea, de culoare 
închisă, ieşind în parcarea cu pietriş, în bezna de afară, trecând pe 
lângă măslinii negrii şi palmierii de pe trotuar. Rămâne în umbra 
deasă a copacilor şi priveşte la benzinăria Shell de pe partea cealaltă a 
lui North 26th Avenue, la scoica galbenă, imensă, aprinsă în noapte şi 
simte briza călduţă: e mulţumit să stea aici câteva minute, privind 
doar. 

Scoica luminată îl duce cu gândul din nou la portocalele de plastic. 
Nu ştie de ce, doar dacă mama lui nu i le cumpăra de la benzinării şi 
poate chiar aşa a făcut. Asta ar avea logică dacă i le cumpăra doar din 
când în când, probabil zece cenți sticluţa, atunci când mergeau vara 
cu maşina din Virginia până în Florida, la plaja Vero, în vizită la 
mama ei, care avea bani şi încă mulţi. El şi mama lui trăgeau 
întotdeauna la un motel pe nume Driftwood Inn — nu-şi aduce aminte 
prea multe cu excepţia faptului că arăta de parcă ar fi fost construit 
din lemn de plută, iar noaptea dormea pe aceeaşi saltea gonflabilă pe 
care plutea ziua pe mare. 

Salteaua gonflabilă nu era foarte mare, iar mâinile şi picioarele îi 
atârnau exact ca şi cum ar fi înotat pe saltea în mare; aşa dormea el în 
camera de zi în vreme ce mama lui rămânea în dormitor, cu uşa 
încuiată, singurul aparat de aer condiţionat zgâlţâindu-se şi 
zdrăngănind la ea în cameră, în camera închisă şi încuiată. Îşi aduce 
aminte cât de cald era şi ce mai transpira, cum pielea arsă de soare se 
lipea de salteaua de plastic şi de fiecare dată când se mişca era ca şi 
cum şi-ar fi smuls un leucoplast — toată noaptea, toată săptămâna. 
Asta era vacanţa lor. Era singura vacanţă pe care şi-o luau tot anul, în 
fiecare vară, întotdeauna în luna august. 

Pogue urmări cum se apropie farurile şi se depărtează stopurile, 
ochi albi şi roşi, strălucitori, alergând prin noapte; privi spre stânga şi 
aşteptă ca semaforul să îşi schimbe culoarea. Când se întâmplă acest 
lucru, traficul încetineşte şi atunci ţâşneşte şi el pe banda liberă, 
trecând repede printre maşinile de pe celălalt sens. La benzinăria 
Shell, ridică privirea în sus spre scoica galbenă luminoasă care 
pluteşte mult deasupra lui în întuneric; apoi privi un bătrân în 
pantaloni scurţi şifonaţi cum îşi pune benzină de la una din pompe în 
vreme ce la altă pompă alimenta cu benzină un alt bătrân, îmbrăcat 
într-un costum boţit. Pogue rămase în umbră, mişcându-se fără 
zgomot spre uşa de sticlă; un clopoțel anunţă vesel intrarea sa, în 


vreme ce el a apucat deja spre frigiderele cu răcoritoare. Doamna de 
la casă tocmai trece în sistem o pungă de cartofi, un bax de bere şi 
benzina alimentată, fără să îl privească. 

Lângă automatul de cafea este şi un automat de răcoritoare, iar 
Pogue alege cinci dintre cele mai mari pahare de plastic, cu capace cu 
tot şi merge cu ele la casă. Paharele sunt viu colorate, cu desene 
animate pe ele, iar capacele pe care le alege sunt albe, cu un mic 
orificiu pentru pai. Pune paharele şi capacele pe tejghea. 

— Aveţi cumva portocale de plastic cu pai verde? Băuturi de 
portocale? o întrebă el pe cucoana de la casă. 

— Poftim? Femeia se încruntă şi ridică unul din pahare. Dar nu este 
nimic în ele. Cumpăraţi suc sau nu? 

— Nu, zise el. Eu vreau doar paharele şi capacele. 

— Nu vindem numai paharele. 

— Dar eu vreau doar atât, zise el. 

Femeia se uită la el peste ochelari, iar el se întreabă oare ce o vedea 
la el când îi priveşte faţa aşa. 

— Păi eu asta vă spun, nu vindem doar paharele. 

— Aş cumpăra mai degrabă sucul de portocale, dacă aveţi, răspunse 
el. 

— Ce suc de portocale? Femeia îşi pierde răbdarea. Vedeţi frigiderul 
din spate? Acolo găsiţi tot ce avem. 

—E un suc într-o portocală de plastic, care arată exact ca o 
portocală şi are un pai verde. 

Încruntarea cucoanei se dizolvă într-o expresie de uimire, iar buzele 
ei vopsite strident se desfac într-un zâmbet găunos care-l duce cu 
gândul la un dovleac scobit. 

— Fi, fir-aş a naibii, acum ştiu exact despre ce vorbeşti. Sucurile 
alea amărâte, drăguță, nu se mai vând de ani de zile. La naiba, nu m- 
am mai gândit la alea de ani de zile. 

— Atunci iau doar paharele şi capacele, insistă el. 

— Doamne, mă dau bătută. Bine că mi se termină tura, asta îţi zic. 

— O seară grea, zise el. 

— Care tocmai a devenit mai grea. Râse. Portocalele alea cu paiele 
verzi. Se uită spre uşă pe unde intră bătrânul în pantaloni scurţi ca să 
plătească benzina. 

Pogue nu îi acordă nici un fel de atenţie. Pogue rămase cu ochii la 
cucoană, la părul ei vopsit ca platina, firele parcă ar fi catgut, la pielea 
pudrată care seamănă cu un material moale, mototolit. Dacă i-ar 
atinge pielea, ar avea senzaţia că atinge aripi de fluture. Dacă i-ar 
atinge pielea, pudra i-ar rămâne pe vârful degetelor, ca aripile de 
fluture. Insigna din piept o prezintă drept EDITH. 

— Îţi zic cum facem, îi spuse Edith. Am să îţi iau cincizeci de cenți 
pentru fiecare pahar gol, iar capacele ţi le dau gratis. Acum am şi alţi 


clienţi. Degetele ei lovesc în butoanele casei de marcat, iar sertarul cu 
bani se deschide automat. 

Pogue îi dă o bancnotă de cinci dolari, iar degetele lui se ating de 
degetele ei când ia restul, iar degetele ei sunt reci, iuți şi moi, el ştie 
că pielea atârnă pe ele, aşa cum atârnă pielea pe toate femeile în 
vârstă. Din nou afară în noaptea umedă, aşteaptă la stop şi traversează 
strada încă o dată, aşa cum a făcut-o ceva mai devreme. Rămâne o 
vreme sub aceiaşi măslini şi palmieri, urmărind uşa de la intrarea în 
bar. Cum nimeni nu intră sau iese, se îndreaptă în grabă spre maşina 
sa şi urcă la volan. 

— Ar trebui să îi spui, zise Marino. Chiar dacă nu iese aşa cum 
crezi, tot trebuie să ştie ce se petrece. 

— Aşa apucă oamenii pe o cale greşită, răspunse Scarpetta. 

— Aşa prind un mic avans la start. 

— Nu şi de data aceasta, zise ea. 

— Doc, tu eşti şefa. 

Marino e întins pe patul său din camera de la Hotelul Marriott de pe 
Broad Street, iar Scarpetta stă aşezată în acelaşi fotoliu în care a stat 
mai devreme, dar pe care acum l-a tras mai aproape de patul lui. 
Îmbrăcat în pijamaua de bumbac pe care a cumpărat-o de la 
magazinul din partea de sud a râului, Marino pare masiv, dar parcă 
ceva mai puţin ameninţător. Sub materialul uşor şi moale, rănile lui se 
văd roşii-portocalii din pricina Betadinei. Pretinde că rănile nu-l dor 
aşa tare, nu foarte tare. Scarpetta înlocuise costumul bleumarin pătat 
cu nămol cu o pereche de pantaloni din catifea reiată de culoarea 
nisipului, un pulover pe gât, albastru-închis şi o pereche de pantofi 
comozi. Stau la el în cameră pentru că ea n-a vrut să meargă în 
camera ei, hotărând că această cameră este destul de sigură, iar acum 
discută, după ce înainte au mâncat sandvişurile trimise de cei de la 
room service. 

— Dar tot nu văd de ce nu poţi să culegi câteva idei de la el, zise 
Marino, aruncând momeala. Curiozitatea lui legată de relaţia ei cu 
Benton este omniprezentă ca praful. Ea o observă în mod constant, o 
calcă pe nervi, dar îşi dă seama că nu are sens să încerce să scape de 
ea. 

— Primul lucru mâine dimineaţă, duc mostrele de sol la laborator, îi 
spuse ea. Vom şti imediat dacă s-a făcut vreo greşeală. Dacă e aşa, 
atunci nu are nici un sens să îl sun pe Benton. O greşeală nu este 
esenţială pentru caz. Ar fi doar o greşeală. Şi una mare de tot. 

— Dar nu crezi asta, văd eu. O priveşte din norii de perne pe care i 
le-a pus sub spate. Faţa a mai prins culoare. Ochii sunt mai 
strălucitori. 

— Nu ştiu ce cred, zise ea. Oricum ai da-o, nu are nici o logică. 
Dacă la analiza de microurme la şoferul de tractor nu s-a făcut o 
greşeală, atunci cum explici asta? Cum se poate ca acelaşi tip de probă 
să apară şi în cazul lui Gilly Paulsson? Poate ai tu o teorie. 

Marino se concentrează, cu ochii fixaţi pe fereastra plină de beznă, 
în care sclipesc luminiţele oraşului. 

— Nu pot să gândesc acum, zise el. Dar jur, n-am altă idee în afară 
de ce am zis azi la şedinţă. Şi acolo doar m-am dat deştept. 

— Cine? Tu? întrebă ea pe un ton sec. 


— Serios. Cum se poate să fi găsit pe Whitby ăsta aceleaşi 
microurme ca pe Gilly? În primul rând, ea a murit cu două săptămâni 
înaintea lui. Nu arată bine deloc, hotărî el. 

Spiritul ei se ascunde în străfundurile fiinţei sale şi Scarpetta simte o 
senzaţie de rău pe care a învăţat să o recunoască drept frică. Singura 
explicaţie logică în acel moment era contaminarea sau etichetarea 
greşită a probelor. Ambele se pot întâmpla mai uşor decât ai crede. 
Este suficient ca o pungă cu probe să fie pusă într-un plic greşit sau pe 
masa greşită, sau ca o etichetă greşită să fie lipită pe o mostră. Asta se 
poate întâmpla în doar cinci secunde de neatenţie sau confuzie şi 
brusc proba provine de la o sursă lipsită de sens sau, mai rău, 
răspunde la o întrebare care ar putea astfel elibera un suspect sau l-ar 
trimite la tribunal, la închisoare, la execuţie. Se gândeşte la protezele 
dentare. Îl vede pe soldatul de la Fort Lee încercând să vâre o altă 
proteză în gura femeii obeze. De atât e nevoie, de un moment ca 
acela. 

— Tot nu văd de ce nu te consulţi cu Benton, zise Marino, 
întinzându-se după paharul cu apă de pe măsuţa de lângă pat. De ce 
crezi că mi-ar strica vreo două beri? Ce, doar nu mor! 

— Dar de ce crezi că nu ţi-ar dăuna? Are câteva dosare în poală şi 
răsfoieşte leneş prin copii de rapoarte, încercând să vadă dacă 
lucrurile pe care le ştie deja despre Gilly şi şoferul de tractor se puteau 
aranja într-o nouă ordine şi i-ar putea spune ceva nou. Alcoolul 
intervine în procesul de vindecare, zise ea. Oricum, nu prea ţi-a priit 
în ultima vreme, nu? 

— Doar aseară. 

— Comandă ce vrei. Nu o să îţi spun eu ce să faci. 

El şovăi, iar ea simte că ar vrea să îi spună ce să facă, dar nici gând. 
A mai făcut asta şi înainte şi nu s-a ales nimic, nu vrea să fie copilotul 
lui Marino când acesta zboară ca un kamikaze prin viaţă. Marino se 
uită spre telefon, cu mâinile cuminţi în poală, apoi se întinde după 
apă. 

— Cum te mai simţi? îl întrebă ea întorcând o filă. Mai vrei Advil? 

— Sunt bine. Două beri m-ar monta imediat. 

— Asta e la latitudinea ta. Întoarse o nouă filă, scanând lista lungă 
de organe rupte sau lacerate ale domnului Whitby. 

— Eşti sigură că nu va chema poliţia? întrebă Marino. 

Scarpetta îi simte privirea aţintită asupra ei. Ochii lui strălucesc 
înspre ea ca lumina caldă a unei veioze; nu îl condamnă că îi este 
frică. Numai o asemenea acuzaţie l-ar ruina, acesta este crudul adevăr. 
Cariera lui în poliţie ar fi terminată şi este foarte posibil ca nişte juraţi 
din Richmond să îl găsească vinovat doar pentru că este bărbat, unul 
foarte mătăhălos, iar doamna Paulsson e tare pricepută în a se da 
drept neajutorată şi demnă de milă. Gândindu-se la ea, Scarpetta se 


înfurie. 

— Nu o va face, zise ea. I-am arătat că nu e decât un bluf. În seara 
asta va visa la probele magice pe care le-am scos din casă. Şi mai ales 
va visa la jocul ei. Nu vrea ca poliţiştii sau altcineva să afle de jocul 
sau jocurile sinistre care se practică în micuța ei căsuţă. Hai să te 
întreb ceva. Ridică privirea din hârtii. Dacă Gilly ar fi în viaţă, acasă, 
crezi că Suz, cum îi spui tu, ar fi făcut ce a făcut aseară? E doar o 
teorie, recunosc. Dar ce-ţi spun instinctele? 

— Cred că face ce naiba vrea, răspunse el pe un ton mort, tonul 
inert al resentimentelor şi calomniei reţinute de ruşine. 

— Îţi aminteşti dacă era beată? 

— Era dusă, răspunse el. Dusă cu pluta. 

— Alcool, sau poate şi altceva pe lângă asta? 

— N-am văzut să fi înghiţit vreo pilulă, să fumeze sau să tragă ceva 
pe nas. Dar probabil nu am văzut totul. 

— Cineva va trebui să discute cu Frank Paulsson, zise Scarpetta 
citind un alt raport. În funcţie de ceea ce găsim mâine, putem vedea 
dacă Lucy ne poate fi de ajutor. 

Marino face o faţă comică şi zâmbeşte pentru prima dată după mai 
multe ore. 

— la dracu”! Ce idee bună! Că ea e pilot. Asmute-o asupra 
perversului ăluia. 

— Exact. Scarpetta întoarse o altă foaie şi inspiră adânc, fără 
zgomot. Nimic, zise ea. Absolut nimic care să îmi spună ceva în plus 
despre Gilly. A fost asfixiată şi în gură avea fragmente de vopsea şi 
metal. Traumatismele domnului Whitby conduc la ideea că a fost 
călcat de tractor. Doar de amorul artei, ar trebui să aflăm dacă are 
vreo legătură cu familia Paulsson. 

— Ea ar şti, zise Marino. 

— Dar nu o vei suna. În această situaţie are tot dreptul să îi spună 
ce să facă. Nu o va suna pe Suzanna Paulsson. Nu trebuie întindă 
coarda. Ridică privirea spre el. 

— Dar nu am zis că o voi face. Poate l-a cunoscut pe şoferul de 
tractor. La naiba, poate că şi el era un membru al grupului. Poate au 
un club special al perverşilor. 

— Ei bine, nu sunt vecini. Scarpetta se uită la documentele din 
dosarul lui Whitby. Fl locuia lângă aeroport, nu că asta ar conta, nu 
neapărat. Mâine, dacă tot sunt la laborator, vezi dacă poţi afla ceva. 

Marino nu îi răspunse. Nu vrea să vorbească cu poliţiştii din 
Richmond. 

— Trebuie să mergi drept înainte, zise ea închizând dosarul. 

— Adică? Se uită la telefonul de lângă pat, probabil cu gândul la 
bere. 

— Ştii despre ce vorbesc. 


— Urăsc când îmi vorbeşti aşa, zise el devenind ţepos. De parcă ar 
trebui să-mi dau seama de o întreagă chestie dintr-un cuvânt-două. 
Bănuiesc că unii bărbaţi ar fi recunoscători să aibă o femeie care 
vorbeşte puţin. 

Scarpetta îşi împreună mâinile deasupra dosarului din poală, 
întrucâtva amuzată. De fiecare dată când are dreptate, el se 
burzuluieşte. Aşteaptă să vadă ce va zice acum. 

— Ei bine, zise el nemaiputând suporta tăcerea dintre ei. Ce vrei să 
spui? Spune-mi unde naiba vrei să merg, în afară de spitalul de 
nebuni, chiar dacă acum mă simt pe jumătate lunatic. 

— Trebuie să mergi înainte şi să-ţi înfrunţi frica. Iar ţie ţi-e teamă 
de poliţie, că doamna Paulsson i-a sunat. N-a făcut-o. Nu o va face. 
Treci peste asta şi va dispărea şi frica. 

— Nu e vorba de frică. Nu vreau să fac o prostie, se răsti el. 

— Bravo. Atunci sună-l pe detectivul Browning sau pe altcineva, 
pentru că, dacă nu o vei face, atunci vei da dovadă de prostie. Eu mă 
duc la mine în cameră, adăugă ea ridicându-se din fotoliu şi punându-l 
înapoi la locul său lângă fereastră. Ne întâlnim în hol la ora 20. 

Înainte de culcare bea un pahar de vin şi nu este unul tocmai bun, 
un Cabernet care lasă un gust puternic în gură. Dar bea şi ultima 
picătură din pahar, singură în camera de hotel. În Aspen e mai 
devreme cu două ore şi poate Benton a ieşit la cină sau este într-o 
şedinţă, ocupat cu cazul său, cazul său secret pe care nu vrea să îl 
discute cu ea. 

Scarpetta îşi rearanjă pernele pe care se sprijină şi pune paharul gol 
pe noptieră, lângă telefon. Se uită la telefon, apoi spre televizor, 
gândindu-se dacă ar fi bine să îl pornească. Hotărând să nu dea 
drumul la televizor, se uită din nou la telefon şi luă receptorul în 
mână. Formă numărul de mobil al lui Benton căci el a rugat-o să nu 
sune pe cel de acasă, iar când i-a spus asta a fost foarte ferm. Foarte 
clar. Nu suna acasă, i-a spus el. Nu voi răspunde pe fix, i-a spus. 

Asta nu are nici o logică, i-a spus ea atunci şi parcă au trecut luni de 
zile. De ce nu răspunzi la telefonul fix? 

Nu vreau distracţie, i-a răspuns el. Nu voi răspunde pe fix. Dacă vrei 
să dai de mine, Kay, sună-mă pe mobil. Te rog, nu o lua ca pe ceva 
personal. Doar ştii cum este. 

Mobilul lui Benton sună de două ori şi el răspunse. 

— Ce faci? întrebă ea privind ecranul mort al televizorului de la 
capătul patului. 

— Bună, zise el blând, dar distant. Sunt la birou. 

Îşi imaginează dormitorul de la etajul trei pe care l-a transformat în 
birou, în apartamentul său din Aspen. Şi-l închipuie aşezat la birou, cu 
un fişier deschis pe ecranul calculatorului. Lucrează la cazul lui, iar ea 
se simte ceva mai bine ştiindu-l acasă, lucrând. 

— Am avut o zi destul de grea, zise ea. La tine cum e? 

— Spune-mi ce s-a întâmplat. 

Începu să îi povestească de doctorul Marcus, fără să intre în 
amănunte. Apoi se apucă să îi povestească de Marino, dar cuvintele 
refuză să se facă auzite. Simte că mintea îi lucrează cu încetinitorul şi 
din nu se ştie ce motiv se simte un pic răutăcioasă faţă de Benton. Îi e 
dor de el şi se simte răutăcioasă şi nu vrea să-i spună mai nimic. 

— De ce nu-mi spui cum ţi-ai petrecut tu ziua, spuse ea în schimb. 
Ai ieşit la schi? 

— Nu. 

— Ninge? 

— Chiar în acest moment, da, zise el. Cum e acolo la tine? 

— Aici la mine? Simte cum devine iritată. Nu contează ce i-a spus 
acum câteva zile sau ce simte ea. Se simte rănită şi supărată. Mă 
întrebi la modul generic pentru că nu-ţi mai aduci aminte unde sunt? 


Sunt la Richmond. 

— Bineînţeles. Dar nu aşa am vrut să sune. 

— E cineva cu tine? Eşti într-o întâlnire? întrebă ea. 

— Da, sunt prins aici, zise el. 

El nu poate vorbi, iar Scarpetta regretă că l-a sunat. Ştie cum este 
atunci când nu consideră că e sigur să vorbească şi îşi doreşte să nu îl 
fi sunat. Şi-l închipuie la birou şi se întreabă ce altceva mai face. Poate 
că îşi face griji că este sub urmărire electronică. Nu ar fi trebuit să îl 
sune. Poate că e doar preocupat, dar mai degrabă ar vrea să creadă că 
este prudent, decât că e atât de preocupat încât nu se poate concentra 
asupra ei. Nu ar fi trebuit să îl sune. 

— Bine, zise ea. Îmi pare rău că te-am sunat. N-am mai vorbit de 
două zile. Dar înţeleg că eşti ocupat cu altceva, iar eu sunt foarte 
obosită. 

— M-ai sunat pentru că eşti obosită? 

O tachinează, glumind subtil cu ea, simțindu-se probabil şi puţin 
rănit în amorul propriu. Nu vrea ca ea să creadă că l-a sunat doar 
pentru că este obosită, consideră ea şi zâmbi, lipind receptorul de 
ureche. 

— Doar ştii cum sunt când sunt obosită, glumeşte ea. Nu mă mai 
pot controla. Auzi un zgomot pe fundal, poate o voce, glasul unei 
femei. E cineva acolo? întrebă ea din nou, fără glumă. 

Urmă o pauză îndelungă, apoi detectă din nou vocea înfundată. 
Poate are un radio sau televizorul pornit. Apoi nu se mai aude nimic. 

— Benton? zise ea. Eşti acolo? Benton? La dracu’, mormăi ea. La 
dracw' şi puse receptorul în furcă. 

Parcarea publică de la Hollywood Plaza este aglomerată. Edgar 
Allan Pogue străbate marea de maşini cu pungile lui de plastic, cu 
ochii în toate direcţiile, verificând dacă nu este observat de cineva. 
Nimeni nu-l observă. Şi dacă l-ar observa cineva, nu ar conta. Nimeni 
nu îşi va aminti de el şi nu se va gândi la el. Nimeni nu o face 
vreodată. În plus, nu face decât ceea ce este drept. O favoare lumii, îşi 
zise el trecând pe lângă conurile de lumină împrăştiate de lămpile 
înalte din parcare. Se ţine în umbre, merge repede, dar nu tensionat. 

Maşina lui albă seamănă cu alte două mii de maşini albe din Florida 
de Sud, iar Pogue a parcat-o atent undeva în colţul cel mai îndepărtat, 
între alte două maşini albe. Una dintre acestea, Lincoln-ul care era 
parcat la stânga lui ceva mai devreme, nu mai este acolo, dar destinul 
dictă ca o altă maşină albă, de data aceasta un Chrysler, să îi ia locul. 
În asemenea momente pure, de-a dreptul magice, Pogue ştie că este 
privit şi îndrumat. Ochiul veghează. Este îndrumat de ochi, de puterea 
divină, de zeul-zeilor, zeul care stă aşezat pe Muntele Olimp, cel mai 
mare zeu dintre toţi zeii, incomprehensibil mai mare decât orice 
vedetă de cinema sau persoană care are o atitudine mai puternică şi se 
crede divinitatea însăşi. Ca ea. Ca Peştele cel Mare. 

Folosind telecomanda pentru a descuia maşina, Pogue deschise 
portbagajul şi ridică o altă sacoşa, aceasta de la All Season Pools, 
magazinul specializat în echipamente pentru piscine. Pe scaunul din 
faţă al maşinii, rămâne în întunericul cald, plăcut, gândindu-se dacă 
vede destul de bine pentru ceea ce şi-a pus în minte să facă. Lumina 
de la lămpile din parcare abia de ajunge la locul în care s-a plasat; 
aşteptă ca ochii să se obişnuiască cu întunericul, ceea ce se şi 
întâmplă. Introducând cheia în contact, o învârti în butuc ca să poată 
asculta muzică, apoi apăsă un buton din laterala scaunului pentru a-l 
rabata cât de mult posibil. Are nevoie de suficient spaţiu ca să lucreze, 
iar inima îi saltă vioaie când deschise punga de plastic, scoțând la 
iveală o pereche de mănuşi de cauciuc, o cutie de zahăr tos, o sticlă de 
apă carbogazoasă din cea mai ieftină, role de aluminiu şi bandă 
adezivă, mai multe carioci şi un pachet de gumă de mestecat 
mentolată. De când a plecat din apartament, de la 6 seara, gura 
păstrează aroma de trabuc stătut. Nu poate fuma acum. Dacă ar fuma 
un trabuc, asta l-ar scăpa de gustul lâncezit şi murdar al tutunului, dar 
nu poate fuma acum. Desfăcând ambalajul unei lame de gumă, 
înfăşură lama într-un sul strâns şi abia apoi o băgă în gură; desfăcu 
încă două lame şi repetă aceeaşi operaţie. Apoi îşi înfipse dinţii în cele 
trei lame de gumă, iar glandele salivare explodară dureros, ca şi cum 
mii de ace l-ar fi împuns în maxilare. Începu să mestece, să mestece cu 


greu, încet. 

Rămase în întuneric, mestecând. În curând se plictisi de muzica rap 
şi căută alte canale până când descoperi ceea ce în ziua de astăzi se 
numeşte rock pentru adulţi, desfăcu torpedoul şi scoase o pungă de 
plastic închisă ermetic. Dinăuntru, pe plasticul transparent sunt lipite 
fire de păr negru, de proveniență umană, de parcă ar avea un scalp 
uman în pungă. Cu mare grijă scoase peruca moale şi creaţă, 
mângâind-o cu drag în timp ce se uită la ingredientele alchimiei sale 
înşirate pe scaunul pasagerului. Porneşte motorul. 

Pastelurile centrului oraşului Hollywood plutesc pe lângă el ca într- 
un vis, iar luminiţele mici prinse în palmieri reprezintă galaxii în 
zborul său prin spaţiu; simte energia lucrurilor puse alături de el pe 
scaunul pasagerului. Coti spre est pe Hollywood Boulevard şi rulă cu 
exact trei kilometri sub limita de viteză spre autostrada ALA. În sus pe 
autostradă, Hotelul Hollywood Beach Resort se înalță masiv, de un 
roz-pal cu teracotă, iar de cealaltă parte se întinde marea. 

Răsăritul se scaldă în ocean, iar pe orizontul de un albastru-fumuriu 
se întind nuanţe de mandarin şi trandafiriu de parcă soarele ar fi un 
ou spart. Rudy Musil trase Hummer-ul kaki pe aleea lui Lucy şi apăsă 
butonul telecomenzii pentru a deschide poarta electrică, privind 
instinctiv în jur, ascultând cu atenţie. Nu ştie de ce, dar în dimineaţa 
asta s-a simţit atât de tulburat, încât a sărit din pat şi s-a hotărât să 
dea o raită pe la Lucy. 

Barele negre de metal ale porţii se trag încet înapoi, tremurând la 
intervale pentru că şina este curbată şi, deşi şi poarta este curbată, se 
pare că mecanismului îi displac liniile curbe. Unul din numeroasele 
defecte de proiectare, îşi zice Rudy adesea când vine în vizită la Lucy, 
în casa ei roz-somon. Cea mai mare eroare de proiectare a fost că Lucy 
a cumpărat căsoiul acesta, îşi zise el. Ca un traficant de droguri putred 
de bogat, e el de părere. Ferrari-urile sunt una. Poate înţelege dorinţa 
ei de a avea cele mai bune maşini şi cel mai bun elicopter. Aşa cum şi 
lui îi place acest Hummer, dar una este să îţi doreşti o rachetă sau un 
tanc şi cu totul altceva să vrei o ancoră, o ancoră uriaşă şi slută. 

A observat când a intrat pe alee, dar nu se gândi la asta de două ori 
şi nu aruncă o a doua privire până când nu trecu de poarta deschisă şi 
ieşi din Hummer. Apoi merse pe jos înapoi ca să ridice ziarul şi notă 
steguleţul ridicat pe cutia poştală. Lucy nu primeşte corespondenţă 
acasă, iar acum nu este acasă ca să ridice steguleţul. Nu l-ar fi ridicat 
nici dacă era acasă. Toate livrările şi corespondenţa sunt rezolvate la 
tabăra şi biroul ce se află la jumătate de oră de mers cu maşina în 
Hollywood. 

Asta e straniu, îşi zise el şi merse până la cutia poştală, oprindu-se 
lângă ea, cu ziarul într-o mână, cu cealaltă dându-şi părul decolorat de 
soare din ochi, căci în dimineaţa aceasta îi tot cade pe faţă. Nu a avut 
timp să se bărbierească sau să îşi facă un duş şi chiar ar fi avut nevoie. 
Toată noaptea s-a zvârcolit în pat, transpirând abundent, incapabil să 
se relaxeze indiferent de ce făcea. Se uită împrejur, reflectând. Nu e 
nici ţipenie de om. Nu aleargă nimeni, nu ieşise nimeni cu câinele la 
plimbare. A observat un lucru în cartierul acesta — oamenii îşi văd de 
ale lor şi nu se bucură de fapt de căsoaiele scumpe, nici chiar de cele 
mai modeste. Rareori vezi pe cineva lăfăindu-se pe terasă sau în 
piscină, iar cei care au ambarcaţiuni arareori ies în larg cu ele. Ce loc 
ciudat, îşi zise el. Ce loc oribil, straniu şi neprietenos, îşi spuse el 
furios. 

Din toate locurile unde s-ar fi putut muta. De ce aici? De ce naiba 
aici? De ce naiba ai vrea să fii înconjurat de ticăloşi? Lucy, ai încălcat 
toate regulile, toate regulile, Lucy, îşi zise deschizând uşiţa căsuţei 


poştale; se uită înăuntru şi sări brusc într-o parte. Fără să mai stea pe 
gânduri, se îndepărtă vreo zece paşi, iar adrenalina năvăleşte în 
organism înainte să conştientizeze măcar ceea ce a văzut. 

— Drace! zise el. Ptiu, drace! 

În centru traficul este execrabil, ca de obicei, iar la volan se află 
Scarpetta, căci Marino abia se poate mişca. Rănile din locurile intime 
par să constituie sursa principală a durerii şi bărbatul merge uşor 
crăcănat, urcându-se cu greu în jeep cu câteva minute mai devreme. 
Ştie ce răni a văzut la el, iar tenta de un roşu-vineţiu îngrozitor a 
țesutului fragil trebuie să se fi transformat acum într-o durere atroce, 
un țipăt lugubru prin comparaţie cu durerea mută de la început. 
Marino nu va mai fi el însuşi ceva vreme. 

— Cum te mai simţi? îl întrebă ea din nou. Aş vrea să fii sincer. 
Ceea ce spune ea acum este implicit. Nu îl va mai ruga încă o dată să 
îşi scoată hainele în faţa ei. Desigur, îl va examina dacă i-o va cere, 
dar speră să nu fie necesar. Pe lângă asta, el nu îi va cere asta 
niciodată. 

— Cred că sunt ceva mai bine, răspunse el privind clădirea veche a 
secţiei de poliţie de pe 9th Street. Clădirea arăta jalnic de ani de zile, 
cu zugrăveala scorojită şi plăci decorative lipsă în partea de sus. Acum 
arată şi mai rău pentru că este tăcută, pustie. Nu-mi vine să cred câţi 
ani am pierdut aici, adăugă el. 

— O, hai, nu fii aşa. Ridică maneta semnalizării şi temporizatorul 
clipi ca un ceas zgomotos. Nu mai vorbi aşa. Hai să nu începem ziua 
cu asemenea vorbe. Am încredere în tine că îmi vei spune dacă rănile 
se umflă şi mai tare. Este foarte important să-mi spui adevărul. 

— E mai bine acum. 

— Bun. 

— M-am dat cu soluţia aia cu iod de dimineaţă. 

— Foarte bine, zise ea. Aplică soluţia după ce faci duş. 

— Nu mă mai pişcă atât de tare. Aproape deloc. Dar dacă are vreo 
boală? Poate SIDA? M-am tot gândit la asta. Dacă are aşa ceva? Cum 
aflu? 

— Nu. Ai de unde să ştii, din păcate, zise Scarpetta rulând încet pe 
Clay Street, clădirea uriaşă a Stadionului Colliseum ghemuindu-se ca o 
ciupercă în mijlocul parcărilor goale din partea stângă. Dacă asta te 
face să te simţi mai bine, când i-am cercetat casa nu am găsit nici un 
fel de medicamente care ar indica faptul că ar avea SIDA sau vreo altă 
boală cu transmitere sexuală, sau vreo infecţie. Asta nu înseamnă că 
nu are virusul HIV. Ar putea să fie purtător şi să nu ştie asta. Acelaşi 
lucru s-ar putea spune despre oricare din partenerele tale. Deci dacă 
vrei să-ţi faci griji aiurea, poţi, nici o problemă. 

— Crede-mă, nu vreau să-mi fac griji, răspunse el. Dar nu ai cum să 
foloseşti prezervativul când cineva te muşcă. Nu ai cum să te 
protejezi. Nu poţi să faci sex protejat dacă cineva te muşcă. 


— Cred că ăsta poate fi considerat citatul anului, răspunse ea şi 
întoarse pe 4th Street. Îi sună mobilul şi asta o îngrijoră, căci 
recunoscu numărul lui Rudy. Acesta o sună foarte rar, iar când o face 
fie doreşte să îi ureze „La mulţi ani” de ziua ei, sau să-i transmită veşti 
proaste. 

— Bună, Rudy, zise ea, cotind încet în parcarea din spatele clădirii. 
Ce s-a întâmplat? 

— Nu pot să dau de Lucy, se auzi vocea lui stresată. Ori nu are 
semnal, ori şi-a închis mobilul. În dimineaţa asta a plecat cu 
elicopterul spre Charleston, o informă el. 

Scarpetta se uită spre Marino. Probabil a sunat-o pe Lucy după ce 
Scarpetta s-a retras în camera ei. 

— S-a potrivit de minune, zise Rudy. Al naibii de bine. 

— Rudy, ce se întâmplă? întrebă Scarpetta, devenind din ce în ce 
mai neliniştită. 

— Cineva i-a pus o bombă în cutia poştală, zise el vorbind repede. 
N-am timp să intru în amănunte acum. Cred că trebuie să vorbeşti cu 
ea. 

În parcare, Scarpetta încetini, îndreptându-se în direcţia locurilor 
destinate vizitatorilor. 

— Cum e, când ai găsit-o? întrebă ea. 

— Tocmai am găsit-o. Acum o oră. Am venit să arunc o privire şi 
am văzut steguleţul ridicat pe cutia poştală, ceea ce n-avea nici un 
sens. Am deschis-o şi înăuntru am dat peste un pahar de plastic, 
colorat cu o cariocă portocalie, cu capac verde, cu o bucată de bandă 
adezivă pe margine şi peste deschizătură, ştii, buza aceea mică pe 
unde bei şi, cum nu puteam să văd ce este înăuntru, am luat o prăjină 
din garaj, cum îi zice? Are nişte gheruţe metalice la un capăt şi se 
foloseşte la schimbatul becurilor din locuri inaccesibile. Am ridicat 
nenorocirea şi am dus-o în spate. Am avut eu grijă de ea. 

Parcă încet, maşina abia mişcându-se în timp ce îl asculta pe Rudy. 

— Cum ai reuşit asta? Urăsc să te întreb. 

— Am împuşcat-o. Nu-ţi face griji. Cu un glonţ razant. Era o bombă 
chimică, o bombă la sticlă, cunoşti genul. Cu biluţe de folie de 
aluminiu înăuntru. 

— Metal care să accelereze reacţia. Scarpetta începu să facă 
diagnosticul diferenţial al bombei. Sunt tipice pentru bombele la sticlă 
care au la bază agenţi de curăţare domestici care conţin acid 
clorhidric, ca aceia pentru vasul de toaletă pe care îi poţi cumpără la 
Wal-Mart, de la supermarket. Din păcate, reţetele sunt disponibile pe 
Internet. 

— Avea ceva acid, sau mai degrabă clor, dar din moment ce am 
împuşcat-o lângă piscină, poate că asta am simţit. 

— Se poate să fi fost clor sub formă de granule pentru piscină şi o 


băutură carbogazoasă zaharată. Şi asta e o combinaţie populară. O 
simplă analiză chimică va arăta compoziţia. 

— Nu te teme. Vom face una. 

— A mai rămas ceva din pahar? întrebă ea. 

— Îl verificăm pentru amprente şi comparăm cu baza de date a FBI- 
ului. 

— Teoretic, poţi obţine ADN din amprente, dacă sunt proaspete. 
Merită încercat. 

— O să luăm o mostră din pahar şi de pe banda adezivă. Nu-ţi face 
griji. 

Cu cât îi repetă să nu îşi facă griji, cu atât ea se îngrijorează mai 
tare. 

— Nu am anunţat încă poliţia, adăugă el. 

— Nu e treaba mea să-ţi spun ce să faci în privinţa asta. Renunţase 
de mult să-i mai dea sfaturi. Lui şi celor cu care lucra. Regulile lui 
Lucy şi ale oamenilor ei sunt diferite, creative şi foarte riscante şi 
adesea nu respectă legea. Scarpetta a încetat să mai solicite detalii 
care ar putea-o ţine trează toată noaptea. 

— S-ar putea să aibă legătură cu alte chestii, continuă Rudy. Lucy 
trebuie să îţi povestească. Dacă reuşeşti să o prinzi înaintea mea, 
spune-i să mă sune urgent. 

— Rudy, fă cum vrei. Dar lasă-mă să-ţi spun că sper că nu mai sunt 
şi alte asemenea dispozitive pe acolo, că cel care a făcut asta nu a 
lăsat mai multe, urmărind mai multe ţinte, spuse ea. Am avut cazuri 
în care oameni au murit când prostiile astea le-au explodat în faţă, sau 
le-au fost aruncate în faţă şi au pătruns în trahee şi în plămâni. Acizii 
sunt atât de puternici, încât reacţia nici nu trebuie să aibă loc pentru 
ca dispozitivul să bubuie. 

— Ştiu, ştiu. 

— Te rog, asigură-te că nu mai există şi alte victime sau potenţiale 
victime. Asta trebuie să faci dacă te ocupi de problemă de unul singur. 
Era felul ei de a-i spune că, dacă nu intenţiona să cheme poliţia, 
trebuia să fie îndeajuns de responsabil pentru a face totul pentru a-i 
proteja pe cei din jur. 

— Ştiu ce trebuie să fac. Nu-ţi face griji, zise el. 

— Iisuse, zise Scarpetta încheind convorbirea şi întorcându-se spre 
Marino. Ce naiba se petrece acolo? Probabil ai sunat-o pe Lucy aseară. 
Ţi-a povestit ce se petrece acolo? Nu am mai văzut-o din septembrie. 
Nu ştiu ce naiba se petrece. 

— O bombă cu acid? Marino stă ceva mai drept în scaun, 
întotdeauna gata să facă praf pe oricine ar îndrăzni să se ia de Lucy. 

— O bombă cu reacţie chimică. Genul de bombă la sticlă cu care ne- 
am luptat la Fairfax. Mai ţii minte bombele puse în Virginia acum 
câţiva ani? Nişte puştani care n-aveau ce face şi cărora li s-a părut 


comic să arunce în aer cutiile poştale, până când a murit o femeie? 

— Fir-ar să fie, zise el. 

— Uşor accesibile şi teribil de periculoase. pH 1 sau chiar mai puţin, 
aciditatea nici nu mai poate fi măsurată. Ar fi pocnit în faţa lui Lucy. 
Sper că nu ar fi scos-o din cutie singură. Niciodată nu ştii la ce să te 
aştepţi cu ea. 

— La ea acasă? întrebă Marino, supărat. Bomba era la conacul ei 
din Florida? 

— Ce ţi-a spus aseară? 

— I-am zis de Frank Paulsson, ce se mai întâmplă pe aici. Atât. Mi-a 
zis că se ocupă ea de tot. Bomba era la căsoiul ei, cu camere de luat 
vederi şi toate cele? Bomba era la ea acasă? 

— Haide, zise Scarpetta deschizând portiera. Îţi povestesc pe drum. 

Aproape de fereastră, lumina dimineţii încălzeşte biroul unde Rudy 
lucrează la calculator. Apasă pe câteva taste şi aşteaptă, apoi mai scrie 
repede ceva şi iar aşteaptă, apăsând pe săgeți şi derulând pagina, 
căutând pe Internet ceva ce cu siguranță va găsi aici. Trebuie să fie 
ceva. Nebunul a văzut aici ceva care l-a impulsionat. Rudy ştie că nici 
o bombă nu este un act aleatoriu. 

Se află la biroul din tabăra de pregătire de mai bine de două ore 
nefăcând altceva decât să caute pe Internet în vreme ce unul din 
tehnicienii criminalişti din laboratorul privat din apropiere a scanat 
amprente şi amprente parţiale în sistemul FBl-ului şi deja au ceva 
veşti. Nervii lui Rudy sunt întinşi la maximum şi scrâşnesc ca pneurile 
Ferrari-ului lui Lucy în viteza a şasea. Formează un număr şi pune 
receptorul sub bărbie în vreme ce tastează şi se uită pe monitorul plat 
al calculatorului. 

— Hei, Phil, zise el. Un pahar mare de plastic cu Pisica din 
pălărie: pe el. Mărimea cea mai mare. Capacul era alb iniţial. Da, 
da, tipul de pahar pe care-l iei dintr-un magazin de la colţul străzii, de 
la o benzinărie şi îl umpli tu. Pisica din pălărie, însă. Cât de 
neobişnuit? Putem să mergem pe fir? Nu, nu glumesc. E o chestie de 
proprietate, da? Dar filmul nu e recent. Anul trecut, de Crăciun, da? 
Nu, nu l-am văzut şi nu mai face pe haiosul cu mine. Serios, cine ar 
mai avea pahare din astea după atât timp? În cel mai rău caz, le au de 
ceva vreme. Dar merită încercat. Da, am prevalat amprente de pe el. 
Omul ăsta nici măcar nu încearcă. Adică, nici măcar nu-i pasă că lasă 
amprente peste tot. Pe desenul pe care l-a lipit de uşa şefei. În 
dormitorul unde a fost atacată Henri. Acum pe bomba asta. Şi acum 
am dat de el în baza de date a FBI-ului. Da, îţi vine să crezi? Nu, n-am 
încă un nume. S-ar putea să nu avem. Rezultatul a venit în urma unei 
căutări latentă-latentă, potrivindu-se cu alte parţiale de la un alt caz. 
Verificăm. Asta e tot ce am până acum. 

Închise telefonul şi reveni la ecranul calculatorului. Lucy are mai 
multe motoare de căutare pe Internet decât au turbinele de jet Pratt & 
Whitney, dar nu şi-a pus niciodată problema că informaţiile de pe 
Net s-ar putea să fie şi despre ea. Nu cu mult timp în urmă nici nu 
avea motive să se teamă. Agenţii speciali nu atrag publicitate de 
obicei decât dacă sunt inactivi şi înfometați de Hollywood, dar Lucy a 
devenit ahtiată după Hollywood, apoi după Henri şi viaţa ei s-a 
schimbat dramatic, în rău. La naiba cu Henri, îşi zise el în timp ce 
tastează. La naiba cu ea. Actriţă ratată, afurisita asta de Henri care s-a 
hotărât să devină polițistă. La naiba cu Lucy care s-a trezit să o 
angajează. 


Porni o nouă căutare, introducând cuvintele „Kay Scarpetta” şi 
„nepoată”. Acum apare ceva interesant. Luă un creion şi începu să se 
joace cu el citind un articol care a apărut în septembrie trecut pe site- 
ul agenţiei Associated Press. Este un articol foarte scurt în care se 
spune că statul Virginia a numit un nou director al Institutului de 
Medicină Legală, doctorul Joel Marcus din St Louis şi se menţionează 
că acesta o înlocuise pe Scarpetta după ani de zile de haos ş.a.m.d. Dar 
şi numele lui Lucy apare în acest articol. După ce, când a părăsit 
Virginia, continuă articolul, doctorul Scarpetta a devenit consultant la 
investigaţii particulare The Last Precinct, fondată de nepoata sa, fostul 
agent FBI Lucy Farinelli. 

Nu tocmai adevărat, observă Rudy. Scarpetta nu lucrează pentru 
Lucy, dar asta nu înseamnă că nu sunt implicate în aceleaşi cazuri din 
când în când. Scarpetta nu ar lucra niciodată pentru Lucy, sub nici o 
formă, iar Rudy nu o poate învinovăţi, pentru că nici el nu înţelege de 
ce lucrează pentru ea. A uitat cu totul de acest articol şi acum îşi 
aduce aminte cum s-a supărat pe Lucy şi cum i-a cerut să îi spună cum 
naiba au ajuns numele ei şi al firmei într-un articol despre doctorul 
Joel Marcus. Publicitatea este ultimul lucru de care are nevoie TLP şi 
până când Lucy nu s-a încurcat cu industria de divertisment nu a 
existat publicitate, apoi tot soiul de bârfe au început să iasă la 
suprafaţă prin ziare şi în emisiunile TV. 

Începu o căutare nouă, mijind ochii, încercând să identifice ceva la 
care nu s-a gândit până acum, apoi degetele lui par să tasteze fără voia 
lui, introducând în câmpul de căutare cuvintele „Henrietta Walden”. O 
pierdere de vreme, îşi zise el. Atunci când era o actriţă şomeră de 
filme de serie B, numele ei era Jen Thomas sau ceva uşor de uitat în 
genul acesta. Întinse mâna după Pepsi fără să se uite şi nu-i vine să-şi 
creadă ochilor. Căutarea dă trei rezultate. 

— Haide, dă-mi ceva, zise el în biroul pustiu dând clic pe primul 
rezultat. 

O anume Henrietta Taft Walden a murit în urmă cu o sută de ani, o 
aboliţionistă bogată din Lynchburg, Virginia. Ua, asta trebuie să se fi 
scufundat ca o piatră de moară. Nu-şi poate închipui ce înseamnă să 
fii aboliţionist în Virginia războiului civil. O tanti cu tupeu, admise el. 
Deschise cea de a doua intrare. Această Henrietta Walden este în 
viaţă, dar e bătrână şi locuieşte la o fermă din Virginia, creşte cai de 
spectacol şi de curând a donat un milion de dolari unei asociaţii 
pentru protejarea drepturilor omului. Probabil o descendentă a primei 
Henrietta Walden, îşi zise el şi se întrebă dacă Jen Thomas a 
împrumutat numele de Henrietta Walden de la aceste femei de seamă, 
aboliţioniste amândouă, una moartă, alta la capătul vieţii. Dacă da, de 
ce? Văzu dinaintea ochilor înfăţişarea blondă şi atitudinea tupeistă a 
lui Henri. De ce ar fi ea inspirată de femei pasionate de drepturile 


oamenilor de culoare? Probabil pentru că aşa se făcea la Hollywood, 
decise el cinic, dând clic pe cel de-al treilea rezultat al căutării. 

Acesta este de fapt un scurt articol din The Hollywood Reporter. 
Fusese publicat la mijlocul lui octombrie: 


UN ROL INSPIRAT DE REALITATE 


Henri Walden fosta actriţă devenită polițistă în LAPD, s-a 
alăturat prestigioasei firme internaţionale de protecţie The Last 
Precinct, deţinută şi condusă de un fost agent special, Lucy 
Farinelli, o tânără amatoare de Ferrari şi elicoptere, care se 
întâmplă să fie nepoata faimoasei dr. Kay Scarpetta, un Quincy (24 
al zilelor noastre. TLP, cu sediul într-un Hollywood de mâna a 
doua, cel din Florida, a deschis recent o sucursală în Los Angeles 
şi şi-a extins activităţile de capă şi spadă pentru asigurarea 
protecţiei starurilor. Deşi clienţii săi sunt top secret, ziarul nostru 
a aflat că unii dintre aceştia se află pe lista celor mai mari nume 
din film şi muzică, incluzând megastaruri ca actriţa Gloria Rustic 
şi rapper-ul Rat Riddly. 

„Rolul meu cel mai excitant şi cel mai îndrăzneţ de până 
acum”, a declarat Walden despre noua sa escapadă. „Cine să 
protejeze mai bine starurile decât cineva care a lucrat în 
industrie?” 

„Lucrat” s-ar putea să fie o exagerare, din moment ce 
frumuseţea blondă a beneficiat de o grămadă de timp liber cât a 
făcut pe actriţa. Nu că ar avea nevoie de bani. Este bine ştiut 
faptul că provine dintr-o familie bogată. Walden este cunoscută în 
special datorită unor roluri mici în filme de anvergură precum 
Moarte subită şi Nu fi acolo. Fiţi cu ochii pe Walden. Fa e tipa cu 
arma în mână. 


Rudy printă articolul şi se rezemă de speteaza scaunului, apăsând 
uşor cu degetele pe tastatură, privind ecranul calculatorului, 
întrebându-se dacă Lucy citise sau nu articolul. Cum de nu s-a enervat 
aflând de articol şi, dacă îl citise, de ce nu a dat-o afară pe Henri acum 
câteva luni de zile? De ce nu i-a spus Lucy de asta? O asemenea 
încălcare a protocolului este inimaginabilă. Îl şochează faptul că Lucy 
ar permite aşa ceva, presupunând că a făcut-o. Nu cunoştea pe nimeni 
de la TLP care să fi dat un interviu în mass-media sau măcar să fi 
vorbit fără rost decât dacă aceasta însemna o parte a unei operaţiuni 
planificate minuţios. Există un singur mod de a afla ce şi cum, îşi zise 
el întinzând mâna după telefon. 

— Hei, zise când Lucy îi răspunse. Unde eşti? 

— Sunt la St Augustine. Am oprit la o benzinărie. Vocea pare 


prevenitoare. Deja ştiu de nenorocita aia de bombă. 

— Nu de-asta te-am sunat. Presupun că ai discutat cu mătuşa ta. 

— M-a sunat Marino. Nu am timp să stau la discuţii, zise ea 
supărată. S-a mai întâmplat ceva? 

— Ştiai că prietena ta a dat un interviu despre venirea ei la noi? 

— Nimic din ce-mi spui nu are legătură cu faptul că mi-e prietenă. 

— Discutăm asta mai târziu, spuse Rudy, mult mai calm decât se 
simte, căci înăuntrul său clocoteşte. Spune-mi un singur lucru. Ai 
ştiut? 

— Nu ştiu nimic de nici un articol. Ce articol? 

Rudy i-l citi la telefon şi după ce termină, aşteptă să audă reacţia ei; 
ştie cum va reacţiona şi asta îl face să se simtă ceva mai bine. N-a fost 
cinstit de la început. Acum, poate că şi Lucy va fi forțată să recunoască 
acest lucru. Cum Lucy nu-i răspunse, Rudy întrebă: 

— Mai eşti acolo? 

— Da, veni răspunsul ei, abrupt şi iritat. N-am ştiut. 

— Ei, ai aflat acum. Acum avem un alt sistem solar la care să ne 
uităm. Familia ei bogată, dacă există vreo legătură între ei şi aşa- 
numiții Walden, cine naiba ştie ce alte conexiuni. Dar ideea este dacă 
nebunul a văzut articolul acesta şi dacă da, ce l-a înfuriat aşa, ce naiba 
urmăreşte? Ca să nu-ţi mai spun că numele ei de scenă este numele 
unei aboliţioniste şi e din Virginia. Dar şi tu eşti, într-un fel. Poate 
faptul că te-ai pricopsit cu ea n-a fost numai o coincidenţă. 

— Asta-i ridicol. Acum chiar că ai luat-o razna, zise Lucy 
înfierbântată. Era pe lista de poliţişti LAPD care au lucrat la 
securitate... 

— Fi, rahat, răspunse Rudy, vizibil furios. Dă-o dracului de listă. Ai 
intervievat poliţişti locali şi ai dat de ea. Ştiai prea bine că nu are 
experienţă în protecţia privată, dar ai angajat-o. 

— Nu vreau să vorbesc despre asta pe mobil. Nici măcar pe 
mobilele noastre. 

— Nici eu. Vorbeşte cu vraciul. Acesta e codul lor pentru Benton 
Wesley. De ce nu-l suni, pe bune? Poate că el are ceva idei. Spune-i că 
îi trimit pe mail articolul. 

Avem amprente. Acelaşi psihopat care ţi-a desenat ochiul pe uşă ţi-a 
lăsat şi micul cadou în cutia poştală. 

— Ce surpriză! Cum am zis, cine naiba vrea doi din ăştia? Am 
vorbit cu vraciul, zise ea apoi. O să monitorizeze activitatea mea aici. 

— Bine gândit. O, era să uit. Am găsit un fir de păr lipit pe banda 
adezivă. Banda adezivă de pe bombă. 

— Descrie-mi-l. 

— Cam cincisprezece centimetri lungime, cârlionţat, negru. Pare un 
fir de pe scalp, evident. Mai multe detalii mai târziu, sună-mă de pe 
un fix. Am multă treabă, zise el. Poate că prietena ta ştie câte ceva, 


dacă reuşeşti să scoţi adevărul de la ea. 
— Nu e prietena mea, zise Lucy. Hai să nu ne mai certăm pe tema 
asta. 

După ce Kay Scarpetta intră în clădirea institutului cu Marino 
urmând-o mergând încet, încet din urmă, străduindu-se să păşească 
normal, Bruce de la biroul de securitate se îndreptă în scaun, afişând o 
expresie temătoare pe chip. 

— Hm, am primit instrucţiuni, începu Bruce, evitând s-o privească. 
Şeful ne-a spus să nu mai lăsăm vizitatori în clădire. Dar poate nu se 
referă la dumneavoastră? Vă aşteaptă? 

— Nu ne aşteaptă, zise Scarpetta relaxată. Nimic nu o mai 
surprinde. Probabil nu se referă la mine. 

— Îmi pare rău. Bruce este foarte stânjenit, cu obrajii roz. Ce mai 
faci, Pete? 

Marino se sprijini de birou, cu picioarele depărtate, cu pantalonii 
mai jos decât îi poartă de obicei. Dacă ar fi pornit într-o urmărire pe 
jos şi-ar putea pierde pantalonii. 

— Am avut şi zile mai bune, zise Marino. Deci şefu' mărunţelu' se 
crede şef de trib şi nu ne mai lasă să intrăm. Cam asta ne spui, nu-i 
aşa, Bruce? 

— Omul acesta, zise Bruce, oprindu-se la timp. Ca majoritatea 
oamenilor, Bruce vrea să îşi păstreze slujba. Are o uniformă frumoasă, 
albastră, poartă armă şi lucrează într-o clădire nouă, arătoasă. Mai 
bine să păstreze ce are, chiar dacă nu-l poate înghiţi pe doctorul 
Marcus. 

— Ha, zise Marino, dându-se înapoi. Ei bine, detest să-l dezamăgesc 
pe şefu' mărunţelu”, dar nu am venit aici să-l vedem pe el. Trebuie să 
lăsăm nişte probe la laborator, la Microurme. Dar sunt curios: ce ordin 
ai primit, mai exact? Mă interesează formularea. 

— Tipul acela, începe Bruce şi începu să clatine din cap, dar se 
opreşte din nou. Îi place serviciul pe care îl are. 

— Nu-i nici o problemă, interveni Scarpetta. Am recepționat 
mesajul clar şi limpede. Mulţumesc că mi-ai spus. Mă bucur că mi-a 
zis până la urmă cineva. 

— Ar fi trebuit să vă spună chiar el. Bruce ezită din nou, aruncând 
priviri furişe în jur. Dar să ştiţi că toată lumea se bucură să vă vadă, 
doctor Scarpetta. 

— Aproape toată lumea. Îi zâmbi. Nici o problemă. Poţi să-l anunţi 
pe domnul Fise că suntem aici? Dânsul chiar ne aşteaptă, adăugă ea, 
punând accentul pe cuvântul „chiar”. 

— Da, doamnă, zise Bruce, înveselindu-se puţin. Ridică receptorul şi 
formă un interior, transmițând mai departe mesajul. 

Câteva minute, Scarpetta şi Marino stau în faţa liftului, aşteptând să 
coboare cabina. Poţi să apeşi pe buton cât vrei, dacă nu ai cartela 


magnetică sau dacă liftul nu este trimis după tine de cineva care are 
aşa ceva, n-ai făcut nici o brânză. Uşile se deschid lateral şi cei doi 
urcă în cabină, iar Scarpetta apasă butonul pentru etajul trei, cu trusa 
de instrumentar atârnată pe umăr. 

— Bănuiesc că ticălosul ţi-a venit de hac, comentă Marino, cabina 
liftului săltând uşor, începându-şi urcarea. 

— Aşa s-ar zice. 

— Şi? Ce ai de gând să faci? Nu poţi să-l laşi să scape aşa. Te 
imploră să vii la Richmond şi apoi te tratează ca pe un gunoi. Eu l-aş 
da afară. 

— O să se dea singur afară într-una din zilele astea. Am lucruri mai 
bune de făcut, răspunse ea în timp ce uşile oţelite se deschiseră, 
dezvăluind silueta lui Junius Eise, care îi aştepta pe coridorul alb. 

— Junius, mulţumesc, zise Scarpetta întinzându-i mâna. Îmi pare 
bine să te revăd. 

— O, sunt încântat să vă ajut, zise el, uşor fâstâcit. 

E un om ciudat, cu ochi palizi. Buza superioară e crestată la mijloc 
de o cicatrice subţire, până la nas, un exemplu tipic de operaţie prost 
făcută cu care ea s-a întâlnit adesea în cazul celor născuţi cu buză de 
iepure. Lăsând exteriorul la o parte, omul este ciudat, iar Scarpetta nu 
şi-a schimbat părerea de acum câţiva ani de zile când obişnuia să îl 
întâlnească prin laboratoare. Pe atunci nu a discutat prea mult cu el, 
dar ocazional îi cerea ajutorul în anumite cazuri. Când era ea director, 
era plăcută şi îşi făcuse un obicei din a-şi manifesta respectul pe care 
îl purta angajaţilor din laboratoare, fără a fi prea prietenoasă. 
Însoţindu-l pe Fise de-a lungul labirintului de coridoare albe şi ferestre 
imense care oferă instantanee ale muncii de laborator a 
criminaliştilor, Scarpetta este conştientă că percepţia oamenilor despre 
ea era că este rece şi impunătoare. Ca director a primit respect, 
arareori afecţiune. I-a fost greu, extrem de greu, dar a acceptat asta 
dată fiind poziţia. Acum nu mai e nevoie să accepte nimic. 

— Ce mai faci, Junius? îl întrebă ea. Am înţeles că tu şi Marino 
ţineţi flacăra aprinsă la clubul poliţiştilor. Sper că nu te stresezi prea 
mult cu cea mai recentă curiozitate legată de probele de la cele două 
cazuri. Dacă cineva poate să rezolve misterul, tu eşti acela. 

Eise se uită neîncrezător la ea. 

— Să sperăm că va fi aşa, zise el, intimidat. Ei bine, trebuie să spun 
că sunt sigur că nu am încurcat borcanele. Nu-mi pasă ce zic alţii. Eu 
unul ştiu că nu am încurcat nimic. 

— Eşti ultimul om care ar încurca ceva, zise ea. 

— Mulţumesc. Asta înseamnă mult venind de la tine. Ridică cartela 
magnetică prinsă la gât de lanţul de metal şi o trecu prin faţa 
senzorului din perete, declanşând o încuietoare. Deschise uşa. Nu e 
locul meu să spun ce însemnătate are un anume lucru, adăugă el când 


intrară în Departamentul Microurme. Dar ştiu că nu am etichetat 
greşit nici o probă. Niciodată. Nici măcar o dată. Cel puţin n-a existat 
nici un caz în care să fac vreo greşeală pe care să nu apuc să o 
corectez imediat, fără să afle tribunalul. 

— Înţeleg. 

— O ţineţi minte pe Kit? întrebă Eise ca şi cum Kit ar fi prin 
preajmă, dar fata nu este la vedere. Nu este aici, e bolnavă. Vă spun, 
jumătate din glob suferă de gripă. Dar ştiu că a vrut să vă salute. O să 
îi pară tare rău că nu v-a văzut. 

— Transmite-i că şi nouă ne pare rău, zise Scarpetta când ajunseră 
la o masă lungă, neagră în zona de lucru a lui Eise. 

— E vreun loc liniştit pe aici, cu telefon? întrebă Marino. 

— Sigur că da. Biroul şefei de secţie este chiar după colţ. E la 
tribunal azi. Te rog, intră, ştiu că nu s-ar supăra. 

— Vă las să vă jucaţi în noroi, zise Marino dispărând încet, uşor 
crăcănat ca un cowboy care tocmai s-a dat jos de pe cal, după o 
călătorie lungă, istovitoare. 

Fise acoperi o parte a mesei cu hârtie albă, curată, iar Scarpetta 
deschise trusa neagră, scoțând mostrele de sol. Bărbatul îi trase un 
scaun lângă el pentru ca ea să poată folosi microscopul compus, 
dându-i şi o pereche de mănuşi de examinare. Prima etapă a acestui 
proces laborios este şi cea mai simplă. Fise luă o spatulă mică de oţel, 
o introduse într-una din pungi, luă un reziduu minuscul de argilă roşie 
şi nisip, îl puse pe o lamelă curată pe care o băgă sub microscop. 
Privind prin obiectiv, ajustă focalizarea şi mişcă încet lamela în vreme 
ce Scarpetta îl urmăreşte, neputând vedea altceva în afară de 
punctuleţul de nămol roşiatic de pe lamela de sticlă. Scoţând lamela şi 
punând-o pe un şerveţel alb de hârtie, Eise folosi aceeaşi metodă 
pentru a prepara mai multe lamele. 

De-abia când ajunge la cea de a doua pungă cu mostre de sol 
colectate de Scarpetta de la şantierul de demolare, Eise descoperă ceva 
interesant. 

— Dacă n-aş fi văzut asta cu ochii mei, n-aş crede, zise el ridicând 
privirea din ocular. Te rog. Trase scaunul îndărăt făcându-i loc. 

Scarpetta se apropie de microscop şi privi prin obiectiv la o întreagă 
lume microscopică de nisip şi minerale, resturi de plante şi de insecte, 
fragmente diverse şi rămăşiţe de tutun - tipice pentru o parcare 
murdară - apoi zăreşte câteva fragmente de metal, parţial colorate 
într-un argintiu-stins. Asta nu e deloc tipic. Caută instrumentul cu 
vârfuri ascuţite. Manipulează cu mare grijă fragmentele metalice, 
izolându-le, observând că pe lamelă sunt exact trei, toate ceva mai 
mari decât cel mai mare grăunte de siliciu, piatră sau alte resturi. 
Două sunt roşii şi unul este alb. Mişcând puţin vârful de tungsten, 
descoperă încă ceva ce îi atrage atenţia. Recunoaşte rapid fragmentul, 


dar nu se grăbeşte să tragă concluzii. Vrea să fie absolut sigură. 

Este cam de mărimea unui fragment de vopsea, de culoare cenuşiu- 
gălbui, cu o formă deosebită, nici minerală, nici artificială. De fapt, 
particula arată ca o pasăre preistorică cu capul în formă de ciocan, un 
ochi, un gât îngust şi un trup bulbos. 

— Plăcile plane ale unei lamellae. Arată ca nişte cercuri concentrice 
şi reprezintă straturi de os asemănătoare cu inelele trunchiurilor 
copacilor, zise ea mişcând particula. Şi iată şi canalele şi adânciturile 
din caniculi. Astea sunt găurile pe care le vedem, canalele Havers sau 
caniculi, unde se află micile vase de sânge. Dacă pui asta sub un 
PolScope vei vedea o extensie ondulatorie, ca un evantai. Cred că dacă 
îl vei trece prin XRD îţi va ieşi fosfat de calciu. Cu alte cuvinte, praf de 
oase. Nu pot să zic că sunt surprinsă având în vedere contextul. 
Clădirea aceea veche cred că are o grămadă de praf de oase în ea. 

— Să fiu al naibii, zise Eise vesel. Mi-am stors creierii cu chestia 
asta. Acelaşi lucru l-am găsit şi în cazul fetei bolnave, cazul Paulsson, 
dacă suntem pe aceeaşi pagină. Te superi dacă mă uit? 

Scarpetta îşi retrase scaunul, uşurată, dar la fel de uimită ca înainte. 
Dacă fragmentele de vopsea şi praful de os aveau logică în cazul 
şoferului de tractor, la Gilly Paulsson nu aveau ce să caute. De ce 
acelaşi tip de microurme fuseseră găsite în cavitatea bucală a fetei? 

— Aceeaşi substanţă, zise Eise sigur pe el. Stai să iau lamelele fetei 
bolnave şi îţi arăt. Nu o să-ţi vină să crezi. Ridică un plic gros dintr-un 
teanc de pe biroul său şi, după ce îl desfăcu la un capăt, scoase o 
planşă de carton cu lamele. Am ţinut probele ei la îndemână pentru că 
le-am analizat de nenumărate ori, te rog să mă crezi. Puse o lamelă 
sub microscop. Particule de vopsea roşie, albă şi albastră, unele lipite 
de fragmente de metal, altele nu. Mişcă lamela, obţinând o vizualizare 
mai bună. Vopseaua a fost într-un singur strat, pe un grund epoxidic şi 
e posibil să fi fost modificată. Asta însemna că, oricare ar fi fost 
obiectul, probabil că fusese alb la început, ulterior fiind adăugate 
celelalte vopsele, mai precis roşu, alb şi albastru. Priveşte. 

După o muncă susţinută, Eise izolase din proba primită în cazul 
Paulsson fragmentele de vopsea roşie, albă şi albastră. Par mari şi 
strălucitoare, precum piesele unui joc de Lego, dar neregulate ca 
formă. Unele sunt prinse de un metal fără luciu, iar altele par doar 
fărâme de vopsea. Culoarea şi textura vopselei par identice cu cea 
găsită în mostra de pământ, iar senzaţia de uluire se transformă într-o 
inerție mută. Nu poate gândi. Creierul încetineşte ca un calculator 
care rămâne fără memorie. Pur şi simplu nu mai poate stabili 
conexiuni logice. 

— Uite şi celelalte particule, praful de os. Schimbă lamela. 

— Şi asta era în proba pe care ai adus-o? Vrea să se asigure pentru 
că este foarte greu de crezut. 


— Fără îndoială. Te uiţi chiar la ea. 

— Acelaşi praf nenorocit. 

— Gândeşte-te cât de mult praf este aici. Cred că aici sunt mai 
multe particule de praf decât stele în univers, asta dacă îţi pui mintea 
să ridici toată ţărâna din parcare, zise Fise. 

— Câteva dintre aceste particule par mai vechi, produsul unei 
descuamări naturale sau al exfolierii ce însoţeşte dezintegrarea 
țesutului periosos, zise Scarpetta. Vezi cât de şlefuite sunt marginile, 
din ce în ce mai subţiate? M-aş aştepta la asemenea praf laolaltă cu 
rămăşiţe scheletice, oase dezgropate sau aduse de prin pădure şi aşa 
mai departe. Oasele netraumatizate aduc cu ele praf netraumatizat. 
Dar câteva dintre acestea — izolă o particulă de praf osos ascuţită şi 
fracturată, ceva mai deschisă la culoare — mi se par pulverizate. 

Eise se aplecă să vadă şi el, apoi îi cedă din nou locul lui Scarpetta. 

— De fapt, cred că particula de aici a fost arsă. Ai observat cât este 
de fină? Văd o margine înnegrită. Pare carbonizată, arsă. Pariez că 
dacă pun degetul pe ea, particula se va lipi de grăsimea de pe pielea 
mea, în vreme ce o particulă obişnuită nu ar face asta, zise ea, 
intrigată. Cred că e vorba de praf de la crematoriu. Se uită cu atenţie 
la particula alb-albăstruie, cu marginile carbonizate, din centrul 
cercului de lumină. Pare cretoasă şi fracturată, dar nu neapărat 
fracturată de căldură. Nu ştiu. N-am analizat niciodată până acum 
praful de os şi mai ales praful de oase arse. O analiză a elementelor îţi 
va spune exact. În cazul oaselor arse ar trebui să obţii niveluri diferite 
de calciu şi niveluri mai ridicate de fosfor, explică ea fără să-şi mişte 
ochii de la lentilele microscopului. Şi nu mă miră că am găsit praf de 
os ars în pământul de la vechea clădire: acolo a fost odată un 
crematoriu. Dumnezeu ştie câte trupuri au fost arse acolo de-a lungul 
zecilor de ani. Dar sunt puţin nedumerită că mostra de pământ pe care 
am adus-o prezintă urme de asemenea praf. Am luat mostra de pe 
pavajul de lângă uşa din spate. Încă nu au început demolarea clădirii 
şi excavarea parcării. Departamentul de anatomie ar trebui să fie încă 
intact. Mai ţii minte uşa din spate, de la vechea clădire? 

— Cum să nu. 

— De acolo am prelevat mostra asta. Cum a ajuns în parcare praf de 
la crematoriu, asta nu pot să-mi explic. Doar dacă nu a fost adus 
acolo? 

— Adică cineva a călcat în praful acesta în Departamentul de 
anatomie şi l-a cărat până în parcare? 

— Nu ştiu, posibil, dar se pare că faţa însângerată a domnului 
Whitby s-a lovit de beton, de pavajul noroios, murdar, iar microurma 
asta a aderat la rana lui şi la sângele umed de pe faţă. 

— Hai să discutăm despre praful de os fracturat, zise Eise, uimit. 
Deci avem de-a face cu os ars. Cum a fost fracturat dacă nu termic? 


— Ţi-am mai spus, nu ştiu sigur, dar ar putea fi vorba de praf din 
crematoriu, amestecat cu mizeria de pe jos, probabil călcat de tractor 
şi de maşini, de oameni care păşesc în el toată ziua. Oare în asemenea 
condiţii praful de os are un aspect traumatizat? Nu ştiu. 

— Dar de unde naiba au ajuns urme de praf de os ars în cazul fetei 
bolnave? întrebă Eise. 

— Aşa este. Scarpetta încercă să-şi limpezească gândurile şi să se 
adune. Aşa este. Proba asta nu este din cazul Whitby. Praful acesta nu 
are legătură cu cazul lui. Eu mă uit acum la microurmele găsite la 
Gilly. 

— Praf de os în cavitatea bucală a fetei bolnave? Fir-ar să fie! Nu 
pot să explic asta. Pe bune. Tu poţi? 

— Habar n-am de ce în cazul ei apare acest praf de os, răspunse 
Scarpetta. Ce ai mai găsit? Înţeleg că au adus mai multe lucruri din 
casa lui Gilly Paulsson. 

— Doar lucruri de pe patul ei. Am stat zece ore închis în laborator 
cu Kit, apoi mi-am petrecut jumătate de viaţă încercând să elimin 
fibrele de bumbac, căci doctorul Marcus are o adevărată pasiune 
pentru beţigaşele cu vată. Probabil are prea multe în stoc, se plânse 
Fise. Bineînţeles şi cei de la ADN şi-au încercat norocul cu 
cearşafurile. 

— Ştiu de asta, zise Scarpetta. Căutau epiteliu ciliat şi l-au găsit. 

— Am găsit şi fire de păr, păr vopsit negru, pe cearşafuri. Ştiu că Kit 
s-a agitat cu ele. 

— Bănuiesc că e vorba de păr uman. ADN? 

— Da, de om. Au fost trimise la analiza mitocondrială. 

— Dar păr de animal? Păr canin? 

— Nu, zise el. 

— Nici pe cearşaf sau pe pijama, de nicăieri altundeva din casă? 

— Nu. Dar praf de la ferăstrăul de autopsie? zise el obsedat de 
praful de os. Şi asta ar putea fi la vechea clădire. 

— Nimic de aici nu arată ca praful de ferăstrău. Se rezemă de 
speteaza scaunului şi îl privi. Praful de ferăstrău ar fi compus din 
granule fine amestecate cu bucățele mai mari, ai găsi şi particule de 
metal de la lamă. 

— Bine. Putem să discutăm despre un lucru la care mă pricep şi eu 
înainte să-mi plesnească vreo venă în cap? 

— Te rog, zise ea. 

— Mulţumescu-ţi Ţie, Doamne! Tu eşti expertă în oase, recunosc. 
Puse lamelele la loc în dosarul lui Gilly Paulsson. Dar eu mă pricep la 
vopsea. În ambele cazuri, fata bolnavă şi tractoristul, nu există urme 
de lac sau de grund, deci nu este vorba de o vopsea auto. Iar bucăţile 
de metal de sub vopsea nu sunt atrase de magnet, deci nu sunt 
feroase. Am încercat asta din prima zi şi, ca să scurtez povestea, e 


vorba de aluminiu. 

— Ceva din aluminiu, vopsit în lac roşu, alb şi albastru, gândi 
Scarpetta cu glas tare. Amestecat cu praf de os. 

— Eu mă dau bătut, zise Fise. 

— Pentru moment şi eu, răspunse ea. 

— Praf osos uman? 

— Dacă nu este recent, nu avem cum să ştim. 

— Ce înseamnă recent? 

— Câţiva ani, cel mult, spre deosebire de zeci de ani, răspunse ea. 
Putem să prelevăm amprente şi să facem analize STRos şi 
mitocondrială, aşa că nu durează mult, presupunând că mostra nu este 
prea veche sau prea deteriorată. Cu ADN-ul e vorba de calitate şi nu 
de cantitate, dar, dacă ar fi să pariez, cred că nu prea avem noroc, în 
primul rând, cu rămăşiţele din crematoriu poţi să-ţi iei adio de la 
ADN. Cât despre praful de os nears pe care îl văd, nu ştiu de ce, dar 
cred că este destul de vechi. Pare erodat. Acum, poţi să trimiţi o parte 
din praful nears la laborator pentru STR, dar o mostră atât de mică va 
fi consumată în întregime. Să facem asta deşi e foarte posibil să nu 
găsim nimic? 

— ADN-ul nu intră în departamentul meu. Dacă era aşa, aveam şi 
eu un buget mai mare. 

— Fi bine, nu eu iau decizii aici, zise ea ridicându-se de pe scaun. 
Dar, aş vota în favoarea păstrării integrităţii acestei mostre în caz că 
vom avea nevoie de ea mai târziu. Ceea ce contează este că acest praf 
a apărut în două cazuri care aparent nu au nici o legătură. 

— E clar că asta contează. 

— Te voi lăsa să îi dai veştile bune lui Marcus, zise ea. 

— E nebun după mail-urile mele. Am să-i trimit unul chiar acum, 
zise Eise. Doctor Scarpetta, aş fi vrut să am veşti bune pentru tine. Dar 
chestia este că toate pungile astea cu pământ o să îmi ia ceva vreme. 
Zile. O să le pun pe lentile de sticlă, le usuc bine, apoi le voi trece prin 
sită ca să separ particulele, iar asta e o mare belea căci trebuie să 
loveşti cu sita în masă la fiecare cinci minute ca să faci să cadă 
materia în recipientul final, iar eu am renunţat să mai cer separatoare 
de particule automate, căci astea costă cam şase mii, aşa că asta e. 
Uscarea şi trecerea prin sită îmi vor lua câteva zile, apoi rămân doar 
eu şi microscopul, apoi SEM şi ce altceva ne mai trece prin cap să 
încercăm. Apropo, ţi-am dat vreodată unul din instrumentele făcute de 
mine? Colegii mi le numesc „acele” lui Eise. 

Găsi câteva ace pe birou şi alese unul din ele, întorcându-l în 
prealabil pe toate feţele pentru a se asigura că tungstenul nu e îndoit 
sau bont. Ridicându-l mândru, i-l oferi cu un gest elaborat, ca şi cum i- 
ar fi dat un trandafir. 

— E foarte drăguţ din partea ta, Junius, zise ea. Mulţumesc. Şi nu. 


Nu mi-ai mai dat nici unul până acum. 

Incapabilă să clarifice problema, Scarpetta nu se mai gândeşte la 
aluminiul vopsit şi la praful osos. Dacă va continua să fie obsedată de 
vopseaua roşie, albă şi albastră, de particulele de os uman, mai mici 
decât grăunţele de polen îşi va consuma energia inutil. 

După-amiaza este cenuşie, iar văzduhul atât de greu, încât ameninţă 
să se rupă ca un tavan îmbibat de ploaie. Fa şi Marino coboară din 
jeep, iar portierele se închid înfundat după ei. Toate speranţele i se 
năruiră când nu zări lumină în casa de cărămidă, cu acoperişul ei plin 
de muşchi, de cealaltă parte a gardului din spatele casei Paulsson. 

— Eşti sigur că va fi aici? întrebă Scarpetta. 

— Aşa mi-a zis. Ştii unde este cheia. Mi-a zis, deci e clar că nu-i 
pasă dacă ştim sau nu. 

— Nu vom intra prin efracţie, dacă asta sugerezi, zise ea, privind în 
jos la aleea crăpată, apoi spre uşa de aluminiu şi cea de lemn din 
spatele ei, la ferestrele întunecate care flancau intrarea. Casa este mică 
şi veche, pare neglijată şi tristă. E complet ascunsă de magnolii, 
tufişuri ţepoase care nu au mai fost curățate de ani de zile şi pini atât 
de înalţi şi plini de sine încât şi-au lăsat acele şi conurile în pături 
groase ce acum înfundă canalizarea şi sufocă ce a mai rămas din 
peluză. 

— Dar n-am sugerat nimic, răspunse Marino, privind în sus şi-n jos 
pe strada liniştită. Doar îţi spuneam unde mi-a zis el că se află cheia şi 
că în plus nu există sistem de alarmă. Acum zi-mi tu de ce mi-ar fi zis 
aşa ceva. 

— Nu contează, zise Scarpetta, deşi ştie prea bine că este important. 
Deja realizează ce îi aşteaptă. 

Agentul imobiliar nu se deranjează să apară sau nu vrea să fie 
implicat, aşa că a făcut tot ceea ce era necesar ca ei doi să intre şi să 
vadă casa neînsoţiţi. Scarpetta îşi vâri mâinile în buzunare, cu trusa de 
legist pe umăr, vizibil mai uşoară fără mostrele de pământ. 

— Măcar lasă-mă să mă uit pe geam. Marino porni pe alee, 
mişcându-se încet, cu picioarele o idee mai depărtate decât era 
normal, călcând cu atenţie. Vii sau rămâi la maşină? întrebă el fără să 
se întoarcă spre ea. 

Puţinul pe care l-au aflat a început din Paginile aurii ale oraşului, 
suficient ca Marino să dea de un agent imobiliar care aparent nu a mai 
arătat casa asta de peste un an de zile şi nici nu-i pasă. Proprietara 
este o doamnă pe nume Bernice Towle. Locuieşte în Carolina de Sud şi 
nu vrea să cheltuiască nici un dolar ca să repare casa, totodată ţinând 
la preţ, făcând vânzarea aproape imposibilă. După spusele agentului 
imobiliar, casa este folosită doar de musafirii doamnei Towle, nimeni 


nu ştie cât de des se întâmplă asta — sau dacă se întâmplă vreodată. 
Poliţia din Richmond nu a verificat casa sau istoria acesteia căci 
practic casa nu este locuită şi de aceea nu este relevantă în cazul lui 
Gilly Paulsson. FBI-ul nu este interesat de rezidența Towle din acelaşi 
motiv. Marino şi Scarpetta sunt singurii care se întreabă de casă, căci 
într-un caz de moarte violentă totul prezintă interes. 

Scarpetta se apropie de casă. Betonul de sub tălpi este alunecos, 
acoperit cu o pojghiţă de lichid verzui rămasă după ploaie; dacă ar fi 
aleea ei, ar freca-o cu clor, îşi zise ea apropiindu-se de Marino. El e 
deja în veranda mică, înclinată, cu mâinile făcute ochean, privind 
înăuntru printr-una din ferestre. 

— Dacă tot stăm pe aici, mai bine să nu stăm degeaba, zise ea. Unde 
e cheia? 

— Cică e sub ghiveciul de acolo, de sub tufiş. Se uită spre un tufiş 
uriaş, neîngrijit şi la ghiveciul plin de noroi abia vizibil sub crengile 
ţepoase. Cheia e dedesubt. 

Scarpetta coborî de pe verandă şi îşi făcu loc cu mâinile printre 
ramuri, dând de ghiveciul pe jumătate plin cu apă de ploaie, verde şi 
puturoasă. Mişcă ghiveciul şi descoperi dedesubt un pătrăţel de folie 
de aluminiu acoperit cu mizerie şi pânze de păianjen. În el găseşte o 
cheie de cupru, oxidată ca o monedă veche. Nimeni nu a atins cheia 
de ceva vreme, cel puţin de câteva luni, poate chiar mai mult, îşi zise 
ea, iar odată ajunsă înapoi pe verandă îi dădu cheia lui Marino pentru 
că nu vroia să o folosească ea. 

Uşa se deschise cu un scârţâit, lăsând să iasă afară un iz de mucegai. 
Înăuntru este frig, iar Scarpetta are impresia că miroase a trabucuri. 
Marino pipăie peretele după comutator, dar când îl găseşte îşi dă 
seama că este stricat. 

— Uite. Scarpetta îi dădu o pereche de mănuşi de bumbac. Se 
întâmplă să am tocmai mărimea ta. 

— Ha. Marino îşi vârî mâinile late în mănuşi, iar Scarpetta ia şi ea o 
pereche. 

Pe o masă de la perete se vede o lampă, iar Scarpetta îşi încercă 
norocul cu aceasta: funcţiona. 

— Cel puţin e curent electric, zise ea. Mă întreb dacă au tăiat 
telefonul. Ridică receptorul unui telefon negru, de modă veche şi îl 
apropie de ureche: nu auzi nimic. Nu merge telefonul. Mi se pare că 
miroase a fum de trabuc. 

— Fi, trebuie să-ţi mai vezi de sănătate, zise Marino adulmecând şi 
privind în jur, iar camera de zi pare mică avându-l pe el înăuntru. Mie 
nu-mi miroase a trabuc, doar a praf şi mucegai. Dar întotdeauna ai 
simţit mirosuri pe care eu nu le detectez. 

Scarpetta rămase în conul de lumină al lămpii, privind la camera 
mică şi întunecată, la canapeaua cu tapiţerie cu imprimeuri florale de 


sub ferestre şi la fotoliul albastru în stil Queen Anne. Pe măsuţa din 
lemn închis la culoare sunt teancuri de reviste, iar Scarpetta traversă 
camera într-acolo şi începu să le răsfoiască să vadă despre ce este 
vorba. 

— Acum, la asta chiar că nu mă aşteptam, zise ea, privind un 
exemplar din Variety. 

— Ce? Marino se apropie şi aruncă o privire la săptămânalul alb- 
negru. 

— O publicaţie pentru industria de divertisment, zise Scarpetta. 
Ciudat. De anul trecut, din noiembrie, zise ea descifrând data de pe 
copertă. Dar tot e foarte ciudat. Mă întreb dacă doamna Towle, cine o 
fi ea, are vreo legătură cu industria filmului. 

— Poate că este cu ochii după vedete, ca jumătate din populaţia 
lumii. Lui Marino descoperirea nu i se pare interesantă. 

— Această jumătate din populaţia lumii citeşte People, Entertainment 
Weekly, genul acesta de reviste. Nu Variety. Asta este foarte 
specializată, zise ea luând alte reviste. Hollywood Reporter, Variety, 
Variety, Hollywood Reporter, mergând în timp până acum doi ani. 
Ultimele şase luni nu le văd aici. Poate că a expirat abonamentul. 
Eticheta destinatarului o identifică pe doamna Edith Arnette la această 
adresă. Îţi spune ceva numele acesta? 

— Nu. 

— Agentul imobiliar a menţionat cumva cine a mai stat aici? Doar 
doamna Towle? 

— Nu mi-a spus. Am înţeles că numai doamna Towle. 

— Poate ne-ar trebui ceva mai mult decât o supoziţie. Ce-ar fi să-l 
sunăm? Desfăcu fermoarul trusei negre şi scoase un sac de plastic 
pentru gunoi; scutură sacul ca să îl desfacă bine şi trânti înăuntru 
exemplarele din Variety şi The Hollywood Reporter. 

— Le iei cu tine? Marino e în uşă, cu spatele spre ea. De ce? 

— Nu strică să le verificăm pentru amprente. 

— Asta se cheamă furt, observă el desfăcând un bileţel pentru a citi 
numărul de telefon scris pe hârtie. 

— Pătrunderea pe o proprietate, intrare prin efracţie. Ce mai 
contează că furăm, zise ea. 

— Dar dacă e ceva important, nu avem mandat de percheziţie. 
Marino se joacă un pic cu ea. 

— Vrei să le pun la loc? întrebă ea. 

Marino rămase în cadrul uşii, ridicând din umeri. 

— Dacă găsim ceva, ştiu unde e cheia. Le pun la loc şi fac rost de un 
mandat după. Am mai făcut asta. 

— Eu nu aş recunoaşte aşa ceva în public, comentă ea, lăsând sacul 
cu reviste pe podeaua prăfuită, trecând la o măsuţă din stânga 
canapelei, simțind parcă din nou mirosul de trabuc. 


— Multe nu aş recunoaşte eu în public, veni replica lui în timp ce 
tastează un număr pe mobil. 

— În plus, nu este jurisdicţia ta. N-ai cum să obţii un mandat de 
percheziţie. 

— Nu-ţi face griji. Eu şi Browning ne avem ca fraţii. Priveşte în gol 
aşteptând să i se răspundă, iar din tonul său Scarpetta ghiceşte că a 
dat de robot: „Bună, Jim. Marino la telefon. Mă întrebam cine a locuit 
ultima dată aici? Ce zici de o anume Edith Arnette? Te rog să mă suni 
urgent.” Lăsă numărul unde putea fi sunat. Hm, îi zise el lui Scarpetta. 
Bătrânul Jimbo n-a avut nici cea mai mică intenţie să se întâlnească 
cu noi aici. Poţi să-l învinovăţeşti? Ce mizerie. 

— E o cocioabă, comentă Scarpetta trăgând un sertar al măsuţei de 
lângă canapea. Sertarul este plin de monede. 

Dar nu sunt sigură că acesta e motivul pentru care nu a venit. Deci 
tu şi detectivul Browning vă aveţi bine. Alaltăieri ţi-era teamă că o să 
te aresteze. 

— Asta era alaltăieri. Marino păşi în holul întunecat. E un tip de 
treabă. Nu-ţi face griji. Dacă avem nevoie de un mandat, voi obţine 
mandatul. Distrează-te citind despre Hollywood. Unde naiba sunt 
luminile pe aici? 

— Cred că sunt cincizeci de dolari în monede de douăzeci şi cinci de 
cenți. Monedele scot un clinchet delicat când mâna lui Scarpetta caută 
printre ele în sertar. Doar monede de douăzeci şi cinci. Nu de un 
penny, nici de cinci, nici de zece. Ce anume plăteşti cu monede de 
douăzeci şi cinci pe aici prin împrejurimi? Ziarele? 

— Cincizeci de cenți pentru foaia volantă, se referi el la ziarul local, 
Times-Dispateb. Ieri am luat unul din automatul din faţa hotelului şi m- 
a costat două de douăzeci şi cinci. De două ori mai mult ca Washington 
Post. 

— E ceva neobişnuit să laşi bani într-un loc unde nu stă nimeni, zise 
Scarpetta închizând sertarul. 

Lumina din hol nu funcţionează, dar îl urmează pe Marino în 
bucătărie. Imediat i se pare ciudat că chiuveta este plină de vase 
murdare, iar apa din ele este soioasă, cu grăsime întărită şi mucegai. 
Deschise uşa frigiderului şi este din ce în ce mai convinsă că în casa 
aceasta a stat cineva şi nu cu foarte mult timp în urmă. Pe rafturi 
găseşte cutii de suc de portocale şi de lapte de soia cu data expirării 
pentru luna în curs, iar data de pe carnea din congelator indică faptul 
că aceasta a fost cumpărată cu aproximativ trei săptămâni în urmă. Cu 
cât descoperă mai multă mâncare în dulapuri şi în cămări, cu atât 
Scarpetta devine mai neliniştită, intuiţia reacţionând înaintea minţii. 
Când ajunse la capătul holului pentru a începe să exploreze 
dormitorul din spatele casei şi simţi din nou mirosul de trabuc, căpătă 
o certitudine, iar adrenalina îi năvăleşte în tot corpul. 


Patul dublu este acoperit cu o cuvertură bleumarin ieftină, iar când 
trage de ea vede că cearşafurile sunt mototolite şi murdare, presărate 
cu fire scurte de păr, unele dintre ele roşii, probabil păr de pe scalp, 
iar altele ceva mai închise la culoare şi mai cârlionţate, probabil fire 
de păr pubian, apoi zăreşte petele care s-au uscat creponând 
materialul şi bănuieşte ce ar putea fi acele pete. Patul e cu faţa la una 
din ferestre, iar de aici poate vedea peste gardul de lemn, poate vedea 
casa familiei Paulsson, poate vedea fereastra întunecată de la camera 
lui Gilly. Pe o noptieră se află o scrumieră Cohiba din ceramică, negru 
cu galben, extrem de curată. E mai mult praf pe mobile decât în 
scrumieră. 

Scarpetta face tot ceea ce trebuie să facă, abia înregistrând trecerea 
timpului sau umbrele care se mişcă, zgomotul ploii care loveşte în 
acoperiş în vreme ce cercetează dulapul şi fiecare sertar al scrinului 
din acea cameră, descoperind un trandafir roşu ofilit, încă învelit în 
celofanul în care a fost cumpărat, haine bărbăteşti, jachete şi costume, 
toate demodate şi sumbre, frumos aranjate pe umeraşe de sârmă; 
vrafuri de pantaloni şi cămăşi bărbăteşti în culori triste; lenjerie 
bărbătească şi şosete, uzate, ieftine; şi zeci de batiste albe, rărite, toate 
împăturite perfect. 

Apoi se aşază pe podea, scoțând de sub pat cutii de carton în care 
descoperă teancuri de publicaţii pentru pompele funebre, o varietate 
de reviste lunare cu fotografii de coşciuge şi haine de înmormântare, 
urne şi echipament de îmbălsămare. Revistele au cel puţin opt ani de 
zile. Pe fiecare dintre cele la care s-a uitat până acum, adresa 
destinatarului a fost dezlipită şi tot ce a mai rămas sunt câteva litere şi 
parte dintr-un cod poştal, nimic mai mult, nu suficient ca să îi spună 
ceea ce vrea să ştie. 

Trece de la o cutie la alta, căutând în fiecare revistă, sperând să 
găsească o etichetă completă şi până la urmă dă de câteva, doar 
câteva, pe fundul uneia din cutii. Citeşte eticheta şi rămâne perplexă 
pe podea, încercând să-şi dea seama dacă este ameţită sau dacă există 
vreo explicaţie logică, iar în tot acest răstimp strigă după Marino. Îl 
strigă pe nume şi se ridică în picioare, cu ochii la revista care are pe 
copertă un coşciug în formă de maşină de curse. 

— Marino! Unde eşti? leşi în hol, căutând, ascultând. Răsuflă greu, 
iar inima îi bate de să-i sară din piept. Fir-ar să fie, mormăie ea 
străbătând holul în goană. Unde naiba eşti? Marino? 

Marino e pe verandă, vorbind la mobil şi când privirile li se 
întâlnesc, e clar că şi el a aflat ceva, în vreme ce ea ridică revista 
pentru ca el să poată să citească. 

— Da, vom fi aici, zise el interlocutorului de la telefon. Cred că vom 
fi aici toată noaptea. 

Încheie convorbirea, iar ochii lui trădează o privire ca atunci când 


simte prada şi ştie că e pe cale să o prindă. Indiferent ce-ar fi. Luă 
revista din mâna ei şi o studie în tăcere. 

— Browning e pe drum, îi zise. Acum e la magistratură, ca să obţină 
mandatul. Întoarse revista pe dos şi citi adresa de pe coperta a patra. 
La dracu”! Iisuse! zise el. E vechiul tău birou. Iisuse Hristoase! 

— Nu ştiu ce înseamnă asta, răspunse ea în vreme ce pe acoperişul 
cu ţiglă se aude cum cade ploaia. Doar dacă ar fi cineva care a lucrat 
pentru mine. 

— Sau cineva care ştie pe cineva care a lucrat pentru tine. Adresa 
este cea a institutului. Verifică din nou. Da, aşa e. Nu a laboratoarelor. 
Iunie 1996. E clar că erai acolo pe vremea aceea. Deci biroul tău avea 
abonament la aşa ceva. Păşi înapoi în camera de zi, apropiindu-se de 
lampa aprinsă şi răsfoi revista. Atunci tu trebuie să ştii cine o primea. 

— Dar nu am autorizat un asemenea abonament, răspunse ea. Nu la 
o revistă destinată pompelor funebre. 

Niciodată. Ori e cineva care nu a avut permisiunea mea, ori s-a 
abonat singur. 

— Ai idee cine? Marino puse revista sub lampa de pe masa prăfuită. 

Scarpetta se gândi la tânărul tăcut care lucra la Departamentul de 
anatomie, tânărul timid, cu părul roşcovan care s-a pensionat pe caz 
de boală. Nu s-a mai gândit la el de când a plecat, nici măcar o 
singură dată. Nu avea motive să se gândească la el. 

— Cred că ştiu cine, zise ea pe un ton lugubru. Numele lui este 
Edgar Allan Pogue. 

În vila de culoare roz-somon nu e nici ţipenie de om şi el realizează 
ce înseamnă cu adevărat dezamăgirea, realizând că planurile sale 
fuseseră cumva dejucate. Trebuie să fie, altfel ar fi observat activitate 
în jurul vilei sau măcar urme ale activităţii de mai devreme, cum ar 
banda delimitatoare a poliţiei, sau ar fi auzit despre asta la ştiri, dar 
când rulează încet cu maşina pe lângă casa unde locuieşte Peştele cel 
Mare, cutia poştală îi apare intactă în faţa ochilor. Steguleţul mic de 
metal e lăsat în jos, iar în vilă nu par să existe semne că ar fi cineva 
acasă. 

Ocoli zona şi ieşi din nou pe AIA, nerezistând tentaţiei de a o lua 
din nou de la capăt pentru a mai verifica o dată steguleţul cutiei 
poştale. Când a pus înăuntru Portocala cea Mare, steguleţul era 
ridicat, de asta este sigur. Dar prin minte îi trece gândul că bomba cu 
clor este încă în cutie, umflată de gaze, gata să explodeze. Şi ce dacă e 
aşa? Trebuie să ştie. Nu va dormi şi nu va mânca până nu află, iar 
undeva din lăcaşul ei ascuns se descolăci furia, o furie familiară şi 
prezentă precum felul agitat în care respiră. La ieşirea de pe AIA 
înspre Bay Drive se află un şir de apartamente vopsite în alb; aici îşi 
parchează maşina albă şi coboară. Începe să meargă în josul străzii 
sub soarele târziu dând într-o parte pletele lungi ale perucii negre care 
îi intră în ochi. 

Uneori simte mirosul perucii, de obicei când se gândeşte la altceva 
sau este preocupat şi deodată mirosul îi ajunge în nări şi este foarte 
dificil de descris. Mirosul de mase plastice este singurul care îi vine în 
minte ca termen de comparaţie şi asta îl uimeşte, căci peruca este 
făcută din fire de păr omenesc şi nu ar avea de ce să miroasă a plastic, 
plastic nou, doar dacă nu cumva detectează mirosul vreuneia dintre 
substanţele cu care a fost tratată când a fost făcută. Frunzele late de 
palmier flutură pe cerul de seară, iar undeva sus câteva panglici 
fragile de nori sunt aprinse într-un oranj-pal pe margini, ca un tribut 
al soarelui ce apune. Urmăreşte trotuarul, observând crăpăturile din 
beton şi firele de iarbă care ţâşnesc din ele. Are grijă să nu se uite spre 
casele făloase pe lângă care trece, deoarece oamenii din cartiere 
precum acesta se tem de hoţi şi sunt foarte rezervaţi faţă de străini. 

Chiar înainte de a ajunge la vila roz trece pe lângă o casă mare, albă 
ce se ridică mândră în calea apusului; se gândeşte la doamna care 
locuieşte în ea. A văzut-o de trei ori doar, iar femeia merită să fie 
ruinată. Odată, târziu noaptea, când el era cocoţat pe parapetul din 
spatele vilei roz, a zărit-o la fereastra dormitorului de la etajul trei. 
Draperiile erau trase şi el vedea patul şi celelalte piese de mobilier, un 
televizor cu ecran plat, uriaş, imagini cu oameni care alergau, apoi o 


cursă cu motociclete. Femeia stătea goală în faţa ferestrei, lipită de ea, 
cu sânii presaţi grotesc de geam; lingea sticla şi se unduia într-un mod 
dezgustător, imoral. La început şi-a făcut griji că îl va vedea cocoţat pe 
zid, dar femeia părea pe jumătate adormită, punând în scenă un întreg 
spectacol pentru cei aflaţi în larg aşa târziu şi pentru paza de coastă 
aflată pe cealaltă parte a canalului. Pogue ar fi vrut să ştie cum o 
cheamă. 

Se întrebă dacă lasă uşa din spate descuiată şi alarma dezarmată 
când iese la piscină, dacă uită să le pună cum au fost când revine în 
casă. Dar poate nu va ieşi la piscină, se gândi el. Nu a văzut-o 
niciodată umblând pe afară, nu a văzut-o pe terasă sau la iaht, nici 
măcar o dată. Dacă nu iese niciodată din casă, asta îi îngreunează 
situaţia. Pipăie batista albă din buzunar, scoţând-o afară şi ştergându- 
se cu ea pe faţă, aruncând priviri furişe în jur, apropiindu-se de aleea 
de la intrare şi de cutia poştală buclucaşă. Se comportă relaxat, ca şi 
cum ar aparţine acestui loc, dar ştie că pletele lungi şi încurcate nu au 
ce căuta aici, nu acest păr de negru, de jamaican, nu în acest cartier 
exclusiv de albi. 

A mai străbătut strada aceasta. Şi atunci a purtat perucă; 
întotdeauna s-a gândit că ar atrage atenţia asupra sa, dar mai bine să 
aibă peruca decât să arate cum arată de obicei. Deschizând cutia 
poştală a Peştelui cel Mare, nu este nici dezamăgit, nici uşurat că 
aceasta este goală. Nu miroase a chimicale şi nu pare a fi deteriorată 
în vreun fel, nici măcar o uşoară decolorare a vopselei negre din 
interior, iar el se vede nevoit să accepte faptul cel mai probabil şi 
anume că bomba nu a avut nici un efect. E întrucâtva mulțumit că 
bomba a dispărut, că a găsit-o cineva. Asta înseamnă că ea ştie cel 
puţin şi asta e ceva mai mult decât nimic, îşi zice el. 

Este ora 18 şi casa femeii dezbrăcate începe să lumineze în 
întunericul hrăpăreţ; aruncă o privire spre aleea ei trandafirie, spre 
porţile masive de fier forjat, spre uşile masive de sticlă de la intrare. 
Pogue înaintează relaxat şi îşi aduce din nou aminte de ea, lipită de 
fereastră şi o urăşte din nou pentru că este urâtă şi dezgustătoare, că-şi 
etalează corpul urât, dezgustător. Oamenii ca ea cred că ei conduc 
lumea, nişte egoişti care îi fac unuia ca el un favor când împart cu el 
carnea şi toate celelalte, iar cucoana dezbrăcată este din cele mai 
egoiste. Este doar o faţadă, atât şi nimic altceva. 

O ispită, aşa le spunea mama lui Pogue femeilor ca doamna 
dezbrăcată. Şi mama lui era o ispită, o ispită teribilă, tocmai de aceea 
tatăl său a ajuns să bea până s-a convins singur că e o idee 
nemaipomenită să se spânzure de o bârnă din garaj. Pogue ştie ce-i cu 
ispitele astea — dacă un bărbat cu cască de protecţie pe cap şi bocanci 
în picioare i-ar bate la uşă şi i-ar spune să termine ceea ce a început, 
cucoana ar urla ca din gură de şarpe şi ar alerta imediat poliţia. Aşa 


fac oamenii ca ea. O fac zi de zi şi nici măcar nu conştientizează asta. 

Au trecut multe zile şi el nu a terminat ce a început. E prea mult. 
Înainte de zile trecuseră săptămâni şi apoi trei luni, dar asta 
considerându-i pe cei pe care i-a dezgropat terminaţi. Presupunând că- 
i pune la socoteală şi pe oamenii aceia terminaţi pe care i-a cărat în 
cutiile lor prăfuite din subsolul Departamentului de anatomie, din 
lăcaşul său privat de acolo, opintindu-se cu zeci de cutii, cu plămânii 
încremeniţi luând foc, abia mai putând să respire, ieşind cu cutiile în 
parcare, lăsându-le acolo, intrând după altele, punându-le apoi pe 
toate în maşină, până la urmă toate ajungând în saci mari de gunoi, 
iar asta era în septembrie când a auzit ştirea, ştirea teribilă, uluitoare 
că vechea lui clădire va fi dărâmată. 

Dar oasele dezgropate şi cutiile prăfuite nu sunt acelaşi lucru, 
efectiv nu sunt. Toţi acei oameni care sunt deja terminaţi şi asta nu 
este, cu siguranţă, acelaşi lucru cu a termina chiar tu o persoană. 
Pogue a simţit puterea şi gloria şi s-a simţit răzbunat pe moment, iar 
acum îşi scoate peruca cu iz de plastic, căci a ajuns la maşină. leşi din 
parcarea clădirii albe, intrând din nou în şuvoiul sclipitor al străzilor 
din Florida de Sud, iar gândurile sale îl duc în direcţia barului Other 
Way. 

Lumina lanternelor împunge curtea întunecată ca nişte creioane 
lungi, galbene. Scarpetta e la fereastră, privind afară, sperând că 
poliţia va avea ceva noroc la o oră ca aceasta, dar simte înțepătura 
îndoielii. Ceea ce a sugerat îi pare acum neverosimil, dacă nu 
paranoic, poate şi pentru că este foarte obosită. 

— Aşadar nu-ţi aminteşti ca el să fi locuit cu doamna Arnette? 
întrebă detectivul Browning, lovind uşor cu stiloul în carneţel, 
mestecând gumă, stând pe un scaun simplu de lemn din dormitor. 

— Nu-l cunoşteam, răspunse ea, urmărind fasciculele lungi de 
lumină cum se mişcă prin întuneric, simțind adierea rece care 
pătrunde prin geamul deschis. Era posibil să nu găsească nimic, dar se 
teme că vor găsi. Se gândeşte la praful de oase din gura lui Gilly şi de 
pe şoferul de tractor şi se teme că poliţia va găsi ceva. Nu aş fi avut 
cum să ştiu cu cine locuieşte, presupunând că locuia cu cineva. Nu-mi 
aduc aminte să fi vorbit prea mult cu el. 

— Nu-mi dau seama ce ai putea discuta cu un viezure ca acesta. 

— Din păcate, cei care lucrau la Departamentul de anatomie erau 
priviţi ca nişte ciudaţi de toţi ceilalţi. Ceea ce făceau ei era contrar 
spiritului echipei mele. Erau de fiecare dată invitaţi la petreceri, 
picnicuri, la grătarul de Ziua Naţională pe care îl făceam la mine 
acasă. Dar niciodată nu ştiai dacă vor veni sau nu, zise ea. 

— El a venit vreodată la petrecerile astea? Browning mestecă 
viguros. Îl aude cum plescăie guma între dinţi, chiar dacă stă cu 
spatele. 

— Sinceră să fiu, nu-mi mai aduc aminte. Edgar Allan ar fi putut 
veni şi pleca fără să fie observat de cineva. Poate că sună crud, dar era 
cel mai şters subaltern al meu. Abia dacă îmi aduc aminte cum arăta. 

— Trecutul, acesta e cuvântul de ordine aici. Nu avem nici o idee 
cum arată acum, teoretiză Browning întorcând o nouă filă a 
carnetului. Ai zis că era un tip mărunţel, cu părul roşcovan. Cât să fi 
avut? Un metru şaptezeci, şaptezeci şi cinci? Vreo optzeci de 
kilograme? 

— Mai degrabă un metru şaizeci şi cinci, poate vreo şaizeci de 
kilograme, îşi aminti ea. Nu-mi aduc aminte ce culoare aveau ochii. 

— După poza din permisul de conducere, se pare că sunt căprui. Dar 
poate nu, pentru că oricum a minţit în legătură cu greutatea şi 
înălțimea. Pe permis a trecut un metru şaptezeci şi opt, optzeci de 
kilograme. 

— Atunci de ce mă mai întrebi pe mine? Se răsuci pe loc şi îl privi. 

— Ca să îţi dau posibilitatea de a-ţi aduce aminte şi să nu te 
influenţez cu informaţii false. Îi făcu un semn cu ochiul, mestecând 


guma de zor. S-a trecut cu părul şaten. Lovi cu stiloul în carneţel. 
Atunci cam cât făcea un tip ca el îmbălsămând cadavre şi lucrând la 
Departamentul de anatomie? 

— Acum opt-zece ani? Privi din nou pe fereastră, în noapte, la 
luminile ce ardeau în casa lui Gilly Paulsson de cealaltă parte a 
gardului. Şi în curtea ei e plin de poliţie. Sunt în dormitor. Vede 
umbrele lor cum se mişcă în spatele ferestrei unde este trasă perdeaua, 
aceeaşi fereastră prin care probabil Edgar Allan Pogue o urmărea 
oricând putea, privind-o, imaginându-şi, participând probabil la 
jocurile puse în scenă în acea casă, lăsând pete pe cearşaf. N-aş zice că 
făcea mai mult de douăzeci şi două de mii pe an la vremea aceea. 

— Şi apoi deodată şi-a dat demisia. Spunând că are un handicap, 
dintr-un motiv sau altul. Nu e asta placa tuturor? 

— Expunere la formaldehidă. Nu se prefăcea. A trebuit să analizez 
rapoartele sale medicale şi probabil am şi discutat cu el atunci. 
Trebuie să o fi făcut. Contractase o boală respiratorie din cauza 
formaldehidei, avea fibroză pulmonară, se vedea pe radiografii şi la 
biopsie. Din câte îmi amintesc, testele au arătat că nu sunt în regulă 
concentrațiile de oxigen din sânge, semnificativ departe de valorile 
normale, iar spirometria a demonstrat clar funcţia diminuată a 
aparatului respirator. 

— Spir... ce anume? 

—E o maşină, un dispozitiv. Inspiri şi respiri, iar dispozitivul 
măsoară capacitatea ta respiratorie. 

— Aha. Când fumam, probabil aş fi picat testul acesta. 

— Dacă ai fi continuat să fumezi, probabil că ai fi picat, da. 

— Bun. Deci Edgar Allan chiar avea o problemă. Să presupun că 
încă o mai are? 

— Ei bine, dacă nu a mai venit în contact cu formaldehidă şi cu alţi 
iritanţi, boala lui nu ar fi trebuit să progreseze. Dar asta nu înseamnă 
că a intrat în regresie, căci țesutul era deteriorat. Cicatricele sunt 
permanente. Deci da, încă mai are o problemă. Cât de gravă, asta nu 
ştiu. 

— Probabil merge la un doctor. Crezi că am putea descoperi numele 
doctorului din dosarul de la personal? 

— Ar trebui să fie în arhivele statului, presupunând că încă mai 
există. De fapt, ar trebui întrebat doctorul Marcus. Eu nu am 
autoritatea necesară. 

— Aha. Doctor Scarpetta, în opinia dumitale ca medic, cred că ceea 
ce vreau să ştiu este cât de bolnav este omul acesta. Este atât de 
bolnav, încât este obligat să meargă la un doctor sau la o clinică, sau 
este nevoit să ia medicamente eliberate pe reţetă? 

— Probabil că ia medicamente pe reţetă. Dar e posibil şi să nu ia. 
Atât timp cât a fost cât de cât atent cu sănătatea lui, cea mai mare 


grijă a lui este probabil să evite oamenii bolnavi, să stea departe de cei 
răciţi sau gripaţi care sunt contagioşi. Trebuie să evite o infecţie 
respiratorie în partea superioară pentru că nu prea are plămâni curaţi 
care să îl susţină, nu ca tine şi ca mine. Aşa că poate să se 
îmbolnăvească grav. Poate contracta pneumonie. Dacă este susceptibil 
la astm, atunci va trebui să evite tot ce ar putea declanşa un atac. 
Probabil ia medicamente, steroizi de exemplu. Poate că face injecții 
antialergice. Poate că foloseşte remedii fără prescripţie. Are o grămadă 
de variante. Sau poate nu face nimic. 

— Bun, bun, bun, zise el lovind cu stiloul şi mestecând repede. Deci 
i s-ar tăia răsuflarea dacă s-ar chinui să care pe cineva. 

— Probabil. Discuţia durează de mai bine de o oră, iar Scarpetta 
este foarte obosită. A mâncat foarte puţin toată ziua, iar rezervele ei 
de energie s-au epuizat. Vreau să spun că poate să fie un tip puternic, 
dar activităţile sale fizice sunt limitate. Nu e genul care să alerge sau 
să joace tenis. Dacă a luat steroizi, s-ar putea să fie supraponderal. Nu 
are o rezistență prea mare la efort. Fasciculele lungi, cercetătoare ale 
lanternelor taie gardul de lemn şi se concentrează asupra uşii de la 
intrarea în şopronul din spatele casei, unde un poliţist în uniformă, 
scăldat în lumină, ridică o lamă de tăiat zăvoarele. 

— Nu ţi se pare ciudat că a atacat-o pe Gilly Paulsson când fata era 
bolnavă de gripă? Nu s-a gândit că se poate îmbolnăvi şi el? întrebă 
Browning. 

— Nu, zise ea uitându-se la polițistul cu ferăstrăul electric, văzând 
cum uşa se deschide brusc şi fasciculele înjunghie bezna dinăuntru. 

— De ce? întrebă el în clipa în care mobilul ei începe să vibreze. 

— Drogaţii nu se gândesc la hepatită şi SIDA când sunt în sevraj. 
Violatorii şi ucigaşii în serie nu se gândesc la bolile cu transmitere 
sexuală când au chef să violeze sau să omoare, zise ea, scoțând 
telefonul din buzunar. Nu, nu mă aştept ca Edgar Allan să se fi gândit 
la gripă dacă era cuprins de dorinţa de a omori o fetiţă nevinovată. 
Mă ierţi. Răspunse la apel. 

— Eu sunt, zise Rudy. Am descoperit ceva şi trebuie neapărat să îţi 
spun. Cazul la care lucrezi în Richmond, ei bine, amprentele latente de 
la acest caz se potrivesc cu latentele de la un caz la care lucrăm aici, 
în Florida. Baza de date le-a găsit. Latente necunoscute. 

— Lucrăm? Cine? 

— E unul din cazurile noastre. Un caz la care lucrăm eu şi Lucy. Nu 
ştii de el. E prea mult ca să îţi spun acum. Lucy nu vroia să ştii de 
asta. 

Scarpetta ascultă nevenindu-i să creadă, deodată smulsă din inerția 
ei, iar pe fereastră vede o siluetă masivă cum se îndepărtează de 
şopron, venind spre ei. Marino se îndreptă spre casă. Ce fel de caz? îl 
întrebă ea pe Rudy. 


— Nu trebuia să-ţi spun nimic. Se opri şi trase aer în piept. Dar nu 
pot să dau de Lucy. Fir-ar să fie de telefon, nu ştiu ce face, dar iar nu 
răspunde, n-a răspuns de două ore. O tentativă de omor asupra unuia 
dintre agenţii noi, o fată. Era în casa lui Lucy când s-a întâmplat. 

— O, Doamne! Scarpetta închise ochii pentru o clipă. 

— Tare ciudată chestie. Întâi am crezut că se preface ca să atragă 
atenţia sau aşa ceva. Dar amprentele de pe bomba cu clor coincid cu 
cele pe care le-am prelevat din dormitor. Şi cu amprentele de la cazul 
tău din Richmond, cazul fetei la care ai fost chemată. 

— Femeia din cazul tău. Ce a păţit, exact? Scarpetta puse această 
întrebare în vreme ce pe hol se aud venind paşii grei ai lui Marino, iar 
Browning se ridică şi se îndreaptă spre uşă. 

— Era în pat, bolnavă de gripă. Nu ştim sigur ce s-a întâmplat după 
aceea, doar că probabil atacatorul a intrat pe uşa neîncuiată din spate 
şi a fost speriat de venirea lui Lucy acasă. Victima era inconştientă, în 
şoc, avusese o criză, naiba ştie. Nu-şi aduce aminte ce s-a întâmplat, 
dar era dezbrăcată, cu faţa în jos, cu cuverturile trase de pe pat. 

— Răni? îl aude pe Marino discutând cu Browning în uşa 
dormitorului. Aude cuvântul „oase”. 

— Nimic în afară de vânătăi. Benton zice că are vânătăi pe mâini, 
pe piept, pe spate. 

— Deci Benton ştie de asta. Toată lumea ştie în afară de mine, zise 
ea enervându-se. Lucy a ţinut totul secret. De ce nu mi-a spus? 

Rudy ezită şi se pare că îi este greu să vorbească. 

— Motive personale, zic eu. 

— Înţeleg. 

— Îmi pare rău. Nu mă face să mă pornesc şi eu. Dar chiar îmi pare 
rău. Nici măcar nu ar trebui să îţi spun toate astea, dar trebuia să afli 
din moment ce cazul tău pare a fi legat de acesta. Nu mă întreba cum, 
Iisuse, n-am văzut nimic mai ciudat şi mai macabru ca asta. Cu ce 
naiba avem de-a face? Un monstru? 

Marino intră în dormitor, cu ochii aţintiţi asupra lui Scarpetta. 

— Da, un monstru, îi zise ea lui Rudy şi se uită la Marino. E foarte 
posibil să fie un bărbat caucazian pe nume Edgar Allan Pogue, de 
treizeci, treizeci şi ceva de ani. Există baze de date ale farmaciilor, zise 
ea. S-ar putea să îl găsiţi într-o bază de date farmaceutică, poate chiar 
în mai multe, s-ar putea să ia steroizi pentru o afecţiune pulmonară. 
Asta e tot ce pot să-ţi spun. 

— E suficient, zise el părând încurajat. 

Scarpetta încheie convorbirea şi rămâne cu ochii la Marino în vreme 
ce meditează fugar asupra modului în care s-a schimbat viziunea ei 
asupra regulilor, aşa cum lumina se schimbă cu vremea şi cu trecerea 
anotimpurilor, iar lucrurile care în trecut păreau într-un fel, acum 
erau cu totul altfel. Sunt puţine baze de date în lume în care TLP să nu 


poată să intre. În clipa asta e vorba de urmărirea unui monstru. La 
naiba cu regulile. La naiba cu îndoiala şi vinovăția pe care le simte 
stând aici. Puse mobilul la loc în buzunar. 

— De aici putea vedea la ea în dormitor, le spuse Scarpetta lui 
Marino şi Browning. Dacă jocurile doamnei Paulsson, aşa-numitele 
jocuri se desfăşurau în casă, el se prea poate să le fi văzut prin 
ferestre. Şi dacă s-ar fi întâmplat ceva în camera lui Gilly, ar fi văzut şi 
asta. 

— Doc! începu Marino, cu privirea arzătoare, întunecată şi 
mânioasă. 

— Ceea ce vreau să spun este că natura umană, natura umană 
deteriorată este un lucru foarte ciudat, adăugă ea. Să vezi pe cineva în 
rol de victimă te poate face să vrei să victimizezi din nou acea 
persoană. Să urmăreşti un act sexual violent pe fereastră ar putea fi 
extrem de provocator pentru cineva care este marginal... 

— Ce jocuri? o întrerupe Browning. 

— Doc! zise Marino, iar ochii îi scapără, un prădător pe urma prăzii. 
Se pare că în şopron e o adunare în toată regula, sunt mulţi morţi. 
Cred că vrei să te uiţi mai de aproape. 

— Ziceai ceva de un alt caz? întrebă Browning conducându-i pe 
holul îngust şi rece. Mirosul de praf şi mucegai o îneacă pe Scarpetta 
şi ea încearcă să nu se gândească la Lucy, la ceea ce ea consideră 
personal, privat. Scarpetta le spuse lui Browning şi Marino ce aflase de 
la Rudy adineauri. Browning intră în viteză. Marino tace. 

— Atunci Pogue e probabil în Florida, zise Browning. Mamă, mă ţin 
de el ca scaiul. Pare cuprins de o mulţime de gânduri care-i pâlpâie în 
ochi, iar în bucătărie se opreşte. Vin imediat şi îşi scoase mobilul de la 
curea. 

Un tehnician criminalist în salopetă bleumarin căuta amprente în 
jurul unui comutator din bucătărie, iar Scarpetta aude alţi poliţişti în 
partea cealaltă a casei mici, deprimante, lucrând în camera de zi. În 
dreptul uşii din spate sunt câţiva saci de gunoi legaţi la gură şi marcați 
ca probe şi brusc se gândeşte la Junius Eise. O să aibă ceva de furcă 
catalogând mizeria dementă lăsată de viaţa dementă a lui Edgar Allan 
Pogue. 

— Tipul acesta a lucrat vreodată pentru pompe funebre? o întrebă 
Marino pe Scarpetta, iar mai departe de uşa din spate, grădina 
neîngrijită se întinde moartă, plină de frunze murate de ploaie. 
Şopronul e plin, dar plin-ochi, cu cutii ce conţin, se pare, cenuşă 
umană. Sunt acolo de ceva vreme, dar nu cred că prea de mult. Poate 
că abia le-a mutat în şopron. 

Scarpetta nu zise nimic până nu ajung la şopron. Aici împrumută o 
lanternă de la un poliţist şi aruncă lumina puternică înăuntru. 
Fasciculul mătură sacii mari de plastic pe care poliţiştii i-au deschis 


deja. Din ei curg cenuşi albe, fragmente de os albicios, cutii ieftine din 
tablă şi cutii de trabucuri acoperite toate cu un praf alb. Unele s-au 
îndoit. Lângă uşa deschisă s-a postat un poliţist; întinde înăuntru un 
baston retractabil, împungând unul din sacii desfăcuţi. 

— Crezi că i-a ars chiar el? o întrebă polițistul pe Scarpetta. Lumina 
ei trece prin întunericul din şopron, oprindu-se asupra unor oase lungi 
şi a unui craniu de culoarea pergamentului vechi. 

— Nu, răspunse ea. Doar dacă nu are propriul crematoriu pe 
undeva. Acestea sunt rămăşiţe tipice la crematorii. Lumină o cutie 
prăfuită, înfundată înăuntru, pe jumătate îngropată în cenuşile dintr- 
un sac. Când ţi se restituie cenuşa, asta se face într-o cutie ca aceasta. 
Dacă vrei ceva mai pretenţios, îţi cumperi. Se întoarse la oasele şi 
craniul intacte, iar găvanele o privesc morbid, cu un zâmbet ştirb. Ca 
să reduci trupul uman la cenuşă e nevoie de temperaturi de 1 800-2 
000 de grade. 

— Ce-i cu oasele care nu au fost arse? Polițistul arătă oasele şi 
craniul, fără ca mâna care ţine bastonul să tremure, dar Scarpetta îşi 
dă seama că omul e răvăşit. 

— Aş verifica dacă s-a înregistrat vreo tâlhărie gravă de curând, 
răspunse ea. Oasele astea par destul de vechi. Cu siguranţă nu sunt 
recente. Şi nu au miros, nu provin dintr-un trup în descompunere. 
Priveşte direct la craniu, iar găvanele îi întorc privirea. 

— Necrofilie, comentă Marino, luminând cu lanterna interiorul 
şopronului, praful alb ce rămăsese din zeci şi sute de oameni, 
acumulat în ani şi ani, de curând adus în şopron. 

— Nu ştiu, veni replica lui Scarpetta, care închise lanterna şi ieşi la 
răcoare. Dar cred că e foarte posibil să aibă o mică afacere, să ia 
rămăşiţele pentru o sumă modică, în mod ostentativ pentru a îndeplini 
dorinţa vreunui amărât de a avea cenuşa împrăștiată din vârful 
muntelui, pe mare, într-o grădină sau poate în copca lui preferată. Iei 
banii şi arunci cenuşa undeva. Bănuiesc că până la urmă în şopronul 
acesta. Nimeni nu ştie. Au mai fost cazuri. S-ar putea să fi început să 
facă asta când lucra pentru mine. Aş verifica şi crematoriile locale, să 
vedem dacă trece pe acolo, în căutare de clienţi. Bineînţeles, probabil 
nu vor recunoaşte. Păşi prin frunzele moarte, ude. 

— Deci totul se învârte în jurul banilor? Polițistul cu bastonul o 
urmă, vocea lui trădând îndoiala. 

— Poate că s-a ataşat atât de mult de moarte, încât a început să o 
provoace, răspunse ea mergând prin curte. Ploaia a încetat. Vântul 
bate fără zgomot, iar luna a ieşit din nori, subţire şi palidă ca un ciob 
de sticlă, mult deasupra acoperişului acoperit de muşchi al casei unde 
locuia Edgar Allan Pogue. 

Afară, pe strada înceţoşată, lumina de la cea mai apropiată lampă 
ajungea la Scarpetta atât cât să îi întindă umbra pe asfalt, în timp ce 
privea peste curtea întunecată şi umedă, către ferestrele luminate din 
ambele părţi ale uşii de la intrare. 

Oricine locuieşte în acest cartier sau este numai în trecere nu are 
cum să nu observe un om cu părul roşcovan, care merge de colo până 
colo. Poate că are maşină, dar Browning îi spusese cu câteva minute 
înainte că, dacă Pogue are un autovehicul de orice fel, acesta nu este 
înregistrat. Bineînţeles că asta este ciudat. Înseamnă că, dacă are o 
maşină, atunci aceasta nu este înmatriculată pe numele lui. Fie maşina 
nu este a lui, fie plăcuţele de înmatriculare sunt furate. Dar este 
posibil să nu aibă maşină, gândi ea. 

Simţea mobilul greu în buzunar, incomod, nu pentru că ar fi 
cântărit cine ştie cât, ci pentru că Lucy o putea suna oricând având în 
vedere circumstanţele. Oricare ar fi situaţia personală a lui Lucy, 
Scarpetta se temea, cunoscând detaliile. Situaţia particulară a lui Lucy 
era arareori bună şi o parte din Scarpetta se pare că nu avea nimic mai 
bun de făcut decât să se învinovăţească de eşecurile sentimentale ale 
acesteia. Benton este în Aspen, iar Lucy probabil ştie asta. Ea trebuie 
să ştie că Scarpetta şi Benton nu sunt tocmai pe roze în ultima vreme, 
cam de când sunt din nou împreună. 

Scarpetta formă numărul lui Lucy în timp ce uşa din faţă se deschise 
pentru ca Marino să poată ieşi. Scarpetta fu şocată văzându-l plecând 
de la locul unei crime fără nici o probă. Pe vremea când era detectiv 
în Richmond, el nu părăsea niciodată locul unei crime fără o mulțime 
de pungi cu dovezi, dar acum nu avea nimic pentru că Richmondul nu 
era în jurisdicţia lui. Deci era mai înțelept să îi lase pe poliţiştii locali 
să îşi facă treaba. Era posibil ca aceştia să îşi facă treaba bine, fără a 
omite ceva, sau să strângă prea multe dovezi neconcludente. În timp 
ce îl privea pe Marino deplasându-se de-a lungul zidului de cărămidă, 
ea simţi cum o părăsesc puterile şi sfârşi prin a-i telefona lui Lucy. 

— Ce vrei să faci? îl întrebă pe Marino când acesta ajunse în dreptul 
ei. 

— Aş vrea o ţigară, spuse el, privind în sus şi în jos pe stradă. 
Jimbo, neînfricatul agent imobiliar, m-a sunat din nou. A vorbit cu 
Bernice Towle. Ea este fiica. 

— Fiica doamnei Arnette, cine o mai fi fost şi ea? 

— Exact. Deci doamna Towle nu ştie că cineva locuieşte aici. 
Potrivit ei, casa nu a fost locuită ani de zile. Este o chestie ciudată 
legată de un testament. Nu ştiu. Familia nu poate să vândă casa dacă 
nu primeşte suma stipulată, iar Jim spune că nu are cum să obţină 


acest preţ. Nu ştiu. Dar tare aş vrea o ţigară. Poate că am prins o 
aromă de tutun acolo şi acum mi s-a făcut poftă. 

— Ce spui despre musafiri? Oare doamna Towle lăsa pe cineva să 
locuiască aici? 

— Nimeni nu îşi mai aminteşte când s-a întâmplat asta. Este posibil 
să fie un boschetar care trăieşte în case părăsite. Cercetezi casele 
părăsite şi dacă vezi pe cineva venind o întinzi. Apoi când drumul este 
liber, te întorci. Cine poate şti! Deci, ce ai de gând să faci? 

— Cred că cel mai bine este să ne întoarcem la hotel. Ea deschise 
maşina şi privi din nou spre casa dărăpănată. Nu cred că mai putem 
face ceva în noaptea asta. 

— Mă întreb până la ce oră funcţionează barul hotelului, spuse el 
deschizând uşa pasagerului şi urcându-se cu mare grijă. Acum sunt 
treaz. Asta se întâmplă, la naiba! Cred că nu îmi vor face rău dacă 
fumez o ţigară, numai una şi câteva beri. Poate, apoi voi dormi. 

Ea închise uşa şi porni motorul. 

— Cu puţin noroc barul este închis, replică ea. Dacă beau ceva, voi 
face ca lucrurile să fie şi mai rele, pentru că nu pot gândi. Ce s-a 
întâmplat, Marino? Ea trase maşina din curbă; luminile din casa lui 
Edgar Allan Pogue se mişcau. El trăieşte în casa asta. Nu ştia nimeni? 
El are o cutie de lemn plină cu rămăşiţe umane şi nimeni nu l-a văzut 
până acum? Îmi spui că doctorul Paulsson nu l-a văzut niciodată 
mişunând pe aici? Poate l-a văzut Gilly. 

— De ce nu ne ducem noi până la ea acasă să o întrebăm? spuse 
Marino, privind afară pe fereastră, ţinându-şi mâinile imense la piept, 
ca şi cum ar ascunde o rană. 

— Este aproape miezul nopţii. 

Marino râse sarcastic. 

— Exact, hai să fim politicoşi. 

— Bine. Ea întoarse maşina pe strada Grace. Să fii pregătit. Nu poţi 
şti ce îți va spune când te va vedea. 

— Probabil că va fi afectată de ceea ce îi voi spune eu şi nu invers. 

Scarpetta făcu o întoarcere de o sută optzeci de grade şi parcă pe 
aceeaşi parte a străzii cu casa mică din cărămidă, în spatele dubiţei 
albastre. Numai lumina din camera de zi era aprinsă, strălucind prin 
draperiile transparente. Ea se gândi la o metodă infailibilă de a o 
scoate pe doamna Paulsson la uşă şi decise că este mai bine să sune ea 
prima. Parcurse lista apelurilor recente pe care le făcuse de pe mobilul 
ei, sperând ca numărul doamnei Paulsson să mai fie încă acolo, dar nu 
mai era. Apoi căută în poşetă până găsi peticul de hârtie pe care îl 
avea de la prima întâlnire cu Suzanna Paulsson, formă numărul şi îşi 
imagină cum sună telefonul din dreptul patului acesteia. 

— Alo? se auzi vocea doamnei Paulsson, greoaie şi ameţită. 

— Sunt Kay Scarpetta. Sunt în faţa casei tale. A survenit ceva şi 


trebuie să vorbesc cu tine. Te rog vino la intrare. 

— Cât este ceasul? întrebă ea confuză şi speriată. 

— Te rog vino la uşă, spuse Scarpetta, ieşind din maşină. Sunt chiar 
în faţă. 

— Bine, bine, spuse Suzanne, închizând telefonul. 

— Rămâi în maşină, spuse Scarpetta. Aşteaptă până deschide ea uşa, 
apoi ieşi. Dacă te vede prin fereastră, nu ne va lăsa să intrăm. 

Ea închise portiera, iar Marino stătu acolo liniştit, în întuneric, în 
timp ce ea se îndrepta spre prispa casei. Începură să se tot aprindă 
luminile prin casa doamnei Paulsson, în timp ce aceasta se îndrepta 
spre uşă. Scarpetta aşteptă şi o umbră pluti de-a lungul draperiei din 
sufragerie. Aceasta se mişcă atunci când doamna Paulsson ajunse în 
dreptul ferestrei, apoi se reaşeză la loc şi se auzi cum deschide uşa. 
Suzanne este îmbrăcată într-un halat roşu cu fermoar, are părul lins şi 
ochii umflaţi de somn. 

— La naiba, ce s-a întâmplat? întrebă ea în timp ce Scarpetta intră 
în casă. De ce eşti aici? Ce s-a întâmplat? 

— Bărbatul care locuieşte gard în gard cu tine, spuse Scarpetta. Îl 
cunoşti? 

— Ce bărbat? Ea avea un aspect răvăşit şi speriat. Care gard? 

— Casa de acolo din spate. Scarpetta indică direcţia, așteptând ca 
Marino să apară la uşă din clipă în clipă. Un bărbat locuieşte acolo. 
Haide, trebuie să şti că cineva locuieşte lângă tine, doamnă Paulsson. 

Marino bătu şi el la uşă, iar doamna Paulsson sări şi duse mâna la 
inimă. 

— Doamne, acum ce mai este? 

Scarpetta deschise uşa şi Marino intră. Faţa lui este roşie şi nu o 
privi direct pe doamna Paulsson, dar închise uşa şi se duse direct în 
sufragerie. 

— La naiba, spuse doamna Paulsson, înfuriată dintr-o dată. Nu 
vreau ca el să fie aici, spuse către Scarpetta. Spune-i să plece! 

— Spune-ne despre bărbatul din spatele gardului, spuse Scarpetta. 
Trebuie să fi văzut luminile aprinse pe acolo. 

— Îşi spune Edgar Allan sau Al, sau are alt nume? îi spuse Marino. 
Nu ne minţi, Suz. Nu suntem în dispoziţia necesară. Care este numele 
lui? Pun pariu că voi doi sunteţi prieteni. 

— Vă spun, nu ştiu nimic despre nici un bărbat care locuieşte acolo, 
spuse ea. De ce? Fl a?... Crezi că el?... O, Doamne! Ochii ei se 
umplură de frică şi de lacrimi şi părea că spune adevărul, atât cât 
putea un mincinos să facă asta, dar Scarpetta nu o crezu. 

— El iese vreodată din casă? întrebă Marino. 

— Nu! scutură ea din cap, punându-și mâinile în şolduri. 

— Pe bune? spuse Marino. De unde şti asta, dacă spui că acolo nu 
locuieşte nimeni? Poate că este lăptarul. Poate că a venit să joace unul 


din jocurile tale. Dacă nu şti despre ce este vorba, atunci de unde şti 
că nu a ieşit niciodată din casă? 

— Nu voi accepta să mi se vorbească aşa, spuse ea către Scarpetta. 

— Răspunde la întrebare, răspunse Scarpetta, privind-o. 

— îţi spun... 

— Iar eu îţi spun că nenorocitele alea de amprente din camera lui 
Gilly sunt ale lui, replică Marino agresiv, apropiindu-se de ea. L-ai 
lăsat pe bastardul ăsta cu părul roşu aici pentru unul din jocurile tale 
perverse? Aşa este, Suz? 

— Nu! răspunse ea plângând. Nu! Nimeni nu locuieşte acolo! Numai 
o bătrână şi aceasta a murit acum ceva ani! Şi poate că mai vine câte 
cineva din timp în timp pe acolo, dar nimeni nu locuieşte acolo, jur! 
Amprentele lui? O, Doamne! Copilaşul meu. Copilaşul meu. Suspină, 
strângându-şi pieptul cu mâinile, plângând zgomotos, presându-şi 
palmele pe obraji, tremurând. Ce i-a făcut copilaşului meu? 

— A ucis-o, asta a făcut, spuse Marino. Spune-ne despre el, Suz. 

— O, nu, se văită ea. O, Gilly! 

— Stai jos, Suz. 

Ea stătea acolo plângând în palme. 

— Stai jos! spuse el arătând spre canapea. O dată măcar, în viaţa 
asta a ta nenorocită, spune adevărul. Fă-o pentru Gilly. 

Doamna Paulsson se prăbuşi pe canapeaua de sub fereastră, cu faţa 
îngropată în palme, cu lacrimi şiroindu-i pe obraji şi apoi pe gât şi 
umezindu-i gulerul halatului. Scarpetta se duse în faţa şemineului din 
dreptul doamnei Paulsson. 

— Spune-mi despre Edgar Allan Pogue, spuse Marino, tare şi calm. 
Mă auzi, Suz? Alo? Mă asculţi, Suz? A ucis un copil. Sau poate că nu 
îţi pasă de asta. Era o mare problemă Gilly, nu? Am auzit ce 
nepricepută era. Tot ceea ce făceai era să strângi după răsfăţata aia 
mică... 

— Opreşte-te! spuse ea, cu ochii căscaţi şi roşii în timp ce îl privea. 
Opreşte-te! Opreşte-te! Nenorocitule... tu..., suspină ea şi îşi şterse 
nasul cu mâna tremurândă. Gilly a mea. 

Marino se aşeză pe marginea unui fotoliu şi nici unul dintre ei nu 
părea a fi conştient că mai era şi Scarpetta în cameră, dar el ştia. El 
ştia cum trebuia să decurgă piesa. 

— Vrei să-l prindem, Suz? întrebă el deodată încet şi calm. Se 
aplecă înainte şi îşi sprijini mâna pe unul din genunchi. Ce vrei? 
Spune-mi. 

— Da. Dădu ea din cap, plângând. Da. 

— Ajută-ne. 

Ea scutură din cap şi plânse. 

— Nu vrei să ne ajuţi? El se lăsă din nou pe spate în fotoliu şi o 
privi pe Scarpetta care era în faţa şemineului. Nu ne va ajuta. Ea nu 


vrea să îl prindem. 

— Nu, suspină doamna Paulsson. Eu... eu nu ştiu. Nu l-am văzut 
decât într-o noapte când am ieşit. Eu... eu m-am dus la gard. M-am 
dus la gard să îl iau pe Bombonică, iar acolo era un bărbat în curte. 

— Curtea din spatele casei de acolo, spuse Marino. De partea 
cealaltă a gardului. 

— FI era în spatele gardului, dar sunt crăpături în gard, iar el îl 
mângâia pe cap printr-o gaură. Am spus bună seara. Asta i-am spus... 
O, Doamne. Abia mai putea respira. O, Doamne. El a făcut-o. El îl 
mângâia pe Bombonică. 

— FI ce ţi-a spus? întrebă Marino, cu vocea joasă. A spus ceva? 

— El a spus... vocea ei pieri. El... el a spus că îi place Bombonică. 

— Cum de ştia numele câinelui? 

— „Îmi place Bombonică”, asta a spus el. 

— Cum de ştia că numele animalului tău este Bombonică? întrebă 
Marino. 

Ea respira greu, nu mai plângea atât de mult, privind spre podea. 

— Ei bine, se poate să fi luat şi câinele. Din moment ce îi plăcea. Nu 
l-ai mai văzut pe Bombonică, nu? spuse Marino. 

— Deci el l-a luat pe Bombonică. Ea îşi puse mâinile în poală. El a 
luat totul. 

— În acea seară când îl mângâia pe Bombonică prin gard, la ce te-ai 
gândit? Cum era bărbatul din spatele gardului? 

— Avea o voce joasă, şti, nu o voce stridentă, nici prietenoasă, dar 
nici ostilă. Nu ştiu. 

— Nu i-ai mai spus nimic altceva? 

Ea privea spre podea, cu mâinile în poală. 

— Cred că i-am mai spus: „Pe mine mă cheamă Suz. Locuieşti aici în 
zonă?” El mi-a spus că a venit în vizită. Asta a fost tot. Apoi l-am luat 
pe Bombonică şi am intrat în casă. Şi când am intrat pe uşa de la 
bucătărie, am văzut-o pe Gilly. Era în dormitorul ei, privind pe 
fereastră. Mă privea cum l-am luat pe Bombonică. Imediat ce am 
intrat, a venit în fugă să-l ia pe Bombonică. Ea iubea acel câine. 
Buzele ei tresăriră în timp ce privea podeaua. Ea era uneori atât de 
supărată. 

— Perdelele erau trase când Gilly privea pe fereastră? întrebă 
Marino. 

Doamna Paulsson privea spre podea, fără să clipească, cu pumnii 
atât de încleştaţi încât unghiile se înfundau în palme. 

Marino privi spre Scarpetta, iar aceasta spuse din dreptul 
şemineului: 

— Este totul în regulă, doamnă Paulsson. Încearcă să te calmezi. 
Încearcă să te relaxezi un pic. Când l-a mângâiat pe Bombonică prin 
gard, asta cu cât timp a fost înainte de moartea lui Gilly? 


Doamna Paulsson îşi şterse ochii şi îi închise. 

— Zile? Săptămâni? Luni? 

Ea ridică ochii şi o privi. 

— Nu ştiu de ce te-ai întors aici. Ţi-am spus că nu o faci. 

— Este vorba de Gilly, spuse Scarpetta, încercând să o facă pe 
doamna Paulsson să se concentreze. Trebuie să aflăm totul despre 
bărbatul din spatele gardului, cel despre care spuneai că îl mângâia pe 
Bombonică. 

— Nu poţi veni aici când eu ţi-am spus să nu o faci. 

— Îmi pare rău că nu mă vrei aici, răspunse Scarpetta, stând 
liniştită în dreptul şemineului. Poate că nu crezi, dar eu vreau să te 
ajut. Toţi vrem să aflăm ce s-a întâmplat cu Gilly. Şi ce a păţit 
Bombonică. 

— Nu, spuse ea cu ochii uscați privind-o pe Scarpetta într-un mod 
ciudat. Vreau să pleci. Ea nu-i spuse şi lui Marino să plece. Chiar părea 
că nici nu ştie că el mai era acolo, pe fotoliu. Dacă nu pleci, voi chema 
pe cineva. Poliţia. Pe ei îi voi chema. 

Vrei să fi singură cu el, gândi Scarpetta. Vrei să mai joci un joc, 
pentru că jocurile sunt mai uşoare decât viaţa reală. 

— Îţi aminteşti când poliţia a luat lucrurile din camera lui Gilly? 
întrebă ea. Îţi mai aduci aminte că au luat aşternuturile de pe patul 
acesteia. Au fost multe lucruri luate pentru a fi analizate în laborator. 

— Nu mai vreau să stai aici, spuse ea, nemişcată pe canapea, 
privind-o fix. 

— Specialiştii au căutat dovezi. Pe lenjeria ei de pat, pe pijamaua 
lui Gilly, pe tot ceea ce poliţia a luat din dormitor. Şi a fost şi ea 
analizată. Eu am analizat-o, continuă Scarpetta, privind-o pe doamna 
Paulsson. Specialiştii nu au găsit nici măcar un fir de păr de câine. 
Nici unul. 

Doamna Paulsson o privea, în timp ce un gând negru îi trecu prin 
faţa ochilor, precum o umbră pe suprafaţa unei ape. 

— Nici un fir de păr de câine. Nici măcar un fir pe toate lucrurile, 
spuse Scarpetta pe acelaşi ton scăzut, cu vocea fermă, din dreptul 
şemineului de unde stătea, privind în jos spre doamna Paulsson care 
stătea pe canapea. 

— Spune-i să plece, îi spuse doamna Paulsson lui Marino, fără a se 
uita la el. Fă-o să plece din casa mea, spuse ea ca şi cum el ar fi fost 
aliatul ei în toată povestea asta. Voi, doctorii, faceţi ce vreţi cu 
oamenii, spuse ea către Scarpetta. Voi, doctorii, faceţi exact ce vreţi cu 
oamenii. 

— De ce ai minţit în legătură cu câinele? întrebă Marino. 

— Bombonică nu mai este, răspunse ea. Nu mai este. 

— Noi am fi ştiut dacă ar fi existat un câine în casă, spuse el. 

— Gilly începuse să se uite mult pe fereastră. Se uita mult după 


Bombonică. Deschidea fereastra şi striga după Bombonică, spuse 
doamna Paulsson, privind în jos spre podea. 

— Nu a existat niciodată un câine, nu-i aşa, Suz? întrebă Marino. 

— Ea ridica şi cobora fereastra întruna din cauza lui Bombonică. 
Când Bombonică era în curte, Gilly deschidea fereastra şi îl striga cu 
voce tare. Se stricase încuietoarea. Doamna Paulsson îşi desfăcu încet 
palmele şi le privi fix, uitându-se la urmele adânci lăsate de unghii. 

— Aş fi reparat-o, spuse ea. 

La ora 10, a doua zi, Lucy se plimba prin cameră, nerăbdătoare şi 
plictisită. Spera că pilotul de elicopter care stătea lângă televizor se va 
grăbi şi se va duce la întâlnire sau că va primi un apel urgent şi va 
pleca. Lucy se plimba prin camera de zi a casei de lângă complexul 
medical. Se opri în faţa ferestrei cu geamul deformat de vreme şi privi 
casele istorice aflate de-a lungul străzii Barre. Turiştii nu vor mai veni 
în Charleston până la primăvară, aşa că nu prea vedea oameni pe 
afară. 

Lucy sună la sonerie cu cincisprezece minute mai devreme şi o 
femeie bătrână şi gârbovită o invită înăuntru în sala de aşteptare, care 
era chiar în dreptul uşii şi probabil fusese înainte un mic cabinet în 
vremurile de glorie ale casei. Femeia i-a dat un formular al 
Administraţiei Federale a Aviaţieirz6 ca să-l completeze, acelaşi 
formular pe care Lucy îl tot completa odată la doi ani de un deceniu şi 
apoi femeia urca pe scările din lemn ceruit. Formularul lui Lucy era pe 
masa de cafea. Ea începu să-l completeze, apoi se opri. Luă o altă 
revistă de pe masă, o cercetă, apoi o puse la loc în teanc, în timp ce 
pilotul de elicopter îşi completa formularul şi din când în când ridica 
privirea către ea. 

— Să nu te superi că îţi spun ce să faci, spuse el pe un ton amical, 
dar doctorul Paulsson nu va fi încântat că nu ai completat formularul 
când va ajunge aici. 

— Deci şti cum merg lucrurile pe aici, spuse Lucy, aşezându-se pe 
scaun. Nenorocitele astea de formulare. Nu mă pricep la formulare. 
Am picat la testele-grilă în liceu. 

— Le urăsc, fu de acord pilotul de elicopter. El era tânăr, cu părul 
negru şi ochii închişi la culoare, apropiaţi, iar când se prezentase mai 
devreme, spusese că zboară pe elicoptere Black Hawks pentru Garda 
Naţională şi pe Jet Rangers pentru diverse companii. Ultima oară când 
am zburat, am uitat să verific cutia cu medicamente antialergice, 
pentru că eu iau astfel de medicamente. Nevasta mea are o pisică şi 
am fost nevoit să încep să fac astfel de vaccinuri. Funcţionează atât de 
bine, încât am uitat că sunt alergic, iar computerul mi-a refuzat 
cererea. 

— Nasol, spuse Lucy. O mică eroare şi computerul îţi încurcă viaţa 
pentru câteva luni. 

— De data asta am adus cu mine o copie a unui formular mai vechi, 
spuse el, ridicând o bucată de hârtie îngălbenită. Acum răspunsurile 
mele sunt identice. Asta este şmecheria. Dar aş completa formularul 
dacă aş fi în locul tău. El nu este deloc încântat dacă intri la el şi nu îl 
ai completat. 


— Am făcut o greşeală, răspunse Lucy, arătând formularul. Am 
completat oraşul în altă căsuţă. Va trebui să cer încă unul. 

— Of, of. 

— Dacă doamna aceea se va întoarce, voi avea nevoie de un alt 
formular. 

— Ea este aici dintotdeauna, spuse pilotul de elicopter. 

— De unde şti asta? întrebă Lucy. Eşti prea tânăr pentru a putea şti 
că cineva este aici de multă vreme. 

El zâmbi şi începu să flirteze un pic cu ea. 

— Ai fi surprinsă să afli câte ştiu eu pe aici. Unde zbori tu? Nu te- 
am mai văzut până acum. Nu mi-ai spus. Echipamentul tău de zbor nu 
pare a fi militar, adică al nici unei armate pe care am văzut-o eu. 

Echipamentul ei de zbor era unul negru cu o emblemă cu steagul 
american pe un umăr şi cu alta mai ciudată pe celălalt, un design 
propriu, o emblemă albastră cu auriu, cu un vultur înconjurat de stele. 
Pe ecusonul de piele scria „P.W. Winston”. Era ataşat cu arici şi deci 
îşi putea schimba numele de câte ori dorea, în funcţie de ceea ce avea 
de făcut. Deoarece tatăl ei biologic era cubanez, Lucy putea trece 
drept hispanică, italiancă sau portugheză, fără a apela la machiaj. Azi 
este în Charleston, Carolina de Sud şi este pur şi simplu o femeie 
caucaziană frumoasă cu un uşor accent sudist, care era un pic cam 
dulce comparativ cu stilul ei de a vorbi, neaoş american. 

— Amendamentul Part 91, spuse ea. Tipul pentru care am zburat 
avea un 4-30. 

— Norocosul, spuse pilotul, impresionat. Cred că este un tip bogat. 
Aia este o pasăre pe cinste, 4-30. Cum îţi place peisajul? Ţi-a luat mult 
să te obişnuieşti? 

— Mi-a plăcut, răspunse ea, sperând că el va tăcea. Ar fi putut vorbi 
despre elicoptere toată ziua, dar acum trebuia să hotărască unde era 
mai bine să planteze microfoanele şi senzorii prin casa lui Frank 
Paulsson şi cum o va face. 

Femeia care o condusese pe Lucy înăuntru mai devreme reapăru în 
camera de aşteptare şi îi spuse celuilalt pilot că poate să meargă cu ea, 
că doctorul Paulsson îl poate primi şi că formularul lui era completat 
cu toate răspunsurile corecte. 

— Dacă ajungi vreodată aproape de Mercury Air, noi avem un birou 
în hangar, îl vei vedea din parcare. Am un Harley parcat acolo, îi 
spuse el lui Lucy. 

— Un bărbat pe gustul meu, replică ea din scaun. Am nevoie de 
încă un formular, îi spuse ea femeii. L-am stricat pe acesta. 

Femeia o privi suspicios. 

— Ei bine, lasă-mă să văd ce pot face. Să nu îl arunci pe acela. Vei 
strica consecutivitatea seriilor. 

— Da, doamnă. Îl am chiar aici pe masă. Îi spuse apoi pilotului: 


Tocmai am dat un Sportster pentru un V-Rod. Şi nu este încă stricat. 

— La naiba! Un 4-30 şi un V-Rod. Tu trăieşti visul meu, spuse el cu 
admiraţie. 

— Poate vom face o tură cândva. Să ai grijă cu pisica. 

El râse. Îl auzi cum, în timp ce urcau scările, el încerca să-i explice 
femeii ursuze cum că atunci când s-a căsătorit, nu a reuşit s-o 
convingă pe soţia lui să renunţe la pisică, care doarme cu ei în pat şi 
intră în călduri în cele mai inoportune momente. Lucy avea la 
dispoziţie cel puţin un minut, timpul necesar pentru ca femeia să ia un 
formular nou şi să vină înapoi. Lucy îşi puse o pereche de mănuşi de 
bumbac şi se mişcă rapid prin cameră, ştergând fiecare revistă pe care 
o atinsese. 

Primul microfon pe care l-a plantat era de dimensiunea unui muc de 
ţigară, un microfon fără fir pe care l-a pus într-un tub verde care nu 
arăta a nimic. Puse tubul verde într-un ghiveci cu flori de pe măsuţa 
de cafea. Apoi se duse rapid în spatele casei şi plasă încă un microfon 
în ghiveciul de flori din bucătărie, apoi auzi paşii femeii pe scări. 

În casa sa din oraş, în dormitorul de la etajul trei, pe care îl 
foloseşte pe post de birou, Benton stă la masa de lucru în faţa laptop- 
ului şi o aşteaptă pe Lucy să pornească camera ascunsă într-un pix şi 
conectată la un transmiţător portabil care arăta ca un pager. El aştepta 
ca ea să activeze şi transmiţătorul audio, care era ascuns într-un 
creion mecanic. Pe birou, în dreapta laptop-ului era un sistem 
modular de monitorizare audio, camuflat într-o servietă. Servietă care 
era deschisă, aparatul de înregistrat fiind pornit. 

Este ora 10.20 în Charleston, ora 12.20 în Aspen. El privea fix 
ecranul negru al laptop-ului, aşteptând cu răbdare şi cu căştile cu 
microfon pe cap. Aştepta deja de o oră. Lucy l-a sunat când a aterizat 
în Charleston cu o zi înainte şi i-a spus că are programare. Doctorul 
Paulsson era foarte ocupat, adăugă ea. Lucy îi spusese femeii care 
răspundea la telefon că se grăbea. Lucy avea nevoie urgent de un 
control medical pentru a putea efectua un anumit zbor, deoarece 
certificatul ei medical expira în două zile. De ce aşteptase până în 
ultima clipă? a întrebat femeia de la cabinetul doctorului Paulsson. 

Lucy îi descrisese lui Benton scena teatrală de care era foarte 
mândră. Ea a încercat să pară derutată şi speriată. Făcuse o pauză, 
apoi povestise ezitant cum că nu a avut timp, că elicopterul şefului 
pentru care lucra a plimbat-o peste tot şi pur şi simplu nu a avut timp 
să-şi programeze examenul medical. Şi că avea probleme personale şi 
că fără acest examen medical putea să-şi piardă locul de muncă pentru 
că nu mai avea dreptul legal de a mai zbura. Femeia o lăsase pe Lucy 
să aştepte. Apoi îi spusese că doctorul Paulsson a reuşit să-i facă loc în 
dimineaţa următoare la ora 10, adică în această dimineaţă şi că îi face 
ei o mare favoare şi că îşi amână meciul de tenis săptămânal din cauza 
ei. Lucy ar face bine să nu anuleze întâlnirea tocmai pentru că 
importantul doctor Paulsson îşi făcea timp pentru ea. 

Până aici totul mersese conform planului. Lucy are programare. Ea 
era deja acasă la medic. Benton era în faţa laptop-ului şi aştepta 
privind pe fereastră la un cer mult mai dens şi mai lăptos decât fusese 
cu câteva zeci de minute în urmă. Prognoza meteo spunea că spre 
seară şi noaptea avea să ningă. Începuse să se sature de zăpadă, 
începuse să se sature şi de casa asta. Se plictisise de Aspen. De când 
Henri îi invadase viaţa, el nu mai avea chef de nimic. 

Henri Walden este o sociopată, o narcisistă, o agresivă. O pierdere 
de vreme. Terapia lui posttraumatică este o glumă pentru ea, iar el o 
compătimea pe Lucy pentru că îi permisese lui Henri să facă atâta rău. 
Henri a amăgit-o şi a dezamăgit-o. Henri obținuse ceea ce dorise. 
Poate că nu plănuise să fie atacată în casa din Florida a lui Lucy, poate 


că erau o mulţime de lucruri pe care ea nu le-a plănuit, dar în final, 
Henri a căutat-o pe Lucy, a găsit-o şi a profitat de ea, iar acum ea râde 
de el. El îşi sacrificase vacanţa în Aspen cu Scarpetta pentru ca o 
actriţă ratată, o agentă de investigaţii ratată şi în acelaşi timp o 
sociopată pe nume Henri să îl enerveze şi să râdă de el. El îşi 
sacrificase vacanţa cu Scarpetta şi nu îşi putea permite acest lux. Nu 
putea. Deja lucrurile erau încurcate. Poate că acum totul între ei se 
terminase. Şi nu putea să o învinuiască. Gândul era chinuitor, dar nu o 
putea învinui. 

Benton ridică transmiţătorul care arăta ca o mică staţie radio de 
poliţie. 

— Eşti acolo? spuse el. 

Dacă ea nu recepționa transmisia prin receptorul din ureche, nu 
avea să răspundă. Casca era invizibilă, dar tot trebuia să aibă grijă 
cum o foloseşte. Cu siguranţă nu o va putea pune atunci când doctorul 
Paulsson îi va consulta urechile, deci Lucy va trebui să fie foarte 
rapidă şi şireată. Benton o avertizase că receptorul din ureche poate fi 
foarte folositor, dar şi foarte riscant. Vreau să pot comunica cu tine, îi 
spusese el. Ar fi extrem de util dacă aş putea să te îndrum. El spusese 
că el ar fi vrut, dar adevărul este că şi ea avea nevoie. 

— Lucy? Recepţionezi? transmise el din nou. Nu te aud şi nu te văd, 
aşa că fac teste. 

Recepţia video este deodată activată şi pe ecran apărură o 
multitudine de imagini şi se auzeau paşii lui Lucy. Nişte scări de lemn 
apărură în faţa sânilor ei, în sus şi în jos în timp ce ea urca, iar în căşti 
recepţionă zgomotul paşilor ei. Îi auzea respiraţia. 

— Te aud şi te văd clar şi tare, spuse el în transmiţător, ţinându-l 
aproape de buze. Înregistrarea video şi audio se activă automat. 

Prima apariţie a lui Lucy în imagine era foarte clară şi puternică 
imediat ce ea bătu la uşă. Benton stătea la biroul lui, privind. Uşa se 
deschise şi un halat de laborator umplu ecranul şi el văzu un gât de 
bărbat, apoi faţa doctorului Paulsson în timp ce o saluta pe Lucy, 
îndepărtându-se de ea şi invitând-o să ia loc. În timp ce se deplasa, 
camera din pix înregistra o imagine completă a cabinetului, cu o masă 
de examinare care era acoperită de hârtie. 

— lată formularul vechi. Şi pe al doilea pe care l-am completat, 
spuse Lucy, înmânându-i formularele. Îmi pare rău. Sper că nu am 
stricat sistemul pe care îl aveţi. Nu prea mă pricep la formulare. Am 
picat la formulare în liceu. Ea râse nervos când doctorul Paulsson citi 
cele două formulare. 

— Clar şi limpede, spuse Benton în transmiţător. 

Ea trecu mâna prin dreptul pixului pentru a-i semnala că primeşte 
semnal în cască. 

— Ai fost la colegiu? o întrebă doctorul Paulsson. 


— Nu, domnule. Am vrut, dar... 

— Păcat, spuse el. Purta ochelari fără ramă şi era un bărbat atractiv. 
Chiar arătos. Era puţin mai înalt decât Lucy, era atletic şi bine făcut, 
din câte putea vedea Benton. El nu putea vedea decât ceea ce camera- 
pix înregistra din buzunarul de la piept al uniformei de zbor a lui 
Lucy. 

— Fi bine, nu am nevoie să merg la colegiu pentru a pilota un 
elicopter, spuse timid Lucy. Proceda bine prefăcându-se a fi timidă şi 
neajutorată. 

— Secretara mea mi-a menţionat că ai nişte probleme personale, 
spuse doctorul Paulsson privind fix în formularele ei. 

— Aşa este. 

— Spune-mi despre ce este vorba, spuse el. 

— Ei, obişnuitele probleme cu prietenul, spuse ea încet. Ar fi trebuit 
să mă mărit şi nu a ieşit cum am vrut. Ştiţi cum e, cu un program 
încărcat cum am eu. Am fost mult pe drumuri în ultimele şase luni. 

— Deci prietenul tău nu a mai suportat lipsa ta şi a plecat, spuse 
doctorul Paulsson, punând documentele ei pe birou, lângă un 
computer. Lucy făcea bine că îşi schimba poziţia corpului pentru ca 
pixul-cameră să capteze imagini cât mai complete. 

— Foarte bine, transmise Benton, privind către uşa închisă de la 
biroul lui. Henri plecase la plimbare, dar el încuiase uşa pentru că nu 
era sigur că ea va sta suficient de mult. 

— Ne-am despărţit, răspunse Lucy. Eu sunt bine. Dar asta este 
altceva... a fost stresant, dar sunt bine. 

— De aceea ai aşteptat până în ultima clipă pentru a face examenul 
medical? întrebă doctorul Paulsson apropiindu-se de ea. 

— Cred că da. 

— Nu ai făcut bine. Nu poţi zbura fără să ai examenul medical. Sunt 
medici generalişti în toată ţara, ar fi trebuit să te preocupe. Dacă nu aş 
fi putut să te văd astăzi? Am avut o urgenţă cu un fiu al unui prieten 
şi apoi toată ziua liberă, am făcut o excepţie pentru tine. Dacă aş fi 
spus nu? Examenul tău medical expiră mâine, asta dacă data pe care 
ai notat-o este corectă. 

— Da, domnule, ştiu că a fost o prostie să aştept. Nici nu pot să vă 
spun cât de mult apreciez gestul... 

— Sunt foarte presat de timp. Aşa că hai să terminăm cu examenul 
medical şi să pleci de aici. El luă un tensiometru de pe masă şi îi spuse 
să-şi suflece mâneca dreaptă, apoi strânse manşeta tensiometrului şi 
începu să pompeze. Eşti foarte puternică. Lucrezi mult la sală? 

— Încerc, răspunse ea cu o voce subţire în timp ce el îşi freca o 
mână de sânul ei, iar Benton simţea violarea intimităţii în timp ce 
privea imaginile de pe laptop, de la mai mult de o mie cinci sute de 
kilometri distanţă din Aspen, Colorado. Oricine s-ar fi uitat la Benton, 


nu ar fi văzut vreo reacţie, nici măcar o licărire în ochi, sau vreun 
freamăt al buzelor. Dar simţea violarea intimităţii la fel de mult cum o 
simţea şi Lucy. 

— Te atinge, transmite Benton, pentru a se înregistra pe bandă. 
Începe să te atingă acum. 

— Da. Se părea că Lucy vorbeşte cu doctorul Paulsson, dar de fapt îi 
răspundea lui Benton şi ea mişcă mâna prin faţa camerei confirmând 
răspunsul. Da, muncesc mult, spuse ea. 

— Treisprezece cu opt, spuse doctorul Paulsson, atingând-o din nou 
în timp ce desface manşeta tensiometrului. Este de obicei atât de 
ridicată? 

— Nu, deloc, spuse Lucy, părând şocată. Este? Adică, 
dumneavoastră ştiţi mai bine. Dar, de obicei, este unsprezece cu şapte. 
De obicei prea mică. 

— Eşti emoţionată? 

— Niciodată nu mi-a plăcut să merg la doctor, spuse ea şi din 
moment ce ea stătea pe o masă, mai jos decât el, se lăsă un pic pe 
spate. Lucy dorea ca Benton să vadă faţa lui Paulsson în timp ce acesta 
vorbea cu ea şi încerca să o intimideze şi să o manipuleze. Poate sunt 
un pic emoţionată. 

Fl îşi puse mâinile pe gâtul ei, sus, sub bărbie. Pielea lui era caldă şi 
uscată în timp ce îi palpa zona din spatele urechilor, iar părul ei era 
dat pe după urechi. Doctorul nu avea cum să vadă receptorul ascuns. 
El îi spuse să înghită, palpându-i ganglionii limfatici şi zăbovind în 
timp ce ea stătea dreaptă şi încerca să se calmeze, ştiind că el îi putea 
simţi pulsul accelerat din vene. 

— Înghite, spuse el din nou, palpându-i tiroida, verificând dacă 
traheea ei era bine şi ea se gândi că ştia totul despre examinările 
fizice. De fiecare dată când avusese parte de una, o întrebase totul pe 
mătuşa Kay şi nu se declarase niciodată mulțumită până nu aflase 
motivul pentru care doctorul examinator făcea fiecare palpare şi 
fiecare remarcă. 

El începuse să îi palpeze din nou ganglionii limfatici, apropiindu-se 
mai mult de ea, iar respiraţia lui era chiar deasupra creştetului ei. 

— Nu are nimic în afară de halatul de laborator, auzi clar vocea lui 
Benton în urechea stângă. 

Şi nu pot face nimic în privinţa asta, gândi ea. 

— În ultima vreme te-ai simţit obosită, fără vlagă? întrebă doctorul 
Paulsson, într-o manieră tare intimidantă. 

— Nu. Ei bine, adică am muncit mult, am călătorit mult. Poate doar 
un pic obosită, spuse ea, prefăcându-se intimidată, în timp ce el se 
apăsă pe unul din genunchi ei şi ea îl simţi. El apăsă greu pe un 
genunchi şi apoi pe celălalt şi era păcat că acea cameră de luat vederi 
nu putea capta şi ceea ce simţea ea. 

— Trebuie să mă duc la toaletă, spuse ea. Îmi pare rău. Mă întorc 
imediat. 

El se retrase şi camera era din nou acolo. Era ca şi cum ar fi fost 
înghițită de pământ, iar ea reuşea acum să se ridice la suprafaţă. Ea se 
prelinse de pe masă şi merse cu viteză spre uşă, în timp ce el se 


îndreptă către computer şi ridică fişa ei, cea pe care ea o completase 
corect. 

— Este un pahar într-o pungă de plastic pe chiuvetă, spuse el în 
timp ce ea ieşea pe uşă. 

— Da, domnule. 

— Când termini, să-l laşi pe marginea vasului de toaletă. 

Dar ea nu folosi acea toaletă, abia trase apa şi îi spuse „îmi pare 
rău”, lui Benton. Asta a fost tot ceea ce a spus înainte de a-şi scoate 
receptorul din ureche şi a-l pune în buzunar. Ea nu lăsă nici o probă 
de urină în pahar deoarece nu avea intenţia de a lăsa ceva din ea 
acolo. Cu toate că era puţin probabil ca ADN-ul ei să fie stocat în vreo 
bază de date, niciodată nu presupusese că nu ar fi fost. 

De-a lungul anilor, Lucy se îngrijise ca ADN-ul sau amprentele ei să 
nu apară în nici o bază de date, dar ea era obişnuită să ia în calcul cel 
mai sumbru scenariu, aşa că nu a lăsat nici o probă de urină în 
cabinetul doctorului, care în curând va fi foarte motivat în a se duce 
după P.W. Winston, deoarece ea ştersese toate suprafeţele pe care le 
atinsese, nelăsând nici o amprentă care să o poată identifica ca fiind 
Lucy Farinelli, fostă FBI, fostă ATF. 

Ea se întoarse în cabinet, pregătită pentru cel mai pesimist scenariu. 
Pulsul ei era pe măsură. 

— Ganglionii tăi limfatici sunt un pic inflamaţi, spuse doctorul 
Paulsson, dar ea ştia că minţea. Când a fost ultima oară când ai... Ei 
bine, ai spus că nu prea ai fost la medic, deci nu ai mai făcut nişte 
analize de multă vreme. Nu ai făcut analize ale sângelui, nu-i aşa? 

— Sunt inflamaţi? spuse Lucy, părând speriată. 

— Te-ai simţit bine în ultima vreme? Te-ai simţit obosită? Ai avut 
febră? Nimic de acest gen? El se apropie din nou de ea şi îi băgă din 
nou otoscopul în urechea stângă, faţa lui fiind foarte aproape de 
obrazul ei. 

— Nu m-am simțit rău, răspunse ea, iar el mută otoscopul în 
cealaltă ureche. 

Paulsson lăsă jos otoscopul şi luă oftalmoscopul. El privi în ochii ei, 
cu faţa la numai câţiva centimetri de a ei. Apoi, el luă stetoscopul. 
Lucy încercă să pară mai intimidată, dar de fapt era mai mult furioasă 
decât intimidată. De fapt, nu-i era deloc frică, realiză ea în timp ce 
stătea pe marginea mesei de consultaţie şi hârtia fâşâia de fiecare dată 
când îşi schimba puţin poziţia. 

— Va trebui să îşi desfaci fermoarul bluzei şi să o coborî în jurul 
taliei, spuse el pe acelaşi ton. 

Lucy îl privi. Apoi spuse: 

— Cred că am din nou nevoie la toaletă. Îmi pare rău. 

— Du-te, spuse el nerăbdător. Dar sunt în întârziere. 

Ea se grăbi la toaletă şi ieşi în mai puţin de un minut, cu zgomotul 


de apă trasă în urma ei şi cu receptorul din nou în ureche. 

— Îmi pare rău, spuse ea din nou. Am băut o Cola dietetică mare 
înainte să vin aici. Greşeală. 

— Trage fermoarul, ordonă el. 

Ea ezită. Acum este marea încercare, dar ea ştie ce are de făcut. 
Desfăcu fermoarul bluzei şi o trase în jurul taliei, potrivind poziţia 
pixului pentru a fi cea optimă. Firul emiţătorului mobil era fixat bine 
în căptuşeala hainei, aşa că nu era vizibil. 

— Nu chiar aşa, vertical, se auzi vocea lui Benton în urechea ei. 
Apleacă-te la zece grade. 

Ea potrivi uşor partea de sus a bluzei în jurul taliei, iar doctorul 
Paulsson spuse: 

— Şi sutienul. 

— Trebuie să-l dau jos? întrebă ea timidă şi speriată. Nu am mai 
fost nevoită până acum... 

— Domnişoară Winston. Chiar sunt în întârziere. Te rog. El îşi puse 
stetoscopul în urechi, faţa lui era sumbră în timp ce se apropia, 
aşteptând să-i asculte inima şi plămânii, iar ea îşi trase sutienul peste 
cap şi stătu nemişcată, îngheţată pe masa de consultaţie acoperită cu 
hârtie. 

El apăsă stetoscopul pe unul dintre sâni, atingând-o în timp ce ea 
stătea nemişcată. Ea respiră alert, are tensiunea mărită, nu de frică, 
dar Lucy ştie că el crede că ei îi este frică, întrebându-se ce imagini 
recepționa Benton. Subtil, ea îşi aranja din nou haina în jurul taliei, 
mişcând pixul-cameră, în timp ce doctorul Paulsson o atingea, 
pretinzând că nu este interesat de ceea ce simte şi vede. 

— Zece grade mai la dreapta şi jos, spuse Benton. 

Subtil, ea schimba poziţia camerei, iar doctorul Paulsson o aplecă 
înainte şi puse stetoscopul pe spatele ei. 

— Respiră adânc, spuse el şi era foarte abil în a îşi face meseria în 
timp ce reuşeşte să o atingă şi să se frece de ea şi chiar să o cuprindă 
în braţe şi să se apese tare pe ea. Nu ai nici o cicatrice sau semn din 
naştere? Nu văd nimic. El îşi plimbă mâinile pe ea, privind. 

— Nu, domnule, spuse ea. 

— Trebuie să ai ceva. De la o operaţie de apendicită, poate? Nimic? 

— Nu. 

— Destul, îi spuse Benton în ureche lui Lucy, iar ea detectă furie în 
tonul lui calm. 

Dar nu era suficient. 

— Trebuie să stai într-un picior, spuse doctorul Paulsson. 

— Mă pot îmbrăca? 

— Nu încă. 

— Este suficient, spuse din nou Benton în urechea ei. 

— Ridică-te, îi ordonă doctorul Paulsson. 


Lucy se ridică de pe masă şi îşi puse rapid haina pe ea şi trase 
fermoarul, fără a mai pierde timpul cu sutienul. Ea îl privi şi deodată 
nu mai părea speriată şi emoţionată, iar el sesiză această schimbare de 
atitudine şi ochii lui tresăriră. Ea coborî de pe masă şi se apropie de 
el. 

— Stai jos, spuse ea. 

— Ce faci? Ochii lui erau larg deschişi. 

— Stai jos! 

El nu se mişcă, holbându-se la ea. La fel ca toţi agresorii cu care 
avusese de a face, doctorul era speriat. Ea se apropie şi mai mult de el 
pentru a-l speria, scoase pixul din buzunarul de la piept şi îl ridică 
suficient cât să se vadă firul la care era ataşat. 

— Test de frecvenţă, îi spuse Lucy lui Benton, pentru ca el să 
verifice microfoanele plantate de ea în holul de aşteptare şi în 
bucătăria de jos. 

— Totul clar, spuse el. 

Foarte bine, gândi ea. El nu are bruiaje la sunetele de jos. 

— Nici nu vrei să şti în ce probleme ai intrat, îi spuse Lucy 
doctorului Paulsson. Nici nu vrei să şti cine urmăreşte şi înregistrează 
toate astea pe viu. Stai jos. Stai jos! Ea puse pixul la loc în buzunar, cu 
lentilele focale potrivite chiar asupra lui. 

El se mişca neliniştit, agitându-se pe lângă masă, apoi se aşeză pe 
scaun uitându-se la ea cu faţa albă ca varul. 

— Cine eşti? Ce faci? 

— Eu sunt destinul tău, nenorocitule, îi spuse Lucy, încercând să-şi 
reprime furia, dar pentru ea era mai uşor să îl vadă terorizat. Faci 
mizerii din acestea şi cu fiică-ta? Cu Gilly? O molestezi şi pe ea, 
nenorocitule? 

El o privi cu ochii mari. 

— M-ai auzit. M-ai auzit clar şi limpede, nenorocitule. Cei de la FAA 
te vor vizita şi ei destul de curând. 

— leşi din biroul meu! El se gândi să o împingă, iar ea îi percepu 
încordarea în muşchi şi în ochi. 

— Nu încerca, îl avertiză Lucy. Nici să nu te gândeşti să te mişti din 
scaunul acela până nu îţi spun eu. Când ai văzut-o ultima dată pe 
Gilly? 

— Despre ce este vorba? 

— Trandafirul, îi spuse Benton. 

— Eu sunt cea care pune întrebările, îi zise Lucy doctorului 
Paulsson şi o parte din ea ar fi vrut să-i spună şi lui Benton acelaşi 
lucru. Fosta ta nevastă spune diverse lucruri în stânga şi în dreapta. 
Ştiai asta, doctore Mare Informator? 

El îşi umezi buzele, ochii erau mari şi frenetici. 

— Ea are un scenariu destul de convingător legat de moartea lui 


Gilly. Ştiai asta? 

— Trandafirul, spuse Benton iar. 

— Ea a spus că ai venit să o vezi pe Gilly chiar înainte ca ea să 
moară subit. I-ai adus un trandafir. O, noi ştim despre el. Fiecare lucru 
din camera fetei a fost analizat cu mare atenţie, te rog să mă crezi. 

— Era un trandafir în camera ei? 

— Pune-l să-l descrie, spuse Benton. 

— Spune-mi tu, îi spuse Lucy doctorului Paulsson. De unde ai luat 
trandafirul? 

— Nu am luat nici un trandafir. Nu ştiu despre ce vorbeşti. 

— Nu mă face să pierd vremea cu tine. 

— Nu te vei duce la FAA... 

Lucy râse şi scutură din cap. 

— O, dobitocii ca tine sunt spintecaţi cu cuțitul de prăjituri. Chiar 
crezi că vei scăpa cu toate rahaturile pe care le-ai făcut? Vorbeşte cu 
mine despre Gilly. Apoi mai vorbim despre FAA. 

— Închide-l, spuse el arătând spre pixul-cameră. 

— Spune-mi despre Gilly şi îl opresc. 

El aprobă din cap. 

Ea atinse pixul şi se prefăcu că îl închide. Ochii lui erau speriaţi şi 
nu avea încredere în ea. 

— Trandafirul, repetă ea. 

— Jur că nu ştiu nimic despre nici un trandafir, răspunse el. Nu i-aş 
fi făcut nici un rău lui Gilly. Ce spune ea? Ce spune nenorocita aia? 

— Da, Suzanne. Lucy îl fixă cu privirea. Ea are multe de spus. După 
ea, din cauza ta a murit Gilly. Din cauza ta a fost ucisă. 

— Nu! Dumnezeule, nu! 

— Te-ai jucat de-a soldatul şi cu Gilly? Ai îmbrăcat-o în uniformă de 
camuflaj şi bocanci, nenorocitule? Ai chemat perverşi în casa ta ca să 
joace jocurile tale demente? 

— O, Dumnezeule, suspină el, închizând ochii. Nenorocita. Trebuia 
să rămână între noi. 

— Noi? 

— Suz şi cu mine. Cuplurile fac anumite lucruri. 

— Şi cine altcineva? Mai erau şi alţii care participau la jocurile tale? 

— Era casa mea. 

— Ce porc ordinar eşti, spuse Lucy ameninţător. Să faci mizerii de 
genul acela în faţa unei fetiţe. 

— Eşti de la FBI? Deschise larg ochii, iar aceştia erau plini de ură, 
ca ochii unui rechin. Eşti sau nu eşti? Ştiam că aşa se va întâmpla. Ar 
fi trebuit să ştiu. De parcă viaţa mea ar mai avea vreo importanţă. 
Ştiam. Am fost păcălit. 

— Înţeleg. FBI-ul te-a făcut să îmi scoţi toate hainele pentru un 
examen medical de rutină. 


— Nu are legătură cu nimic. Nu mai contează. 

— Ba cred că are, replică ea sarcastic. Chiar are importanţă. Şi vei 
afla cât de mult contează. Nu sunt de la FBI. Nu ai tu norocul ăsta. 

— Toate astea au legătură cu Gilly? Doctorul stătea încordat în 
scaun, înfrânt şi aproape imobil. Mi-am iubit fiica. Nu am mai văzut-o 
de la Ziua Recunoștinței şi acesta este purul adevăr. 

— Căţelul, spuse Benton în urechea ei. Iar lui Lucy îi veni să-şi 
smulgă emițătorul din ureche. 

— Tu crezi că cineva ţi-a omorât fiica pentru că erai turnător? Lucy 
ştia prea bine, dar avea să-i vină de hac. Haide, Frank. Spune 
adevărul! Nu îţi îngreuna soarta! 

— Cineva a ucis-o, repetă el. Nu îmi vine să cred. 

— Ba, să crezi. 

— Nu se poate. 

— Te-ai dus acasă ca să joci jocurile tale demente? îl cunoşti pe 
Edgar Allan Pogue? Tipul care locuieşte în spatele casei tale? Care 
locuieşte unde trăia înainte doamna Arnette? 

— Pe ea o ştiu, spuse el. A fost una din pacientele mele. Ipohondră. 
Mare belea cu ea. 

— Asta este important, spuse Benton, de parcă Lucy nu ştia. Se 
destăinuieşte. Fii de partea lui. 

— Pacienta ta din Richmond? îl întrebă Lucy pe doctorul Paulsson, 
dar ultimul lucru pe care îl dorea era să fie de partea lui, dar adoptă o 
atitudine mai blândă. Când? 

— Când? O, Doamne. De când mă ştiu. De fapt, noi am cumpărat 
casa din Richmond de la ea. Ea avea mai multe case în Richmond. La 
începutul secolului, familia ea deţinea toată acea zonă, un domeniu 
foarte întins, care l-au împărţit apoi între ei. Iar noi am cumpărat casa 
de la ea, un chilipir. Ce mai chilipir. 

— Se pare că nu o prea plăceai, spuse Lucy, ca şi cum ea şi doctorul 
Paulsson s-ar fi înțeles de minune, ca şi cum acesta nu ar fi molestat-o 
cu câteva minute înainte. 

— Ea venea pe acasă la mine, la birou, oricând avea chef, o 
adevărată belea. Se plângea întruna de ceva. 

— Ce s-a întâmplat cu ea? 

— A murit. Acum opt sau zece ani. Cu mult timp în urmă. 

— De ce a murit? întrebă Lucy. Care a fost cauza morţii? 

— Cancerul. A murit acasă. 

— Detalii, spuse Benton. 

— Ce şti despre treaba asta? întrebă Lucy. Era singură când a murit? 
A avut o înmormântare pe măsură? 

— De ce mă întrebi toate astea? Doctorul Paulsson o privea din 
scaun. Acum se simţea mai bine pentru că ea era mai prietenoasă. Era 
evident. 


— Poate avea legătură cu Gilly. Eu ştiu lucruri pe care tu nu le 
cunoşti. Lasă-mă pe mine să pun întrebările. 

— Cu grijă, spuse Benton. Ţine-l aproape. 

— Ei bine, atunci întreabă-mă, spuse doctorul Paulsson. 

— Ai fost la înmormântarea ei? 

— Nu îmi amintesc să fi avut una. 

— Trebuie să fi avut o înmormântare, spuse Lucy. 

— Ea îl ura pe Dumnezeu, îl învinuia pentru toate durerile şi 
nenorocirile pe care le îndurase, pentru faptul că nimeni nu dorise să 
stea alături de ea. Lucru de înţeles dacă ai fi cunoscut-o. O bătrână 
dezgustătoare. Intolerabilă. Doctorii nu primesc bani suficienţi pentru 
a putea trata asemenea oameni. 

— A murit acasă? Era bolnavă de cancer şi a murit acasă? Nu într- 
un spital? 

— Nu. 

— O bătrână bogată bolnavă de cancer şi nu a beneficiat de 
asistenţă medicală? Nimic? 

— Mai mult sau mai puţin. Dar ce importanţă au toate astea? 
Privirea lui se plimbă prin cabinet, doctorul fiind mult mai alert şi mai 
sigur pe el. 

— Contează. Îţi uşurezi situaţia. Cu mult, îl asigură Lucy, 
avertizându-l în acelaşi timp. Vreau să văd fişa medicală a doamnei 
Arnette. Arată-mi-o. Se îndreptă către computer. 

— Aş fi şters orice înregistrare legată de ea. Doar este moartă. Ochii 
lui erau batjocoritori. Chestia haioasă legată de doamna Arnette este 
faptul că şi-a donat corpul ştiinţei, deoarece nu dorea să fie 
înmormântată şi îl ura pe Dumnezeu. Cred că un tânăr internist la 
medicină a trebuit să lucreze pe cotoroanţa aia bătrână. Deseori mă 
gândesc la chestia asta şi mi se face milă pentru bietul student care a 
trebuit să lucreze pe corpul ei bătrân şi urât. El este mai calm şi mult 
mai sigur pe el, dar Lucy era mai furioasă. 

— Câinele, spuse Benton în urechea ei. Întreabă-l. 

— Ce s-a întâmplat cu cățelul lui Gilly? îl întrebă Lucy pe doctorul 
Paulsson. Soţia ta spune că a dispărut şi că tu ai avea de a face cu asta. 

— Ea nu mai este soţia mea, spuse el. Ochii lui erau reci şi duri. Şi 
ea nu a avut niciodată câine. 

— Bombonică, spuse Lucy. 

El o privi şi ceva luci în ochii lui. 

— Unde este Bombonică? întrebă Lucy. 

— Singurele bombonici pe care le cunosc sunt eu şi Gilly, spuse el 
cu zâmbetul pe buze. 

— Nu încerca să fi haios, îl avertiză Lucy. Nimic din situaţia asta nu 
este haios. 

— Suz îmi spunea Bombonică. Întotdeauna aşa mi-a spus. Iar eu îi 


spuneam lui Gilly tot Bombonică. 

— Acesta este răspunsul, spuse Benton. Gata, ajunge. Pleacă. 

— Nu a existat nici un căţel, spuse doctorul Paulsson. Toate aste 
sunt numai prostii. El vroia să continue discuţia, iar ea ştia ce avea să 
urmeze. Cine eşti? întrebă el. Dă-mi pixul. El se ridică din scaun. Eşti 
numai o fată proastă care a fost trimisă aici pentru a mă da în 
judecată pentru bani, nu-i aşa? Dă-mi pixul. 

Lucy stătea cu braţele pe lângă corp, cu muşchii încordaţi. 

— Pleacă de acolo, spuse Benton. Acum! 

— Deci voi, câteva fete, v-aţi gândit să veniţi aici cu microfoane şi 
să stoarceţi de la mine bani? El stătea în faţa ei, iar ea ştia ce avea să 
urmeze. 

— Pleacă, spuse Benton. Totul este gata. 

— Vrei camera? îl întrebă Lucy pe doctorul Paulsson. Vrei 
miniaparatul de înregistrat? Ea nu avea aparatul de înregistrat, era la 
Benton. Chiar îl vrei? 

— Putem să pretindem că nimic nu s-a întâmplat, spuse doctorul 
Paulsson, zâmbind. Dă-mi-l. Ai obţinut informaţiile de care aveai 
nevoie, nu-i aşa? Aşa că hai să uităm totul. Dă-mi-l. 

Ea bătu cu degetul în cutia transmiţătorului video, care era prinsă la 
curea şi al cărui fir intra discret în haină. Apăsă pe buton şi îl închise. 
Imaginea de pe ecranul lui Benton dispăru. El putea auzi, dar nu putea 
vedea. 

— Nu, spuse Benton în urechea ei. Pleacă. Acum. 

— Bombonică, îl imită Lucy pe doctorul Paulsson. Ce glumă! Nu-mi 
pot imagina pe cineva care să-ţi spună aşa. Este greţos. Dacă vrei 
camera, vino şi ia-o. 

El se repezi la ea şi nimeri direct în pumnul ei, apoi unul din 
picioare fugi de sub el, trezindu-se trântit la podea cu un țipăt 
puternic, iar ea era cu un picior pe spatele lui şi cu mâna lui stângă 
sucită la spate. Braţele lui erau răsucite dureros la spate. 

— Dă-mi drumul! strigă el. Mă doare! 

— Lucy! Nu! strigă Benton în staţie, dar ea nu-l mai auzea. 

Lucy îl apucă de păr pe doctorul Paulsson, respirând sacadat din 
cauza furiei şi trase cu putere. Sper că te-ai distrat suficient pe ziua de 
azi, Bombonică, spuse Lucy, trăgându-l de păr pe doctor. Ar trebui să 
îţi zbor creierii. Ţi-ai molestat propria fiică? I-ai lăsat pe toţi perverşii 
ăia să joace jocuri sexuale cu ea? Ai molestat-o în propriul ei dormitor 
chiar înainte să te muţi de acolo? Fa îi presă capul de podea de parcă 
ar vrea să-l înece în ea. Câte vieţi ai mai stricat, nenorocitule? Îl lovi 
cu capul de podea, suficient de tare încât să nu uite că putea să-i 
zboare creierii. El urlă de durere. 

— Lucy! Opreşte-te! se auzi din nou vocea lui Benton în cască. 
Pleacă de acolo! 


Ea clipi, conştientizând brusc ce făcea. Nu putea să-l omoare. Slăbi 
strânsoarea. Ridică piciorul să-l lovească în cap, dar se opri la timp. 
Lucy respira greu şi transpirase abundent. Se retrase, deşi dorea să-l 
lovească, să-l omoare efectiv în bătaie şi ar fi putut-o face cu uşurinţă. 

— Nu te mişca, scrâşni ea, îndepărtându-se, iar inima îi tresăltă 
când realiză că vroise să-l omoare. Stai întins acolo şi nu te mişca. Nu 
mişca! 

Ea se duse la birou şi-şi luă fişele medicale false, apoi deschise uşa. 
El rămase întins pe jos, cu faţa la podea. 

Sângele ce-i curgea din nas colorase în roşu-intens gresia albă. 

— Eşti terminat, îi spuse ea din uşă, întrebându-se unde era 
secretara, pentru că de-a lungul culoarului nu vedea pe nimeni. Casa 
era cufundată într-o linişte deplină, erau numai ei doi, aşa cum 
plănuise doctorul Paulsson. Eşti terminat. Eşti norocos că nu eşti mort, 
spuse ea, închizând uşa în urma ei. 

De-a lungul străzilor înguste din tabăra de antrenament, cinci agenţi 
înarmaţi cu puşti Beretta Storm de nouă milimetri şi cu staţii Bushnell 
şi lanterne tactice, se mişcau în diferite direcţii într-o casă din stuc cu 
acoperiş din ciment. 

Casa este veche şi parţial reparată, iar mica curte cu iarba netunsă 
este plină de diferite personaje gonflabile, Moş Crăciuni, oameni de 
zăpadă şi acadele. Palmierii erau împodobiţi cu instalaţii de lumini 
multicolore. În casă un câine latră încontinuu. Agenţii ţin puştile în 
poziţie tactică de-a lungul corpului cu gura ţevii în jos în unghi de 
patruzeci de grade. Îmbrăcaţi în negru, ei nu purtau veste antiglonţ, 
lucru neobişnuit pentru un raid. 

Rudy Musil aştepta calm în interiorul casei în spatele unei baricade 
înalte de mese şi scaune răsturnate care bloca intrarea în bucătărie. 
Este îmbrăcat în pantaloni de camuflaj şi încălțări sport, înarmat cu un 
AR-15, care nu este o armă uşoară de asalt ca Storm, ci mai degrabă o 
armă de forță cu un încărcător de cincizeci de centimetri, care putea 
răpune inamicul de la o distanţă de două sute cincizeci de metri. El nu 
avea nevoie de o armă care să distrugă întreaga casă, pentru că el era 
în casă. Rudy se depărtă de uşă şi se duse la fereastra spartă din 
dreptul chiuvetei, privind afară. Văzu mişcare lângă un tomberon aflat 
la cincizeci de metri de casă. 

Rudy propti arma de marginea chiuvetei şi sprijini încărcătorul de 
pervazul ferestrei. Prin lunetă văzu prima victimă ghemuită în spatele 
tomberonului, cu corpul parţial descoperit. Rudy apăsă pe trăgaci şi 
agentul ţipă. Un alt agent apăru de nicăieri şi se trânti în spatele unui 
palmier şi Rudy îl ochi şi pe el. Agentul nu strigă sau în orice caz nu 
auzi nimic. Plecă de la fereastră şi se îndreptă către baricada din 
dreptul uşii, lovind cu piciorul energic mesele şi scaunele, eliberându- 
şi drumul. Se duse în partea din faţă a casei şi sparse geamul de la 
fereastra din camera de zi şi începu să tragă. În cinci minute, toţi cei 
cinci agenţi fuseseră atinşi de gloanţele de cauciuc, dar tot înaintau 
până când Rudy le ordonă prin staţie să se oprească. 

— Băi, băieţi, sunteţi inutili, spuse el în staţia radio în timp ce 
transpira în casa aceea de antrenament. Sunteţi morţi. Toţi. Înaintaţi. 

Rudy ieşi pe uşa din faţă, în timp ce agenţii îmbrăcaţi în negru se 
apropiau de curtea împodobită festiv cu ornamente de Crăciun. 
Trebuia să le acorde puţin credit pentru că nu arătau că îi doare, iar el 
ştia că doare ca naiba locul unde gloanţele de cauciuc loveau corpul 
neprotejat. Dacă eşti lovit de mai multe gloanţe de cauciuc, îţi vine să 
te arunci la pământ şi să plângi ca un copil, dar cel puţin noii recruți 
erau în stare să suporte durerea. Rudy apăsă pe un buton al 


telecomenzii şi lătrăturile încetară. 

Stând în uşă Rudy privi spre agenţi. Respirau sacadat, erau 
transpiraţi şi nemulţumiţi de ei înşişi. 

— Ce s-a întâmplat? întrebă Rudy. Răspunsul este uşor. 

— Am făcut-o lată, spuse un agent. 

— De ce? întrebă Rudy, cu arma sprijinită lângă corp. Şiroaie de 
transpiraţie se vedeau pe pieptul lui dezgolit şi venele umflate de-a 
lungul braţelor musculoase. Aştept un răspuns. Aţi făcut un singur 
lucru greşit şi de aceea sunteţi morţi. 

— Nu am anticipat că ai o armă de luptă. Poate că am presupus că 
ai doar o armă de mână, spuse un agent, ştergându-şi faţa de 
transpiraţie cu mâneca, respirând greu din cauza nervilor şi a epuizării 
fizice. 

— Niciodată să nu presupuneţi nimic, răspunse Rudy. Puteam să am 
o armă automată de mare calibru. Poate că aş fi tras câte cincizeci de 
gloanţe pe rafală. Dar aţi făcut o greşeală fatală. Haide. Că ştiţi care 
este. Am vorbit despre ea. 

— Am avut de a face cu şeful, spuse cineva şi toată lumea râse. 

— Comunicarea, spuse Rudy încet. Tu, Andrews. Se uită el spre 
agentul care era plin de praf. În clipa în care ai fost împuşcat în 
umărul drept, ar fi trebuit să-i anunţi pe camarazii tăi că eu trag de la 
fereastra din bucătăria din spatele casei. Ai făcut-o? 

— Nu, domnule. 

— De ce? 

— Se pare că nu am mai fost împuşcat până acum, domnule. 

— Doare, nu-i aşa? 

— Ca naiba, domnule. 

— Aşa este. Şi nu te-ai aşteptat. 

— Nu, domnule. Nimeni nu a spus că vom fi împuşcaţi pe bune. 

— Şi tocmai de aceea o facem noi aici în Tabăra Durere şi Mizerie, 
spuse Rudy. Când ceva rău se întâmplă în realitate, de obicei nu 
suntem avertizaţi dinainte, nu-i aşa? Deci, ai fost lovit şi doare ca 
naiba şi eşti speriat de ai făcut pe tine şi drept rezultat nu ţi-ai 
avertizat camarazii. Şi toată lumea a murit. Cine a auzit câinele? 

— Eu, spuseră câţiva agenţi. 

— Ai un nenorocit de câine care latră ca un turbat şi tu nu îţi anunţi 
camarazii prin staţie? răspunse Rudy nerăbdător. Aţi anunţat vreunul 
prin staţie? Nenorocitul de câine latră, deci individul din casă ştie că 
veniţi. Un indiciu măcar. 

— Da, domnule. 

— Sfârşit, le dădu liber Rudy. Plecaţi de aici. Trebuie să fac 
curăţenie pentru funeraliile voastre. 

Rudy intră înapoi în casă şi închise uşa. Staţia lui de emisie-recepţie 
vibrase de două ori în timp ce discuta cu recruţii, iar acum încerca să 


vadă cine îl căutase. Ambele apeluri erau de la specialistul lui în 
computere, iar Rudy îl sună. 

— Ce s-a întâmplat? întrebă Rudy. 

— Se pare că tipul tău este pe cale să rămână fără Prednistone:27). 
Ultima oară a folosit o reţetă acum douăzeci şi şase de zile şi îi dădu 
lui Rudy adresa şi numărul de telefon. 

— Problema este, răspunse Rudy, că nu cred că este în Richmond. 
Aşa că va trebui să ne dăm seama de unde naiba îşi va lua 
medicamentele acum. Asta presupunând că se mai deranjează. 

— EI îşi ridică în fiecare lună reţeta de la o anume farmacie din 
Richmond. Aşa că are nevoie de ele, sau cel puţin aşa crede el. 

— Doctorul lui? 

— Doctorul Stanley Philpott. Îi dădu lui Rudy şi numărul de telefon 
al acestuia. 

— Nici o înregistrare cum că el ar fi folosit reţeta în altă parte? Nici 
în sudul Floridei? 

— Numai în Richmond şi am căutat la nivel naţional. După cum ti- 
am spus, mai are medicamente pentru cinci zile. Apoi se termină 
pastilele luate pe reţeta veche şi norocul lui. Sau cel puţin aşa ar 
trebui să fie, numai să nu aibă altă sursă. 

— Bună treabă, spuse Rudy, deschizând frigiderul din bucătărie şi 
luând de acolo o sticlă de apă. Îl voi urmări. 

Avioanele particulare arătau ca nişte jucării faţă de giganticii munţii 
albi, care zburau în jurul pistei cu asfaltul negru şi umed. 
Supraveghetorul de linie, îmbrăcat cu salopeta de serviciu şi cu căşti 
antifonice pe urechi, dirija cu nişte conuri portocalii un Beachjet care 
finaliza aterizarea, cu turbinele motoarelor urlând. În interiorul 
terminalului, Benton putea auzi avionul lui Lucy cum aterizează. 

Este duminică după-amiază la Aspen, iar el era înconjurat de 
oameni bogaţi cu haine de blană şi multe bagaje manevrate de hamalii 
în spatele lor, care beau cafea şi vin fiert, în apropierea unui şemineu 
imens. Se întorceau acasă şi se plângeau de întârzierile avioanelor, 
uitând de zilele în care aveau loc zboruri comerciale, asta dacă 
ştiuseră vreodată de ele. Ei îşi expuneau ceasurile de aur şi diamantele 
imense, erau bronzaţi şi frumoşi. Câţiva călătoreau împreună cu câinii 
lor, care, la fel ca şi avioanele private ale stăpânilor lor, aveau toate 
dimensiunile şi formele şi erau cei mai buni pe care banii îi puteau 
cumpăra. Benton privea cum se deschidea uşa Beachjet-ului şi se 
cobora scara. Lucy coborî treptele cărându-şi singură bagajele, 
mişcându-se cu o graţie atletică şi cu încredere, fără ezitare, ştiind 
întotdeauna încotro se îndrepta, chiar dacă uneori nu avea cum să 
ştie. 

Ea nu trebuia să vină aici. El îi spusese nu. Benton i-a spus când a 
telefonat: „Nu, Lucy. Nu veni aici. Nu acum. Nu este un moment 
potrivit.” 

Nu se certaseră niciodată. Ar fi putut-o face timp de ore întregi, dar 
nici unul dintre ei nu avea un temperament potrivit pentru lungi şi 
repetate dezacorduri pline de răbufniri ilogice şi redundante. Acum nu 
mai aveau timp, aşa că după câteva runde rapide încheiau discuţia. 
Benton nu este sigur că este mulţumit de faptul că, pe măsură ce 
timpul trecea, el şi Lucy aveau tot mai multe lucruri în comun, dar 
asta era realitatea. Devenea din ce în ce mai evident, iar partea 
analitică a creierului său, care sortează, stochează şi corectează 
încontinuu, deja considera, sau poate trăsese concluzia, că 
similitudinile dintre el şi Lucy puteau explica relaţia lui cu Kay, atât 
cât putea fi explicată. Ea îşi iubea intens şi necondiţionat nepoata. El 
nu a înţeles niciodată până la capăt de ce Kay îl iubea pe el intens şi 
necondiţionat. Acum se pare că el începea să înţeleagă. 

Lucy deschise uşa cu umărul şi intră, cu câte un geamantan în 
fiecare mână. Fu surprinsă să îl vadă. 

— Lasă-mă să te ajut. Îi luă unul din geamantane. 

— Nu mă aşteptam să te văd aici, spuse ea. 

— Ei bine, sunt aici. Evident că şi tu. Să încercăm să ne comportăm 


cât mai civilizat. 

Bogătanii, cu hainele lor din animale şi cu animalele de companie, 
probabil că se gândesc că Lucy şi Benton sunt un cuplu nefericit, el 
bărbatul bogat şi mai în vârstă, ea iubita sau nevasta tânără şi 
frumoasă. Benton se gândi că poate unii credeau că era fiica lui, dar el 
nu se comporta ca un părinte. Dar nici ca un iubit şi dacă ar fi fost să 
pună pariu, ar fi pariat că ceilalţi îi priveau ca fiind un clasic cuplu de 
oameni bogaţi. El nu avea haină de blană sau accesorii de aur şi nici 
nu se comporta ca un bogătan, dar cei bogaţi îi cunosc pe cei ca ei, iar 
el avea un aer de om bogat, pentru că era bogat, foarte bogat. Benton 
trăise mulţi ani în anonimat. Mulţi ani în care nu acumulase nimic 
altceva decât vise, comploturi şi bani. 

— Am o maşină închiriată, spuse Lucy în timp ce străbăteau 
terminalul, care arăta ca un pod rustic din lemn, piatră, cu mobilier 
din piele şi artă vestică. La intrare era o imensă sculptură din bronz ce 
reprezenta un vultur agresiv. 

— Atunci ia-ţi maşina închiriată, spuse Benton, cu o şuviţă firavă de 
abur ieşindu-i pe gură, în aerul rece. Ne vom întâlni la Maroon Bells. 

— Poftim? Ea se opri în mijlocul parcării circulare din faţa 
aeroportului, ignorând valeţii cu hainele lor lungi şi şepcile de 
cowboy. 

Benton o privi fix. Ochii lui zâmbiră primii, apoi buzele schiţară un 
zâmbet ca şi cum ar fi fost amuzat. El stătea chiar lângă statuia imensă 
a vulturului, cercetând-o din cap până în picioare. Ea era îmbrăcată în 
ghete, pantaloni largi şi geacă de schi. 

— Am bocanci de zăpadă în maşină, spuse el. 

Privirea lui era fixată asupra ei, iar vântul îi ridică lui Lucy părul, 
care era mai lung decât atunci când o văzuse ultima oară şi era acum 
de un maro-roşcat ca şi cum ar fi fost atins de foc. Frigul o făcu să 
prindă culoare în obraji, iar el a crezut dintotdeauna că a o privi în 
ochi era ca şi cum ai privi direct în inima unui reactor nuclear, sau în 
interiorul unui vulcan activ, sau ceea ce a văzut Icars când a zburat 
spre soare. Culoarea ochilor ei se schimba în funcţie de lumină şi de 
starea de spirit. Acum erau de un verde-aprins. Ai lui Kay erau 
albaştri. Ai lui Kay erau la fel de intenşi, dar în alt sens. Nuanţele între 
care variau aceştia erau mult mai subtile şi puteau fi moi ca un abur 
sau duri ca un metal. Acum îi era mult mai dor de ea decât crezuse el 
iniţial. Acum, Lucy îi readuse durerea cu o nouă formă de cruzime. 

— Am crezut că ne vom plimba şi vom discuta, spuse el, 
îndreptându-se spre parcare, anunțând care îi erau intenţiile şi că nu 
erau negociabile. Noi trebuie să facem întâi treaba asta. Aşa că ne vom 
întâlni la Maroon Bells, acolo sus unde se închiriază snowmobile, unde 
drumul este închis. Crezi că poţi face faţă altitudinii? Aerul este 
rarefiat. 


— Ştiu cum este aerul, spuse ea către spatele lui, în timp ce Benton 
se îndepărta. 

Trecătoarea era străjuită de munţi acoperiţi cu zăpadă, iar umbrele 
după-amiezii târzii erau lungi şi pe culmile cele mai înalte ningea. Nu 
se mai putea schia după ora 15.30, deoarece întunericul punea 
stăpânire mai devreme în munţi, iar drumul pe care o apucaseră ei era 
îngheţat şi aerul tăios. 

— Ar fi trebuit să ne întoarcem mai devreme, spuse Benton, 
înfigând unul din beţele sale de schi în faţa bocancului. Noi doi 
suntem periculoşi împreună. Nu ştim niciodată când să ne oprim. 

Nu era încântat că se întorseseră abia după a patra pancartă care 
avertiza despre pericolul producerii de avalanşe. Benton sugerase să se 
oprească, dar au continuat să urce uşor către Maroon Lake, numai 
pentru a se întoarce la numai un kilometru înainte să îl zărească. În 
situaţia dată, abia dacă mai puteau ajunge la timp la maşinile lor 
înainte de a fi prea întuneric pentru a mai vedea pe unde merg, iar lor 
le era frig şi foame. Chiar şi Lucy era epuizată. Ea nu ar fi recunoscut 
acest lucru, dar Benton realizase că altitudinea îi venise de hac; ea 
încetinise simţitor ritmul şi făcea eforturi tot mai mari să vorbească. 

Pentru câteva minute, bocancii lor scârţâiră pe zăpada îngheţată de 
pe Maroon Creek Road, singurul sunet care se auzea fiind acela 
provocat de bocancii şi beţele lor de schi pe zăpadă. Respirația lor era 
greoaie, dar totuşi destul de puţin zgomotoasă, iar Lucy respira adânc 
din când în când. Cu cât vorbeau mai mult despre Henri, cu atât 
mergeau mai mult şi merseseră prea departe. 

— Îmi pare rău, spuse Benton, în timp de rama de aluminiu a 
bocancilor cloncăni pe gheaţă. Ar fi trebuit să ne întoarcem mai 
devreme. Nu mai am batoane cu proteine şi nici apă. 

— Voi rezista până la capăt, spuse Lucy, care în condiţii normale nu 
ar fi avut nici o problemă în a ţine pasul cu el. Avioanele astea mici. 
Nu am mâncat nimic. Am tot alergat şi am mers cu bicicleta. Am făcut 
multe. Nu am crezut că îmi va fi atât de greu să fac asta. 

— De fiecare dată când vin aici, uit, spuse el, privind spre furtuna 
de zăpadă care se îndrepta spre ei ca o ceaţă din partea dreaptă, 
dinspre piscurile înzăpezite. Era la mai mult de doi kilometri de ei şi 
la trei sute de metri înălţime. El spera să ajungă la maşini înainte ca 
furtuna de zăpadă să îi ajungă. Drumul este uşor de urmărit şi nu 
puteau merge decât în jos. Nu vor muri. 

— Eu nu voi uita, spuse Lucy, respirând greu. Data viitoare voi 
mânca. Şi nu voi merge pe munte imediat ce voi ajunge aici. 

— Îmi pare rău, spuse el din nou. Uneori uit că ai şi tu limitele tale. 
Mă faci mereu să uit asta. 

— Se pare că am destule în ultima vreme. 


— Dacă m-ai fi întrebat pe mine, ţi-aş fi spus că asta se va întâmpla. 
El ridică băţul de schi şi păşi. Dar nu m-ai fi crezut. 

— Te-aş fi ascultat. 

— Nu am spus că nu m-ai fi ascultat. Am spus că nu m-ai fi crezut. 
În cazul acesta nu ai fi făcut-o. 

— Poate că aşa este. Mai avem mult? La care marcaj am ajuns? 

— Regret să îţi spun, dar abia la al treilea. Mai avem câţiva 
kilometri, răspunse Benton. Privi spre furtuna care se apropia. În 
numai câteva minute coborâse ceva, iar vârful muntelui dispăruse de 
tot. Aşa a fost vremea de când am venit aici, spuse el. A nins aproape 
în fiecare zi, de obicei seara, câţiva centimetri. Când te transformi tu 
însuţi într-o ţintă nu mai ai cum să rămâi obiectiv. Ca şi războinicii, 
noi avem tendinţa să îi depersonalizăm pe cei pe care îi urmărim, la 
fel cum fac ei cu victimele lor. Este altceva atunci când noi suntem cei 
depersonalizaţi, când noi suntem victimele, iar pentru Henri tu eşti un 
obiect. Oricât de mult ai urî tu cuvântul, eşti o victimă. Te-a 
depersonalizat chiar dinainte de a te cunoaşte. Ai fascinat-o şi ea şi-a 
dorit să te aibă. În altă manieră şi Pogue te-a depersonalizat. Dar din 
propriile lui motive, diferite de cele ale lui Henri. El nu a vrut să se 
culce cu tine, sau să trăiască viaţa ta, sau să fie Lucy. El nu vrea decât 
ca tu să suferi. 

— Eşti absolut sigur că el pe mine mă urmăreşte şi nu pe Henri? 

— Da, sunt sigur. Tu eşti victima. Tu eşti obiectul. Cuvintele lui 
erau însoţite de zgomotul făcut de bocanci şi beţele de schi. Te 
deranjează dacă ne oprim un pic să ne odihnim? El nu avea nevoie, 
dar era sigur că ea vroia asta. 

Se opriră şi se aplecară înainte sprijinindu-se în beţele de schi, 
respirând sacadat şi privind furtuna care sufoca muntele, iar ei nu 
erau decât la maximum doi kilometri de ea şi la aceeaşi altitudine. 

— Eu spun că o să ajungă aici în mai puţin de jumătate de oră, 
spuse Benton, scoţându-şi ochelarii de soare şi punându-i în buzunarul 
jachetei de schi. 

— O să avem necazuri, spuse Lucy. Este într-un fel simbolic. 

— Unul din lucrurile bune în a veni aici sau la ocean. Natura pune 
lucrurile în perspectivă şi are întotdeauna un cuvânt de spus, răspunse 
el în timp ce privea spre furtuna gri şi ceţoasă de pe munte, unde 
ningea din abundență şi va face toate astea în curând şi în locul unde 
erau ei acum. Se întrevăd necazuri, mă tem că ai dreptate. El va 
continua dacă nu este oprit. 

— Sper să încerce ceva cu mine. 

— Eu sper că nu, Lucy. 

— Eu da, spuse ea şi începu din nou să meargă. Cel mai bun lucru 
pentru mine ar fi să încerce să îmi facă ceva. Va fi ultimul lucru pe 
care îl va mai încerca. 


— Henri pare capabilă să-şi poarte singură de grijă, îi aminti el în 
timp ce înainta cu paşi mari, punând un picior în faţa celuilalt pe 
zăpada îngheţată. 

— Nu la fel de capabilă ca mine. Nici pe departe. Ţi-a, spus ce a 
făcut în tabăra de pregătire? 

— Nu cred. 

— A folosit stilul de luptă Gavin de Becker şi am fost destul de 
sălbatice, răspunse ea. Nici unui participant nu s-a spus la ce să se 
aştepte, deoarece viaţa nu îţi spune dinainte ce ţi se va întâmpla. Deci, 
după asmuţirea brigăzii canine pe ei de trei ori, au parte de o mare 
surpriză. Câinii se năpustesc aspra lor, numai că de data asta fără 
botniţe. Bineînţeles că Henri a bravat la început, dar când a văzut că 
nu au botniţe, a intrat în panică. A ţipat, a luat-o la fugă şi a căzut. 
Plângea, era înnebunită de spaimă şi a spus că abandonează. 

— Îmi pare rău că nu a făcut-o. Uite al doilea marcaj, îi arătă cu 
unul din beţele de schi indicatorul de avalanșă cu numărul doi. 

— Ea a depăşit momentul, spuse Lucy, păşind pe urmele pe care le 
lăsaseră mai devreme, pentru că era mai uşor. A trecut şi peste 
gloanţele de cauciuc. Dar nici acea simulare de luptă nu i-a plăcut. 

— Trebuie să fi nebun ca să îţi placă. 

— Sunt suficient de nebună să ajung până unde am ajuns. Poate 
sunt una dintre ei. Au durut ca naiba, dar aşa este competiţia. Dar, ce, 
nu îţi pare rău că nu a abandonat? Tu nu eşti de părere că ar fi trebuit 
să abandoneze? Adică, ştiu că eu ar fi trebuit să o concediez. 

— Să o concediezi pentru că a fost atacată la tine în casă? 

— Ştiu. Nu o pot concedia. M-ar da în judecată. 

— Da, spuse el. Cred că ar fi trebuit să abandoneze. Ar fi trebuit, la 
naiba. El o privi, în timp ce mergea în continuare folosind beţele de 
schi. Când ai angajat-o departe de LAPD viziunea ta era la fel de 
acoperită cum sunt munţii aceştia acum. El arătă către furtună. Poate 
că ar fi fost o polițistă decentă, dar nu este făcută pentru tipul vostru 
de operaţiuni şi sper că ea o să demisioneze înainte de a i se întâmpla 
ceva rău. 

— Exact, spuse ea pe nerăsuflate, scoțând aburi pe gură. Neapărat. 

— Nimeni nu a murit. 

— Până acum, replică Lucy. Doamne, chestia asta începe să mă 
obsedeze. Tu faci asta în fiecare zi? 

— Aproape. În limita timpului. 

— Să alergi la maraton este mai uşor. 

— Dacă alergi undeva unde este oxigen în aer, spuse Benton. Iată şi 
marcajul numărul unu. Marcajele unu şi doi sunt foarte apropiate, 
dacă vrei să şti. 

— Pogue nu are antecedente criminale. Este doar un ratat. Nu îmi 
vine să cred, spuse Lucy. Un ratat care a lucrat pentru mătuşa mea. De 


ce? De ce eu? Poate că el aleargă după ea de fapt. Poate căelo 
consideră vinovată pe mătuşa Kay pentru problemele lui de sănătate şi 
cine ştie pentru ce altceva. 

— Nu, răspunse Benton. Pe tine te învinovăţeşte. 

— De ce? Este o nebunie. 

— Da, mai mult sau mai puţin este o nebunie. Tu te-ai potrivit 
tiparului lui de paranoia, asta este tot ce îţi pot spune, Lucy. El te 
pedepseşte pe tine. Probabil că a vrut să te facă să suferi atunci când a 
atacat-o pe Henri. Nu putem şti ce trece printr-o minte bolnavă ca a 
lui. Logica lui este tot ceea ce ştie el şi nu seamănă cu logica noastră. 
Îţi pot spune că suferă de psihoză, nu este un psihopat împins de 
impulsuri, fără să calculeze. Maniac cu gândire magică. Cam asta este 
tot ceea ce îţi pot spune. Uite că vine, spuse el şi mii de fulgi de nea 
începură să se învârtă în jurul lor. 

Lucy îşi potrivi la ochi ochelarii de protecţie în momentul în care un 
vânt puternic începu să bată dinspre copacii întunecaţi care se 
întindeau ca o umbră peste muntele alb. Zăpada veni repede sub 
forma unei ninsori mărunte, iar vântul îi lovea din toate părţile, în 
timp ce ei înaintau pas cu pas pe drumul îngheţat. 

Afară, zăpada era îngrămădită până sus pe ramurile din vârful 
molizilor şi pe trunchiurile plopilor. De la fereastra ei de la etajul trei, 
Lucy auzi un zgomot de bocanci de schi prin zăpadă apropiindu-se pe 
poteca de dedesubt. St Regis era un hotel roşu, mare, ce îi amintea de 
un dragon ghemuit la poalele Muntelui Ajax. Gondolele nu intraseră 
în acţiune atât de devreme, dar oamenii da. Muntele bloca soarele şi 
crea o umbră gri-albastră, într-o linişte profundă, tulburată numai de 
zgomotul rece şi înfundat al ghetelor schiorilor prin zăpadă, în drumul 
lor către autobuze. 

După călătoria nebună până la Maroon Creek Road de ieri după- 
amiază, Benton şi Lucy se duseră fiecare la maşina lui şi plecară în 
direcţii diferite. El de la început nu a dorit ca ea să vină la Aspen şi cu 
certitudine nu a intenţionat nicidecum ca Henri, pe care o cunoştea 
bine, să ajungă acolo, dar asta este viaţa. Viaţa îţi rezervă multe 
ciudăţenii, surprize şi neplăceri. Henri este aici. Acum Lucy este aici. 
Benton a spus că Lucy nu poate sta cu el, ceea ce era de înţeles. El nu 
dorea ca aceasta să submineze posibilele progrese pe care le-ar fi putut 
face cu Henri, oricât de mici ar fi aceste progrese, dacă era să facă 
vreun progres. Dar Lucy o va vedea pe Henri atunci când îi va conveni 
lui Henri. Trecuseră două săptămâni şi Lucy nu mai putea îndura, nu 
mai putea îndura sentimentul de vină şi întrebările fără răspuns. 
Indiferent cum ar fi Henri, Lucy va trebui să vadă pe pielea ei. 

În timp ce dimineaţa devenea din ce în ce mai luminoasă, tot ceea 
ce spunea şi făcea Benton era limpede. Mai întâi a dus-o pe Lucy pe 
munte, unde din cauza frigului ea nu prea putea spune prea multe sau 
să-şi dezlănţuie furia. Apoi, din motive întemeiate, o trimisese la 
culcare. Ea nu este un copil, chiar dacă el o tratase ca atare cu o zi 
înainte, iar ea ştia că lui îi pasă. Ea a ştiut întotdeauna. El a fost 
întotdeauna bun cu ea, chiar şi atunci când ea îl ura. 

Lucy scotoci într-un rucsac după o pereche de pantaloni de schi. Un 
pulover, ciorapi lungi de mătase şi şosete, apoi le întinse pe pat lângă 
pistolul ei Glock de nouă milimetri, cu ochire pe bază de tritiu şi 
încărcătoare care suportau până la şaptesprezece rafale, o armă pe 
care o prefera în cazul în care avea nevoie de ea pentru a se apăra în 
incinte închise şi când avea nevoie de o armă de apropiere, cu putere 
de foc şi nu cu lovitură puternică, deoarece nu era de dorit să foloseşti 
un pistol de 40-45 de milimetri sau o carabină într-o cameră de hotel. 
Ea nu se gândise încă ce va spune Henri când o va vedea, sau ce va 
simţi. 

„Să nu te aştepţi la ceva bun”, gândi ea. „Să nu te aştepţi ca ea să fie 
fericită că te vede, sau să fie drăguță, sau politicoasă cu tine.” Lucy se 


aşeză pe pat, îşi scoase pantalonii, luă un tricou şi şi-l trase peste cap. 
Se opri în dreptul unei oglinzi mari, privindu-se în ea ca să se asigure 
că timpul şi gravitația nu o dezavantajează. Nu o dezavantajau şi nici 
nu ar fi trebuit, deoarece nu avea nici măcar treizeci de ani. 

Corpul ei era musculos şi drept, dar nu băieţos. Deşi condiţia ei 
fizică o nemulţumea, de fiecare dată când se autoexamina în oglindă, 
avea o senzaţie stranie. Atunci corpul ei i se părea străin, diferit în 
interior de ceea ce se vedea la exterior. Nu mai mult sau mai puţin 
atractivă, numai diferit, aşa simţea ea. Gândul îi aluneca spre ideea că 
indiferent de câte ori va face dragoste, ea nu va şti niciodată cum se 
simte corpul ei din postura partenerului ei, cum se simte atingerea ei. 
Ea îşi dorea să ştie şi era fericită că nu putea. 

„Arăţi bine”, gândi ea, plecând din dreptul oglinzii. „Arăţi suficient 
de bine pentru a putea trece”, gândi ea în timp ce intră sub duş. „Felul 
în care arăţi nu va conta deloc azi, nici un pic. Nu vei atinge pe 
nimeni astăzi”, îşi spuse ea, dând drumul la apă. „Sau mâine. Sau în 
ziua următoare. Doamne, ce mă fac?” spuse ea cu voce tare, în timp ce 
apa fierbinte lovea faianţa şi ricoşa pe uşa cabinei de duş, scurgându- 
se cu viteză pe corpul ei. „Ce am făcut, Rudy? Ce am făcut? Te rog, nu 
mă abandona. Promit că mă voi schimba.” Plânsese sub duş aproape 
jumătate din viaţa ei. Când a intrat în FBI era o adolescentă care 
avusese slujbe sezoniere de vară şi care îşi făcuse stagiatura datorită 
mătuşii ei foarte influente şi nu avea ce căuta într-un dormitor din 
Quantico şi să tragă cu arme şi să alerge în curse cu obstacole 
împreună cu agenţi care nu intrau în panică, sau să plângă, sau cel 
puţin ea nu-i văzuse niciodată panicaţi sau plângând. Ea presupunea 
că aceştia nu o făceau niciodată. Lucy credea multe mituri pe vremea 
aceea, pentru că era tânără, credulă şi copleşită de evenimente, iar 
acum ea trebuia să ştie mai bine, dar programul ei încurcat o 
deturnase atât de mult, încât nu mai putea reveni pe drumul cel bun. 
Dacă plângea şi o făcea destul de rar, o făcea singură. Când suferea, îşi 
ascundea sentimentele. 

Era aproape îmbrăcată atunci când deveni conştientă de liniştea ce 
o înconjura. Înjurând printre dinţi şi deodată agitată, luă celularul din 
buzunarul jachetei de schi. Bateria era moartă. Cu o seară înainte, 
fusese prea obosită şi prea nefericită pentru a se mai gândi şi la 
celularul ei, pe care îl uită în buzunar, ceea ce nu era ceva obişnuit 
pentru ea, chiar deloc. Rudy nu ştia unde stătea ea. Şi nici mătuşa ei. 
Nici unul dintre ei nu ştia de numele pe care îl folosea ea, deci chiar 
dacă ei ar suna la St Regis, nu ar găsi-o. Numai Benton ştia unde şi 
cine este ea, iar pentru că ea se îndepărtase de Rudy într-un mod atât 
de inimaginabil şi neprofesionist, el va fi furios. Dintre toate dăţile, 
acum nu era cazul să îl îndepărteze în felul acesta. Dacă el 
abandonează, atunci ce? Ea nu avea încredere în nimeni altcineva din 


cei cu care lucra aşa cum avea încredere în el. Găsi încărcătorul, 
conectă telefonul mobil la priză şi îl porni. Avea unsprezece mesaje 
noi, cele mai multe primite în jurul orei 6 dimineaţa, cele mai multe 
de la el. 

— Am crezut că ai căzut de pe hartă, spuse Rudy imediat ce 
răspunse la apel. Încerc să dau de tine de trei ore. Ce faci? De când nu 
mai răspunzi le telefon? Să nu îmi spui că nu funcţionează. Nu te cred. 
Acel telefon funcţionează oriunde şi te-am căutat şi prin radio- 
emiţător. Ai avut închisă porcăria aia, nu? 

— Calmează-te, Rudy, spuse ea. Mi-a murit bateria. Telefonul şi 
staţia nu funcţionează fără baterie, nu? Îmi pare rău. 

— Nu ai luat un încărcător cu tine? 

— Am spus că îmi pare rău, Rudy. 

— Ei bine, mi-a mai rămas un pic de inteligenţă. Ar fi bine dacă te- 
ai întoarce cât mai curând posibil. 

— Ce s-a întâmplat? Lucy stătea pe jos lângă priza la care era 
conectat mobilul. 

— Din păcate, nu eşti singura care a primit un cadou de la el. O 
femeie bătrână şi amărâtă a încasat una din bombele chimice ale lui 
Pogue, numai că ea nu a fost aşa de norocoasă. 

— Iisuse! spuse Lucy închizând ochii. 

— O chelneriţă într-un bar jegos din Hollywood care este exact 
peste drum de o benzinărie Shell, unde, ghici ce? Servesc Big Gulps în 
căni Cat in the Hat. Victima a suferit arsuri profunde, dar va 
supravieţui. Se pare că el venea la ea unde muncea, la barul Other 
Way. Ai auzit de el? 

— Nu, spuse ea aproape imperceptibil, gândindu-se la femeia arsă. 
Iisuse, murmură ea. 

— Aşa că cercetăm zona. Am renunţat la o parte din oamenii noştri. 
Fără recruți. Ei nu sunt chiar cele mai ascuţite minţi, nu-i aşa? 

— Iisuse! era tot ceea ce putea spune. Poate fi ceva care să meargă 
bine? 

— Oricum merge mai bine decât înainte. Alte două lucruri. Mătuşa 
ta spune că este posibil ca Pogue să poarte perucă. O perucă cu părul 
lung, negru şi cârlionţat. O perucă lucioasă din păr uman. Bănuiesc că 
o analiză a ADN-ului ar fi avut rezultate hilare, nu? Probabil că am fi 
dat de vreo prostituată care şi-a vândut părul unei companii de 
specialitate, pentru a face bani de droguri. 

— Şi tu abia acum îmi spui? O perucă? 

— Edgar Allan Pogue este roşcat. Mătuşa ta a văzut păr roşu în 
patul de la el din cameră, din casa în care stătea el. O perucă ar 
explica firele lungi de păr vopsit negru pe care le-am găsit în patul lui 
Gilly Paulsson, în dormitorul tău şi pe banda adezivă de pe bomba 
chimică din cutia ta poştală. Aşa cum spune mătuşa ta, o perucă ar 


putea explica multe lucruri. Acum îi căutăm maşina. Se pare că 
bătrâna care a murit în casa în care a stat el avea un Buick alb din 
1991 şi nimeni nu ştie ce s-a întâmplat cu maşina după moartea ei. 
Familia ei nu s-a interesat de maşină. Se pare că nici la femeie nu s-au 
gândit prea mult. Noi credem că Pogue foloseşte acel Buick. Este încă 
înregistrat pe numele doamnei Arnette. Ar fi bine dacă te-ai întoarce 
cât mai curând posibil. Totuşi nu cred că va fi o idee bună să locuieşti 
la tine acasă. 

— Nu trebuie să-ţi faci griji, spuse ea. Nu voi mai sta niciodată în 
casa aia. 

Edgar Allan Pogue închise ochii. Stă în Buick-ul său alb în parcarea 
de la Al A, ascultând ceea ce oamenii numesc rock adult în zilele 
astea. Ține ochii închişi şi se chinuieşte să nu tuşească. De fiecare dată 
când tuşeşte, plămânii îl dor, se simte ameţit şi îl ia cu frisoane. Nu 
ştia când trecuse acel sfârşit de săptămână, dar trecuse. Postul de 
radio care difuza rock adult spunea că este aglomeraţie mare pe 
şosele, luni dimineaţă. Pogue tuşi, iar în ochi îi apărură lacrimi când 
încercă să respire adânc. 

Răcise. Era sigur că luase răceala de la chelneriţa aceea roşcată de la 
Other Way. Ea se apropiase de el atunci când s-a ridicat de la masă în 
acea seară de vineri. Ea se apropiase, ştergându-şi nasul cu un şerveţel 
şi se apropiase mult prea mult deoarece voia să se asigure că el plătise 
consumaţia. Ca de obicei, el a fost nevoit să împingă scaunul şi să se 
ridice pentru ca ea să catadicsească să-l bage în seamă. Adevărul era 
că el ar mai fi vrut un coctail Bleeding Sunset şi ar mai fi comandat 
unul, dar chelneriţa roşcată nu putea fi deranjată. Nici unul nu putea 
fi deranjat. Ea avea o Portocală Mare şi asta merita. 

Razele soarelui intrau prin parbriz şi încălzeau faţa lui Pogue în 
timp ce acesta stătea la volan cu scaunul lăsat pe spate şi ochii închişi. 
Spera că soarele îi va vindeca răceala. Mama lui îi spunea întotdeauna 
că lumina soarelui are vitamine în ea şi că poate vindeca aproape 
orice, explicându-i astfel de ce bătrânii se mutau în Florida. Asta îi 
spusese. Într-o zi, Edgar Allan, te vei muta în Florida. Eşti tânăr acum, 
Edgar Allan, dar într-o zi vei fi bătrân şi obosit ca şi mine acum, cum 
sunt majoritatea oamenilor şi atunci vei dori să te muţi în Florida. 
Numai de ai avea o slujbă respectabilă, Edgar Allan. Mă îndoiesc că 
vei putea să-ţi permiţi să te muţi în Florida în ritmul în care faci bani 
acum. 

Mama sa îl bătea la cap în legătură cu banii. Îl înnebunea pur şi 
simplu. Apoi ea a murit şi i-a lăsat suficienţi bani cât să poată să se 
mute în Florida într-o zi, dacă asta şi-ar fi dorit, iar mai apoi el se 
retrăsese şi începu să primească câte un cec o dată la două săptămâni 
prin poştă, iar ultimul cec probabil că era deja la oficiul poştal, pentru 
că el nu fusese în Richmond în acea perioadă. El avea ceva bani, chiar 
şi fără cecurile astea. Pentru moment, el avea de ajuns. Îşi putea 
permite trabucurile lui scumpe, deci avea destul, iar dacă mama lui ar 
fi fost acolo l-ar fi bătut la cap să nu fumeze când e răcit, dar el tot ar 
fi fumat. Se gândea la vaccinurile antigripale pe care nu le făcuse şi 
toate astea numai pentru că el auzise că fosta lui clădire urma să fie 
dărâmată şi că Peştele cel Mare deschisese o sucursală la Hollywood. 
În Florida. 


Statul Virginia angajase un nou medic-şef, iar următorul lucru pe 
care Pogue îl ştia era că urmau să dărâme vechea clădire pentru a 
construi o parcare supraetajată şi Lucy era în Florida, iar dacă 
Scarpetta nu l-ar fi abandonat pe Pogue în Richmond, nu ar mai fi fost 
nevoie de un nou medic-şef şi, deci, clădirea ar fi fost în regulă, pentru 
că totul ar fi rămas neschimbat, iar el ar fi făcut vaccinurile. Nu era 
drept şi corect să dărâme vechea clădire şi nimeni nu îl întrebase şi pe 
el ce părere are. Era clădirea lui. El încă primeşte la fiecare două 
săptămâni câte un cec cu salariul şi mai avea încă cheia de la uşa din 
spate a clădirii şi el încă mai munceşte la Departamentul de anatomie, 
de obicei noaptea. 

El muncise acolo atât cât a vrut până când a aflat că acea clădire 
urma să fie dărâmată. El era singurul care mai folosea clădirea aceea. 
Nimănui altcuiva nu îi mai păsa de clădire, iar acum, brusc era nevoit 
să-şi mute toate lucrurile de acolo. Toţi acei oameni pe care îi avea 
acolo jos în acele cutii trebuiau mutaţi noaptea târziu pentru a nu fi 
văzut de cineva. Ce chin, să meargă în sus şi în jos pe scările acelea, să 
intre şi să iasă din parcare, iar plămânii îl vor durea din cauza cenuşii 
şi a prafului pe care îl va inhala. Una din cutiile pe care le căra în 
teanc căzu şi se vărsă pe jos în parcare şi a fost foarte greu să adune 
toată acea cenuşă care era mai uşoară ca aerul şi se împrăştiase peste 
tot. Ce chin! Nu era drept, iar imediat trecuse o lună de zile şi el 
rămăsese fără vaccin antigripal. Tuşi, iar plămânii începură să îl 
usture şi îi dădură, din nou, lacrimile. Stătea nemișcat în bătaia 
soarelui, absorbind vitaminele şi se gândea la Peştele cel Mare. 

El se simţi marginalizat şi furios când se gândi la ea. Ea nu ştia 
nimic despre el şi nu i-a spus nici măcar o singură dată bună ziua, iar 
acum el are plămânii bolnavi din cauza ei. Fl era un nimeni din cauza 
ei. Ea avea un conac şi multe maşini, care costă mai mult decât orice 
casă în care a locuit el, iar ea nu se sinchisise să-i spună că îi pare rău, 
în ziua în care se întâmplase. De fapt, ea râsese. Ea considerase că era 
distractiv când el a tresărit şi a ţipat ca un căţeluş în timp ce ieşea din 
camera de îmbălsămare şi ea trecu prin dreptul lui cu o targă mobilă 
foarte zgomotoasă. Ea stătea pe una din marginile tărgii şi mergea cu 
viteză, râzând, iar mătuşa ei stătea în dreptul unei cuve şi vorbea cu 
Dave despre ce se va discuta la şedinţa generală, erau ceva probleme. 

Scarpetta nu coborâse niciodată dacă nu era o problemă importantă. 
În acea zi, în particular şi era vorba de o zi anume din an, era 
Crăciunul, ea o adusese pe răsfăţata de Lucy care le ştia pe toate, iar el 
ştia deja despre nepoata lui Scarpetta. Toată lumea de acolo ştia. El 
ştia că ea era din Florida. Fa locuise în Florida, în Miami, cu sora lui 
Scarpetta. Pogue nu ştia toate detaliile, dar ştia suficient şi ştia 
suficient cât să îşi dea seama că Lucy putea sorbi vitaminele din soare 
şi nimeni nu o bătea la cap şi nu-i spunea că nu-şi va permite să 


locuiască în Florida. 

Ea deja locuia acolo, se născuse acolo şi nu făcuse nimic pentru a 
merita asta, ca mai apoi să râdă de Pogue. Ea fugea pe acea targă şi 
era cât pe ce să-l lovească când a trecut prin dreptul lui. El împingea 
un butoi mare de formaldehidă gol pe un cărucior şi din cauza lui 
Lucy el se opri busc şi căruciorul se dărâmă, iar containerul se 
rostogoli. Lucy stătea pe marginea acelei tărgi ca un copil răsfăţat ce 
era, dar nu mai era copil, era o adolescentă, una foarte obraznică şi 
încrezută de numai şaptesprezece ani, iar Pogue îşi amintea exact 
vârsta ei. Ştia când este ziua ei. Ani de zile îi trimisese scrisori 
anonime de felicitare de ziua ei, pe adresa lui Scarpetta la Institutul de 
Medicină Legală de pe strada 9 North nr. 14, chiar şi după ce clădirea 
fusese abandonată. El se îndoia că Lucy le primise vreodată. 

În acea zi, acea fatidică zi, Scarpetta stătea în dreptul cuvei 
deschise. Îşi pusese halatul de laborator peste un costum negru 
elegant, pentru că mai târziu avea o întâlnire cu un legiuitor, aşa cum 
îi spusese ea lui Dave şi avea de gând să abordeze o anumită 
problemă. Ea avea de gând să vorbească cu legiuitorul despre o 
anumită propunere legislativă, iar Pogue nu îşi putea aminti despre ce 
anume era vorba pentru că la acea vreme nu prezenta interes. Trase 
adânc aer în plămânii lui rablagiţi în timp ce stătea la soare. Scarpetta 
era o femeie foarte atractivă atunci când se îmbrăca elegant aşa cum o 
făcuse în acea dimineaţă, iar pe Pogue îl durea să se uite la ea atunci 
când ea nu se uita la el şi simţea un fel de junghi atunci când o privea 
de la distanță. El simţea ceva şi pentru Lucy, dar ceva diferit. El 
simţise intensitatea sentimentelor lui Scarpetta pentru ea şi asta l-a 
făcut şi pe el să simtă ceva pentru Lucy. Dar era ceva diferit. 

Containerul gol devenise un proiectil în toată regula în timp ce se 
rostogolea pe acel hol, iar Pogue se grăbi să-l oprească, pentru că se 
îndrepta spre Lucy şi era practic imposibil să scurgi absolut toată 
formaldehida din acele containere, iar acesta împrăştia stropi în 
rostogolirea sa. Câteva picături se opriră pe faţa lui, iar una a nimerit 
chiar în gură şi el a inhalat-o. Apoi au urmat tuşea şi vomitatul în 
toaletă şi nimeni nu a venit să vadă dacă se simte bine. Scarpetta nu a 
venit. Lucy cu siguranţă nu. El o putea auzi pe Lucy prin uşa toaletei. 
Ea se dădea din nou cu targa mobilă, râzând. Nimeni nu ştiuse că în 
acel moment viaţa lui Pogue fusese distrusă pentru totdeauna. 

„Eşti bine? Eşti bine, Edgar Allan?” întrebase Scarpetta prin uşa 
închisă, dar nu a intrat. 

El repetase întocmai spusele ei de atâtea ori, încât nu mai era sigur 
care fusese tonalitatea ei exactă de atunci, dar îşi aduce foarte bine 
aminte totul. 

„Eşti bine, Edgar Allan?” 

„Da, doamnă. Mă spăl acum.” 


Când Pogue a ieşit de la toaletă, Lucy abandonase cursa şi toate 
lucrurile în mijlocul holului şi nici ea şi nici Scarpetta nu mai erau 
acolo. Dave plecase. Numai Pogue mai era acolo şi el avea să moară 
din cauza unei singure picături de formaldehidă pe care o simţea cum 
pătrunde în plămâni şi îi arde şi nu mai era nimeni acolo în afară de 
el. 

„Deci, vezi, ştiu totul despre asta”, îi explică el mai târziu doamnei 
Arnette atunci când alinie şase sticle cu lichid roz de îmbălsămat pe 
un cărucior lângă masa de metal inoxidabil pe care era ea. „Uneori 
trebuie să suferi pentru a putea simţi cum suferă ceilalţi”, îi mai spuse 
el doamnei Arnette şi tăie o bucată de sfoară dintr-un ghem de pe 
cărucior. „Ştiu că îţi aminteşti că am petrecut mult timp cu tine 
vorbind despre articolul tău şi despre intenţiile tale şi despre ce se va 
întâmpla cu tine dacă te vei duce la MCV sau UVA. Ai spus că iubeşti 
Charlottetown şi eu ţi-am promis că te voi duce la UVA din moment ce 
tu iubeşti Charlottetown. Te-am ascultat ore întregi la tine acasă, nu-i 
aşa? Am venit de fiecare dată când mă chemai, mai întâi pentru 
articolul acela, apoi pentru că aveai nevoie de cineva care să te asculte 
şi pentru că te temeai că familia ta te va respinge.” 

„Nu au cum, v-am spus eu. Acest articol este un document legal. 
Sunt ultimele tale dorinţe, doamnă Arnette. Dacă vrei să-ţi donezi 
corpul pentru ştiinţă şi mai apoi să fi incinerată de către mine, familia 
ta nu poate face nimic în legătură cu asta.” 

Pogue pipăi cu degetele cartuşele de 38 de milimetri care le avea în 
buzunar în timp ce stătea la soare în Buick-ul său alb şi îşi aminti că 
niciodată nu s-a simţit mai puternic ca atunci când a fost cu doamna 
Arnette. El era Dumnezeu când era cu ea. El era legea când era cu ea. 

„Sunt o amărâtă de femeie bătrână şi nimic nu mai merge, Edgar 
Allan”, spusese ea ultima oară când se văzuseră. „Doctorul meu 
locuieşte peste drum şi nu se mai deranjează să vină să vadă cum mă 
simt, Edgar Allan. Să nu ajungi niciodată aşa de bătrân.” 

„Nu voi îmbătrâni”, promisese Pogue. 

„Sunt oameni ciudaţi cei de peste drum”, îi spusese ea cu un râs 
malefic, un râs care insinua ceva. „Nevasta lui este o stricată. Ai 
întâlnit-o?” 

„Nu, doamnă. Nu cred.” 

„Nici să nu o faci.” Ea scutură din cap, iar ochii ei insinuau iarăşi 
ceva. „Să nu te întâlneşti niciodată cu ea.” 

„Nu o voi face, doamnă Arnette. Este teribil că doctorul tău nu 
poate fi deranjat. Nu ar trebui să scape nepedepsit.” 

„Oamenii ca el primesc ceea ce merită”, spuse ea de pe perna din 
capul patului din camera din spate. „Crede-mă, Edgar Allan, oamenii 
primesc întotdeauna ceea ce merită. Îl cunosc de mai mult de un an şi 
ştiu că nu poate fi deranjat. Să nu contezi că va semna pentru mine 


când voi pleca.” 

„Ce vreţi să spuneţi?” întrebă Pogue, iar ea era atât de mică şi 
fragilă în acel pat al ei şi era acoperită cu multe pături pentru că nu 
mai era capabilă să se încălzească singură. 

„Ei bine, atunci când te duci, cineva trebuie să semneze actele, nu-i 
aşa?” 

„Da, aşa este. Doctorul tău semnează certificatul de deces.” Dacă era 
un lucru pe care Pogue îl ştia bine, atunci cum stau treburile cu 
moartea era acela. 

„El va fi prea ocupat. Crede-mă pe cuvânt. Apoi ce? Dumnezeu mă 
aruncă înapoi?” Ea râse greoi, un râs care nu era distractiv. „Aşa va fi, 
crede-mă. Eu şi Dumnezeu nu ne prea înţelegem.” 

„Acesta este un lucru pe care îl înţeleg bine”, o asigură Pogue. „Dar 
nu trebuie să vă faceţi griji”, adăugă el, ştiind bine că el era 
Dumnezeu în acel moment. Dumnezeu nu mai era Dumnezeu. Pogue 
era. „Dacă acel doctor de peste drum nu va semna pentru tine, 
doamnă Arnette, atunci poţi avea încredere că o voi face eu.” 

„Cum?” 

„Sunt anumite căi.” 

„Eşti cel mai drăguţ băiat pe care l-am cunoscut”, spusese ea de pe 
perna ei. „Ce norocoasă a fost mama ta.” 

„Ea nu a fost de aceeaşi părere.” 

„Atunci înseamnă că a fost o femeie rea.” 

„Voi semna eu pentru tine”, îi promisese Pogue. „Am de a face în 
fiecare zi cu certificate din acelea şi marea majoritate sunt semnate de 
doctori cărora nu le pasă.” 

„Nimănui nu îi mai pasă, Edgar Allan.” 

„Voi falsifica o semnătură dacă va fi nevoie. Nu mai pierdeţi nici un 
minut făcându-vă griji.” 

„Eşti atât de drăguţ. Ce îţi doreşti de la mine? Este stipulat în 
testamentul meu, ei nu vor putea vinde casa. I-am aranjat eu bine. 
Poţi locui aici în casa mea, numai să nu le spui şi poţi lua şi maşina 
mea. Bineînţeles că nu am mai condus-o de mult timp şi probabil că 
bateria este moartă. A venit timpul şi tu şi eu ştim asta. Ce îţi doreşti 
de la mine? Spune-mi numai. Aş fi vrut să am un fiu ca tine.” 

„Revistele tale. Revistele despre Hollywood.” 

„O, Doamne! Chestiile acelea de pe măsuţa mea de cafea? i-am 
povestit de vremurile când stăteam la Hotelul Beverly Hills şi câte 
vedete de cinema am văzut în Sala Polo şi în jurul bungalourilor de 
acolo?” 

„Mai spune-mi o dată. Îmi place Hollywoodul mai mult decât orice.” 

„Acel ticălos de soţ al meu măcar m-a dus la Beverly Hills, recunosc 
asta şi am stat ceva acolo. Iubesc filmele, Edgar Allan. Sper că te uiţi 
la filme. Nimic nu se compară cu un film bun.” 


„Da, doamnă. Nimic nu se compară. Într-o zi voi pleca la 
Hollywood.” 

„Ei bine, aşa ar trebui să faci. Dacă nu aş fi atât de bătrână şi 
neputincioasă, te-aş duce eu la Hollywood. Of, ce distracţie.” 

„Nu eşti bătrână şi neputincioasă, doamnă Arnette. Vrei să o cunoşti 
pe mama? O voi aduce o dată.” 

„Vom bea nişte gin tonic şi vom mânca minipateuri făcute de mine.” 

„Ea este într-o cutie”, îi spuse el. 

„Ce lucruri ciudate spui despre ea.” 

„Ea a murit, dar o am într-o cutie.” 

„Of! Adică cenuşa ei, vrei să spui.” 

„Da, doamnă.” 

„Ce lucru drăguţ. Nimănui nu i-ar mai păsa de cenuşa mea. Ştii ce 
aş vrea să se facă cu cenuşa mea, Edgar Allan?” 

„Nu, doamnă.” 

„Să o împrăştii în curte la nenorocitul de doctor. Ea râsese din nou 
greoi. Să o pună doctorul Paulsson în pipa lui şi să o fumeze! Fl nu are 
cum să fie deranjat că îi fertilizez pământul.” 

„O, nu, doamnă. Nu aş putea să vă tratez cu atâta lipsă de respect.” 

„Fă-o tu, voi face să merite efortul. Du-te în sufragerie şi adu-mi 
poşeta.” 

Ea îi scrise un cec de cinci sute de dolari, bani în avans pentru a-i 
îndeplini dorințele. După ce a încasat cecul, el i-a cumpărat un 
trandafir şi şi-a şters mâinile în batistă şi a fost aşa de dulce cu ea, 
vorbind cu ea şi ştergându-şi mâinile. 

„De ce te ştergi aşa pe mâini, Edgar Allan?” întrebase ea din pat. 
„Trebuie să scoatem trandafirul acesta frumos din învelitoare şi să-l 
punem într-o vază. De ce îl pui în sertar?” întrebase ea. 

„Ca să-l ai pentru totdeauna”, răspunsese el. „Acum trebuie să te 
întorci un pic pe o parte.” 

„De ce?” 

„Fă-o, spuse el. Vei vedea.” 

El o ajută să se întoarcă ca şi cum nu ar fi avut greutate deloc, iar 
apoi se aşeză pe spatele ei şi îi îndesă batista în gură ca să nu ţipe. 

„Vorbeşti prea mult”, îi spusese el. „Acum nu trebuie să vorbeşti”, îi 
spuse el. 

„Nu ar fi trebuit să vorbeşti atât de mult”, îi tot spunea el în timp ce 
îi ţinea mâinile imobilizate pe pat. El simţea cum încerca să se zbată 
slab sub greutatea lui în timp ce îşi dădea ultima suflare. Când ea nu 
se mai zbătu, el îi eliberă mâinile şi îi scoase uşor batista albă din 
gură. Deşi ea nu mai spunea nimic, el se aşeză pe ea pentru a se 
asigura că nu mai respira. A continuat să vorbească cu ea la fel cum 
făcuse şi cu fata doctorului, acea fetiţă frumuşică al cărei tată făcuse 
acele lucruri în acea casă. Lucruri pe care Pogue nu ar fi trebuit să le 


vadă. 


El sări şi tresări când cineva bătu în geam. Deschise brusc ochii şi 
tuşi sec. Un tip negru era în partea cealaltă a geamului, ciocănind cu 
inelul, ţinând în mână o pungă de M&M. 

— Cinci dolari, spuse omul cu voce tare prin geam. Este pentru 
biserica mea. 


Pogue porni motorul şi băgă Buick-ul alb în marşarier. 


52 


Biroul doctorului Stanley Philpott din Fan este într-o casă albă din 
cărămidă situată pe strada principală. El este medic generalist şi era 
foarte amabil când Scarpetta i-a telefonat cu o seară înainte şi l-a 
întrebat dacă este dispus să discute cu ea despre Edgar Allan Pogue. 

— Dar nu pot face asta, spuse el la început. 

— Poliţia poate face rost de un mandat, replică ea. Asta te-ar face să 
te simţi mai bine? 

— Nu chiar. 

— Trebuie să vorbesc cu tine despre el. Pot veni la tine la birou la 
prima oră? spuse ea. Cred că, într-un fel sau altul, poliţia va discuta cu 
tine despre el. 

Doctorul Philpott nu dorea să dea ochii cu poliţia. Nu dorea ca 
maşinile de poliţie să parcheze în apropierea biroului său şi nu dorea 
ca poliţiştii să apară în sala sa de aşteptare să-i sperie pacienţii. Un 
bărbat cu aspect firav, cu părul alb-strălucitor şi cu o ţinută graţioasă, 
el este chiar politicos când secretara o invită pe Scarpetta să intre pe 
uşa din spate şi o conduse într-o bucătărie mică unde o aştepta el. 

— Te-am ascultat de câteva ori, spuse doctorul Philpott, turnând 
cafea dintr-o cafetieră care era pe masă. O dată la Academia de 
Medicină din Richmond, altă dată la Clubul Commonwealth. 

El puse cafeaua pe masă şi trase un scaun, cu spatele la fereastră. 
Razele de soare care treceau de nori străluceau în părul lui alb şi pe 
halatul alb. Stetoscopul atârna uitat în jurul gâtului său, mâinile sale 
erau mari şi sigure. 

— Ai spus nişte poveşti tare distractive, dacă îmi aduc bine aminte, 
spuse el gânditor. Toate cu bun-gust. Îmi aduc aminte că la momentul 
respectiv am gândit că eşti o femeie curajoasă. Pe vremea aceea nu 
erau multe femei invitate la Clubul Commonwealth. Şi nici acum nu 
sunt. Chiar mi-a trecut prin minte să devin medic legist. Atât erai de 
inspiratoare. 

— Nu este prea târziu, spuse ea zâmbind. Am înţeles că au nevoie 
de oameni, peste o sută, o problemă gravă, având în vedere faptul că 
ei sunt aceia care constată majoritatea deceselor şi merg la locul faptei 
pentru a hotărî dacă este nevoie de o autopsie. Când am fost aici, 
aveam cam cinci sute de doctori din toată ţara care munceau ca 
voluntari pe post de legişti. Trupele, aşa le spuneam eu. Nu ştiu cum 
m-aş fi descurcat fără ei. 

— Doctorii nu mai vor să facă voluntariat pentru mai nimic în zilele 
astea, spuse doctorul Philpott, ţinând cana de cafea cu ambele mâini. 
Mai ales cei tineri. Mă tem că pământul a devenit un loc foarte egoist. 

— Încerc să nu gândesc aşa pentru că risc să fac o depresie 


nervoasă. 

— Probabil că este o filosofie bună. Cu ce te pot ajuta? Ochii lui 
albaştri erau plini de tristeţe. Ştiu că nu eşti aici pentru a-mi aduce 
veşti bune. Ce a făcut Edgar Allan? 

— Crimă, se pare. Tentativă de omor. Fabricare de bombe. 
Vătămare corporală, răspunse Scarpetta. Fata de paisprezece ani care 
a murit acum câteva săptămâni, nu departe de aici. Cu siguranţă că aţi 
auzit la ştiri. Ea nu dorea să intre mai mult în amănunte. 

— O, Doamne, spuse el, dând din cap, privind în jos la ceaşca de 
cafea. Doamne Dumnezeule! 

— Cât timp a fost pacientul tău, domnule doctor Philpott? 

— Din totdeauna, spuse el. De când era copil. O tratam şi pe mama 
lui. 

— Ea mai trăieşte? 

— A murit acum zece ani. O femeie dominatoare, o femeie foarte 
dificilă. Edgar Allan a fost singurul ei copil. 

— Dar tatăl lui? 

— Un alcoolic care s-a sinucis acum multă vreme. Poate acum 
douăzeci de ani. Vreau să-ţi spun de pe acum că nu l-am cunoscut atât 
de bine pe Edgar Allan. Venea din timp în timp pentru probleme de 
rutină, în principal pentru vaccinurile antigripale. Le face regulat, cu 
precizia unui ceas, în fiecare an în septembrie. 

— Le-a făcut şi anul acesta? întrebă Scarpetta. 

— Dacă mă gândesc bine, nu. M-am uitat pe fişa lui chiar înainte să 
vii aici. A venit pe 14 octombrie, a făcut un vaccin pentru pneumonie, 
dar nu şi pe cel pentru gripă. Din păcate nu mai aveam în stoc. Să ştii 
că a fost o problemă generală cu stocurile de vaccinuri antigripale. Am 
rămas fără. Aşa că a făcut vaccinul pentru pneumonie şi a plecat. 

— Ce îţi aminteşti legat de asta? 

— A venit, m-a salutat. Eu l-am întrebat ce mai face cu problemele 
lui cu plămânii. El suferă de o fibroză pulmonară interstiţială severă 
cauzată de expunerea îndelungată la lichid de îmbălsămare. Se pare că 
a lucrat la o firmă de pompe funebre, odată. 

— Nu chiar, răspunse ea. A lucrat pentru mine. 

— Să fiu al naibii, spuse el surprins. Nu ştiam asta. Mă întreb de ce 
el... Ei bine, el mi-a spus că lucrează la o firmă de pompe funebre, pe 
post de asistent al directorului sau aşa ceva. 

— Fi bine, nu. A lucrat la Departamentul de anatomie, era acolo 
când am fost numită la conducerea lui la sfârşitul anilor '80. Apoi s-a 
pensionat pe caz de boală în 1997, imediat după ce ne-am mutat în 
clădirea nouă de pe strada East Fourth. Ce v-a spus despre felul în care 
a contractat boala la plămâni? Expunere îndelungată? 

— Mi-a spus că într-o zi s-a stropit din greşeală şi a inhalat 
formaldehidă. Este în fişa lui. El avea o poveste de-a dreptul grotescă 


despre asta. Edgar Allan este un pic cam ciudat, recunosc asta. 
Întotdeauna am ştiut asta. Conform celor spuse de el, lucra la pompe 
funebre şi îmbălsăma un corp şi a uitat să-i astupe gura cu ceva şi 
lichidul de îmbălsămare a început să iasă pe gură deoarece presiunea 
era prea mare, sau ceva grotesc de genul acesta şi un furtun a plesnit. 
Putea fi foarte convingător. Dar mai este nevoie să-ţi spun eu asta? 
Doar a lucrat pentru tine, tu îl cunoşti mai bine decât mine. Nu este 
nevoie să repet poveştile inventate de el. 

— Nu am mai auzit povestea asta, spuse ea. Tot ce îmi amintesc este 
partea legată de faptul că avea fibroză. Dar are fibroză pulmonară? 

— Fără îndoială. Are răni la nivelul țesutului interstiţial, o afectare 
majoră a țesutului plămânilor, după cum a reieşit din biopsie. Nu se 
preface. 

— Încercăm să-l găsim, spuse Scarpetta. Este ceva ce ne-aţi putea 
spune şi care să ne dea un indiciu unde să căutăm? 

— Nu vreau să spun ceea ce e chiar evident. Dar ce aţi spune de 
oamenii cu care a lucrat? 

— Poliţia are grijă de asta. Dar eu nu-mi fac speranţe prea mari. Cât 
a lucrat pentru mine a fost un singuratic, răspunse ea. Ştiu că reţeta 
pentru Prednistone trebuie reînnoită în câteva zile. Credeţi că va veni 
să facă asta? 

— Din experienţa mea, el trece prin diferite faze cu medicamentele 
lui. Va fi mofturos pentru un an, apoi poate nu le va mai lua pentru că 
îl fac să câştige în greutate. 

— Este gras? 

— Ultima dată când l-am văzut era foarte gras. 

— Cât de înalt este şi ce greutate are? 

— Are un metru şaptezeci. Când l-am văzut în septembrie, avea 
nouăzeci de kilograme şi i-am spus că excesul de greutate îi 
îngreunează respiraţia, ca să nu mai vorbesc de inimă. M-am zbătut cu 
el din cauza problemelor lui cu corticosteroizii, din cauza problemei 
lui cu greutatea. Poate deveni paranoic când este sub medicaţie. 

— Frați îngrijorat de psihoza provocată de steroizi? 

— Întotdeauna îmi fac griji în legătură cu asta, în privinţa oricui. 
Dacă ai vedea cum se manifestă o psihoză provocată de steroizi şi tu ai 
fi îngrijorată. Dar niciodată nu am reuşit să-mi dau seama dacă Edgar 
Allan era aşa din cauza medicamentelor sau aşa era el. Cum a făcut-o, 
dacă nu sunt prea indiscret? Cum a ucis-o pe fata aceea, pe Gilly 
Paulsson? 

— Ai auzit de Burke şi Hare? Scoţia secolului al XIX-lea, cei doi 
bărbaţi care omorau oameni şi le vindeau corpurile pentru disecţii 
medicale? Era un mare deficit de corpuri pentru disecţii şi de fapt 
uneori singura modalitate pentru ca tinerii studenţi la Medicină să 
poată învăţa anatomia era să dezgroape cadavre proaspăt îngropate în 


cimitir sau să facă rost de ele pe căi ilicite. 

— Furt de cadavre, spuse doctorul Philpott. Ştiu puţine despre 
burking:9. Nu pot spune că am auzit despre un asemenea caz în 
vremurile moderne. Cred că în acele vremuri celor care profanau 
mormintele pentru a face rost de cadavre pentru disecţii li se spunea 
„reînvietorii”. 

— Astăzi nu mai este nevoie de uciderea oamenilor pentru a le 
vinde corpurile. Dar metoda se mai foloseşte. Este foarte dificil de 
probat, nu avem cum să ştim cât de frecvent se aplică. 

— Sufocarea, arsenicul sau ce? 

— În patologia judiciară, burking-ul se referă la crimă prin asfixie 
mecanică. Burke, după cum spune legenda, alegea oameni slabi, de 
cele mai multe ori bătrâni, copii, bolnavi, se aşeza pe pieptul lor şi le 
astupa nările şi gura. 

— Asta s-a întâmplat şi cu fata aceasta? întrebă doctorul Philpott, 
stânjenit. Asta i-a făcut el lui Gilly? 

— După cum ştiţi, uneori un diagnostic se bazează pe lipsa unui 
diagnostic. Prin eliminare, răspunse Scarpetta. N-am găsit nimic, cu 
excepţia unor vânătăi recente care ar putea indica că cineva a presat-o 
pe torace, imobilizându-i mâinile. Ei i-a curs sânge din nas. Scarpetta 
nu vroia să-i spună mai multe în acel moment. Evident, toate acestea 
sunt strict confidenţiale. 

— Nu am nici cea mai mică idee unde ar putea fi, spuse cu 
înverşunare doctorul Philpott. Dacă îmi telefonează, pentru orice 
motiv, te voi anunţa imediat. 

— Să vă dau numărul lui Pete Marino. Ea începu să noteze pe o 
hârtie. 

— Edgar Allan nu este o persoană despre care ştiu prea multe. 
Sincer, niciodată nu prea mi-a plăcut de el. Este un tip straniu, mie 
îmi crea o senzaţie înfiorătoare şi pe vremea când mama lui trăia, ea 
venea întotdeauna cu el când avea programare. A făcut asta până când 
a murit. 

— Din ce cauză a murit ea? 

— Asta mă îngrijorează, acum că vorbim de acest subiect, spuse el, 
strâmbându-se. Era obeză şi avea foarte mare grijă de ea. Într-o iarnă 
a făcut gripă şi a murit acasă. Nu mi s-a părut nimic suspect atunci. 
Acum nu mai ştiu. 

— Mă pot uita pe fişa lui? Şi pe a ei, dacă o mai aveţi? întrebă 
Scarpetta. 

— Ei bine, pe ai ei nu o am la îndemână, pentru că a murit acum 
ceva timp. Dar pe a lui te pot lăsa să o vezi. Poţi sta chiar aici la biroul 
meu. El se ridică şi părăsi bucătăria. Se mişca mult mai lent şi părea 
mult mai obosit decât era înainte. 

Scarpetta privi pe fereastră la o gaiţă albastră care prăda un loc 


special amenajat pentru hrănirea păsărilor atârnat de o creangă a unui 
stejar. Gaiţa este foarte agresivă în timp ce ataca hrana cu ferocitate, 
apoi dispăru. Edgar Allan Pogue putea scăpa. Amprentele prelevate nu 
spuneau prea multe, iar cauza şi modul de operare erau discutabile. 
Nu se poate spune câte persoane a ucis, gândi ea, începând să se 
întrebe ce făcuse el în perioada în care lucrase pentru ea. Ce făcea el 
acolo la subsol? Era palid şi slab pe vremea aceea şi ea îşi amintea faţa 
lui palidă cum o privea, furişând priviri timide către ea în timp ce 
cobora cu acel lift de serviciu infernal şi venea să vorbească cu Dave, 
care nu-l plăcea pe Edgar Allan şi care nu avea de unde să ştie unde 
era acesta. 

Scarpetta a petrecut cât de puţin timp a putut în Departamentul de 
anatomie. Era un loc sumbru. Fondurile alocate de stat erau 
insuficiente, colegii ei doctori, care aveau nevoie de corpuri, erau 
prost plătiţi, nu erau suficienţi bani pentru a le asigura morţilor nici 
un pic de demnitate. Iar crematoriul se defecta mai tot timpul, într-un 
colţ erau bâte de baseball deoarece era nevoie de ele atunci când 
scoteau rămăşiţele arse din cuptor şi mai rămânea câte un os mai 
mare, care nu încăpea în urnele ieftine furnizate de stat, care trebuia 
pulverizat. O maşină de măcinat ar fi fost prea scumpă, iar o bâtă de 
baseball era tocmai bună pentru a aduce oasele la dimensiunile 
potrivite. Scarpetta nu vroia să-şi mai amintească prin ce trecuse în 
acel loc. Nu se ducea acolo decât când era absolut necesar şi evita 
crematoriul, evita să privească bâtele de baseball. Ea ştia de bâtele 
acelea şi se ţinea departe de ele, pretinzând că acestea nu se aflau 
acolo. 

Ar fi trebuit să aduc o maşină de măcinat, gândi ea în timp ce se 
uita la locul unde fusese mâncarea pentru păsări. Ar fi trebuit să 
cumpărăm din banii mei. Nu ar fi trebuit să permit folosirea bâtelor de 
baseball. Acum nu ar mai fi permis aşa ceva. 

— Astea sunt, spuse doctorul Philpott când se întoarse cu un dosar 
pe care era tipărit numele lui Edgar Allan Pogue. Trebuie să mă întorc 
la pacienţii mei. Dar voi veni să văd dacă ai nevoie de ceva. 

Adevărul este că ea nu fusese prea ataşată de Departamentul de 
anatomie. Ea era medic legist, avocat şi nu director de pompe funebre 
sau îmbălsămător. Presupusese întotdeauna că acei oameni morţi nu 
aveau ce să-i spună deoarece nu era nici un mister legat de moartea 
fiecăruia. Dacă oamenii pot muri în pace, acei oameni o făcuseră. Ea 
trebuia să se ocupe de cei care nu muriseră în pace. Ea trebuia să se 
ocupe de morţile violente, subite şi suspecte şi nu dorea să vorbească 
cu oamenii din acea cutie, aşa că pe vremea aceea evita să coboare în 
acea parte subterană a lumii. Evita oamenii care lucrau acolo şi morţii 
de acolo. Nu dorea să petreacă mult timp cu Dave sau cu Edgar Allan. 
Nu, nu voia. Când corpurile roz erau străpunse şi ridicate cu cârlige şi 


laţuri, ea nu dorea să vadă asta. Nu, nu voia. 

Trebuia să le acorde mai multă atenţie, gândi ea, iar stomacul i se 
strângea din cauza cafelei. Nu am făcut tot ce am putut. Citi cu atenţie 
fişa medicală a lui Pogue. Ar fi trebuit să cumpăr o maşină de 
măcinat, gândi ea, căutând în fişă adresa pe care i-o dăduse Pogue 
doctorului Phipott. Potrivit acestuia, el trăia în Ginter Park, în partea 
de nord a oraşului, din 1996, apoi adresa lui a fost schimbată cu o 
cutie poştală. Nicăieri nu era menţionat unde a locuit din 1996, iar ea 
se întrebă dacă de atunci el nu se mutase în spatele casei familiei 
Paulsson, în casa doamnei Arnette. Poate că el a omorât-o şi pe 
aceasta, devenind un intrus. 

Un piţigoi se duse la locul amenajat pentru hrănirea păsărilor din 
dreptul ferestrei şi ea îl privi, cu fişa medicală a lui Pogue în mână. 
Razele soarelui îi luminau partea stângă a feţei, încălzind-o, dar nu 
prea mult, o căldură de iarnă în timp ce privea mica pasăre gri cum 
ciuguleşte seminţele, cu ochii lucitori şi coada mişcându-se vioaie. 
Scarpetta ştia ce spuneau unii oameni despre ea. Că a ignorat tot 
timpul obişnuitele comentarii despre doctorii ai căror pacienţi sunt 
morţi. Că este morbidă. Că este ciudată şi nu se prea împăca cu 
oamenii vii. Medicii legişti sunt antisociali şi ciudaţi, au sânge rece şi 
sunt lipsiţi de compasiune. Ei aleg această ramură a medicinii 
deoarece sunt de fapt nişte doctori rataţi, taţi rataţi, mame ratate, 
iubiţi rataţi, fiinţe umane ratate. 

Din cauza celor spuse de ignoranţi, ea evitase partea întunecată a 
meseriei ei, nu voia să se ducă în partea întunecată, deşi putea. Îl 
înţelegea pe Edgar Allan Pogue. Nu aprobă ce făcuse el, dar ştia ce 
simţea el. Ea vedea faţa lui albă cum furişa priviri către ea şi apoi îşi 
aminti ziua când a dus-o pe Lucy jos unde lucra el, pentru că îşi 
petrecea Crăciunul cu ea. Lui Lucy îi plăcea să meargă cu ea la 
serviciu şi atunci Scarpetta avea treabă cu Dave, aşa că Lucy a însoţit- 
o la subsol la Departamentul de anatomie şi ea era gălăgioasă, 
necuviincioasă şi jucăuşă. Ea era Lucy. Ceva se întâmplase în acea zi 
când fusese Lucy acolo. Ce anume? 

Piţigoiul ciuguli seminţele şi privi direct spre Scarpetta prin geam. 
Ea îşi ridică cana cu cafea, iar pasărea zbură. Raze palide de soare 
poposeau pe cana albă, o cană albă cu sigla Colegiului Medical din 
Virginia încrustată pe ea. Ea se ridică de la masa din bucătăria 
doctorului Philpott şi formă numărul de telefon mobil al lui Marino. 

— Da, răspunse el. 

— Nu se va întoarce în Richmond, spuse ea. Este suficient de 
deştept ca să-şi dea seama că îl vom căuta aici. Iar Florida este un loc 
foarte bun pentru cei cu probleme respiratorii. 

— Eu o să mă îndrept într-acolo. Tu ce vei face? 

— Mai am un singur lucru de făcut şi apoi am terminat cu oraşul 


acesta, răspunse ea. 
— Ai nevoie de ajutor? 
— Nu, mulţumesc, spuse ea. 

Muncitorii de pe şantier erau în pauza de masă, stăteau pe bucăţi de 
beton sau în scaunele maşinilor pe care le operau şi mâncau. Căşti de 
protecţie şi feţe afectate de intemperii o priveau pe Scarpetta cum 
trecea prin noroiul gros şi roşu, ridicându-şi haina lungă ca pe o fustă 
să nu se murdărească. 

Nu îl vedea pe maistrul cu care se întâlnise mai înainte sau pe 
cineva care să pară a fi şef pe acolo, iar restul oamenilor nu părea să 
intenţioneze să vină să o întrebe ce doreşte. Câţiva oameni în haine 
închise la culoare pline de praf se adunaseră în jurul unui buldozer, 
mâncând sandvişuri şi bând sucuri şi o priveau cum mergea prin 
noroi, ţinându-şi haina ridicată. 

— Îl caut pe maistru, spuse ea când se apropie de ei. Trebuie să 
intru în clădire. 

Ea privi spre locul unde fusese biroul ei. Jumătate din partea din 
faţă a clădirii era la pământ, dar partea din spate era încă în picioare. 

— În nici un caz, spuse unul din oameni cu gura plină. Nimeni nu 
intră acolo. Continuă să mestece privind-o ca pe o femeie nebună. 

— Partea din spate a clădirii pare a fi în regulă, răspunse ea. Când 
am fost medic legist şef aici, acolo a fost biroul meu. Am venit aici 
imediat după ce domnul Whitby a fost ucis. 

— Nu poţi intra acolo, răspunse acelaşi om şi privi în jur la 
camarazii lui care ascultau conversaţia. El îi privi de parcă ar fi vrut să 
spună că este nebună. 

— Unde este supraveghetorul vostru? întrebă ea. Vreau să vorbesc 
cu el. 

Bărbatul scoase un telefon mobil de la centură şi îl sună pe 
supraveghetor. 

— Hei, Joe, spuse el. Sunt Bobby. Îţi mai aduci aminte de femeia 
care a venit aici acum câteva zile? Doamna cu marele poliţist din Los 
Angeles? Da, da, exact. S-a întors şi vrea să vorbească cu tine. Bine. 
Închise telefonul şi se întoarse către ea. S-a dus să-şi ia ţigări şi se va 
întoarce imediat, îi spuse el. De ce vrei să te duci acolo? Oricum nu 
mai este nimic acolo. 

— Cu excepţia fantomelor, spuse alt bărbat şi ceilalţi începură să 
râdă. 

— Când aţi început să dărâmaţi locul acesta? îi întrebă ea. 

— Acum o lună. Imediat după Ziua Recunoştinţei. Apoi am 
întrerupt lucrul cam o săptămână din cauza furtunilor de zăpadă. 

Oamenii începură să vorbească între ei, corectându-se unul pe 
celălalt în privinţa primei lovituri de macara, iar Scarpetta văzu un 
bărbat care venea pe una din laturile clădirii. Acesta purta pantaloni 


kaki, o jachetă verde-închis şi cizme, avea caschetă de protecţie şi 
fuma în timp ce se apropia de ea. 

— El este Joe, îi spuse Bobby. Dar nici el nu te va lăsa să intri. Dar, 
oricum, nu cred că vrei să intri acolo. Nu este sigur, din foarte multe 
motive. 

— Când aţi început să dărâmaţi clădirea, aţi oprit voi curentul, sau 
era deja oprit? întrebă ea. 

— Nu am fi început munca dacă mai era curent. 

— Nu a fost oprit de mult timp, spuse altcineva. Vă mai amintiţi 
când am început? Oamenii mei trebuiau încă să treacă pe acolo. Şi 
erau lumini atunci, nu? 

— Habar nu am. 

— Bună ziua, îi spuse Joe lui Scarpetta. Cu ce vă pot fi de folos? 

— Trebuie să intru în clădire. Pe uşa din spate de lângă uşa de la 
depozit, răspunse ea. 

— În nici un caz, spuse el cu fermitate, scuturând din cap şi privind 
spre clădire. 

— Pot vorbi cu tine un minut? spuse Scarpetta şi se îndepărtă de 
ceilalți muncitori. 

— La naiba, nu, nu te las să intri acolo. Pentru ce naiba vrei să intri 
acolo? spuse Joe, acum că erau la o oarecare depărtare de ceilalţi 
muncitori. Nu este sigur. De ce vrei să intri? 

— Ascultă, spuse ea, schimbându-și centrul de greutate de pe un 
picior pe altul în noroi, nemairidicându-şi haina, am ajutat la 
examinarea cadavrului domnului Whitby. Am găsit nişte particule 
stranii pe corpul lui, mai mult nu-ţi pot spune. 

— Glumeşti. 

Ea ştia că asta îi va atrage atenţia şi adăugă: 

— Este ceva ce trebuie să verific în interiorul clădirii. Chiar este 
nesigur, sau doar îţi este frică de un proces, Joe? 

El privi clădirea şi se scărpină în cap, apoi îşi trecu degetele prin 
păr. 

— Ei bine, nu va cădea pe noi, nu acolo în spate. Nu m-aş aventura 
în partea din faţă. 

— Nu mă voi duce în partea din faţă, răspunse ea. Este suficient în 
spate. Putem intra pe uşa din spate, cea de lângă uşa depozitului, la 
dreapta în capătul culoarului sunt scările. Putem coborî un etaj pe 
scări, la subsol. Acolo trebuie să ajung. 

— Ştiu de scările acelea. Am mai fost acolo. Vrei să coborâm la 
subsol? Doamne Dumnezeule! Asta chiar că este o chestie. 

— Cât timp a fost tăiat curentul? 

— Chiar înainte să ne apucăm de treabă. 

— Şi când a fost prima oară când ai trecut pe acolo? spuse ea. 

— Erau lumini acolo. Asta a fost astă-vară, prima oară când am 


venit aici. E întuneric ca într-o peşteră acolo, acum. Ce dovezi? Nu 
înțeleg. Crezi că a mai păţit şi altceva decât că a trecut tractorul peste 
el? Nevastă-sa a făcut mare scandal acuzând în stânga şi-n dreapta. O 
droaie de bălmăjeli. Am fost aici. Nu a păţit altceva decât că a fost în 
momentul nepotrivit la locul nepotrivit şi s-a jucat cu comutatorul. 

— Trebuie să mă uit, spuse ea. Poţi veni cu mine. Aş aprecia mult 
dacă ai veni. Tot ceea ce trebuie să fac este să arunc o privire. 
Bănuiesc că uşa din spate este închisă. Eu nu am cheia. 

— Ei bine, nu asta ne va împiedica să intrăm. El privi spre clădire, 
apoi se uită la oamenii lui. Hei, Bobby! strigă el. Poţi să scoţi 
încuietoarea uşii din spate? Fă-o acum. Ei bine, spuse el către ea. Bine. 
Te duc înăuntru atât timp cât nu ne apropiem de partea din faţă şi nu 
zăbovim mai mult de un minut. 

Lumina juca pe pereţii acoperiţi de cenuşă şi pe scările vopsite în 
bej, iar picioarele lor scoteau un sunet hârjâit când atingeau podeaua 
coborând spre locul unde lucrase Edgar Allan Pogue pe vremea când 
Scarpetta era şefă acolo. Nu era nici o fereastră la primele două etaje 
ale clădirii pentru că acele niveluri adăposteau morga şi o morgă de 
obicei nu are ferestre, iar sub pământ nu pot fi ferestre. Întunericul 
din casa scărilor era deplin, iar aerul era jilav, usturător şi plin de 
praf. 

— Când mi-au făcut turul acestui loc, spuse Joe în timp ce coborau 
treptele, iar lumina lanternei sale urmărea fiecare treaptă, nu mi-au 
spus de locul acesta. Tot ce am făcut a fost să urcăm scările. Am crezut 
că aici este beciul. Ei nu m-au adus pe aici, spuse el cu năduf. 

— Ar fi trebuit, răspunse ea, iar praful îi irită gâtul şi o înţeapă pe 
piele. Aici sunt două cazane în podea, cam de şase pe şase metri şi 
adânci de trei metri. Nu vrei să cadă vreun excavator sau altceva în 
ele când veţi dărâma aici. 

— Asta chiar că mă enervează, spuse el furios. Măcar să-mi fi arătat 
poze. Şase pe şase metri. Doamne! Asta chiar că mă face să-mi sară 
țandăra. Acesta este ultimul pas, fii atentă. El plimbă lumina împrejur. 

— Ar trebui să fim pe hol. Fă stânga. 

— Se pare că numai la stânga putem face. El începu să se deplaseze 
uşor. De ce naiba nu ne-au spus despre acele rezervoare? Nu-i venea a 
crede. 

— Nu ştiu. Depinde de cine ţi-a făcut turul. 

— Un tip, la naiba, care era numele lui? Tot ce îmi amintesc este că 
lucra la Serviciile Generale şi nu-i convenea deloc că se afla aici. Nici 
nu sunt sigur că ştia mai multe despre clădire. 

— Probabil că nu, spuse Scarpetta, privind o bucată albă de 
pardoseală care strălucea în lumina lanternei sale. Probabil că tipul 
nici nu ştia de rezervoarele alea. Probabil că nu a fost niciodată la 
Departamentul de anatomie. Puţini au fost aici. Sunt chiar aici. Ea 
indică cu lanterna drept în faţa lor, iar lumina străbătu prin întuneric, 
dezvăluind o încăpere imensă care avea pe podea două mari capace de 
oţel, capacele containerelor. Ei bine, capacele sunt puse. Asta nu ştiu 
dacă este bine sau nu, spuse ea. Dar aici este un adevărat hazard 
biologic. Trebuie să ştii cu ce ai de a face aici înainte de a dărâma 
clădirea. 

— Nu te teme. Nu-mi vine să cred, spuse el, furios şi nervos în timp 
ce rotea lumina lanternei prin cameră. 

Ea se depărtă de containere, ajungând în spaţiul opus al camerei în 
care funcţiona Departamentul de anatomie, trecând de camera mică în 


care se făceau îmbălsămările şi o lumină cu lanterna. O masă de fier 
prevăzută cu ţevi de scurgere, luci în bătaia lanternei, apoi o chiuvetă 
de inox şi nişte dulapuri. Sprijinită de perete în acea cameră se afla o 
targă mobilă ruginită cu un înveliş de plastic deasupra. În partea din 
stânga a acelei camere se afla un alcov, iar ea îşi imagină crematoriul 
îngropat în mormane de cenuşă înainte să-l vadă. Apoi lumina ei 
poposi pe o uşă lungă şi întunecată din oţel şi îşi aminti că văzuse 
flăcările prin spaţiile din jurul acesteia, îşi aminti tăvile mari de fier 
pline de praf pe care se puneau cadavrele ce erau apoi introduse în 
cuptor şi scoase de acolo când nu mai rămâneau decât cenuşă şi bucăţi 
de oase calcifiate şi apoi se gândi la bâtele de baseball cu care 
obişnuiau să pulverizeze oasele rămase. Simţi o ruşine imensă când îşi 
aminti de bâte. 

Lumina de la lanterna ei se mută pe podea. Era încă acoperită de 
cenuşă albă şi bucăţi de oase ce păreau a fi de cretă şi simţi cum 
scârţâie sub paşii ei. Joe nu venise cu ea până aici. El aştepta chiar 
lângă alcov şi ajuta de acolo luminând de la distanţă fiecare colţ al 
acelui loc, reflectând umbra ei pe perete, cu casca de protecţie pe cap 
şi haina lungă şi neagră. Apoi lumina dezveli ochiul. Era un ochi făcut 
cu vopsea neagră pe blocul bej pentru cenuşă, un ochi mare, negru, cu 
gene. 

— Ce naiba este asta? întrebă Joe. El privea ochiul de pe perete, 
chiar dacă el nu-l putea vedea cum se uită. lisuse Hristoase. Ce este? 

Scarpetta nu-i răspunse în timp ce lumina locul cu lanterna. Bâtele 
de baseball nu se aflau în locul pe care ea îl ştia atunci când fusese 
şefă aici, dar peste tot erau cenuşă şi bucăţi de oase, destul de multe, 
gândi ea. Lumina ei poposi pe un tub de spray cu vopsea neagră şi alte 
două cutii de vopsea una pentru vopsea roşie şi alta pentru vopsea 
albastră, ambele goale. Le luă şi le puse într-o pungă de plastic, iar 
tubul separat în altă pungă de plastic. Găsi nişte pachete vechi de 
țigări pline cu cenuşă şi observă mucurile de ţigări de pe jos şi o 
pungă de hârtie mototolită. Mâna ei protejată de mănuşă intră în raza 
de lumină a lanternei şi ridică punga. Hârtia scoase un zgomot 
înfundat când o deschise, iar ea îşi putu da seama că acea pungă nu se 
afla acolo de opt ani, ci de mai puţin de un an. 

Scarpetta simţi un miros vag de ţigară când deschise punga, dar nu 
era miros de ţigară fumată, gândi ea, ci de tutun ars. Luminând 
interiorul pungii, descoperi bucăţi de frunze de tutun şi o chitanţă. Joe 
o urmărea şi fixă lanterna pe punga din mâna ei. Ea privi chitanţa şi 
avu senzaţia copleşitoare a unei ruperi de realitate când citi data 
înscrisă pe aceasta: 14 septembrie trecut, atunci când Edgar Allan 
Pogue, iar ea simţi cu siguranţă că despre Pogue este vorba, cheltuise 
mai mult de o sută de dolari la o tutungerie din James Center pentru 
zece ţigări „Romeo şi Julieta”. 

James Center nu era tipul de loc pe care Marino obişnuia să-l 
frecventeze pe vremea când era poliţist în Richmond, iar el nu-şi 
cumpărase niciodată ţigările lui Marlboro din locuri atât de 
simandicoase sau din orice fel de magazin de tutun. 

El nu cumpărase niciodată ţigări de foi, orice marcă ar fi fost 
acestea, deoarece chiar şi cele mai ieftine costau prea mult pentru un 
singur fum şi pe de altă parte el nu ar fi pufăit, ar fi inhalat. Nu că ar 
mai fuma, dar putea admite adevărul. El ar fi inhalat fum de ţigară de 
foi. Atriumul era tot numai sticlă, lumină şi plante, iar sunetul apei de 
la cascade şi fântâni îl urmărea pe Marino în timp ce trecea prin 
dreptul magazinului de unde Edgar Allan Pogue îşi cumpărase ţigările 
cu numai trei luni înainte de a o omori pe micuța Gilly. 

Nu era încă după-amiază şi magazinele nu erau foarte aglomerate. 
Câţiva oameni în costume elegante cumpărau cafea şi se mişcau de 
parcă trebuiau să ajungă undeva şi aveau vieţi importante, iar Marino 
nu putea înghiţi oamenii de genul celor din James Center. El cunoştea 
tipul, nu personal, dar ştia despre ei. Era tipul de oameni care nu ştiau 
de existenţa tipului de oameni ca Marino şi nu încercaseră niciodată 
să afle. El mergea repede şi nervos şi când un bărbat în costum elegant 
trecu pe lângă el fără să-l vadă, Marino gândi: „Habar nu ai de nimic. 
Oamenii ca tine nu au idee de nimic.” 

Înăuntrul magazinului de tutun aerul era iute şi dulce, o simfonie de 
arome de tutun care îl învăluiră şi îl stârniră într-un fel pe care nu îl 
înţelegea şi el imediat dădu vina pe fumat. Îi era dor de fumat. Era 
trist şi supărat că simţea astfel şi îl durea inima şi era mişcat până în 
adâncul sufletului, pentru că ştia că nu va mai putea să fumeze 
niciodată, nu cum o făcuse înainte, chiar nu mai putea. El se minţea 
singur că ar mai putea să fumeze din când în când. Câtă putere să poţi 
gândi că mai există speranţă. Nu mai era nici o speranţă. Niciodată nu 
mai fusese nici o speranţă. Dacă ceva este fără speranţă, atunci nevoia 
lui insaţiabilă pentru tutun, dragostea lui disperată pentru tutun era 
fără speranţă şi el este izbit deodată de durere pentru că nu va mai 
aprinde niciodată o ţigară şi să tragă cu nesaţ din ea şi să simtă 
plăcerea, acea fericire supremă, acea relaxare după care tânjeşte în 
fiecare minut al vieţii lui. El se trezeşte cu acea dorinţă, doreşte în vis, 
doreşte când este treaz. Privindu-şi ceasul, se gândeşte la Scarpetta, 
întrebându-se dacă avionul ei avea întârziere. Atât de multe zboruri 
au întârziere zilele astea. 

Doctorul lui Marino i-a spus că dacă mai fumează va ajunge să care 
după el un tub de oxigen până să ajungă la şaizeci de ani. Sfârşind 
prin a muri tânjind după aer la fel cum micuța Gilly se luptase pentru 


aer în timp ce monstrul acela o imobilizase, iar ea era sub el speriată, 
fiecare celulă din plămânii ei strigând după oxigen în timp ce gura ei 
încerca să strige după mama şi tatăl ei, doar strigând, gândea Marino. 
Gilly nu putea scoate nici un sunet şi ce făcuse ea pentru a merita o 
moarte ca asta? Nimic, asta făcuse, gândea Marino în timp ce se uita 
la cutiile cu ţigări de foi de pe rafturile negre de lemn din magazinul 
de tutun aromat pentru oameni bogaţi. Scarpetta ar fi trebuit să se 
îmbarce chiar acum, gândi el, observând cutiile de ţigări „Romeo şi 
Julieta”. Dacă nu are întârziere atunci este chiar în avion, 
îndreptându-se la vest de Denver, iar Marino simţi un gol în inimă şi 
undeva într-un colţ al sufletului simţi ruşine şi apoi deveni foarte 
furios. 

— Să îmi spuneţi dacă vă pot fi de folos cu ceva, spuse un bărbat cu 
un pulover cenuşiu cu gulerul în formă de „V” ce stătea în spatele 
tejghelei. Culoarea hainelor acestuia şi părul lui cărunt îi aminteau lui 
Marino de fumat. Omul muncea într-un magazin de tutun şi avea 
culoarea fumatului. Probabil că după program pleca acasă unde putea 
avea câte ţigări doreşte, în timp ce Marino se duce acasă sau în 
camera de hotel şi nu poate nici măcar să aprindă o ţigară şi nici să 
inhaleze fum. Acum vede adevărul. El ştie. Nu poate avea. Se minţise 
că poate şi acum era cuprins de durere şi ruşine. 

Duse mâna la buzunarul unde o ţinea şi scoase chitanţa pe care o 
găsise Scarpetta pe podeaua plină de praf de oase a Departamentului 
de anatomie din vechea ei clădire. Chitanţa este într-o pungă de 
plastic transparentă, iar el o puse pe tejghea. 

— De când lucrezi aici? îl întrebă Marino pe tipul care arăta ca o 
ţigară, din spatele tejghelei. 

— De aproape doisprezece ani, spuse omul, zâmbind, dar avea ceva 
în privirea pe care i-a întors-o cu ochii lui cenușii. Marino recunoscu 
frica şi nu făcu nimic să o aline. 

— Atunci îl cunoşti pe Edgar Allan Pogue. A venit aici pe 14 
septembrie şi a cumpărat ţigările acestea. 

Omul se aplecă şi se uită la chitanţa din punga de plastic. 

— Asta este chitanţa noastră, spuse el. 

— Nu mai spune, Sherlock Holmes. Un tip scund şi gras, cu părul 
roşu, spuse Marino, nefăcând altceva decât să amplifice frica omului. 
În jur de treizeci de ani. Muncea la vechea morgă din apropiere. 
Marino arătă spre 14th Street. Probabil că se purta ciudat când era 
aici. 

Omul privea fix la şapca de baseball cu inițialele LAPD a lui Marino. 
Fl este palid şi stânjenit. 

— Noi nu vindem ţigări cubaneze. 

— Ce? tresări Marino. 

— Dacă despre asta este vorba. El a întrebat dar noi nu avem aşa 


ceva. 

— A venit aici şi a întrebat de ţigări cubaneze? 

— Era foarte hotărât, în special ultima oară când a venit pe aici, 
spuse omul nervos. Noi nu vindem ţigări cubaneze sau nimic ce este 
ilegal. 

— Nu te acuz de nimic şi nu sunt de la ATF:zoy sau FDA: sau de la 
Comisia de Sănătate sau iepurele de Paşte, spuse Marino. Mă doare 
undeva dacă tu vinzi rahat cubanez pe sub tejghea. 

— Nu fac asta. Vă jur că nu. 

— ÎI vreau doar pe Pogue. Vorbeşte! 

— Îmi aduc aminte de el, spuse omul, iar acum faţa lui avea 
culoarea fumului. Da, mi-a cerut cubaneze. Mi-a cerut Cohiba, dar nu 
din cele dominicane, de care vindem, ci cubaneze. I-am spus că nu 
vindem ţigări cubaneze. Sunt ilegale. Nu eşti de pe aici, nu? Nu pari a 
fi de pe aici. 

— Cu siguranţă nu sunt de pe aici, răspunse Marino. Ce altceva a 
mai spus Pogue? Şi când a venit aici ultima dată? 

Omul se mai uită odată la chitanta de pe tejghea. 

— Probabil că de atunci. Se pare că ultima oară a venit aici în 
octombrie. Venea aici cam o dată pe lună. Un om foarte ciudat. Foarte 
ciudat. 

— În octombrie? Bine. Ce altceva a mai spus când a venit aici? 

— Dorea ţigări de foi cubaneze, spunea că plăteşte oricât era nevoie 
pentru ele, iar eu i-am spus că nu vindem aşa ceva. Ştia asta. M-a mai 
întrebat asta şi cu alte ocazii, dar niciodată atât de insistent. Mi se 
pare că mi-a spus că tutunul cubanez este bun pentru plămâni, o 
prostie de genul acesta. Poţi fuma oricâte ţigări de foi cubaneze vrei şi 
ele nu-ţi vor face nici un rău, ba chiar sunt bune. Ele sunt mai pure şi 
mai bune pentru plămâni şi că au de fapt efecte terapeutice, ceva 
prostesc de genul acesta. 

— Ce i-ai spus? Nu mă minţi. Nu mă interesează dacă i-ai vândut 
cubaneze. Trebuie să-l găsesc. Dacă el crede că sunt bune pentru 
plămâni, atunci le cumpără de undeva. Dacă are nevoie, înseamnă că 
le cumpără de undeva. 

— Avea nevoie, cel puţin ultima oară când a venit aici foarte ferm. 
Nu mă întreba de ce, spuse omul, privind chitanţa. Sunt o droaie de 
țigări de foi bune. De ce trebuia să fie cubaneze nu am înţeles, dar le 
voia. Îmi amintea de oamenii disperaţi pentru nişte iarbă magică, sau 
marijuana, sau oamenii cu artrită care doreau injecții cu aur sau 
prostii de genul acesta. Evident numai superstiții, sau aşa ceva. Foarte 
ciudat. L-am trimis la alt magazin şi i-am spus să nu mă mai întrebe 
de cubaneze niciodată. 

— Care magazin? 

— Ei bine, de fapt este un restaurant unde am auzit că îţi vând tot 


felul de chestii, sau ştiu ei de unde poţi cumpăra. La bar. Orice vrei, 
cred. Asta am auzit. Eu nu merg acolo. Nu vreau să am de a face cu 
chestii de acest gen. 

— Unde? 

— Mai jos pe Slip, spuse el. La numai câteva străzi mai încolo. 

— Ştii vreun loc în Florida de Sud unde se vând cubaneze? Poate i- 
ai recomandat un loc din Florida de Sud. 

— Nu, spuse omul scuturând capul său cărunt. Nu am nimic de a 
face cu treburile acestea. Întreabă-i pe cei de pe Slip. Probabil că ei 
ştiu. 

— Bine. Uite întrebarea de un milion de dolari. Marino puse punga 
de plastic la loc în buzunar. I-ai spus lui Pogue despre locul acesta de 
pe Slip pentru ca el să îşi ia ţigările de foi cubaneze de acolo? 

— I-am spus că oamenii îşi cumpără de acolo de la bar ţigări, spuse 
omul. 

— Care este numele localului de pe Slip? 

— Stripes. Numele barului este Stripes, mai jos pe strada Cary. Nu 
doream să se mai întoarcă aici. Era foarte ciudat. Întotdeauna a fost 
foarte ciudat. Venea aici de ani de zile o dată pe lună. Niciodată nu 
vorbea prea mult, spuse omul. Dar ultima oară când a fost aici, în 
octombrie parcă, a fost mai ciudat decât de obicei. Avea cu el o bâtă 
de baseball. L-am întrebat ce face cu ea şi nu mi-a răspuns. Niciodată 
nu fusese atât de îndârjit referitor la cubanezele pe care le dorea şi 
avea un aer bizar. Cerea întruna Cohiba. Le dorea. 

— Era bâta cu roşu, alb şi albastru? întrebă Marino, gândindu-se la 
Scarpetta şi la maşina de măcinat şi la praf de oase şi la tot ce spusese 
când a plecat de la biroul doctorului Philpott. 

— Poate că da, spuse omul cu o privire ciudată. Despre ce naiba 
este vorba? întrebă el. 

În pădurile din apropierea caselor din oraş, umbrele cad adânci şi 
reci pe plopii albi şi gri. Copacii sunt goi, dar deşi în pădurea asta. 
Pentru a trece printre ei, Lucy şi Henri trebuiau să se aplece şi să dea 
crengile la o parte. Pantofii lor de iarnă nu puteau opri zăpada să 
ajungă la genunchi cu fiecare pas pe care îl făceau şi de fiecare dată 
când priveau înainte observau întinderea de zăpadă neatinsă de paşii 
oamenilor. 

— Este o nebunie ce facem, spuse Henri, respirând cu greu. De ce 
facem asta? 

— Pentru că trebuie să ieşim şi să facem ceva, răspunse Lucy în 
timp ce păşea pe zăpada care îi ajungea aproape până la coapse. Uau! 
Uite! Incredibil. Este minunat. 

— Nu cred că este bine că am venit până aici, spuse Henri, făcând o 
pauză, privind-o printre umbrele care făceau ca zăpada să fie albastră. 
Am trecut peste toate şi mi-a ajuns, mă voi întoarce la Los Angeles. 

— Este viaţa ta, faci ce vrei. 

— Ştiu că nu vrei să spui asta. Când spui lucruri de genul acesta 
nasul tău creşte. 

— Hai să mergem un pic mai încolo, spuse Lucy, înaintând, 
asigurându-se că micii copăcei şi crengile nu o lovesc pe Henri în faţă, 
cu toate că ea poate ar fi meritat aşa ceva. Este un copac bătrân căzut, 
sunt aproape sigură. 

L-am văzut de pe cărare atunci când am venit să te vizitez şi putem 
să dăm zăpada de pe el şi să ne aşezăm. 

— Vom îngheţa, spuse Henri, făcând paşi mari şi scoțând aburi pe 
gură. 

— Nu îţi este frig acum, nu? 

— Sunt încinsă. 

— Deci, dacă ni se va face frig, ne vom ridica şi ne vom întoarce 
acasă. 

Henri nu răspunse. Imunitatea ei este vizibil scăzută faţă de ceea ce 
fusese înainte de a lua gripa şi a fi atacată, în Los Angeles, unde Lucy 
a văzut-o prima oară, ea era într-o excelentă formă fizică, nu era 
masivă, dar foarte puternică. Putea ridica propria greutate şi făcea 
zece tracţiuni neasistată, când majoritatea femeilor nu puteau ridica 
nici măcar o treime din propria greutate sau să facă măcar o tracţiune. 
Alerga o milă în mai puţin de şapte minute. Acum era norocoasă dacă 
putea merge o milă. În mai puţin de o lună, Henri a pierdut şi pierdea 
în continuare căci pierduse ceva mult mai important decât forma ei 
fizică. Îşi pierduse obiectivul. Nu mai avea nici un ţel. Lucy se temea 
că Henri nu a avut vreodată aşa ceva, numai vanitate, iar focurile 


vanităţii ard repede şi intens şi pier la fel de repede. 

— Numai până aici, spuse Lucy. Îl văd. Vezi acel buştean imens? 
Este un iaz îngheţat în spatele lui, apoi clubul de sănătate este în 
partea aceea, spuse ea arătând cu băţul de schi. Scenariul perfect ar fi 
ca la final să ne aştepte sala de fitness şi apoi sauna. 

— Nu mai pot respira, spuse Henri. De când am făcut gripa aceea, 
plămânii mei lucrează la jumătate din capacitate. 

— Ai avut pneumonie, îi aminti Lucy. Sau poate nu îţi mai aduci 
aminte. Ai luat antibiotice o săptămână, încă le luai când s-a 
întâmplat. 

— Da. Când s-a întâmplat. Totul este despre asta. Asta. Henri 
accentuă cuvântul „asta”. Deci acum folosim eufemisme. Ea păşea pe 
urmele lui Lucy pentru că nu mai avea energie şi era transpirată. Mă 
dor plămânii. 

— Ce ai vrea să spunem? Lucy ajunse la copacul căzut, acesta fusese 
un copac mare, dar acum nu mai era decât un fragment din el şi ea 
începu să dea zăpada la o parte. Cum ai numi tu ceea ce s-a 
întâmplat? 

— Eu aş zice că aproape am fost ucisă. 

— Uite aici. Şezi. Lucy se aşeză pe partea de buştean curățată de 
lângă ea. E bine să stai jos. Respirația ei îngheţată se ridica sub formă 
de aburi, iar faţa îi era atât de îngheţată, încât abia o simţea. Aproape 
ucisă, adică opusul lui aproape asasinată? 

— Acelaşi lucru. Henri era ezitantă cum stătea lângă buştean, 
privind în jur la pădurile înzăpezite şi la umbrele care mişcau prin ele. 
Prin întuneric şi crengi, luminile oraşului şi ale clubului de sănătate 
erau de un galben-palid, iar fumul se vedea ieşind pe coşuri. 

— Nu aş spune că este chiar acelaşi lucru, răspunse Lucy, uitându-se 
la ea, remarcând cât era de subţire şi o anume licărire în priviri care îi 
scăpase mai devreme. Aproape ucisă este modul detaşat a privi 
lucrurile. Eu mă refer mai mult la sentimente, la emoţiile reale. 

— Mai bine să nu răscolim lucrurile. Henri se aşeză cu grijă pe 
buştean, păstrând distanţa faţă de Lucy. 

— Tu nu l-ai căutat şi el te-a găsit pe tine, spuse Lucy privind atentă 
spre pădure, odihnindu-şi mâinile pe genunchi. 

— Deci am fost arogantă. Jumătate din persoanele de la Hollywood 
sunt arogante. Asta mă face să fac parte din clubul lor, răspunse ea şi 
părea a fi mândră că făcea parte din clubul vedetelor arogante. 

— Aşa gândeam şi eu până mai deunăzi. Lucy luă în mănuşi un 
pumn de zăpadă dintre bocanci şi se uită la ea. Se pare că ai dat un 
interviu legat de faptul că te-am angajat. Nu mi-ai spus niciodată 
despre el. 

— Ce interviu? 

— The Hollywood Reporter. Te-a citat. 


— Am fost citată cu multe lucruri pe care nu le-am spus, replică ea. 

— Acum nu este vorba despre ce nu ai spus. Este vorba despre un 
interviu dat de tine. Cred că ai dat interviul acesta în cunoştinţă de 
cauză. Numele companiei mele apare acolo, nu că existenţa TLP ar fi 
un secret adânc îngropat, dar faptul că am mutat sediul central în 
Florida asta este secret. Asta am ţinut foarte secret, mai ales din 
pricina taberei de instruire. Dar a sfârşit prin a apărea în ziar şi odată 
ce un lucru a ieşit la lumină, este preluat şi preluat din nou de alţii. 

— Tu nu înţelegi se pare zvonurile şi poveştile mincinoase, răspunse 
Henri, dar Lucy nu o privea în timp ce ea vorbea. Dacă ai fi lucrat în 
industria filmului, ai fi văzut. Ai fi înţeles. 

— Înţeleg destule, din păcate. Edgar Allan Pogue a aflat cumva că 
mătuşa mea lucrează probabil pentru mine în noul birou din 
Hollywood, Florida. Ghici ce face el? Se aplecă şi mai luă un pumn de 
zăpadă. Vine la Hollywood. Să mă caute. 

— Nu a venit după tine, spuse Henri, iar tonul vocii ei era rece 
precum gheaţa. Lucy nu putea simţi zăpada din cauza mănuşilor, dar 
simţi răceala lui Henri. 

— Mă tem că aşa a fost. Este greu să vezi cine conduce Ferrari-urile 
astea, ştii. Trebuie să te apropii mult ca să vezi şi ca maşini sunt destul 
de uşor de urmărit. Rudy are dreptate în legătură cu asta. Foarte uşor. 
Pogue a dat cumva de urma mea. Poate a pus suficiente întrebări şi a 
descoperit unde este tabăra şi a urmărit un Ferrari până la mine acasă. 
Poate că a fost vorba de Ferrari-ul negru. Nu ştiu. Ea lăsă zăpada să 
cadă printre degete şi apoi luă din nou nea de pe jos, refuzând să o 
privească pe Henri. El mi-a găsit Ferrari-ul negru, totuşi. L-a zgâriat ca 
naiba, pentru ca noi să ştim că a găsit acea maşină pe care tu ai luat-o 
fără să-mi ceri permisiunea, după ce ţi-am spus să nu o conduci 
niciodată, de altfel. Poate aceea a fost noaptea când mi-a găsit casa. 
Nu ştiu. Dar nu pe tine te urmărea. 

— Eşti atât de infatuată, spuse Henri. 

— Ştii ce, Henri — Lucy dădu drumul la zăpada din mână - am făcut 
o cercetare foarte amănunţită asupra ta când te-am recrutat. Nu cred 
că există vreun articol scris despre tine pe care să nu-l avem. Din 
păcate noi comunicăm foarte puţin. Aş vrea ca tu să termini cu fiţele 
de vedetă. Aş vrea să termini toată şarada asta cu am-mândria-mea- 
sunt-cineva. Este chiar plictisitor. 

— Eu plec. Henri se ridică de pe buştean şi îşi pierdu echilibrul. 
Sunt tare obosită. 

— El voia să te omoare pe tine pentru a mă face pe mine să sufăr 
pentru ceva ce am făcut când eram copil, spuse Lucy. Atât cât poate 
însemna logică pentru un bolnav mintal ca el. Chestia este că nici nu 
îmi mai amintesc de el. Iar el probabil că nici nu-şi mai aminteşte de 
tine, Henri. Fiecare are un rol final al lui până la urmă, cred. 


— Mi-aş fi dorit să nu te întâlnesc niciodată. Mi-ai distrus viaţa. 

Erau lacrimi în ochii lui Lucy, nemişcată pe buşteanul acela de 
parcă îngheţase acolo. Ea luă mai multă zăpadă şi o aruncă spre 
umbrele pădurii. 

— Tot timpul mi-au plăcut bărbaţii, oricum, spuse Henri păşind pe 
urmele pe care tot ele le făcuseră mai devreme când veniseră la acest 
buştean. Nu ştiu de ce m-am lăsat antrenată în chestia asta de la 
început. Poate am fost doar curioasă să văd cum este. Cred că mulţi 
oameni te găsesc foarte incitantă pentru o vreme. Nu că 
experimentarea ar fi un lucru neobişnuit în lumea din care provin. 
Asta nu contează. Nimic nu contează. 

— Cum ai căpătat vânătăile? o întrebă Lucy în timp ce Henri se 
îndrepta cu paşi mari spre pădure, respirând greu. Ştiu că îţi aduci 
aminte. Îţi aduci foarte bine aminte cum. 

— Of, vânătăile pe care le-ai fotografiat tu, domnişoara 
superpoliţist? răspunse Henri cu respiraţia tăiată, sprijinindu-se într- 
un băț de schi înfipt adânc în zăpadă. 

— Ştiu că îţi aduci aminte. Lucy o privi de pe buştean, cu ochii în 
lacrimi, reuşind totuşi să-şi păstreze vocea calmă. 

— S-a aşezat pe mine. Henri înfipse şi celălalt băț de schi în zăpadă 
şi ridică un picior. Acest monstru cu părul ciudat. La început am 
crezut că este doamna de la piscină, am crezut că el era o ea. L-am 
mai văzut la piscină de câteva ori cu câteva zile înainte de incident, 
când mi-a fost rău şi am rămas în cameră, l-am văzut, numai că am 
crezut că era o doamnă grasă cu părul ciudat, care curăţă piscina. 

— Curăţa piscina? 

— Da. Am crezut că este schimbul doi sau că o înlocuieşte pe 
doamna care se ocupa de obicei de piscină. Şi aici vine partea comică. 
Ea se uită înapoi spre Lucy, iar faţa lui Henri nu mai arăta ca de 
obicei. Arăta diferit. Iar nenorocita aia de vecină beţivană făcea poze 
la fel cum făcea cu tot ce se întâmpla pe proprietatea ta. 

— Foarte bine pentru tine că împărtăşeşti această informaţie, spuse 
Lucy. Sunt sigură că nu i-ai spus nimic lui Benton în tot acest timp, 
când a încercat să te ajute. Foarte frumos din partea ta să ne anunţi că 
s-ar putea să existe poze. 

— Asta este tot ce îmi amintesc. El s-a aşezat pe mine. Nu am vrut 
să spun nimic. Ea abia mai putea respira cu fiecare pas pe care îl 
făcea, apoi se opri şi se întoarse, iar faţa ei era albă şi rece în acea 
umbră. Consider că este foarte jenant, înţelegi tu. Respiră greu. Să te 
gândeşti că un nebun gras şi urât apare lângă patul tău. Nu pentru ştii 
tu ce, doar să se aşeze pe tine. Ea se întoarse din nou şi înaintă cu 
greu. 

— Mulţumesc pentru informaţie, Henri. Eşti un bun detectiv. 

— Nu mai sunt. Demisionez. Mă întorc, suspină ea. În Los Angeles. 


Demisionez. 

Lucy stă pe buştean, jucându-se cu zăpada, privind-o în palma 
înmănuşată. 

— Nu poţi demisiona, spuse ea. Deoarece eşti concediată. 

Henri nu o auzi. 

— Eşti concediată, spuse Lucy de pe buştean. 

Henri grăbi pasul şi se îndreptă spre pădure. 

În magazinul „Guns & Pawn” de pe strada US 1, Edgar Allan Pogue 
se plimba înainte şi înapoi prin faţa tejghelei, privind pe îndelete, în 
timp ce bătea cu degetele în cartuşele din buzunarul drept al 
pantalonilor. Lua tocurile de armă la rând, citea instrucţiunile, apoi le 
punea la loc în raft. Nu avea nevoie de un toc de armă azi. Ce zi este 
azi? Nu era sigur. Zilele trecuseră fără prea multe evenimente, numai 
amintirea luminii ce se legăna odată cu el pe scaunul în care stătea 
uitându-se la ochiul de pe perete care îl privea insistent. 

Din când în când începea să tuşească, o tuse uscată care îl ameţea, 
care îl supăra. Îi curgea nasul şi ţigările îi provocau usturime, iar el 
ştia ce înseamnă asta. Doctorul Philpott nu mai avea vaccinuri 
antigripale. Nu păstrase nici unul pentru Pogue. Dintre toţi oamenii 
care ar fi trebuit să păstreze un vaccin pentru Pogue, acesta ar fi 
trebuit să o facă, dar doctorul Philpott nici nu s-a gândit la asta. 
Doctorul Philpott îşi ceruse scuze că nu mai avea nici un vaccin şi, din 
câte ştia el, nimeni din oraş nu mai avea, asta era situaţia. Să încerce 
peste două săptămâni, dar şansele erau mici, aşa spusese doctorul 
Philpott. 

— Dar ce spui de sudul Floridei? îl întrebase Pogue. 

— Mă îndoiesc, venise replica doctorului Philpott, care era tare 
ocupat şi abia dacă mai era atent la ce spunea acesta. Mă îndoiesc că 
vei găsi vaccin antigripal undeva, numai dacă nu cumva eşti un tip 
foarte norocos, iar dacă eşti atât de norocos, mai bine joci la Loto. Este 
o criză naţională foarte severă în acest an. Nu au fost fabricate 
cantităţi suficiente, iar pentru a obţine o suplimentare, este nevoie de 
încă trei sau patru luni, aşa că pentru anul acesta asta este. Adevărul 
este că poţi să te vaccinezi pentru un fel de gripă şi să faci altă formă. 
Cel mai bun lucru este să eviţi contactul cu persoane bolnave şi să ai 
grijă de tine. Nu te urca în avioane şi stai departe de sălile de sport. 
Poţi fi expus la tot felul de viruşi în aceste locuri. 

— Da, domnule! răspunse Pogue, cu toate că el nu zburase niciodată 
cu avionul, iar ultima oară când a fost într-o sală de sport era pe 
vremea când era elev de liceu. 

Edgar Allan Pogue tuşi atât de tare încât îi dădură lacrimile, în timp 
ce privea fascinat raftul cu accesorii de curăţat arme, fascinat de 
multitudinea de periuţe, sticluţe şi seturi. El nu avea nici o intenţie să 
curețe arme astăzi, ci doar se plimba de-a lungul rafturilor, observând 
fiecare om din magazin. Câteva minute mai târziu, el rămase ultimul 
client; privea la tipul imens îmbrăcat în negru care înlocuia un pistol 
din vitrină. 

— Te pot ajuta cu ceva? îl întrebă omul, care avea până în cincizeci 


de ani, era ras în cap şi avea un aer foarte fioros. 

— Am auzit că vinzi ţigări de foi, răspunse Pogue, tuşind înfundat. 

— Ce? Omul îl privi sfidător, apoi privirea îi poposi pe peruca lui 
Pogue, apoi din nou la ochii acestuia şi era ceva ciudat legat de acest 
om care îl bătu pe Pogue pe umăr. Serios? Şi unde ai auzit tu asta? 

— Am auzit, spuse Pogue şi acesta îl bătu pe umăr, de ca şi cum ar 
fi încercat să îi atragă atenţia, iar el începu să tuşească şi ochii i se 
umeziră. 

— Mie mi se pare că nu ar trebui să fumezi, spuse bărbatul din 
spatele vitrinei de sticlă. Avea o şapcă de baseball prinsă la spatele 
pantalonilor, dar Pogue nu îşi putea da seama ce tip de şapcă era. 

— Asta este treaba mea, răspunse Pogue, încercând să-şi tragă 
răsuflarea. Mie îmi plac Cohiba. Plătesc douăzeci pe bucată şi vreau 
şase bucăţi. 

— Ce fel de armă mai este şi Cohiba asta? spuse bărbatul foarte 
serios. 

— Bine, douăzeci şi cinci. 

— Nu am idee despre ce vorbeşti. 

— Treizeci, spuse Pogue. Mai mult de atât nu dau. Şi trebuie să fie 
cubaneze. Îmi pot da seama dacă nu sunt. Şi aş dori să văd un Smith & 
Wesson calibrul treizeci şi opt. Pistolul de acolo. El indică spre unul 
din vitrină. Aş dori să-l văd. Să văd trabucurile Cohiba şi arma. 

— Te aud, spuse omul, privind peste umărul lui Pogue ca şi cum ar 
fi fost ceva acolo, iar tonul lui se schimbă, la fel ca şi expresia feţei şi 
modul în care îl bătea pe umăr pe Pogue, fără oprire. 

Pogue se întoarse ca şi cum era ceva în spatele lui, dar nu era nimic, 
numai două rafturi cu accesorii pentru arme şi haine de camuflaj 
înghesuite şi cutii cu muniţie. Pipăi cele şase cartuşe calibrul treizeci 
şi opt pe care le avea în buzunar, întrebându-se cum ar fi dacă l-ar 
împuşca pe individul acela, ajungând la concluzia că s-ar fi simţit 
bine, apoi se întoarse spre omul din spatele lui, care acum avea un 
pistol îndreptat chiar între ochii lui Pogue. 

— Cum o mai duci, Edgar Allan? întrebă spuse omul. Sunt Marino. 

Scarpetta îl vede pe Benton venind pe poteca ce leagă casa de 
drumul nou pavat şi se opri la poalele copacilor de un verde-închis şi 
îl aşteptă. Nu îl mai văzuse de când acesta plecase la Aspen. După 
mutarea lui Henri, lucru despre care Scarpetta nu ştia nimic la acea 
dată, el a încetat să o sune atât de des, nu mai avea prea multe să-i 
spună când vorbeau la telefon. Ea înţelesese. Învăţase să înţeleagă şi 
nu i se mai părea un lucru atât de greu. 

O sărută, iar buzele lui aveau un gust sărat. 

— Ce ai mâncat? întrebă ea, strângându-l tare în braţe şi sărutându- 
l din nou, afară în zăpadă, lângă pădurea de brazi. 

— Arahide. Ar fi trebuit să fii câine de vânătoare cu nasul ăsta al 
tău, spuse el privind-o în ochi şi cuprinzând-o cu braţul. 

— Am gustat, nu am mirosit. Îi zâmbi în timp ce cobora împreună 
cu el pe poteca ce ducea la casa de oraş. 

— Mă gândeam la trabucuri, răspunse el, trăgând-o mai aproape de 
el, amândoi încercau să meargă în pas, ca şi cum cele patru picioare ar 
fi fost două. Îţi mai aminteşti când fumam trabuc? 

— Nu aveai deloc un gust bun, spuse ea. Miroseai bine, dar nu aveai 
gust bun. 

— Ia te uită cine vorbeşte. Şi tu fumai trabuc pe vremea aceea. 

— Deci nici eu nu aveam un gust bun. 

— Nu am spus asta. Eu cu siguranţă nu. 

El o ţinea strâns şi braţul ei era strâns în jurul taliei lui, în timp ce 
mergeau împreună spre casă. 

— Asta chiar a fost o mişcare inteligentă. Tu şi trabucurile, Kay, 
spuse el, căutând cheile prin buzunarele jachetei de schi. Dacă nu m- 
am exprimat aşa clar, vreau să mă sigur că ştii cât de inteligentă a fost 
mişcarea. 

— Nu am făcut-o eu, răspunse ea, întrebându-se ce simte Benton 
după tot acest timp, încercând totodată să-şi de seama şi ce simte ea. 
Marino a fost. 

— Aş fi vrut să-l văd cumpărând trabucuri cubaneze din acea 
tutungerie de lux din Richmond. 

— Nu acela este locul în care se vând trabucuri ilegale, trabucuri 
cubaneze şi apropo, cât de stupid poate să fie? Să privească 
trabucurile cubaneze de ca şi cum ar fi marijuana în ţara asta, spuse 
ea. Cineva din tutungeria de lux l-a îndrumat pe o pistă. Apoi pista 
asta s-a continuat tocmai până la magazinul de arme din Hollywood, îl 
ştii pe Marino. E o figură. 

— Cum spui tu, spuse Benton, dar nu era interesat de detaliile 
minore. Ea simţi cam ce l-ar fi interesat pe el şi nu era sigură ce voia 


să facă în legătură cu asta. 

— Este meritul lui Marino, nu al meu. Asta este tot ce vreau să 
spun. El a făcut totul. Puţină recunoştinţă nu i-ar strica şi lui acum. 
Îmi este foame. Ce ai gătit pentru mine? 

— Am făcut grătar. Îmi place să fac grătar pe zăpadă, afară în 
curtea interioară, lângă cazan. 

— Tu şi cazanul tău. În frig, în întuneric, numai tu cu arma. 

— Ştiu. Tot nu folosesc niciodată cazanul acela. El se opri în faţa 
uşii şi o descuie. 

Se scuturară de zăpadă, deşi nu prea era pentru că poteca fusese 
curățată, dar din obişnuinţă şi poate un pic de conştiinciozitate. 
Benton închise uşa şi o strânse în braţe şi o sărută lung, iar ea nu mai 
simţea gustul sărat, simţea doar căldura lui, limba fermă şi faţa lui 
moale, proaspăt rasă. 

— îţi laşi părul lung, spuse ea vorbind în dreptul gurii lui şi îşi 
plimbă palma prin părul lui. 

— Am fost ocupat. Prea ocupat ca să mai ajung la frizer, răspunse 
el, iar mâinile lui erau pe ea, peste tot, iar mâinile ei pe el, doar 
hainele erau în calea lor. 

— Ocupat să îţi faci de cap cu altă femeie, spuse ea, ajutându-l să-şi 
dea jos haina în timp ce el o ajuta pe ea cu haina ei, sărutându-se şi 
mângâindu-se. Aşa am auzit. 

— Aşa spui? 

— Aşa. Nu te tunde. 

Ea se aplecă spre uşă, iar aerul rece care venea dinspre aceasta nu o 
deranja. Abia dacă băgase de seamă; îl ţinea de mână şi îl privea, cu 
părul lui argintiu răvăşit, îi atinse faţa în timp ce o privea şi ceea ce 
vedea ea în ochii lui devenea din ce în ce mai aprins şi mai adânc în 
acelaşi timp şi pentru un moment ea nu îşi putu da seama dacă el era 
fericit sau trist. 

— Intră, spuse el cu acea privire în ochi, o luă de mână şi o trase 
înăuntru, unde era cald. Îţi aduc ceva de băut. Sau să mănânci. 
Trebuie să fii flămândă şi obosită. 

— Nu sunt chiar atât de obosită, spuse ea. 


„Una dintre cele mai ticăloase și mai înfiorătoare cărți 
de la Tăcerea mieilor încoace, un neașteptat amestec 
de sensibilitate cu ultimele tehnici ale celor mai expe- 
rimentaţi detectivi.” 

Post Dispatch 


„Patricia Cornwell îşi permite luxul de a o trimite pe 
Scarpetta în ghearele durerii. Mister și tensiune, dincolo 
de limita suportabilului.” 

cnn.com 


Patriciei Cornwell sunt traduse în 32 de 
sideratä unul dintre cei mai mari autori 
de bestseller. 


an polițist, Postmortem, a fost publicat 

venit bestseller în timp record, fiind 
într-un singur an, cu cele mai importante 
pentru literatură polițistă: Edgar, Creasey, 
Anthony și Macavity, precum și Premiul Francez pentru 
Roman de Aventură. 


Romanele sale sunt deosebit de apreciate pentru 
documentarea minuțioasă și felul în care insistă asupra 
fiecărui detaliu, în special în medicina legală. Patricia 
Cornwell face scufundări, motociclism. pilotează eli- 
copterul, exact ca personajele sale: „Este important 
pentru mine să trăiesc în lumea despre care scriu. Dacă 
vreau ca un personaj să facă sau să știe ceva, vreau ca și 
eu să fac sau să știu bine acel lucru.“ 

{1} Canal de-a lungul coastei atlantice a SUA, de la Boston până la Key West, continuând 
de-a lungul Golfului Mexic, de la Apalachee Bay la Brownsville, cu o lungime de aproximativ 
4 800 km (n.tr.). 

{2} Los Angeles Police Department, Poliţia din Los Angeles (n.tr.). 

(3) Lost Angeles, joc de cuvinte cu Los Angeles („îngerii”), însemnând „îngeri pierduţi” (lb. 
engl. şi 1b. sp.). 

{4} Companie privată înfiinţată în 1970 printr-un act al Congresului SUA pentru a 
administra un sistem de cale ferată pentru călători la scară naţională (n.tr.). 

{5} James A. Garfield (1831-1881), al douăzecilea preşedinte al SUA, ales în 1881. A murit 
în acelaşi an fiind împuşcat într-o gară din Washington. Probabil autorul a specificat că e 
vorba de preşedinte şi nu de Garfield, motanul erou al benzilor desenate (n.tr.). 

{6} Edgar Allan Poe (1840-1849), unul dintre cei mai recunoscuţi scriitori americani, 
creatorul povestirilor cu caracter detectivistic, a perfectat stilul misterului psihologic. În 
tinereţe, Poe a trăit şi a lucrat în Richmond, Virginia, aici aflându-se şi faimosul muzeu 
dedicat scriitorului. De reţinut că tatăl adoptiv al lui Poe, John Allan era comerciant de tutun, 
iar muzeul încă mai păstrează aroma tutunului ce vine dinspre depozitele de pe malul râului 
(n.tr.). 

(7) Referinţă la steagul SUA (n.tr.). 

(8) Referire la celebrul experiment făcut de Benjamin Franklin (1706-1790), diplomat, om 
de ştiinţă, inventator, filosof, profesor şi om politic, pentru a determina dacă fulgerul este sau 
nu un fenomen electric. Povestea spune că Benjamin Franklin a legat o cheie de aţa zmeului şi 
i-a dat drumul să zboare pe vreme de furtună. Benjamin Franklin a inventat paratrăsnetul 
(n.tr.). 

{9} Emisiune-concurs de divertisment din SUA (n.tr.). 

(10) Referire la dextrometorfan, dextro-izomerul opiatului levometorfan, care nu are efecte 
analgezice sau sedative. Dextrometorfanul este antitusivul cel mai utilizat în SUA (n.tr.). 

(11) Serial TV american de comedie (1951-1957) cu Lucille Ball şi Desi Arnaz în rolurile 
principale (n.tr.). 

(12) Chili con carne (n.tr.). 

{13} Krimesite™ Imager, sau RUVIS (Reflected UltraViolet Imaging System — Sistem de 
vizualizare prin reflexia razelor UV), sistem de detectare a amprentelor latente, invizibile cu 
ochiul liber, funcţional pentru majoritatea suprafeţelor poroase fără a utiliza iniţial un 
tratament special şi în orice condiţii ambientale de lumină (n.tr.). 

{14} MagnaDustTM, substanţă chimică sub formă de praf concepută special pentru a atrage 
praful şi alte particule mici (n.tr.). 

{15} Lampă cu ultraviolete folosită în cercetările criminalistice (n.tr.). 

(16) Personaj malefic creat de „Dr. Seuss”. Grinciul este cel care „fură” Crăciunul (Theodor 
Seuss Geisel) (n.tr.). 

{17} „Am stabilit” (lb. engl., n.tr.). 

(18) Referire la Congresul Statelor Unite (lb. engl., n.tr.). 

(19) Unguent antimicrobian (n.tr.). 

{20} „Cealaltă cale” (n.tr.). 

(21) „Amurg însângerat” (n.tr.). 

(22) Personaj creat de Dr. Seuss (n.tr.). 

{23} Lider mondial în proiectarea şi construcţia de motoare cu turbină (n.tr.). 

(24) Eroul serialului american omonim despre un medic legist şi cazurile rezolvate de 
acesta (n.tr.). 

{25} Short Tandem Repeat, analiza secvenţelor AND repetitive (n.tr.). 

(26) FAA, Federal Aviation Administration (n.tr.). 

{27} Medicament ce conţine corticosteroizi (n.tr... 

(28) Personaj din mitologia greacă, care a încercat să zboare spre soare din Insula Creta, 
folosind o pereche de aripi făcute din ceară. Apropiindu-se de astrul zilei, aripile de ceară s-au 
topit, iar Icar a căzut în Marea Egee, înecându-se (n.tr.). 

{29} Denumirea dată metodei de a ucide folosite de William Burke şi William Hare, care au 
trăit în Edinburgh, Scoţia, arestaţi în 1829. Metoda presupunea uciderea victimei prin 
astuparea nărilor, sau înserarea degetelor în nări şi închiderea gurii cu degetul opozabil sau 
cu cotul, ceea ce provoca asfixierea. Aceştia vindeau cadavrele victimelor lor doctorului Knox 
pentru disecţii (n.tr.). 

{30} ATF - Alcohol, Tabaco and Firearms - Departamentul de Alcool, Tutun şi Arme de Foc 


- autoritatea care reglementează şi monitorizează comerțul cu alcool, tutun şi arme de foc 
(n.tn). 

(31) FDA - Food and Drug Administration — autoritatea care reglementează şi 
monitorizează comerţul cu alimente şi medicamente (n.tr.). 

